
॥ नमो तस्स भगवतो अरहतो सम्मासम्बुद्धस्स॥ 


दीघनिकाये 


सीलक्खन्धवग्गटीका 


गन्थारम्भकथावण्णना 


संवबण्णनारम्भे रतनत्तयवन्दना संवण्णेतब्बस्स धम्मस्स पभवनिस्सयविसुद्धिपटिवेदनत्थं, तं पन धम्मसंवण्णनासु 
विञ्जूनं बहुमानुप्पादनत्थं, तं सम्मदेव तेसं उगगहधारणादिक्कमलद्भब्बाय सम्मापटिपत्तिया सब्बहितसुखनिप्फादनत्थं । 
अथ वा मङ्गलभावतो, सब्बकिरियासु पुब्बकिच्चभावतो, पण्डितेहि सम्माचरितभावतो, आयतिं परेसं 
दिट्ठानुगतिआपज्जनतो च संवण्णनायं रतनत्तयपणामकिरिया। अथ वा रतनत्तयपणामकरणं 
पूजनीयपूजापुञ्जविसेसनिब्बत्तनत्थं, तं अत्तनो यथालद्भसम्पत्तिनिमित्तकस्स कम्मस्स बलानुप्पादनत्थं, अन्तरा च तस्स 
असङ्कोचनत्थं, तदुभयं अनन्तरायेन अद्कथाय परिसमापनत्थं। इदमेव च पयोजनं आचरियेन इधाधिप्पेतं। तथा हि 
वक्खति - “इति मे पसन्नमतिनो...पे०... तस्सानुभावेना “ति । वत्थृत्तयपूजा हि निरतिसयपुञ्जक्खेत्तसम्बुद्भिया 
अपरिमेय्यप्पभावो पुञ्ञातिसयोति बहुविधन्तरायेपि लोकसन्निवासे अन्तरायनिबन्धनसकलसंकिलेसविद्भंसनाय पहोति, 
भयादिउपद्दवञ्च निवारेति । यथाह - 


““पूजारहे पूजयतो, बुद्धे यदि व सावके 'तिआदि (ध० प० १.१९५; अप० १.१०.१), तथा - 


“ये भिक्खवे बुद्धे पसन्ना, अग्गे ते पसन्ना। अग्गे खो पन पसन्नानं अग्गो विपाको होती”तिआदि (अ० नि० 
४.३४; इतिवु० ९०)। 


“बुद्धोति कित्तयन्तस्स, काये भवति या पीति। 
बरमेव हि सा पीति, कसिणेनपि जम्बुदीपस्स॥ 
धम्मोति...पे०... सङ्घोति...पे०... दीपस्सा”ति॥ (दी० नि० अट्ठ० १.६) । 


तथा ¬ 


“यस्मिं, महानाम, समये अरियसावको तथागतं अनुस्सरति, नेवस्स तस्मिं समये रागपरियुट्टितं चित्तं होति, 
न दोस...पे०... न मोहपरियुट्टितं चित्तं होतीँतिआदि (अ० नि० ६.१०; ११.११), 


“अरज्जे रुक्खमूले वा...पे०... 
भयं वा छम्भितत्तं वा, 
लोमहंसो न हेस्सतीति॥ (सं० नि० १.२४९) च 


तत्थ यस्स वत्थुत्तयस्स वन्दनं कत्तुकामो, तस्स गुणातिसययोगसन्दस्सनत्थं “करुणासीतलहदय''न्तिआदिना 

गाथत्तयमाह | गुणातिसययोगेन हि वन्दनारहभावो, वन्दनारहे च कता वन्दना यथाधिप्पेतप्पयोजनं साधेतीति। तत्थ 
यस्सा देसनाय संवण्णनं कत्तुकामो, सा न विनयदेसना विय करुणाप्पधाना, नापि अभिधम्मदेसना विय पञ्ञाप्पधाना, अथ 
खो करुणापञ्ञाप्पधानाति तदुभयप्पधानमेव ताव सम्मासम्बुद्धस्स थोमनं कातुं तंमूलकत्ता सेसरतनानं 
“करुणासीतलहदय न्तिआदि वुत्तं । 


तत्थ किरतीति करुणा, परदुक्खं विक्खिपति, अपनेतीति अत्थो। अथ वा किणातीति करुणा, परदुक्खे सति 
कारुणिक हिंसति, विबाधतीति अत्थो, परदुक्खे सति साधूनं कम्पनं हदयखेदं करोतीति वा करुणा । अथ वा कमिति सुखं, 
तं रुन्धतीति करुणा । एसा हि परदुक्खापनयनकामतालक्खणा, अत्तसुखनिरपेक्खताय कारुणिकानं सुखं रुन्धति 
विबन्धतीति। करुणाय सीतलं करुणासीतलं, करुणासीतलं हदयं अस्साति करुणासीतलहदयो, तं करुणासीतलहदयं। 
तत्थ किञ्चापि परेसं हितोपसंहारसुखादिअपरिहानिच्छनसभावताय, ब्यापादारतीनं उजुविपच्चनीकताय च 
सत्तसन्तानगतसन्तापविच्छेदनाकारप्पवत्तिया मेत्तामुदितानम्पि चित्तसीतलभावकारणता उपलब्भति, तथापि 
दुक्खापनयनाकारप्पवत्तिया परूपतापासहनरसा अविहिंसाभूता करुणा विसेसेन भगवतो चित्तस्स चित्तपस्सद्भि विय 
सीतीभावनिमित्तन्ति वुत्तं “करुणासीतलहदय''न्ति। करुणामुखेन वा मेत्तामुदितानम्पि हदयसीतलभावकारणता वुत्ताति 
दटुब्बं | 


अथ वा असाधारणजाणविसेसनिबन्धनभूता सातिसयं निरवसेसञ्च सब्बञ्जुतञ्जाणं विय सविसयब्यापिताय 
महाकरुणाभावं उपगता करुणाव भगवतो अतिसयेन हदयसीतलभावहेतूति आह ““करुणासीतलहदय'न्ति। अथ वा 
सतिपि मेत्तामुदितानं सातिसये हदयसीतीभावनिबन्धनत्ते सकलबुद्धगुणविसेसकारणताय तासम्पि कारणन्ति करुणाव 
भगवतो हदयसीतलभावकारणं वुत्ता। करुणानिदाना हि सब्बेपि बुद्धगुणा । 
करुणानुभावनिब्बापियमानसंसारदुकखसन्तापस्स हि भगवतो परदुक्खापनयनकामताय अनेकानिपि असङ्घेय्यानि कण्पानं 
अकिलन्तरूपस्सेव निरवसेसबुद्धकरधम्मसम्भरणनियतस्स समधिगतधम्माधिपतेय्यस्स च सन्निहितेसुपि 
सत्तसङ्कारसमुपनीतहदयूपतापनिमित्तेसु न ईसकम्पि चित्तसीतीभावस्सञ्ञथत्तमहोसीति। एतस्मिञ्च अत्थविकण्पे तीसुपि 
अवत्थासु भगवतो करुणा सङ्गहिताति दटुब्बं । 


पजानातीति पञ्जा, यथासभावं पकारेहि पटिविज्झतीति अत्थो। पञ्जाव जेय्यावरणप्पहानतो पकारेहि 
धम्मसभावावजोतनट्रेन पज्जोतोति पञ्जापज्जोतो, सवासनप्पहानतो विसेसेन हतं समुग्घाटितं विहतं, पञ्जापज्जोतेन 
विहतं पञ्ञापज्जोतविहतं । मुस्हन्ति तेन, सयं वा मुय्हति, मोहनमत्तमेव वा तन्ति मोहो, अविज्जा, स्वेव 
विसयसभावपटिच्छादनतो अन्धकारसरिक्खताय तमो वियाति तमो, पञ्ञजापज्जोतविहतो मोहतमो एतस्साति 
पञ्जापज्जोतविहतमोहतमो, तं पञ्ञापज्जोतविहतमोहतमं । सब्बेसम्पि हि खीणासवानं सतिपि पञ्जापज्जोतेन 
अविज्जान्धकारस्स विहतभावे सद्भाधिमुत्तेहि विय दिट्टिप्पत्तानं सावकेहि, पच्चेकसम्बुद्रेहि च सवासनप्पहानेन 
सम्मासम्बुद्भानं किलेसप्पहानस्स विसेसो विज्जतीति सातिसयेन अविज्जाप्पहानेन भगवन्तं थोमेन्तो आह 
““पञ्ञापज्जोतविहतमोहतम न्ति। 


अथ वा अन्तरेन परोपदेसं अत्तनो सन्ताने अच्चन्तं अविज्जान्धकारविगमस्स निब्बत्तितत्ता, तत्थ च सब्बञ्जुताय, 
बलेसु च वसीभावस्स समधिगतत्ता, परसन्ततियञ्च धम्मदेसनातिसयानुभावेन सम्मदेव तस्स पवत्तितत्ता भगवाव 
विसेसतो मोहतमविगमेन थोमेतब्बोति आह ““पञ्ञापज्जोतविहतमोहतम''न्ति। इमस्मिञ्च अत्थविकप्पे 

““पञ्ञापज्जोतो ति पदेन भगवतो पटिवेधपञ्ञा विय देसनापञ्ञापि सामञ्जनिद्देसेन एकसेसनयेन वा सङ्गहिताति 
दडुब्बं | 


अथ वा भगवतो जाणस्स जेय्यपरियन्तिकत्ता सकलजेय्यधम्मसभावाबोधनसमत्थेन अनावरणञजाणसङ्घातेन 
पञ्जापज्जोतेन सब्बजञेय्यधम्मसभावच्छादकस्स मोहन्धकारस्स विधमितत्ता अनञ्जसाधारणो भगवतो मोहतमविनासोति 
कत्वा वृत्तं “पञ्ञापज्जोतविहतमोहतर्म न्ति । एत्थ च मोहतमविधमनन्ते अधिगतत्ता अनावरणञाणं कारणूपचारेन 
सकसन्ताने मोहतमविधमनं ददुब्बं। अभिनीहारसम्पत्तिया सवासनप्पहानमेव हि किलेसानं 'जेय्यावरणप्पहान' न्ति, 
परसन्ताने पन मोहतमविधमनस्स कारणभावतो अनावरणजाणं “मोहतमविधमन न्ति बुच्चतीति । 


कि पन कारणं अविज्जाविग्घातो येवेको पहानसम्पत्तिवसेन भगवतो थोमनानिमित्तं गय्हति, न पन 
सातिसयनिरवसेसकिलेसप्पहानन्ति? तप्पहानवचनेनेव तदेकट्टताय सकलसंकिलेसगणसमुग्घातजोतितभावतो। न हि सो 
तादिसो किलेसो अत्थि, यो निरवसेसअविज्जाप्पहानेन न पहीयतीति। अथ वा विज्जा विय सकलकुसलधम्मसमुप्पत्तिया 
निरवसेसाकुसलधम्मनिब्बत्तिया, संसारप्पवत्तिया च अविज्जा पधानकारणन्ति तब्बिग्घातवचनेन 
सकलसंकिलेसगणसमुग्घातो वुत्तोयेव होतीति वुत्तं “पञ्ञापज्जोतविहतमोहतम न्ति। 


नरा च अमरा च नरामरा, सह नरामरेहीति सनरामरो, सनरामरो च सो लोको चाति सनरामरलोको, तस्स गरुति 
सनरामरलोकगरु, तं सनरामरलोकगरुं। एतेन देवमनुस्सानं विय तदवसिट्ठसत्तानम्पि यथारहं गुणविसेसावहतो भगवतो 
उपकारितं दस्सेति। न चेत्थ पधानापधानभावो चोदेतब्बो। अञ्जो हि सद्दक्कमो, अञ्जो अत्थक्कमो । एदिसेसु हि 
समासपदेसु पधानम्पि अप्पधानं विय निद्दिसीयति यथा -- “सराजिकाय परिसाया"ति (अप० अट्ठ० १.८२) | कामञ्चेत्थ 
सत्तसङ्घारभाजनवसेन तिविधो लोको, गरुभावस्स पन अधिप्पेतत्ता गरुकरणसमत्थस्सेव युज्जनतो सत्तलोकस्सवसेन 
अत्थो गहेतब्बो। सो हि लोकियन्ति एत्थ पुञ्जपापानि तब्बिपाको चाति “लोको"ति वुच्चति। अमरग्गहणेन चेत्थ 
उपपत्तिदेवा अधिप्पेता। 


अथ वा समूहत्थो लोक-सद्दो समुदायवसेन लोकीयति पञ्ञापीयतीति | सह नरेहीति सनरा, सनरा च ते अमरा चेति 
सनरामरा, तेसं लोकोति सनरामरलोकोति पुरिमनयेनेव योजेतब्बं। अमर-सद्देन चेत्थ विसुद्धिदेवापि सङ्गय्हन्ति। ते हि 
मरणाभावतो परमत्थतो अमरा। नरामरानंयेव च गहणं उक्कडनिद्देसवसेन, यथा -- “सत्था देवमनुस्सान”न्ति (दी० नि० 
१.१५७) | तथा हि सब्बानत्थपरिहरणपुब्बङ्गमाय निरवसेसहितसुखविधानतप्पराय निरतिसयाय पयोगसम्पत्तिया 
सदेवमनुस्साय पजाय अच्चन्तुपकारिताय, अपरिमितनिरुपमप्पभावगुणविसेससमङ्गिताय च सब्बसत्तुत्तमो भगवा 
अपरिमाणासु लोकधातूसु अपरिमाणानं सत्तानं उत्तमं गारवद्ठानं, तेन वुत्तं - “सनरामरलोकगरु न्ति। 


सोभनं गतं गमनं एतस्साति सुगतो। भगवतो हि वेनेय्यजनुपसङ्कमनं एकन्तेन तेसं हितसुखनिप्फादनतो सोभनं, तथा 
लकखणानुब्यञ्जन (दी० नि० २.३३; ३.१९८-२००; म० नि० २.३८५, ३८६) पटिमण्डितरूपकायतायदुतविलम्बित- 
खलितानुकडुननिप्पीळनुक्कुटिककुटिलाकुलतादिदोसरहितं विलासितराजहंसवसभवारणमिगराजगमनं कायगमनं 
जाणगमनञ्च विपुलनिम्मलकरुणासतिवीरियादिगुणविसेससहितमभिनीहारतो याव महाबोधि अनवज्जताय 
सोभनमेवाति। 


अथ वा सयम्भुजाणेन सकलम्पि लोकं परिञ्जाभिसमयवसेन परिजानन्तो जाणेन सम्मा गतो अवगतोति सुगतो। 

तथा लोकसमुदयं पहानाभिसमयवसेन पजहन्तो अनुप्पत्तिधम्मतं आपादेन्तो सम्मा गतो अतीतोति सुगतो। 
लोकनिरोधं निब्बानं सच्छिकिरियाभिसमयवसेन सम्मा गतो अधिगतोति सुगतो। लोकनिरोधगामिनिपटिपदं 
भावनाभिसमयवसेन सम्मा गतो पटिपन्नोति सुगतो। सोतापत्तिमग्गेन ये किलेसा पहीना, ते किलेसे न पुनेति, न पच्चेति, 
न पच्चागच्छतीति सुगतोतिआदिना नयेन अयमत्थो विभावेतब्बो। अथ वा सुन्दरं ठानं सम्मासम्बोधि निब्बानमेव वा गतो 
अधिगतोति सुगतो। यस्मा वा भूतं तच्छं अत्थसञ्हितं विनेय्यानं यथारहं कालयुत्तमेव च धम्मं भासति, तस्मा सम्मा 
गदतीति सुगतो, द-कारस्स त-कारं कत्वा । इति सोभनगमनतादीहि सुगतो, तं सुगतं। 


पुञ्जपापकम्मेहि उपपज्जनवसेन गन्तब्बतो गतियो, उपपत्तिभवविसेसा । ता पन निरयादिवसेन पञ्चविधा, ताहि 
सकलस्सापि भवगामिकम्मस्स अरियमग्गाधिगमेन अविपाकारहभावकरणेन निवत्तितत्ता भगवा पञ्चहिपि गतीहि सुदु 
मुत्तो विसंयृत्तोति आह - “गतिविमुत्त न्ति । एतेन भगवतो कत्थचिपि गतिया अपरियापन्नतं दस्सेति, यतो भगवा 
““देवातिदेवो ति वुच्चति, तेनेवाह - 


“येन देवूपपत्यस्स, गन्धब्बो वा विहङ्गमो । 
यक्खत्तं येन गच्छेस्यं, मनुस्सत्तञ्च अब्बजे। 
ते मय्हं आसवा खीणा, विद्धस्ता विनव्ठीकता 'ति॥ (अ० नि० ४.३६)। 


तंतंगतिसंवत्तनकानञ्हि कम्मकिलेसानं अग्गमग्गेन बोधिमूलेयेव सुप्पहीनत्ता नत्थि भगवतो गतिपरियापन्नताति 
अच्चन्तमेव भगवा सब्बभवयोनिगतिविञ्ञाणड्रितिसत्तावाससत्तनिकायेहि सुपरिमुत्तो, तं गतिविमृत्तं। वन्देति नमामि, 
थोमेमीति वा अत्थो। 


अथ वा गतिविमृत्तन्ति अनुपादिसेसनिब्बानधातुप्पत्तिया भगवन्तं थोमेति। एत्थ हि द्वीहाकारेहि भगवतो थोमना 
वेदितब्बा -- अत्तहितसम्पत्तितो, परहितपटिपत्तितो च । तेसु अत्तहितसम्पत्ति अनावरणजाणाधिगमतो, सवासनानं सब्बेसं 
किलेसानं अच्चन्तप्पहानतो, अनुपादिसेसनिब्बानप्पत्तितो च वेदितब्बा। परहितपटिपत्ति लाभसक्कारादिनिरपेक्खचित्तस्स 
सब्बदुक्खनिय्यानिकधम्मदेसनातो, विरुद्धेसुपि निच्चं हितज्झासयतो, जाणपरिपाककालागमनतो च । सा पनेत्थ आसयतो 
पयोगतो च दुविधा परहितपटिपत्ति, तिविधा च अत्तहितसम्पत्ति पकासिता होति। कथं? “करुणासीतलहदय''न्ति एतेन 
आसयतो परहितपटिपत्ति, सम्मा गदनत्थेन सुगत-सद्देन पयोगतो परहितपटिपत्ति, “पञ्जापज्जोतविहतमोहतमं 
गतिविमुत्त''न्ति एतेहि चतुसच्चपटिवेधत्थेन च सुगत-सद्देन तिविधापि अत्तहितसम्पत्ति, अवसिद्देन, 
““पञ्जापज्जोतविहतमोहतम"'न्ति एतेन च सब्बापि अत्तहितसम्पत्तिपरहितपटिपत्ति पकासिता होतीति। 


अथ वा तीहाकारेहि भगवतो थोमना वेदितब्बा - हेतुतो, फलतो, उपकारतो च। तत्थ हेतु महाकरुणा, सा पठमपदेन 
निदस्सिता। फलं चतुब्बिधं - जाणसम्पदा, पहानसम्पदा, आनुभावसम्पदा, रूपकायसम्पदा चाति । तासु 
जाणप्पहानसम्पदा दुतियपदेन सच्चप्पटिवेधत्थेन च सुगत-सद्देन पकासिता होन्ति। आनुभावसम्पदा ततियपदेन, 
रूपकायसम्पदा यथावुत्तकायगमनसोभनत्थेन सुगत-सद्देन, लक्खणानुब्यञ्जनपारिपूरिया (दी० नि० २.३३; ३.१९८-२००; 
म० नि० २.३८५-३८६) विना तदभावतो। उपकारो अन्तरं अबाहिरं करित्वा तिविधयानमुखेन विमृत्तिधम्मदेसना, सो 
सम्मा गदनत्थेन सुगत-सद्देन पकासितो होतीति वेदितब्बं । 


तत्थ “करुणासीतलहदय''न्ति एतेन सम्मासम्बोधिया मूलं दस्सेति। महाकरुणासञ्चोदितमानसो हि भगवा 

संसारपङ्कतो सत्तानं समुद्धरणत्थं कताभिनीहारो अनुपुब्बेन पारमियो पूरेत्वा अनुत्तरं सम्मासम्बोधि अधिगतोति 
करुणा सम्मासम्बोधिया मूलं । “पञ्जापज्जोतविहतमोहतम''न्ति एतेन सम्मासम्बोधिं दस्सेति। अनावरणजाणपदड्डानञ्हि 
मग्गजाणं, मग्गजाणपदड्ानञ्च अनावरणजाणं ““सम्मासम्बोधी "ति वुच्चतीति। सम्मा गदनत्थेन सुगत-सद्देन 
सम्मासम्बोधिया पटिपत्ति दस्सेति, लीनुद्भच्चपतिट्ठानायूहनकामसुखल्लिकत्तकिलमथानुयोग- 
सस्सतुच्छेदाभिनिवेसादिअन्तद्वयरहिताय करुणापञ्जापरिग्गहिताय मञ्झिमाय पटिपत्तिया पकासनतो सुगत-सद्दस्स। 
इतरेहि सम्मासम्बोधिया पधानाप्पधानभेदं पयोजनं दस्सेति। संसारमहोघतो सत्तसन्तारणञ्चेत्थ पधानं पयोजनं, 
तदञ्जमप्पधानं । तेसु पधानेन परहितप्पटिपत्ति दस्सेति, इतरेन अत्तहितसम्पत्ति, तदुभयेन अत्तहिताय पटिपन्नादीसु (पु० 
प० २४, १७३) चतूसु पुग्गलेसु भगवतो चतुत्थपुग्गलभावं दस्सेति। तेन च अनुत्तरदक्खिणेय्यभावं उत्तमवन्दनीयभावं, 
अत्तनो च वन्दनकिरियाय खेत्तङ्गतभावं दस्सेति। 


एत्थ च करुणाग्गहणेन लोकियेसु महग्गतभावप्पत्तासाधारणगुणदीपनतो भगवतो सब्बलोकियगुणसम्पत्ति दस्सिता 
होति, पञ्जाग्गहणेन सब्बञ्जुतञ्ञाणपदट्ठानमग्गजाणदीपनतो सब्बलोकुत्तरगुणसम्पत्ति। तदुभयग्गहणसिद्भो हि अत्थो 
“सनरामरलोकगरुन्तिआदिना विपञ्चीयतीति। करुणाग्गहणेन च उपगमनं निरुपक्किलेसं दस्सेति, पञ्जाग्गहणेन 
अपगमनं । तथा करुणाग्गहणेन लोकसमञ्ञानुरूपं भगवतो पवत्ति दस्सेति, लोकवोहारविसयत्ता करुणाय, पञ्जाग्गहणेन 
समञ्ञायानविधावनं | सभावानवबोधेन हि धम्मानं समञ्ञं अतिधावित्वा सत्तादिपरामसनं होतीति । तथा करुणाग्गहणेन 
महाकरुणासमापत्तिविहारं दस्सेति, पञ्ञाग्गहणेन तीसु कालेसु अप्पटिहतजाणं, चतुसच्चजाणं, चतुप्पटिसम्भिदाजाणं, 
चतुवेस्सारज्जजाणं | करुणाग्गहणेन महाकरुणासमापत्तिजाणस्स गहितत्ता सेसासाधारणजाणानि, छ अभिञ्ञा, अट्टसु 
परिसासु (म° नि० १.१५१) अकम्पनञाणानि, दस बलानि, चुद्दस बुद्धञाणानि, सोळस जञाणचरिया, अट्ठारस बुद्धधम्मा, 
(दी० नि० अट्ठ० ३.३०५; विभ० मूल० टी० गन्थारम्भवण्णनाय) चतुचत्तारीस जाणवत्थूनि, (सं० नि० २.३४) सत्तसत्तति 
जाणवत्थूनीति (सं० नि० २.३४) एवमावीनं अनेकेसं पञ्ञाप्पभेदानं वसेन जाणचारं दस्सेति । 


तथा करुणाग्गहणेन चरणसम्पत्ति, पञ्जाग्गहणेन विज्जासम्पत्ति। करुणाग्गहणेन सत्ताधिपतिता, पञ्ञाग्गहणेन 
धम्माधिपतिता | करुणाग्गहणेन लोकनाथभावो, पञ्जाग्गहणेन अत्तनाथभावो। तथा करुणाग्गहणेन पुब्बकारिभावो, 
पञ्ञाग्गहणेन कतञ्ञुता । तथा करुणाग्गहणेन अपरन्तपता, पञ्ञाग्गहणेन अनत्तन्तपता। करुणाग्गहणेन वा 
बुद्धकरधम्मसिद्धि, पञ्जाग्गहणेन बुद्धभावसिद्भि । तथा करुणाग्गहणेन परेसं तारणं, पञ्जाग्गहणेन सयं तारणं । तथा 
करुणाग्गहणेन सब्बसत्तेसु अनुग्गहचित्तता, पञ्ञाग्गहणेन सब्बधम्मेसु विरत्तचित्तता दस्सिता होति। सब्बेसञ्च बुद्धगुणानं 
करुणा आदि, तन्निदानभावतो। पञ्ञा परियोसानं, ततो उत्तरिकरणीयाभावतो। इति आदिपरियोसानदस्सनेन सब्बे 
बुद्धगुणा दस्सिता होन्ति। तथा करुणाग्गहणेन सीलक्खन्धपुब्बङ्गमो समाधिक्खन्धो दस्सितो होति। करुणानिदानञ्हि 
सीलं, ततो पाणातिपातादिविरतिप्पवत्तितो, सा च झानत्तयसम्पयोगिनीति । पञ्जावचनेन पञ्जाकखन्धो । सीलञ्च 
सब्बबुद्धगुणानमादि, समाधि मज्झे, पञ्जा परियोसानन्ति। एवम्पि आदिमज्झपरियोसानकल्याणा सब्बे बुद्धगुणा दस्सिता 
होन्ति, नयतो दस्सितत्ता। एसो एव हि निरवसेसतो बुद्भगुणानं दस्सनुपायो, यदिदं नयग्गाहणं। अञ्ञथा को नाम समत्थो 
भगवतो गुणे अनुपदं निरवसेसतो दस्सेतुं। तेनेवाह - 


“बुद्धोपि बुद्धस्स भणेय्य वण्णं, 
कप्पम्पि चे अञ्ञमभासमानो। 
खीयेथ कप्पो चिरदीघमन्तरे, 

वण्णो न खीयेथ तथागतस्सा"'ति॥ (दी० नि० अट्ट० १.३०४; दी० नि० अट्ठ० ३.१४१; म० नि० अट्ट? ३.४२५, 
उदा० अट्ट० ५३; बु० वं० अट्ट ४.४; चरिया० अदुः निदानकथायं, पकिण्णककथायं; अप० अट्टु० २.६.२०) 
| 


तेनेव च आयस्मता सारिपुत्तत्थेरेनापि बुद्धगुणपरिच्छेदनं पति अनुयुत्तेन “नो हेतं भन्ते”ति (दी० नि० २.१४५) 
पटिक्खिपित्वा, “अपि च मे भन्ते धम्मन्वयो विदितो”ति (दी० नि० २.१४६) वृत्तं । 


एवं सङ्केपेन सकलसब्बञ्जुगुणेहि भगवन्तं अभित्थवित्वा इदानि सद्धम्मं थोमेतुं “बुद्धोपी तिआदिमाह । तत्थ 
बुद्धोति कत्तुनिद्देसो । बुद्धभावन्ति कम्मनिद्देसो। भावेत्वा, सच्छिकत्वाति च पुब्बकालकिरियानिद्देसो । यन्ति अनियमतो 
कम्मनिद्देसो। उपगतोति अपरकालकिरियानिद्देसो । बन्देति किरियानिद्देसो, तन्ति नियमनं । धम्मन्ति वन्दनकिरियाय 
कम्मनिद्देसो। गतमलं, अनुत्तरन्ति च तब्बिसेसनं । 


तत्थ बुद्ध-सद्दस्स ताव “बुज्झिता सच्चानीति बुद्धो, बोधेता पजायाति बुद्धो तिआदिना (महानि १९२; चूळनि० 
९५-९७; पटि० म० १.१६२) निद्देसनयेन अत्थो वेदितब्बो। अथ वा सवासनाय अञ्जाणनिद्दाय अच्चन्तविगमतो, बुद्धिया 
वा विकसितभावतो बुद्भवाति बुद्धो, जागरणविकसनत्थवसेन। अथ वा कस्सचिपि जेय्यधम्मस्स अनवबुद्धस्स अभावेन 
जेय्यविसेसस्स कम्मभावेन अग्गहणतो कम्मवचनिच्छाय अभावेन अवगमनत्थवसेनेव कत्तुनिह्देसो लब्भतीति बुद्भवाति 
बुद्धो, यथा “दिक्खितो न ददाती"ति, अत्थतो पन पारमितापरिभावितो सयम्भूजाणेन सह वासनाय 
विहतविद्भस्तनिरवसेसकिलेसो महाकरुणासब्बञ्जुतञ्ञाणादिअपरिमेय्य गुणगणाधारो खन्धसन्तानो बुद्धो । यथाह - 


““बुद्धोति यो सो भगवा सयम्भू अनाचरियको पुब्बे अननुस्सुतेसु धम्मेसु सामं सच्चानि अभिसम्बुज्झि, तत्थ 
च सब्बञ्ञुतं पत्तो, बलेसु च वसीभाव''न्ति (महानि० १९२; चूळनि० ९५-९७; पटि० म° १.१६२) । 


अपि-सद्दो सम्भावने, तेन “एवं गुणविसेसयुत्तो सोपि नाम भगवा"ति वक्खमानगुणे धम्मे सम्भावनं दीपेति । 
बुद्धभावन्ति सम्मासम्बोधिं। भावेत्वाति उप्पादेत्वा, वड्डेत्वा च। सच्छिकत्वाति पच्चकखं कत्वा । उपगतोति पत्तो, 
अधिगतोति अत्थो, एतस्स “बुद्धभाव'न्ति एतेन सम्बन्धो । गतमलन्ति विगतमलं, निद्दोसन्ति अत्थो । वन्देति पणमामि, 
थोमेमि वा। अनुत्तरन्ति उत्तररहितं, लोकुत्तरन्ति अत्थो। धम्मन्ति यथानुसिट्ठं पटिपज्जमाने अपायतो च, संसारतो च 
अपतमाने कत्वा धारयतीति धम्मो। 


अयज्हेत्थ सङ्घेपत्थो - एवं विविधगुणसमन्नागतो बुद्धोपि भगवा यं अरियसङ्कातं धम्मं भावेत्वा, फलनिब्बानसङ्घातं 
पन सच्छिकत्वा अनुत्तरं सम्मासम्बोधि अधिगतो, तमेतं बुद्धानम्पि बुद्धभावहेतुभूतं सब्बदोसमलरहितं अत्तनो 
उत्तरितराभावेन अनुत्तरं पटिवेधसद्भम्मं नमामीति । परियत्तिसद्भम्मस्सापि तप्पकासनत्ता इध सङ्गहो दठुब्बो। अथ वा 
“अभिधम्मनयसमुदं भावेत्वा अधिगच्छि, तीणि पिटकानि सम्मसी"ति च अट्टकथायं वुत्तत्ता परियत्तिधम्मस्सापि 
सच्छिकिरियासम्मसनपरियायो लब्भतीति सोपि इध वुत्तो येवाति दट्डब्बो | तथा “यं धम्मं भावेत्वा, सच्छिकत्वा"ति च 
वुत्तत्ता बुद्भकरधम्मभूताहि पारमिताहि सह पुब्बभागे अधिसीलसिक्खादयोपि इध धम्म-सद्देन सङ्गहिताति वेदितब्बा। तापि 
हि विगतपटिपक्खताय विगतमला, अनञ्जसाधारणताय अनुत्तरा चाति। तथा हि सत्तानं सकलवइदुक्खनिस्सरणाय 
कतमहाभिनीहारो महाकरुणाधिवासपेसलज्झासयो पञ्जाविसेसपरियोदातनिम्मलानं दानदमसञ्ञमादीनं उत्तमधम्मानं 
सतसहस्साधिकानि कण्पानं चत्तारि असङ्घेय्यानि सक्कच्चं निरन्तरं निरवसेसं भावनापच्चकखकरणेहि कम्मादीसु 

अधिगतवसीभावो, अच्छरियाचिन्तेय्यमहानुभावो, अधिसीलअधिचित्तानं परमुक्कंसपारमिप्पत्तो भगवा पच्चयाकारे 
चतुवीसतिकोटिसतसहस्समुखेन महावजिरजाणं पेसेत्वा अनुत्तरं सम्मासम्बोधि अभिसम्बुद्धोति । 


एत्थ च “भावेत्वा”ति एतेन विज्जासम्पदाय धम्मं थोमेति, 'सच्छिकत्वा'ति एतेन विमृत्तिसम्पदाय। तथा पठमेन 
झानसम्पदाय, दुतियेन विमोकखसम्पदाय। पठमेन वा समाधिसम्पदाय, दुतियेन समापत्तिसम्पदाय। अथ वा पठमेन 
खयजाणभावेन, दुतियेन अनुप्पादजाणभावेन। पुरिमेन वा विज्जूपमताय, दुतियेन बजिरूपमताय। पुरिमेन वा 
विरागसम्पत्तिया, दुतियेन निरोधसम्पत्तिया। तथा पठमेन निय्यानभावेन, दुतियेन निस्सरणभावेन। पठमेन वा हेतुभावेन, 
दुतियेन असङ्कतभावेन। पठमेन वा दस्सनभावेन, दुतियेन विवेकभावेन। पठमेन वा अधिपतिभावेन, दुतियेन अमतभावेन 
धम्मं थोमेति। अथ वा “यं धम्मं भावेत्वा बुद्धभावं उपगतो'ति एतेन स्वाक्खातताय धम्मं थोमेति, “सच्छिकत्वा''ति एतेन 
सन्दिड्रिकताय। तथा पुरिमेन अकालिकताय, पच्छिमेन एहिपस्सिकताय । पुरिमेन वा ओपनेय्यिकताय, पच्छिमेन पच्चत्तं 
वेदितब्बताय धम्मं थोमेति । 


“गतमल' न्ति इमिना संकिलेसाभावदीपनेन धम्मस्स परिसुद्धतं दस्सेति, अनुत्तर" न्ति एतेन अञ्ञस्स विसिट्ठस्स 
अभावदीपनेन विपुलपरिपुण्णतं । पठमेन वा पहानसम्पदं धम्मस्स दस्सेति, दुतियेन पभावसम्पदं । भावेतब्बताय वा 
धम्मस्स गतमलभावो योजेतब्बो। भावनागुणेन हि सो दोसानं समुग्घातको होतीति। सच्छिकातब्बभावेन अनुत्तरभावो 
योजेतब्बो। सच्छिकिरियानिब्बत्तितो हि तदुत्तरिकरणीयाभावतो अनञ्ञसाधारणताय अनुत्तरोति। तथा “भावेत्वा^ति एतेन 
सह पुब्बभागसीलादीहि सेक्खा सीलसमाधिपञ्जाक्खन्धा दस्सिता होन्ति, “सच्छिकत्वा”ति एतेन सह असङ्घताय धातुया 
असेक्खा सीलसमाधिपञ्ञाक्खन्धा दस्सिता होन्तीति। 


एवं सङ्घेपेनेव सब्बधम्मगुणेहि सद्धम्मं अभित्थवित्वा, इदानि अरियसङ्घं थोमेतुं “सुगतस्सातिआदिमाह । तत्थ 
सुगतस्साति सम्बन्धनिद्देसो, तस्स “पुत्तान''न्ति एतेन सम्बन्धो । ओरसानन्ति पुत्तविसेसनं | मारसेनमथनानन्ति 
ओरसपुत्तभावे कारणनिद्देसो, तेन किलेसप्पहानमेव भगवतो ओरसपुत्तभावकारणं अनुजानातीति दस्सेति। अइुन्नन्ति 
गणनपरिच्छेदनिद्देसो, तेन च सतिपि तेसं सत्तविसेसभावेन अनेकसतसहस्ससङ्ख्यभावे इमं गणनपरिच्छेदं नातिवत्तन्तीति 
दस्सेति, मग्गट्टुफलटुभावानतिवत्तनतो | समूहन्ति समुदायनिद्देसो। अरियसङ्कन्ति गुणविसिट्टसङ्घातभावनिद्देसो, तेन 
असतिपि अरियपुग्गलानं कायसामग्गियं अरियसङ्घभावं दस्सेति, दिट्टिसीलसामञ्ञेन संहतभावतो। तत्थ उरसि भवा 
जाता, संबद्धा च ओरसा। यथा हि सत्तानं ओरसपुत्ता अत्तजातताय पितुसन्तकस्स दायज्जस्स विसेसेन भागिनो होन्ति, 
एवमेतेपि अरियपुग्गला सम्मासम्बुद्धस्स सवनन्ते अरियाय जातिया जातताय भगवतो सन्तकस्स विमुत्तिसुखस्स, 
अरियधम्मरतनस्स च एकन्तभागिनोति ओरसा विय ओरसा। अथ वा भगवतो धम्मदेसनानुभावेन अरियभूमिं 
ओक्कममाना, ओक्कन्ता च अरियसावका भगवतो उरोबायामजनिताभिजातताय निप्परियायेन '“ओरसपुत्ता”ति वत्तब्बतं 
अरहन्ति। सावकेहि पवत्तियमानापि हि धम्मदेसना भगवतो “धम्मदेसना” इच्चेव वुच्चति, तंमूलकत्ता, 
लक्खणादिविसेसाभावतो च। 


यदिपि अरियसावकानं अरियमग्गाधिगमसमये भगवतो विय तदन्तरायकरणत्थं देवपुत्तमारो, मारवाहिनी वा न 
एकन्तेन अपसादेति, तेहि पन अपसादेतब्बताय कारणे विमथिते तेपि विमथिता एव नाम होन्तीति आह - 
“मारसेनमथनान न्ति | इमस्मिं पनत्थे “मारमारसेनमथनानःन्ति वत्तब्बे “मारसेनमथनान''न्ति एकदेससरूपेकसेसो 
कतोति दटुब्बं । अथ वा खन्धाभिसङ्घारमारानं विय देवपुत्तमारस्सापि गुणमारणे सहायभावूपगमनतो किलेसबलकायो 

“सेना” ति वुच्चति । यथाह -- “कामा ते पठमा सेना"तिआदि (सु० नि० ४३८; महानि? २८, ६८; चूळनि० ४७)। 
सा च तेहि दियड्टसहस्सभेदा, अनन्तभेदा वा किलेसवाहिनी सतिधम्मविचयवीरियसमथादिगुणपहरणेहि ओधिसो 
विमथिता, विहता, विद्भस्ता चाति मारसेनमथना, अरियसावका । एतेन तेसं भगवतो अनुजातपुत्ततं दस्सेति। 


आरकत्ता किलेसेहि, अनये न इरियनतो, अये च इरियनतो अरिया, निरुत्तिनयेन। अथ वा सदेवकेन लोकेन 
“सरण'न्ति अरणीयतो उपगन्तब्बतो, उपगतानञ्च तदत्थसिद्धितो अरिया, अरियानं सङ्घोति अरियसङ्घो, अरियो च सो, 
सङ्घो चाति वा अरियसङ्घो, तं अरियसङ्घ। भगवतो अपरभागे बुद्धधम्मरतनानम्पि समधिगमो सङ्घरतनाधीनोति अस्स 
अरियसङ्घस्स बहूपकारतं दस्सेतुं इधेव “सिरसा वन्दे” ति वुत्तन्ति दटुब्बं 


एत्थ च “सुगतस्स ओरसानं पुत्तान'न्ति एतेन अरियसङ्घस्स पभवसम्पदं दस्सेति, “मारसेनमथनान'न्ति एतेन 
पहानसम्पदं, सकलसंकिलेसप्पहानदीपनतो। “अट्डन्नम्पि समूह न्ति एतेन जाणसम्पदं, मग्गट्डफलट्टभावदीपनतो । 
“अरियसङ्घ न्ति एतेन पभवसम्पदं दस्सेति, सब्बसङ्घानं अग्गभावदीपनतो। अथ वा “सुगतस्स ओरसानं पृत्तान'न्ति 
अरियसङ्घस्स विसुद्धनिस्सयभावदीपनं, “मारसेनमथनान "न्ति सम्माउजुजायसामीचिप्पटिपन्नभावदीपनं, “अट्टन्नम्पि 
समूह न्ति आहुनेय्यादिभावदीपनं, “अरियसङ्घ न्ति अनुत्तरपुञ्ञक्खेत्तभावदीपनं । तथा “सुगतस्स ओरसानं पृत्तान''न्ति 
एतेन अरियसङ्घस्स लोकुत्तरसरणगमनसब्भावं दीपेति । लोकुत्तरसरणगमनेन हि ते भगवतो ओरसपुत्ता जाता। 
““मारसेनमथनान "न्ति एतेन अभिनीहारसम्पदासिद्धं पुब्बभागे सम्मापटिपत्ति दस्सेति। कताभिनीहारा हि सम्मा पटिपन्ना 
मारं, मारपरिसं वा अभिविजिनन्ति। “अट्टन्नम्पि समूह'न्ति एतेन विद्धस्तविपक्खे सेक्खासेक्खधम्मे दस्सेति, 
पुग्गलाधिट्टानेन मग्गफलधम्मानं पकासितत्ता। “अरियसङ्घ "न्ति अग्गदक्खिणेय्यभावं दस्सेति। सरणगमनञ्च सावकानं 
सब्बगुणानमादि, सपुब्बभागप्पटिपदा सेक्खा सीलकखन्धादयो मज्झे, असेक्खा सीलक्खन्धादयो परियोसानन्ति 
आदिमज्झपरियोसानकल्याणा सङ्घेपतो सब्बे अरियसङ्घगुणा पकासिता होन्ति। 


एवं गाथात्तयेन सङ्घेपतो सकलगुणसङ्कित्तनमुखेन रतनत्तयस्स पणामं कत्वा, इदानि तं निपच्चकारं यथाधिप्पेते 
पयोजने परिणामेन्तो “इति मेतिआदिमाह । तत्थ रतिजननट्रेन रतनं, बुद्भधम्मसङ्घा । तेसञ्हि “इतिपि सो 
भगवा"तिआदिना यथाभूतगुणे आवज्जन्तस्स अमताधिगमहेतुभूतं अनप्पकं पीतिपामोज्जं उप्पज्जति। यथाह - 


“यस्मिं, महानाम, समये अरियसावको तथागतं अनुस्सरति, नेवस्स तस्मिं समये रागपरियुट्टितं चित्तं होति, 
न दोसपरियुट्टितं चित्तं होति, न मोहपरियुटटितं चित्तं होति, उजुगतमेवस्स तस्मि समये चित्तं होति तथागतं आरब्भ। 
उजुगतचित्तो खो पन, महानाम, अरियसावको लभति अत्थवेदं, लभति धम्मवेदं, लभति धम्मूपसंहितं पामोज्जं, 
पमुदितस्स पीति जायती"तिआदि (अ० नि० ६.१०; ० नि० ११.११) । 


चित्तीकतादिभावो वा रतनट्टो। वृत्तज्हेतं - 


“चित्तीकतं महग्घञ्च, अतुलं दुल्लभदस्सनं । 
अनोमसत्तपरिभोगं, रतनं तेन वुच्चती"ति॥ (खु० पा० अट्टः ६.३; दी० नि० अट्टु० २.३३; सु० नि० अट्टु० 
१.२२६; महानि अट्ट० ५०)। 


चित्तीकतभावादयो च अनञ्जसाधारणा बुद्धादीसु एव लब्भन्तीति । वन्दनाव वन्दनामयं, यथा “दानमयं, 

सीलमय' न्ति (दी० नि० ३.३०५; इतिवु० ६०; नेत्ति० ३४) । वन्दना चेत्थ कायवाचाचित्तेहि तिण्णं रतनानं 
गुणनिन्नता, थोमना वा | पुज्जभवफलनिब्बत्तनतो पुञ्ञं, अत्तनो सन्तानं पुणातीति वा । सुविहतन्तरायोति सुदु 
विहतन्तरायो, एतेन अत्तनो पसादसम्पत्तिया, रत्तनत्तयस्स च खेत्तभावसम्पत्तिया तं पुञ्ञं अत्थप्पकासनस्स 
उपघातकउपहदवानं विहनने समत्थन्ति दस्सेति । हुत्वाति पुब्बकालकिरिया, तस्स “अत्थं पकासयिस्सामी "ति एतेन 
सम्बन्धो । तस्साति यं रतनत्तयवन्दनामयं पुञ्ञं, तस्स। आनुभावेनाति बलेन। 


एवं रतनत्तयस्स निपच्चकारकरणे पयोजनं दस्सेत्वा, इदानि यस्सा धम्मदेसनाय अत्थं संवण्णेतुकामो, तस्सा ताव 
गुणाभित्थवनवसेन उपञ्ञापनत्थं “दीघस्सा तिआदि वुत्तं । तत्थ दीघसृत्तङ्कितस्साति दीघप्पमाणसुत्तलक्खितस्स, एतेन 
“दीघो"ति अयं इमस्स आगमस्स अत्थानुगता समञ्ञाति दस्सेति। ननु च सुत्तानियेव आगमो, कस्स पन सृत्तेहि 
अङ्कनन्ति? सच्चमेतं परमत्थतो, सुत्तानि पन उपादायपञ्ञत्तो आगमो। यथा हि अत्थब्यञ्जनसमुदाये ` सृत्त''न्ति वोहारो, 
एवं सुत्तसमुदाये ‹‹आगमो"ति वोहारो । पटिच्चसमुप्पादादिनिपुणत्थसब्भावतो निपुणस्स। आगमिस्सन्ति एत्थ, एतेन, 
एतस्मा वा अत्तत्थपरत्थादयोति आगमो, आगमो च सो वरो चाति आगमवरो, आगमसम्मतेहि वा वरोति आगमवरो, 
तस्स। बुद्धानं अनुबुद्धा बुद्धानुबुद्धा, बुद्धानं सच्चपटिवेधं अनुगम्म पटिविद्धसच्चा अग्गसावकादयो अरिया। तेहि 
अत्थसंवण्णनावसेन, गुणसंवण्णनावसेन च संबण्णितस्स। अथ वा बुद्धा च अनुबुद्धा च बुद्धानुबुद्धाति योजेतब्बं । 
सम्मासम्बुद्धेनेव हि तिण्णम्पि पिटकानं अत्थवण्णनाक्कमो भासितो, या “पकिण्णकदेसना”ति वुच्चति, ततो 
सङ्गायनादिवसेन सावकेहीति आचरिया वदन्ति । 


सद्धावहगुणस्साति बुद्धादीसु पसादावहसम्पत्तिकस्स। अयञ्हि आगमो ब्रह्मजालादीसु (दी० नि० १.५-७, २६-२८) 
सीलदिट्टादीनं अनवसेसनिद्देसादिवसेन, महापदानादीसु (दी० नि० २.३-५) पुरिमबुद्धानम्पि गुणनिद्देसादिवसेन, 
पाथिकसृत्तादीसु (दी० नि० ३.३,४) तित्थिये निमद्दित्वा अप्पटिवत्तियसीहनाद नदनादिवसेन, अनुत्तरियसृत्तादीसु (अ० नि० 
६.८) च विसेसतो बुद्धगुणविभावनेन रतनत्तये सातिसयप्पसादं आवहति । संवण्णनासु चायं आचरियस्स पकति, या 
तंतंसंवण्णनासु आदितो तस्स तस्स संवण्णेतब्बस्स धम्मस्स विसेसगुणकित्तनेन थोमना । तथा हि 
पपञ्चसूदनीसारत्थप्पकासिनीमनोरथप्रणीसु अहुसालिनीआदीसु च यथाक्कमं “परवादमथनस्स जाणप्पभेदजननस्स 
धम्मकथिकपुङ्गवानं विचित्तप्पटिभानजननस्स तस्स गम्भीरञाणेहि ओगाळहस्स अभिण्हसो नानानयविचित्तस्स 
अभिधम्मस्सा”तिआदिना थोमना कता। 


अत्थो कथीयति एतायाति अत्थकथा, सा एव अट्टकथा, त्थ-कारस्स ड्रु-कारं कत्वा, यथा “दुक्खस्स पीळनट्टो”ति 
(पटि० म० २.८) । आदितो तिआदिम्हि पठमसङ्गीतियं । छळभिञ्ञताय परमेन चित्तवसीभावेन समन्नागतत्ता, झानादीसु 
पञ्चविधवसितासब्मावतो च वसिनो, थेरा महाकस्सपादयो। तेसं सतेहि पञ्चहि। याति या अट्टठकथा। सङ्गीताति अत्थं 
पकासेतुं युत्तद्वाने “अयं एतस्स अत्थो, अयं एतस्स अत्थो"ति सङ्गहेत्वा वुत्ता। अनुसङ्गीता च यसत्थेरादीहि पच्छापि 
दुतियततियसङ्गीतीसु, इमिना अत्तनो संवण्णनाय आगमनसुद्धि दस्सेति। 


सीहस्स लानतो गहणतो सीहळो, सीहकुमारो। तंबंसजातताय तम्बपण्णिदीपे खत्तियानं, तेसं निवासताय 
तम्बपण्णिदीपस्स च सीहळभावो वेदितब्बो। आभताति जम्बुदीपतो आनीता। अथाति पच्छा। अपरभागे हि असङ्करत्थं 
सीहळभासाय अट्ठकथा ठपिताति। तेनस्स मूलट्ठकथा सब्बसाधारणा न होतीति इदं अत्थप्पकासनं एकन्तेन करणीयन्ति 
दस्सेति। तेनेवाह -- “दीपवासीनमत्थाया ति । तत्थ दीपवासीनन्ति जम्बुदीपवासीनं | दीपवासीनन्ति वा 

सीहळदीपवासीनं अत्थाय सीहळभासाय ठपिताति योजना । 


अपनेत्वानाति कञ्चुकसदिसं सीहळभासं अपनेत्वा। ततोति अद्कथातो । अहन्ति अत्तानं निद्दिसति। मनोरमं 
भासन्ति मागधभासं। सा हि सभावनिरुत्तिभूता पण्डितानं मनं रमयतीति। तेनेवाह -- “तन्तिनयानुच्छविक न्ति, 
पाळिगतिया अनुलोमिकं पाळिभासायानुविधायिनिन्ति अत्थो। विगतदोसन्ति असभावनिरुत्तिभासन्तररहितं । 


समयं अविलोमेन्तोति सिद्धन्तं अविरोधेन्तो, एतेन अत्थदोसाभावमाह | अविरुद्भत्ता एव हि थेरवादापि इध 
पकासियिस्सन्ति। थेरबंसपदीपानन्ति थिरेहि सीलक्खन्धादीहि समन्नागतत्ता थेरा, महाकस्सपादयो। तेहि आगता 
आचरियपरम्परा थेरवंसो, तप्परियापन्ना हत्वा आगमाधिगमसम्पन्नत्ता पञ्जापज्जोतेन तस्स समुज्जलनतो थेरवंसपदीपा, 
महाविहारवासिनो थेरा, तेसं | विविधेहि आकारेहि निच्छीयतीति विनिच्छयो, गण्ठिड्ठानेसु खीलमद्दनाकारेन पवत्ता 
विमतिच्छेदकथा । सुहु निपुणो सण्हो विनिच्छयो एतेसन्ति सुनिपुणविनिच्छया। अथ वा विनिच्छिनोतीति विनिच्छयो, 
यथावुत्तविसयं जाणं । सुहु निपुणो छेको विनिच्छयो एतेसन्ति सुनिपुणविनिच्छया, एतेन महाकस्सपादिथेरपरम्पराभतो, 
ततोयेब च अविपरीतो सण्हसुखुमो महाविहारवासीनं विनिच्छयोति तस्स पमाणभूततं दस्सेति। 


सुजनस्स चाति च-सद्दो सम्पिण्डनत्थो, तेन न केवलं जम्बुदीपवासीनमेव अत्थाय, अथ खो साधुजनतोसनत्थञ्चाति 
दस्सेति, तेन च तम्बपण्णिदीपवासीनम्पि अत्थायाति अयमत्थो सिद्धो होति, उग्गहणादिसुकरताय तेसम्पि बहुपकारत्ता। 
चिरट्रितत्थन्ति चिरद्वितिअत्थं, चिरकालट्डितियाति अत्थो। इदञ्हि अत्थप्पकासनं अविपरीतब्यञ्जनसुनिक्खेपस्स 
अत्थसुनयस्स च उपायभावतो सद्भम्मस्स चिरद्वितिया संवत्तति । वुत्तञ्हेतं भगवता - 


“द्रेमे, भिक्खवे, धम्मा सद्भम्मस्स ठितिया असम्मोसाय अनन्तरधानाय संवत्तन्ति। कतमे द्रे? सुनिक्खत्तञ्च 
पदब्यञ्जनं, अत्थो च सुनीतो”ति (अ० नि० २.२१)। 


यं अत्थवण्णनं कत्तुकामो, तस्सा महत्तं परिहरितुं “सीलकथा'तिआदि वुत्तं। तेनेवाह -- “न तं इध 
विचारयिस्सामी”ति। अथ वा यं अट्ठकथं कत्तुकामो, तदेकदेसभावेन विसुद्धिमग्गो च गहेतब्बोति कथिकानं उपदेसं 
करोन्तो तत्थ विचारितधम्मे उद्देसवसेन दस्सेति “सीलकथा ” तिआदिना। तत्थ सीलकथाति चारित्तवारित्तादिवसेन 
सीलवित्थारकथा। धुतधम्माति पिण्डपातिकङ्गादयो (विसुद्धि० १.२२; थेरगा० अट्ट० २.८४५, ८४९) तेरस 
किलेसधुननकधम्मा। कम्मड्रानानि सब्बानीति पाळियं आगतानि अट्ठतिस, अट्ठकथायं द्वेति निरवसेसानि योगकम्मस्स 
भावनाय पवत्तिड्ठानानि। चरियाविधानसहितोति रागचरितादीनं सभावादिविधानेन सहितो । झानानि चत्तारि 
रूपावचरज्झानानि, समापत्तियो चतस्सो अरूपसमापत्तियो। अद्टुपि वा पटिलद्धमत्तानि झानानि, 
समापज्जनवसीभावप्पत्तिया समापत्तियो। झानानि वा रूपारूपावचरज्झानानि, समापत्तियो 
फलसमापत्तिनिरोधसमापत्तियो । 


लोकियलोकुत्तरभेदा छ अभिञ्जायो सब्बा अभिञ्ञायो। जाणविभङ्गादीसु आगतनयेन एकविधादिना पञ्ञाय 
सङ्कलेत्वा सम्पिण्डेत्वा निच्छयो पञ्जासङ्कलननिच्छयो। 


पच्चयध्चम्मानं हेतादीनं पच्चयुप्पन्नधम्मानं हेतुपच्चयादिभावो पच्चयाकारो, तस्स देसना पच्चयाकारदेसना, 
पटिच्चसमुप्पादकथाति अत्थो। सा पन घनविनिब्भोगस्स सुदुक्करताय सण्हसुखुमा, निकायन्तरलद्भिसङ्कररहिता, 

एकत्तनयादिसहिता च तत्थ विचारिताति आह - “सुपरिसुद्धनिपुणनया ति | पटिसम्भिदादीसु आगतनयं 
अविस्सज्जेत्वाव विचारितत्ता अविमुत्ततन्ति मग्गा। 


इति पन सब्बन्ति इति-सद्दो परिसमापने, पन-सद्दो वचनालङ्कारे, एतं सब्बन्ति अत्थो। इधाति इमिस्सा अट्ठकथायं। 
न विचारयिस्सामि, पुनरुत्तिभावतोति अधिप्पायो। 


इदानि तस्सेव अविचारणस्स एकन्तकारणं निद्धारेन्तो “मज्झे विसुद्धिमग्गो”तिआदिमाह। तत्थ “मज्झे ठत्वा ति 
एतेन मज्झेभावदीपनेन विसेसतो चतुन्नं आगमानं साधारणट्ठकथा विसुद्धिमग्गो, न सुमङ्गलविलासिनीआदयो विय 
असाधारणट्टकथाति दस्सेति । “विसेसतो"ति इदं विनयाभिधम्मानम्पि विसुद्धिमग्गो यथारहं अत्थवण्णना होति येवाति 
कत्वा वुत्तं । 


इच्चेबाति इति एव । तम्पीति विसुद्धिमग्गम्पि । एतायाति सुमङ्गलविलासिनिया। एत्थ च ““सीहळदीपं 
आभता"तिआदिना अत्थप्पकासनस्स निमित्तं दस्सेति, “दीपवासीनमत्थाय, सुजनस्स च तुड॒त्थं, चिरदड्टितत्थञ्च 
धम्मस्सा “ति एतेन पयोजनं, अवसिद्रेन करणप्पकारं । सीलकथादीनं अविचारणम्पि हि इध करणप्पकारो एवाति। 


गन्थारम्भकथावण्णना निद्रिता । 
निदानकथावण्णना 


विभागवन्तानं सभावविभावनं विभागदस्सनवसेनेव होतीति पठमं ताव वग्गसुत्तवसेन विभागं दस्सेतुं “तत्थ 
दीघागमो नामा”तिआदिमाह। तत्थ तत्थाति “दीघस्स आगमवरस्स अत्थं पकासयिस्सामी "ति यदिदं वृत्तं, तस्मिं बचने। 
यस्स अत्थं पकासयिस्सामीति पटिञ्जातं, सो दीघागमो नाम वग्गसृत्तवसेन एवं विभागोति अत्थो। अथ वा तत्थाति 
““दीघागमनिस्सितमत्थ"'न्ति एतस्मि बचने । यो दीघागमो वृत्तो, सो वग्गादिवसेन एदिसोति अत्थो। अत्तनो संबण्णनाय 
पठममहासङ्गीतियं निक्खित्तानुक्कमेनेव पवत्तभावदस्सनत्थं “तस्स वग्गेसु...पे०... वुत्तं निदानमादी”ति आह। कस्मा 
पन चतूसु आगमेसु दीघागमो पठमं सङ्गीतो, तत्थ च सीलक्खन्धवग्गो आदितो निक्खित्तो, तस्मिञ्च ब्रह्मजालन्ति? 
नायमनुयोगो कत्थचिपि न पवत्तति, अपि च सद्धावहगुणतो दीघनिकायो पठमं सङ्गीतो । सद्धा हि कुसलधम्मानं बीजं । 
यथाह - “सद्धा बीजं तपो वुड़ी”ति, (सं० नि० १.१९७; सु० नि० ७७) सद्भावहगुणता चस्स दस्सितायेव। किञ्च 
कतिपयसृत्तसङ्गहतो, अप्पपरिमाणतो च गहणधारणादिसुखतो | तथाहेस चतुत्तिससृत्तसङ्गहो चतुसट्टिभाणवारपरिमाणो च। 
सीलकथाबाहुल्लतो पन सीलकखन्धवग्गो पठमं निक्खित्तो। सीलञ्हि सासनस्स आदि, सीलपतिड्टानत्ता सब्बगुणानं । 
तेनेवाह - “तस्मा तिह, त्वं भिक्खु, आदिमेव विसोधेहि कुसलेसु धम्मेसु। को चादि कुसलानं धम्मानं? सीलञ्च 
सुविसुद्भ'न्तिआदि (सं० नि० ५.३९५) । एतेन चस्स वग्गस्स अन्वत्थसञ्ञता वृत्ता होति दिट्विविनिवेठनकथाभावतो पन 
सृत्तन्तपिटकस्स निरवसेसदिट्विविभजनं ब्रह्मजालं पठमं निक्खित्तन्ति दडुब्बं । तेपिटके हि बुद्धवचने ब्रह्मजालसदिसं 
दिट्टिगतानि निग्गुम्बं निज्जटं कत्वा विभत्तसुत्तं नत्थीति। 


पठममहासङ्गीतिकथावण्णना 


यस्सा पठममहासङ्गीतियं निक्खित्तानुक्कमेन संवण्णनं कत्तुकामो, तं, तस्सा च तन्तिआरुळहाय इध वचने कारणं 
दस्सेन्तो ““पठममहासङ्गीति...पे०... वेदितब्बा”ति आह । तत्थ यथापच्चयं तत्थ तत्थ देसितत्ता, पञ्जत्तत्ता च 

विप्पकिण्णानं धम्मविनयानं सङ्गहेत्वा गायनं कथनं सङ्गीति, एतेन तंतंसिक्खापदानं सुत्तानञ्च आदिपरियोसानेसु, 
अन्तरन्तरा च सम्बन्धवसेन ठपितं सङ्गीतिकारवचनं सङ्गहितं होति महाविसयत्ता, पूजनीयत्ता च महती सङ्गीति 
महासङ्गीति, पठमा महासङ्गीति पठममहासङ्गीति, तस्सा पवत्तिकालो पठममहासङ्गीतिकालो, तस्मिं 
पठममहासङ्गीतिकाले। निदानन्ति च देसनं देसकालादिवसेन अविदितं विदितं कत्वा निदस्सेतीति निदानं । सत्तानं 
दस्सनानुत्तरियसरणादिपटिलाभहेतुभूतासु विज्जमानासुपि अञ्ञासु भगवतो किरियासु “बुद्धो बोधेय्य”न्ति (बु० वं० अट्टु० 
रतनचङ्कमनकण्डवण्णना; चरिया० उद्धानगाथावण्णना) पटिञ्ञाय अनुलोमतो वेनेय्यानं मग्गफलप्पत्तीनं हेतुभूता किरिया 
निप्परियायेन बुद्धकिच्चन्ति आह -- “धम्मचक्कप्पवत्तनञ्हि आदिं कत्वा ति । तत्थ सद्धिन्द्रियादिधम्मोयेव पवत्तनड्ेन 
चक्कन्ति धम्मचक्कं। अथ वा चक्कन्ति आणा, धम्मतो अनपेतत्ता धम्मञ्च तं चक्कञ्चाति धम्मचक्कं, धम्मेन जायेन 
चक्कन्तिपि धम्मचक्कं। यथाह - 


“धम्मज्च पवत्तेति चक्कञ्चाति धम्मचक्कं, चक्कञ्च पवत्तेति धम्मञ्चाति धम्मचक्कं, धम्मेन पवत्तेतीति 
धम्मचक्कं, धम्मचरियाय पवत्तेतीति धम्मचक्क”न्तिआदि (पटि० म० २, ३९, ४१)। 


“कतबुद्धकिच्चे ति एतेन बुद्धकत्तब्बस्स कस्सचिपि असेसितभावं दस्सेति। ननु च सावकेहि विनीतापि विनेय्या 
भगवतायेव विनीता होन्ति, यतो सावकभासितं सुत्तं “बुद्धवचन''न्ति वुच्चति, सावकविनेय्या च न ताव विनीताति? नायं 
दोसो तेसं विनयनुपायस्स सावकेसु ठपितत्ता। तेनेवाह - 


“न ताबाहं, पापिम, परिनिब्बायिस्सामि, याव मे भिक्खू न सावका भविस्सन्ति वियत्ता विनीता विसारदा 
बहुस्सुता धम्मधरा...पे०... उप्पन्नं परप्पवादं सह धम्मेन सुनिग्गहितं निग्गहेत्वा सप्पाटिहारियं धम्मं 
देसेस्स"न्तिआदि (दी० नि० २.१६८; सं० नि० ५.८२२; उदा० ५१)। 


“कुसिनाराय' न्तिआदि भगवतो परिनिब्बुतदेसकालविसेसदस्सनं “अपरिनिब्बुतो भगवा"ति गाहस्स 
मिच्छाभावदस्सनत्थं, लोके जातसंबद्भधभावदस्सनत्थञ्च। तथा हि मनुस्सभावस्स सुपाकटकरणत्थं महाबोधिसत्ता 
चरिमभवे दारपरिग्गहादीनिपि करोन्तीति। उपादीयते कम्मकिलेसेहीति उपादि, विपाकक्खन्धा कटत्ता च रूपं | सो पन 
उपादि किलेसाभिसङ्घारमारनिम्मथनेन निब्बानप्पत्तियं अनोस्सट्ठो, इध खन्धमच्चुमारनिम्मथनेन ओस्सट्ठो निस्सेसितोति 
अयं अनुपादिसेसा, निब्बानधातु । निब्बानधातूति चेत्थ निब्बुतिमत्तं अधिप्पेतं, इत्थम्भूतलक्खणे चायं करणनिद्देसो । 
“धातुभाजनदिवसे 'ति इदं न “सन्निपतितान”न्ति एतस्स विसेसनं, उस्साहजननस्स पन विसेसनं, “धातुभाजनदिवसे 
भिक्खूनं उस्साहं जनेसी 'ति। धातुभाजनदिवसतो हि पुरिमपुरिमतरदिवसेसु भिक्खू समागताति। अथ वा धातुभाजनदिवसे 
सन्निपतितानं कायसामग्गीवसेन सहितानन्ति अत्थो। सङ्घस्स थेरो सङ्घत्थेरो, सो पन सङ्घो कि परिमाणानन्ति आह - 
““सत्तन्नं भिक्खुसतसहस्सान "न्ति । निच्चसापेक्खताय हि एदिसेसु समासो होतियेव, यथा - “देवदत्तस्स 
गरुकुल''न्ति। 


आयस्मा महाकस्सपो पुन दुल्लभभावं मञ्जमानो भिक्खूनं उस्साहं जनेसीति सम्बन्धो । “धातुभाजनदिवसे 
सन्निपतितान "न्ति इदं “भिकखूनं उस्साहं जनेसी' ति एत्थ “भिक्खून”न्ति इमिनापि पदेन सम्बन्धनीयं । सुभद्देन 
बुडपब्बजितेन वुत्तवचनमनुस्सरन्तोति सम्बन्धो । तत्थ अनुस्सरन्तो धम्मसंवेगवसेनाति अधिप्पायो। “सद्भम्मं 
अन्तरधापेय्युं सङ्गायेय्यं...पे०... चिरट्टितिकं तस्स किमञ्ञं आणण्यं भविस्सती"ति एतेसं पदानं “इति चिन्तयन्तो”ति एतेन 
सम्बन्धो । तथा “-यञ्चाह न्ति एतस्स “अनुग्गहितो पसंसितो ˆति एतेन सम्बन्धो । यं पापभिक्खूति एत्थ यन्ति निपातमत्तं, 

कारणनिद्देसो वा, येन कारणेन अन्तरधापेय्युं, तदेतं कारणं विज्जतीति अत्थो, अद्धनियन्ति अद्भानमग्गगामि, 
अद्धानक्खमन्ति अत्थो। 


यञ्चाहन्ति एत्थ यन्ति यस्मा, येन कारणेनाति वृत्तं होति, किरियापरामसनं वा एतं, तेन “अनुग्गहितो पसंसितो"ति 
एत्थ अनुग्गण्हनं पसंसनञ्च परामसति। “चीवरे साधारणपरिभोगेना”ति एत्थ “अत्तना समसमट्टपनेना”ति इध अत्तना- 
सहं आनेत्वा चीवरे अत्तना साधारणपरिभोगेनाति योजेतब्बं । यस्स येन हि सम्बन्धो दूरटुम्पि च तस्स तन्ति अथ वा 
भगवता चीवरे साधारणपरिभोगेन भगवता अनुग्गहितोति योजनीयं, एतस्सापि हि करणनिद्देसस्स 
सहयोगकत्तुत्थजोतकत्तसम्भवतो। यावदेति यावदेव, यत्तकं कालं, यत्तके वा समापत्तिविहारे, अभिञ्ञानिहारे वा 
आकङ्कन्तो विहरामि चेव वोहरामि च, तथा कस्सपोपीति अत्थो। इदञ्च नवानुपुब्बविहारछळभिञ्जभावसामञ्ञेन 
थुतिमत्तं वुत्तन्ति दडुब्बं । न हि आयस्मा महाकस्सपो भगवा विय देवसिकं चतुवीसतिकोटिसतसहस्ससङ्ख्या समापत्तियो 
समापज्जति, यमकपाटिहारियादिवसेन वा अभिञ्ञायो वळञ्जेतीति। तेनेवाह -- “नवानुपुब्बविहारछळभिञ्ञाप्पभेदे"ति। 
तस्स किमञ्ञं आणण्यं भविस्सति, अञ्ञत्र धम्मविनयसङ्गायनाति अधिप्पायो। “ननु मं भगवा तिआदिना 
बुत्तमेवत्थं उपमावसेन विभावेति । 


ततो परन्ति ततो भिक्खूनं उस्साहजननतो परतो। पुरे अधम्मो दिप्पतीति अपिनाम दिब्बति, याव अधम्मो धम्मं 
पटिबाहितुं समत्थो होति, ततो पुरेतरमेवाति अत्थो। आसन्ने अनिच्छिते हि अयं पुरे-सद्दो। दिष्पतीति च दिप्पिस्सति। 
पुरेसहसन्नियोगेन हि अनागतत्थे अयं वत्तमानप्पयोगो, यथा -- “पुरा वस्सति देवो”ति। 


“सकलनवङ्गसत्थुसासनपरियत्तिधरे...पे०... एकूनपञ्चसते परिग्गहेसी ति एतेन 
सुक्खविपस्सकखीणासवपरियन्तानं यथावुत्तपुग्गलानं सतिपि आगमाधिगमसब्भावे सह पटिसम्भिदाहि पन 
तेविज्जादिगुणयुत्तानं आगमाधिगमसम्पत्तिया उक्कंसगतत्ता सङ्गीतिया बहुपकारतं दस्सेति। इदं वृत्तं सङ्गीतिवखन्धके, 
(पारा० ४३७) अपच्चक्खं नाम नत्थि पगुणप्पवत्तिभावतो, समन्तपासादिकायं पन “असम्मुखा पटिग्गहितं नाम 
नत्थी”ति (पारा० अट्ट? पठममहासङ्गीतिकथा) वुत्तं, तं “द्वे सहस्सानि भिक्खुतो" ति वुत्तम्पि भगवतो सन्तिके 
पटिग्गहितमेवाति कत्वा वुत्तं । चतुरासीतिसहस्सानीति धम्मकखन्धे सन्धायाह। पवत्तिनोति पगुणानि। आनन्दत्थेरस्स 
नवप्पायाय परिसाय विब्भमनेन महाकस्सपत्थेरो एवमाह -- “न वायं कुमारको मत्तमञ्ञासी”ति। तत्थ मत्तन्ति 
पमाणं । छन्दा आगमनं वियाति पदविभागो। “किञ्चापि सेक्खो ति इदं न सेक्खानं अगतिगमनसब्भावेन वुत्तं, 
असेक्खानमेव पन उच्चिनितत्ताति ददुब्बं | पठममग्गेनेव हि चत्तारि अगतिगमनानि पहीयन्तीति।  अभब्बो छन्दा...पे०... 
अगतिं गन्तु''न्ति च धम्मसङ्गीतिया तस्स योग्यभावदस्सनेन विज्जमानगुणकथनं । परियत्तोति अधीतो। 


गावो चरन्ति एत्थाति गोचरो, गोचरो विय गोचरो, भिक्खाचरणट्वानं । विसभागपुग्गलो सुभद्दसदिसो । 
सत्तिपञ्जरन्ति सत्तिखग्गादिहत्थेहि पुरिसेहि मल्लराजूनं भगवतो धातुआरक्खकरणं सन्धायाह। तं पलिबोधं छिन्दित्वा 
तं करणीयं करोतूति सङ्गाहकेन छिन्दितब्बं छिन्दित्वा एकन्तकरणीयं करोतूति अत्थो। महाजनन्ति बहुजनं । गन्धकुटिं 
बन्दित्वा परिभोगचेतियभावतोति अधिप्पायो। यथा तन्ति यथा अञ्ञजोपि यथावुत्तसभावो, एवन्ति अत्थो। संवेजेसीति 
“ननु भगवता पटिकच्चेव अक्खातं - “सब्बेहेव पियेहि मनापेहि नानाभावो विनाभावो'”तिआदिना (दी० नि० २.१८३; 
सं० नि० ५.३७९; ३० नि० १०.४८; चूळव° ४३७) संवेगं जनेसि। उस्सन्नधातुकन्ति उपचितदोसं । भेसज्जमत्ताति 
अप्पकं भेसज्जं। अप्पत्थो हि अयं मत्ता-सद्दो, “मत्तासुखपरिच्चागोतिआवदीसु (ध० प° २९०) विय। दुतियदिवसेति 

देवताय संवेजितदिवसतो, जेतवनविहारं पविट्टदिवसतो वा दुतियदिवसे। आणाव चक्कं आणाचक्कं। 


एतदग्गन्ति एसो अग्गो। लिङ्गविपल्लासेन हि अयं निद्देसो। यदिदन्ति च यो अयं, यदिदं खन्धपञ्चकन्ति वा 
योजेतब्बं । “पठमं आवुसो उपालि पाराजिकं कत्थ पञ्जत्त"'न्ति कस्मा वुत्तं, ननु तस्स सङ्गीतिया पुरिमकाले पठमभावो न 
युत्तोति? नो न यृत्तो, भगवता पञ्जत्तानुक्कमेन पातिमोक्खुद्देसानुक्कमेन च पठमभावस्स सिद्भत्ता। येभुय्येन हि तीणि 
पिटकानि भगवतो धरमानकाले ठितानुक्कमेनेव सङ्गीतानि, विसेसतो विनयाभिधम्मपिटकानीति दडुब्बं। “वत्थुम्पि 
पुच्छी”तिआदि “कत्थ पञ्जत्त'न्तिआदिना दस्सितेन सह तदवसिट्ठम्पि सङ्गहेत्वा दस्सनवसेन वुत्तं। पठमपाराजिकेति 
पठमपाराजिकपाळियं (पारा० २४), तेनेवाह - “न हि तथागता एकब्यञ्जनम्पि निरत्थकं वदन्तीति । 


जातकादिके खुद्दकनिकायपरियापन्ने, येभुय्येन च धम्मनिद्देसभूते तादिसे अभिधम्मपिटके सङ्गण्हितुं युत्तं, न पन 
दीघनिकायादिप्पकारे सुत्तन्तपिटके, नापि पञ्जत्तिनिद्देसभूते विनयपिटकेति दीघभाणका “जातकादीनं अभिधम्मपिटके 
सङ्गहो ति वदन्ति । चरियापिटकबुद्धवंसानञ्चेत्थ अग्गहणं, जातकगतिकत्ता । मञ्झिमभाणका पन “अद्दुप्पत्तिवसेन 
देसितानं जातकादीनं यथानुलोमदेसनाभावतो तादिसे सृत्तन्तपिटके सङ्गहो यृत्तो, न पन सभावधम्मनिद्देसभूते 
यथाधम्मसासने अभिधम्मपिटके "ति जातकादीनं सुत्तन्तपिटकपरियापन्नतं कथयन्ति । तत्थ च युत्तं विचारेत्वा गहेतब्बं । 


एवं निमित्तपयोजनकालदेसकारककरणप्पकारेहि पठमं सङ्गीतिं दस्सेत्वा इदानि तत्थ ववत्थापितसिद्धेसु 
धम्मविनयेसु नानप्पकारकोसल्लत्थं एकविधादिभेदे दस्सेतुं “एवमेत न्तिआदिमाह । तत्थ विमुत्तिरसन्ति विमृत्तिगुणं, 
विमुत्तिसम्पत्तिकं वा, अग्गफलनिप्फादनतो, विमृत्तिकिच्चं वा, किलेसानं अच्चन्तं विमृत्तिसम्पादनतो। केचि पन 
“विमुत्तिअस्साद”'न्ति वदन्ति । 


किञ्चापि अविसेसेन सब्बम्पि बुद्धबचनं किलेसविनयनेन विनयो, यथानुसिट्टं पटिपज्जमाने अपायपतनादितो 
धारणेन धम्मो, इधाधिप्पेते पन धम्मविनये निद्धारेतुं “तत्थ विनयपिटक  न्तिआदिमाह । अवसेसं बुद्धवचनं धम्मो, 
खन्धादिवसेन सभावधम्मदेसनाबाहुल्लतो। अथ वा यदिपि धम्मोयेव विनयोपि, परियत्तियादिभावतो, विनयसहदसन्निधाने 
पन भिन्नाधिकरणभावेन पयुत्तो धम्म-सद्दो विनयतन्तिविधुरं तन्तिं दीपेति यथा “पुञ्जजाणसम्भारा, गोबलिबद्ध'न्ति च। 


““अनेकजातिसंसार न्ति अयं गाथा भगवता अत्तनो सब्बञ्जुतजाणपदट्टानं अरहत्तप्पत्ति पच्चवेक्खन्तेन 
एकूनवीसतिमस्स पच्चवेकखणजाणस्स अनन्तरं भासिता। तेनाह “इदं पठमबुद्धवचन'न्ति। इदं किर सब्बबुद्धेहि 
अविजहितं उदानं । अयमस्स सङ्घेपत्थो - अहं इमस्स अत्तभावगेहस्स कारकं तण्हावड्डकि गवेसन्तो येन ञाणेन तं दडुं 
सक्का, तस्स बोधिजाणस्सत्थाय दीपङ्करपादमूले कताभिनीहारो एत्तकं कालं अनेकजातिसंसारं 
अनेकजातिसतसहस्ससङ्ख्यं संसारवट्टं अनिब्बिसं तं जाणं अविन्दन्तो अलभन्तोयेव सन्धाविस्सं संसरिं । यस्मा 
जराव्याधिमरणमिस्सताय जाति नामेसा पुनप्पुनं उपगन्तुं दुक्खा, न च सा तस्मिं अदिद्टे निवत्तति, तस्मा तं गवेसन्तो 
सन्धाविस्सन्ति अत्थो। दिट्ठोसीति इदानि मया सब्बञ्जुतञाणं पटिविज्झन्तेन दिट्ठो असि। पुन गेहन्ति पुन इमं 
अत्तभावसङ्घातं मम गेहं। न काहसि न करिस्ससि। तव सब्बा अवसेसाकिलेसफासुका मया भग्गा। इमस्स तया कतस्स 
अत्तभावगेहस्स कूटं अविज्जासङ्घातं कण्णिकमण्डलं विसङ्कतं विद्धंसितं । विसङ्कारं निब्बानं आरम्मणकरणवसेन गतं 
अनुपविट्टं इदानि मम चित्तं, अहञ्च तण्हानं खयसङ्घातं अरहत्तमग्गं अज्झगा अधिगतो पत्तोस्मीति। अयं मनसा 
पवत्तितधम्मानमादि। “यदा हवे पातुभवन्ति धम्मा ति (उदा० १, २, ३) अयं पन वाचाय पवत्तितधम्मानं आदीति 
वदन्ति। अन्तोजप्पनवसेन किर भगवा ““अनेकजातिसंसार 'न्तिआदिमाह (ध० प० १५३)। “पाटिपददिवसे ति इदं 

““सब्बञ्जुभावप्पत्तस्सा”ति न एतेन सम्बन्धितब्बं, “पच्चवेक्खन्तस्स उप्पन्ना”ति एतेन पन सम्बन्धितब्बं । 
विसाखपुण्णमायमेव हि भगवा पच्चूससमये सब्बञ्ञुतं पत्तोति। 


वयधम्माति अनिच्चलक्खणमुखेन दुक्खानत्तलकखणम्पि सङ्घारानं विभावेति “यदनिच्चं तं दुक्खं, यं दुक्खं 
तदनत्ता”ति (सं० नि० ३.१५; पटि० म० २.१०) वचनतो | लक्खणत्तयविभावननयेनेव च तदारम्मणं विपस्सनं दस्सेन्तो 
सब्बतित्थियानं अविसयभूतं बुद्धावेणिकं चतुसच्चकम्मड्ठानाधिट्ठानं अविपरीतं निब्बानगामिनिप्पटिपदं पकासेतीति दडुब्बं । 
इदानि तत्थ सम्मापटिपत्तियं नियोजेति “ अप्पमादेन सम्पादेथा ति । अथ वा “वयधम्मा सङ्कारा”ति एतेन सङ्घे पेन 
संवेजेत्वा “अप्पमादेन सम्पादेथा”ति सङ्घेपेनेव निरवसेसं सम्मापटिपत्ति दस्सेति। अप्पमादपदञ्हि सिक्खात्तयसङ्गहितं 
केवलपरिपुण्णं सासनं परियादियित्वा तिट्ठतीति। 


पठमसङ्गीतियं असङ्गीतं सङ्गातिवखन्धककथावत्थृप्पकरणादि। केचि पन “सुभसुत्तम्पि (दी० नि० १.४४४) 
पठमसङ्गीतियं असङ्गीत”न्ति वदन्ति, तं पन न युज्जति। पठमसङ्गीतितो पुरेतरमेव हि आयस्मता आनन्देन जेतवने 
विहरन्तेन सुभस्स माणवस्स भासितन्ति । 


दळिहकम्मसिथिलीकरणप्पयोजना यथाक्कमं पकतिसावज्जपण्णत्तिसावज्जेसु सिक्खापदेसु । तेनाति 
विविधनयत्तादिना । एतन्ति विविधविसेसनयत्ताति गाथावचनं | एतस्साति विनयस्स। 


अत्तत्थपरत्थादिभेदेति यो तं सुत्तं सज्झायति, सुणाति, वाचेति, चिन्तेति, देसेति च, सुत्तेन सङ्गहितो सीलादिअत्थो 
तस्सापि होति, तेन परस्स साधेतब्बतो परस्सापि होतीति, तदुभयं तं सुत्तं सूचेति दीपेति । तथा दिट्टुधम्मिकसम्परायिकं 
लोकियलोकुत्तरञ्चाति एवमादिभेदे अत्थे आदि-सद्देन सङ्गण्हाति। अत्थ-सद्दो चायं हितपरियायवचनं, न भासितत्थवचनं, 
यदि सिया, सूत्तं अत्तनोपि भासितत्थं सूचेति, परस्सापीति अयमत्थो वृत्तो सिया। सुत्तेन च यो अत्थो पकासितो सो तस्सेव 
होतीति, न तेन परत्थो सूचितो होति, तेन सूचेतब्बस्स परत्थस्स निवत्तेतब्बस्स अभावा अत्थगहणञ्च न कत्तब्बं। 
अत्तत्थपरत्थर्विनिम्मुत्तस्स भासितत्थस्स अभावा आदिग्गहणञ्च न कत्तब्बं । तस्मा यथावुत्तस्स हितपरियायस्स अत्थस्स 
सृत्ते असम्भवतो सुत्तधारस्स पुग्गलस्स वसेन अत्तत्थपरत्था वुत्ता। 


अथ वा सुत्तं अनपेक्खित्वा ये अत्तत्थादयो अत्थप्पभेदा वृत्ता “न हञ्जदत्थत्थिपसंसलाभा”ति एतस्स पदस्स निद्देसे 
(महानि? ६३; चूळनि० ८५) “अत्तत्थो, परत्थो, उभयत्थो, दिट्टधम्मिको अत्थो, सम्परायिको अत्थो, उत्तानो अत्थो, 
गम्भीरो अत्थो, गूळहो अत्थो, पटिच्छन्नो अत्थो, नेय्यो अत्थो, नीतो अत्थो, अनवज्जो अत्थो, निक्किलेसो अत्थो, वोदानो 
अत्थो, परमत्थो'ति ते सुत्तं सूचेतीति अत्थो। इमस्मिं अत्थविकण्पे अत्थ-सद्दो भासितत्थपरियायोपि होति। एत्थ हि 
पुरिमका पञ्च अत्थप्पभेदा हितपरियाया, ततो परे छ भासितत्थभेदा, पच्छिमका पन उभयसभावा। तत्थ दुरधिगमताय 
विभावने अलद्धगाधो गम्भीरो। न विवटो गूळहो। मूलुदकादयो विय पंसुना अकखरसन्निवेसादिना तिरोहितो पटिच्छन्नो । 
निद्धारेत्वा जापेतब्बो नेय्यो। यथारुतवसेन वेदितब्बो नीतो। अनवज्जनिक्किलेसवोदाना परियायवसेन वुत्ता, 
कुसलविपाककिरियाधम्मवसेन वा। परमत्थो निब्बानं, धम्मानं अविपरीतसभावो एव वा। अथ वा “अत्तना च अप्पिच्छो 
होतीति अत्तत्थं, “अप्पिच्छाकथञ्च परेसं कत्ता होती"ति परत्थं सूचेति। एवं “ अत्तना च पाणातिपाता पटिविरतो 
होती 'तिआदि (अ० नि० ४.९९, २६५) सृत्तानि योजेतब्बानि। विनयाभिधम्मेहि च विसेसेत्वा सुत्त-सद्दस्स अत्थो वत्तब्बो। 
तस्मा वेनेय्यज्झासयवसप्पवत्ताय देसनाय अत्तहितपरहिततादीनि सातिसयं पकासितानि होति तप्परभावतो, न 
आणाधम्मसभाववसप्पवत्तायाति इदमेव च “अत्थान सूचनतो सुत्त न्ति वृत्तं। 

सुत्ते च आणाधम्मसभावा च वेनेय्यज्झासयं अनुवत्तन्ति, न विनयाभिधम्मेसु विय वेनेय्यज्झासयो आणाधम्मसभावे । 
तस्मा वेनेय्यानं एकन्तहितपटिलाभसंवत्तनिका सुत्तन्तदेसना होतीति “सुवुत्ता चेत्था”तिआदि वुत्तं। पसवतीति फलति । 
“सुत्ताणा ति एतस्स अत्थं पकासेतुं “सुदु च ने तायती ति वृत्तं । अत्तत्थादिविधानेसु च सुत्तस्स पमाणभावो, 
अत्तत्थादीनञ्च सङ्गाहकत्तं योजेतब्बं तदत्थप्पकासनपधानत्ता सुत्तस्स। विनयाभिधम्मेहि विसेसनञ्च योजेतब्बं | एतन्ति 
“अत्थानं सूचनतो"तिआदिकं अत्थवचनं । एतस्साति सुत्तस्स । 


अभिक्कमन्तीति एत्थ अभि-सद्दो कमनकिरियाय वुद्धिभावं अतिरेकतं दीपेति, अभिञ्ञाता अभिलक्खिताति एत्थ 
जाणलकखणकिरियानं सुपाकटताविसेसं, अभिक्कन्तेनाति एत्थ कन्तिया अधिकत्तं विसिट्ठ तन्ति यत्तं किरियाविसेसकत्ता 
उपसग्गस्स। अभिराजा अभिविनयेति पन पूजितपरिच्छिन्नेसु राजविनयेसु अभि-सद्दो पवत्ततीति कथमेतं युज्जेय्याति? 
पूजनपरिच्छेदनकिरियादीपनतो, ताहि च किरियाहि राजविनयानं युत्तत्ता। एत्थ हि अतिमालादीसु अति-सद्दो विय, अभि- 
सह्दो यथा सह साधनेन किरियं वदतीति अभिराजअभिविनय-सद्दा सिद्धा, एवं अभिधम्मसद्दे अभि-सद्दो सह साधनेन 
बुड्टियादिकिरियं दीपेतीति अयमत्थो दस्सितोति दडुब्बो । 


भावनाफरणवुट्टीहि बुड्टिमन्तोपि धम्मा वुत्ता। आरम्मणादीहीति आरम्मणसम्पयुत्तकम्मद्वारपटिपदादीहि । 
अविसिट्ठन्ति अञ्ञमञ्ञविसिड्टेसु विनयसुत्ताभिधम्मेसु अविसिटु समानं । तं पिटकसहन्ति अत्थो। यथावुत्तेनाति “एवं 
दुविधत्थेना"तिआदिना वुत्तप्पकारेन। 


कथेतब्बानं अत्थानं देसकायत्तेन आणादिविधिना अतिसज्जनं पबोधनं देसना। सासितब्बपुग्गलगतेन 
यथापराधादिसासितब्बभावेन अनुसासनं विनयनं सासनं। कथेतब्बस्स संवरासंवरादिनो अत्थस्स कथनं 
वचनपटिबद्भताकरणं कथा। कथीयति वा एत्थाति कथा। संवरासंवरस्स कथा संवरासंवरकथा। एस नयो इतरेसुपि। 
भेद-सद्दो विसुं विसुं योजेतब्बो “देसनाभेदं सासनभेदं कथाभेदञ्च यथारहं परिदीपये'ति। भेदन्ति च नानत्तन्ति अत्थो। 
सिक्खा च पहानानि च गम्भीरभावो च सिक्खाप्पहानगम्भीरभावं, तञ्च परिदीपये । एत्थ यथाति 
उपारम्भनिस्सरणधम्मकोसरक्खणहेतुपरियापुणनं सुप्पटिपत्ति दुप्पटिपत्तीति एतेहि पकारेहि। आणं पणेतुं अरहतीति 
आणारहो सम्मासम्बुद्भत्ता। वोहारपरमत्थानम्पि सब्भावतो आह आणाबाहुल्लतोति | इतो परेसुपि एसेव नयो। 
पचुरापराधा सेय्यसकादयो। अज्झासयो आसयोव अत्थतो दिट्टि, आणज्च | वुत्तञ्चेतं - 


“सस्सतुच्छेददिड्टि च, खन्ति चेवानुलोमिके । 
यथाभूतञ्च यं जाणं, एतं आसयसद्दित''न्ति॥ (विसुद्धि० टी० १.१३६)। 


अनुसया कामरागभवरागदिट्रिपटिघविचिकिच्छामानाविज्जावसेन सत्त अनागता किलेसा, अतीता पच्चुप्पन्ना च 
तथेव वुच्चन्ति। न हि कालभेदेन धम्मानं सभावभेदो अत्थीति। चरियाति छ मूलचरिया, अन्तरभेदेन अनेकविधा, 
संसग्गवसेन तेसड्टि होन्ति। ते पन अम्हेहि असम्मोहन्तरधानसृत्तटीकायं विभागतो दस्सिता, अत्थिकेहि ततो गहेतब्बा। 
अथ वा चरियाति चरितं, तं सुचरितदुच्चरितवसेन दुविधं । अधिमुत्ति नाम सत्तानं पुब्बपरिचयवसेन अभिरुचि, सा दुविधा 
हीनपणीतभेदेन। घनविनिब्भोगाभावतो दिट्रिमानतण्हावसेन “अहं ममा”ति सञ्जिनो। महन्तो संवरो असंवरो। 
बृद्धिअत्थो हि अय'मकारो यथा “असेक्खा धम्मा”ति (ध० स० ११)। 


तीसुपि चेतेसु एते धम्मत्थदेसना पटिवेधाति एत्थ तन्तिअत्थो तन्तिदेसना तन्तिअत्थपटिवेधो च तन्तिविसया 

होन्तीति विनयपिटकादीनं अत्थदेसनापटिवेधाधारभावो युत्तो, पिटकानि पन तन्ति येवाति तेसं धम्माधारभावो कथं 
युज्जेय्याति? तन्तिसमृदायस्स अवयवतन्तिया आधारभावतो। अवयवस्स हि समुदायो आधारभावेन वुच्चति, यथा - 
“रुक्खे साखा”ति। धम्मादीनञ्च दुक्खोगाहभावतो तेहि विनयादयो गम्भीराति विनयादीनञ्च चतुब्बिधो गम्भीरभावो 
बुत्तो। तस्मा धम्मादयो एव दुक्खोगाहत्ता गम्भीरा, न विनयादयोति न चोदेतब्बमेतं समुखेन, विसयविसयीमुखेन च 
विनयादीनंयेव गम्भीरभावस्स वुत्तत्ता धम्मो हि विनयादयो, तेसं विसयो अत्थो, धम्मत्थविसया च देसनापटिवेधोति । तत्थ 
पटिवेधस्स दुक्करभावतो धम्मत्थानं, देसनाजाणस्स दुक्करभावतो देसनाय च दुक्खोगाहभावो वेदितब्बो, पटिवेधस्स पन 
उप्पादेतुं असक्कुणेस्यत्ता, तब्बरिसयजाणुप्पत्तिया च दुक्करभावतो दुक्खोगाहता वेदितब्बा। 


“हेतुम्हि जाणं धम्मपटिसम्भिदा "ति एतेन वचनेन धम्मस्स हेतुभावो कथं जातब्बोति? “धम्मपटिसम्भिदा”ति 
एतस्स समासपदस्स अवयवपदत्थं दस्सेन्तेन “हेतुम्हि जाण न्ति वुत्तत्ता “धम्मे पटिसम्भिदा"ति एत्थ हि “धम्मे"ति 
एतस्स अत्थं दस्सेन्तेन “हेतुम्ही“ति वुत्तं, “पटिसम्भिदा "ति एतस्स च अत्थं दस्सेन्तेन जाण" न्ति। तस्मा हेतुधम्म-सद्दा 
एकत्था, जाणपटिसम्भिदा-सद्दा चाति इममत्थं वदन्तेन साधितो धम्मस्स हेतुभावो, अत्थस्स हेतुफलभावो च एवमेव 
दटुब्बो। 


यथाधम्मन्ति चेत्थ धम्म-सद्दो हेतुं हेतुफलञ्च सब्बं सङ्गण्हाति। सभाववाचको हेस, न परियत्तिहेतुभाववाचको, 
तस्मा यथाधम्मन्ति यो यो अविज्जासङ्कारादिधम्मो, तस्मिं तस्मिन्ति अत्थो। धम्मानुरूपं वा यथाधम्मं। देसनापि हि 
पटिवेधो विय अविपरीतसविसयविभावनतो धम्मानुरूपं पवत्तति, यतो “अविपरीताभिलापोःति वुच्चति। धम्माभिलापोति 
अत्थब्यञ्जनको अविपरीताभिलापो, एतेन “तत्र धम्मनिरुत्ताभिलापे जाणं निरुत्तिपटिसम्भिदा"ति (विभ० ७१८) एत्थ वृत्तं 
सभावधम्मनिरुत्ति दस्सेति, सद्दसभावत्ता देसनाय। तथा हि निरुत्तिपटिसम्भिदाय परित्तारम्मणादिभावो 
पटिसम्भिदाविभङ्गपाळियं (विभ० ७४९) वृत्तो। अट्टकथायञ्च “तं सभावनिरुत्ति सह आरम्मणं कत्वा"तिआदिना 
(विभ० अट्टः ६४२) सद्दारम्मणता दस्सिता। “इमस्स अत्थस्स अयं सद्दो वाचको "ति वचनवचनीये ववत्थपेत्वा 
तंतंवचनीय विभावनवसेन पवत्तितो हि सद्दो देसनाति। “अनुलोमादिवसेन वा कथन न्ति एतेन तस्सा धम्मनिरुत्तिया 
अभिलापं कथनं तस्स वचनस्स पवत्तनं दस्सेति। “अधिप्पायो ति एतेन “देसनाति पञ्जत्ती”ति एतं वचनं 
धम्मनिरुत्ताभिलापं सन्धाय वुत्तं, न तब्बिनिमुत्तं पञ्ञत्ति सन्धायाति दस्सेति। 


ननु च “धम्मो तन्ती"ति इमस्मिं पक्खे धम्मस्स सद्दसभावत्ता धम्मदेसनानं विसेसो न सियाति? न, तेसं तेसं अत्थानं 
बोधकभावेन जातो, उग्गहणादिवसेन च पुब्बे ववत्थापितो सद्ृप्पबन्धो धम्मो, पच्छा परेसं अवबोधनत्थं पवत्तितो 
तदत्थप्पकासको सद्दो देसनाति। अथ वा यथावुत्तसद्दसमुड्डापको चित्तुप्पादो देसना, मुसावादादयो विय। “वचनस्स 
पवत्तन'न्ति च यथावृत्तचित्तुप्पादवसेन युज्जति। सो हि वचनं पवत्तेति, तञ्च तेन पवत्तीयति देसीयति। “सो च 
लोकियलोकुत्तरो”ति एवं वुत्तं अभिसमयं येन पकारेन अभिसमेति, यं अभिसमेति, यो च तस्स सभावो, तेहि पाकटं कातुं 
“विसयतो असम्मोहतो च अत्थानुरूपं धम्मेसूतिआदिमाह । तत्थ हि विसयतो अत्थादिअनुरूपं धम्मादीसु अवबोधो 
अविज्जादिधम्मसङ्घारादि अत्थतदुभयपञ्जापनारम्मणो लोकियो अभिसमयो, असम्मोहतो अत्थादिअनुरूपं धम्मादीसु 
अवबोधो निब्बानारम्मणो मग्गसम्पयुत्तो यथावृत्तधम्मत्थपञ्जत्तीसु सम्मोहविद्धंसनो लोकुत्तरो अभिसमयोति। 
अभिसमयतो अञ्जम्पि पटिवेधत्थं दस्सेतुं “तेसं तेसं वा तिआदिमाह। 'पटिवेधनं पटिवेधोति इमिना हि वचनत्थेन 
अभिसमयो, “पटिविज्झीयतीति पटिबेधो'ति इमिना तंतंरूपादिधम्मानं अविपरीतसभावो च “पटिवेधो''ति बुच्चतीति । 

यथावुत्तेहि धम्मादीहि पिटकानं गम्भीरभावं दस्सेतुं “इदानि यस्मा एतेसु पिटकेसूˆतिआदिमाह। यो चेत्थाति 
एतेसु तंतंपिटकगतेसु धम्मादीसु यो पटिवेधो, एतेसु च पिटकेसु तेसं तेसं धम्मानं यो अविपरीतसभावोति योजेतब्बं । 
दुक्खोगाहता च अविज्जासङ्कारादीनं धम्मत्थानं दुप्पटिविज्झताय, तेसं पञ्ञापनस्स दुक्करभावतो तंदेसनाय, 
पटिवेधनसङ्कातस्स पटिवेधस्स उप्पादनविसयिकरणानं असक्कुणेय्यत्ता, अविपरीतसभावसङ्घातस्स पटिवेधस्स 
दुविञ्ञेय्यताय एव वेदितब्बा। 


यन्ति यं परियत्तिदुग्गहणं सन्धाय वुत्तं । अत्थन्ति भासितत्थं, पयोजनत्थञ्च। न उपपरिक्खन्तीति न विचारेन्ति। न 
निज्झानं खमन्तीति निज्झानपञ्ञं नक्खमन्ति, निज्झायित्वा पञ्ञाय दिस्वा रोचेत्वा गहेतब्बा न होन्तीति अधिप्पायो। 
इतीति एवं एताय परियत्तिया। वादप्पमोक्खानिसंसा अत्तनो उपरि परेहि आरोपितवादस्स निग्गहस्स पमोक्खप्पयोजना 
हुत्वा धम्मं परियापृणन्ति, वादप्पमोक्खा वा निन्दापमोक्खा । यस्स चत्थायाति यस्स च सीलादिपूरणस्स 
अनुपादाविमोक्खस्स वा अत्थाय धम्मं परियापुणन्ति जायेन परियापुणन्तीति अधिप्पायो। अस्साति अस्स धम्मस्स। 
नानुभोन्तीति न विन्दन्ति । तेसं ते धम्मा दुग्गहितत्ता उपारम्भमानदब्बमवखपलासादिहेतुभावेन दीघरत्तं अहिताय 
दुक्खाय संवत्तन्ति। भण्डागारे नियृत्तो भण्डागारिको, भण्डागारिको विय भण्डागारिको, धम्मरतनानुपालको । अञ्जत्थं 
अनपेक्खित्वा भण्डागारिकस्सेव सतो परियत्ति भण्डागारिकपरियत्ति। 


““तासंयेवा ति अवधारणं पापुणितब्बानं छळभिञ्ञाचतुप्पटिसम्भिदादीनं विनये पभेदवचनाभावं सन्धाय वुत्तं । 
वेरञ्जकण्डे (पारा० १२) हि तिस्सो विज्जाव विभत्ता। दुतिये पन “तासंयेवा ति अवधारणं चतस्सो पटिसम्भिदा 
अपेक्खित्वा कतं, न तिस्सो विज्जा। ता हि छसु अभिञ्जासु अन्तोगधाति सुत्ते विभत्ता येवाति। 


दुग्गहितं गण्हाति, “तथाहं भगवता धम्मं देसितं आजानामि, यथा तदेविदं विञ्ञाणं सन्धावति संसरति 
अनञ्ज''न्तिआदिना (म० नि० १.३९६) । धम्मचिन्तन्ति धम्मसभावविचारणं, “चित्तुप्पादमत्तेनेव दानं होति, सयमेव चित्तं 
अत्तनो आरम्मणं होति, सब्बं चित्तं असभावधम्मारम्मण''न्ति च एवमादि । तेसन्ति तेसं पिटकानं । 


एतन्ति एतं बुद्धवचनं । अत्थानुलोमतो अनुलोमिको। अनुलोमिकतंयेव विभावेतुं “कस्मा पना तिआदि वृत्तं । 
एकनिकायम्पीति एकसमूहम्पि। पोणिका चिक्खल्लिका च खत्तिया, तेसं निवासो पोणिकनिकायो 
चिक्खल्लिकनिकायो च। 


नवप्पभेदन्ति एत्थ कथं नवप्पभेदं? सगाथकञ्हि सुत्तं गेय्यं, निग्गाथकञ्च सुत्तं वेय्याकरणं, तदुभयविनिमृत्तञ्च सुत्तं 
उदानादिविसेससञ्ञारहितं नत्थि, यं सृत्तङ्गं सिया, मङ्गलसृत्तादीनञ्च (खु० पा० ५.२; सु० नि० २२५) सृत्तङ्गसङ्गहो न 
सिया, गाथाभावतो, धम्मपदादीनं विय, गेस्यङ्गसङ्गहो वा सिया, सगाथकत्ता, सगाथवग्गस्स विय, तथा उभतोविभङ्गादीसु 
सगाथकणप्पदेसानन्ति? वुच्चते - 


““सुत्तन्ति सामञ्ञविधि, विसेसविधयो परे । 
सनिमित्ता निरुळहत्ता सहताञ्ञेन नाञ्ञतो”॥ (सारत्थ० टी० १,पठममहासङ्गीतिकथावण्णना) | 


सब्बस्सापि हि बुद्धवचनस्स सुत्तन्ति अयं सामञ्ञविधि। तेनेवाह आयस्मा महाकच्चानो नेत्तियं - 
“नवविधसुत्तन्तपरियेट्टी "ति (नेत्ति० सङ्गहवार)। “एत्तकं तस्स भगवतो सृत्तागतं सुत्तपरियापन्नं (पाचि० २५५, १२४२), 

सकवादे पञ्चसुत्तसतानी”ति (ध० स० अट्ट० निदानकथा; कथा० अट्ट० निदानकथा) एवमादि च एतस्स अत्थस्स 
साधकं । 


विसेसविधयो परे सनिमित्ता तदेकदेसेसु गेय्यादयो विसेसविधयो तेन तेन निमित्तेन पतिड्टिता । तथा हि गेय्यस्स 
सगाथकत्तं तब्भावनिमित्तं। लोकेपि हि ससिलोकं सगाथकं (नेत्ति० अट्ट® १३) चुण्णियगन्थं 'गेय्यःन्ति वदन्ति । गाथाविरहे 
पन सति पुच्छं कत्वा विस्सज्जनभावो वेय्याकरणस्स तब्भावनिमित्तं । पुच्छाविस्सज्जनञ्हि 'ब्याकरण'न्ति वुच्चति, 
ब्याकरणमेव वेय्याकरणं। एवं सन्ते सगाथकादीनम्पि पुच्छं कत्वा विस्सज्जनवसेन पवत्तानं वेय्याकरणभावो 
आपज्जतीति? नापज्जति, गेय्यादिसञ्जानं अनोकासभावतो, 'गाथाविरहे सती"ति विसेसितत्ता च। तथा हि धम्मपदादीसु 
केवलं गाथाबन्धेसु, सगाथकत्तेपि सोमनस्सजाणमयिकगाथायुत्तेसु, वुत्तञ्हेत'न्तिआदिवचनसम्बन्धेसु, 
अब्भुतधम्मपटिसंयुत्तेसु च सुत्तविसेसेसु यथाक्कमं गाथाउदानइतिवुत्तकअब्भुतधम्मसञ्ञा पतिद्टिता, तथा सतिपि 
गाथाबन्धभावे भगवतो अतीतासु जातीसु चरियानुभावप्पकासकेसु जातकसञ्जा, सतिपि पञ्हाविस्सज्जनभावे, 
सगाथकत्ते च केसुचि सुत्तन्तेसु वेदस्स लभापनतो वेदल्लसञ्ञा पतिट्टिताति एवं तेन तेन सगाथकत्तादिना निमित्तेन तेसु 
तेसु सुत्तविसेसेसु गेय्यादिसञ्ञा पतिट्ठिताति विसेसविधयो सृत्तङ्गतो परे गेय्यादयो | यं पनेत्थ गेय्यङ्गादिनिमित्तरहितं, तं 
सृत्तङ्गं विसेससञ्जापरिहारेन सामञ्ञसञ्ञाय पवत्तनतोति । ननु च सगाथकं सुत्तं गेय्यं, निग्गाथकं सुत्तं वेय्याकरणन्ति 
सुत्तङ्गं न सम्भवतीति चोदना तदवत्था वाति? न तदवत्था, सोधितत्ता । सोधितञ्हि पुब्बे गाथाविरहे सति 
पुच्छाविस्सज्जनभावो वेय्याकरणस्स तब्भावनिमित्तन्ति । 


यञ्च वुत्तं - “गाथाभावतो मङ्गलसुत्तादीनं (खु० पा० ५.१, २, ३) सुत्तङ्गसङ्गहो न सिया "ति, तं न, निरुळहत्ता। 
निरुळहो हि मङ्गलसुत्तादीनं सुत्तभावो। न हि तानि धम्मपदबुद्धवंसादयो विय गाथाभावेन पञ्जातानि, अथ खो सुत्तभावेन। 
तेनेव हि अट्ठकथायं “सुत्तनामक न्ति नामग्गहणं कतं । यञ्च पन वुत्तं - “सगाथकत्ता गेय्यङ्गसङ्गहो सिया^ति, तदपि 
नत्थि, यस्मा सहताञ्ञेन। सह गाथाहीति हि सगाथकं | सहभावो नाम अत्थतो अञ्जेन होति, न च मङ्गलसृत्तादीसु 
कथाविनिमृत्तो कोचि सुत्तपदेसो अत्थि, यो “सह गाथाही'ति वुच्चेय्य, न च समुदायो नाम कोचि अत्थि, यदपि वुत्तं - 
““उभतोविभङ्गादीसु सगाथकण्पदेसानं गेस्यङ्गसङ्गहो सिया^ति तदपि न, अञ्ञतो। अज्ञा एव हि ता गाथा 
जातकादिपरियापन्नत्ता। अतो न ताहि उभतोविभङ्गादीनं गेय्यङ्गभावोति। एवं सृत्तादीनं अङ्गानं अञ्जमञ्ञजसङ्कराभावो 
वेदितब्बो । 


“अयं धम्मो...पे०... अयं विनयो, इमानि चतुरासीति धम्मक्खन्धसहस्सानी' ति बुद्भवचनं धम्मविनयादिभेदेन 
बवत्थपेत्वा सङ्गायन्तेन महाकस्सपप्पमुखेन वसिगणेन अनेकच्छरियपातुभावपटिमण्डिताय सङ्गीतिया इमस्स दीघागमस्स 
पठममज्झिमबुद्धवचनादिभावो ववत्थापितोति दस्सेति, “एवमेतं अभेदतो तिआदिना। 


निदानकथावण्णना निट्टिता। 


१. ब्रह्मजालसुत्तवण्णना 
परिब्बाजककथावण्णना 


एवं पठममहासङ्गीति दस्सेत्वा यदत्थं सा इध दस्सिता, इदानि तं निगमनवसेन दस्सेतुं “इमिस्सा”तिआदिमाह। 

९. एत्तावता च ब्रह्मजालस्स साधारणतो बाहिरनिदानं दस्सेत्वा इदानि अब्भन्तरनिदानं संवण्णेतुं “तत्थ 
एव न्तिआदि वृत्तं। अथ वा छहि आकारेहि संवण्णना कातब्बा सम्बन्धतो पदतो पदविभागतो पदत्थतो अनुयोगतो 
परिहारतो चाति। तत्थ सम्बन्धो नाम देसनासम्बन्धो। यं लोकिया “उम्मुग्घातो”ति बदन्ति। सो पन पाळिया 
निदानपाळिवसेन, निदानपाळिया पन सङ्गीतिवसेन वेदितब्बोति पठममहासङ्गीतिं दस्सेन्तेन निदानपाळिया सम्बन्धस्स 
दस्सितत्ता पदादिवसेन संवण्णनं करोन्तो “एवन्ति निपातपद''न्तिआदिमाह । “मेतिआदीनी' ति एत्थ अन्तरा-सद्द-च- 
सद्दान॑ निपातपदभावो, वत्तब्बो, न वा वत्तब्बो तेसं नयग्गहणेन गहितत्ता, तदवसिट्ठानं आपटि-सद्दानं आदि-सद्देन 
सङ्गण्हनतो। “पदविभागो ति पदानं विसेसो, न पन पदविग्गहो। अथ वा पदानि च पदविभागो च पदविभागो, 
पदविग्गहो च पदविभागो च पदविभागोति वा एकसेसवसेन पदपदविग्गहापि पदविभाग सद्देन वुत्ताति वेदितब्बं । तत्थ 
पदविग्गहो “भिक्खूनं सङ्घो”तिआदिभेदेसु पदेसु दटुब्बो । 


अत्थतोति पदत्थतो। तं पन पदत्थं अत्थुद्धारक्कमेन पठमं एवं-सहस्स दस्सेन्तो “एवंसद्दो तावा तिआदिमाह । 
अवधारणादीति एत्थ आदि-सहद्देन इदमत्थपुच्छापरिमाणादिअत्थानं सङ्गहो दट्ठब्बो तथा हि “एवंगतानि, एवंविधो, 
एवमाकारो"तिआदीसु इदं-सद्दस्स अत्थे एवं-सद्दो। गत-सद्दो हि पकारपरियायो, तथा विधाकार-सद्दा च। तथा हि 
विधयुत्तगत-सद्दे लोकिया पकारत्थे वदन्ति। “एवं नु खो, न नु खो, कि नु खो, कथं नु खो 'ति, “एवं सु ते सुन्हाता 
सुविलित्ता कप्पितकेसमस्सु, आमुत्तमालाभरणा ओदातवत्थवसना पञ्चहि कामगुणेहि समप्पिता समङ्गीभूता परिचारेन्ति, 
सेय्यथापि त्वं एतरहि साचरियकोति? नो हिरदै भो गोतमा”ति च आदीसु पुच्छायं। “एवं लहुपरिवत्तं, एवं आयुपरियन्तो"ति 
च आदीसु परिमाणे। ननु च “एवं नु खो, एवं सु ते, एवं आयुपरियन्तो"ति एत्थ एवं-सद्देन पुच्छनाकारपरिमाणाकारानं 
बुत्तत्ता आकारत्थो एव एवं-सद्दो ति? न, विसेससब्भावतो। आकारमत्तवाचको हेत्थ आकारत्थोति अधिप्पेतो, यथा “एवं 
ब्याखोतिआदीसु पन न आकारविसेसवाचको एवञ्च कत्वा “एवं जातेन मच्चेना"तिआदीनि उपमादीसु उदाहरणानि 
उपपन्नानि होन्ति। तथा हि “यथापि...पे०... बहु" न्ति? एत्थ पुप्फरासिट्ठानियतो 
मनुस्सुपपत्तिसप्पुरिसूपनिस्सयसद्भम्मसवनयोनिसोमनसिकारभोगसम्पत्तिआदिदानादिपुञ्ञकिरियाहेतुसमृदायतो 
सोभासुगन्धतादिगुणयोगतो मालागुणसदिसियो पहूता पुञ्जकिरिया मरितब्बसभावताय मच्चेन सत्तेन कत्तब्बाति जोदितत्ता 
पुप्फरासिमालागुणाव उपमा, तेसं उपमाकारो यथा-सद्देन अनियमतो वुत्तोति एवं-सद्दो उपमाकारनिगमनत्थोति वत्तु यत्तं । 
सो पन उपमाकारो नियमियमानो अत्थतो उपमाव होतीति आह “उपमायं आगतो”ति। 


तथा एवं इमिना आकारेन “अभिक्कमितब्ब  न्तिआदिना उपदिसियमानाय समणसारुप्पाय आकप्पसम्पत्तिया यो 
तत्थ उपदिसनाकारो, सो अत्थतो उपदेसोयेवाति वुत्तं “एवं ते...पे०... उपदेसे ति । तथा एवमेतं भगवा, एवमेतं 
सुगताति एत्थ च भगवता यथावुत्तमत्थं अविपरीततो जानन्तेहि कतं तत्थ संविज्जमानगुणानं पकारेहि हंसनं उदग्गताकरणं 
सम्पहंसनं, यो तत्थ सम्पहंसनाकारोति योजेतब्बं। एवमेवं पनायन्ति एत्थ गरहणाकारोति योजेतब्बं। सो च गरहणाकारो 
“बसली” तिआदि खुंसनसद्दसन्निधानतो इध एवं-सद्देन पकासितोति विञ्ञायति। यथा चेत्थ, एवं उपमाकारादयोपि 
उपमादिवसेन वुत्तानं पुप्फरासिआदिसह्दानं सन्निधानतोति दटुब्बं। एवञ्च वदेहीति “यथाहं वदामि, एवं समणं आनन्दं 
बदेही”ति बदनाकारो इदानि वत्तब्बो एवं-सद्देन निदस्सीयतीति निदस्सनत्थो वुत्तो। एबं नोति एत्थापि तेसं यथावृत्तधम्मानं 
अहितदुक्खावहभावे सन्निड्ठानजननत्थं अनुमतिग्गहणवसेन “संवत्तन्ति, नो वा, कथं वा एत्थ होती 'ति पुच्छाय कताय 
“एवं नो एत्थ होती ति वुत्तत्ता तदाकारसन्निट्ठानं एवं-सद्देन विभावितन्ति विञ्जायति, सो पन तेसं धम्मानं अहिताय 
दुक्खाय संवत्तनाकारो नियमियमानो अवधारणत्थो होतीति आह “एवं नो एत्थ होतीति आदीसु अवधारणे”ति। एवं 
भन्तेति पन धम्मस्स साधुकं सवनमनसिकारे सन्नियोजितेहि भिक्खूहि अत्तनो तत्थ ठितभावस्स पटिजाननवसेन वुत्तत्ता 

एत्थ एवं-सद्दो वचनसम्पटिच्छनत्थो वुत्तो, तेन एवं भन्ते, साधु भन्ते, सुहु भन्तेति वृत्तं होति। 


नानानयनिपुणन्ति एकत्तनानत्तअब्यापारएवंधम्मतासङ्घाता, नन्दियावट्ट 
तिपुकखलसीहविक्कोळितअङ्कसदिसालोचनसङ्घाता वा आधारादिभेदवसेन नानाविधा नया नानानया, नया वा 
पाळिगतियो, ता च पञ्जत्तिअनुपञ्जत्तिआदिवसेन संकिलेभागियादिलोकियादितदुभयवोमिस्सतादिवसेन कुसलादिवसेन 
खन्धादिवसेन सङ्गहादिवसेन समयविमुत्तादिवसेन ठपनादिवसेन कुसलमूलादिवसेन तिकपड्ठानादिवसेन च नानप्पकाराति 
नानानया, तेहि निपुणं सण्हसुखुमन्ति नानानयनिपुणं। आसयोव अज्झासयो, ते च सस्सतादिभेदेन, तत्थ च 
अप्परजक्खतादिवसेन अनेका, अत्तज्झासयादयो एव वा समुट्ठानं उप्पत्तिहेतु एतस्साति अनेकज्झासयसमुट्टानं। 
अत्थब्यञ्जनसम्पन्नन्ति अत्थब्यञ्जनपरिपुण्णं उपनेतब्बाभावतो, 
सङ्कासनपकासनविवरणविभजनउत्तानीकरणपञ्जत्तिवसेन छहि अत्थपदेहि, अक्खरपदब्यञ्जनाकारनिरुत्तिनिद्देसवसेन 
छहि ब्यञ्जनपदेहि च समन्नागतन्ति वा अत्थो दडुब्बो । 


विविधपाटिहारियन्ति एत्थ पाटिहारियपदस्स वचनत्थं “पटिपक्खहरणतो रागादिकिलेसापनयनतो पाटिहारिय"न्ति 
बदन्ति। भगवतो पन पटिपक्खा रागादयो न सन्ति, ये हरितब्बा । पुथुज्जनानम्पि विगतूपक्किलेसे अड्टगुणसमन्नागते चित्ते 
हतपटिपकखे इद्भिविधं पवत्तति, तस्मा तत्थ पवत्तवोहारेन च न सक्का इध “पाटिहारिय”न्ति वत्तुं। सचे पन 
महाकारुणिकस्स भगवतो वेनेय्यगता च किलेसा पटिपकखा, तेसं हरणतो “पाटिहारिय'न्ति वृत्तं, एवं सति युत्तमेतं। अथ 
वा भगवतो च सासनस्स च पटिपक्खा तित्थिया, तेसं हरणतो पाटिहारियं। ते हि दिट्टिहरणवसेन, दिड्टिप्पकासने 
असमत्थभावेन च इद्धिआदेसनानुसासनीहि हरिता अपनीता होन्तीति। “पटी ति वा अयं सद्दो “पच्छा”ति एतस्स अत्थं 
बोधेति “तस्मिं पटिपविट्टम्हि, अञ्जो आगञ्छि ब्राह्मणो 'तिआदीसु विय, तस्मा समाहिते चित्ते, विगतूपक्किलेसे च 
कतकिच्चेन पच्छा हरितब्बं पवत्तेतब्बन्ति पटिहारियं, अत्तनो वा उपक्किलेसेसु चतुत्थज्झानमग्गेहि हरितेसु पच्छा हरणं 
पटिहारियं | इद्भधिआदेसनानुसासनियो च विगतूपक्किलेसेन, कतकिच्चेन च सत्तहितत्थं पुन पवत्तेतब्बा, हरितेसु च अत्तनो 
उपक्किलेसेसु परसत्तानं उपक्किलेसहरणानि होन्तीति पटिहारियानि भवन्ति | पटिहारियमेव पाटिहारियं। पटिहारिये वा 
इद्भिआदेसनानुसासनीसमुदाये भवं एकेकं ““पाटिहारिय''न्ति वुच्चति । पटिहारियं वा चतुत्थज्झानं मग्गो च 
पटिपक्खहरणतो, तत्थ जातं, तस्मिं वा निमित्तभूते, ततो वा आगतन्ति पाटिहारियं। तस्स पन इद्भधिआदिभेदेन विसयभेदेन 
च बहुविधस्स भगवतो देसनाय लब्भमानत्ता आह “विविधपाटिहारिय'न्ति। 


न अञ्ञथाति भगवतो सम्मुखा सुताकारतो न अञ्ञथाति अत्थो, न पन भगवतो देसिताकारतो। अचिन्तेय्यानुभावा 
हि भगवतो देसना। एवञ्च कत्वा “सब्बप्पकारेन को समत्थो विज्ञातु न्ति इदं वचनं समत्थितं होति। 
धारणबलदस्सनञ्च न विरुज्झति सुताकाराविरज्झनस्स अधिप्पेतत्ता । न हेत्थ अत्थन्तरतापरिहारो द्विन्नम्पि अत्थानं 
एकविसयत्ता, इतरथा थेरो भगवतो देसनाय सब्बथा पटिग्गहणे समत्थो असमत्थो चाति आपज्जेय्याति। 


“यो परो न होति, सो अत्ता”ति एवं वुत्ताय नियकज्झत्तसङ्घाताय ससन्ततियं वत्तनतो तिविधोपि मे-सह्दो किञ्चापि 
एकस्मिंयेव अत्थे दिस्सति, करणसम्पदानसामिनिद्देसवसेन पन विज्जमानभेदं सन्धायाह “मे-सद्दो तीसु अत्थेसु 
दिस्सती””ति। 


किञ्चापि उपसग्गो किरियं विसेसेति, जोतकभावतो पन सतिपि तस्मिं सुत-सद्दो एव तं तमत्थं अनुवदतीति 
अनुपसग्गस्स सुत-सद्दस्स अत्थुद्धारे सउपसग्गस्स गहणं न विरुज्झतीति दस्सेन्तो “सउपसग्गो च अनुपसग्गो चा ति 

आह। अस्साति सुत-सद्स्स। कम्मभावसाधनानि इध सुत-सद्दे सम्भवन्तीति वुत्तं “उपधारितन्ति वा उपधारणन्ति 
वा अत्थो”ति। मयाति अत्थे सतीति यदा मेसहस्स कत्तुवसेन करणनिद्देसो, तदाति अत्थो। ममाति अत्थे सतीति यदा 
सम्बन्धवसेन सामिनिद्देसो, तदा । 


सुतसद्दसन्निधाने पयुत्तेन एवंसद्देन सवनकिरियाजोतकेन भवितब्बन्ति वुत्तं “एवन्ति 
सोतविञ्ञाणादिविञ्जाणकिच्चनिदस्सन'न्ति। आदि-सद्देन सम्पटिच्छनादीनं पञ्चद्वारिकविञ्ञाणानं तदभिनिहटानञ्च 
मनोद्वारिकविञ्ञाणानं गहणं वेदितब्बं । सब्बेसम्पि वाक्यानं एवकारत्थसहितत्ता “सुत न्ति एतस्स सुतं एवाति अयमत्थो 
लब्भतीति आह “अस्सवनभावपटिक्खेपतो ति, एतेन अवधारणेन निराकतं दस्सेति। यथा च सुतं सुतं एवाति 
नियमेतब्बं, तं सम्मा सुतं होतीति आह “अनूनाधिकाविपरीतग्गहणनिदस्सन'न्ति। अथ वा “सद्दन्तरत्थापोहनवसेन 
सद्दो अत्थं वदती' ति सुतन्ति असुतं न होतीति अयमेतस्स अत्थोति वुत्तं “अस्सवनभावपटिक्खेपतो ति, इमिना 
दिट्ठादिविनिवत्तनं करोति । इदं वुत्तं होति। न इदं मया दिट्ठं, न सयम्भुजाणेन सच्छिकतं, अथ खो सुतं, तञ्च खो 
सम्मदेवाति । तेनेवाह “अनूनाधिकाविपरीतग्गहणनिदस्सन'न्ति। अवधारणत्थे वा एवं-सद्दे अयं अत्थयोजना करीयतीति 
तदपेक्खस्स सुत-सद्दस्स अयमत्थो वुत्तो “अस्सवनभावपटिक्खेपतो”ति। तेनेव आह 
“अनूनाधिकाविपरीतग्गहणनिदस्सनन्ति। सवनसद्दो चेत्थ कम्मत्थो वेदितब्बो सुय्यतीति। 


एवं सवनहेतुसुणन्तपुग्गलसवनविसेसवसेन पदत्तयस्स एकेन पकारेन अत्थयोजनं दस्सेत्वा इदानि पकारन्तरेहिपि तं 
दस्सेतुं “तथा एव न्तिआदि वृत्तं । तत्थ तस्साति या सा भगवतो सम्मुखा धम्मस्सवनाकारेन पवत्ता 
मनोद्वारविञ्ञाणवीथि, तस्सा। सा हि नानप्पकारेन आरम्मणे पवत्तितुं समत्था । तथा च वुत्तं “सोतद्वारानुसारेना ति । 
नानप्पकारेनाति वक्खमानानं अनेकविहितानं ब्यञ्जनत्थग्गहणानानाकारेन, एतेन इमिस्सा योजनाय आकारत्थो एवं-सद्दो 
गहितोति दीपेति। पवत्तिभावप्पकासनन्ति पवत्तिया अत्थिभावप्पकासनं । “सुतन्ति धम्मप्पकासन न्ति यस्मिं आरम्मणे 
बुत्तप्पकारा विञ्जाणवीथि नानप्पकारेन पवत्ता, तस्स धम्मत्ता वुत्तं, न सुतसद्दस्स धम्मत्थत्ता। वृत्तस्सेवत्थस्स पाकटीकरणं 
"*अयज्हेत्था”तिआदि। तत्थ विञ्ञाणवीथियाति करणत्थे करणवचनं । मयाति कत्थुअत्थे। 


““एवन्ति निद्दिसितब्बप्पकासन न्ति निदस्सनत्थं एवं-सहं गहेत्वा वृत्तं निदस्सेतब्बस्स निद्दिसितब्बत्ताभावाभावतो, 
तेन एवं-सद्देन सकलम्पि सुत्तं पच्चामट्ुन्ति दस्सेति। सुत-सद्दस्स किरियासददत्ता, सवनकिरियाय च 
साधारणविञ्ञाणप्पबन्धपटिबद्भत्ता तत्थ च पुग्गलवोहारोति वुत्तं “सुतन्ति पुग्गलकिच्चप्पकासन''न्ति। न हि 
पुग्गलवोहाररहिते धम्मप्पबन्धे सवनकिरिया लब्भतीति । 


“यस्स चित्तसन्तानस्सा”तिआदिपि आकारत्थमेव एवं-सहं गहेत्वा पुरिमयोजनाय अञ्ञथा अत्थयोजनं दस्सेतुं 
बुत्तं। तत्थ आकारपञ्ञत्तीति उपादापञ्जत्ति एव, धम्मानं पवत्तिआकारुपादानवसेन तथा वुत्ता । “सुतन्ति 
विसयनिद्देसो ति सोतब्बभूतो धम्मो सवनकिरियाकत्तुपुग्गलस्स सवनकिरियावसेन पवत्तिड्ठानन्ति कत्वा वृत्तं । 
चित्तसन्तानविनिमुत्तस्स परमत्थतो कस्सचि कत्तु अभावेपि सद्दवोहारेन बुद्धिपरिकप्पितभेदवचनिच्छाय चित्तसन्तानतो 
अञ्ञं विय तंसमङ्गि कत्वा वृत्तं “चित्तसन्तानेन तंसमङ्गिनो ति | सवनकिरियाविसयोपि सोतब्बधम्मो 
सवनकिरियावसेन पवत्तचित्तसन्तानस्स इध परमत्थतो कत्तुभावतो, सवनवसेन चित्तप्पवत्तिया एव वा सवनकिरियाभावतो 
तंकिरियाकत्तु च विसयो होतीति कत्वा वुत्तं “तंसमङ्गिनो कत्तु विसये”ति। सृताकारस्स च थेरस्स सम्मानिच्छितभावतो 
आह “गहणसन्निट्ठान ' न्ति, एतेन वा अवधारणत्थं एवं-सइं गहेत्वा अयं अत्थयोजना कताति ददुब्बं । 

पुब्बे सुतानं नानाविहितानं सुत्तसङ्कातानं अत्थब्यञ्जनानं उपधारितरूपस्स आकारस्स निदस्सनस्स अवधारणस्स वा 
पकासनसभावो एवं-सह्दोति तदाकारादिउपधारणस्स पुग्गलपञ्जत्तिया उपादानभूतधम्मप्पबन्धब्यापारताय वुत्तं “एवन्ति 
पुग्गलकिच्चनिद्देसो ति । सवनकिरिया पन पुग्गलवादिनोपि विञ्जाणनिरपेक्खा नत्थीति विसेसतो विञ्जाणब्यापारोति 
आह ““सुतन्ति विञ्ञाणकिच्चनिद्देसो ति । मेति सहप्पवत्तिया एकन्तेनेव सत्तविसयत्ता, विञ्ञाणकिच्चस्स च तत्थेव 
समोदहितब्बतो “मेति उभयकिच्चयृत्तपुग्गलनिद्देसो “ति वृत्तं। अविज्जमानपञ्ञत्तिविज्जमानपञ्ञत्तिसभावा यथाक्कमं 
एवं-सद्द सुत-सद्दानं अत्थाति ते तथारूपपञ्जत्तिउपादानब्यापारभावेन दस्सेन्तो आह “एवन्ति पुग्गलकिच्चनिद्देसो। 
सृतन्ति विञ्ञाणकिच्चनिद्देसो ति । एत्थ च करणकिरियाकत्तुकम्मविसेसप्पकासनवसेन 
पुग्गलब्यापाविसयपुग्गलब्यापारनिदस्सनवसेन गहणाकारगाहकतब्बिसयविसेसनिद्देसवसेन कत्तुकरण 
ब्यापारकत्तुनिद्देसवसेन च दुतियादयो चतस्सो अत्थयोजना दस्सिताति दटुब्बं । 


सब्बस्सापि सद्दाधिगमनीयस्स अत्थस्स पञ्जत्तिमुखेनेव पटिपज्जितब्बत्ता, सब्बपञ्जत्तीनञ्च विज्जमानादिवसेन छसु 
पञ्जत्तिभेदेसु अन्तोगधत्ता तेसु “एव''न्तिआदीनं पञ्जत्तीनं सरूपं निद्धारेन्तो आह “एवन्ति च मेति चा तिआदि । तत्थ 
एवन्ति च मेति च बुच्चमानस्स अत्थस्स आकारादिनो, धम्मानञ्च असल्लक्खणभावतो अविज्जमानपञ्जत्तिभावोति 
आह “सच्चिकट्ठ परमत्थवसेन अविज्जमानपञ्जत्ती”ति। तत्थ सच्चिकद्रुपरमत्थवसेनाति भूतत्थउत्तमत्थवसेन। इदं 
वुत्तं होतियो मायामरीचिआदयो विय अभूतत्थो, अनुस्सवादीहि गहेतब्बो विय अनुत्तमत्थो च न होति, सो 
रूपसद्दादिसभावो रुप्पनानुभवनादिसभावो वा अत्थो “सच्चिकट्टो, परमत्थ चा”ति वुच्चति, न तथा एवं मेति 
पदानमत्थोति, एतमेवत्थं पाकटतरं कातुं “किञ्हेत्थ त''न्तिआदि वुत्तं । सुतन्ति पन सद्दायतनं सन्धायाह 
“विज्जमानपज्जत्ती ति । तेनेव हि “यञ्हि तमेत्थ सोतेन उपलद्ध न्ति वृत्तं, “सोतद्वारानुसारेन उपलद्भ न्ति पन वृत्ते 
अत्थब्यञ्जनादिसब्बं लब्भति। तं तं उपादाय वत्तब्बतोति सोतपथं आगते धम्मे उपादाय तेसं उपधारिताकारादिनो 
पच्चामसनवसेन “एव” न्ति, ससन्ततिपरियापन्ने खन्धे उपादाय “मे''ति वत्तब्बत्ताति अत्थो। दिड्ादिसभावरहिते सद्दायतने 
पवत्तमानोपि सुतवोहारो “दुतियं ततिय"न्तिआदिको विय पठमादीनि दिट्टमुतविञ्जाते अपेकिखित्वा पवत्तोति आह 
“दिट्टादीनि उपनिधाय वत्तब्बतो”ति। असुतं न होतीति हि “सुत न्ति पकासितो यमत्थोति । 


अत्तना पटिविद्धा सुत्तस्स पकारविसेसा “एव” न्ति थेरेन पच्चामट्टाति आह “असम्मोहं दीपेती”ति। 
““नानप्पकारपटिवेधसमत्थो होती ति एतेन वकखमानस्स सृत्तस्स नानप्पकारतं दुप्पटिबिज्झतञ्च दस्सेति। “सुतस्स 
असम्मोसं दीपेती ति सुताकारस्स याथावतो दस्सियमानत्ता वुत्तं। असम्मोहेनाति सम्मोहाभावेन, पञ्जाय एव वा 
सवनकालसम्भूताय तदुत्तरकालपञ्ञार्सिद्भि, एवं असम्मोसेनाति एत्थापि वत्तब्बं । ब्यञ्जनानं पटिविज्झितब्बो आकारो 
नातिगम्भीरो, यथासुतधारणमेव तत्थ करणीयन्ति सतिया ब्यापारो अधिको, पञ्जा तत्थ गुणीभूताति वृत्तं 
“पज्ञापब्बड्रमाया तिआदि पञ्ञाय पुब्बङ्गमाति कत्वा । पुब्बङ्गमता चेत्थ पधानभावो “मनोपुब्बङ्गमा 'तिआदीसु विय, 
पुब्बङ्गमताय वा चक्खुविञ्ञाणादीसु आवज्जनादीनं विय अप्पधानत्ते पञ्जा पुब्बङ्गमा एतिस्साति अयम्पि अत्थो युज्जति, 
एवं “सतिपुब्बङ्गमाया ति एत्थापि वृत्तनयानुसारेन यथासम्भवमत्थो वेदितब्बो। अत्थब्यञ्जनसम्पन्नस्साति 
अत्थब्यञ्जनपरिपुण्णस्स, सङ्ासनपकासनविवरणविभजनउत्तानीकरणपञ्जत्तिवसेन छहि अत्थपदेहि, 
अक्खरपदब्यञ्जनाकारनिरुत्तिनिद्देसवसेन छहि ब्यञ्जनपदेहि च समन्नागतस्साति वा अत्थो दटुब्बो। 


योनिसोमनसिकारं दीपेतीति एवं-सददेन वुच्चमानानं आकारनिदस्सनावधारणत्थानं अविपरीतसद्भम्मविसयत्ताति 
अधिप्पायो। “अविक्खेपं दीपेती”ति “ब्रह्मजालं कत्थ भासित" न्तिआदि पुच्छावसेन पकरणप्पत्तस्स वक्खमानस्स 

सुत्तस्स सवनं समाधानमन्तरेन न सम्भवतीति कत्वा वुत्तं । “विक्खित्तचित्तस्सा तिआदि तस्सेवत्थस्स 
समत्थनवसेन वुत्तं । सब्बसम्पत्तियाति अत्थब्यञ्जनदेसकपयोजनादिसम्पत्तिया। अविपरीतसद्भम्मविसयेहि विय 
आकारनिदस्सनावधारणत्थेहि योनिसोमनसिकारस्स, सद्धम्मस्सवनेन विय च अविक्खेपस्स यथा योनिसोमनसिकारेन 
फलभूतेन अत्तसम्मापणिधिपुब्बेकतपुञ्ञतानं सिद्धि वुत्ता तदविनाभावतो, एवं अविकखेपेन फलभूतेन कारणभूतानं 
सद्भम्मस्सवनसप्पुरिसूपनिस्सयानं सिद्धि दस्सेतब्बा सिया अस्सुतवतो, सप्पुरिसूपनिस्सयरहितस्स च तदभावतो। 


““न हि विक्खित्तचित्तो”तिआदिना समत्थनवचनेन पन अविक्खेपेन कारणभूतेन सप्पुरिसूपनिस्सयेन च 
फलभूतस्स सद्भम्मस्सवनस्स सिद्धि दस्सिता। अयं पनेत्थ अधिप्पायो युत्तो सियासद्धम्मस्सवनसप्पुरिसूपनिस्सया न 
एकन्तेन अविक्खेपस्स कारणं बाहिरङ्गत्ता, अविक्खेपो पन सप्पुरिसूपनिस्सयो विय सद्भम्मस्सवनस्स एकन्तकारणन्ति। 
एवम्पि अविक्खेपेन सप्पुरिसूपनिस्सयसिद्धिजोतना न समत्थिताव, नो न समत्थिता विक्खित्तचित्तानं 
सप्पुरिसपयिरुपासनाभावस्स अत्थसिद्भत्ता। एत्थ च पुरिमं फलेन कारणस्स सिद्धिदस्सनं नदीपूरेन विय उपरि 
बुड्िसब्भावस्स, दुतियं कारणेन फलस्स सिद्भिदस्सनं दटुब्बं एकन्तेन वस्सिना विय मेघवुट्ठानेन बुट्टिप्पवत्तिया। 


भगवतो वचनस्स अत्थब्यञ्जनपभेदपरिच्छेदवसेन सकलसासनसम्पत्तिओगाहनाकारो 
निरवसेसपरहितपारिपूरिकारणन्ति वुत्तं “एवं भद्दको आकारो ति । यस्मा न होतीति सम्बन्धो। 
पच्छिमचक्कद्वयसम्पत्तिन्ति अत्तसम्मापणिधिपुब्बेकतपुञ्जतासङ्कातं गुणद्वयं। अपरापरं वुत्तिया चेत्थ चक्कभावो, चरन्ति 
एतेहि सत्ता सम्पत्तिभवेसूति वा। ये सन्धाय वृत्तं “चत्तारिमानि भिक्खवे चक्कानि, येहि समन्नागतानं देवमनुस्सानं 
चतुचक्कं वत्तती”तिआदि। पुरिमपच्छिमभावो चेत्थ देसनाक्कमवसेन दट्ठब्बो । पच्छिमचक्कद्वयसिद्धियाति 
पच्छिमचक्कद्वयस्स अत्थिताय। सम्मापणिहितत्तो पुब्बे च कतपुञ्जो सुद्धासयो होति तदसुद्धिहेतूनं किलेसानं दूरीभावतोति 
आह “आसयसुद्धि सिद्धा होती 'ति। तथा हि वुत्तं “सम्मापणिहितं चित्तं, सेय्यसो नं ततो करेति, “कतपुञ्जोसि त्वं 
आनन्द, पधानं अनुयुञ्ज खिप्पं होहिसि अनासवोति च। तेनेवाह “आसयसुद्धिया अधिगमव्यत्तिसिद्धी ति । 
पयोगसुद्धियाति योनिसोमनसिकारपुब्बङ्गमस्स धम्मस्सवनपयोगस्स विसदभावेन। तथा चाह “आगमब्यत्तिसिद्धी ति। 
सब्बस्स वा कायवचीपयोगस्स निद्दोसभावेन। परिसुद्भकायवचीपयोगो हि विप्पटिसाराभावतो अविक्खित्तचित्तो परियत्तियं 
विसारदो होतीति। 


“नानप्पकारपटिवेधदीपकेना”तिआदिना अत्थब्यञ्जनेसु थेरस्स एवं-सद्द सुत-सद्दानं असम्मोहासम्मोसदीपनतो 
चतुपटिसम्भिदावसेन अत्थयोजनं दस्सेति। तत्थ “सोतब्बप्पभेदपटिवेधदीपकेना”ति एतेन अयं सुत-सद्दो एवं- 
सहसन्निधानतो, वक्खमानापेक्खाय वा सामञ्ञेनेव सोतब्बधम्मविसेसं आमसतीति दस्सेति। 
मनोदिड्टिकरणापरियत्तिधम्मानं अनुपेक्खनसुप्पटिबेधा विसेसतो मनसिकारपटिबद्धाति ते वुत्तनयेन 
योनिसोमनसिकारदीपकेन एवं-सद्देन योजेत्वा, सवनधारणवचीपरिचया परियत्तिधम्मानं विसेसेन सोतावधानपटिबद्भाति ते 
अविक्खेपदीपकेन सुत-सद्देन योजेत्वा दस्सेन्तो सासनसम्पत्तिया धम्मस्सवने उस्साहं जनेति। तत्थ धम्माति परियत्तिधम्मा। 
मनसानुपेक्खिताति “इध सीलं कथितं, इध समाधि, इध पञ्जा, एत्तका एत्थ अनुसन्धियो"तिआदिना नयेन मनसा 
अनुपेक्खिता । दिट्टिया सुष्पटिविद्धाति निज्झानकखन्तिभूताय, जातपरिञ्ञासङ्घाताय वा दिट्टिया तत्थ तत्थ 
वृत्तरूपारूपथम्मे “इति रूपं, एत्तकं रूप" न्तिआदिना सुदु ववत्थपेत्वा पटिविद्धा । 


“सकलेन वचनेना' ति पुब्बे तीहि पदेहि विसुं विसुं योजितत्ता वृत्तं । असप्पुरिसभूमिन्ति अकतञ्जुतं “इधेकच्चो 

पापभिक्खु तथागतप्पवेदितं धम्मविनयं परियापुणित्वा अत्तनो दहती"ति एवं वुत्तं अनरियवोहारावत्थं। सा एव 
अनरियवोहारावत्था असद्धम्मो। ननु च आनन्दत्थेरस्स “ममेदं वचन''न्ति अधिमानस्स, महाकस्सपत्थेरादीनञ्च 
तदासङ्काय अभावतो असण्पुरिसभूमिसमतिक्कमादिवचनं निरत्थकं ति? नयिदं एवं “एवं मे सुत''न्ति वदन्तेन अयम्पि 
अत्थो विभावितोति दस्सनतो। केचि पन “देवतानं परिवितक्कापेक्खं तथावचनन्ति एदिसी चोदना अनवकासा"ति 
वदन्ति। तस्मिं किर खणे एकच्चानं देवतानं एवं चेतसो परिवितक्को उदपादि “तथागतो च परिनिब्बुतो, अयञ्च आयस्मा 
देसनाकुसलो, इदानि धम्मं देसेति, सक्यकुलप्पसुतो तथागतस्स भाता चूळपितुपृत्तो, कि नु खो सयं सच्छिकत धम्मं देसेति, 
उदाहु भगवतोयेव वचनं यथासुत"'न्ति। एवं तदासङ्कितप्पकारतो असण्पुरिसभूमिसमोक्कमादितो अतिक्कमादि 
विभावितन्ति। अत्तनो अदहन्तोति “ममेत”न्ति अत्तनि अट्टपेन्तो। अप्पेतीति निदस्सेति । 
दिटुधम्मिकसम्परायिकपरमत्थेसु यथारहं सत्ते नेतीति नत्ति, धम्मोयेव नेत्ति धम्मनेत्ति। 


दळहतरनिविट्ठा विचिकिच्छा कङ्का। नातिसंसप्पनं मतिभेदमत्तं विमति। अस्सद्धियं विनासेति भगवतो देसितत्ता, 
सम्मुखा चस्स पटिग्गहितत्ता, खलितदुरुत्तादिग्गहणदोसाभावतो च। एत्थ च पठमादयो तिस्सो अत्थयोजना 
आकारादिअत्थेसु अग्गहितविसेसमेव एवं-सहं गहेत्वा दस्सिता, ततो परा तिस्सो आकारत्थमेव एवं-सहं गहेत्वा 
विभाविता। पच्छिमा पन तिस्सो यथाक्कमं आकारत्थं निदस्सनत्थं अवधारणत्थञ्च एवं-सद्दं गहेत्वा योजिताति दडुब्बं । 


एक-सद्दो अञ्ञसेट्ठासहायसङ्ख्यदीसु दिस्सति। तथाहेस “सस्सतो अत्ता च लोको च, इदमेव सच्चं मोघमञ्जन्ति 
इत्थेके अभिवदन्ती”तिआदीसु अञ्जत्थे दिस्सति, “चेतसो एकोदिभाव'न्तिआदीसु सेद्ठत्थे, “एको वृपकट्टी 'तिआदीसु 
असहाये, “एकोव खो भिक्खवे खणो च समयो च ब्रह्मचरियवासाया”तिआवीसु सङ्ख्यं, इधापि सङ्ख्ययन्ति दस्सेन्तो 
आह “एकन्ति गणनपरिच्छेदनिद्देसो”ति। कालञ्च समयञ्चाति युत्तकालञ्च पच्चयसामग्गिञ्च। खणोति ओकासो। 
तथागतुप्पादादिको हि मग्गब्रह्मचरियस्स ओकासो तप्पच्चयपटिलाभहेतुत्ता। खणो एव च समयो। यो “खणो"ति च 
“समयो”'ति च वुच्चति, सो एको वाति हि अत्थो। महासमयोति महासमूहो । समयोपि खोति सिक्खापदपूरणस्स हेतुपि । 
समयप्पवादकेति दिट्टिप्पवादके । तत्थ हि निसिन्ना तित्थिया अत्तनो अत्तनो समयं पवदन्तीति। अत्थाभिसमयाति 
हितपटिलाभा। अभिसमेतब्बोति अभिसमयो, अभिसमयो अत्थोति अभिसमयट्ठोति पीऊन आदीनि अभिसमेतब्बभावेन 
एकोभावं उपनेत्वा वुत्तानि। अभिसमयस्स वा पटिवेधस्स विसयभूतभावो अभिसमयद्वोति तानेव तथा एकत्तेन वृत्तानि । 
तत्थ पीळनं दुकखसच्चस्स तं समङ्गीनो हिंसनं अविप्फारिकताकरणं । सन्तापोदुकखदुक्खतादिवसेन सन्तापनं परिदहणं । 


तत्थ सहकारीकारणं सन्निज्झ समेति समवेतीति समयो, समवायो। समेति समागच्छति मग्गब्रह्मचरियमेत्थ 
तदाधारपुग्गलेहीति समयो, खणो। समेति एत्थ, एतेनव संगच्छति सत्तो, सभावधम्मो वा सहजातादीहि, उप्पादादीहि वाति 
समयो, कालो। धम्मप्पवत्तिमत्तताय अत्थतो अभूतोपि हि कालो धम्मप्पवत्तिया अधिकरणं, करणं विय च 
कप्पनामत्तसिद्भेन रूपेन वोहरीयतीति समं, सह वा अवयवानं अयनं पवत्ति अवट्ठानन्ति समयो, समूहो, यथा 
“समुदायो 'ति। अवयवसहावट्टानमेव हि समूहोति । अवसेसपच्चयानं समागमे एति फलं एतस्मा उप्पज्जति पवत्ति चाति 
समयो, हेतु यथा “समुदयो"ति। समेति संयोजनभावतो सम्बन्धो एति अत्तनो विसये पवत्ति, दळहग्गहणभावतो वा 
संयृत्ता अयन्ति पवत्तन्ति सत्ता यथाभिनिवेसं एतेनाति समयो, दिट्टि। दिट्टिसंयोजनेन हि सत्ता अतिविय बज्झन्तीति । 
समिति सङ्गति समोधानन्ति समयो, पटिलाभो । समस्स यानं, सम्मा वा यानं अपगमोति समयो, पहानं। अभिमुखं जाणन 
एतब्बो अभिसमेतब्बोति अभिसमयो, धम्मानं अविपरीतो सभावो। अभिमुखभावेन सम्मा एति गच्छति बुज्झतीति 
अभिसमयो, धम्मानं यथाभूतसभावावबोधो एवं तस्मिं तस्मिं अत्थे समय-सहदस्स पवत्ति वेदितब्बा । समय-सद्दस्स 

अत्थुद्धारे अभिसमय-सद्दस्स उदाहरणं वुत्तनयेनेव वेदितब्बं। अस्साति समय-सद्दस्स | कालो अत्थो समवायादीनं 
अत्थानं इध असम्भवतो देसदेसकपरिसानं विय सृत्तस्स निदानभावेन कालस्स अपदिसितब्बतो च। 


कस्मा पनेत्थ अनियामितवसेनेव कालो निद्दिट्ठी, न उतुसंवच्छरादिवसेन नियमेत्वाति आह “तत्थ 
किञ्चापी”तिआदि। उतुसंवच्छरादिवसेन नियमं अकत्वा समय-सहस्स वचने अयम्पि गुणो लद्धो होतीति दस्सेन्तो “ये 
वा इमे तिआदिमाह । सामञ्जजोतना हि विसेसे अवतिट्ठतीति। तत्थ दिटुधम्मसुखविहारसमयो देवसिकं झानसमापत्तीहि 
बीतिनामनकालो, विसेसतो सत्तसत्ताहानि। पकासाति दससहस्सिलोकधातुया पकम्पनओभासपातुभावादीहि पाकटा। 
यथावुत्तप्पभेदेसुयेव समयेसु एकदेसं पकारन्तरेहि सङ्गहेत्वा दस्सेतुं “यो चायन्तिआदिमाह। तथा हि ञाणकिच्चसमयो 
अत्तहितपटिपत्तिसमयो च अभिसम्बोधिसमयो। अरियतुण्हिभावसमयो दिट्रधम्मसुखविहारसमयो। 
करुणाकिच्चपरहितपटिपत्तिधम्मिकथासमयो देसनासमयेव। 


करणवचनेन निद्देसो कतो यथाति सम्बन्धो। तत्थाति अभिधम्मविनयेसु। तथाति भुम्मकरणेहि। अधिकरणत्थ 
आधारत्थो। भावो नाम किरिया, किरियाय किरियन्तरलक्खणं भावेनभावलक्खणं। तत्थ यथा कालो 
सभावधम्मपरिच्छिन्नो सयं परमत्थतो अविज्जमानोपि आधारभावेन पञ्ञातो तङ्कणप्पवत्तानं ततो पुब्बे परतो च अभावतो 
““पुब्बण्हे जातो, सायन्हे गच्छतीति, च आदीसु, समूहो च अवयवविनिमुत्तो अविज्जमानोपि कप्पनामत्तसिद्धो अवयवानं 
आधारभावेन पञ्जापीयति “रुक्खे साखा, यवरासियं सम्भूतो "तिआदीसु, एवं इधापीति दस्सेन्तो आह “अधिकरणञ्हि... 
पे०... धम्मान”न्ति। यस्मिं काले, धम्मपुञ्जे वा कामावचरं कुसलं चित्तं उप्पन्नं होति, तस्मियेव काले, धम्मपुञ्जे च 
फस्सादयोपि होन्तीति अयञ्हि तत्थ अत्थो। यथा च गावीसु दुय्हमानासु गतो, दुद्रासु आगतोति दोहनकिरियाय 
गमनकिरिया लक्खीयति, एवं इधापि “यस्मिं समये, तस्मिं समयेति च वुत्ते सतीति अयमत्थो विञ्ञायमानो एव होति 
पदत्थस्स सत्ताविरहाभवतोति समयस्स सत्ताकिरियाय चित्तस्स उप्पादकिरिया, फस्सादीनं भवनकिरिया च लक्खीयति । 
यस्मि समयेति यस्मिं नवमे खणे, योनिसोमनसिकारादिहेतुम्हि, पच्चयसमवाये वा सति कामावचरं कुसलं चित्तं उप्पन्नं 
होति, तस्मिंयेव खणे, हेतुम्हि, पच्चयसमवाये च सति फस्सादयोपि होन्तीति उभयत्थ समय-सद्दे भुम्मनिद्देसो कतो 
लक्खणभूतभावयुत्तोति दस्सेन्तो आह ““खण...पे०... लक्खीयती ति । 


हेतुअत्थो करणत्थो च सम्भवति “अन्नेन वसति, अज्झेनेन वसति, फरसुना छिन्दति, कुदालेन खणती"तिआदीसु 
विय। वीतिक्कमञ्हि सुत्वा भिक्खुसङ्गं सन्निपातापेत्वा ओतिण्णवत्थुकं पुग्गलं पटिपुच्छित्वा, विगरहित्वा च तं तं वत्थुं 
ओतिण्णकालं अनतिक्कमित्वा तेनेव कालेन सिक्खापदानि पञ्ञपेन्तो भगवा विहरति सिक्खापदपञ्जत्तिहेतुञ्च 
अपेक्खमानो ततियपाराजिकादीसु वियाति । 


अच्चन्तमेव आरम्भतो पट्टाय याव देसनानिद्ठानं परहितपटिपत्तिसङ्कातेन करुणाविहारेन। तदत्थजोतनत्थन्ति 
अच्चन्तसंयोगत्थजोतनत्थं । उपयोगवचननिद्देसो कतो यथा “मासं अज्झेती”ति। 


पोराणाति अट्टकथाचरिया । अभिलापमत्तभेदोति वचनमत्तेन विसेसो । तेन सुत्तविनयेसु विभत्तिब्यतयो कतोति 
दस्सेति। 


सेट्रुन्ति सेइवाचकं वचनं सेडन्ति वृत्तं सेट्रगुणसहचरणतो । तथा उत्तमन्ति एत्थापि । गारवयृत्तोति गरुभावयृत्तो 
गरुगुणयोगतो, गरुकरणारहताय वा गारवयृत्तो। 

बुत्तोयेव न पन इध वत्तब्बो विसुद्धिमग्गस्स इमिस्सा अटुकथाय एकदेसभावतोति अधिप्पायो। 


अपिच भगे बनि, वमीति वा भगवा, भगे सीलादिगुणे बनि भजि सेवि, ते वा विनेय्यसन्तानेसु “कथं नु खो 
उप्पज्जेय्यु”न्ति बनि याचि पत्थयीति भगवा, भगं वा सिरिं, इस्सरियं, यसञ्च वमि खेलपिण्डं विय छड्डयीति भगवा। तथा 
हि भगवा हत्थगतं सिरिं, चतुद्दीपिस्सरियं, चक्कवत्तिसम्पत्तिसन्निस्सयञ्च सत्तरतनसमुज्जलं यसं अनपेकखो परिच्चजीति। 
अथ वा भानि नाम नकखत्तानि, तेहि समं गच्छन्ति पवत्तन्तीति भगा, सिनेरुयुगन्धरादिगता भाजनलोकसोभा। ते भगवा 
बमि तप्पटिबद्धछन्दरागप्पहानेन पजहतीति एवम्पि भगे वमीति भगवा। 


“धम्मसरीरं पच्चक्खं करोतीति “यो वो आनन्द मया धम्मो च विनयो च देसितो पञ्जत्तो, सो वो ममच्चयेन 
सत्था"ति वचनतो धम्मस्स सत्थुभावपरियायो विज्जतीति कत्वा वुत्तं । 


वजिरसङ्घातसमानकायो परेहि अभेज्जसरीरत्ता। न हि भगवतो रूपकाये केनचि अन्तरायो सक्का कातुन्ति। 
देसनासम्पत्ति निद्विसति वक्खमानस्स सकलसृत्तस्स “एव” न्ति निद्दिसनतो | सावकसम्पत्ति निद्दिसति पटिसम्भिदाप्पत्तेन 
पञ्चसु ठानेसु भगवता एतदग्गे ठपितेन मया महासावकेन सुतं, तञ्च खो मयाव सुतं, न अनुस्सवितं, न परम्पराभतन्ति 
इमस्सत्थस्स दीपनतो। कालसम्पत्ति निद्दिसति ““भगवा"ति पदस्स सन्निधाने पयुत्तस्स समय-सद्दस्स कालस्स 
बुद्भुष्पादपटिमण्डितभावदीपनतो । बुद्धुप्पादपरमा हि कालसम्पदा। तेनेतं वुच्चति - 


“कप्पकसाये कलियुगे, बुद्भुप्पादो अहो महच्छरियं । 
हुतावहमज्झे जातं, समुदितमकरन्दमरविन्द"'न्ति॥ 


भगवाति देसकसम्पत्ति निद्दिसति गुणविसिट्टसत्तुत्तमगारवाधिवचनतो । 


विज्जन्तरिकायाति विज्जुनिच्छरणक्खणे । अन्तरतोति हदये। अन्तराति आरब्भ निप्फत्तीनं वेमज्झे। 
अन्तरिकायाति अन्तराळे। एत्थ च “तदन्तरं को जानेय्य, एतेसं अन्तरा कप्पा, गणनातो असङ्किया, अन्तरन्तरा कथं 
ओपातेती”ति च आदीसु विय कारणवेमज्झेसु वत्तमाना अन्तरा-सद्दा एव उदाहरितब्बा सियुं, न पन चित्तखणविवरेसु 
वत्तमाना अन्तरन्तरिका-सद्दा। अन्तरा-सद्दस्स हि अयं अत्थुद्धारोति। अयं पनेत्थ अधिप्पायो सिया - येसु अत्थेसु 
अन्तरा-सद्दो वत्तति, तेसु अन्तरसद्दोपि वत्ततीति समानत्थत्ता अन्तरा-सद्दत्थे वत्तमानो अन्तर-सद्दो उदाहटो, अन्तरा-सद्दो 
एव वा “यस्सन्तरतो"ति एत्थ गाथासुखत्थं रस्सं कत्वा वुत्तोति ददुब्बं । अन्तरा-सद्दो एव पन इक-सद्देन पदं वड्टेत्वा 
“अन्तरिका'ति बुत्तोति एवमेत्थ उदाहरणोदाहरितनब्बानं विरोधाभावो दट्टुब्बो। अयोजियमाने उपयोगवचनं न पापुणाति 
सामिवचनस्स पसङ्गे अन्तरा-सह्दयोगेन उपयोगवचनस्स इच्छितत्ता। तेनेवाह “अन्तरासद्देन युत्तत्ता उपयोगवचनं 
कत'न्ति। 


“नियतो सम्बोधिपरायणो, अट्ठानमेतं भिकखवे अनवकासो, यं दिट्ठिसम्पन्नो पुग्गलो सञ्चिच्च पाणं जीविता 
बोरोपेय्य, “नेतं ठानं विज्जती” तिआदिवचनतो दिड्टिसीलानं नियतसभावत्ता सोतापन्नापि अञ्ञमञ्ञं दिड्टिसीलसामञ्जेन 
संहता, पगेव सकदागामिआदयो। “तथारूपाय दिट्टिया दिड्टिसामञ्जगतो विहरति, तथारूपेसु सीलेसु सीलसामञ्जगतो 
विहरती”ति वचनतो पुथुज्जनानम्पि दिडिसीलसामञ्ञेन संहतभावो लब्भतियेव। 

सुष्पियोपि खोति एत्थ खो-सद्दो अवधारणत्थो “अस्सोसि खोतिआदीसु विय। तेन अद्भानमग्गपटिपन्नो 
अहोसियेव, नास्स मग्गपटिपत्तिया कोचि अन्तरायो अहोसीति अयमत्थो दीपितो होति। तत्राति वा कालस्स पटिनिद्देसो । 
सोपि हि “एकं समय न्ति पुब्बे अधिकतो। यञ्हि समयं भगवा अन्तरा राजगहञ्च नाळन्दञ्च अद्भानमग्गपटिपन्नो, 
तस्मिंयेव समये सुप्पियोपि तं मग्गं पटिपन्नो अवण्णं भासति, ब्रह्मदत्तो च वण्णं भासतीति। परियायति परिवत्ततीति 
परियायो, वारो। परियायेति देसेतब्बमत्थं पटिपादेतीति परियायो, देसना। परियायति अत्तनो फलं परिग्गहेत्वा पवत्ततीति 
परियायो, कारणन्ति एवं परियाय-सद्दस्स वारादीसु पवत्ति वेदितब्बा । कारणेनाति कारणपतिरूपकेन। तथा हि वक्खति 
“अकारणमेव कारणन्ति वत्वा"ति। कस्मा पनेत्थ “अवण्णं भासती"ति, “वण्णं भासती "ति च वत्तमानकालनिद्देसो 
कतो, ननु सङ्गीतिकालतो सो अवण्णवण्णानं भासितकालो अतीतोति? सच्चमेतं, ““अद्धानमग्गपटिपन्नो होती ति एत्थ 
होति-सह्दो विय अतीतकालत्थो भासति-सद्दो च दडुब्बो। अथ वा यस्मिं काले तेहि अवण्णो वण्णो च भासीयति, तं 
अपेक्खित्वा एवं वुत्तं । एवञ्च कत्वा “तत्राति कालस्स पटिनिद्देसो"ति इदञ्च वचनं समत्थितं होति। 


अकारणन्ति अयुत्ति, अनुपपत्तिन्ति अत्थो। न हि अरसरूपतादयो दोसा भगवति संविज्जन्ति, धम्मसङ्घानञ्च 
दुरक्खातदुप्पटिपन्नतादयोति। अकारणन्ति वा युत्तकारणरहितं, पटिञ्ञामत्तन्ति अधिप्पायो। इमस्मिञ्च अत्थे कारणन्ति 
वत्वाति कारणं वाति वत्वाति अत्थो। अरसरूपादीनञ्चेत्थ जातिवुड्ेसु अभिवादनादिसामीचिकम्माकरणं कारणं, तथा 
उत्तरिमनुस्सधम्मालमरियजाणदस्सनाभावस्स सुन्दरिकामगुणादिनवबोधो, संसारस्स आदिकोटिया अपञ्जायनपटिञ्ञा, 
अब्याकतवत्थुब्याकरणन्ति एवमादयो, तथा असब्बञ्जुतादीनं कमावबोधादयो यथारहं निद्धारेतब्बा । तथा तथाति 
जातिबुड्टानं अनभिवादनादिआकारेन । 


अवण्णं भासमानोति अवण्णंभासनहेतु । हेतुअत्थो हि अयं मान-सद्दो। अनयब्यसनं पापुणिस्सति 
एकन्तमहासावज्जत्ता रतनत्तयोपवादस्स। तेनेवाह - 


“यो निन्दियं पसंसति, 

तं वा निन्दति यो पसंसियो। 
विचिनाति मुखेन सो कलि, 
कलिना तेन सुखं न विन्दती”ति॥ 


“-अम्हाकं आचरियो तिआदिना ब्रह्मदत्तस्स संवेगुप्पत्ति, अत्तनो आचरिये कारुञ्ञप्पवत्तिञ्च दस्सेत्वा किञ्चापि 
अन्तेवासिना आचरियस्स अनुकूलेन भवितब्बं, अयं पन पण्डितजातिकत्ता न एदिसेसु तं अनुवत्ततीति, इदानि तस्स 
कम्मस्सकतञ्जाणप्पवत्ति दस्सेन्तो “आचरिये खो पना”तिआदिमाह । वण्णं भासितुं आरद्धो “ अपिनामायं एत्तकेनापि 
रतनत्तयावण्णतो ओरमेय्या ति । वण्णीयतीति वण्णो, गुणो। वण्णनं गुणसङ्क्त्तनन्ति वण्णो, पसंसा । संञ्जूळहाति 
गन्थिता, निबन्धिताति अत्थो। अतित्थेन पक्खन्दो धम्मकथिकोति न वत्तब्बो अपरिमाणगुणत्ता बुद्धादीनं, निरवसेसानञ्च 
तेसं इध पकासनं पाळिसंवण्णनायेव सम्पज्जतीति। अनुस्सवादीति एत्थ आदि-सद्देन 
आकारपरिवितक्कदिड्िनिज्झानक्खन्तियो सङ्गण्हाति। अत्तनो थामेन वण्णं अभासि, न पन बुद्धादीनं गुणानुरूपन्ति 
अधिप्पायो। असङ्ख्यय्यापरिमितप्पभेदा हि बुद्धावीनं गुणा । वुत्तञ्हेतं - 


“बुद्धोपि बुद्धस्स भणेय्य वण्णं, 
कप्पम्पि चे अञ्ञमभासमानो। 

खीयेथ कप्पो चिरदीघमन्तरे, 
वण्णो न खीयेथ तथागतस्सा 'ति॥ 


इधापि वक्खति ` अप्पमत्तकं खो पनेतन्तिआदि। 
इति ह तेति एत्थ इतीति वुत्तप्पकारपरामसनं । ह-कारो निपातमत्तन्ति आह “एवं ते ति। 


इरियापथानुबन्धनेन अनुबन्धा होन्ति, न पन सम्मापटिपत्तिअनुबन्धनेनाति अधिप्पायो। तस्मि कालेति यस्मि 
संवच्छरे उतुम्हि मासे पक्खे वा भगवा तं अद्भानमग्गं पटिपन्नो, तस्मिं काले । तेनेव हि किरियाविच्छेददस्सनवसेन 
“राजगहे पिण्डाय चरती' ति वत्तमानकालनिद्देसो कतो | सोति एवं राजगहे वसमानो भगवा। तं दिवसन्ति यं दिवसं 
अद्धानमग्गपटिपन्नो, तं दिवसं । तं अद्धानं पटिपन्नो नाळन्दायं वेनेय्यानं विविध हितसुखनिप्फत्ति आकङ्कमानो इमिस्सा 
च अद्टुप्पत्तिया तिविधसौलालङ्कतं नानाविधकुहनलपनादिमिच्छाजीवविद्धंसनं द्रासट्टिदिट्टिजालविनिवेठनं 
दससहस्सिलोकधातुपकम्पनं ब्रह्मजालसुत्तन्तं देसेस्सामीति। एत्तावता “कस्मा पन भगवा तं अद्धानं पटिपन्नो"ति चोदना 
विसोधिता होति। “कस्मा च सुप्पियो अनुबन्धो”ति अयं पन चोदना “भगवतो तं मग्गं पटिपन्नभावं अजानन्तो "ति एतेन 
विसोधिता होति। न हि सो भगवन्तं ददुमेव इच्छतीति । तेनेवाह “सचे पन जानेय्य, नानुबन्धेय्या “ति । 


नीलपीतलोहितोदातमञ्जिट्ुपभस्सरवसेन “छब्बण्णरस्मियो। “समन्ता असीतिहत्थप्पमाणे”ति तासं रस्मीनं 
पकतिया पवत्तिड्ठानवसेन वुत्तं। “तस्मिं किर समयेति च तस्मिं अद्धानगमनसमये बुद्धसिरिया अनिगूहितभावदस्सनत्थं 
बुत्तं। न हि तदा तस्सा निगूहने पक्कुसातिअभिगमनादीसु विय किञ्चिपि कारणं अत्थीति । रतनावेळं रतनवटंसकं । 
चीनपिटटचुण्णं सिन्धनचुण्णं । 


ब्यामप्पभापरिकखेपविलासिनी च अस्स भगवतो लक्खणमालाति महापुरिसलक्खणानि अञ्ञमञ्ञपटिबद्भत्ता 
एवमाह । दरत्तिसाय चन्दमण्डलानं माला केनचि गन्थेत्वा ठपिता यदि सियाति परिकप्पनवसेनाह “गन्थेत्वा 
ठपितद्वत्तिसचन्दमालाया ति । सिरिं अभिभवन्ती इवाति सम्बन्धो । एस नयो सूरियमालायातिआदीसुपि। महाथेराति 
महासावके सन्धायाह। एवं गच्छन्तं भगवन्तं भिक्खू च दिस्वा अथ अत्तनो परिसं अवलोकेसीति सम्बन्धो । “यस्मा 
पनेसा”तिआदिना “कस्मा च सो रतनत्तयस्स अवण्णं भासती”ति चोदनं विसोधेति। इतीति एवं, वृत्तप्पकारेनाति अत्थो। 
इमेहि द्वीहीति लाभपरिवारहानि निगमनवसेन दस्सेति। भगवतो विरोधानुनयाभाववीमंसनत्थं एते अवण्णं वण्णञ्च 
भासन्तीति अपरे। “मारेन अन्वाविद्ठा एवं करोन्ती”ति च वदन्ति। 


२. अम्बलट्डिकाय अविदूरे भवत्ता उय्यानं अम्बलट्टिका यथा “वरुणानगरं, गोदागामो”ति। केचि पन 
“अम्बलट्टिकाति यथावुत्तनयेनेव एकगामो "ति वदन्ति। तेसं मते अम्बलट्रिकायन्ति समीपत्थे भुम्मवचनं । राजागारकं 
वेस्सवणमहाराजदेवायतनन्ति एके । बहुपरिस्सयोति बहुपहवो। “सद्धि अन्तेवासिना ब्रह्मदत्तेन माणवेना ति वुत्तं 
सीहळड्टकथायं । तञ्च खो पाळि आरुळहवसेनेव, न पन तदा सुप्पियस्स परिसाय अभावतो। कस्मा पनेत्थ ब्रह्मदत्तोयेव 
पाळि आरुळहो, न सुप्पियस्स परिसाति? पयोजनाभावतो। यथा चेतं, एवं अञ्ञम्पि एदिसं पयोजनाभावतो सङ्गीतिकारेहि 
न सङ्गहितन्ति दटुब्बं । केचि पन “वुत्तन्ति पाळियं वुत्त”न्ति वदन्ति, तं न युज्जति पाळिआरुळहवसेन पाळियं वृत्तन्ति 
आपज्जनतो। तस्मा यथावुत्तनयेनेवेत्थ अत्थो गहेतब्बो। परिवारेत्वा निसिन्नो होतीति सम्बन्धो। 

३. कथाधम्मोति कथासभावो, कथाधम्मो उपपरिक्खाविधीति केचि । नीयतीति नयो, अत्थो। सद्दसत्थं अनुगतो नयो 
सद्दनयो। तत्थ हि अनभिण्हवृत्तिके अच्छरिय-सद्दो इच्छितो। तेनेवाह “ अन्धस्स पब्बतारोहणं विया'ति। 
अच्छरायोग्गन्ति अच्छरियन्ति निरुत्तिनयो, सो पन यस्मा पोराणट्टकथायं आगतो, तस्मा आह “अट्टठकथानयोति। 
यावज्चिदं सुप्पटिविदिताति सम्बन्धो, तस्स यत्तकं सुदु पटिविदिता, तं एत्तकन्ति न सक्का अम्हेहि पटिविज्झितुं, अक्खातुं 
बाति अत्थो। तेनेवाह “तेन सुप्पटिविदितताय अप्पमेय्यतं दस्सेती”ति। 


पकतत्थपटिनिददेसो तं-सद्दोति तस्स “भगवता'तिआदीहि पदेहि समानाधिकरणभावेन वुत्तस्स येन 
अभिसम्बुद्धभावेन भगवा पकतो सुपाकटो च होति, तं अभिसम्बुद्धभावं सद्भि आगमनपटिपदाय अत्थभावेन दस्सेन्तो 
“यो सो...पे०... अभिसम्बुद्धो ति आह । सतिपि आणदस्सन-सद्दानं इध पञ्जावेवचनभावे तेन तेन विसेसेन नेसं 
सविसयविसेसप्पवत्तिदस्सनत्थं असाधारणञाणविसेसवसेन विज्जत्तयवसेन विज्जाभिञ्ञानावरणवसेन 
सब्बञ्जुतञ्ञाणमंसचक्खुवसेन पटिवेधदेसनाञाणवसेन च तदत्थं योजेत्वा दस्सेन्तो “तेसं तेस न्तिआदिमाह | तत्थ 
आसयानुसयं जानता आसयानुसयजाणेन। सब्बजेय्यधम्मं पस्सता सब्बञ्जुतानावरणजाणेहि। 


पुब्बेनिवासादीहीति पुब्वेनिवासासवकखयजाणेहि । पटिवेधपञ्जायाति अरियमग्गपञ्ञजाय। अरीनन्ति किलेसारीनं, 
पञ्चविधमारानं वा, सासनपच्चत्थिकानं वा अञ्ञतित्थियानं, तेसं हननं पाटिहारियेहि अभिभवनं, अप्पटिभानताकरणं, 
अज्झुपेक्खनञ्च | केसिविनयसुत्तञ्चेत्थ निदस्सनं । 


तथा ठानाठानादीनि जानता, यथाकम्मूपगे सत्ते पस्सता, सवासनानं आसवानं खीणत्ता अरहता, अभिज्जेय्यादिभेदे 
धम्मे अभिञ्ञेय्यादितो अविपरीतावबोधतो सम्मासम्बुद्धेन। अथ वा तीसु कालेसु अप्पटिहतजाणताय जानता, तिण्णम्पि 
कम्मानं ञाणानुपरिवत्तितो निसम्मकारिताय पस्सता, दवादीनम्पि अभावसाधिकाय पहानसम्पदाय अरहता, छन्दादीनं 
अहानिहेतुभूताय अपरिक्खयपटिभानसाधिकाय सब्बञ्ञुताय सम्मासम्बुद्धेनाति एवं दसबलट्ठारसावेणिकबुद्धधम्मेहिपि 
योजना वेदितब्बा । 


यदिपि हीनकल्याणभेदेन दुविधाव अधिमुत्ति पाळियं वुत्ता, पवत्तिआकारवसेन पन अनेकभेदभिन्नाति आह 
““नानाधिमुत्तिकता ति । सा पन अधिमृत्ति अज्झासयधातु, तदपि तथा तथा दस्सनं खमनं रोचनञ्चाति आह 
““नानाज्झासयता...पे०... रुचिता ति । नानाधिमुत्तिकतजाणेनाति चेत्थ सब्बञ्जुतञाणं अधिप्पेतं, न दसबलजाणन्ति 
आह ““सब्बञ्जुतआणेना ति । इति ह मेति एत्थ एवं-सद्दत्थो इति-सद्दो, ह-कारो निपातमत्तं सरलोपो च कतोति दस्सेतुं 
वुत्तं “एवं इमे 'ति। 


४. अरहत्तमग्गेन समुग्घातं कतं, यतो “नत्थि अब्यावटमनो ˆति बुद्धधम्मेसु वुच्चति । बीतिनामेत्वा 
फलसमापत्तीहि । निवासेत्वा विहारनिवासनपरिवत्तनवसेन । “कदाचि एकको तिआदि तेसं तेसं विनेय्यानं 
विनयनानुकूलं भगवतो उपसङ्कमदस्सनं। पादनिकखेपसमये भूमिया समभावापत्ति सुप्पतिड्टितपादताय निस्सन्दफलं, न 
इद्भिनिम्मानं । “ठपितमत्ते दक्खिणपादे ति बुद्धानं सब्बदक्खिणताय वुत्तं । अरहत्ते पतिट्ठहन्तीति सम्बन्धो । 


दुल्लभा सम्पत्तीति सतिपि मनुस्सत्तपटिलाभे पतिरूपदेसवासइन्द्रियावेकल्लसद्भापटिलाभादयो गुणा दुल्लभाति 
अत्थो। चातुमहाराजिकभवनन्ति चातुमहाराजिकदेवलोके सुञ्जविमानानि गच्छन्तीति अत्थो। एस नयो 
तावतिंसभवनादीसुपि। कालयुत्तन्ति इमिस्सा वेलाय इमस्स एवं वत्तब्बन्ति तंतंकालानुरूपं । समययुत्तन्ति तस्सेव 

वेवचनं, अङ्टु्पत्तिअनुरूपं वा। अथ वा समययृत्तन्ति हेतूदाहरणसहितं । कालेन सापदेसञ्हि भगवा धम्मं देसेति । उतुं 
गण्हपेति, न पन मलं पकखालेतीति अधिप्पायो। न हि भगवतो काये रजोजल्लं उपलिम्पतीति । 


किलासुभावो किलमथो । सीहसेय्यं कप्पेति सरीरस्स किलासुभावमोचनत्थन्ति योजेतब्बं । “बुद्धचक्खुना लोकं 
वोलोकेती ति इदं पच्छिमयामे भगवतो बहुलआचिण्णवसेन वुत्तं। अप्पेकदा अवसिट्टबलजाणेहि सब्बञ्जुतञाणेन च 
भगवा तमत्थं साधेतीति। “इमे दिट्रिड्ठाना"तिआदिदेसना सीहनादो। तेसं “वेदनापच्चया तण्हा” तिआदिना पच्चयाकारं 
समोधानेत्वा। “सिनेरुं उक्खिपन्तो विय नभं पहरन्तो विय चा ति इदं ब्रह्मजालदेसनाय अनञ्ञसाधारणत्ता 
सुदुक्करतादस्सनत्थं वुत्तं । एतन्ति “येन, तेना^ति एतं पदद्वयं । येनाति वा हेतुम्हि करणवचनं, येन कारणेन सो 
मण्डलमाळो उपसङ्कमितब्बो, तेन कारणेन उपसङ्कमीति अत्थो, कारणं पन “इमे भिक्खूतिआदिना अट्टकथायं वुत्तेएव। 
कट्टुन्ति निसीदनयोग्यं दारुक्खन्धं । 


पुरिमोति “कतमाय नु भवथा"ति एवं वुत्तो अत्थो। का च पन वोति एत्थ च-सद्दो व्यतिरेके । तेन यथापुच्छिताय 
कथाय वकखमानं विप्पकतभावं जोतेति। पन-सद्दो वचनालङ्कारो। याय हि कथाय ते भिक्खू सन्निसिन्ना, सा एव 
अन्तराकथाभूता विप्पकता विसेसेन पुन पुच्छीयतीति। अञ्ञाति अन्तरासद्दस्स अत्थमाह । अञ्ञत्थे हि अयं अन्तरा-सद्दो 
“भूमन्तरं समयन्तर”न्तिआदीसु विय। अन्तराति वा वेमज्झेति अत्थो। ननु च तेहि भिक्खूहि सा कथा यथाधिप्पायं “इति 
ह मेतिआदिना निट्टपिता येवाति? न निड्ठापिता भगवतो उपसङ्कमनेन उपच्छिन्नत्ता। यदि हि भगवा तस्मिं खणे न 
उपसङ्कमेय्य भिय्योपि तप्पटिबद्धायेव कथा पवत्तेय्युं, भगवतो उपसङ्कमनेन पन न पवत्तेसुं। तेनेवाह अयं खो...पे०... 
अनुप्पत्तो”ति। कस्मा पनेत्थ धम्मविनयसङ्गहे करियमाने निदानवचनं, ननु भगवतो वचनमेव सङ्गहेतब्बन्ति? 
बुच्चतेदेसनाय ठितिअसम्मोससद्भेय्यभावसम्पादनत्थं । कालदेसदेसकवत्थुधम्मपटिग्गाहकपटिबद्धा हि देसना चिरद्वितिका 
होति, असम्मोसधम्मा सद्भेय्या च। देसकालकत्तुसोतुनिमित्तेहि उपनिबन्धो विय बोहारविनिच्छयो, तेनेव चायस्मता 
महाकस्सपेन “ब्रह्मजालं आवुसो आनन्द कत्थ भासित” न्तिआदिना देसादिपुच्छासु कतासु तासं विस्सज्जनं करोन्तेन 
धम्मभण्डागारिकेन निदानं भासितन्ति तयिदमाह “काल...पे०... निदानं भासित''न्ति। 


अपिच सत्थुसिद्धिया निदानवचनं । तथागतस्स हि भगवतो पुब्बरचनानुमानागमतक्काभावतो सम्मासम्बुद्धत्तसिद्धि । 
सम्मासम्बुद्धभावेन हिस्स पुब्बरचनादीनं अभावो सब्बत्थ अप्पटिहतञाणचारताय, एकप्पमाणत्ता च जेय्यधम्मेसु । तथा 
आचरियमुट्टिधम्ममच्छरियसत्थुसावकानुरोधाभावतो खीणासवत्तसिद्भि। खीणा सवताय हिस्स आचरियमुड्िआदीनं 
अभावो, विसुद्धा च परानुग्गहप्पवत्ति। इति देसकदोसभूतानं दिट्टिचारित्तसम्पत्तिदूसकानं अविज्जातण्हानं अभावसूचकेहि, 
जाणप्पहानसम्पदाभि ब्यञ्जनकेहि च सम्बुद्धविसुद्भभावेहि पुरिमवेसारज्जद्वयसिद्धि, ततो एव च 
अन्तरायिकनिय्यानिकधम्मेसु सम्मोहाभावसिद्भितो पच्छिमवेसारज्जद्वयसिद्धीति भगवतो चतुवेसारज्जसमन्नागमो, 
अत्तहितपरहितप्पटिपत्ति च पकासिता होति निदानवचनेन सम्पत्तपरिसाय अज्झासयानुरूपं ठानुप्पत्तिकप्पटिभानेन 
धम्मदेसनादीपनतो, “जानता पस्सता”तिआदि वचनतो च। तेन वुत्तं “सत्थुसिद्भिया निदानवचन''न्ति। 


तथा सत्थुर्सिद्भधिया निदानवचनं । जाणकरुणापरिग्गहितसब्बकिरियस्स हि भगवतो नत्थि निरत्थिका पवत्ति, 
अत्तहितत्था वा, तस्मा परेसंयेव अत्थाय पवत्तसब्बकिरियस्स सम्मासम्बुद्धस्स सकलम्पि कायवचीमनोकम्मं सत्थुभूतं, न 
कब्यरचनादिसासनभूतं । तेन वृत्तं “सत्थुसिद्धिया निदानवचन''न्ति। अपिच सत्थुनो पमाणभूतताविभावनेन सासनस्स 
पमाणभावसिद्भिया निदानवचनं । “भगवता ति हि इमिना तथागतस्स गुणविसिट्टसत्तुत्तमादिभावदीपनेन, 

“जानता 'तिआदिना आसयानुसयजाणादिपयोगदीपनेन च अयमत्थो साधितो होति। इदमेत्थ निदानवचनपयोजनस्स 
मुखमत्तदस्सनं । को हि समत्थो बुद्धानुबुद्धेन धम्मभण्डागारिकेन भासितस्स निदानस्स पयोजनानि निरवसेसतो 
विभावेतुन्ति । 


निदानवण्णना निट्टिता। 


५. निक्खित्तस्साति देसितस्स। देसनापि हि देसेतब्बस्स सीलादिअत्थस्स विनेय्यसन्तानेसु निक्खिपनतो 
““निक्खेपो ति वुच्चति । तत्थ यथा अनेकसतअनेकसहस्सभेदानिपि सुत्तन्तानि संकिलेसभागियादिसासनप्पट्ठाननयेन 
सोळसविधतं नातिवत्तन्ति, एवं अत्तज्झासयादिसुत्तनिक्खेपवसेन चतुब्बरिधभावन्ति आह “चत्तारो सुत्तनिक्खेपा ति । 
कामञ्चेत्थ अत्तज्झासयस्स, अद्दुप्पत्तिया च परज्झासयपुच्छाहि सद्भि संसग्गभेदो सम्भवति 
अज्झासयपुच्छानुसन्धिसब्भावतो, अत्तज्झासयअङ्टुपपत्तीनं पन अञ्जमञ्ञं संसग्गो नत्थीति नयिध निरवसेसो वित्थारनयो 
सम्भवति, तस्मा “चत्तारो सुत्तनिक्खेपा ति वुत्तं। अथ वा यदिपि अद्गुप्पत्तिया अज्झासयेन सिया संसग्गभेदो, तदन्तोगधत्ता 
पन सेसनिक्खेपानं मूलनिक्खेपवसेन चत्तारोव दस्सिताति दडुब्बं। सो पनायं सुत्तनिकखेपो सामञ्ञभावतो पठमं 
विचारेतब्बो, तस्मिं विचारिते यस्सा अद्दुप्पत्तिया इदं सृत्तं निक्ित्तं, तस्सा विभागवसेन “ममं वा भिक्खवे'तिआदिना 
(दी० नि० १.५, ६), “अप्पमत्तकं खो पनेत''न्तिआदिना (दी० नि० १.७), “अत्थि भिक्खवे'तिआदिना (दी० नि० १.२८) 
च पवत्तानं सुत्तानं सुत्तपदेसानं वण्णना वुच्चमाना तंतंअनुसन्धिदस्सनसुखताय सुविञ्ञेय्या होतीति आह “सुत्तनिक्खेपं 
विचारेत्वा वुच्चमाना पाकटा होती ति। 


“सुत्तनिक्खेपा तिआदीसु निक्खिपनं निक्खेपो, सुत्तस्स निक्खेपो सुत्तस्स कथनं सुत्तनिक्खेपो, सुत्तदेसनाति 
अत्थो। निक्खिपीयतीति वा निकखेपो, सुत्तंयेव निक्खेपो सुत्तनिक्खेपो। अत्तनो अज्झासयो अत्तज्झासयो, सो अस्स 
अत्थि सुत्तदेसनाकारणभूतोति अत्तज्झासयो। अत्तनो अज्झासयो एतस्साति वा अत्तज्झासयो। परज्झासयोति एत्थापि 
एसेव नयो। पुच्छाय वसो पुच्छावसो, सो एतस्स अत्थीति पुच्छवसिको। अरणीयतो अत्थो, सुत्तदेसनाय वत्थु। अत्थस्स 
उप्पत्ति अत्युप्पत्ति, अत्थुप्पत्तियेव अद्दुप्पत्ति, सा एतस्स अत्थीति अङुप्पत्तिको। अथ वा निक्खिपीयति सुत्तं एतेनाति 
सृत्तनिक्खेपो, अत्तज्झासयादि एव। एतस्मिं पन अत्थविकण्पे अत्तनो अज्झासयो अत्तज्झासयो, परेसं अज्झासयो 
परज्झासयो, पुच्छीयतीति पुच्छा, पुच्छितब्बो अत्थो। सोतब्बवसप्पवत्तं धम्मप्पटिग्गाहकानं वचनं पुच्छावसिका, तदेव 
निक्खेपसद्दापेक्खाय पुल्लिङ्गवसेन वृत्तं “पुच्छावसिको ति । तथा अदुुप्पत्तियेव “अद्ठुप्पत्तिको ˆ ति एवम्पेत्थ अत्थो 
वेदितब्बो । 


एत्थ च परेसं इन्द्रियपरिपाकादिकारणनिरपेक्खता अत्तज्झासयस्स विसुं निक्खेपभावो युत्तो। तेनेवाह “केवलं 
अत्तनो अज्झासयेनेव कथेती 'ति | परज्झासयपुच्छावसिकानं पन परेसं अज्झासयपुच्छानं देसनानिमित्तभूतानं उप्पत्तियं 
पवत्तितानं कथं अद्मुप्पत्तियं अनवरोधो, पुच्छावसिकअदटुप्पत्तिकानं वा परज्झासयानुरोधेन पवत्तितदेसनत्ता कथं परज्झासये 
अनवरोधोति न चोदेतब्बमेतं । परेसञ्हि अभिनीहारपरिपुच्छादिविनिमुत्तस्सेव सुत्तदेसनाकारणुप्पादस्स अद्दुप्पत्तिभावेन 
गहितत्ता परज्झासयपुच्छावसिकानं विसुं गहणं । तथा हि धम्मदायादसृत्तादीनं (म० नि० १.२९) 
आमिसुप्पादादिदेसनानिमित्तं “अद्ठुप्पत्ती ति वुच्चति । परेसं पुच्छं विना अज्झासयमेव निमित्तं कत्वा देसितो परज्झासयो, 
पुच्छावसेन देसितो पुच्छावसिकोति पाकटो यमत्थोति । अत्तनो अज्झासयेनेव कथेसि धम्मतन्तिठपनत्थन्ति दब्बं । 
सम्मप्पधानसुत्तन्तहारकोति अनुपुब्बेन निद्दिद्ठानं संयुत्तके सम्मप्पधानपटिसंयृत्तानं सुत्तानं आवळि, तथा 

इद्धिपादहारकादि। विमुत्तिपरिपाचनीया धम्मा सद्भिन्द्रियादयो। अभिनीहारन्ति पणिधानं । 


वण्णावण्णेति एत्थ “अच्छरियं आवुसो"तिआदिना भिक्खुसङ्घेन वृत्तो वण्णोपि सङ्गहितो, तं पन अदुुप्पत्ति कत्वा 
“अत्थि भिक्खवे अञ्जे च धम्मा"तिआदिना उपरि देसनं आरभिस्सतीति। “ममं वा भिक्खवे परे वण्णं भासेय्यु''न्ति 
इमिस्सा देसनाय ब्रह्मदत्तेन वुत्तवण्णो अद्ुप्पत्तीति कत्वा वुत्तं “अन्तेवासी वण्णं। इति इमं वण्णावण्णं अद्दुप्पत्ति 
कत्वा ति । वा-सद्दो उपमानसमुच्चयसंसयववस्सग्गपदपूरणविकणप्पादीसु बहूसु अत्थेसु दिस्सति । तथा हेस “पण्डितो 
बापि तेन सो”तिआदीसु (ध० प० ६३) उपमाने दिस्सति, सदिसभावेति अत्थो। “तं वापि धीरा मुनि वेदयन्ती”तिआदीसु 
(सु० नि० २०३) समुच्चये, “के वा इमे, कस्स वा"तिआवीसु (पारा० २९६) संसये, “अयं वा इमेसं समणब्राह्मणानं 
सब्बबालो सब्बमूळहोतिआदीसु ववस्सग्गे, “न वायं कुमारको मत्तमञ्जासी"तिआदीसु (सं० नि० २.१५४) पदपूरणे, 
“ये हि केचि भिक्खवे समणा वा ब्राह्मणा वा"तिआदीसु (म० नि० १.१७०) विकप्पे, इधायं विकप्पेयेवाति दस्सेन्तो आह 
“वा-सद्दो विकप्पनत्थो ति । पर-सद्दो अत्थेव अञ्ञत्थे “अहज्चेव खो पन धम्मं देसेय्यं, परे च मे न 
आजानेय्यु'न्तिआदीसु (दी० नि० २.६४, ६५; म० नि० १.२८१; म० नि० २.२२३; सं० नि० १.१७२; महाव० ४, ८) अत्थि 
अधिके “इन्द्रियपरोपरियत्तञाण'न्तिआदीसु (पटि० म० मातिका ६८, १.१११) अत्थि पच्छाभागे “परतो 
आगमिस्सती'तिआदीसु। अत्थि पच्चनीकभावे “उप्पन्नं परप्पवादं सह धम्मेन सुनिग्गहितं निग्गहेत्वा^तिआदीसु (दी० 
नि० २.१६८) । इधापि पच्चनीकभावेति दस्सेन्तो आह “परेति पटिविरुद्धा'ति। 


ईदिसेसुपीति एत्थ पि-सद्दो सम्भावने, तेन रतनत्तयनिमित्तम्पि अकुसलचित्तप्पवत्ति न कातब्बा, पगेव 
बट्टामिसलोकामिसनिमित्तन्ति दस्सेति। सभावधम्मतो अञ्ञस्स कत्तुअभावजोतनत्थं आहनतीति कत्तुअत्थे आघातसहं 
दस्सेति, तत्थ आहनतीति हिंसति विबाधति, उपतापेति चाति अत्थो। आहनति एतेन, आहननमत्तं वा आघातोति 
करणभावत्थापि सम्भवन्तियेव। एवं अवयवभेदनेन आघात-सद्दस्स अत्थं वत्वा इदानि तत्थ परियायेनपि अत्थं दस्सेन्तो 
"'कोपस्सेतं अधिवचन न्ति आह । अयञ्च नयो “अप्पच्चयो अनभिरद्धी”तिआदीसुपि यथासम्भवं वत्तब्बो । 
अप्पतीता होन्ति तेनाति पाकटपरियायेन अप्पच्चय-सद्दस्स अत्थदस्सनं, तंमुखेन पन न पच्चेति तेनाति अप्पच्चयोति 
दटुब्बं। अभिराधयतीति साधयति। द्वीहीति आघातअनभिरद्धिपदेहि । एकेनाति अप्पच्चयपदेन। सेसानन्ति 
सञ्जाविञ्जाणक्खन्धानं, सञ्जाविञ्जाणअवसिद्टसङ्घारक्खन्धसङ्घातानं वा। करणन्ति उप्पादनं। आघातादीनञ्हि पवत्तिया 
पच्चयसमवायनं इध करण" न्ति वुत्तं, तं पन अत्थतो उप्पादनमेव। अनुप्पादनञ्हि सन्धाय भगवता “न करणीया'ति 
वुत्तन्ति । पटिक्खित्तमेव एकुप्पादेकवत्थुकेकारम्मणेकनिरोधभावतो। 


तत्थाति तस्मिं मनोपदोसे। तुम्हन्ति “तुम्हाक न्ति इमिना समानत्थो एको सद्दो “यथा अम्हाक न्ति इमिना 
समानत्थो “अम्ह न्ति अयं सद्दो। यथाह, “तस्मा हि अम्हं दहरा न मिय्यरे"ति (जा० १.९.९३, ९९)। “अन्तरायो ति इदं 
मनोपदोसस्स अकरणीयताय कारणवचनं । यस्मा तुम्हाकंयेव च भवेय्य तेन कोपादिना पठमज्झानादीनं अन्तरायो, तस्मा 
ते कोपादिपरियायेन वुत्ता आघातादयो न करणीयाति अत्थो। तेन नाहं “सब्बञ्जू"ति इस्सरभावेन तुम्हे ततो निवारेमि, 
अथ खो इमिना नाम कारणेनाति दस्सेति। तं पन कारणवचनं यस्मा आदीनवविभावनं होति, तस्मा आह “आदीनवं 
दस्सेन्तो”ति। “अपि नु तुम्हे तिआदिना मनोपदोसो न कालन्तरभाविनोयेव हितसुखस्स अन्तरायकरो, अथ खो 
तङ्घणप्पवत्तिरहस्सपि हितसुखस्स अन्तरायकरोति मनोपदोसे आदीनवं दळहतरं कत्वा दस्सेति । येसं केसञ्चि 
““परे"तिआदीसु विय न पटिविरुद्धानंयेवाति अत्थो। तेनेवाह “कुपितो”तिआदि। 

अन्धतमन्ति अन्धभावकरतमं । यन्ति यत्थ। भुम्मत्थे हि एतं पच्चत्तवचनं। यस्मि काले कोधो सहते नरं, अन्धतमं 
तदा होतीति सम्बन्धो। यन्ति वा कारणवचनं, यस्मा कोधो उप्पज्जमानो नरं अभिभवति, तस्मा अन्धतमं तदा होति, यदा 
कोधोति अत्थो यंतंसद्दानं एकन्तसम्बन्धिभावतो। अथ वा यन्ति किरियाय परामसनं। कोधो सहतेति यदेतं कोधस्स सहनं 
अभिभवनं, एतं अन्धकारतमभवनन्ति अत्थो। अथ वा यं नरं कोधो सहते अभिभवति, तस्स अन्धतमं तदा होति, ततो च 
कुद्धो अत्थं न जानाति, कुद्धो धम्मं न पस्सतीति। अन्तरतोति अब्भन्तरतो, चित्ततो वा। 


““इदञ्चिदञ्च कारण''न्ति इमिना सब्बञ्जू एव अम्हाकं सत्था अविपरीतधम्मदेसनत्ता, स्वाक्खातो धम्मो 
एकन्तनिय्यानिकत्ता, सुप्पटिपन्नो सङ्घो संकिलेसरहितत्ताति इममत्थं दस्सेति। “इदञ्चिदञ्च कारण न्ति एतेन च “न 
सब्बञ्ञूतिआदिवचनं अभूतं अतच्छन्ति निब्बेठितं होति दुतियं पदन्ति `` अतच्छ''न्ति पदं । पठमस्साति अभूत "न्ति 
पदस्स। चतुत्थञ्चाति “न च पनेतं अम्हेसु संविज्जती' ति पदं | ततियस्साति “नत्थि चेतं अम्हेसू "ति पदस्स। 
अवण्णेयेवाति कारणपतिरूपकं वत्वा दोसपतिद्ठापनवसेन निन्दने एव। न सब्बत्थाति केवलं 
अक्कोसनखुंसनवम्भनादीसु न एकन्तेन निब्बेठनं कातब्बन्ति अत्थो। वुत्तमेवत्थं “यदि ही”तिआदिना पाकटं कत्वा 
दस्सेति। 


६. आनन्दन्ति पमोदन्ति एतेन धम्मेन तंसमङ्गिनो सत्ताति आनन्द-सद्दस्स करणत्थतं दस्सेति। सोभनं मनो अस्साति 
सुमनो, सोभनं वा मनो सुमनो, तस्स भावो सोमनस्सन्ति तदञ्ञधम्मानम्पि सम्पयुत्तानं सोमनस्सभावो आपज्जतीति? 
नापज्जति रुळहीसहत्ता यथा “पङ्कज” न्ति दस्सेन्तो “चेतसिकसुखस्सेतं अधिवचन न्ति आह। उब्बरिलयतीति उब्बिलं, 
भिन्दति पुरिमावत्थाय विसेसं आपज्जतीति अत्थो। उब्बिलमेव उब्बिलावितं, तस्स भावो उब्बिलावितत्तं। याय उप्पन्नाय 
कायचित्तं वातपूरितभस्ता विय उद्धुमायनाकारण्पत्तं होति, तस्सा गेहस्सिताय ओदग्गियपीतिया एतं अधिवचनं । तेनेवाह 
“उद्धच्चावहायातिआदि। इधापि “किञ्चापि तेसं भिक्खूनं उब्बिलावितमेव नत्थि, अथ खो आयतिं कुलपुत्तानं 
एदिसेसुपि ठानेसु अकुसलुप्पत्ति पटिसेधेन्तो धम्मनेत्ति ठपेती”ति, “द्वीहि पदेहि सङ्घारक्खन्धो, एकेन वेदनाक्खन्धो 
वुत्तो ति एत्थ “तेसं वसेन सेसानम्पि सम्पयुत्तधम्मानं करणं पटिक्खित्तमेवा"ति च अट्ठकथायं, ““पि-सद्दो 
सम्भावने 'तिआदिना इध च वुत्तनयेन अत्थो यथासम्भवं वेदितब्बो । “तुम्हंयेवस्स तेन अन्तरायो ति एत्थापि 
“अन्तरायोति इद'न्तिआदिना हेड्ठा अवण्णपकखे वुत्तनयेन अत्थो वेदितब्बो। 


कस्मा पनेतन्ति च वक्खमानंयेव अत्थं मनसि कत्वा चोदेति। आचरियो “सच्चं वण्णित न्ति तमत्थं पटिजानित्वा 
““त पन नेक्खम्मनिस्सित''न्तिआदिना परिहरति। तत्थ एतन्ति आनन्दादीनं अकरणीयतावचनं । ननु भगवता 
बण्णितन्ति सम्बन्धो। कसिणेनाति कसिणताय सकलभावेन । केचि पन “जम्बुदीपस्साति करणे सामिवचन'"न्ति 
वदन्ति, तेसं मतेन कसिणजम्बुदीप-सद्दानं समानाधिकरणभावो दडुब्बो । तस्माति यस्मा गेहस्सितपीतिसोमनस्सं झानादीनं 
अन्तरायकरं, तस्मा। वुत्तज्हेतं भगवता “सोमनस्सं पाहं देवानं इन्द दुविधेन वदामि सेवितब्बम्पि असेवितब्बम्पी”ति (दी० 
नि० २.३५९) । “अयज्ही तिआदि येन सम्पयृत्ता पीति अन्तरायकरी, तं दस्सनत्थं वुत्तं। तत्थ “इदञ्हि लोभसहगतं 
पीतिसोमनस्स''न्ति वत्तब्बं सिया, पीतिग्गहणेन पन सोमनस्सम्पि गहितमेव होति सोमनस्सरहिताय पीतिया अभावतोति 
पीतियेव गहिताति दट्ठुब्बं। अथ वा सेवितब्बासेवितब्बविभागवचनतो सोमनस्सस्स पाकटो अन्तरायकरभावो, न तथा 
पीतियाति पीतियेब लोभसहगतत्तेन विसेसेत्वा वुत्ता। “लुद्धो अत्थ''न्तिआदिगाथानं “कुद्धो अत्थ'न्तिआदि गाथासु विय 
अत्थो दटुब्बो। 

“ममं वा भिक्खवे परे वण्णं भासेय्युं, धम्मस्स वा वण्णं भासेय्युं, सङ्घस्स वा वण्णं भासेय्युं, तत्र चे तुम्हे अस्सथ 
आनन्दिनो सुमना उब्बिलाविता, अपि नु तुम्हे परेसं सुभासितदुब्भासितं आजानेय्याथाति । नो हेतं भन्ते "ति अयं 
ततियवारो, सो देसनाकाले नीहरित्वा देसेतब्बपुग्गलाभावतो देसनाय अनागतोपि तदत्थसम्भवतो अत्थतो आगतोयेवाति 
दटुब्बो यथा तं कथावत्थुपकरणं वित्थारवसेनाति अधिप्पायो।  अत्थतो आगतो येवा”ति एतेन संवण्णनाकाले तथा 
बुज्झनकसत्तानं वसेन सो वारो आनेत्वा वत्तब्बोति दस्सेति। “यथेव ही”तिआदिना तमेवत्थसम्भवं विभावेति। 
वुत्तनयेनाति “तत्र तुम्हेहीति तस्मिं वण्णे तुम्हेहीतिआदिना, “दुतियं पदं पठमस्स पदस्स, चतुत्थञ्च ततियस्स 
वेवचन” न्तिआदिना च वृत्तनयेन। 


चूळसीलवण्णना 


७. निवत्तो अमूलकत्ता विस्सज्जेतब्बताभावतो। अनुवत्ततियेव विस्सज्जेतब्बताय अधिकतभावतो। अनुसन्धिं 
दस्सेस्सति “अत्थि भिकखवे'"तिआदिना । ओरन्ति वा अपरभागो “ओरतो भोगं, ओरं पार'न्तिआदीसु विय। अथ वा 
हेड्ठाअत्थो ओर-सद्दो “ओरं आगमनाय ये पच्चया, ते ओरम्भागियानि संयोजनानी'तिआदीसु विय। सीलञ्हि 
समाधिपञ्जायो अपेक्खित्वा अपरभागो, हेड्राभूतञ्च होतीति । सीलमत्तकन्ति एत्थ मत्त-सद्दो अप्पकत्थो वा 
““भेसज्जमत्ता"तिआदीसु (दी० नि० १.४४७) विय। विसेसनिवत्तिअत्थो वा “अवितक्कविचारमत्ता धम्मा (ध० स० 
तिकमातिका ६), मनोमत्ता धातु मनोधातू "ति च आदीसु विय। “अप्पमत्तकं, ओरमत्तक''न्ति पदद्वयेन सामञ्ञतो 
बुत्तोयेव हि अत्थो सीलमत्तकन्ति विसेसवसेन वुत्तो। अथ वा सीलेनपि तदेकदेसस्सेव सङ्गहणत्थं अप्पकत्थवाचको, 
विसेसनिवत्तिअत्थो एव वा “सीलमत्तक''न्ति एत्थ मत्त-सद्दो वुत्तो । तथा हि इन्द्रियसंवरपच्चयसन्निस्सितसीलानि इध 
देसनं अनारुळहानि। न हि तानि पातिमोकखआजीवपारिसुद्भधिसीलानि विय सब्बपुथुज्जनेसु पाकटानीति। “उस्साहँ 
कत्वा ति एतेन वदमानो ति एत्थ सत्तिअत्थं मान-सहं दस्सेति। 


अलङ्करणं विभूसनं अलङ्कारो, कुण्डलादिपसाधनं वा। ऊनट्ठानपूरणं मण्डनं। मण्डनेति मण्डनहेतु। अथ वा 
मण्डतीति मण्डनो, मण्डनजातिको पुरिसो। बहुवचनत्थे च इदं एकवचनं, मण्डनसीलेसूति अत्थो। परिप्रकारीति एत्थ 
इति-सद्दो आदिअत्थो, पकारत्थो वा, तेन सकलम्पि सीलथोमन सुत्तं दस्सेति। चन्दनन्ति चन्दनसहचरणतो चन्दनगन्धो, 
तथा तगरादीसुपि। सतञ्च गन्धोति एत्थ गन्धो वियाति गन्धोति वुत्तो सीलनिबन्धनो थुतिघोसो। सीलञ्हि कित्तिया 
निमित्तं । यथाह “सीलवतो सीलसम्पन्नस्स कल्याणो कित्तिसद्दो अब्भुग्गच्छती"ति (दी० नि० २.१५०; ३० नि० ५.२१३; 
महाव० २८५) | पवायतीति पकासति। गन्धाव गन्धजाता। 


“अप्पकं बहुक*न्ति इदं पारापारं विय अञ्ञमञ्जं उपनिधाय वुच्चतीति आह “उपरिगुणे उपनिधाया ति । 
सीलञ्हीति एत्थ हि-सद्दो हेतुअत्थो, तेन इदं दस्सेति “यस्मा सीलं किञ्चापि पतिट्ठाभावेन समाधिस्स बहुकारं, 
पभावादिगुणविसेसे पनस्स उपनिधाय कलम्पि न उपेति, तथा समाधि च पञ्जाया”ति। तेनेवाह “तस्मातिआदि। इदानि 
“कथः न्ति पुच्छित्वा समाधिस्स आनुभावं वित्थारतो विभावेति । “अभि...पे०... मूलेति इदं यमकपाटिहारियस्स 
सृपाकटभावदस्सनत्थं, अञ्ञेहि बोधिमूलजातिसमागमादीसु कतपाटिहारियेहि विसेसनत्थञ्च वुत्तं 
यमकपाटिहारियकरणत्थाय हि भगवतो चित्ते उप्पन्ने तदनुच्छविकं ठानं इच्छितब्बन्ति रतनमण्डपादि सक्कस्स देवरञ्ञजो 
आणाय विस्सकम्मुना निम्मितन्ति वदन्ति, भगवताव निम्मितन्ति अपरे । “यो कोचि एवरूपं पाटिहारियं कातुं समत्थो 
अत्थि चे, आगच्छतू "ति चोदनासदिसत्ता वुत्तं “ अत्तादानपरिदीपन न्ति । तत्थ अत्तादानं अनुयोगो, तित्थियानं तथा 

कातुं असमत्थत्ता, “करिस्सामा'ति पुब्बे उद्धितत्ता तित्थियपरिमद्दन। 
उपरिमकायतोतिआदि पटिसम्भिदामग्गे (पटि० म० १.११६) । 


तत्थायं पाळिसेसो - 


“'हेठिमकायतो अग्गिक्खन्धो पवत्तति, उपरिमकायतो उदकधारा पवत्तति । पुरत्थिमकायतो अग्गि, 
पच्छिमकायतो उदकं । पच्छिमकायतो अग्गि, पुरत्थिमकायतो उदकं | दक्खिणअक्खितो अग्गि, वामअक्खितो 
उदकं। वामअक्खितो अग्गि, दक्खिणअक्खितो उदकं । दक्खिणकण्णसोततो अग्गि, वामकण्णसोततो उदकं । 
वामकण्णसोततो अग्गि, दक्खिणकण्णसोततो उदकं | दक्खिणनासिकासोततो अग्गि, बामनासिकासोततो 
उदकं | वामनासिकासोततो अग्गि, दक्खिणनासिकासोततो उदकं | दक्खिणअंसकूटतो अग्गि, वामअंसकूटतो 
उदकं | वामअंसकूटतो अग्गि, दक्खिणअंसकूटतो उदकं । दक्खिणहत्थतो अग्गि, वामहत्थतो उदकं | वामहत्थतो 
अग्गि, दक्खिणहत्थतो उदकं | दक्खिणपस्सतो अग्गि, वामपस्सतो उदकं । वामपस्सतो अग्गि, दक्खिणपस्सतो 
उदकं । दक्खिणपादतो अग्गि, वामपादतो उदकं । वामपादतो अग्गि, दक्खिणपादतो उदकं । अङ्गुलङ्गुलेहि अग्गि, 
अङ्गुलन्तरिकाहि उदकं । अङ्गुलन्तरिकाहि अग्गि, अङ्गुलङ्गलेहि उदकं । एकेकलोमतो अग्गि, एकेकलोमतो 
उदकं | लोमकूपतो लोमकूपतो अग्गिकखन्धो पवत्तति, लोमकूपतो लोमकूपतो उदकधारा पवत्तती”ति (पटि० म० 
१.११६) । 


अट्ठकथायं पन “एकेकलोमकूपतो'ति आगतं । 


“छन्नं वण्णानन्ति आदिनयप्पवत्त न्ति एत्थापि नीलानं पीतकानं लोहितकानं ओदातानं मञ्जिड्टानं पभस्सरानन्ति 
अयं पाळिसेसो। “सुवण्णवण्णा रस्मियो ति इदं तासं येभुय्यताय वुत्तं । बित्थारेतब्बन्ति एत्थापि “सत्था तिट्ठति, 
निम्मितो चङ्कमति वा निसीदति वा सेय्यं वा कप्पेती”तिआदिना चतूसु इरियापथेसु एकेकमूलका सत्थुवसेन चत्तारो, 
निम्मितवसेन चत्तारोति सब्बेव अट्ट वारे वित्थारेतब्बं । 


मधुपायासन्ति मधुसित्तं पायासं । अत्ता मित्तो मञ्झत्तो वेरीति चतूसु सीमसम्भेदवसेन चतुरङ्गसमन्नागतं 
मेत्ताकम्मट्ठानं। “ चतुरङ्गसमन्नागत''न्ति इदं पन “वीरियाधिट्ठान''न्ति एतेनापि योजेतब्बं । तत्थ “कामं तचो च न्हारु 
चा“तिआदिपाळि (म° नि० २.१८४; सं० नि० २.२२; ३० नि० २.५; अ० नि० ८.१३; महानि० १९६) वसेन 
चतुरङ्गसमन्नागतता वेदितब्बा। “किच्छं बतायं लोको आपन्नो”तिआदिना (दी० नि० २.५७; सं० नि० २.४) 
जरामरणमुखेन पच्चयाकारे जाणं ओतारेत्वा। आनापानचतुत्थज्झानन्ति एत्थापि “सब्बबुद्धानं आचिण्ण''न्ति पदं 
विभत्तिविपरिणामं कत्वा योजेतब्बं । तम्पि हि सब्बबुद्भानं आचिण्णमेवाति वदन्ति। छत्तिसकोटिसतसहस्समुखेन 
महावजिरञाणगब्भं गण्हापेन्तो विपस्सनं वड्ेत्वा। दत्तिसदोणगण्हनप्पमाणं कुण्डं कोलम्बो। दरिभागो कन्दरो। 
चक्कवाळपादेसु महासमुद्दो चक्कवाळमहासमुद्दो। 


“दुवे पुथुज्जना”तिआदि पुथुज्जने लब्भमानविभागदस्सनत्थं वुत्तं, न मूलपरियायवण्णनादीसु विय 
पुथुज्जनविसेसनिद्भारणत्थं । सब्बोपि हि पुथुज्जनो भगवतो उपरि गुणे विभावेतुं न सक्कोति, तिट्ठतु पुथुज्जनो, 
सावकपच्चेकबुद्रानम्पि अविसया बुद्धगुणा । तथा हि वक्खति ““सोतापन्ना"तिआदि (दी० नि० अट्ठ० १.८)। 

वाचुग्गतकरणं उग्गहो। अत्थपरिपुच्छनं परिपुच्छा। अट्ठकथावसेन अत्थस्स सवनं सबने। ब्यञ्जनत्थानं 
सुनिक्खेपसुदस्सनेन धम्मस्स परिहरणं धारणं। एवं सुतधातपरिचितानं मनसानुपेक्खनं पच्चवेक्खणं। बहूनं नानप्पकारानं 
किलेसानं सक्कायदिद्टिया च अविहतत्ता ता जनेन्ति, ताहि वा जनिताति पुथुज्जना। अविघातमेव वा जन-सहो वदति। 
पुथु सत्थारानं मुखुल्लोकिकाति एत्थ पृथू जना सत्थुपटिञ्ञा एतेसन्ति पुथुज्जनाति वचनत्थो। पुथृ...पे०... अवुट्रिताति 
एत्थ जनेतब्बा, जायन्ति वा एत्थाति जना, गतियो। पुथू जना एतेसन्ति पुथुज्जना। इतो परे जायन्ति एतेहीति जना, 
अभिसङ्घारादयो। ते एतेसं पृथू विज्जन्तीति पुथुज्जना। अभिसङ्घरणादि अत्थो एव वा जन-सहो दटुब्बो। 
कामरागभवरागदिट्विअविज्जा ओघा। रागग्गिआदयो सन्तापा। तेयेव, सब्बेपि वा किलेसा परिळाहा। पुथृ पञ्चसु 
कामगुणेसु रत्ताति एत्थ जायतीति जनो, रागो गेधोति एवं आदिको । पृथु जनो एतेसन्ति पुथुज्जना, पृथूसु वा जना जाता 
रत्ताति एवं रागादिअत्थो एव वा जन-सद्दो दडुब्बो। पलिबुद्धाति सम्बुद्धा, उपहुता वा । “पुथूनं 
गणनपथमतीतान न्तिआदिना पुथू जना पुथुज्जनाति दस्सेति । 


येहि गुणविसेसेहि निमित्तभूतेहि भगवति तथागत-सद्दो पवत्तो, तंदस्सनत्थं “अट्ठहि कारणेहि भगवा 
तथागतो”तिआदिमाह। गुणनेमित्तकानेव हि भगवतो सब्बानि नामानि। यथाह - 


““असङ्ख्येय्यानि नामानि, सगुणेन महेसिनो। 
गुणेन नाममुद्भेय्यं, अपि नामसहस्सतो"ति॥ (ध० स० अट्टु० १३१३; उदा० अट्टः ५३; पटि० म० अट्ठु० 
१.१.७६)। 


तथा आगतोति एत्थ आकारनियमनवसेन ओपम्मसम्पटिपादनत्थो तथा-सद्दो। सामञ्जजोतनाय विसेसावट्ठानतो 
पटिपदागमनत्थो आगत-सद्दो, न जाणगमनत्थो “तथलक्खणं आगतो"तिआदीसु (दी० नि० अट्टः १.७; म० नि० अट्ठु० 
१.१२; सं० नि० अट्ठ० २.४.७८; ३० नि० अट्टु० १.१.१७०; उदा० अट्ठ० १८; पटि० म० अट्ठ० १.१.३७; थेरगा० अट्ठु० 
१.३; इतिवु० अट्ट० ३८; महानि० अट्टः १४) विय, नापि कायगमनादिअत्थो “आगतो खो महासमणो, मागधानं 
गिरिब्बज'न्तिआदीसु (महाव० ६२) विय। तत्थ यदाकारनियमनवसेन ओपम्मसम्पटिपादनत्थो तथा-सद्दो, तं 
करुणापधानत्ता महाकरुणामुखेन पुरिमबुद्धानं आगमनपटिपदं उदाहरणवसेन सामञ्ञतो दस्सेन्तो यंतंसद्दानं 
एकन्तसम्बन्धभावतो “यथा सब्बलोक...पे०... आगता ति आह । तं पन पटिपदं महापदानसुत्तादीसु (दी० नि० २.४) 
सम्बहुलनिद्देसेन सुपाकटानं आसन्नानञ्च विपस्सीआदीनं छन्नं सम्मासम्बुद्धानं वसेन निदस्सेन्तो “यथा विपस्सी 
भगवा”तिआदिमाह । तत्थ येन अभिनीहारेनाति 
मनुस्सत्तलिङ्गसम्पत्तिहेतुसत्थारदस्सनपब्बज्जा अभिञ्ञादिगुणसम्पत्तिअधिकारछन्दानं वसेन अङुङ्गसमन्नागतेन 
कायप्पणिधानमहापणिधानेन । सब्बेसञ्हि बुद्भानं कायप्पणिधानं इमिनाव अभिनीहारेन समिज्झतीति। एवं 
महाभिनीहारवसेन “तथागतो ति पदस्स अत्थं दस्सेत्वा इदानि पारमीपूरणवसेन दस्सेतुं “यथा विपस्सी भगवा...पे०... 
कस्सपो भगवा दानपारमिं पूरेत्वा तिआदिमाह । 


एत्थ च सृत्तन्तिकानं महाबोधियानपटिपदाय कोसल्लजननत्थं पारमीसु अयं वित्थारकथा - का पनेता पारमियो? 
केनड्रेन पारमियो? कतिविधा चेता? को तासं कमो? कानि लक्खणरसपच्चुपट्ठानपदट्टानानि? को पच्चयो? को संकिलेसो? 
कि बोदानं? को पटिपकखो? का पटिपत्ति? को विभागो? को सङ्गहो? को सम्पादनूपायो? कित्तकेन कालेन सम्पादनं? को 
आनिसंसो? कि चेतासं फलन्ति? 

तत्रिदं विस्सज्जनं - का पनेता पारमियोति। तण्हामानादीहि अनुपहता करुणूपायकोसल्लपरिग्गहिता दानादयो 
गुणा पारमियो। 


केनड्रेन पारमियोति दानसीलादिगुणविसेसयोगेन सत्तुत्तमताय परमा महासत्ता बोधिसत्ता, तेसं भावो, कम्मं वा 
पारमी, दानादिकिरिया। अथ वा परतीति परमो, दानादिगुणानं पूरको पालको च बोधिसत्तो। परमस्स अयं, परमस्स वा 
भावो, कम्मं वा पारमी, दानादिकिरियाव। अथ वा परं सत्तं अत्तनि मवति बन्धति गुणविसेसयोगेन, परं वा अधिकतरं 
मज्जति सुज्झति संकिलेसमलतो, परं वा सेट्टं निब्बानं विसेसेन मयति गच्छति, परं वा लोकं पमाणभूतेन जाणविसेसेन 
इधलोकं विय मुनाति परिच्छिन्दति, परं वा अतिविय सीलादिगुणगणं अत्तनो सन्ताने मिनोति पक्खिपति, परं वा अत्तभूततो 
धम्मकायतो अञ्जं, पटिपक्खं वा तदनत्थकरं किलेसचोरगणं मिनाति हिंसतीति परमो, महासत्तो। “परमस्स 
अय'न्तिआदि वृत्तनयेनेव योजेतब्बं । पारे वा निब्बाने मज्जति सुज्झति सत्ते च सोधेति, तत्थ वा सत्ते मवति बन्धति 
योजेति, तं वा मयति गच्छति गमेति च, मुनाति वा तं याथावतो, तत्थ वा सत्ते मिनोति पक्खिपति, किलेसारिं वा सत्तानं 
तत्थ मिनाति हिंसतीति पारमी, महापुरिसो। तस्स भावो, कम्मं वा पारमिता, दानादिकिरियाव। इमिना नयेन पारमीनं 
सहत्थो वेदितब्बो । 


कतिविधाति सङ्घेपतो दसविधा, ता पन पाळियं सरूपतो आगतायेव। यथाह - 
““विचिनन्तो तदा दक्खि, पठमं दानपारमि"न्तिआदि (बु० वं० ११६) । 
यथा चाह - 


“कति नु खो भन्ते बुद्धकारका धम्मा? दस खो सारिपुत्त बुद्धकारका धम्मा। कतमे दस? दानं खो सारिपृत्त 
बुद्धकारको धम्मो, सीलं नेक्खम्मं पञ्ञा वीरियं खन्ति सच्चमधिदट्ठानं मेत्ता उपेक्खा बुद्भकारको धम्मो, इमे खो 
सारिपृत्त दस बुद्धकारका धम्माति। इदमवोच भगवा, इदं वत्वान सुगतो अथापरं एतदवोच सत्था - 


"दानं सीलञ्च नेक्खम्मं, पञ्जा वीरियेन पञ्चमं । 
खन्ति सच्चं अधिट्ठान, मेत्तुपेकखाति ते दसा'ति॥ 


केचि पन “छब्बिधा”ति वदन्ति, तं एतासं सङ्गहवसेन वृत्तं । सो पन सङ्गहो परतो आविभविस्सति। 


को तासं कमोति एत्थ कमो नाम देसनाक्कमो, सो च पठमसमादानहेतुको, समादानं पविचयहेतुकं, इति यथा 
आदिम्हि पविचिता समादिन्ना च, तथा देसिता। तत्थ च दानं सीलस्स बहुपकारं सुकरञ्चाति तं आदिम्हि वुत्तं । दानं 
सीलपरिग्गहितं महप्फलं होति महानिसंसन्ति दानानन्तरं सीलं वुत्तं । सीलं नेक्खम्मपरिग्गहितं, नेक्खम्मं पञ्ञजापरिग्गहितं, 
पञ्जा वीरियपरिग्गहिता, वीरियं खन्तिपरिग्गहितं, खन्ति सच्चपरिग्गहिता, सच्चं अधिट्ठानपरिग्गहितं, अधिट्ठानं 
मेत्तापरिग्गहितं, मेत्ता उपेक्खापरिग्गहिता महप्फला होति महानिसंसाति मेत्तानन्तरं उपेक्खा वुत्ता। उपेक्खा पन 
करुणापरिग्गहिता, करुणा च उपेक्खापरिग्गहिताति वेदितब्बा। कथं पन महाकारुणिका बोधिसत्ता सत्तेसु उपेक्खका 
होन्तीति? उपेक्खितब्बयृत्तेसु कञ्चि कालं उपेक्खका होन्ति, न पन सब्बत्थ, सब्बदा चाति केचि। अपरे पन न सत्तेसु 
उपेक्खका, सत्तकतेसु पन विप्पकारेसु उपेक्खका होन्तीति। 

अपरो नयो - पचुरजनेसुपि पवत्तिया सब्बसत्तसाधारणत्ता, अप्पफलत्ता, सुकरत्ता च आदिम्हि दानं वुत्तं । 
सीलेनदायकपटिग्गाहकसुद्धितो, परानुग्गहं वत्वा परपीळानिवत्तिवचनतो, किरियधम्मं वत्वा अकिरियधम्मवचनतो, 
भोगसम्पत्तिहेतुं वत्वा भवसम्पत्तिहेतुवचनतो च दानस्स अनन्तरं सीलं वुत्तं । नेक्खम्मेन सीलसम्पत्तिर्सिद्भितो, 
कायवचीसूचरितं वत्वा मनोसुचरितवचनतो, विसुद्भसीलस्स सुखेनेव झानसमिज्झनतो, कम्मापराधप्पहानेन पयोगसुद्धि 
वत्वा किलेसापराधप्पहानेन आसयसुद्धिवचनतो, वीतिक्कमप्पहानेन चित्तस्स परियुड्ठानप्पहानवचनतो च सीलस्स 
अनन्तरं नेक्खम्मं वृत्तं । पञ्जाय नेकखम्मस्स सिद्धिपरिसुद्धितो, झानाभावे पञ्जाभाववचनतो | समाधिपदद्ठाना हि पञ्जा, 
पञ्ञापच्चुपट्ठानो च समाधि | समथनिमित्तं वत्वा उपेक्खानिमित्तवचनतो, परहितज्झानेन परहितकरणूपायकोसल्लवचनतो 
च नेक्खम्मस्स अनन्तरं पञ्ञा वुत्ता। वीरियारम्भेन पञ्जाकिच्चर्सिद्भितो, सत्तसुञ्ञताधम्मनिज्झानक्खन्तिं वत्वा 
सत्तहिताय आरम्भस्स अच्छरियतावचनतो, उपेक्खानिमित्तं वत्वा पग्गहनिमित्तवचनतो, निसम्मकारितं वत्वा 
उड्डानवचनतो च। निसम्मकारिनो हि उट्ठानं फलविसेसमावहतीति पञ्ञाय अनन्तरं वीरियं वुत्तं । 


बीरियेन तितिक्खासिद्धितो। वीरियवा हि आरद्भवीरियत्ता सत्तसङ्घारेहि उपनीतं दुक्खं अभिभुय्य विहरति वीरियस्स 
तितिक्खालङ्कारभावतो। वीरियवतो हि तितिक्खा सोभति। पग्गहनिमित्तं वत्वा समथनिमित्तवचनतो, अच्चारम्भेन 
उद्भच्चदोसप्पहानवचनतो । धम्मनिज्झानक्खन्तिया हि उद्भच्चदोसो पहीयति। वीरियवतो सातच्चकरणवचनतो । 
खन्तिबहुलो हि अनुद्धतो सातच्चकारी होति। अप्पमादवतो परहितकिरियारम्भे पच्चुपकारतण्हाभाववचनतो। याथाबतो 
धम्मनिज्झाने हि सति तण्हा न होति। परहितारम्भे परमेपि परकतदुक्खसहनभाववचनतो च वीरियस्स अनन्तरं खन्ति 
बुत्ता। सच्चेन खन्तिया चिराधिट्ठानतो, अपकारिनो अपकारखन्तिं वत्वा तदुपकारकरणे अविसंवादवचनतो, खन्तिया 
अपवादवाचाविकम्पनेन भूतवादिताय अविजहनवचनतो, सत्तसुञ्जताधम्मनिज्झानक्खन्तिं वत्वा 
तदृपबृहितजाणसच्चवचनतो च खन्तिया अनन्तरं सच्चं वुत्तं । अधिट्ठानेन सच्चसिद्धितो । अचलाधिट्टानस्स हि विरति 
सिज्झति। अविसंवादितं वत्वा तत्थ अचलभाववचनतो। सच्चसन्धो हि दानादीसु पटिञ्ञानुरूपं निच्चलोव पवत्तति। 
जाणसच्चं वत्वा सम्भारेसु पवत्तिनिट्ठापनवचनतो। यथाभूतजाणवा हि बोधिसम्भारेसु अधितिट्ठति, ते च निद्ठापेति 
पटिपक्खेहि अकम्पियभावतोति सच्चस्स अनन्तरं अधिद्दानं वुत्तं । मेत्ताय परहितकरणसमादानाधिट्ठानसिद्भितो, अधिट्ठानं 
वत्वा हितूपसंहारवचनतो। बोधिसम्भारे हि अधितिट्ठमानो मेत्ताविहारी होति। अचलाधिड्टानस्स समादानाविकोपनतो, 
समादानसम्भवतो च अधिट्ठानस्स अनन्तरं मेत्ता वुत्ता। उपेक्खाय मेत्ताविसुद्धितो, सत्तेसु हितूपसंहारं वत्वा तदपराधेसु 
उदासीनतावचनतो, मेत्ताभावनं वत्वा तन्निस्सन्दभावनावचनतो, “हितकामसत्तेपि उपेक्खको"ति 
अच्छरियगुणभाववचनतो च मेत्ताय अनन्तरं उपेक्खा वुत्ताति एवमेतासं कमो वेदितब्बो। 


कानि लक्खणरसपच्चुपट्ानपदड्रानानीति? एत्थ अविसेसेन ताव सब्बापि पारमियो परानुग्गहलक्खणा, परेसं 
उपकारकरणरसा, अविकम्पनरसा वा, हितेसितापच्चुपट्ठाना, बुद्भत्तपच्चुपट्ठाना वा, महाकरुणापदट्ठाना, 
करुणूपायकोसल्लपदड्डाना वा। 


विसेसेन पन यस्मा करुणूपायकोसल्लपरिग्गहिता अत्तुपकरणपरिच्चागचेतना दानपारमिता। 
करुणूपायकोसल्लपरिग्गहितं कायवचीसुचरितं अत्थतो अकत्तब्बविरति, कत्तन्बकरणचेतनादयो च सीलपारमिता। 
करुणूपायकोसल्लपरिग्गहितो आदीनवदस्सनपुब्बङ्गमो कामभवेहि निक्खमनचित्तुप्पादो नेक्खम्मपारमिता। 
करुणूपायकोसल्लपरिग्गहितो धम्मानं सामञ्जविसेसलक्खणावबोधो पञ्ञापारमिता। करुणूपायकोसल्लपरिग्गहितो 
कायचित्तेहि परहितारम्भो वीरियपारमिता। करुणूपायकोसल्लपरिग्गहितं सत्तसङ्घारापराधसहनं अदोसप्पधानो 

तदाकारप्पवत्तो चित्तुप्पादो खन्तिपारमिता। करुणूपायकोसल्लपरिग्गहितं विरतिचेतनादिभेदं अविसंवादनं 
सच्चपारमिता। करुणूपायकोसल्लपरिग्गहितं अचलसमादानाधिट्ठानं तदाकारप्पवत्तो चित्तुप्पादो अधिट्ठानपारमिता। 
करुणूपायकोसल्लपरिग्गहितो लोकस्स हितूपसंहारो अत्थतो अब्यापादो मेत्तापारमिता। करुणूपायकोसल्लपरिग्गहिता 
अनुनयपटिघविद्धंसिनी इट्ठानि्ठेसु सत्तसङ्घारेसु समप्पवत्ति उपेक्खापारमिता। 


तस्मा परिच्चागलक्खणं दान, देय्यधम्मे लोभविद्धंसनरसं, अनासत्तिपच्चुपट्ठानं, भवविभवसम्पत्तिपच्चुपट्ठानं वा, 
परिच्चजितब्बवत्थुपदट्ठानं। सीलनलकखणं सीलं, समाधानलक्खणं, पतिट्ठानलक्खणञ्चाति वुत्तं होति। 
दुस्सील्यविद्धंसनरसं, अनवज्जरसं वा, सोचेय्यपच्चुपट्ठानं, हिरोत्तप्पपदट्ठानं। कामतो भवतो च निकखमनलक्खणं 
नेक्खम्मं, तदादीनवविभावनरसं, ततो एव विमुखभावपच्चुपट्ठानं, संवेगपदद्वानं । यथासभावपटिवेधलक्खणा पञ्जा, 
अक्खलितपटिवेधलक्खणा वा कुसलिस्सासखित्तउसुपटिवेधो विय, विसयोभासनरसा पदीपो विय, असम्मोहपच्चुपड्ठाना 
अरञ्जगतसुदेसको विय, समाधिपदड्टाना, चतुसच्चपदड्ठाना वा। उस्साहलवखणं वीरियं, उपत्थम्भनरसं, 
असंसीदनपच्चुपट्ठानं, वीरियारम्भवत्थु (अ० नि० ८.८०) पदद्वानं, संवेगपदड्टानं वा। खमनलवखणा खन्ति, 
इड्ानिुसहनरसा, अधिवासनपच्चुपट्ठाना, अविरोधपच्चुपड्ठाना वा, यथाभूतदस्सनपदड्डाना। अविसंवादनलक्खणं सच्चं, 
याथावविभावनरसं [यथासभावविभावनरसं (चरिया० अट्टः पकिण्णककथाय)], साधुतापच्चुपड्ठानं, सोरच्चपदट्ठानं । 
बोधिसम्भारेसु अधिट्टानलक्खणं अधिट्टानं, तेसं पटिपक्खाभिभवनरसं, तत्थ अचलतापच्चुपट्ठानं, बोधिसम्भारपदद्वान । 
हिताकारप्पवत्तिलक्खणा मेत्ता, हितूपसंहाररसा, आघातविनयनरसा वा, सोम्मभावपच्चुपट्ठाना, सत्तानं 
मनापभावदस्सनपदड्टाना । मज्झत्ताकारप्पवत्तिलक्खणा उपेक्खा, समभावदस्सनरसा, पटिघानुनयवूपसमपच्चुपट्ठाना, 
कम्मस्सकतापच्चवेक्खणपदड्टाना । एत्थ च करुणूपायकोसल्लपरिग्गहितता दानादीनं परिच्चागादिलक्खणस्स 
विसेसनभावेन वत्तब्बा, यतो तानि पारमीसङ्ख्यं लभन्तीति। 


को पच्चयोति अभिनीहारो पच्चयो। यो हि अयं ““मनुस्सत्तं लिङ्गसम्पत्तीतिआदि (बु० वं० २.५९) 
अट्टुधम्मसमोधानसम्पादितो “तिण्णो तारेय्यं, मुत्तो मोचेय्यं, बुद्धो बोधेय्यं, सुद्धो सोधेय्यं, दन्तो दमेय्यं, सन्तो समेय्यं, 
अस्सत्थो अस्सासेस्यं, परिनिब्बुतो परिनिब्बापेय्य”न्तिआदिना (चरिया० अट्टु० पकिण्णककथाय) पवत्तो अभिनीहारो, सो 
अविसेसेन सब्बपारमीनं पच्चयो। तप्पवत्तिया हि उद्धं पारमीनं पविचयुपड्ठानसमादानाधिट्ठाननिप्फत्तियो महापुरिसानं 
सम्भवन्ति । 


यथा च अभिनीहारो, एवं महाकरुणा, उपायकोसल्लञ्च। तत्थ उपायकोसल्लं नाम दानादीनं बोधिसम्भारभावस्स 
निमित्तभूता पञ्ञा, याहि करुणूपायकोसल्लताहि महापुरिसानं अत्तसुखनिरपेक्खता, निरन्तरं परहितकरणपसुतता, 
सुदुक्करेहिपि महाबोधिसत्तचरितेहि विसादाभावो, पसादसम्बुद्धिदस्सनसवनानुस्सरणावत्थासुपि सत्तानं 
हितसुखपटिलाभहेतुभावो च सम्पज्जति। तथा हि पञ्ञाय बुद्धभावसिद्भि, करुणाय बुद्धकम्मर्सिद्भि । पञ्जाय सयं तरति, 
करुणाय परे तारेति । पञ्ञाय परदुक्खं परिजानाति, करुणाय परदुक्खपटिकारं आरभति । पञ्ञाय च दुकखे निब्बिन्दति, 
करुणाय दुक्खं सम्पटिच्छति। तथा पञ्ञाय परिनिब्बानाभिमुखो होति, करुणाय तं न पापुणाति। तथा करुणाय 
संसाराभिमुखो होति, पञ्ञाय तत्र नाभिरमति। पञ्ञाय च सब्बत्थ विरज्जति, करुणानुगतत्ता न च न सब्बेसं अनुग्गहाय 
पवत्तो, करुणाय सब्बेपि अनुकम्पति, पञ्ञानुगतत्ता न च न सब्बत्थ विरत्तचित्तो। पञ्ञाय च अहंकारममंकाराभावो, 
करुणाय आलसियदीनताभावो। तथा पञ्जाकरुणाहि यथाक्कमं अत्तपरनाथता, धीरवीरभावो, अनत्तन्तपअपरन्तपता, 
अत्तहितपरहितनिप्फत्ति, निब्मयाभिसनकभावो, धम्माधिपतिलोकाधिपतिता, कतञ्जुपुब्बकारिभावो, मोहतण्हाविगमो, 

विज्जाचरणसिद्धि, बलवेसारज्जनिप्फत्तीति सब्बस्सापि पारमिताफलस्स विसेसेन उपायभावतो पञ्ञजाकरुणा 
पारमीनं पच्चयो । इदञ्च द्वयं पारमीनं विय पणिधानस्सापि पच्चयो । 


तथा उस्साहउम्मङ्गअवत्थानहितचरिया च पारमीनं पच्चयोति वेदितब्बा, या बुद्धभावस्स उप्पत्तिड्ठानताय 
“बुद्धभूमियो ति पवुच्चन्ति। यथाह - 


“कति पन भन्ते बुद्धभूमियो? चतस्सो खो सारिपुत्त बुद्धभूमियो। कतमा चतस्सो? उस्साहो च होति वीरियं, 
उमङ्गो च होति पञ्जाभावना, अवत्थानञ्च होति अधिद्ठानं, मेत्ताभावना च होति हितचरिया। इमा खो सारिपृत्त 
चतस्सो बुद्धभूमियो ति (सु० नि० अट्ठ० १,.खग्गविसाणसुत्तवण्णनायम्पि) । 


तथा नेक्खम्मपविवेक अलोभादोसामोहनिस्सरणप्पभेदा छ अज्झासया । वृत्तज्हेत॑ - 


““नेक्खम्मज्झासया च बोधिसत्ता कामे दोसदस्साविनो, पविवेक...पे०... सङ्गणिकाय, अलोभ...पे०... लोभे, 
अदोस...पे०... दोसे, अमोह...पे०... मोहे, निस्सरणज्झासया च बोधिसत्ता सब्बभवेसु दोसदस्साविनो”ति (विसुद्धि० 
अट्ट० १.४९ वाक्यखन्धेपि) । 


तस्मा एते बोधिसत्तानं छ अज्झासया दानादीनं पच्चयाति वेदितब्बा। न हि लोभादीसु आदीनवदस्सनेन, 
अलोभादिअधिकभावेन च विना दानादिपारमियो सम्भवन्ति । अलोभादीनञ्हि अधिकभावेन परिच्चागादिनिन्नचित्तता 
अलोभज्झासयादिताति। यथा चेते, एवं दानज्झासयतादयोपि। यथाह - 


“कति पन भन्ते बोधाय चरन्तानं बोधिसत्तानं अज्झासया? दस खो सारिपृत्त बोधाय चरन्तानं बोधिसत्तानं 
अज्झासया। कतमे दस? दानज्झासया सारिपुत्त बोधिसत्ता मच्छेरे दोसदस्साविनो, सील...पे०... उपेक्खज्झासया 
सारिपृत्त बोधिसत्ता सुखदुक्खेसु दोसदस्साविनो"ति। 


एतेसु हि मच्छेरअसंवरकामविचिकिच्छाकोसज्जअक्खन्तिविसंवादअनधिट्टानब्यापाद- सुखदुक्खसङ्घातेसु 
आदीनवदस्सनपुब्बङ्गमा दानादिनिन्नचित्ततासङ्घाता दानज्झासयतादयो दानादिपारमीनं निब्बत्तिया कारणन्ति। तथा 
अपरिच्चागपरिच्चागादीसु यथाक्कमं आदीनवानिसंसपच्चवेक्खणा दानादिपारमीनं पच्चयो । 


तत्थायं पच्चवेक्खणाविधि - खेत्तवत्थुहिरञ्ञसुवण्णगोमहिंसदासिदासपृत्तदारादिपरिग्गहब्यासत्तचित्तानं सत्तानं 
खेत्तादीनं वत्थुकामभावेन बहुपत्थनीयभावतो, राजचोरादिसाधारणभावतो, विवादाधिट्ठानतो, सपत्तकरणतो, निस्सारतो, 
पटिलाभपरिपालनेसु परविहेठनहेतुतो, विनासनिमित्तञ्च सोकादिअनेकविहितब्यसनावहतो, तदासत्तिनिदानञ्च 
मच्छेरमलपरियुट्टितचित्तानं अपायूपपत्तिसम्भवतोति एवं विविधविपुलानत्थावहा एते अत्था नाम, तेसं परिच्चागोयेवेको 
सोत्थिभावोति परिच्चागे अप्पमादो करणीयो । 


अपिच “याचको याचमानो अत्तनो गुय्हस्स आचिक्खनतो मय्हं विस्सासिको “ति च “पहाय गमनीयं अत्तनो सन्तकं 
गहेत्वा परलोकं याहीति मय्हं उपदेसको “ति च “आदित्ते विय अगारे मरणग्गिना आदित्ते लोके ततो मं सन्तकस्स 
अपवाहकसहायो"ति च “अपवाहितस्स चस्स निज्झायनिक्खेपट्ठानभूतो "ति च “दानसङ्घाते कल्याणकम्मस्मि 
सहायभावतो, सब्बसम्पत्तीनं अग्गभूताय परमदुल्लभाय बुद्धभूमिया सम्पत्तिहेतुभावतो च परमो कल्याणमित्तो”ति च 

पच्चवेक्खितब्बं । 


तथा “उळारे कम्मनि अनेनाहं सम्भावितो, तस्मा सा सम्भावना अवितथा कातब्बा"ति च “एकन्तभेदिताय 
जीवितस्स अयाचितेनपि मया दातब्बं, पगेव याचितेना”ति च “उळारज्झासयेहि गवेसित्वापि दातब्बो, सयमेवागतो मम 
पुञ्जेना"ति च “याचकस्स दानापदेसेन मय्हमेवायमनुग्गहो”ति च “अहं विय अयं सब्बोपि लोको मया अनुग्गहेतब्बो ति 
च “असति याचके कथं मय्हं दानपारमी पूरेय्या"ति च “याचकानमेवत्थाय मया सब्बो परिग्गहेतब्बो'ति च “अयाचित्वा 
मम सन्तकं याचका सयमेव कदा गण्हेय्यु'न्ति च “कथमहं याचकानं पियो चस्सं मनापो ति च कथं वा ते मय्हं पिया 
चस्सु मनापा“ति च “कथं वाहं ददमानो, दत्वापि च अत्तमनो अस्सं पमुदितो पीतिसोमनस्सजातो^ति च “कथं वा मे 
याचका भवेय्युं, उळारो च दानज्झासयो"”ति च “कथं वाहमयाचितोयेव याचकानं हदयमञ्ञाय ददेय्य''न्ति च “सति धने 
याचके च अपरिच्चागो महती मय्हं वञ्चना”ति च “कथं वाहं अत्तनो अङ्गानि जीवितं वापि याचकानं परिच्चजेय्य'न्ति च 
पच्चवेक्खितब्बं । 


अपिच “अत्थो नामायं निरपेक्खं दायकं अनुगच्छति यथा तं निरपेक्खं खेपकं किटको "ति अत्थे निरपेक्खताय चित्तं 
उप्पादेतब्बं | याचमानो पन यदि पियपुग्गलो होति, “पियो मं याचती 'ति सोमनस्सं उप्पादेतब्बं । अथ उदासीनपुग्गलो होति, 
“अयं मं याचमानो अद्भा इमिना परिच्चागेन मित्तो होतीति सोमनस्सं उप्पादेतब्बं। ददन्तोपि हि याचकानं पियो होतीति। 
अथ पन वेरीपुग्गलो याचति, “पच्चत्थिको मं याचति, अयं मं याचमानो अद्धा इमिना परिच्चागेन वेरीपि पियो मित्तो 
होती' "ति विसेसतो सोमनस्सं उप्पादेतब्बं । एवं पियपुग्गले विय मज्झत्तवेरीपुग्गलेसुपि मेत्तापुब्बङ्गमं करुणं उपट्ठपेत्वाव 
दातब्बं । 


सचे पनस्स चिरकालपरिभावितत्ता लोभस्स देय्यधम्मवरिसया लोभधम्मा उप्पज्जेय्युं, तेन बोधिसत्तपटिञ्जेन इति 
पटिसञ्चिक्खितब्बं “ननु तया सप्पुरिस सम्बोधाय अभिनीहारं करोन्तेन सब्बसत्तानं उपकारत्थाय अयं कायो निस्सद्ठो, 
तप्परिच्चागमयञ्च पुञ्जं, तत्थ नाम ते बाहिरेपि वत्थुस्मिं अतिसङ्गप्पवत्ति हत्थिसिनानसदिसी होति, तस्मा तया न कत्थचि 
सङ्गो उप्पादेतब्बो। सेय्यथापि नाम महतो भेसज्जरुक्खस्स तिट्ठतो मूलं मूलत्थिका हरन्ति, पपटिकं, तचं, खन्धं, विटपं, 
सारं, साखं, पलासं, पुप्फं, फलं फलत्थिका हरन्ति, न तस्स रुक्खस्स “म्ह सन्तकं एते हरन्ती”ति वितक्कसमुदाचारो 
होति, एवमेव सब्बलोकहिताय उस्सुक्कमापज्जन्तेन मया महादुक्खे अकतञ्जुके निच्चासुचिम्हि काये परेसं उपकाराय 
विनियुज्जमाने अणुमत्तोपि मिच्छावितक्को न उप्पादेतब्बो, को वा एत्थ विसेसो अज्झत्तिकबाहिरेसु महाभूतेसु 
एकन्तभेदनविकिरणविद्धंसनधम्मेसु, केवलं पन सम्मोहविजम्भितमेतं, यदिदं एतं मम, एसोहमस्मि, एसो मे अत्ताति 
अभिनिवेसो। तस्मा बाहिरेसु विय अज्झत्तिकेसुपि करचरणनयनादीसु, मंसादीसु च अनपेक्खेन हुत्वा *तंतदत्थिका 
हरन्तू'ति निस्सट्चित्तेन भवितब्ब”न्ति । एवं पटिसञ्चिक्खतो चस्स बोधाय पहितत्तस्स कायजीवितेसु निरपेक्खस्स 
अप्पकसिरेनेब कायवचीमनोकम्मानि सुविसुद्धानि होन्ति । सो विसुद्भकायवचीमनोकम्मन्तो विसुद्भाजीवो जायपटिपत्तियं 
ठितो, आयापायुपायकोसल्लसमन्नागमेन भिय्योसो मत्ताय देय्यधम्मपरिच्चागेन, अभयदानसद्धम्मदानेहि च सब्बसत्ते 
अनुग्गण्हितुं समत्थो होतीति। अयं ताव दानपारमियं पच्चवेक्खणानयो । 


सीलपारमियं पन एवं पच्चवेक्खितब्बं -- इदञ्हि सीलं नाम गङ्गोदकादीहि विसोधेतुं असक्कुणेय्यस्स दोसमलस्स 
विक्खालनजलं, हरिचन्दनादीहि विनेतुं असक्कुणेय्यरागादिपरिळाहविनयनं, हारमकुटकुण्डलादीहि पचुरजनालङ्कारेहि 
असाधारणो साधूनं अलङ्कारविसेसो, सब्बदिसावायनतो अकित्तिमो, सब्बकालानुरूपो च सुरभिगन्धो, 

खत्तियमहासालादीहि देवताहि च वन्दनीयादिभावावहनतो परमो वसीकरणमन्तो, चातुमहाराजिकादि 
देवलोकारोहनसोपानपन्ति, झानाभिञ्ञानं अधिगमुपायो, निब्बानमहानगरस्स सम्पापकमग्गो, 
सावकबोधिपच्चेकबोधिसम्मासम्बोधीनं पतिड्ठानभूमि, यं यं वा पनिच्छितं पत्थितं, तस्स तस्स समिज्झनूपायभावतो 
चिन्तामणिकप्परुक्खादिके च अतिसेति । वुत्तञ्हेतं भगवता “इज्झति भिक्खवे सीलवतो चेतोपणिधि विसुद्भत्ता"ति (अ° 
नि० ८.३५)। अपरम्मि वुत्तं “आकङ्केय्य चे भिक्खवे भिक्खु सब्रह्मचारीनं पियो च अस्सं मनापो च गरु च भावनीयो चाति, 
सीलेस्वेवस्स परिपूरकारी'तिआदि (म० नि० १.६१), तथा ““अविप्पटिसारत्थानि खो आनन्द कुसलानि सीलानी”ति (अ 
नि० १०.१; ११.१), “पञ्चिमे गहपतयो आनिसंसा सीलवतो सीलसम्पदाया”ति (दी० नि० २.१५०; उदा० ७६; महाव० 
१८५) सृत्तानञ्च वसेन सीलस्स गुणा पच्चवेक्खितब्बा, तथा अग्गिकखन्धोपमसुत्तादीनं (अ० नि० ७.७२) वसेन 
सीलविरहे आदीनवा । 


पीतिसोमनस्सनिमित्ततो, अत्तानुवादपरानुवाददण्डदुग्गतिभयाभावतो, विञ्जूहि पासंसभावतो, अविप्पटिसारहेतुतो, 
सोत्थिड्टानतो, अभिजनसापतेय्याधिपतेय्यायुरूपड्ठानबन्धुमित्तसम्पत्तीनं अतिसयनतो च सीलं पच्चवेक्खितब्बं । सीलवतो 
हि अत्तनो सीलसम्पदाहेतु महन्तं पीतिसोमनस्सं उप्पज्जति “कतं वत मया कुसलं, कतं कल्याणं, कतं भीरुत्ताणन्ति। 
तथा सीलवतो अत्ता न उपवदति, न परे विञ्ञू, दण्डदुग्गतिभयानं सम्भवोयेव नत्थि, “सीलवा पुरिसपुग्गलो 
कल्याणधम्मो”ति विञ्जूनं पासंसो होति। तथा सीलवतो य्वायं “कतं वत मया पापं, कतं लुह, कतं किब्बिस'न्ति 
दुस्सीलस्स विप्पटिसारो उप्पज्जति, सो न होति। सीलञ्च नामेतं अप्पमादाधिट्ठानतो, भोगव्यसनादिपरिहारमुखेन महतो 
अत्थस्स साधनतो, मङ्गलभावतो च परमं सोत्थिट्ठानं, निहीनजच्चोपि सीलवा खत्तियमहासालादीनं पूजनीयो होतीति 
कुलसम्पत्ति अतिसेति सीलसम्पदा, “तं कि मञ्ञसि महाराज, इध ते अस्स पुरिसो दासो कम्मकरो”"तिआदि (दी० नि० 
१.१८३) वचनञ्चेत्थ साधकं | चोरादीहि असाधारणतो, परलोकानुगमनतो, महप्फलभावतो, समथादिगुणाधिट्ठानतो च 
बाहिरधनं अतिसेति सीलं, परमस्स चित्तिस्सरियस्स अधिट्ठानभावतो खत्तियादीनं इस्सरियं अतिसेति सीलं । 
सीलनिमित्तञ्हि तंतंसत्तनिकायेसु सत्तानं इस्सरियं वस्ससतदीघप्पमाणतो जीविततो एकाहम्पि सीलवतो जीवितस्स 
विसिट्ठतावचनतो, सति च जीविते सिकखानिक्खेपस्स मरणतावचनतो सीलं जीविततो विसिट्टतरं । वेरीनम्पि 
मनुञ्ञभावावहनतो, जरारोगविपत्तीहि अनभिभवनीयतो च रूपसम्पत्ति अतिसेति सीलं । पासादहम्मियादिट्ठानविसेसे, 
राजयुवराजसेनापतिआदिट्ठानविसेसे च अतिसेति सीलं सुखविसेसाधिड्ठानभावतो। सभावसिनिद्धे सन्तिकावचरेपि 
बन्धुजने मित्तजने च अतिसेति एकन्तहितसम्पादनतो, परलोकानुगमनतो च। “न तं माता पिता कयिरा”तिआदि (ध० प० 
४३) वचनञ्चेत्थ साधकं । तथा हत्थिअस्सरथादिभेदेहि, मन्तागदसोत्थानप्पयोगेहि च दुरारक्खं अत्तानं आरक्खभावेन 
सीलमेव विसिट्ठतरं अत्ताधीनतो, अपराधीनतो, महाविसयतो च । तेनेवाह “धम्मो हवे रक्खति धम्मचारि "न्तिआदि (जा० 
१.९.१०२) | एवमनेकगुणसमन्नागतं सीलन्ति पच्चवेक्खन्तस्स अपरिपुण्णा चेव सीलसम्पदा पारिपूरिं गच्छति अपरिसुद्भा 
च पारिसुद्धि। 


सचे पनस्स दीघरत्तं परिचयेन सीलपटिपक्खा धम्मा दोसादयो अन्तरन्तरा उप्पज्जेय्युं, तेन बोधिसत्तपटिञ्ञेन एवं 
पटिसञ्चिक्खितब्बं “ननु तया सम्बोधाय पणिधानं कतं, सीलविकलेन च न सक्का लोकियापि सम्पत्तियो पापुणितुं, पगेव 
लोकुत्तरा, सब्बसम्पत्तीनं पन अग्गभूताय सम्मासम्बोधिया अधिट्ठानभूतेन सीलेन परमुक्कंसगतेन भवितब्बं । तस्मा 
'किकोव अण्डःन्तिआदिना (विसुद्धि० १.१९; दी० नि० अट्ठ० १.७) वुत्तनयेन सम्मा सीलं परिरक्खन्तेन सुदु तया पेसलेन 
भवितब्बं । अपि च तया धम्मदेसनाय यानत्तये सत्तानं अवतारणपरिपाचनानि कातब्बानि, सीलविकलस्स च वचनं न 
पच्चेतब्बं होति असप्पायाहारविचारस्स विय वेज्जस्स तिकिच्छनं, तस्मा कथाहं सद्धेय्यो हुत्वा सत्तानं 

अवतारणपरिपाचनानि करेय्य*न्ति सभावपरिसुद्धसीलेन भवितब्बं । किञ्च “झानादिगुणविसेसयोगेन मे सत्तानं 
उपकारकरणसमत्थता, पञ्जापारमीआदिपरिपूरणञ्च, झानादयो च गुणा सीलपारिसुद्धि विना न सम्भवन्तीति सम्मदेव 
सीलं परिसोधेतब्बं । 


तथा “सम्बाधो घरावासो रजोपथो"तिआदिना (दी० नि० १.१९१; म० नि० १.२९१; सं० नि० २.१५४; म० नि० २.१०) 
घरावासे “अट्टिकङ्कलूपमा कामा"तिआदिना (म० नि० १.२३४; पाचि० ४१७; महानि० ३, ६;), “मातापि पृत्तेन 
विवदती"तिआदिना (म० नि० १.१६८, १७८) च कामेसु “सेय्यथापि पुरिसो इणं आदाय कम्मन्ते पयोजेय्या"तिआदिना 
(दी० नि० १.२१८) कामच्छन्दादीसु आदीनवदस्सनपुब्बङ्गमा वुत्तविपरियायेन “अब्भोकासो पब्बज्जा”तिआदिना (दी० 
नि० १.१.९१; सं० नि० १.१५४) पब्बज्जादीसु आनिसंसपटिसङ्घावसेन नेक्खम्मपारमियं पच्चवेकखणा वेदितब्बा । 
अयमेत्थ सङ्घेपत्थो, वित्थारो पन दुक्खकखन्ध (म० नि० १.१६३) वीमंससुत्तादि (म° नि० १.४८७) वसेन 
दुक्खक्खन्धआसिविसोपमसुत्तादिवसेन (चरिया० अट्ठ० पकिण्णककथायं) वेदितब्बो। 


तथा “पञ्ञाय विना दानादयो धम्मा न विसुज्झन्ति, यथासकं ब्यापारसमत्था च न होन्ती"ति पञ्जागुणा मनसि 
कातब्बा। यथेव हि जीवितेन विना सरीरयन्तं न सोभति, न च अत्तनो किरियासु पटिपत्तिसमत्थं होति, यथा च चक्खादीनि 
इन्द्रियानि विञ्ञाणेन विना यथासकं विसयेसु किच्चं कातुं नप्पहोन्ति, एवं सद्भादीनि इन्द्रियानि पञ्ञाय विना 
सकिच्चपटिपत्तियं असमत्थानीति परिच्चागादिपटिपत्तियं पञ्जा पधानकारणं। उम्मीलितपञ्ञाचक्खुका हि महासत्ता 
अत्तनो अङ्गपच्चङ्गानिपि दत्वा अनत्तुक्कंसका, अपरवम्भका च होन्ति, भेसज्जरुक्खा विय विकप्परहिता कालत्तयेपि 
सोमनस्सजाता । पञ्जावसेन उपायकोसल्लयोगतो परिच्चागो परहितप्पवत्तिया दानपारमिभावं उपेति । अत्तत्थञ्हि दानं 
बुड्टिसदिसं होति। 


तथा पञ्ञाय अभावेन तण्हादिसंकिलेसावियोगतो सीलस्स विसुद्धियेव न सम्भवति, कुतो सब्बञ्जुगुणाधिट्ठानभावो। 
पञ्ञजवा एव च घरावासे कामगुणेसु संसारे च आदीनवं, पब्बज्जाय झानसमापत्तियं निब्बाने च आनिसंसं सुहु सल्लक्खेन्तो 
पब्बजित्वा झानसमापत्तियो निब्वत्तेत्वा निब्बाननिन्नो, परे च तत्थ पतिट्टुपेतीति । 


वीरियञ्च पञ्जारहितं यदिच्छितमत्थं न साधेति दुरारम्भभावतो। वरमेव हि अनारम्भो दुरारम्भतो, पञ्जासहितेन पन 
बीरियेन न किञ्चि दुरधिगमं उपायपटिपत्तितो। तथा पञ्जवा एव परापकारादिअधिवासकजातियो होति, न दुप्पञ्ञो । 
पञ्ञाविरहितस्स च परेहि उपनीता अपकारा खन्तिया पटिपक्खमेव अनुबुहेन्ति, पञ्जवतो पन ते खन्तिसम्पत्तिया 
परिबूहनवसेन अस्सा थिरभावाय संवत्तन्ति। पञ्जवा एव तौणि सच्चानि तेसं कारणानि पटिपक्खे च यथाभूतं जानित्वा 
परेसं अविसंवादको होति। तथा पञ्जाबलेन अत्तानं उपत्थम्भेत्वा धितिसम्पदाय सब्बपारमीसु अचलसमादानाधिट्ठानो 
होति, पञ्ञवा एव च पियमज्झत्तवेरीविभागं अकत्वा सब्बत्थ हितूपसंहारकुसलो होति। तथा पञ्जावसेन 
लाभादिलोकधम्मसन्निपाते निब्बिकारताय मज्झत्तो होति। एवं सब्बासं पारमीनं पञ्जाव पारिसुद्धिहेतूति पञ्ञागुणा 
पच्चवेक्खितब्बा । 


अपिच पञ्ञाय विना न दस्सनसम्पत्ति, अन्तरेन च दिट्टिसम्पदं न सीलसम्पदा, सीलदिट्टिसम्पदारहितस्स न 
समाधिसम्पदा, असमाहितेन च न सक्का अत्तहितमत्तम्पि साधेतुं, पगेव उक्कंसगतं परहितन्ति परहिताय पटिपन्नेन “ननु 
तया सक्कच्चं पञ्जापारिसुद्भियं आयोगो करणीयो ति बोधिसत्तेन अत्ता ओवदितब्बो | पञ्जानुभावेन हि महासत्तो 
चतुरधिट्टानाधिद्टितो चतूहि सङ्गहवत्थूहि (दी० नि० ३.२१०, ३१३; ३० नि० १०.३२) लोकं अनुग्गण्हन्तो सत्ते 

निय्यानिकमग्गे अवतारेति, इन्द्रियानि च नेसं परिपाचेति। तथा पञ्जाबलेन खन्धायतनादीसु पविचयबहुलो 
पवत्तिनिवत्तियो याथावतो परिजानन्तो दानादयो गुणे विसेसनिब्बेधभागियभावं नयन्तो बोधिसत्तसिक्खाय परिपूरकारी 
होतीति एवमादिना अनेकाकारवोकारे पञ्ञजागुणे ववत्थपेत्वा पञ्जापारमी अनुबृहेतब्बा । 


तथा दिस्समानपारानिपि लोकियानि कम्मानि निहीनवीरियेन पापुणितुं असक्कुणेय्यानि, अगणितखेदेन पन 
आरद्भवीरियेन दुरधिगमं नाम नत्थि। निहीनवीरियो हि “संसारमहोघतो सब्बसत्ते सन्तारेस्सामी”ति आरभितुमेव न 
सक्कुणोति। मञ्झिमो आरभित्वा अन्तरावोसानमापज्जति। उक्कट्टवीरियो पन अत्तसुखनिरपेक्खो आरम्भपारं 
अधिगच्छतीति वीरियसम्पत्ति पच्चवेक्खितब्बा । अपिच “यस्स अत्तनोयेव संसारपङ्कतो समुद्भरणत्थमारम्भो, तस्सापि 
बीरियस्स सिथिलभावेन मनोरथानं मत्थकप्पत्ति न सक्का सम्भावेतुं, पगेव सदेवकस्स लोकस्स समुद्भरणत्थं 
कताभिनीहारेना”ति च “रागादीनं दोसगणानं मत्तमहागजानं विय दुन्निवारयभावतो, तन्निदानानञ्च कम्मसमादानानं 
उक्खित्तासिकवधकसदिसभावतो, तन्निमित्तानञ्च दुग्गतीनं सब्बदा विवटमुखभावतो, तत्थ नियोजकानञ्च पापमित्तानं 
सदा सन्निहितभावतो, तदोवादकारिताय च बालस्स पुथुज्जनभावस्स सति सम्भवे युत्तं सयमेव संसारदुक्खतो 
निस्सरितु''न्ति च “मिच्छावितक्का वीरियानुभावेन दूरी भवन्ती”ति च “यदि पन सम्बोधि अत्ताधीनेन वीरियेन सक्का 
समधिगन्तुं, किमेत्थ दुक्कर "न्ति च एवमादिना नयेन वीरियस्स गुणापच्चवेक्खितब्बा । 


तथा “खन्ति नामायं निरवसेसगुणपटिपक्खस्स कोधस्स विधमनतो गुणसम्पादने साधूनमप्पटिहतमायुधं, 
पराभिभवने समत्थानं अलङ्कारो, समणब्राह्मणानं बलसम्पदा, कोधग्गिविनयनी उदकधारा, कल्याणस्स कित्तिसद्दस्स 
सञ्जातिदेसो, पापपुग्गलानं वचीविसवूपसमकरो मन्तागदो, संवरे ठितानं परमा धीरपकति, गम्भीरासयताय सागरो, 
दोसमहासागरस्स वेला, अपायद्वारस्स पिधानकवाटं, देवब्रह्मलोकानं आरोहणसोपानं, सब्बगुणानं अधिवासनभूमि, उत्तमा 
कायवचीमनोविसुद्भी ति मनसि कातब्बं। अपि च “एते सत्ता खन्तिसम्पत्तिया अभावतो इध चेव तपन्ति, परलोके च 
तपनीयधम्मानुयोगतो”ति च “यदिपि परापकारनिमित्तं दुक्खं उप्पज्जति, तस्स पन दुक्खस्स खेत्तभूतो अत्तभावो, 
बीजभूतञ्च कम्मं मयाव अभिसङ्कत' न्ति च “तस्स दुकखस्स आणण्यकारणमेत' न्ति च “अपकारके असति कथं मय्हं 
खन्तिसम्पदा सम्भवती”ति च “यदिपायं एतरहि अपकारको, अयं नाम पुब्बे अनेन मय्हं उपकारो कतो"ति च “अपकारो 
एव वा खन्तिनिमित्तताय उपकारो'ति च “सब्बेपिमे सत्ता मय्हं पुत्तसदिसा, पृत्तकतापराधेसु च को कुज्झिस्सती"ति च 
“येन कोधभूतावेसेन अयं मय्हं अपरज्झति, सो कोधभूतावेसो मया विनेतब्बो”ति च “येन अपकारेन इदं मय्हं दुक्खं 
उप्पन्नं, तस्स अहम्पि निमित्त "न्ति च “येहि धम्मेहि अपराधो कतो, यत्थ च कतो, सब्बेपि ते तस्मियेव खणे निरुद्धा, 
कस्सिदानि केन कोधो कातब्बो'ति च ““अनत्तताय सब्बधम्मानं को कस्स अपरज्झती"ति च पच्चवेक्खन्तेन खन्तिसम्पदा 
बूहेतब्बा । 


यदि पनस्स दीघरत्तं परिचयेन परापकारनिमित्तको कोधो चित्तं परियादाय तिट्टेय्य, इति पटिसञ्चिक्खितब्बं “खन्ति 
नामेसा परापकारस्स पटिपक्खपटिपत्तीनं पच्चुपकारकारण''न्ति च “अपकारो च मरहं दुक्खुप्पादनेन दुक्खुपनिसाय 
सद्धाय, सब्बलोके अनभिरतिसञ्जाय च पच्चयो ति च “इन्द्रियपकतिरेसा, यदिदं इट्ठानिइुविसयसमायोगो, तत्थ 
अनिटुविसयसमायोगो मय्हं न सियाति तं कुतेत्थ लब्भा”ति च “कोधवसिको सत्तो कोधेन उम्मत्तो विक्खित्तचित्तो, तत्थ 
कि पच्चपकारेना”ति च “सब्बे पिमे सत्ता सम्मासम्बुद्धेन ओरसपृत्ता विय परिपालिता, तस्मा न तत्थ मया चित्तकोपोपि 
कातब्बो”ति च “अपराधके च सति गुणे गुणवति मया न कोपो कातब्बो”ति च “असति गुणे विसेसेन करुणायितब्बो ति 
च “कोपेन च मस्हं गुणयसा निहीयन्ती”ति च “कुज्झनेन मय्हं दुब्बण्णदुक्खसेय्यादयो सपत्तकन्ता आगच्छन्ती”ति च 

“कोधो च नामायं सब्बाहितकारको सब्बहितविनासको बलवा पच्चत्थिको"ति च “सति च खन्तिया न कोचि 
पच्चत्थिको”ति च “अपराधकेन अपराधनिमित्तं यं आयतिं लद्धब्बं दुक्खं, सति च खन्तिया मय्हं तदभावो'ति च 
“चिन्तनेन कुज्झन्तेन च मया पच्चत्थिकोयेब अनुवत्तितो होती”ति च “कोधे च मया खन्तिया अभिभूते तस्स दासभूतो 
पच्चत्थिको सम्मदेब अभिभूतो होती "ति च “कोधनिमित्तं खन्तिगुणपरिच्चागो मय्हं न युत्तो ति च “सति च कोधे 
गुणविरोधिनि (गुणविरोधपच्चनीधम्मे चरिया० अट्टः पकिण्णककथायं) कि मे सीलादिधम्मा पारिपूरिं गच्छेय्युं, असति च 
तेसु कथाहं सत्तानं उपकारबहुलो पटिञ्ञानुरूपं उत्तमं सम्पत्ति पापुणिस्सामी"ति च “खन्तिया च सति बहिद्धा 
विक्खेपाभावतो समाहितस्स सब्बे सङ्घारा अनिच्चतो दुक्खतो सब्बे धम्मा अनत्ततो निब्बानञ्च 
असङ्कतामतसन्तपणीतादिभावतो निज्झानं खमन्ति “बुद्धधम्मा च अचिन्तेय्यापरिमेय्यपभावा'ति”, ततो च “ अनुलोमियं 
खन्तियं ठितो 'केवला इमे च अत्तत्तनियभावरहिता धम्ममत्ता यथासकं पच्चयेहि उप्पज्जन्ति वयन्ति, न कुतोचि 
आगच्छन्ति, न कुहिञ्चि गच्छन्ति, न च कत्थचि पतिट्टिता, न चेत्थ कोचि कस्सचि ब्यापारो'ति 
अहंकारममंकारानधिट्टानता निज्झानं खमति, येन बोधिसत्तो बोधिया नियतो अनावत्तिधम्मो होती ति एवमादिना 
खन्तिपारमियं पच्चवेक्खणा वेदितब्बा । 


तथा “सच्चेन विना सीलादीनं असम्भवतो, पटिञ्ञानुरूपं पटिपत्तिया अभावतो च सच्चधम्मातिक्कमे च 
सब्बपापधम्मानं समोसरणतो, असच्चसन्धस्स अप्पच्चयिकभावतो, आयतिञ्च अनादेय्यवचनतावहनतो, 
सम्पन्नसच्चस्स च सब्बगुणाधिट्ठानभावतो, सच्चाधिट्ठानेन सब्बबोधिसम्भारानं पारिसुद्भिपारिपूरिसमन्वायतो, 
सभावधम्माविसंवादनेन सब्बबोधिसम्भारकिच्चकरणतो, बोधिसत्तपटिपत्तिया च परिनिप्फत्तितो"तिआदिना 
सच्चपारमिया सम्पत्तियो पच्चवेक्खितब्बा । 


तथा “दानादीसु दळहसमादानं, तम्पटिपक्खसन्निपाते च नेसं अचलावत्थानं, तत्थ च थिरभावं विना न 
दानादिसम्भारा सम्बोधिनिमित्ता सम्भवन्तीतिआदिना अधिट्टाने गुणा पच्चवेक्खितब्बा । 


तथा “अत्तहितमत्ते अवतिइन्तेनापि सत्तेसु हितचित्ततं विना न सक्का इधलोकपरलोकसम्पत्तियो पापुणितुं, पगेव 
सब्बसत्ते निब्बानसम्पत्तियं पतिट्ठापेतुकामेना”ति च “पच्छा सब्बसत्तानं लोकुत्तरसम्पत्ति आकङ्कन्तेन इदानि 
लोकियसम्पत्ति आकङ्क युत्तरूपा”ति च “इदानि आसयमत्तेन परेसं हितसुखूपसंहारं कातुं असक्कोन्तो कदा पयोगेन तं 
साधेस्सामी”ति च “इदानि मया हितसुखूपसंहारेन संवद्धिता पच्छा धम्मसंविभागसहाया मय्हं भविस्सन्ती"ति च “एतेहि 
विना न मय्हं बोधिसम्भारा सम्भवन्ति, तस्मा सब्बबुद्धगुणविभूतिनिप्फत्तिकारणत्ता मय्हं एते परमं पुञ्ञजकखेत्तं अनुत्तरं 
कुसलायतनं उत्तमं गारवट्ठान न्ति च “सविसेसं सत्तेसु सब्बेसु हितज्झासयता पच्चुपट्टपेतब्बा, किञ्च करुणाधिट्ठानतोपि 
सब्बसत्तेसु मेत्ता अनुबूहेतब्बा। विमरियादीकतेन हि चेतसा सत्तेसु हितसुखूपसंहारनिरतस्स तेसं 
अहितदुक्खापनयनकामता बलवती उप्पज्जति दळहमूला, करुणा च सब्बेसं बुद्धकारकधम्मानमादि चरणं पतिट्ठा मूलं 
मुखं पमुख'न्ति एवमादिना मत्ताय गुणा पच्चवेक्खितब्बा | 


तथा “उपेक्खाय अभावे सत्तेहि कता विप्पकारा चित्तस्स विकारं उप्पादेय्युं, सति च चित्तविकारे दानादिसम्भारानं 
सम्भवोयेव नत्थी"ति च “मेत्तासिनेहेन सिनेहिते चित्ते उपेक्खाय विना सम्भारानं पारिसुद्धि न होतीति च “अनुपेक्खको 
सम्भारेसु पुञ्जसम्भारं तब्बिपाकञ्च सत्तहितत्थं परिणामेतुं न सक्कोती “ति च “उपेक्खाय अभावे देय्यपटिग्गाहकेसु 
विभागं अकत्वा परिच्चजितुं न सक्कोती ति च “उपेक्खारहितेन जीवितपरिक्खारानं जीवितस्स च अन्तरायं 

अमनसिकरित्वा संवरविसोधनं कातुं न सक्का”ति च “उपेक्खावसेन अरतिरतिसहस्सेव नेक्खम्मबलसिद्धितो, 
उपपत्तितो इक्खनवसेनेव सब्बसम्भारकिच्चनिप्फत्तितो, अच्चारद्भस्स वीरियस्स अनुपेकखने पधानकिच्चाकरणतो, 
उपेक्खतोयेव तितिक्खानिज्झानसम्भवतो, उपेक्खावसेन सत्तसङ्घारानं अविसंवादनतो, लोकधम्मानं अज्झुपेक्खनेन 
समादिन्नधम्मेसु अचलाधिट्ठानसिद्धितो, परापकारादीसु अनाभोगवसेनेव मेत्ताविहारनिप्फत्तितोति सब्बबोधिसम्भारानं 
समादानाधिट्ठानपारिपूरिनिप्फत्तियो उपेक्खानुभावेन सम्पज्जन्ती ति एवं आदिना नयेन उपेक्खापारमी पच्चवेविखतब्बा। 
एवं अपरिच्चागपरिच्चागादीसु यथाक्कमं आदीनवानिसंसपच्चवेक्खणा दानादिपारमीनं पच्चयोति वेदितब्बा। 


तथा सपरिक्खारा पञ्चदस चरणधम्मा पञ्च च अभिञ्जायो । तत्थ चरणधम्मा नाम सीलसंवरो, इन्द्रियेसु गुत्तद्वारता, 
भोजने मत्तञ्जुता, जागरियानुयोगो, सत्त सद्भम्मा, चत्तारि झानानि च। तेसु सीलादीनं चतुन्नं तेरसपि धुतधम्मा, 
अप्पिच्छतादयो च परिक्खारो । सद्धम्मेसु सद्धाय बुद्धधम्मसङ्घसीलचागदेवतूपसमानुस्सति- 
लूखपुग्गलपरिवज्जनसिनिद्भपुग्गलसेवनपसादनीय- धम्मपच्चवेक्खणतदधिमृत्तता परिक्खारो, हिरोत्तप्पानं 
अकुसलादीनवपच्चवेक्खणअपायादीनवपच्चवेक्खणकुसलधम्मुपत्थम्भन- भावपच्चवेक्खणहिरोत्तप्प 
रहितपुग्गलपरिवज्जनहिरोत्तप्पसम्पन्नपुग्गलसेवनतदधिमृत्तता, बाहसच्चस्स 
पुब्बयोगपरिपुच्छक भावसद्धम्माभियोगअनवज्जविज्जाड्ठानादि- 
परिचयपरिपक्किन्द्रियताकिलेसदूरीभावअप्पस्सुतपरिवज्जनबहुस्सुतसेवनतदधिमृत्तता, वीरियस्स 
अपायभयपच्चवेक्खणगमनवीथिपच्चवेक्खणधम्ममहत्तपच्चवेक्खण- 
थिनमिद्धविनोदनकुसीतपुग्गलपरिवज्जनआरद्भवीरियपुग्गल- सेवनसम्मप्पधानपच्चवेक्खणतदधिमुत्तता, सतिया 
सतिसम्पजञ्जमुदुस्सतिपुग्गलपरिबज्जनउपट्टितस्सतिपुग्गलसेवनतदधिमुत्तता, पञ्ञाय 
परिपुच्छकभाववत्थुविसदकिरियाइन्द्रियसमत्तपटिपादनदुप्पञ्ञ- 
पुग्गलपरिवज्जनपञ्ञवन्तपुग्गलसेवनगम्भीरजाणचरियपच्च- वेकखणतदधिमृत्तता, चतुन्नं झानानं सीलादिचतुक्कं 
अट्ठतिसाय आरम्मणेसु पुब्बभागभावना, आवज्जनादिवसीभावकरणञ्च परिक्खारो। तत्थ सीलादीहि पयोगसुद्भिया 
सत्तानं अभयदाने, आसयसुद्धिया आमिसदाने, उभयसुद्धिया च धम्मदाने समत्थो होतीतिआदिना चरणादीनं 
दानादिसम्भारानं पच्चयभावो यथारहं निद्धारेतब्बो, अतिवित्थारभयेन न निद्धारयिम्ह। एवं सम्पत्तिचक्कादयोपि दानादीनं 
पच्चयोति वेदितब्बा । 


को संकिलेसोति अविसेसेन तण्हादीहि परामट्टुभावो पारमीनं संकिलेसो, विसेसेन देय्यपटिग्गाहकविकप्पा 
दानपारमिया संकिलेसो, सत्तकालविकप्पा सीलपारमिया, कामभवतदुपसमेसु अभिरतिअनभिरतिविकप्पा 
नेक्खम्मपारमिया, “अहं ममा”ति विकण्पा पञ्ञजापारमिया, लीनुद्भच्चविकप्पा वीरियपारमिया, अत्तपरविकप्पा 
खन्तिपारमिया, अदिट्ठादीसु दिट्ठादिविकप्पा सच्चपारमिया, बोधिसम्भारतन्बिपक्खेसु दोसगुणविकप्पा अधिट्ठानपारमिया, 
हिताहितविकण्पा मेत्तापारमिया, इड्डानिटुविकप्पा उपेक्खापारमिया संकिलेसोति वेदितब्बो। 


कि बोदानन्ति तण्हादीहि अनुपघातो, यथावुत्तविकप्पविरहो च एतासं वोदानन्ति वेदितब्बं। अनुपहता हि 
तण्हामानदिड्टिकोधूपनाहमक्खपलासइस्सामच्छरियमायासाठेय्यथम्भसारम्भ- मदपमादादीहि किलेसेहि 
देस्यपटिग्गाहकविकप्पादिरहिता च दानादिपारमियो परिसुद्धा पभस्सरा भवन्तीति । 


को पटिपक्खोति अविसेसेन सब्बेपि किलेसा सब्बेपि अकुसला धम्मा एतासं पटिपक्खो, विसेसेन पन पुब्बे वुत्ता 

मच्छेरादयोति वेदितब्बा । अपिच देय्यपटिग्गाहकदानफलेसु अलोभादोसामोहगुणयोगतो लोभदोसमोहपटिपकखं दानं, 
कायादिदोसवङ्कापगमनतो लोभादिपटिपक्खं सीलं, कामसुखपरूपघातअत्तकिलमथपरिवज्जनतो दोसत्तयपटिपक्खं 
नेक्खम्मं, लोभादीनं अन्धीकरणतो, जाणस्स च अनन्धीकरणतो लोभादिपटिपक्खा पञ्जा, अलीनानुद्भतजायारम्भवसेन 
लोभादिपटिपक्खं वीरियं, इड्ठानिडुसुञ्जतानं खमनतो लोभादिपटिपक्खा खन्ति, सतिपि परेसं उपकारे अपकारे च 
यथाभूतप्पवत्तिया लोभादिपटिपकखं सच्चं, लोकधम्मे अभिभुय्य यथासमादिन्नेसु सम्भारेसु अचलनतो लोभादिपटिपक्खं 
अधिट्ठानं, नीवरणविवेकतो लोभादिपटिपक्खा मेत्ता, इट्टानिद्रेसु अनुनयपटिघविद्धंसनतो, समप्पवत्तितो च 
लोभादिपटिपकखा उपेक्खाति दडुब्बं 


का पटिपत्तीति सुखूपकरणसरीरजीवितपरिच्चागेन भयापनूदनेन धम्मोपदेसेन च बहुधा सत्तानं अनुग्गहकरणं दाने 
पटिपत्ति । तत्थायं वित्थारनयो -- “इमिनाहं दानेन सत्तानं आयुवण्णसुखबलपटिभानादिसम्त्ति रमणीयं अग्गफलसम्पत्ति 
निप्फादेय्य'न्ति अन्नदानं देति, तथा सत्तानं कम्मकिलेसपिपासवूपसमाय पानं देति, तथा सुबण्णबण्णताय, 
हिरोत्तप्पालङ्कारस्स च निप्फत्तिया वत्थानि देति, तथा इद्भिविधस्स चेव निब्बानसुखस्स च निप्फत्तिया यानं देति, तथा 
सीलगन्धनिप्फत्तिया गन्धं, बुद्धगुणसोभानिप्फत्तिया मालाविलेपनं, बोधिमण्डासननिप्फत्तिया आसनं, 
तथागतसेस्यानिप्फत्तिया सेय्यं, सरणभावनिप्फत्तिया आवसथं, पञ्चचकखुपटिलाभाय पदीपेय्यं देति । ब्यामप्पभानिप्फत्तिया 
रूपदानं, ब्रह्मस्सरनिप्फत्तिया सहदानं, सब्बलोकस्स पियभावाय रसदानं, बुद्धसुखुमालभावाय फोट्डब्बदानं, 
अजरामरणभावाय भेसज्जदानं, किलेसदासब्यविमोचनत्थं दासानं भुजिस्सतादानं, सद्भम्माभिरतिया 
अनवज्जखिट्टारतिहेतुदानं, सब्बेपि सत्ते अरियाय जातिया अत्तनो पुत्तभावूपनयनाय पृत्तदानं, सकलस्स लोकस्स 
पतिभावूपगमनाय दारदानं, सुभलक्खणसम्पत्तिया सुबण्णमणिमुत्तापवाळादिदानं, अनुब्यञ्जनसम्पत्तिया 
नानाविधविभूसनदानं, सद्भम्मकोसाधिगमाय वित्तकोसदानं, धम्मराजभावाय रज्जदानं, झानादिसम्पत्तिया 
आरामुय्यानादिवनदानं, चक्कङ्कितेहि पादेहि बोधिमण्डूपसङ्कमनाय चरणदानं, चतुरोघनित्थरणाय सत्तानं 
सद्भम्महत्थदानत्थं हत्थदानं, सद्धिन्द्रियादिपटिलाभाय कण्णनासादिदानं, समन्तचकखुपटिलाभाय चकखुदानं, 
““दस्सनसवनानुस्सरणपारिचरियादीसु सब्बकालं सब्बसत्तानं हितसुखावहो, सब्बलोकेन च उपजीवितब्बो मे कायो 
भवेय्या”ति मंसलोहितादिदानं, “सब्बलोकुत्तमो भवेय्य"'न्ति उत्तमङ्गदानं देति। 


एवं ददन्तो च न अनेसनाय देति, न परोपघातेन, न भयेन, न लज्जाय, न दक्खिणेय्यरोसनेन, न पणीते सति लूखं, न 
अत्तुक्कंसनेन, न परवम्भनेन, न फलाभिकङ्काय, न याचकजिगुच्छाय, न अचित्तीकारेन देति, अथ खो सक्कच्चं देति, 
सहत्थेन देति, कालेन देति, चित्ति कत्वा देति, अविभागेन देति, तीसु कालेसु सोमनस्सितो देति। ततोयेव दत्वा न 
पच्छानुतापी होति, न पटिग्गाहकवसेन मानावमानं करोति, पटिग्गाहकानं पियसमुदाचारो होति वदञ्ञू याचयोगो 
सपरिवारदायी। तञ्च दानसम्पत्ति सकललोकहितसुखाय परिणामेति, अत्तनो च अकुप्पाय विमृत्तिया, अपरिक्खयस्स 
छन्दस्स, अपरिक्खयस्स वीरियस्स, अपरिक्खयस्स समाधानस्स, अपरिक्खयस्स जाणस्स, अपरिक्खयाय 
सम्मासम्बोधिया परिणामेति । इमञ्च दानपारमिं पटिपज्जन्तेन महासत्तेन जीविते, भोगेसु च अनिच्चसञ्ञा पच्चुपट्टपेतब्बा, 
सत्तेसु च महाकरुणा। एवञ्हि भोगे गहेतब्बसारं गण्हन्तो आदित्तस्मा विय अगारस्मा सब्बं सापतेय्यं, अत्तानञ्च बहि 
नीहरन्तो न किञ्चि सेसेति, निरवसेसतो निस्सज्जतियेव। अयं ताव दानपारमिया पटिपत्तिक्कमो । 


सीलपारमिया पन यस्मा सब्बञ्जुसीलालड्कारेहि सत्ते अलङ्करितुकामेन अत्तनोयेव ताव सीलं विसोधेतब्बं, तस्मा 
सत्तेसु तथा दयापन्नचित्तेन भवितब्बं, यथा सुपिनन्तेनपि न आघातो उप्पज्जेय्य। परूपकारनिरतताय परसन्तको अलगद्दो 

विय न परामसितब्बो। अब्रह्मचरियतोपि आराचारी, सत्तविधमेथुन संयोगविरतो, पगेव परदारगमनतो । सच्चं हितं 
पियं परिमितमेव च कालेन धम्मिं कथं भासिता होति, अनभिज्झालु अब्यापन्नो अविपरीतदस्सनो सम्मासम्बुद्धे 
निविट्टसद्धो निविद्टपेमो । इति चतुरापायवट्टुदुक्खपथेहि अकुसलकम्मपथेहि, अकुसलधम्मेहि च ओरमित्वा 
सग्गमोक्खपथेसु कुसलकम्मपथेसु पतिट्टितस्स सुद्भासयपयोगताय यथाभिपत्थिता सत्तानं हितसुखूपसञ्हिता मनोरथा सीघं 
अभिनिप्फज्जन्ति । 


तत्थ हिंसानिवत्तिया सब्बसत्तानं अभयदानं देति, अप्पकसिरेनेव मेत्ताभावनं सम्पादेति, एकादस मेत्तानिसंसे 
अधिगच्छति, अप्पाबाधो होति अप्पातङ्को दीघायुको सुखबहुलो, लक्खणविसेसे पापुणाति, दोसवासनञ्च समुच्छिन्दति । 
तथा अदिन्नादाननिवत्तिया चोरादिअसाधारणे उळारे भोगे अधिगच्छति, अनासङ्कनीयो पियो मनापो विस्ससनीयो, 
विभवसम्पत्तीसु अलग्गचित्तो परिच्चागसीलो, लोभवासनञ्च समुच्छिन्दति। अब्रह्मचरियनिवत्तिया अलोभो होति 
सन्तकायचित्तो, सत्तानं पियो होति मनापो अपरिसङ्कनीयो, कल्याणो चस्स कित्तिसद्दो अब्भुग्गच्छति, अलग्गचित्तो होति 
मातुगामेसु अलुद्धासयो, नेक्खम्मबहुलो, लक्खणविसेसे अधिगच्छति, लोभवासनञ्च समुच्छिन्दति। 


मुसावादनिवत्तिया सत्तानं पमाणभूतो होति पच्चयिको थेतो आदेय्यवचनो देवतानं पियो मनापो सुरभिगन्धमुखो 
आरक्खियकायवचीसमाचारो, लक्खणविसेसे च अधिगच्छति, किलेसवासनञ्च समुच्छिन्दति । पेसुञ्जनिवत्तिया 
परूपक्कमेहि अभेज्जकायो होति अभेज्जपरिवारो, सद्भम्मे च अभिज्जनकसद्भो, दळहमित्तो भवन्तरपरिचितानम्पि सत्तानं 
एकन्तपियो, असंकिलेसबहुलो। फरुसवाचानिवत्तिया सत्तानं पियो होति मनापो सुखसीलो मधुरवचनो सम्भावनीयो, 
अट्लङ्गसमन्नागतो चस्स सरो (म० नि० २.३८७) निब्बत्तति। सम्फप्पलापनिवत्तिया च सत्तानं पियो होति मनापो 
गरुभावनीयो च आदेय्यवचनो च परिमितालापो, महेसक्खो च होति महानुभावो, ठानुप्पत्तिकेन पटिभानेन पञ्हानं 
ब्याकरणकुसलो, बुद्धभूमियञ्च एकाय एव वाचाय अनेकभासानंं सत्तानं अनेकेसं पञ्हानं ब्याकरणसमत्थो होति। 


अनभिज्झालुताय इच्छितलाभी होति, उळारेसु च भोगेसु रुचि पटिलभति, खत्तियमहासालादीनं सम्मतो होति, 
पच्चत्थिकेहि अनभिभवनीयो, इन्द्रियवेकल्लं न पापुणाति, अप्पटिपुग्गलो च होति। अब्यापादेन पियदस्सनो होति सत्तानं 
सम्भावनीयो, परहिताभिनन्दिताय च सत्ते अप्पकसिरेनेव पसादेति, अलूखसभावो च होति मेत्ताविहारी, महेसक्खो च होति 
महानुभावो । मिच्छादस्सनाभावेन कल्याणे सहाये पटिलभति, सीसच्छेदम्पि पापुणन्तो पापकम्मं न करोति, 
कम्मस्सकतादस्सनतो अकोतूहलमङ्गलिको च होति, सद्धम्मे चस्स सद्भा पतिड्टिता होति मूलजाता, सद्ृहति च तथागतानं 
बोधि, समयन्तरेसु नाभिरमति उक्कारट्ठाने विय राजहंसो, लक्खणत्तयपरिजाननकुसलो होति, अन्ते च 
अनावरणजाणलाभी, याव बोधिं न पापुणाति, ताव तस्मिं तस्मिं सत्तनिकाये उक्कहुक्कट्टो च होति, उळारुळारसम्पत्तियो 
पापुणाति। 


“इति हिदं सीलं नाम सब्बसम्पत्तीनं अधिट्ठानं, सब्बबुद्धगुणानं पभवभूमि, सब्बबुद्धकरधम्मानमादि चरणं मुखं 
पमुख'न्ति बहुमानं उप्पादेत्वा कायवचीसंयमे, इन्द्रियदमने, आजीवसम्पदाय, पच्चयपरिभोगे च सतिसम्पजञ्जबलेन 
अप्पमत्तेन लाभसक्कारसिलोकं मित्तमुखपच्चत्थिकं विय सल्लकखेत्वा “किकीव अण्ड*न्तिआदिना (विसुद्धि० १.१९; 
दी० नि० अट्टु० १.७) वुत्तनयेन सक्कच्चं सीलं सम्पादेतब्बं। अयमेत्थ सङ्केपो, वित्थारो पन विसुद्धिमग्गे (विसुद्धि० १.६) 
वुत्तनयेन वेदितब्बो। तञ्च पनेतं सीलं न अत्तनो दुग्गतिपरिकिलेसविमृत्तिया, सुगतियम्पि, न रज्जसम्पत्तिया, नचक्कवत्ति- 
नदेव-नसक्क-नमार-नब्रह्मसम्पत्तिया, नापि अत्तनो तेविज्जतादिहेतु, न पच्चेकबोधिया, अथ खो सब्बञ्जुभावेन 

सब्बसत्तानं अनुत्तरसीलालङ्कारसम्पादनत्थमेवाति परिणामेतब्बं । 


तथा सकलसंकिलेसनिवासट्ठानताय, पुत्तदारादीहि महासम्बाधताय, 
कसिवणिज्जादिनानाविधकम्मन्ताधिट्ठानब्याकुलताय च घरावासस्स नेक्खम्मसुखादीनं अनोकासतं, कामानञ्च 
““सत्थधारालग्गमधुबिन्दु विय च अवलेय्हमाना परित्तस्सादा विपुलानत्थानुबन्धा'ति च “विज्जुलतोभासेन गहेतब्बं नच्चं 
विय परित्तकालोपलब्भा, उम्मत्तकालङ्कारो विय विपरीतसञ्ञजाय अनुभवितब्बा, करीसावच्छादनसुखं विय पटिकारभूता, 
उदकतेमितङ्गलिया उस्सावकोदकपानं विय अतित्तिकरा, छातज्झत्तभोजनं विय साबाधा, बलिसामिसं विय 
ब्यसनसन्निपातकारणा, अग्गिसन्तापो विय कालत्तयेपि दुक्खुप्पत्तिहेतुभूता, मक्कटालेपो विय बन्धनिमित्ता 
घातकावच्छादनकिमिलयो विय अनत्थच्छादना, सपत्तगामवासो विय भयट्टानभूता, पच्चत्थिकपोसको विय 
किलेसमारादीनं आमिसभूता, छणसम्पत्तियो विय विपरिणामदुक्खा, कोटरग्गि विय अन्तोदाहका, 
पुराणकूपावलम्बबीरणमधुपिण्डं विय अनेकादीनवा, लोणूदकपानं विय पिपासहेतुभूता, सुरामेरयं विय नीचजनसेविता, 
अप्पस्सादताय अट्ठिकङ्कलूपमा तिआदिना च नयेन आदीनवं सल्लक्खेत्वा तब्ब्रिपरियायेन नेक्खम्मे आनिसंसं पस्सन्तेन 
नेक्खम्मपविवेकउपसमसुखादीसु निन्नपोणपब्भारचित्तेन नेक्खम्मपारमी पूरेतब्बा । 


तथा यस्मा पञ्जा आलोको विय अन्धकारेन, मोहेन सह न वत्तति, तस्मा मोहकारणानि ताव बोधिसत्तेन 
परिवज्जितब्बानि। तत्थिमानि मोहकारणानि - अरति तन्दी विजम्भिता आलसियं गणसङ्गणिकारामता निद्दासीलता 
अनिच्छयसीलता जाणस्मिं अकुतूहलता मिच्छाधिमानो अपरिपुच्छकता कायस्स न सम्मापरिहारो असमाहितचित्तता 
दुप्पञ्जानं पुग्गलानं सेवना पञ्ञवन्तानं अपयिरुपासना अत्तपरिभवो मिच्छाविकणप्पो विपरीताभिनिवेसो कायदळहीबहुलता 
असंवेगसीलता पञ्च नीवरणानि। सङ्घेपतो ये वा पन धम्मे आसेवतो अनुप्पन्ना पञ्जा न उप्पज्जति, उप्पन्ना परिहायति, 
इति इमानि सम्मोहकारणानि परिवज्जन्तेन बाहसच्चे झानादीसु च योगो करणीयो । 


तत्थायं बाहुसच्चस्स विसयविभागो - पञ्च खन्धा द्वादसायतनानि, अट्टारस धातुयो चत्तारि सच्चानि 
बावीसतिन्द्रियानि द्वादसपदिको पटिच्चसमुप्पादो, तथा सतिपट्ठानादयो कुसलादिधम्मप्पकारभेदा च। यानि च लोके 
अनवज्जानि विज्जड्टानानि, ये च सत्तानं हितसुखविधानयोग्या ब्याकरणविसेसा। इति एवं पकारं सकलमेव सुतविसयं 
उपायकोसल्लपुब्बङ्गमाय पञ्ञाय सतिवीरियुपत्थम्भकारणाय साधुकं उग्गहणसवनधारणपरिचयपरिपुच्छाहि ओगाहेत्वा 
तत्थ च परेसं पतिट्टुपनेन सुतमया पञ्जा निब्बत्तेतब्बा, तथा खन्धादीनं सभावधम्मानं आकारपरिवितक्कनमुखेन ते 
निज्झानं खमापेन्तेन चिन्तामया, खन्धादीनंयेव पन सलक्खणसामञ्ञलक्खणपरिग्गहवसेन लोकियं परिञ्ञं निब्बत्तेन्तेन 
पुब्बभागभावनापञ्ञा सम्पादेतब्बा। एवञ्हि “नामरूपमत्तमिदं यथारहं पच्चयेहि उप्पज्जति चेव निरुज्झति च, न एत्थ 
कोचि कत्ता वा कारेता वा, हुत्वा अभावट्रेन अनिच्चं, उदयब्बयपटिपीळनड्रेन दुक्खं, अवसवत्तनट्रेन अनत्ता”ति 
अज्झत्तिकबाहिरे धम्मे निब्बिसेसं परिजानन्तो तत्थ आसङ्गं पजहित्वा, परे च तत्थ तं जहापेत्वा केबलं करुणावसेनेब याव 
न बुद्धगुणा हत्थतलं आगच्छन्ति, ताव यानत्तये सत्ते अवतारणपरिपाचनेहि पतिड्ठापेन्तो, झानविमोक्खसमाधिसमापत्तियो 
च वसीभावं पापेन्तो पञ्ञाय अतिविय मत्थकं पापुणातीति। 


तथा सम्मासम्बोधिया कताभिनीहारेन महासत्तेन “को नु अज्ज पुञ्जजाणसम्भारो उपचितो, किञ्च मया कतं 
परहित''न्ति दिवसे दिवसे पच्चवेक्खन्तेन सत्तहितत्थं उस्साहो करणीयो, सब्बेसम्पि सत्तानं उपकाराय अत्तनो कायं 
जीवितञ्च ओस्सज्जितनब्बं, सब्बेपि सत्ता अनोधिसो मेत्ताय करुणाय च फरितब्बा, या काचि सत्तानं दुकखुप्पत्ति, सब्बा सा 

अत्तनि पाटिकङ्कितब्बा, सब्बेसञ्च सत्तानं पुञ्ञं अब्भनुमोदितब्बं, बुद्धमहन्तता अभिण्हं पच्चवेक्खितब्बा, यञ्च 
किञ्चि कम्मं करोति कायेन वाचाय वा, तं सब्बं बोधिनिन्नचित्तपुब्बङ्गमं कातब्बं। इमिना हि उपायेन बोधिसत्तानं 
अपरिमेय्यो पुञ्जभागो उपचीयति। अपिच सत्तानं परिभोगत्थं परिपालनत्थञ्च अत्तनो सरीरं जीवितञ्च परिच्चजित्वा 
खुप्पिपासासीतुण्हवातातपादिदुक्खपटिकारो परियेसितब्बो। यञ्च यथावुत्तदुकखपटिकारजं सुखं अत्तना पटिलभति, तथा 
रमणीयेसु आरामुय्यानपासादतलादीसु, अरञ्ञायतनेसु च कायचित्तसन्तापाभावेन अभिनिब्बुतत्ता सुखं विन्दति, यञ्च 
सुणाति बुद्धानुबुद्धपच्चेकबुद्भबोधिसत्तानं दिइुधम्मसुखविहारभूतं झानसमापत्तिसुखं, तं सब्बं सत्तेसु अनोधिसो उपसंहरति। 
अयं ताव असमाहितभूमियं नयो। 


समाहितो पन अत्तना यथानुभूतं विसेसाधिगमनिब्बत्तं पीतिपस्सद्भिसुखं सब्बसत्तेसु अधिमुच्चति, तथा महति 
संसारदुक्खे, तन्निमित्तभूते च किलेसाभिसङ्घारदुक्खे निमुग्गं सत्तनिकायं दिस्वा तत्थपि 
छेदनभेदनफालनपिसनग्गिसन्तापादिजनिता दुक्खा तिब्बा खरा कटुका वेदना निरन्तरं चिरकालं वेदियन्ते नारके, 
अञ्जमञ्ञं कुज्झनसन्तापनविहेठनहिंसनपराधीनतादीहि दुक्खं अनुभवन्ते तिरच्छाने, जोतिमाला'कुलसरीरे 
उद्भबाहुविरवन्ते उक्कामुखे खुप्पिपासादीहि डय्हमाने च वन्तखेळादिआहारे च महादुक्खं वेदयमाने पेते च परियेट्टिमूलकं 
महन्तं अनयब्यसनं पापुणन्ते हत्थच्छेदादिकारणयोगेन दुब्बण्णदुद्डसिकदलिद्दतादिभावेन खुप्पिपासादियोगेन बलवन्तेहि 
अभिभवनीयतो, परेसं वहनतो, पराधीनतो च नारके पेते तिरच्छाने च अतिसयन्ते अपायदुक्खनिब्बिसेसं दुकखं अनुभवन्ते 
मनुस्से च तथा विसयविसपरिभोगविक्खित्तचित्तताय रागादिपरियुड्ानेन डस्हमाने 
वायुवेगसमुट्रितजालासमिद्धसुक्खकट्टसन्निपाते अग्गिकखन्धे विय अनुपसन्तपरिळाहवृत्तिके अनिहतपराधीने 
कामावचरदेवे च महता वायामेन विदूरमाकासं विगाहितसकुन्ता विय, बलवन्तेहि खित्तसरा विय च “सतिपि चिरप्पवत्तियं 
अनच्चन्तिकताय पातपरियोसाना अनतिक्कन्तजातिजरामरणा एवा”ति रूपावचरारूपावचरदेवे च पस्सन्तेन मेत्ताय 
करुणाय च अनोधिसो सत्ता फरितब्बा। एवं कायेन वाचाय मनसा च बोधिसम्भारे निरन्तरं उपचिनन्तेन उस्साहो 
पवत्तेतब्बो। 


अपिच “अचिन्तेय्यापरिमितविपुलोळारविमलनिरुपमनिरुपक्किलेसगुणनिचयनिदानभूतस्स बुद्धभावस्स 
उस्सक्कित्वा सम्पहंसनयोग्यं वीरियं नाम अचिन्तेय्यानुभावमेव । यं न पचुरजना सोतुम्पि सक्कुणन्ति, पगेव पटिपज्जितुं । 
तथा हि तिविधा अभिनीहारचित्तुप्पत्ति, चतस्सो बुद्भभूमियो, चत्तारि सङ्गहवत्थूनि (दी० नि० ३.२१०, ३१३; ० नि० 
४.३२), करुणोकासता, बुद्भधम्मेसु निज्झानक्खन्ति, सब्बधम्मेसु निरुपलेपो, सब्बसत्तेसु पुत्तसञ्ञा, संसारदुक्खेहि 
अपरिखेदो, सब्बदेय्यधम्मपरिच्चागो, तेन च निरतिमानता, अधिसीलसिकखादिअधिट्ठानं, तत्थ च अचलता, 
कुसलकिरियासु पीतिपामोज्जं, विवेकनिन्नचित्तता, झानानुयोगो, अनवज्जसुतेन अतित्ति, यथासुतस्स धम्मस्स परेसं 
हितज्झासयेन देसना, सत्तानं जाये निवेसनं, आरम्भदळहता, धीरवीरभावो, परापवादपरापकारेसु विकाराभावो, 
सच्चाधिट्ठानं, समापत्तीसु वसीभावो, अभिञ्ञासु बलप्पत्ति, लक्खणत्तयावबोधो, सतिपड्ठानादीसु अभियोगेन 
लोकुत्तरमग्गसम्भारसम्भरणं, नवलोकुत्तरावक्कन्ती”ति एवमादिका सब्बा बोधिसम्भारपटिपत्ति वीरियानुभावेनेव 
समिज्झतीति अभिनीहारतो याव महाबोधि अनोस्सज्जन्तेन सक्कच्चं निरन्तरं वीरियं सम्पादेतब्बं । सम्पज्जमाने च वीरिये 
खन्तिआदयो दानादयो च सब्बेपि बोधिसम्भारा तदधीनवुत्तिताय सम्पन्ना एव होन्तीति। खन्तिआदीसुपि इमिना नयेन 
पटिपत्ति वेदितब्बा । 


इति सत्तानं सुखूपकरणपरिच्चागेन बहुधा अनुग्गहकरणं दानेन पटिपत्ति, सीलेन तेसं 

जीवितसापतेय्यदाररक्खअभेदपियहितवचनाविहिंसादिकरणानि, नेक्खम्मेन नेसं आमिसपटिग्गहणधम्मदानादिना 
अनेकधा हितचरिया, पञ्ञाय तेसं हितकरणूपायकोसल्लं, वीरियेन तत्थ उस्साहारम्भअसंहीरानि, खन्तिया तदपराधसहनं, 
सच्चेन तेसं अवञ्चनतदुपकारकिरियासमादानाविसंवादनादि, अधिट्ठानेन तदुपकारकरणे अनत्थसम्पातेपि अचलनं, 
मेत्ताय तेसं हितसुखानुचिन्तनं, उपेक्खाय तेसं उपकारापकारेसु विकारानापत्तीति एवं अपरिमाणे सत्ते आरब्भ 
अनुकम्पितसब्बसत्तस्स बोधिसत्तस्स पुथुज्जनेहि असाधारणो अपरिमाणो पुञ्जजाणसम्भारूपचयो एत्थ पटिपत्तीति 
वेदितब्बं । यो चेतासं पच्चयो वृत्तो, तस्स च सक्कच्चं सम्पादनं । 


को विभागोति दस पारमियो, दस उपपारमियो, दस परमत्थपारमियोति समत्तिस पारमियो। तत्थ कताभिनीहारस्स 
बोधिसत्तस्स परहितकरणाभिनिन्नआसयप्पयोगस्स कण्हधम्मबोकिण्णा सुक्कधम्मा पारमियो, तेहि अवोकिण्णा सुक्का 
धम्मा उपपारमियो, अकण्हा असुक्का परमत्थपारमियोति केचि । समुदागमनकालेसु पूरियमाना पारमियो, बोधिसत्तभूमियं 
पुण्णा उपपारमियो, बुद्धभूमियं सब्बाकारपरिपुण्णा परमत्थपारमियो। बोधिसत्तभूमियं वा परहितकरणतो पारमियो, 
अत्तहितकरणतो उपपारमियो, बुद्धभूमियं बलवेसारज्जसमधिगमेन उभयहितपरिपूरणतो परमत्थपारमियोति एवं 
आदिमज्झपरियोसानेसु पणिधानारम्भपरिनिट्ठानेसु तेसं विभागोति अपरे। दोसुपसमकरुणापकतिकानं 
भवसुखविमुत्तिसुखपरमसुखप्पत्तानं पुञ्जूपचयभेदतो तब्बिभागोति अञ्ञे। 


लज्जासतिमानापस्सयानं लोकुत्तरधम्माधिपतीनं सीलसमाधिपञ्ञागरुकानं तारिततरिततारयितूनं 
अनुबुद्धपच्चेकबुद्धसम्मासम्बुद्धानं पारमी, उपपारमी, परमत्थपारमीति बोधित्तयप्पत्तितो यथावुत्तविभागोति केचि। 
चित्तपणिधितो याव बचीपणिधि, ताव पवत्ता सम्भारा पारमियो, बचीपणिधितो याव कायपणिधि, ताव पवत्ता उपपारमियो, 
कायपणिधितो पभुति परमत्थपारमियोति अपरे। अञ्ञे पन “परपुञ्जानुमोदनवसेन पवत्ता सम्भारा पारमियो, परेसं 
कारापनवसेन पवत्ता उपपारमियो, सयं करणवसेन पवत्ता परमत्थपारमियो”ति वदन्ति। तथा भवसुखावहो 
पुञ्जजाणसम्भारो पारमी, अत्तनो निब्बानसुखावहो उपपारमी, परेसं तदुभयसुखावहो परमत्थपारमीति एके । 


पृत्तदारधनादिउपकरणपरिच्चागो पन दानपारमी, अत्तनो अङ्गपरिच्चागो दानउपपारमी, अत्तनो जीवितपरिच्चागो 
दानपरमत्थपारमी। तथा पुत्तदारादिकस्स तिविधस्सपि हेतु अबीतिक्कमनवसेन तिस्सो सीलपारमियो, तेसु एव तिविधेसु 
वत्थूसु आलयं उपच्छिन्दित्वा निकखमनवसेन तिस्सो नेक्खम्मपारमियो, उपकरणङ्गजीविततण्हं समूहनित्वा सत्तानं 
हिताहितविनिच्छयकरणवसेन तिस्सो पञ्जापारमियो, यथावुत्तभेदानं परिच्चागादीनं वायमनवसेन तिस्सो वीरियपारमियो, 
उपकरणङ्गजीवितन्तरायकरानं खमनवसेन तिस्सो खन्तिपारमियो, उपकरणङ्गजीवितहेतु सच्चापरिच्चागवसेन तिस्सो 
सच्चपारमियो, दानादिपारमियो अकुप्पाधिट्ठानवसेनेव समिज्झन्तीति उपकरणादिविनासेपि अचलाधिट्ठानवसेन तिस्सो 
अधिट्टानपारमियो, उपकरणादिउपघातकेसुपि सत्तेसु मेत्ताय अविजहनवसेन तिस्सो मेत्तापारमियो, यथावुत्तवत्थुत्तयस्स 
उपकारापकारेसु सत्तसङ्घारेसु मज्झत्ततापटिलाभवसेन तिस्सो उपेक्खापारमियोति एवमादिना एतासं विभागो वेदितब्बो । 


को सङ्गहोति एत्थ पन यथा एता विभागतो तिंसविधापि दानपारमीआदिभावतो दसविधा, एवं 
दानसीलखन्तिवीरियझानपञ्जासभावेन छब्बिधा । एतासु हि नेक्खम्मपारमी सीलपारमिया सङ्गहिता तस्सा पब्बज्जाभावे, 
नीवरणविवेकभावे पन झानपारमिया, कुसलधम्मभावे छहिपि सङ्गहिता। सच्चपारमी सीलपारमिया एकदेसोयेव 
वबचीसच्चविरतिसच्चपकखे, जाणसच्चपक्खे पन पञ्जापारमिया सङ्गहिता। मेत्तापारमी झानपारमिया एव, उपेक्खापारमी 
झानपञ्जापारमीहि, अधिट्ठानपारमी सब्बाहिपि सङ्गहिताति। 

एतेसञ्च दानादीनं छन्नं गुणानं अञ्जमञ्जं सम्बन्धानं पञ्चदसयुगळादीनि पञ्चदसयुगळादिसाधकानि होन्ति - 
सेय्यथिदं? दानसीलयुगळेन परहिताहितानं करणाकरणयुगळसिद्धि, दानखन्तियुगळेन अलोभादोसयुगळसिद्धि, 
दानवीरिययुगळेन चागसुतयुगळसिद्भि, दानझानयुगळेन कामदोसप्पहानयुगळरसिद्भि, दानपञ्ञायुगळेन 
अरिययानधुरयुगळसिद्धि, सीलखन्तिद्वयेन पयोगासयसुद्धिद्वयसिद्धि, सीलवीरियद्वयेन भावनाद्वयसिद्धि, सीलझानद्वयेन 
दुस्सील्यपरियुद्ठानप्पहानद्वयसिद्भि, सीलपञ्ञाद्वयेन दानद्वयसिद्धि, खन्तिवीरिययुगळेन खमातेजद्वयसिद्धि, 
खन्तिझानयुगळेन विरोधानुरोधप्पहानयुगळसिद्भि, खन्तिपञ्जायुगळेन सुञ्जताखन्तिपटिवेधदुकसिद्धि, वीरियझानदुकेन 
पग्गाहाविक्खेपदुकसिद्धि, वीरियपञ्जादुकेन सरणदुकसिद्धि, झानपञ्जादुकेन यानदुकसिद्भि। दानसीलखन्तित्तिकेन 
लोभदोसमोहप्पहानत्तिकसिद्भि, दानसीलवीरियत्तिकेन भोगजीवितकायसारादानत्तिकसिद्धि, दानसीलझानत्तिकेन 
पुञ्ञकिरियवत्थुत्तिकसिद्धि, दानसीलपञ्ञातिकेन आमिसाभयधम्मदानत्तिकसिद्धीति एवं इतरेहिपि तिकेहि चतुक्कादीहि 
च यथासम्भवं तिकानि चतुक्कादीनि च योजेतब्बानि। 


एवं छब्बिधानम्पि पन इमासं पारमीनं चतूहि अधिट्ठानेहि सङ्गहो वेदितब्बो। सब्बपारमीनं समूहसङ्गहतो हि चत्तारि 
अधिट्ठानानि । सेय्यथिदं ~ सच्चाधिट्ठानं, चागाधिट्ठानं, उपसमाधिद्ठानं, पञ्जाधिट्ठानन्ति । तत्थ अधितिट्ठति एतेन, एत्थ वा 
अधितिट्टुति, अधिट्ठानमत्तमेव वा तन्ति अधिट्ठानं । सच्चञ्च तं अधिट्ठानञ्च, सच्चस्स वा अधिट्ठानं, सच्चं अधिद्ठानं 
एतस्साति वा सच्चाधिड्ठानं । एवं सेसेसुपि। तत्थ अविसेसतो ताव लोकुत्तरगुणे कताभिनीहारस्स अनुकम्पितसब्बसत्तस्स 
महासत्तस्स परिञ्ञानुरूपं सब्बपारमिपरिग्गहतो सच्चाधिद्ठानं, तेसं पटिपक्खपरिच्चागतो चागाधिट्ठानं, सब्बपारमितागुणेहि 
उपसमतो उपसमाधिट्ठानं, तेहियेब परहितोपायकोसल्लतो पञ्ञाधिट्ठानं । विसेसतो पन “अत्थिकजनं अविसंवादेत्वा 
दस्सामी”ति पटिजानतो, पटिञ्ञं अविसंवादेत्वा दानतो, दानं अविसंवादेत्वा अनुमोदनतो, 
मच्छरियादिपटिपक्खपरिच्चागतो, देय्यपटिग्गाहकदानदेय्यधम्मकखयेसु लोभदोसमोहभयवूपसमतो, यथारहं यथाकालं 
यथाविधानञ्च दानतो, पञ्ञुत्तरतो च कुसलधम्मानं चतुरधिट्ठानपदद्टानं दानं । तथा संवरसमादानस्स अवीतिक्कमतो, 
दुस्सील्यपरिच्चागतो, दुच्चरितवृपसमतो, पञ्ञुत्तरतो च चतुरधिट्ठानपदड्टानं सीलं । यथापटिञ्जं खमनतो, 
परापराधविकप्पपरिच्चागतो, कोधपरियुड्ठानबूपसमतो, पञ्जुत्तरतो च चतुरधिट्ठानपदड्डाना खन्ति। पटिञ्ञानुरूपं 
परहितकरणतो, विसादपरिच्चागतो, अकुसलधम्मानं वूपसमतो, पञ्जुत्तरतो च चतुरधिट्ठानपदड्टानं वीरियं। पटिञ्ञानुरूपं 
लोकहितानुचिन्तनतो, नीवरणपरिच्चागतो, चित्तवूपसमतो, पञ्जुत्तरतो च चतुरधिट्टानपदड्टानं झानं । यथापटिञ्ञं 
परहितूपायकोसल्लतो, अनुपायकिरियापरिच्चागतो, मोहजपरिळाहवूपसमतो, सब्बञ्जुतापटिलाभतो च 
चतुरधिट्ठानपदट्ठाना पञ्जा । 


तत्थ जेय्यपटिञ्जानुविधानेहि सच्चाधिट्ठानं, वत्थुकामकिलेसकामपरिच्चागेहि चागाधिट्ठानं, दोसदुक्खवूपसमेहि 
उपसमाधिट्टानं, अनुबोधपटिवेधेहि पञ्ञाधिट्ठानं । तिविधसच्चपरिग्गहितं दोसत्तयविरोधि सच्चाधिट्ठानं, 
तिविधचागपरिग्गहितं दोसत्तयविरोधि चागाधिट्ठानं, तिविधवूपसमपरिग्गहितं दोसत्तयविरोधि उपसमाधिद्ठानं, 
तिविधञाणपरिग्गहितं दोसत्तयविरोधि पञ्जाधिट्ठानं | सच्चाधिट्ठानपरिग्गहितानि चागूपसमपञ्जाधिट्ठानानि अविसंवादनतो, 
पटिञ्जानुविधानतो च। चागाधिट्ठानपरिग्गहितानि सच्चूपसमपञ्ञजाधिट्ठानानि पटिपक्खपरिच्चागतो, सब्बपरिच्चागफलत्ता 
च। उपसमाधिट्टठानपरिग्गहितानि सच्चचागपञ्ञजाधिट्ठानानि किलेसपरिळाहूपसमतो, कामूपसमतो, कामपरिळाहृूपसमतो 
च। पञ्जाधिट्ठानपरिग्गहितानि सच्चचागूपसमाधिट्ठानानि जाणपुब्बङ्गमतो, ञाणानुपरिवत्तनतो चाति एवं सब्बापि पारमियो 
सच्चप्पभाविता चागपरिब्यञ्जिता उपसमोपबूहिता पञ्ञापरिसुद्धा । सच्चञ्हि एतासं जनकहेतु, चागो परिग्गाहकहेतु, 
उपसमो परिवुड्डिहेतु, पञ्ञा पारिसुद्धिहेतु । तथा आदिम्हि सच्चाधिट्ठानं सच्चपटिञ्जत्ता, मज्झे चागाधिट्टानं कतपणिधानस्स 

परहिताय अत्तपरिच्चागतो, अन्ते उपसमाधिड्टानं सब्बूपसमपरियोसानत्ता, आदिमञ्झपरियोसानेसु पञ्ञाधिट्ठानं तस्मि 
सति सम्भवतो, असति अभावतो, यथापटिञ्ञञ्च भावतो। 


तत्थ महापुरिसा अत्तहितपरहितकरेहि गरुपियभावकरेहि सच्चचागाधिट्टानेहि गिहिभूता आमिसदानेन परे 
अनुग्गण्हन्ति। तथा अत्तहितपरहितकरेहि गरुपियभावकरेहि उपसमपञ्ञाधिट्ठानेहि च पब्बजितभूता धम्मदानेन परे 
अनुग्गण्हन्ति । 


तत्थ अन्तिमभवे बोधिसत्तस्स चतुरधिट्ठानपरिपूरणं । परिपुण्णचतुरधिट्ठानस्स हि चरिमकभवूपपत्तीति एके । तत्र हि 
गब्भोक्कन्तिठितिअभिनिक्खमनेसु पञ्ञाधिट्ठानसमुदागमेन सतो सम्पजानो सच्चाधिट्ठानपारिपूरिया सम्पतिजातो 
उत्तराभिमुखो सत्तपदवीतिहारेन गन्त्वा सब्बा दिसा ओलोकेत्वा सच्चानुपरिवत्तिना वचसा “अग्गोहमस्मि लोकस्स, जेट्टी... 
पे०... सेट्टोहमस्मि लोकस्सा"ति (दी० नि० २.३१; म० नि० ३.२०७) तिक्खत्तुं सीहनादं नदि, उपसमाधिट्ठानसमुदागमेन 
जिण्णातुरमतपब्बजितदस्साविनो चतुधम्मपदेसकोविदस्स योब्बनारोग्यजीवितसम्पत्तिमदानं उपसमो, 
चागाधिट्ठानसमृदागमेन महतो जातिपरिवड्टस्स हत्थगतस्स च चक्कवत्तिरज्जस्स अनपेक्खपरिच्चागोति। 


दुतिये ठाने अभिसम्बोधियं चतुरधिट्ठानं परिपुण्णन्ति केचि। तत्थ हि यथापटिञ्ञं सच्चाधिट्ठानसमुदागमेन चतुन्नं 
अरियसच्चानं अभिसमयो, ततो हि सच्चाधिद्टानं परिपुण्णं । चागाधिट्ठानसमुदागमेन सब्बकिलेसोपक्किलेसपरिच्चागो, 
ततो हि चागाधिट्ठानं परिपुण्णं । उपसमाधिट्ठानसमुदागमेन परमूपसमसम्पत्ति, ततो हि उपसमाधिद्ठानं परिपुण्णं । 
पञ्जाधिट्ठानसमुदागमेन अनावरणञजाणपटिलाभो, ततो हि पञ्ञाधिट्ठानं परिपुण्णन्ति, तं असिद्धं अभिसम्बोधियापि 
परमत्थभावतो। 


ततिये ठाने धम्मचक्कप्पवत्तने (सं० नि० ५.१०८१; महाव० १३; पटि० म० २.३०) चतुरधिट्ठानं परिपुण्णन्ति अञ्ञे। 
तत्थ हि सच्चाधिड्ठानसमुदागतस्स द्वादसहि आकारेहि अरियसच्चदेसनाय सच्चाधिट्ठानं परिपुण्णं, चागाधिड्ञानसमुदागतस्स 
सद्भम्ममहायागकरणेन चागाधिट्टानं परिपुण्णं। उपसमाधिट्ठानसमुदागतस्स सयं उपसन्तस्स परेसं उपसमनेन 
उपसमाधिड्टानं परिपुण्णं, पञ्जाधिट्ठानसमुदागतस्स विनेय्यानं आसयादिपरिजाननेन पञ्ञाधिट्ठानं परिपुण्णन्ति, तदपि 
असिद्धं अपरियोसितत्ता बुद्धकिच्चस्स। 


चतुत्थे ठाने परिनिब्बाने चतुरधिट्ठानपरिपुण्णन्ति अपरे । तत्र हि परिनिब्बुतत्ता परमत्थसच्चसम्पत्तिया 
सच्चाधिड्ठानपरिपूरणं, सब्बूपधिपटिनिस्सग्गेन चागाधिट्ठानपरिपूरणं, सब्बसङ्घारूपसमेन उपसमाधिट्ठानपरिपूरणं, 
पञ्जापयोजनपरिनिट्ठानेन पञ्ञाधिट्ठानपरिपूरणन्ति । 


तत्र महापुरिसस्स विसेसेन मेत्ताखेत्ते अभिजातियं सच्चाधिट्ठानसमुदागतस्स सच्चाधिट्ठानपरिपूरणमभिब्यत्तं, विसेसेन 
करुणाखेत्ते अभिसम्बोधियं पञ्जाधिट्ठानसमुदागतस्स पञ्ञाधिट्ठानपरिपूरणमभिव्यत्तं, विसेसेन मुदिताखेत्ते 
धम्मचक्कप्पवत्तने (सं० नि० ५.१०८१; महाव० १३; पटि० म० २.३०) चागाधिट्ठानसमुदागतस्स 
चागाधिट्ठानपरिपूरणमभिब्यत्तं, विसेसेन उपेक्खाखेत्ते परिनिब्बाने उपसमाधिड्डानसमुदागतस्स 
उपसमाधिड्ठानपरिपूरणमभिब्यत्तन्ति ददुब्बं । 


तत्रपि सच्चाधिट्ठानसमुदागतस्स संवासेन सीलं वेदितब्बं, चागाधिड्ानसमुदागतस्स संबोहारेन सोचेय्यं वेदितब्बं, 

उपसमाधिट्ठानसमुदागतस्स आपदासु थामो वेदितब्बो, पञ्जाधिट्ठानसमुदागतस्स साकच्छाय पञ्जा वेदितब्बा। एवं 
सीलाजीवचित्तदिट्टिविसुद्भियो वेदितब्बा । 


तथा सच्चाधिड्ानसमुदागमेन दोसा अगतिं न गच्छति अविसंवादनतो, चागाधिट्ठानसमुदागमेन लोभा अगतिं न 
गच्छति अनभिसङ्गतो, उपसमाधिट्ठानसमुदागमेन भया अगतिं न गच्छति अनपराधतो, पञ्ञाधिड्ञानसमुदागमेन मोहा 
अगतिं न गच्छति यथाभूतावबोधतो । 


तथा पठमेन अदुट्टो अधिवासेति, दुतियेन अलुद्धो पटिसेबति, ततियेन अभीतो परिवज्जेति, चतुत्थेन असम्मूळहो 
विनोदेति । पठमेन नेक्खम्मसुखप्पत्ति, इतरेहि पविवेकउपसमसम्बोधिसुखप्पत्तियो होन्तीति दटुब्बा । तथा 
विवेकजपीतिसुखसमाधिजपीतिसुख अप्पीतिजकायसुखसतिपारिसुद्भरिजउपेक्खासुखप्पत्तियो एतेहि चतूहि यथाक्कमं 
होन्तीति। एवमनेकगुणानुबन्धेहि चतूहि अधिट्ठानेहि सब्बपारमिसमूहसङ्गहो वेदितब्बो। यथा च चतूहि अधिट्ठानेहि 
सब्बपारमिसङ्गहो, एबं करुणापञ्ञाहिपीति दट्ठब्बं | सब्बोपि हि बोधिसम्भारो करुणापञ्ञाहि सङ्गहितो। 
करुणापञ्ञापरिग्गहिता हि दानादिगुणा महाबोधिसम्भारा भवन्ति बुद्भत्तसिद्भिपरियोसानाति एवमेतासं सङ्गहो वेदितब्बो। 


को सम्पादनूपायोति सकलस्सापि पुञ्जादिसम्भारस्स सम्मासम्बोधि, उद्दिस्स अनवसेससम्भरणं 
अवेकल्लकारितायोगेन, तत्थ च सक्कच्चकारिता आदरबहुमानयोगेन, सातच्चकारिता निरन्तरपयोगेन, 
चिरकालादियोगो च अन्तरा अवोसानापज्जनेनाति चतुरङ्गयोगो एतासं सम्पादनूपायो। अपिच समासतो कताभिनीहारस्स 
अत्तनि सिनेहस्स परियादानं, परेसु च सिनेहस्स परिवड्डनं एतासं सम्पादनूपायो । सम्मासम्बोधिसमधिगमाय हि 
कतमहापणिधानस्स महासत्तस्स याथावतो परिजाननेन सब्बेसु धम्मेसु अनुपलित्तस्स अत्तनि सिनेहो परिक्खयं परियादानं 
गच्छति, महाकरुणासमायोगवसेन पन पिये पुत्ते विय सब्बसत्ते सम्पस्समानस्स तेसु मेत्तासिनेहो परिवड्डति ततो च 
तंतदावत्थानुरूपमत्तपरसन्तानेसु लोभदोसमोहविगमेन विदूरीकतमच्छरियादिबोधिसम्भारपटिपक्खो महापुरिसो 
दानपियवचनअत्थचरियासमानत्ततासङ्घातेहि चतूहि सङ्गहवत्थूहि (दी० नि० ३.२१०; अ० नि० ४.३२) चतुरधिट्ठानानुगतेहि 
अच्चन्तं जनस्स सङ्गहकरणवसेन उपरि यानत्तये अवतारणं परिपाचनञ्च करोति । महासत्तानञ्हि महापञ्जा महाकरुणा च 
दानेन अलङ्कृता; दानं पियवचनेन; पियवचनं अत्थचरियाय; अत्थचरिया समानत्तताय अलङ्कता सङ्गहिता च। 
सब्बभूतत्तभूतस्स हि बोधिसत्तस्स सब्बत्थ समानसुखदुक्खताय समानत्ततासिद्धि । बुद्भभूतो पन तेहेव सङ्गहवत्थूहि 
चतुरधिट्टठानपरिपूरिताभिबुद्धेहि जनस्स अच्चन्तिकसङ्गहकरणेन अभिविनयनं करोति। दानञ्हि सम्मासम्बुद्भानं 
चागाधिट्ठानेन परिपूरिताभिबुद्ध; पियबचनं सच्चाधिट्ठानेन; अत्थचरिया पञ्ञाधिट्ठानेन; समानत्तता उपसमाधिट्ठानेन 
परिपूरिताभिबुद्धा । तथागतानञ्हि सब्बसावकपच्चेकबुद्भेहि समानत्तता परिनिब्बाने । तत्र हि तेसं अविसेसतो एकीभावो । 
तेनेवाह “नत्थि विमुत्तिया नानत्त"न्ति। 


होन्ति चेत्थ - 


“सच्चो चागी उपसन्तो, पञ्ञजवा अनुकम्पको, 
सम्भतसब्बसम्भारो, कं नामत्थं न साधये॥ 


महाकारुणिको सत्था, हितेसी च उपेक्खको, 
निरपेक्खो च सब्बत्थ, अहो अच्छरियो जिनो॥ 

विरत्तो सब्बधम्मेसु, सत्तेसु च उपेक्खको, 
सदा सत्तहिते युत्तो, अहो अच्छरियो जिनो॥ 


सब्बदा सब्बसत्तानं, हिताय च सुखाय च, 
उस्युत्तो अकिलासू च, अहो अच्छरियो जिनो”ति॥ (चरिया० अट्टु० ३२० पकिण्णककथा)। 


कित्तकेन कालेन सम्पादनन्ति हेट्रिमेन ताव परिच्छेदेन चत्तारि असङ्ख्येय्यानि कप्पसतसहस्सञ्च, मज्झिमेन 
अट्ठासङ्ख्येय्यानि कप्पसतसहस्सञ्च, उपरिमेन सोळसासङ्ख्येय्यानि कप्पसतसहस्सञ्च, एते च भेदा यथाक्कमं 
पञ्जाधिकसद्धाधिकवीरियाधिकवसेन जातब्बा | पञ्जाधिकानञ्हि सद्धा मन्दा होति, पञ्जा तिक्खा । सद्धाधिकानं पञ्जा 
मञ्झिमा होति, वीरियाधिकानं पञ्जा मन्दा। पञ्ञजानुभावेन च सम्मासम्बोधि अभिगन्तब्बाति अट्ठकथायं वुत्तं । अविसेसेन 
पन विमुत्तिपरिपाचनीयानं धम्मानं तिक्खमज्झिममुदुभावेन तयोपेते भेदा युत्ताति वदन्ति। तिविधा हि बोधिसत्ता 
अभिनीहारक्खणे भवन्ति उग्घटितञ्जूविपञ्चितञ्ञूनेय्यभेदेन | तेसु उग्घटितञ्जू सम्मासम्बुद्भस्स सम्मुखा चतुप्पदिकं गाथं 
सृणन्तो ततियपदे अपरियोसितेयेव छअभिञ्ञाहि सह पटिसम्भिदाहि आरहत्तं पत्तुं समत्थुपनिस्सयो होति, दुतियो सत्थु 
सम्मुखा चतुप्पदिकं गाथं सुणन्तो अपरियोसितेयेव चतुत्थपदे छहि अभिञ्ञाहि आरहत्तं पत्तुं समत्थुपनिस्सयो होति, इतरो 
भगवतो सम्मुखा चतुप्पदिकं गाथं सुत्वा परियोसिताय गाथाय छहि अभिञ्जाहि अरहत्तं पत्तुं समत्थुपनिस्सयो भवति। 
तयोपेते विना कालभेदेन कताभिनीहारलद्भब्याकरणा पारमियो पूरेन्ता यथाक्कमं यथावुत्तभेदेन कालेन सम्मासम्बोधि 
पापुणन्ति तेसु तेसु पन कालभेदेसु अपरिपुण्णेसु ते ते महासत्ता दिवसे दिवसे वेस्सन्तरदानसदिसं दानं देन्तापि तदनुरूपे 
सीलादिसब्बपारमिधम्मे आचिनन्तापि अन्तरा बुद्धा भविस्सन्तीति अकारणमेतं । कस्मा? जाणस्स अपरिपच्चनतो । 
परिच्छिन्नकालनिप्फादितं विय हि सस्सं परिच्छिन्नकाले परिनिप्फादिता सम्मासम्बोधि | तदन्तरा पन सब्बुस्साहेन 
वायमन्तेनापि न सक्का पापुणितुन्ति पारमिपारिपूरी यथावुत्तकालविसेसं विना न सम्पज्जतीति वेदितब्बं । 


को आनिसंसोति ये ते कताभिनीहारानं बोधिसत्तानं - 


“एवं सब्बङ्गसम्पन्ना, बोधिया नियता नरा। 

संसरं दीघमद्धानं, कप्पकोटिसतेहिपि। 

अवीचिम्हि नुप्पज्जन्ति, तथा लोकन्तरेसु चा"ति॥ आदिना (अभि० अट्ट० १,निदानकथा; अप० अट्ठु० 
१,दूरेनिदानकथा; जा० अट्टु० १.दूरेनिदानकथा; बु० वं० अट्टः २७.दूरेनिदानकथा; चरिया० अट्टु० 
पकिण्णककथा) - 


अट्टारस अभब्बड्ठानानुपगमनप्पकारा आनिसंसा संवण्णिता। ये च “सतो सम्पजानो आनन्द बोधिसत्तो तुसिताकाया 
चवित्वा मातुकुच्छिं ओक्कमी”तिआदिना (म० नि० ३.१९९) सोळस अच्छरियब्मुतधम्मप्पकारा, ये च “सीतं ब्यपगतं 
होति, उण्हञ्च उपसम्मती”तिआदिना (बु० वं० ८३), “जायमाने खो सारिपुत्त बोधिसत्ते अयं दससहस्सिलोकधातु 
सङ्कम्पति सम्पकम्पति सम्पवेधतीतिआदिना च द्वत्तिस पुब्बनिमित्तप्पकारा, ये वा पनञ्जेपि “बोधिसत्तानं 
अधिप्पायसमिज्झनं कम्मादीसु वसीभावो "ति एवमादयो तत्थ तत्थ जातकबुद्भवंसादीसु दस्सितप्पकारा आनिसंसा, ते 
सब्बेपि एतासं आनिसंसा, तथा यथानिदस्सितभेदा अलोभादोसादिगुणयुगळादयो चाति वेदितब्बा। 


कि फलन्ति समासतो ताव सम्मासम्बुद्धभावो एतासं फलं, वित्थारतो पन द्रत्तिसमहापुरिसलक्खण- (दी० नि० २.२४ 

आदयो; ३.१६८ आदयो; म° नि० २.३८५) 
असीतिअनुब्यञ्जनब्यामप्पभादिअनेकगुणगणसमुज्जलरूपकायसम्पत्तिअधिट्ठाना 
दसबलचतुवेसारज्जछअसाधारणजाणअट्टारसावेणिकबुद्धधम्म- (दी० नि० अट्टु० ३.३०५; मूलटी० 
२.सृत्तन्तभाजनीयवण्णना) -पभृतिअनेकसतसहस्सगुणसमुदयोपसोभिनी धम्मकायसिरी, यावता पन बुद्धगुणा ये 
अनेकेहिपि कप्पेहि सम्मासम्बुद्भेनापि वाचाय परियोसापेतुं न सक्का, इदं एतासं फलन्ति अयमेत्थ सङ्घेपो, वित्थारो पन 
बुद्भवंसचरियापिटकजातकमहापदानसृत्तादीनं बसेन वेदितब्बो। 


यथावुत्ताय पटिपदाय यथावुत्तविभागानं पारमीनं पूरितभावं सन्धायाह “समतिस पारमियो पूरेत्वा ति । सतिपि 
महापरिच्चागानं दानपारमिभावे परिच्चागविसेसभावदस्सनत्थञ्चेव सुदुक्करभावदस्सनत्थञ्च “पञ्च महापरिच्चागे”ति 
विसुं गहणं, ततोयेव च अङ्गपरिच्चागतो विसुं नयनपरिच्चागग्गहणं, परिग्गहपरिच्चागभावसामञ्जेपि धनरज्जपरिच्चागतो 
पुत्तदारपरिच्चागग्गहणञ्च कतं । गतपच्चागतिकवत्तसङ्घाताय पुब्बभागपटिपदाय सद्भि अभिञ्जासमापत्तिनिप्फादनं 
पुब्बयोगो। दानादीसुयेव सातिसयपटिपत्तिनिप्फादनं पुब्बचरिया, या चरियापिटकसङ्गहिता। अभिनीहारो पुब्बयोगो, 
दानादिपटिपत्ति, कायविवेकवसेन एकचरिया वा पुब्बचरियाति केचि | दानादीनञ्चेव अप्पिच्छतादीनञ्च संसारनिब्बानेसु 
आवीनवानिसंसादीनञ्च विभावनवसेन सत्तानं बोधित्तये पतिट्टापनपरिपाचनवसेन पवत्ता कथा धम्मक्खानं। जातीनं 
अत्थचरिया जातत्थचरिया, सापि करुणायनवसेनेव। आदि-सद्देन लोकत्थचरियादयो सङ्गण्हाति। 
कम्मस्सकताजाणवसेन, अनवज्जकम्मायतनविज्जाड्ठानपरिचयवसेन, खन्धायतनादिपरिचयवसेन, 
लक्खणत्तयतीरणवसेन च जाणचारो बुद्धिचरिया, सा पन अत्थतो पञ्ञापारमीयेव, जाणसम्भारदस्सनत्थं विसुं गहणं । 
कोटिन्ति परियन्तो, उक्कंसोति अत्थो । चत्तारो सतिपट्ठाने भावेत्वा बृहेत्वाति सम्बन्धो । तत्थ भावेत्वाति उप्पादेत्वा । 
बूहेत्वाति वड्डेत्वा । सतिपट्ठानादिग्गहणेन आगमनपटिपदं मत्थकं पापेत्वा दस्सेति, विपस्सनासहगता एव वा 
सतिपड्ठानादयो दटुब्बा। एत्थ च “येन अभिनीहारेना”तिआदिना आगमनपटिपदाय आदिं दस्सेति, “दानपारमी”तिआदिना 
मज्झं, “चत्तारो सतिपट्ठानेतिआदिना परियोसानन्ति वेदितब्बं | 


सम्पतिजातोति हत्थतो मुच्चित्वा मुहुत्तजातो, न मातुकुच्छितो निकखन्तमत्तो। निक्खन्तमत्तञ्हि महासत्तं पठमं 
ब्रह्मानो सुवण्णजालेन पटिग्गण्हिंसु, तेसं हत्थतो चत्तारो महाराजानो अजिनप्पवेणिया, तेसं हत्थतो मनुस्सा 
दुकूलचुम्बटकेन पटिग्गण्हिंसु, मनुस्सानं हत्थतो मुञ्चित्वा पथवियं पतिड्टितोति यथाह भगवा महापदानदेसनायं । सेतम्हि 
छत्तेति दिब्बसेतच्छत्ते। अनुहीरमानेति धारियमाने । एत्थ च छत्तग्गहणेनेव खग्गादीनि पञ्च ककुधभण्डानिपि (जा० 
२.१९.७२) वुत्तानेवाति वेदितब्बं | खग्गतालवण्टमोरहत्थकवाळबीजनीउण्हीसपड्टापि हि छत्तेन सह तदा उपट्टिता अहेसुं । 
छत्तादीनियेव च तदा पञ्जायिंसु, न छत्तादिगाहका | सब्बा च दिसाति दसपि दिसा । नयिदं सब्बदिसाविलोकनं 
सत्तपदवीतिहारुत्तरकालं दडुब्बं । महासत्तो हि मनुस्सानं हत्थतो मुच्चित्वा पुरत्थिमदिसं ओलोकेसि, तत्थ देवमनुस्सा 
गन्धमालादीहि पूजयमाना “महापुरिस इध तुम्हेहि सदिसोपि नत्थि, कुतो उत्तरितरो”ति आहंसु। एवं चतस्सो दिसा, 
चतस्सो अनुदिसा, हेड्टा, उपरीति सब्बा दिसा अनुविलोकेत्वा सब्बत्थ अत्तना सदिसं अदिस्वा “अयं उत्तरा दिसा”ति तत्थ 
सत्तपदवीतिहारेन अगमासि। आसभिन्ति उत्तमं । अग्गोति सब्बपठमो। जेट्ठो सेट्ठोति च तस्सेव वेवचनं। अयमन्तिमा 
जाति, नत्थि दानि पुनब्भवोति इमस्मिं अत्तभावे पत्तब्बं अरहत्तं ब्याकासि। 


“अनेकेसं विसेसाधिगमानं पुब्बनिमित्तभावेना”ति सङ्कित्तेन वृत्तमत्थं “यज्ही 'तिआदिना वित्थारतो दस्सेति। 
तत्थ एत्थाति - 

“अनेकसाखज्च सहस्समण्डलं, 

छत्तं मरू धारयुमन्तलिक्खे। 

सुबण्णदण्डा वीतिपतन्ति चामरा, 

न दिस्सरे चामरछत्तगाहका ति ॥ (सु० नि० ६९३)। 


इमिस्सा गाथाय | सब्बञ्जुतञ्ञाणमेव सब्बत्थ अप्पटिहतचारताय अनावरणजाणन्ति आह 
“सब्बज्जुतानावरणजाणपटिलाभस्सा ति । “तथा अयं भगवापि गतो...पे०... पुब्बनिमित्तभावेना ति एतेन 
अभिजातियं धम्मतावसेन उप्पज्जनविसेसा सब्बबोधिसत्तानं साधारणाति दस्सेति | पारमितानिस्सन्दा हि तेति । 


विक्कमीति अगमासि। मरूति देवा । समाति विलोकनसमताय समा सदिसियो। महापुरिसो हि यथा एकं दिसं 
विलोकेसि, एवं सेसा दिसापि, न कत्थचि विलोकने विबन्धो तस्स अहोसीति। समाति वा विलोकेतु युत्ताति अत्थो। नहि 
तदा बोधिसत्तस्स विरूपबीभच्छविसमरूपानि विलोकेतु अयुत्तानि दिसासु उपट्टठहन्तीति। 


“एवं तथागतो”'ति कायगमनट्ढेन गत-सद्देन तथागत-सहं निद्विसित्वा इदानि आणगमनद्ठेन तं दस्सेतु “अथ 
वा तिआदिमाह । तत्थ नेक्खम्मेनाति अलोभप्पधानेन कुसलचित्तुप्पादेन । कुसला हि धम्मा इध नेक्खम्मं, न 
पब्बज्जादयो, “पठमज्झानेना”ति च वदन्ति। पहायाति पजहित्वा । गतो अधिगतो, पटिपन्नो उत्तरिविसेसन्ति अत्थो। 
पहायाति वा पहानहेतु, पहानलक्खणं वा । हेतुलक्खणत्थो हि अयं पहाय-सद्दो | “कामच्छन्दादिप्पहानहेतुकं गतो ति हेत्थ 
वुत्तं गमनं अवबोधो, पटिपत्ति एव वा । कामच्छन्दादिप्पहानेन च तं लक्खीयति। एस नयो “पदालेत्वा तिआदीसुपि। 
अब्यापादेनाति मेत्ताय। आलोकसञ्ञायाति विभूतं कत्वा मनसिकरणेन उपड्ितआलोकसञ्जाननेन। अविक्खेपेनाति 
समाधिना । धम्मववत्थानेनाति कुसलादिधम्मानं याथावविनिच्छयेन, सप्पच्चयनामरूपववत्थानेना "तिपि वदन्ति। 


एवं कामच्छन्दादिनीवरणप्पहानेन “अभिज्झं लोके पहाया"तिआदिना (विभ० ५०८) वुत्ताय पठमज्झानस्स 
पुब्बभागपटिपदाय भगवतो तथागतभावं दस्सेत्वा इदानि सह उपायेन अट्टहि समापत्तीहि, अट्ठारसहि च महाविपस्सनाहि तं 
दस्सेतुं “जाणेना”तिआदिमाह। नामरूपपरिग्गहकङ्कावितरणानञ्हि विबन्धभूतस्स मोहस्स दूरीकरणेन जातपरिञ्ञायं 
ठितस्स अनिच्चसञ्जादयो सिज्झन्ति, तथा झानसमापत्तीसु अभिरतिनिमित्तेन पामोज्जेन, तत्थ अनभिरतिया विनोदिताय 
झानादि समधिगमोति समापत्तिविपस्सनानं अरतिविनोदनअविज्जापदालनादि उपायो, उप्पटिपाटिनिद्देसो पन 
नीवरणसभावाय अविज्जाय हेठ्ठा नीवरणेसुपि सङ्गहदस्सनत्थन्ति दडुब्बं | समापत्तिविहारप्पवेसविबन्धनेन नीवरणानि 
कवाटसदिसानीति आह “नीवरणकवाटं उग्घाटेत्वा”ति। “रत्ति वितक्केत्वा विचारेत्वा दिवा कम्मन्ते पयोजेती 'ति 
वुत्तद्वाने विय वितक्कविचारा धूमायनाति अधिप्पेताति आह ““वितक्कविचारधूम ˆ न्ति। किञ्चापि पठमज्झानूपचारेयेव च 
दुक्खं, चतुत्थज्झानूपचारेयेव सुखं पहीयति, अतिसयप्पहानं पन सन्धायाह “चतुत्थज्झानेन सुखदुक्खं पहाया ति । 


अनिच्चस्स, अनिच्चन्ति अनुपस्सना अनिच्चानुपस्सना, तेभूमकधम्मानं अनिच्चतं गहेत्वा पवत्ताय विपस्सनायेतं 
नामं । निच्चसञ्ञन्ति सङ्घतधम्मे “निच्चा, सस्सता "ति एवं पवत्तमिच्छासञ्ञं, सञ्जासीसेन दिद्विचित्तानम्पि गहणं दट्ठ॒ब्बं। 
एस नयो इतो परेसुपि । निब्बिदानुपस्सनायाति सङ्घारेसु निन्बिज्जनाकारेन पवत्ताय अनुपस्सनाय। नन्दिन्ति 
सप्पीतिकतण्हं । तथा विरागानुपस्सनायाति विरज्जनाकारेन पवत्ताय अनुपस्सनाय । निरोधानुपस्सनायाति सङ्घारानं 
निरोधस्स अनुपस्सनाय। “ते सङ्घारा निरुज्झन्तियेब, आयति समुदयवसेन न उप्पज्जन्ती”ति एवं वा अनुपस्सना 
निरोधानुपस्सना। तेनेवाह “निरोधानुपस्सनाय निरोधेति, नो समुदेती 'ति। मुञ्चितुकम्यता हि अयं बलप्पत्ताति । 

पटिनिस्सज्जनाकारेन पवत्ता अनुपस्सना पटिनिस्सग्गानुपस्सना। पटिसङ्घा सन्तिट्दना हि अयं। आदानन्ति 
निच्चादिवसेन गहणं । सन्ततिसमूहकिच्चारम्मणानं वसेन एकत्तग्गहणं घनसञ्ञा। आयूहनं अभिसङ्करणं । 
अवत्थाविसेसापत्ति विपरिणामो। धुवसञ्ञन्ति थिरभावग्गहणं । निमित्तन्ति समूहादिघनवसेन, सकिच्चपरिच्छेदताय च 
सङ्घारानं सविग्गहग्गहणं | पणिधिन्ति रागादिपणिधि, सा पनत्थतो तण्हानं वसेन सङ्कारेसु निन्नता। 


अभिनिवेसन्ति अत्तानुदिट्टिं। अनिच्चदुक्खादिवसेन सब्बधम्मतीरणं अधिपञ्ञाधम्मविपस्सना। 
सारादानाभिनिवेसन्ति असारे सारग्गहणविपल्लासं । “इस्सरकुत्तादिवसेन लोको समुप्पन्नो"ति अभिनिवेसो 
सम्मोहाभिनिवेसो। केचि पन “अहोसि नु खो अहमतीतमद्भानन्तिआदिना पवत्तसंसयापत्ति सम्मोहाभिनिवेसो”ति 
वदन्ति। सङ्कारेसु लेणताणभावग्गहणं आलयाभिनिवेसो।  आलयरता आलयसमुदिता^ति वचनतो आलयो तण्हा, 
सायेव चक्खादीसु रूपादीसु च अभिनिविसनवसेन पवत्तिया आलयाभिनिवेसोति केचि। “एवंविधा सङ्कारा 
पटिनिस्सज्जीयन्ती”ति पवत्तं जाणं पटिसङ्कानुपस्सना। वट्टतो विगतत्ता विवट्टं निब्बानं, तत्थ आरम्मणकरणसङ्कातेन 
अनुपस्सनेन पवत्तिया विवद्वानुपस्सना गोत्रभु । संयोगाभिनिवेसन्ति संयुज्जनवसेन सङ्कारेसु अभिनिविसनं । दिद्देकद्ठेति 
दिट्टिया सहजातेकड्े, पहानेकट्टे च। “ओळारिके "ति उपरिमग्गवज्झे किलेसे अपेक्खित्वा वुत्तं, अञ्ञथा 
दस्सनपहातब्बापि दुतियमग्गवज्झेहि ओळारिकाति। अणुसहगतेति अणुभूते, इदं हेड्डिममग्गवज्झे अपेक्खित्वा वुत्तं । 
सब्बकिलेसेति अवसिट्ठसब्बकिलेसे। न हि पठमादिमग्गेहि पहीना किलेसा पुन पहीयन्तीति। 


कक्खळत्तं कठिनभावो। पग्घरणं द्रवभावो । लोकियवायुना भस्तस्स विय येन तंतंकलापस्स उद्धुमायनं, थम्भभावो 
बा, तं वित्थम्भनं। विज्जमानेपि कलापन्तरभूतानं कलापन्तरभूतेहि असम्फुट्ठभावे, तंतंभूतविवित्तता रूपपरियन्तो 
आकासोति येसं यो परिच्छेदो, तेहि सो असम्फुट्टोव, अञ्ञथा भूतानं परिच्छेदसभावो न सिया ब्यापीभावापत्तितो। 
अब्यापिता हि असम्फुट्ठताति। यस्मिं कलापे भूतानं परिच्छेदो, तेहि असम्फुट्टभावो असम्फुटुलक्खणं। तेनाह भगवा 
आकासधातुनिद्देसे “असम्फुट्टं चतूहि महाभूतेही ति (ध० स° ६३७)। 


विरोधिपच्चयसन्निपाते विसदिसुप्पत्ति रूष्पनं। चेतनापधानत्ता सङ्घारकखन्धधम्मानं चेतनावसेनेतं वृत्तं “सङ्कारानं 
अभिसङ्करणलक्खण'न्ति। तथा हि सृत्तन्तभाजनीये सङ्घारक्खन्धविभङ्गे “चक्खुसम्फस्सजा चेतना"तिआदिना (विभ० 
९२) चेतनाव विभत्ता, अभिसङ्करणलक्खणा च चेतना। यथाह “तत्थ कतमो पुञ्जाभिसङ्कारो? कुसला चेतना 
कामावचरा''तिआदि (विभ० २२६)। फरणं सविप्फारिकता। अस्सद्धियेति अस्सद्धियहेतु, निमित्तत्थे भुम्मं। एस नयो 
“कोसज्जे 'तिआदीसु | वूपसमलक्खणन्ति कायचित्तपरिळाहूपसमलक्खणं । लीनुद्भच्चरहिते अधिचित्ते पवत्तमाने 
पग्गहनिग्गहसम्पहंसनेसु अब्यावटताय अज्झुपेक्खनं पटिसङ्घानं पक्खपातुपच्छेदतो । 


मुसावादादीनं विसंवादनादिकिच्चताय लूखानं अपरिग्गाहकानं पटिपक्खभावतो परिग्गाहिका सम्मावाचा 
सिनिद्धभावतो सम्पयुत्तधम्मे, सम्मावाचापच्चयसुभासितानं सोतारञ्च पुग्गलं परिग्गण्हातीति सा परिग्गहलक्खणा 
सम्मावाचा। कायिककिरिया किञ्चि कत्तब्बं समुद्ठापेति। सयञ्च समुटुहनं घटनं होतीति सम्माकम्मन्तसङ्घाता विरति 
समुड्ानलक्खणा दडुब्बा, सम्पयृत्तधम्मानं वा उक्खिपनं समुट्ठापनं कायिककिरियाय भारुक्खिपनं विय । जीवमानस्स 
सत्तस्स, सम्पयुत्तधम्मानं वा जीवितिन्द्रियवुत्तिया, आजीवस्सेव वा सुद्धि वोदानं। ससम्पयृत्तधम्मस्स चित्तस्स 
संकिलेसपकखे पतितुं अदत्वा सम्मदेव पग्गण्हनं पग्गहो। 


“सङ्घारा"ति इध चेतना अधिप्पेताति वुत्तं “सङ्घारानं चेतनालक्खण न्ति। नमनं आरम्मणाभिमुखभावो । 

आयतनंपवत्तनं । आयतनानं वसेन हि आयसङ्घातानं चित्तचेतसिकानं पवत्ति । तण्हाय हेतुलक्खणन्ति वट्टस्स 
जनकहेतुभावो, मग्गस्स पन निब्बानसम्पापकत्तन्ति अयमेव तेसं विसेसो । 


तथलक्खणं अविपरीतसभावो। एकरसो अञ्जमञ्जानतिवत्तनं अनूनाधिकभावो। युगनद्धा समथविपस्सनाव, 
““सद्धापञ्ञा पग्गहाविक्खेपा "तिपि वदन्ति। 


खिणोति किलेसेति खयो, मग्गो। अनुप्पादपरियोसानताय अनुप्पादो, फलं । पस्सद्धि किलेसवूपसमो। 


छन्दस्साति कत्तुकम्यताछन्दस्स। मूललक्खणं पतिट्ठाभावो। समुद्वापनलक्खर्ण आरम्मणपटिपादकताय 
सम्पयुत्तधम्मानं उप्पत्तिहेतुता। समोधानं विसयादिसन्निपातेन गहेतब्बाकारो, या “सङ्गती"ति वुच्चति। समं सह ओदहन्ति 
अनेन सम्पयुत्तधम्माति वा समोधानं, फस्सो। समोसरन्ति सन्निपतन्ति एत्थाति समोसरणं। वेदनाय विना अप्पवत्तमाना 
सम्पयुत्तधम्मा वेदनानुभवननिमित्तं समोसटा विय होन्तीति एवं वुत्तं । गोपानसीनं कूटं विय सम्पयुत्तानं पामोकखभावो 
पमुखलक्खणं। ततो, तेसं वा सम्पयृत्तधम्मानं उत्तरि पधानन्ति तदुत्तरि। पञ्ञुत्तरा हि कुसला धम्मा। विमुत्तियाति 
फलस्स। तञ्हि सीलादिगुणसारस्स परमुक्कंसभावेन सारं । अयञ्च लकखणविभागो छधातुपञ्चझानङ्गादिवसेन 
तंतंसुत्तपदानुसारेन, पोराणठ्ुकथाय आगतनयेन च कतोति दडुब्बं । तथा हि वुत्तोपि कोचि धम्मो परियायन्तरप्पकासनत्थं 
पुन दस्सितो, ततो एव च “छन्दमूलका कुसला धम्मा मनसिकारसमुड्डाना, फस्ससमोधाना, वेदनासमोसरणा”ति, 
““पञ्जुत्तरा कुसला धम्मा ति, “विमुत्तिसारमिदं ब्रह्मचरियः न्ति, “निब्बानोगधञ्हि आवुसो ब्रह्मचरियं 
निब्बानपरियोसान न्ति च सुत्तपदानं वसेन “छन्दस्स मूललक्खण''न्तिआदि वुत्तं । 


तथधम्मा नाम चत्तारि अरियसच्चानि अविपरीतसभावत्ता। तथानि तंसभावत्ता। अवितथानि अमुसासभावत्ता। 
अनञ्ञथानि अञ्ञाकाररहितत्ता। 


जातिपच्चयसम्भूतसमुदागतट्ठोति जातिपच्चया सम्भूतं हुत्वा सहितस्स अत्तनो पच्चयानुरूपस्स उद्धं उद्ध 
आगतभावो, अनुपवत्तत्थोति अत्थो। अथ वा सम्भूतट्टो च समुदागतड्डो च सम्भूतसमुदागतट्टो, न जातितो जरामरणं न 
होति, न च जाति विना अञ्जतो होतीति जातिपच्चयसम्भूतट्ठो। इत्थञ्च जातितो समुदागच्छतीति जातिपच्चयसमुदागतट्ठो। 
या या जाति यथा यथा पच्चयो होति, तदनुरूपं पातुभावोति अत्थो। अविज्जाय सङ्कारानं पच्चयद्टोति एत्थापि न 
अविज्जा सङ्घारानं पच्चयो न होति, न च अविज्जं विना सङ्घारा उप्पज्जन्ति। या या अविज्जा येसं येसं सङ्कारानं यथा यथा 
पच्चयो होति, अयं अविज्जाय सङ्कारानं पच्चयट्टी, पच्चयभावोति अत्थो। 


भगवा तं जानाति पस्सतीति सम्बन्धो । तेनाति भगवता। तं विभज्जमानन्ति योजेतब्बं । तन्ति रूपायतनं । 
इट्ठानिट्टादीति आदि-सह्देन मज्झत्तं सङ्गण्हाति, तथा अतीतानागतपच्चुप्पन्नपरित्तअज्झत्तबहिद्धातद्‌भयादिभेदं । 
लब्भमानकपदवसेनाति रूपायतनं दिट्ठुं सद्दायतन सुतं गन्धायतनं रसायतनं फोइुब्बायतनं मृतं, सब्बं रूपं मनसा 
विञ्ञात"न्ति (ध० स० ९६६) वचनतो दिट्पदञ्च विञ्ञातपदञ्च रूपारम्मणे लब्भति। “रूपारम्मणं इटुँ अनिइं मञ्झत्तं 
परित्तं अतीतं अनागतं पच्चुप्पन्नं अज्झत्तं बहिद्धा दिडठं विञ्ञात रूपं रूपायतनं रूपधातु वण्णनिभा सनिदस्सनं सप्पटिघं 
नीलं पीतक न्ति एवमादीहि अनेकेहि नामेहि। “तेरसहि वारेही”ति रूपकण्डे (ध० स० ६१४ आदयो) आगते तेरस 
निद्देसवारे सन्धायाह। एकेकस्मिञ्च वारे चतुन्नं चतुन्नं ववत्थापननयानं वसेन “द्विपञ्ञासाय नयेही ति आह | तथमेव 
अविपरीतदस्सिताय, अप्पटिवत्तियदेसनताय च। जानामि अब्भञ्ञासिन्ति वत्तमानातीतकालेसु जाणप्पवत्तिदस्सनेन 

अनागतेपि आणप्पवत्ति वुत्तायेवाति दट्ठुब्बा। विदित-सद्दो अनामट्टकालविसेसो वेदितब्बो, “दिट्ठुं सुतं 
मुत''न्तिआदीसु (ध० स० ९६६) विय । न उपद्ठासीति अत्तत्तनियवसेन न उपगच्छि। यथा रूपारम्मणादयो धम्मा यंसभावा 
यंपकारा च, तथा ने पस्सति जानाति गच्छतीति तथागतोति एवं पदसम्भवो वेदितब्बो । केचि पन “निरुत्तिनयेन 
पिसोदरादिपक्खेपेन वा दस्सी-सद्दस्स लोपं, आगत-सद्दस्स चागमं कत्वा तथागतो ति वण्णेन्ति। 


निद्दोसताय अनुपवज्जं। पक्खिपितब्बाभावेन अनूनं। अपनेतब्बाभावेन अनधिकं। अत्थब्यञ्जनादिसम्पत्तिया 
सब्बाकारपरिपुण्णं। नो अज्ञथाति “तथेवा'"'ति वृत्तमेवत्थं ब्यतिरेकेन सम्पादेति। तेन यदत्थं भासितं, एकन्तेन 
तदत्थनिप्फादनतो यथा भासितं भगवता, तथेवाति अविपरीतदेसनतं दस्सेति। “गदत्थो ति एतेन तथं गदतीति 
तथागतोति द-कारस्स त-कारो कतो निरुत्तिनयेनाति दस्सेति। 


तथा गतमस्साति तथागतो, गतन्ति च कायस्स वाचाय वा पवत्तीति अत्थो। तथाति च वुत्ते यंतं-सद्दानं 
अब्यभिचारिसम्बन्धिताय “यथा”'ति अयमत्थो उपड्टितोयेव होति कायवचीकिरियानञ्च अज्ञमज्ञानुलोमेन 
वचनिच्छायं, कायस्स वाचा, वाचाय च कायो सम्बन्धीभावेन उपतिट्टतीति इममत्थं दस्सेन्तो आह भगवतो 
ही तिआदि। इमस्मिं पन अत्थे तथावादिताय तथागतोति अयम्पि अत्थो सिद्धो होति। सो पन पुब्बे पकारन्तरेन 


दस्सितोति आह “एवं तथाकारिताय तथागतो ति । 


“तिरियं अपरिमाणासु लोकधातूसू ति एतेन यदेके “तिरियं विय उपरि अधो च सन्ति लोकधातुयो ति वदन्ति, तं 
पटिसेधेति। देसनाविलासोयेव देसनाविलासमयो यथा “पुञ्ञमयं, दानमय'`न्तिआदीसु। 


उपसग्गनिपातानं वाचकसद्दसन्निधाने तदत्थजोतनभावेन पवत्तनतो गत-सद्दोयेव अवगतत्थं अतीतत्थञ्च वदतीति 
आह “गतोति अवगतो अतीतो”ति। अथ वा अभिनीहारतो पट्ठाय याव सम्बोधि, एत्थन्तरे महाबोधियानपटिपत्तिया 
हानठानसंकिलेसनिवत्तीनं अभावतो यथा पणिधानं, तथा गतो अभिनीहारानुरूपं पटिपन्नोति तथागतो। अथ वा 
महिद्भिकताय, पटिसम्भिदानं उक्कंसाधिगमेन अनावरणताय च कत्थचि पटिघाताभावतो यथा रुचि, तथा 
कायवचीचित्तानं गतानि गमनानि पवत्तियो एतस्साति तथागतो। यस्मा च लोके विधयृत्तगतपकार-सद्दा समानत्था 
दिस्सन्ति, तस्मा यथा विधा विपस्सीआदयो भगवन्तो, अयम्पि भगवा तथा विधोति तथागतो। यथा युत्ता च ते भगवन्तो 
अयम्पि भगवा तथा युत्तोति तथागतो। अथ वा यस्मा सच्चं तच्छं तथन्ति जाणस्सेतं अधिवचनं, तस्मा तथेन जाणेन 
आगतोति तथागतोति | एवम्पि तथागत-सद्दस्स अत्थो वेदितब्बो - 


“पहाय कामादिमले यथा गता, 
समाधिञाणेहि विपस्सिआदयो। 
महेसिनो सक्यमुनी जुतिन्धरो, 
तथागतो तेन तथागतो मतो॥ 


तथञ्च धातायतनादिलक्खणं, 
सभावसामञ्ञविभागभेदतो। 
सयम्भुजाणेन जिनो समागतो, 
तथागतो वुच्चति सक्यपुङ्गवो॥ 

तथानि सच्चानि समन्तचक्खुना, 
तथा इदप्पच्चयता च सब्बसो। 
अनञ्ञनेय्येन यतो विभाविता, 
याथावतो तेन जिनो तथागतो॥ 


अनेकभेदासुपि लोकधातुसु, 
जिनस्स रूपायतनादिगोचरे । 
विचित्तभेदं तथमेव दस्सनं, 
तथागतो तेन समन्तलोचनो॥ 


यतो च धम्मं तथमेव भासति, 
करोति वाचायनुलोम मत्तनो। 
गुणेहि लोकं अभिभुय्य इरियति, 
तथागतो तेनपि लोकनायको॥ 


यथाभिनीहारमतो यथारुचि, 
पवत्तवाचातनुचित्तभावतो । 
यथाविधा येन पुरा महेसिनो, 
तथाविधो तेन जिनो तथागतो”ति॥ (इतिवु० अट्ट० ३८)। 


सङ्गहगाथा मुखमत्तमेव। कस्मा? अप्पमादपदं विय सकलधम्मपटिपत्तिया सब्बबुद्धगुणानं सङ्गाहकत्ता। तेनेवाह 
“सब्बाकारेना तिआदि। 


“तं कतमन्ति पुच्छती ति एतेन “कतमञ्च तं भिक्खवे'तिआदिवचनस्स सामज्जतो पुच्छाभावो दस्सितो 
अविसेसतो हि तस्स पुच्छाविसेसभावजापनत्थं महानिद्देसे आगता सब्बाव पुच्छा अत्थुद्धारनयेन दस्सेति “तत्थ पुच्छा 
नामा तिआदिना। तत्थ तत्थाति “तं कतमन्ति पुच्छती"ति एत्थ यदेतं सामञ्जतो पुच्छावचनं, तस्मिं। 


लक्खणन्ति जातुं इच्छितो यो कोचि सभावो। “अञ्जातन्ति येन केनचि जाणेन अञ्जातभावमाह, “अदिट्ठन्ति 
दस्सनभूतेन जाणेन पच्चक्खं विय अदिद्ठुतं। “अतुलित न्ति “एत्तकमेत' न्ति तुलनभूतेन अतूलिततं, “अतीरित न्ति 
तीरणभूतेन अकतञाणकिरियासमापनतं, “अविभूत न्ति जाणस्स अपाकटभावं, “ अविभावित' न्ति जाणेन 
अपाकटीकतभावं। अदिटुं जोतीयति एतायाति अदिट्वजोतना। दिड संसन्दीयति एतायाति दिट्टुसंसन्दना, साकच्छावसेन 
विनिच्छयकरणं । विमति छिज्जति एतायाति विमतिच्छेदना। अनुमतिया पुच्छा अनुमतिपुच्छा । “तं कि मञ्जथ 
भिक्खवे'तिआदि पुच्छाय हि “का तुम्हाकं अनुमती”ति अनुमति पुच्छिता होति कथेतुकम्यताति कथेतुकम्यताय । 


८. सरसेनेव पतनसभावस्स अन्तरा एव अतीव पातनं अतिपातो, सणिकं पतितुं अदत्वा सीघं पातनन्ति अत्थो। 
अतिक्कम्म वा सत्थादीहि अभिभवित्वा पातनं अतिपातो। सत्तोति खन्धसन्तानो। तत्थ हि सत्तपञ्ञत्ति। 
जीवितिन्द्रियन्ति रूपारूपजीवितिन्द्रियं । रूपजीवितिन्द्रिये हि विकोपिते इतरम्पि तंसम्बन्धताय विनस्सति । कस्मा पनेत्थ 

““पाणस्स अतिपातो, पाणोति चेत्थ बोहारतो सत्तो "ति च एकवचननिद्देसो कतो, ननु निरवसेसानं पाणानं अतिपाततो 
विरति इध अधिप्पेता। तथा हि वक्खति “सब्बपाणभूतहितानुकम्पीति सब्बे पाणभूते'तिआदिना (दी० नि० अट्ठु० 
१.चूळसीलवण्णना) बहुवचननिद्देसन्ति? सच्चमेतं, पाणभावसामञ्जवसेन पनेत्थ एकवचननिद्देसो कतो, 
सब्बसद्दसन्निधानेन तत्थ पुथुत्तं विञ्जायमानमेवाति सामञ्जनिद्देसं अकत्वा भेदवचनिच्छावसेन बहुबचननिद्देसो कतोति। 
किञ्च भिय्योसामञ्ञतो संवरसमादानं, तब्बिसेसतो संवरभेदोति इमस्स विसेसस्स जापनत्थं अयं वचनभेदो कतोति 
वेदितब्बो। याय चेतनाय वत्तमानस्स जीवितिन्द्रियस्स निस्सयभूतेसु महाभूतेसु उपक्कमकरणहेतु तं महाभूतप्पच्चया 
उप्पज्जनकमहाभूता नुप्पज्जिस्सन्ति, सा तादिसप्पयोगसमुट्ठापिका चेतना पाणातिपातो। लद्धुपक्कमानि हि भूतानि 
इतरभूतानि विय न विसदानीति समानजातियानं कारणं न होन्तीति। “कायवचीद्वारान न्ति एतेन मनोद्वारे पवत्ताय 
वधकचेतनाय पाणातिपातभावं पटिक्खिपति। 


पयोगवत्थुमहन्ततादीहि महासावज्जता तेहि पच्चयेहि उप्पज्जमानाय चेतनाय बलवभावतो वेदितब्बा । 
यथाधिप्पेतस्स हि पयोगस्स सहसा निप्फादनवसेन किच्चसाधिकाय बहुक्खत्तुं पवत्तजवनेहि लद्भासेवनाय च 
सन्निट्टापकचेतनाय वसेन पयोगस्स महन्तभावो। सतिपि कदाचि खुद्दके चेव महन्ते च पाणे पयोगस्स समभावे महन्तं 
हनन्तस्स चेतना तिब्बतरा उप्पज्जतीति वत्थुस्स महन्तभावो। इति उभयं पेतं चेतनाय बलवभावेनेव होति। तथा हि 
हन्तब्बस्स महागुणभावेन तत्थ पवत्तउपकारचेतना विय खेत्तविसेसनिब्बत्तिया अपकारचेतनापि बलवती, तिब्बतरा च 
उप्पज्जतीति तस्सा महासावज्जता दटुब्बा । तस्मा पयोगवत्थुआदिपच्चयानं अमहत्तेपि महागुणतादिपच्चयेहि चेतनाय 
बलवभावादिवसेनेव महासावज्जभावो वेदितब्बो। 


सम्भरीयन्ति एतेहीति सम्भारा, अङ्गानि । तेसु पाणसञ्जितावधकचित्तानि पुब्बभागियानिपि होन्ति। उपक्कमो 
वधकचेतनासमुट्ठापितो। पञ्चसम्भारवती पाणातिपातचेतनाति सा पञ्चसम्भारविनिमृत्ता दडुब्बा। विज्जामयो 
मन्तपरिजप्पनपयोगो आथब्बणिकादीनं विय । इद्धिमयो कम्मविपाकजिद्धिमयो दाठाकोटकादीनं विय। अतिविय 
पपञ्चोति अतिमहावित्थारो। 


एत्थाह - खणे खणे निरुज्झनसभावेसु सङ्घारेसु को हन्ति, को वा हञ्ञति, यदि चित्तचेतसिकसन्तानो, सो 
अरूपताय न छेदनभेदनादिवसेन विकोपनसमत्थो, नापि विकोपनीयो, अथ रूपसन्तानो, सो अचेतनताय 
कट्टकलिङ्गरूपमोति न तत्थ छेदनादिना पाणातिपातो लब्भति यथा मतसरीरे, पयोगोपि पाणातिपातस्स पहरणप्पकारादि 
अतीतेसु वा सङ्कारेसु भवेय्य अनागतेसु वा पच्चुप्पन्नेसु वा, तत्थ न ताव अतीतानागतेसु सम्भवति तेसं अभावतो, 
पच्चुप्पन्नेसु च सङ्घारानं खणिकत्ता सरसेनेव निरुज्झनसभावताय विनासाभिमुखेसु निप्पयोजनो पयोगो सिया, विनासस्स 
च कारणरहितत्ता न पहरणप्पकारादिपयोगहेतुकं मरणं, निरीहकताय च सङ्घारानं कस्स सो पयोगो, खणिकत्ता 
बधाधिप्पायसमकालभिज्जनकस्स किरियापरियोसानकालानवड्डानतो कस्स वा पाणातिपातकम्मबददरोति । 


बुच्चते - यथावुत्तवधकचेतनासहितो सङ्घारानं पुञ्जो सत्तसङ्कातो हन्ता, तेन पवत्तितवधकपयोगनिमित्तं 
अपगतुस्माविञ्जाणजीवितिन्द्रियो मतवोहारप्पवत्तिनिबन्धो यथावृत्तवधप्पयोगाकरणे उप्पज्जनारहो रूपारूपधम्मसमूहो 
हञ्जति, केवलो वा चित्तचेतसिकसन्तानो। वधप्पयोगाविसयभावेपि तस्स पञ्चबोकारभवे रूपसन्तानाधीनवुत्तिताय 
रूपसन्ताने परेन पयोजितजीवितिन्द्रियुपच्छेदकपयोगवसेन तन्निब्बत्तिविबन्धकविसदिसरूपुप्पत्तिया विहते विच्छेदो 


होतीति न पाणातिपातस्स असम्भवो, नापि अहेतुको पाणातिपातो, न च पयोगो निप्पयोजनो पच्चुप्पन्नेसु सङ्कारेसु 

कतपयोगवसेन तदनन्तरं उप्पज्जनारहस्स सङ्घारकलापस्स तथा अनुप्पत्तितो, खणिकानं सङ्घारानं खणिकमरणस्स 
इध मरणभावेन अनधिप्पेतत्ता, सन्ततिमरणस्स च यथावुत्तनयेन सहेतुकभावतो न अहेतुकं मरणं, न च कत्तुरहितो 
पाणातिपातप्पयोगो निरीहकेसुपि सङ्कारेसु सन्निहिततामत्तेन उपकारकेसु अत्तनो अनुरूपफलुप्पादननियतेसु कारणेसु 
कत्तुवोहारसिद्भितो यथा “पदीपो पकासेति निसाकरो चन्दिमा"ति च, न च केवलस्स वधाधिप्पायसहभुनो 
चित्तचेतसिककलापस्स पाणातिपातो इच्छितो सन्तानवसेन अवड्टितस्सेब पटिजाननतो, सन्तानवसेन पवत्तमानानञ्च 
पदीपादीनं अत्थकिरियासिद्भधि दिस्सतीति अत्थेव पाणातिपातेन कम्मबद्धो। अयञ्च विचारो अदिन्नादानादीसुपि 
यथासम्भवं विभावेतब्बो । 


““पहीनकालतो पट्ठाय विरतोवा ति एतेन पहानहेतुका इधाधिप्पेता समुच्छेदविरतीति दस्सेति। कम्मकखयजाणेन 
हि पाणातिपातदुस्सील्यस्स पहीनत्ता भगवा अच्चन्तमेव ततो पटिविरतोति वुच्चति समुच्छेदवसेन पहानविरतीनं 
अधिप्पेतत्ता। किञ्चापि पहानविरमणानं पुरिमपच्छिमकालता नत्थि, मग्गधम्मानं पन सम्मादिड्िआदीनं सम्मावाचादीनञ्च 
पच्चयपच्चयुप्पन्नभावे अपेक्खिते सहजातानम्पि पच्चयपच्चयुप्पन्नभावेन गहणं पुरिमपच्छिमभावेनेव होतीति 
गहणप्पवत्तिआकारवसेन पच्चयभूतेसु सम्मादिट्टिआदीसु पहायकक्षम्मेसु पहानकिरियाय पुरिमकालवोहारो, 
पच्चयुप्पन्नासु च विरतीसु विरमणकिरियाय अपरकालवोहारो च होतीति एवमेत्थ अत्थो दडुब्बो। पहान वा 
समुच्छेदवसेन, विरति पटिप्पस्सद्भिवसेन योजेतब्बा। अथ वा पाणो अतिपातीयति एतेनाति पाणातिपातो, 
पाणघातहेतुभूतो धम्मसमूहो । को पनेसो? अहिरिकानोत्तप्पदोसमोहविहिंसादयो किलेसा। ते हि भगवा अरियमग्गेन पहाय 
समुग्घाटेत्वा पाणातिपातदुस्सील्यतो अच्चन्तमेव पटिविरतोति वुच्चति किलेसेसु पहीनेसु किलेसनिमित्तस्स कम्मस्स 
अनुप्पज्जनतो। ` अदिन्नादानं पहाया'तिआदीसुपि एसेव नयो। विरतोवाति अवधारणेन तस्सा विरतिया कालादिवसेन 
अपरियन्ततं दस्सेति। यथा हि अञ्जे समादिन्नविरतिकापि अनवट्टितचित्तताय लाभजीवितादिहेतु समादानं भिन्दन्ति, न 
एवं भगवा। भगवा पन सब्बसो पहीनपाणातिपातत्ता अच्चन्तविरतो एवाति | बीतिक्कमिस्सामीति अनवज्जधम्मेहि 
बोकिण्णा अन्तरन्तरा उप्पज्जनका दुब्बलाकुसला। यस्मा पन कायवचीपयोगं उपलभित्वा “इमस्स किलेसा उप्पन्ना"ति 
विञ्जुना सक्का जातुं, तस्मा ते इमिना परियायेन “चक्खुसोतविजञ्जेय्या ति वृत्ताति दटुब्बा। कायिकाति 
पाणातिपातादिनिप्फादके बलवाकुसले सन्धायाह। 


गोत्तवसेन लद्धभवोहारोति सम्बन्धो। दीपेतुं वद्ठति ब्रह्मदत्तेन भासितवण्णस्स अनुसन्धिदस्सनवसेन इमिस्सा देसनाय 
आरद्भत्ता। तत्थायं दीपना -- “पाणातिपातं पहाय पाणातिपाता पटिविरतो समणस्स गोतमस्स सावकसङ्घो निहितदण्डो 
निहितसत्थो ति वित्थारेतब्बं । ननु च धम्मस्सापि वण्णो ब्रह्मदत्तेन भासितो? सच्चं भासितो, सो पन सम्मासम्बुद्धपभवत्ता, 
अरियसङ्घाधारत्ता च धम्मस्स धम्मानुभावसिद्भत्ता च तेसं तदृभयदीपनेनेव दीपितो होतीति विसुं न उद्धटो। 
सद्भम्मानुभावेनेव हि भगवा भिक्खुसङ्घो च पाणातिपातादिप्पहानसमत्थो अहोसि, देसना पन आदितो पट्टाय एवं 
आगताति। 


एत्थायं अधिप्पायो - “अत्थि भिक्खवे अञ्ञे च धम्मा"तिआदिना अनञ्ञसाधारणे बुद्धगुणे आरब्भ उपरि देसनं 
बड्टेतुकामो भगवा आदितो पट्ठाय “तथागतस्स वण्णं वदमानो वदेय्या"तिआदिना बुद्धगुणवसेनेव देसनं आरभि, न 
भिक्खुसङ्घवसेनाति। एसा हि भगवतो देसनाय पकति, यं एकरसेनेव देसनं दस्सेतुं लब्भमानस्सापि कस्सचि अग्गहणं | 
तथा हि रूपकण्डे दुकादीसु तन्निद्देसेसु च हदयवत्थु न गहितं । इतरवत्थूहि असमानगतिकत्ता देसनाभेदो होतीति। यथा हि 
चक्खुविञ्ञाणादीनि एकन्ततो चक्खादिनिस्सयानि, न एवं मनोविञ्ञाणं एकन्तेन हदयवत्थुनिस्सयं, निस्सितवसेन च 

वत्थुदुकादिदेसना पवत्ता “अत्थि रूपं चक्खुविञ्जाणस्स वत्थु, अत्थि रूपं न चक्खुविञ्ञाणस्स वत्थू^तिआदिना। 
यम्पि एकन्ततो हदयवत्थुनिस्सयं, तस्स वसेन “अत्थि रूपं मनोविञ्ञाणस्स वत्थू^तिआदिना दुकादीसु वुच्चमानेसुपि न 
तदनुरूपा आरम्मणदुकादयो सम्भवन्ति । न हि “अत्थि रूपं मनोविञ्ञजाणस्स आरम्मणं, अत्थि रूपं न मनोविञ्जाणस्स 
आरम्मण'न्ति सक्का वत्तुन्ति वत्थारम्मणदुका भिन्नगतिका सियुन्ति न एकरसा देसना भवेय्याति। तथा निक्खेपकण्डे 
चित्तुप्पादविभागेन अवुच्चमानत्ता अवितक्कअविचारपदविस्सज्जने “विचारो चा"ति वत्तुं न सक्काति 
अवितक्कविचारमत्तपदविस्सज्जने लब्भमानोपि वितक्को न उद्धटो, अञ्जथा “वितक्को चा”ति वत्तब्बं सिया। 


दण्डनसङ्कातस्स दण्डस्स परविहेठनस्स विवज्जितभावदीपनत्थं दण्डसत्थानं निकखेपवचनन्ति आह 
““परूपघातत्थाया तिआदि | विहेठनभावतोति विहिंसनभावतो। “भिक्खुसङ्घवसेनापि दीपेतुं वड्टती ति वृत्तत्ता तम्पि 
एकदेसेन दीपेन्तो “यं पन भिक्खू'तिआदिमाह। 


लज्जीति एत्थ वुत्तलज्जाय ओत्तप्पम्पि वुत्तमेवाति दडुब्बं । न हि पापजिगुच्छनं पापुत्तासनरहितं, पापभयं वा 
अलज्जनं अत्थीति। धम्मगरुताय वा बुद्धानं, धम्मस्स च अत्ताधीनत्ता अत्ताधिपतिभूता लज्जाव वृत्ता, न पन लोकाधिपति 
ओत्तप्पं। “दयं मेत्तचित्ततं आपन्नो”ति कस्मा वुत्तं, ननु दया-सद्दो “दयापन्नो”तिआवदीसु करुणाय पवत्ततीति? सच्चमेतं, 
अयं पन दया-सद्दो अनुरक्खणमत्थं अन्तोनीतं कत्वा पवत्तमानो मेत्ताय करुणाय च पवत्ततीति इध मेत्ताय पवत्तमानो 
बुत्तो। मिदति सिनिस्हतीति मेत्ता, मेत्ता एतस्स अत्थीति मेत्तं, मेत्तं चित्तं एतस्साति मेत्तचित्तो, तस्स भावो मेत्तचित्तता, मेत्ता 
इच्चेव अत्थो। “सब्बपाणभूतहितानुकम्पी “ति एतेन तस्सा विरतिया सत्तवसेन अपरियन्ततं दस्सेति। पाणभूतेति 
पाणजाते। अनुकम्पकोति करुणायनको । यस्मा पन मेत्ता करुणाय विसेसपच्चयो होति, तस्मा वुत्तं “ताय एव 
दयापन्नताया”ति। एवं येहि धम्मेहि पाणातिपाता विरति सम्पज्जति, तेहि लज्जामेत्ताकरुणाहि समङ्गीभावो दस्सितो। 
विहरतीति एवंभूतो हत्वा एकस्मिं इरियापथे उप्पन्नं दुक्खं अञ्ञेन इरियापथेन विच्छिन्दित्वा हरति पवत्तेति, अत्तभावं वा 
यापेतीति अत्थो। तेनेवाह “इरियति यपेति यापेति पालेती ति। 


आचारसीलमत्तकन्ति साधुजनाचारसीलमत्तकं, तेन इन्द्रियसंवरादिगुणेहिपि लोकियपुथुज्जनो तथागतस्स वण्णं वत्तु 
न सक्कोतीति दस्सेति। तथा हि इन्द्रियसंवरपच्चयपरिभोगसीलानि इध सीलकथायं न विभत्तानि। 


परसंहरणन्ति परस्स सन्तकहरणं । थेनो वुच्चति चोरो, तस्स भावो थेय्यं। इधापि खुद्दके परसन्तके अप्पसावज्जं, 
महन्ते महासावज्जं । कस्मा? पयोगमहन्तताय, वत्थुगुणानं पन समभावे सति किलेसानं उपक्कमानञ्च मुदुताय 
अप्पसावज्जं, तिब्बताय महासावज्जन्ति अयम्पि नयो योजेतब्बो। 


साहत्थिकादयोति एत्थ मन्तपरिजप्पनेन परसन्तकहरणं विज्जामयो, विना मन्तेन कायवचीपयोगेन परसन्तकस्स 
आकहुनं तादिसइद्भधानुभावेन इद्धिमयो पयोगो । 


सेसन्ति “पहाय पटिविरतो”ति एवमादिकं । तञ्हि पुब्बे वुत्तनयं। किञ्चापि नयिध सिक्खापदवोहारेन विरति वुत्ता, 
इतो अञ्जेसु पन सृत्तपदेसेसु विनयाभिधम्मेसु च पवत्तवोहारेन विरतियो चेतना च अधिसीलसिक्खादीनं अधिट्ठानभावतो, 
तेसु अञ्जतरकोठ्ठासभावतो च सिकखापदन्ति आह “पठमसिक्खापदे”ति। कामञ्चेत्थ “लज्जी दयापन्नो" ति न वृत्तं, 
अधिकारवसेन पन अत्थतो वा वुत्तमेवाति वेदितब्बं। यथा हि लज्जादयो पाणातिपातप्पहानस्स विसेसप्पच्चयो, एवं 
अदिन्नादानप्पहानस्सापीति, तस्मा सापि पाळि आनेत्वा वत्तब्बा। एसेव नयो इतो परेसुपि। अथ वा “सुचिभूतेना”ति एतेन 

हिरोत्तप्पादीहि समन्नागमो, अहिरिकादीनञ्च पहानं वुत्तमेवाति ““लज्जी"तिआदि न वुत्तन्ति दटुब्बं । 


असेहुचरियन्ति असेट्टानं हीनानं, असेट् वा लामकं निहीनं वृत्ति, मेथुनन्ति अत्थो। “ब्रह्मं सेट आचार न्ति 
मेथुनविरतिमाह । “आराचारी मेथुना”ति एतेन “इध ब्राह्मण एकच्चो...पे०... न हेव खो मातुगामेन सद्भि द्रयंद्रयसमापत्ति 
समापज्जति, अपिच खो मातुगामस्स उच्छादनपरिमद्नन्हापनसम्बाहनं सादियति, सो तं अस्सादेति, तं निकामेति, तेन च 
वित्ति आपज्जती”तिआदिना (अ० नि० ७.५०) वुत्ता सत्तविधमेथुनसंयोगापि पटिविरति दस्सिताति दडुब्बा। इधापि 
असद्भम्मसेवनाधिप्पायेन कायद्वारप्पवत्ता मग्गेनमग्गपटिपत्तिसमुड्ापिका चेतना अब्रह्मचरियं, मिच्छाचारे पन 
अगमनीयट्टाननीतिक्कमचेतनाति योजेतब्बं। तत्थ अगमनीयट्ठानं नाम पुरिसानं मातुरक्खितादयो दस, धनक्कीतादयो 
दसाति वीसति इत्थियो। इत्थीसु पन दसन्नं धनक्कितादीनं सारक्खसपरिदण्डानञ्च वसेन द्वादसन्नं अज्जे पुरिसा । 
गुणविरहिते विप्पटिपत्ति अप्पसावज्जा, महागुणे महासावज्जा। गुणरहितेपि च अभिभवित्वा पवत्ति महासावज्जा, उभिन्नं 
समानच्छन्दभावेपि किलेसानं उपक्कमानञ्च मुदुताय अप्पसावज्जा, तिब्बताय महासावज्जाति वेदितब्बा । तस्स द्वे 
सम्भारा सेवेतुकामताचित्तं, मग्गेनमग्गपटिपत्तीति। मिच्छाचारे पन अगमनीयड्डानता, सेवनाचित्तं मग्गेनमग्गपटिपत्ति, 
सादियनञ्चाति चत्तारो। “अभिभवित्वा वीतिक्कमने मग्गेनमग्गपटिपत्तिअधिवासने सतिपि 
पुरिमुप्पन्नसेवनाभिसन्धिपयोगाभावतो अभिभुय्यमानस्स मिच्छाचारो न होती 'ति वदन्ति। सेवनाचित्ते सति पयोगाभावो न 
पमाणं इत्थिया सेवनापयोगस्स येभुय्येन अभावतो, इत्थिया पुरेतरं उपड्ठापितसेवनाचित्तायपि मिच्छाचारो न सियाति 
आपज्जति पयोगाभावतो। तस्मा पुरिसस्स बसेन उक्कंसतो चत्तारो वृत्ताति दहुब्बं, अञ्ञथा इत्थिया 
पुरिसकिच्चकरणकाले पुरिसस्सपि सेवनापयोगाभावतो मिच्छाचारो न सियाति एके । इदं पनेत्थ सन्निड्टानं - अत्तनो 
रुचिया पवत्तितस्स तयो, बलक्कारेन पवत्तितस्स तयो, अनवसेसग्गहणेन पन चत्तारोति। एको पयोगो साहत्थिकोव । 


९. कम्मपथप्पत्तं दस्सेतुं “अत्थभञ्जनको ति वुत्तं। बचीपयोगो कायपयोगो वाति मुसा-सद्स्स किरियापधानतं 
दस्सेति | विसंवादनाधिप्पायो पुब्बभागक्खणे तङ्कणे च। वुत्तञ्हि “पुब्बेवस्स होति “मुसा भणिस्स'न्ति, भणन्तस्स होति 
“मुसा भणामी'ति” (पारा० २०५)। एतञ्हि द्वयं अङ्गभूतं, इतरं पन होतु वा मा वा, अकारणमेतं। अस्साति विसंवादकस्स। 
यथावुत्तं पयोगभूतं मुसा वदति विञ्ञापेति, समुद्ठापेति वा एतायाति चेतना मुसावादो। 


पुरिमनये लक्खणस्स अब्यापितताय, मुसा-सद्दस्स च विसंवदितब्बत्थवाचकत्तसम्भवतो परिपुण्णं कत्वा 
मुसावादलक्खणं दस्सेतुं “मुसाति अभूतं अतच्छं वत्थू'तिआदिना दुतियनयो आरद्धो । इमस्मिञ्च नये मुसा वदीयति 
बुच्चति एतायाति चेतना मुसावादो। “यमत्थं भञ्जती "ति वत्थुवसेन मुसावादस्स अप्पसावज्जमहासावज्जतमाह। 
यस्स अत्थं भञ्जति, तस्स अप्पगुणताय अप्पसावज्जो, महागुणताय महासावज्जोति अदिन्नादाने विय गुणवसेनापि 
योजेतब्बं । किलेसानं मुदुतिब्बतावसेनापि अप्पसावज्जमहासावज्जता लब्भतियेव। 


अत्तनो सन्तकं अदातुकामताय, पूरणकथानयेन च विसंवादनपुरेक्खारस्सेव मुसावादो। तत्थ पन चेतना बलवती न 
होतीति अप्पसावज्जता वुत्ता। अप्पताय ऊनस्स अत्थस्स पूरणवसेन पवत्ता कथा प्रणकथा। 


तज्जोति तस्सारुप्पो, विसंवादनानुरूपोति अत्थो। “वायामो”ति वायामसीसेन पयोगमाह । विसंवादनाधिप्पायेन 
पयोगे कतेपि परेन तस्मिं अत्थे अविञ्ञाते विसंवादनस्स असिज्झनतो परस्स तदत्थविजाननं एको सम्भारो वुत्तो। केचि 
पन “अभूतवचनं विसंवादनचित्तं परस्स तदत्थविजाननन्ति तयो सम्भारा"”ति वदन्ति। किरियासमुट्टापकचेतनाक्खणेयेव 
मुसावादककम्मुना बज्झति सन्निट्ठापकचेतनाय निब्बत्तत्ता, सचेपि दन्धताय विचारेत्वा परो तमत्थं जानातीति 

अधिप्पायो। 


“सच्चतो थेततो"तिआदीसु (म० नि० १.१९) विय थेत-सद्दो थिरपरियायो, थिरभावो च सच्चवादिताय अधिकतत्ता 
कथावसेन वेदितब्बोति आह “थिरकथोति अत्थो ति नथिरकथोति यथा हलिद्िरागादयो अनवद्वितसभावताय न थिरा, 
एवं न थिरा कथा यस्स सो न थिरकथोति हलिद्दिरागादयो यथा कथाय उपमा होन्ति, एवं योजेतब्बं। एस नयो 
“पासाणलेखा विया तिआदीसुपि। 


सद्धा अयति पवत्तति एत्थाति सद्धायो, सद्भायो एव सद्धायिको यथा “वेनयिको”ति (अ० नि० ८.११; पारा० ८)। 
सद्भाय वा अयितब्बो सद्धायिको, सद्धेय्योति अत्थो । वत्तब्बतं आपज्जति विसंवादनतोति अधिप्पायो। 


सुञ्ञभावन्ति पीतिविरहितताय रित्ततं। सा पिसुणवाचाति यायं यथावुत्ता सद्दसभावा वाचा, सा पियसुञ्ञजकरणतो 
पिसुणवाचाति निरुत्तिनयेन अत्थमाह | पिसतीति वा पिसुणा, समग्गे सत्ते अवयवभूते वग्गे भिन्ने करोतीति अत्थो। 


फरुसन्ति सिनेहाभावेन लूखं । सयम्पि फरुसाति दोमनस्ससमुट्ठितत्ता सभावेनपि कक्कसा । एत्थ च फरुसं 
करोतीति फलूपचारेन, फरुसयतीति वा वाचाय फरुस-सद्दप्पवत्ति वेदितब्बा। सयम्पि फरुसाति परेसं मम्मच्छेदवसेन 
पवत्तिया एकन्तनिटुरताय सभावेन, कारणवोहारेन च वाचाय फरुस-सद्दप्पवत्ति दटुब्बा । ततोयेव च नेव कण्णसुखा। 
अत्थविपन्नताय न हदयङ्गमा। 


येन सम्फं पलपतीति येन पलापसङ्कातेन निरत्थकवचनेन सुखं हितञ्च फलति विदरति विनासेतीति “सम्फ न्ति 
लबद्भनामं अत्तनो परेसञ्च अनुपकारकं यं किञ्चि पलपति। 


संकिलिइुचित्तस्साति लोभेन दोसेन वा विबाधितचित्तस्स, उपतापितचित्तस्स वा, दूसितचित्तस्साति अत्थो। चेतना 
पिसुणवाचा पिसुणं वदन्ति एतायाति। यस्स यतो भेदं करोति, तेसु अभिन्नेसु अप्पसावज्जं, भिन्नेसु महासावज्जं, तथा 
किलेसानं मुदुतिब्बताविसेसेसु । 


यस्स पेसुञ्ञं उपसंहरति, सो भिज्जतु वा मा वा, तस्स अत्थस्स विञ्जापनमेव पमाणन्ति आह 
“"तदत्थविजानन न्ति, कम्मपथप्पत्ति पन भिन्ने एव। 


अनुष्पदाताति अनुबलप्पदाता, अनुवत्तनवसेन वा पदाता । कस्स पन अनुवत्तनं पदानञ्च? “सहितान न्ति वुत्तत्ता 
““सन्धानस्सा ति विञ्ञायति। तेनेवाह “सन्धानानुप्पदाता ति । यस्मा पन अनुवत्तनवसेन सन्धानस्स पदानं आधानं, 
रक्खणं वा दळहीकरणं होति, तेन वुत्तं “दळहीकम्मं कत्ताति अत्थो"ति। आरमन्ति एत्थाति आरामो, रमितब्बद्दानं । 
यस्मा पन आकारेन विनापि अयमेवत्थो लब्भति, तस्मा वृत्तं “समग्गरामोतिपि पाळि, अयमेवेत्थ अत्थो ति । 


मम्मानि विय मम्मानि, येसु फरुसवाचाय छुपितमत्तेसु दुड्ठारूसु विय घट्टितेसु चित्तं अधिमत्तं दुक्खप्पत्तं होति। कानि 
पन तानि? जातिआदीनि अक्कोसवत्थूनि । तानि छिज्जन्ति, भिज्जन्ति वा येन कायवचीपयोगेन, सो मम्मच्छेदको। 
एकन्तेन फरुसचेतना फरुसवाचा फरुसं वदति एतायाति। कथं पन एकन्तफरुसचेतना होति? दुटुचित्तताय । तस्साति 
एकन्तफरुसचेतनाय एव फरुसवाचाभावस्स। मम्मच्छेदको सवनफरुसतायाति अधिप्पायो। चित्तसण्हताय फरुसवाचा 
न होति कम्मपथ'प्पत्तत्ता, कम्मभावं पन न सक्का वारेतुन्ति। एवं अन्वयवसेन चेतनाफरुसताय फरुसवाचं साधेत्वा 

इदानि तमेव पटिपक्खनयेन साधेतुं “वचनसण्हताया तिआदि वुत्तं। सा फरुसवाचा | यन्ति यं पुग्गलं । एत्थापि 
कम्मपथभावं अप्पत्ता अप्पसावज्जा, इतरा महासावज्जा, तथा किलेसानं मुदुतिब्बताभावे। केचि पन “यं उद्दिस्स 
फरुसवाचा पयुज्जन्ति, तस्स सम्मुखाव सीसं एतीति, एके “परम्मुखापि फरुसवाचा होतियेवा “ति वदन्ति । 
तत्थायमधिप्पायो यृत्तो सिया - सम्मुखा पयोगे अगारवादीनं बलवभावतो सिया चेतना बलवती, परस्स च तदत्थजाननं, 
न तथा असम्मुखाति। यथा पन अक्कोसिते मते आळहने कता खमना उपवादन्तरायं निवत्तेति, एवं “परम्मुखा पयुत्तापि 
फरुसवाचा होतियेवा”ति सक्का विञ्ञातुन्ति। कुपितचित्तन्ति अक्कोसाधिप्पायेनेव कुपितचित्तं, न मरणाधिप्पायेन। 
मरणाधिप्पायेन हि चित्तकोपे सति ब्यापादोयेव होतीति । एत्थाति - 


“नेलङ्गो सेतपच्छादो, एकारो वत्तती रथो। 
अनीघं पस्स आयन्तं, छिन्नसोतं अबन्धन'न्ति॥ (सं० नि० ४.३४७; उदा० ६५)। 


इमिस्सा गाथाय । सीलज्हेत्थ “नेलङ्ग न्ति वृत्तं । तेनेवाह चित्तो गहपति “नेलङ्गन्ति खो भन्ते सीलानमेतं अधिवचन''न्ति 
(सं० नि० ४.३४७) | सुकुमाराति अफरुसताय मुदुका । पुरस्साति एत्थ पुर-सद्दो तन्निवासीवाचको दडुब्बो “गामो 
आगतो”तिआदीसु विय | तेनेवाह “नगरवासीन' न्ति। मनं अप्पायति वड्टेतीति मनापा। तेन वृत्तं “चित्तवुड़िकरा 'ति। 
आसेवनं भावनं बहुलीकरणं । यं गाहयितुं पवत्तितो, तेन अग्गहिते अप्पसावज्जो गहिते महासावज्जोति, इधापि किलेसानं 
मुदुतिब्बतावसेनापि अप्पसावज्जमहासावज्जता लब्भतियेव। 


“कालवादी 'तिआदि सम्फप्पलापा पटिविरतस्स पटिपत्तिदस्सनं। यथा हि “पाणातिपाता पटिविरतो'तिआदि 
पाणातिपातप्पहानपटिपत्तिदस्सनं । ““पाणातिपातं पहाय विहरती' ति हि वुत्ते कथं पाणातिपातप्पहानं होतीति? 
अपेक्खासब्मावतो “पाणातिपाता पटिविरतो होती'ति वुत्तं, सा पन विरति कथन्ति आह “निहितदण्डो निहितसत्थो"ति, 
तञ्च दण्डसत्थनिधानं कथन्ति वुत्तं “लज्जी”तिआदि, एवं उत्तरुत्तरं पुरिमस्स पुरिमस्स उपायसन्दस्सनं, तथा 
अदिन्नादानादीसु यथासम्भवं योजेतब्बं । तेन वृत्तं “कालवादीतिआदि सम्फप्पलापा पटिविरतस्स पटिपत्तिदस्सन" न्ति । 
अत्थसञ्हितापि हि वाचा अयुत्तकालप्पयोगेन अत्थावहा न सियाति अनत्थविञ्ञापनवाचं अनुलोमेति, तस्मा सम्फप्पलापं 
पजहन्तेन अकालवादिता परिवज्जेतब्बाति वुत्तं “कालवादी ति । कालेन वदन्तेनापि उभयानत्थसाधनतो अभूतं 
परिवज्जेतब्बन्ति आह “भूतवादी ति । भूतञ्च वदन्तेन यं इधलोकपरलोकहितसम्पादकं, तदेव वत्तब्बन्ति दस्सेतुं 
“अत्थवादी ति वुत्तं । अत्थं वदन्तेनापि न लोकियधम्मसन्निस्सितमेव वत्तब्बं, अथ खो लोकुत्तरधम्मसन्निस्सितं पीति 
दस्सेतुं “ धम्मवादी "ति वुत्तं । यथा च अत्थो लोकुत्तरधम्मसन्निस्सितो होति, तं दस्सनत्थं “विनयवादी “ति वृत्तं । 
पातिमोक्खसंवरो सतिसंवरो जाणसंवरो खन्तिसंवरो वीरियसंवरोति हि पञ्चन्नं संवरानं, तदङ्गविनयो विक्खम्भनविनयो 
समुच्छेदविनयो पटिप्पस्सद्भिविनयो निस्सरणविनयोति पञ्चन्नं विनयानञ्च वसेन वुच्चमानो अत्थो 
निब्बानाधिगमहेतुभावतो लोकुत्तरधम्मसन्निस्सितो होतीति। 


एवं गुणविसेसयुत्तो च अत्थो वुच्चमानो देसनाकोसल्ले सति सोभति, किच्चकरो च होति, नाञ्ञथाति दस्सेतुं 
“निधानवति वाचं भासिता" ति वृत्तं। इदानि तं देसनाकोसल्लं विभावेतुं “कालेना तिआदिमाह । अज्झासयदुप्पत्तीनं 
पुच्छाय च वसेन ओतिण्णे देसनाविसये एकंसादिब्याकरणविभागं सल्लक्खेत्वा ठपनाहेतुदाहरणसंसन्दनानि 
तंतंकालानुरूपं विभावेन्तिया परिमितपरिच्छिन्नरूपाय विपुलतरगम्भीरुदारपहूतत्थवित्थारसङ्गाहकाय देसनाय परे 
यथाज्झासयं परमत्थसिद्धियं पतिद्ठापेन्तो “देसनाकुसलो"ति बुच्चतीति एवमेत्थ अत्थयोजना वेदितब्बा। 


www.tipitaka.org Vipassana Research Institute 


Page 69 sur 226 


१०. एवं पटिपाटिया सत्त मूलसिक्खापदानि विभजित्वा सतिपि अभिज्झादिप्पहानस्स संवरसीलसिकखासङ्गहे 
उपरिगुणसङ्गहतो, लोकियपुथुज्जनाविसयतो च उत्तरदेसनाय सङ्गण्हितुं तं परिहरित्वा पचुरजनपाकटं आचारसीलमेव 
विभजन्तो भगवा “बीजगामभूतगामसमारम्भा तिआदिमाह । तत्थ गामोति समूहो । ननु च रुक्खादयो चित्तरहितताय न 
जीवा, चित्तरहितता च परिप्फन्दाभावतो, छिन्ने विरुहनतो, विसदिसजातिकभावतो, चतुयोनिअप्परियापन्नतो च वेदितब्बा, 
बुड्टि पन पवाळसिलालवणानम्पि विज्जतीति न तेसं जीवभावे कारणं, विसयग्गहणञ्च परिकण्पनामत्तं सुपनं विय 
चिञ्चादीनं, तथा दोहळादयो, तत्थ कस्मा बीजगामभूतगामसमारम्भा पटिविरति इच्छिताति? समणसारुप्पतो, 
सन्निस्सितसत्तानुरक्खणतो च । तेनेवाह “जीवसञ्जिनो हि मोघपुरिसा मनुस्सा रुक्खस्मि"न्तिआदि (पाचि० ८९)। 
नीलतिणरुक्खादिकस्साति अल्लतिणस्स चेव अल्लरुक्खादिकस्स च। आदि-सद्देन ओसधिगच्छलतादयो वेदितब्बा । 


एकं भत्तं एकभत्तं, तं अस्स अत्थीति एकभत्तिको, एकस्मिं दिवसे एकवारमेव भुञ्जनको । तयिदं रत्तिभोजनोपि 
सियाति तन्निवत्तनत्थमाह “रत्तृपरतो "ति । एवम्पि अपरण्हभोजीपि सिया एकभत्तिकोति तदासङ्कानिवत्तनत्थं “विरतो 
विकालभोजना' ति वुत्तं। अरुणुग्गमनतो पट्टाय याव मज्झन्हिका, अयं बुद्धानं आचिण्णसमाचिण्णो भोजनस्स कालो 
नाम, तदञ्जो विकालो। अट्ठकथायं पन दुतियपदेन रत्तिभोजनस्स पटिक्खित्तत्ता अपरण्हो “विकालो' ति वृत्तो। 


सङ्घेपतो “सब्बपापस्स अकरण" न्तिआदि (दी० नि० २.९०; ध० प० १८३; नेत्ति० ३०, ५०, ११६, १२४) नयप्पवत्तं 
भगवतो सासनं अच्चन्तछन्दरागप्पवत्तितो नच्चावीनं दस्सनं न अनुलोमेतीति आह “सासनस्स अननुलोमत्ता”ति। 
अत्तना पयोजियमानं, परेहि पयोजापियमानञ्च नच्चं नच्चभावसामञ्जतो पाळियं एकेनेव नच्च-सद्देन गहितं, तथा 
गीतवादित-सद्देन चाति आह “नच्चननच्चापनादिवसेना”ति। आदि-सद्देन गायनगायापनवादनवादापनानि सङ्गण्हाति। 
दस्सनेन चेत्थ सवनम्पि सङ्गहितं विरूपेकसेसनयेन। आलोचनसभावताय वा पञ्चन्नं विञ्ञाणानं सवनकिरियायपि 
दस्सनसङ्घेपसब्मावतो “दस्सना' इच्चेव वुत्तं। अविसूकभूतस्स गीतस्स सवनं कदाचि वट्टतीति आह “विसूकभूता 
दस्सना ति । तथा हि वुत्तं परमत्थजोतिकाय खुद्कपाठट्ठकथाय (खु० पा० अट्ट० पच्छिमपञ्चसिक्खापदवण्णना) 
“धम्मूपसंहितम्पि चेत्थ गीतं वट्टति, गीतृपसंहितो धम्मो न वट्टती 'ति। 


उच्चाति उच्चसद्देन समानत्थं एकं सहन्तरं, सेति एत्थाति सयनं। उच्चासयनं महासयनञ्च समणसारुप्परहितं 
अधिप्पेतन्ति आह “पमाणातिक्कन्तं, अकप्पियत्थरण''न्ति। आसन्दादिआसनञ्चेत्थ सयनेन सङ्गहितन्ति दद्ुब्बं । 
यस्मा पन आधारे पटिक्खित्ते तदाधारकिरिया पटिक्खित्ताव होति, तस्मा “उच्चासयनमहासयना” इच्चेव वुत्तं, अत्थतो पन 
तदुपभोगभूत निसज्जानिपज्जनेहि विरति दस्सिताति दटुब्बा । उच्चासयनसयनमहासयनसयनाति वा एतस्मिं अत्थे 
एकसेसनयेन अयं निद्देसो कतो यथा “नामरूपपच्चया सळायतन'न्ति (म० नि० ३.१२६; सं० नि० २.१; उदा० १)। 
आसनकिरियापुब्बकत्ता सयनकिरियाय सयनग्गहणेनेव आसनं गहितन्ति वेदितब्बं । 


अञ्जेहि गाहापने उपनिक्खित्तसादियने च पटिग्गहणत्थो लब्भतीति आह “न उग्गण्हापेति, न उपनिक्खित्तं 
सादीयती”ति। अथ वा तिविधं पटिग्गहणं कायेन वाचाय मनसा । तत्थ कायेन पटिग्गहणं उग्गण्हनं, वाचाय पटिग्गहणं 
उग्गहापनं, मनसा पटिग्गहणं सादियनन्ति तिविधम्पि पटिग्गहणं सामञ्ञनिद्देसेन, एकसेसनयेन वा गहेत्वा 
““पटिग्गहणा ति वुत्तन्ति आह “नेव नं उग्गण्हाती”तिआदि। एस नयो 'आमकधञ्ञपटिग्गहणा”तिआदीसुपि। 
नीवारादिउपधञ्जस्स सालियादिमूलधञ्ञन्तोगधत्ता वुत्तं “सत्तविधस्सा”ति। “अनुजानामि भिकखवे पञ्च वसानि 
भेसज्जानि अच्छवसं मच्छवसं सुसुकावसं सूकरवसं गद्रभवस"'न्ति (महाव० २६२) वुत्तत्ता इदं ओदिस्स अनुञ्ञातं नाम, 

तस्स पन “काले पटिग्गहित''न्ति (महाव० २६२) वुत्तत्ता पटिग्गहणं वट्ठतीति आह “अञ्ञत्र ओदिस्स 
अनुज्ञाता ति। 


अक्कमतीति निप्पीळेति। पुब्बभागे अक्कमतीति सम्बन्धो । हदयन्ति नाळिआदिमानभाजनानं अब्भन्तरं । तिलादीनं 
नाव्ठिआदीहि मिननकाले उस्सापितसिखायेव सिखा, तस्सा भेदो हापनं। केचीति सारसमासाचरिया, उत्तरविहारवासिनो 
च। 


बधोति मुट्िप्पहारकसाताळनादीहि हिंसनं, विहेठनन्ति अत्थो। विहेठनत्थोपि हि वधसद्दो दिस्सति “अत्तानं वधित्वा 
वधित्वा"तिआदीसु (पाचि० ८८०)। यथा हि अप्पटिग्गहभावसामञ्ञे सतिपि पब्बजितेहि 
अप्पटिग्गहितब्बवत्थुविसेसभावसन्दस्सनत्थं इत्थिकुमारिदासिदासादयो विभागेन वुत्ता, एवं परस्सहरणभावतो 
अदिन्नादानभावसामञ्ञे सतिपि तुलाकूटादयो अदिन्नादानविसेसभावदस्सनत्थं विभागेन वृत्ता, न एवं 
पाणातिपातपरियायस्स वधस्स पुनग्गहणे पयोजनं अत्थि। “तत्थ सयङ्कारो, इध परंकारो”ति च न सक्का वत्तु 
“कायवचीपयोगसमुट्ठापिका चेतना छप्पयोगा"ति च वुत्तत्ता। तस्मा यथावुत्तोयेव अत्थो सुन्दरतरो। अट्टकथायं पन 
“वधोति मारण न्ति वुत्तं, तम्पि पोथनमेव सन्धायाति च सक्का विञ्ञातुं मारण-सद्दस्स विहिंसनेपि दिस्सनतो। 


एत्तावताति “पाणातिपातं पहाया'तिआदिना “छेदन...पे०... सहसाकारा पटिविरतो”ति एतपरिमाणेन पाठेन। 
अन्तराभेदं अग्गहेत्वा पाळियं आगतनयेन छब्बीसतिसिक्खापदसङ्गहं येभुय्येन सिकखापदानं अविभत्तत्ता चूळसीलं नाम । 
देसनावसेन हि इध चूळमज्झिमादिभावो अधिप्पेतो, न धम्मवसेन। तथा हि इध सङ्कित्तेन उद्दिड्ठानं सिकखापदानं अविभत्तानं 
विभजनवसेन मज्झिमसीलदेसना पवत्ता। तेनेवाह ““मज्झिमसीलं वित्थारेन्तो”ति। 


चूळसीलवण्णना निट्टिता। 


मज्झिमसीलवण्णना 


११. तत्थ यथाति ओपम्मत्थे निपातो। वाति विकप्पनत्थे। पनाति वचनालङ्कारे। एकेति अञ्ञे। भोन्तोति साधूनं 
पियसमुदाहारो। साधवो हि परे ““भोन्तो"ति वा, “देवानं पिया"ति वा “आयस्मन्तो”ति वा समालपन्ति। यं किञ्चि 
पब्बज्जं उपगता समणा। जातिमत्तेन ब्राह्मणा। इदं वुत्तं होति -- उस्साहं कत्वा मम वण्णं वदमानोपि पुथुज्जनो 
““पाणातिपातं पहाय पाणातिपाता पटिविरतो 'तिआदिना परानुद्देसिकनयेन वा यथा पनेके भोन्तो समणब्राह्मणभावं 
पटिजानमाना, परेहि च तथासम्भावियमाना तदनुरूपपटिपत्ति अजाननतो, असमत्थतो च न अभिसम्भुणन्ति, न एवमयं, 
अयं पन समणो गोतमो सब्बथापि समणसारुप्पपटिपदं पूरेसियेबाति एवं अञ्नुद्देसिकनयेन वा सब्बथापि 
आचारसीलमत्तमेव वदेय्युं, न तदुत्तरिन्ति। 


बीजगामभूतगामसमारम्भपदे सद्दक्कमेन अप्पधानभूतोपि बीजगामभूतगामो निद्दिसितब्बताय पधानभावं पटिलभति। 
अञ्जो हि सद्दक्कमो अञ्जो अत्थक्कमोति आह कतमो सो बीजगामभूतगामो ति । तस्मिञ्हि विभत्ते तब्बिसयताय 
समारम्भोपि विभत्तोव होतीति । तेनेवाह भगवा ““मूलबीज न्तिआदि | मूलमेव बीजं मूलबीजं, मूलं बीजं एतस्सातिपि 
मूलबीजं। सेसेसुपि एसेव नयो। फळुबीजन्ति पब्बबीजं | पच्चयन्तरसमवाये सदिसफलुप्पत्तिया विसेसकारणभावतो 
विरुहणसमत्थे सारफले निरुळहो बीज-सद्दो तदत्थसंसिद्धिया मूलादीसुपि केसुचि पवत्ततीति मूलादितो निवत्तनत्थं एकेन 

बीज-सद्देन विसेसेत्वा वृत्तं “बीजबीज_ न्ति | “रूपरूपं, दुक्खदुक्ख”न्ति (सं? नि० ४.३२७) च यथा। कस्मा पनेत्थ 
बीजगामभूतगामं पुच्छित्वा बीजगामो एव विभत्तोति? न खो पनेतं एवं दटुब्बं । ननु अवोचुम्ह “मूलमेव बीजं मूलबीजं, मूलं 
बीजं एतस्सातिपि मूलबीजन्ति” । तत्थ पुरिमेन बीजगामो निद्दिट्ठो, दुतियेन भूतगामो, दुविधोपेस सामञ्जनिद्देसेन, 
मूलबीजञ्च मूलबीजञ्च मूलबीजन्ति एकसेसनयेन वा पाळियं निद्दिट्टोति वेदितब्बो । तेनेवाह “सब्बञ्हेत''न्तिआदि। 


१२. “सन्निधिकतस्सा”ति एतेन “सन्निधिकारपरिभोग”न्ति एत्थ कार-सद्दस्स कम्मत्थतं दस्सेति। यथा वा 
“«आचयंगमिनो"ति वत्तब्बे अनुनासिकलोपेन  आचयगामिनो"ति (ध० स० १०) निद्देसो कतो, एवं “सन्निधिकारं 
परिभोग" न्ति वत्तब्बे अनुनासिकलोपेन “सन्निधिकारपरिभोग" न्ति वुत्तं, सन्निधि कत्वा परिभोगन्ति अत्थो। 


सम्मा किलेसे लिखतीति सल्लेखो, सुत्तन्तनयेन पटिपत्ति। परियायति कप्पीयतीति परियायो, कप्पियवाचानुसारेन 
पटिपत्ति। किलेसेहि आमसितब्बतो आमिसं, यं किञ्चि उपभोगारहं वत्थु । तेनेवाह “आमिसन्ति वुत्तावसेस न्ति। 
नयदस्सनञ्हेतं सन्निधिवत्थूनं । उदककद्दमेति उदके च कद्दमे च। अच्छथाति निसीदथ। गीवायामकन्ति गीवं आयमित्वा, 
यथा च भुत्ते अतिभुत्तताय गीवा आयमितब्बाव होति, एवन्ति अत्थो । चतुभागमत्तन्ति कुड्बमत्तं। 
“Mकप्पियकुटिय'न्तिआदि विनयवसेन वुत्तं । 


१३. एत्तकम्पीति विनिच्छयविचारणावत्थुकित्तनम्पि। पयोजनमत्तमेवाति पदत्थयोजनमत्तमेव। यस्स पन पदस्स 
वित्थारकथं विना न सक्का अत्थो विज्ञातुं, तत्थ वित्थारकथापि पदत्थसङ्गहमेव गच्छति। कुतूहलवसेन पेक्खितब्बतो 
पेक्खा, नटसत्थविधिना नटानञ्च पयोगो । नटसमूहेन पन जनसमूहे करणवसेन “नटसमज्ज न्ति वुत्तं, सारसमासे 
““पेक्खा मह” न्ति वुत्तं । घनताळं नाम दण्डमयताळं, सिलासलाकताळं वा। एकेति सारसमासाचरिया, उत्तरविहारवासिनो 
च। यथा चेत्थ, एवं इतो परेसुपि “एके”ति आगतद्टानेसु । चतुरस्सअम्बणकताळं नाम रुकखसारदण्डादीसु येन केनचि 
चतुरस्सअम्बणकं कत्वा चतूसु पस्सेसु चम्मेन ओनन्धित्वा कतवादितं। अब्भोक्किरणं रङ्गबलीकरणं, या “नन्दी”ति 
बुच्चति। सोभनकरन्ति सोभनकरणं, “सोभनघरक "न्ति सारसमासे वुत्तं । चण्डालानमिदन्ति चण्डालं। साणे उदकेन 
तेमेत्वा अञ्जमञ्ञं आकोटनकोळा साणधोवनं। इन्दजालेनाति अद्रिधोवनमन्तं परिजप्पित्वा यथा परे अट्टीनियेव 
पस्सन्ति, एवं तचादीनं अन्तरधापनमायाय। सकटब्यूहादीति आदि-सद्देन चक्कपदुमकळीरब्यूहादिं सङ्गण्हाति। 


१४. पदानीति सारीनं पतिट्ठानट्ठानानि। दसपदं नाम द्वीहि पन्तीहि वीसतिया पदेहि कोळनजूतं | पासकं वुच्चति छसु 
पस्सेसु एकेकं याव छक्क दस्सेत्वा कतकोळनकं, तं वड्ेत्वा यथालद्धं एककादिवसेन सारियो अपनेन्ता उपनेन्ता च 
कीळन्ति। घटेन कोळा घटिकाति एके । बहुसु सलाकासु विसेसरहितं एकं सलाकं गहेत्वा तासु पक्खिपित्वा पुन तस्सेव 
उद्भरणं सलाकहत्थन्ति एके । पण्णेन बंसाकारेन कता नाळिका। तेनेवाह “तं धमन्ता ति। “पुच्छन्तस्स मुखागतं 
अकखरं गहेत्वा नट्ठमुत्ति लाभालाभादिजाननकोळा अक्खरिका”तिपि वदन्ति। ““वादितानुरूपं नच्चनं गायनं वा 
यथावज्जं” तिपि वदन्ति। “एवं कते जयो भविस्सति, अञ्जथा पराजयो"ति जयपराजये पुरक्खत्वा पयोगकरणवसेन 
परिहारपथावीनम्पि जूतपमादड्ठानभावो वेदितब्बो। पङ्गचीरादीहिपि वंसादीहि कातब्बकिच्चसिद्भिअसिद्भिजयपराजयावहो 
पयोगो वुत्तोति दटुब्बं । “यथावज्ज''न्ति च काणादीहि सदिसताकारदस्सनेहि जयपराजयवसेन जूतकोळितभावेन वृत्तं । 


१५. वाळरूपानीति आहरिमानि वाळरूपानि।  अकप्पियमञ्चोव पल्लङ्को ति सारसमासे | वानविचित्तन्ति 
भित्तिच्छदादिवसेन वानेन विचित्रं । रुक्खतूललतातूलपोटकोतूलानं वसेन तिण्णं तूलानं। उद्दलोमियं केचीति 
सारसमासाचरिया, उत्तरविहारवासिनो च। तथा एकन्तलोमियं। कोसेव्यकट्टिस्समयन्ति कोसेय्यकस्सटमयं । 

सुद्धकोसेय्यन्ति रतनपरिसिब्बनरहितं । “ठपेत्वा तूलिक’ न्ति एतेन रतनपरिसिब्बनरहितापि तूलिका न वट्टतीति 
दोपेति। “रतनपरिसिब्बितानी ति इमिना यानि रतनपरिसिब्बितानि, तानि भूमत्थरणवसेन, यथानुरूपं मञ्चपीठादीसु च 
उपनेतुं वट्टतीति दीपितं होति। अजिनचम्मेहीति अजिनमिगचम्मेहि । तानि किर चम्मानि सुखुमानि, तस्मा दुपट्टतिपट्टानि 
कत्वा सिब्बन्ति। तेन वुत्तं “अजिनप्पवेणी ति । वुत्तनयेनाति विनये वुत्तनयेन । 


१६. अलङ्कारञ्जनमेव न भेसज्जं मण्डनानुयोगस्स अधिप्पेतत्ता। माला-सद्दो सासने सुद्भपुप्फेसुपि निरुळहोति आह 
“बद्धमाला वा”ति। मत्तिककक्कन्ति ओसधेहि अभिसङ्घतं योगमत्तिककक्कं । चलितेति कुपिते । लोहिते 
सन्निसिन्नेति दुटुलोहिते खीणे। 


९७. दुग्गतितो संसारतो च निय्याति एतेनाति निय्यानं, सग्गमग्गो मोक्खमग्गो च। तं निय्यानं अरहति, निय्याने वा 
नियृत्ता, निय्यानं वा फलभूतं एतिस्सा अत्थीति निय्यानिका, वचीदुच्चरितसंकिलेसतो निय्यातीति वा ई-कारस्स रस्सत्तं, य- 
कारस्स च क-कारं कत्वा निय्यानिका, चेतनाय सद्भि सम्फप्पलापा वेरमणि। तप्पटिपक्खतो अनिय्यानिका, तस्सा भावो 
अनिय्यानिकत्तं, तस्मा अनिय्यानिकत्ता। तिरच्छानभूताति तिरोकरणभूता। कम्मट्ठानभावेति 
अनिच्चतापटिसंयुत्तचतुसच्चकम्मट्ठानभावे। सह अत्थेनाति सात्थकं, हितपटिसंयुत्तन्ति अत्थो। बिसिखाति घरसन्निवेसो, 
विसिखागहणेन च तन्निवासिनो गहिता “गामो आगतो"तिआदीसु विय । तेनेवाह “सूरा समत्था”ति, “सद्धा पसन्ना"ति 
च। कुम्भट्टानापदेसेन कुम्भदासियो वृत्ताति आह “कुम्भदासीकथा वा ति । उप्पत्तिठितिसम्भारादिवसेन लोकं 
अक्खायतीति लोकक्खायिका। 


१८. सहितन्ति पुब्बापराविरुद्धं । 
९९. दूतस्स कम्मं दूतेय्यं, तस्स कथा दूतेव्यकथा। 


२०. तिविधेनाति सामन्तजप्पनइरियापथसन्निस्सितपच्चयपटिसेवनभेदतो तिप्पकारेन । विम्हापयन्तीति “अहो 
अच्छरियपुरिसो”ति अत्तनि परेसं विम्हयं उप्पादेन्ति। लपन्तीति अत्तानं, दायकं वा उक्खिपित्वा यथा सो किञ्चि ददाति, 
एवं उक्काचेत्वा कथेन्ति। निमित्तेन चरन्ति, निमित्तं वा करोन्तीति नेमित्तिका निमित्तन्ति च परेसं पच्चय दानसञ्ञुप्पादकं 
कायवचीकम्मं वुच्चति । निप्पिंसन्तीति निप्पेसा, निप्पेसायेव निप्पेसिका, निप्पेसोति च सठपुरिसो विय लाभसक्कारत्थं 
अक्कोसखुंसनुप्पण्डनपरपिट्टिमंसिकतादि । 


मञ्झिमसीलवण्णना निदिता । 
महासीलवण्णना 


२१. अङ्गानि आरब्भ पवत्तत्ता अङ्गसहचरितं सत्थं “अङ्गः न्ति वुत्तं । निमित्तन्ति एत्थापि एसेव नयो। केचि पन 
“अङ्गन्ति अङ्गविकार 'न्ति वदन्ति, परेसं अङ्गविकारदस्सनेनापि लाभालाभादिविज्जाति। पण्डुराजाति 
दक्खिणामधुराधिपति। “महन्तान न्ति एतेन अप्पकं निमित्तं, महन्तं निमित्तं उप्पातोति दस्सेति। इदं नाम पस्सतीति यो 
वसभ॑ कुञ्जरं पासादं पब्बतं वा आरुळहं सुपिने अत्तानं पस्सति, तस्स इदं नाम फलं होतीति। सुपिनकन्ति सुपिनसत्थं । 
अङ्गसम्पत्तिविपत्तिदस्सनमत्तेन आदिसनं वृत्तं “अङ्ग न्ति इमिना, “लक्खर्ण न्ति इमिना पन 
महानुभावतानिप्फादक अङ्गलक्खणविसेसदस्सनेनाति अयमेतेसं विसेसोति। अहतेति नवे । इतो पड्ठायाति 

देवरक्खसमनुस्सादिभेदेन विविधवत्थभागे इतो वा एत्तो वा सञ्छिन्ने इदं नाम भोगादि होतीति। दब्ब्रिहोमदीनि 
होमस्सुपकरणादिविसेसेहि फलविसेसदस्सनवसेन पवत्तानि। अग्गिहोमं वुत्तावसेससाधनवसेन पवत्तं होमं । अड्गललट्टिन्ति 
सरीरं। अब्मिनो सत्थं अब्भेय्यं, मासुरकखेन कतो गन्थो मासुरक्खो। भूरिविज्जा सस्सबुद्धिकरणविज्जाति सारसमासे | 
सपक्खक...पे०... चतुप्पदानन्ति पिङ्गलमक्खिकादिसपक्खक 
घरगोलिकादिअपक्खकदेवमनुस्सकोञ्चादिद्रिपपककण्टकजम्बुकादिचतुप्पदानं । 


२३. “असुकदिवसे ति “पक्खस्स दुतिये ततिये”तिआदि तिथिवसेन वृत्तं। असुकनक्खत्तेनाति 
रोहिणीआदिनक्खत्तयोगवसेन । 


२४. उक्कानं पतनन्ति उक्कोभासानं पतनं । वातसङ्घातेसु हि वेगेन अञ्ञमञ्जं सङ्घड्ेन्तेसु दीपकोभासो विय 
ओभासो उप्पज्जित्वा आकासतो पतति, तत्थायं उक्कापातवोहारो । अविसुद्धता अब्भमहिकादीहि। 


२५. धारानुपवेच्छनं वस्सनं । हत्थेन अधिप्पेतविञ्ञापनं हत्थमुद्दा, तं पन अङ्गलिसङ्कोचनेन गणनायेव। पारसिक 
मिलक्खकादयो विय नवन्तवसेन गणना अच्छिदकगणना। सटुप्पादनादीति आदि-सद्देन वोकलनभागहारादिके 
सङ्गण्हाति । चिन्तावसेनाति वत्थुं अनुसन्धिञ्च सयमेव चिरेन चिन्तेत्वा करणवसेन चिन्ताकवि वेदितब्बो, किञ्चि सुत्वा 
सृतेन अस्सुतं अनुसन्धेत्वा करणवसेन सुतकवि, कञ्चि अत्थं उपधारेत्वा तस्स सङ्किपनवित्थारणादिवसेन अत्थकवि, यं 
किञ्चि परेन कतं कब्बं नाटकं वा दिस्वा तं सदिसमेव अञ्ञं अत्तनो ठानुप्पत्तिकपटिभानेन करणवसेन पटिभानकवि 
वेदितब्बो । 


२६. परिग्गहभावेन दारिकाय गण्हापनं आवाहनं। तथा दापनं विवाहनं। देसन्तरे दिगुणतिगुणादिगहणवसेन 
भण्डप्पयोजनं पयोगो। तत्थ वा अञ्जत्थ वा यथाकालपरिच्छेदं वड्डिगहणवसेन पयोजनं उद्धारो। “भण्डमूलरहितानं 
वाणिज्जं कत्वा एत्तकेनुदयेन सह मूलं देथाति धनदानं पयोगो, तावकालिकदानं उद्धारो ति च वदन्ति। तीहि कारणेहीति 
एत्थ वातेन, पाणकेहि वा गब्भे विनस्सन्ते न पुरिमकम्मुना ओकासो कतो, तप्पच्चया कम्मं विपच्चति। सयमेव पन 
कम्मुना ओकासे कते न एकन्तेन वातो पाणका वा अपेक्खितब्बाति कम्मस्स विसुं कारणभावो वृत्तोति दड्डब्बं। 
निब्बापनीयन्ति उपसमकरं । पटिकम्मन्ति यथा ते न खादन्ति, तथा पटिकरणं । परिवत्तनत्थन्ति आवुधादिना सह 
उक्खित्तहत्थस्स उक्खिपनवसेन परिवत्तनत्थं। इच्छितत्थस्स देवताय कण्णे कथनवसेन जप्पनं कण्णजप्पनन्ति | 
आदिच्चपारिचरियाति करवीरमालाहि पूजं कत्वा सकलदिवसं आदिच्चाभिमुखावट्ठानेन आदिच्चस्स परिचरणं । 
“सिरव्हायन"”'न्ति केचि पठन्ति, तस्सत्थोमन्तं परिजप्पित्वा सिरसा इच्छितस्स अत्थस्स अव्हायनन्ति। 


२७. समिद्धिकालेति आयाचितस्स अत्थस्स सिद्धिकाले । सन्तिपटिस्सवकम्मन्ति देवतायाचनाय या सन्ति 
पटिकत्तब्बा, तस्सा पटिञ्ञापटिस्सवकम्मकरणं, सन्तिया आयाचनप्पयोगोति अत्थो। तस्मिन्ति पटिस्सवफलभूते 
यथाभिपत्थितकम्मस्मिं, यं “सचे मे इदं नाम समिज्झिस्सती' ति वुत्तं । तस्साति सन्तिपटिस्सवस्स, यो “पणिधीति च 
वुत्तो। यथापटिस्सवञ्हि उपहारे कते पणिधि आयाचना कता निय्यातिता होतीति। अच्छन्दिकभावमत्तन्ति इत्थिया 
अकामकभावमत्तं । लिङ्गन्ति पुरिसलिङ्गं । बलिकम्मकरणं उपहवपटिबाहनत्थञ्चेव वड्टिआावहनत्थञ्च । दोसानन्ति 
पित्तादिदोसानं । एत्थ च वमनन्ति पच्छट्टनं अधिप्पेतं | उद्धविरेचनन्ति वमनं “उद्धं दोसानं नीहरण' न्ति वुत्तत्ता । तथा 
विरेचनन्ति विरेचनमेव। अधोविरेचनन्ति पन सुद्धिवत्थिकसावत्थिआदि वत्थिकिरियापि अधिप्पेता “अधो दोसानं 
नीहरण' न्ति वुत्तत्ता। सीसविरेचनं सेम्हनीहरणादि। पटलानीति अक्खिपटलानि | सलाकवेज्जकम्मन्ति 

अक्खिवेज्जकम्मं, इदं वुत्तावसेससालाकियसङ्गहणत्थं वुत्तन्ति दडुब्बन्ति । तप्पनादयोपि हि सालाकियानेवाति । 
मूलानि पधानानि रोगूपसमे समत्थानि भेसज्जानि मूलभेसज्जानि, मूलानं वा ब्याधीनं भेसज्जानि मूलभेसज्जानि। 
मूलानुबन्धवसेन हि दुविधो ब्याधि। मूलरोगे च तिकिच्छिते येभुय्येन इतरं वृपसमतीति । “कायतिकिच्छनं दस्सेती”ति इदं 
कोमारभच्चसल्लकत्तसालाकियादिकरणविसेसभूततन्तीनं तत्थ तत्थ वुत्तत्ता पारिसेसवसेन वुत्तं, तस्मा तदवसेसाय 
तन्तियापि इध सङ्गहो दटुब्बो | सब्बानि चेतानि आजीवहेतुकानियेव इधाधिप्पेतानि “मिच्छाजीवेन जीविकं कप्पेन्ती”ति 
वुत्तत्ता। यं पन तत्थ तत्थ पाळियं “इति वा ति वुत्तं, तत्थ इतीति पकारत्थे निपातो, वा-इति विकप्पनत्थे । इदं वुत्तं होति 
इमिना पकारेन, इतो अञ्ञे न वाति । तेन यानि इतो बाहिरकपब्बजिता सिप्पायतनविज्जाड्ठानादीनि जीविकोपायभूतानि 
आजीवपकता उपजीवन्ति, तेसं परिग्गहो कतोति वेदितब्बो। 


महासीलवण्णना निडिता । 
पुब्बन्तकप्पिकसस्सतवादवण्णना 


२८. भिक्खुसङ्घेन वुत्तवण्णो नाम “यावज्चिदं तेन भगवता"तिआदिना वुत्तवण्णो । एत्थायं सम्बन्धो - न भिक्खवे 
एत्तका एव बुद्धगुणा, ये तुम्हाकं पाकटा, अपाकटा पन “अत्थि भिक्खवे अज्जे धम्मा”ति वित्थारो। तत्थ “इमे दिडिट्ठाना 
एवं गहिता' तिआदिना सस्सतादिदिडिट्ठानाने यथागहिताकारसुञ्जतभावप्पकासनतो, “तञ्च पजाननं न परामसती ति 
सीलादीनञ्च अपरामासनिय्यानिकभावदीपनेन निच्चसारादिविरहप्पकासनतो, यासु वेदनासु अवीतरागताय बाहिरकानं 
एतानि दिट्टिविप्फन्दितानि सम्भवन्ति, तेसं पच्चयभूतानञ्च सम्मोहादीनं वेदककारकसभावाभावदस्सनमुखेन सब्बधम्मानं 
अत्तत्तनियताविरहदीपनतो, अनुपादापरिनिब्बानदीपनतो च अयं देसना सुञ्जताविभावनप्पधानाति आह 
“सुज्ञतापकासन आरभी “ति । परियत्तीति विनयादिभेदभिन्ना तन्ति। देसनाति तस्सा तन्तिया मनसाववत्थापिताय 
विभावना, यथाधम्मं धम्माभिलापभूता वा पञ्जापना, अनुलोमादिवसेन वा कथनन्ति परियत्तिदेसनानं विसेसो पुब्बेयेव 
ववत्थापितोति आह “'देसनायं परियत्तिय ˆ न्ति। एवं आदीसूति एत्थ आदि-सद्देन 
सच्चसभावसमाधिपञ्जापकतिपुञ्जआपत्तिजेय्यादयो सङ्ग्हन्ति । तथा हि अयं धम्म-सद्दो “चतुन्नं भिक्खवे धम्मानं 
अननुबोधा”तिआदीसु (दी० नि० २.१८६; ३० नि० ४.१) सच्चे वत्तति, “कुसला धम्मा अकुसला धम्मा"तिआदीसु (ध० 
स० १) सभावे, “एवंधम्मा ते भगवन्तो अहेसु'”न्तिआदीसु (सं० नि० ५.३७८) समाधिम्हि, “सच्चं धम्मो धिति चागो, स वे 
पेच्च न सोचती 'तिआदीसु (सु० नि० १९०) पञ्ञाय, ““जातिधम्मानं भिक्खवे सत्तानं एवं इच्छा उप्पज्जतीतिआदीसु (म? 
नि० ३.३७३; पटि० म° १.३३) पकतियं, “धम्मो सुचिण्णो सुखमावहातीतिआदीसु (सु० नि० १८४; थेरगा० ३०३; जा० 
१.१०.१०२) पुञ्जे, “चत्तारो पाराजिका धम्मा"तिआवीसु (पारा० २३३) आपत्तियं, “सब्बे धम्मा सब्बाकारेन बुद्धस्स 
भगवतो ञाणमुखे आपाथं आगच्छन्ती”तिआदीसु (महानि० १५६; चूळनि० ८५; पटि० म० ३.६) जेय्ये वत्ति (म० नि० 
अट्ट० १.सुत्तनिक्खेपवण्णना; अभि० अट्ठ० १.तिकमातिकापदवण्णना; बु० वं० अट्० रतनचङ्कमनकण्डवण्णना) । धम्मा 
होन्तीति सुञ्ञा धम्ममत्ता होन्तीति अत्थो। 


“दुद्दसा ति एतेनेव तेसं धम्मानं दुक्खोगाहता पकासिता होति। सचे पन कोचि अत्तनो पमाणं अजानन्तो जाणेन ते 
धम्मे ओगाहितुं उस्साहं करेय्य, तस्स तं जाणं अप्पतिट्टमेब मकसतुण्डसूचि विय महासमुद्देति आह 
““अलब्भनेय्यपतिट्ठा ति । अलब्भनेय्या पतिट्ठा एत्थाति अलब्मनेय्यपतिड्ठाति पदविग्गहो वेदितब्बो। अलब्भनेय्यपतिद्रानं 
ओगाहितुं असक्कुणेय्यताय “एत्तका एते ईदिसा चा"ति पस्सितुं न सक्काति वृत्तं “गम्भीरत्ता एव दुद्डसा ति। ये पन 

दढुमेव न सक्का, तेसं ओगाहित्वा अनुबुज्झने कथा एव नत्थीति आह “दुद्दसत्ता एव दुरनुबोधा”ति। 
सब्बपरिळाहपटिप्पर्स्सद्भिमत्थके समुप्पन्नत्ता, निब्बुतसब्बर्परिळाहसमापत्तिसमोकिण्णत्ता च निब्बुतसब्बपरिळाहा। 
सन्तारम्मणानि मग्गफलनिब्बानानि अनुपसन्तसभावानं किलेसानं सङ्घारानञ्च अभावतो। अथ वा समूहतविक्खेपताय 
निच्चसमाहितस्स मनसिकारस्स वसेन तदारम्मणधम्मानं सन्तभावो वेदितब्बो कसिणुग्घाटिमाकासतब्बिसयविञ्जाणानं 
अनन्तभावो विय। अविरज्झित्वा निमित्तपटिवेधो विय इस्सासानं अविरज्झित्वा धम्मानं यथाभूतसभावबोधो सादुरसो 
महारसो च होतीति आह अतित्तिकरणड्रेनाति | पटिवेधप्पत्तानं, तेसु च बुद्धानंयेव सब्बाकारेन विसयभावूपगमनतो न 
तक्कबुद्धिया गोचराति आह “उत्तमञाणविसयत्ता”तिआदि। “निपुणा” ति जेय्येसु तिक्खविसदवुत्तिया छेका। यस्मा 
पन सो छेकभावो आरम्मणे अप्पटिहतवृत्तिताय सुखुमजेय्यगहणसमत्थताय सुपाकटो होति, तेन वुत्तं 
“सण्हसुखुमसभावत्ता ति। 


अपरो नयो - विनयपण्णत्तिआदिगम्भीरनेय्यविभावनतो गम्भीरा। कदाचि असङ्ख्येय्यमहाकप्पे अतिक्कमित्वापि 
दुल्लभदस्सनताय दुद्दसा। दस्सनञ्चेत्थ पञ्ञाचक्खुवसेनेव वेदितब्बं । धम्मन्वयसङ्घातस्स अनुबोधस्स कस्सचिदेव 
सम्भवतो दुरनुबोधा । सन्तसभावतो, वेनेय्यानञ्च गुणसम्पदानं परियोसानत्ता सन्ता। अत्तनो च पच्चयेहि पधानभावं 
नीतताय पणीता। समधिगतसच्चलवखणताय अतक्केहि, अतक्केन वा जाणेन अवचरितब्बताय अतक्कावचरा। 
निपुणं, निपुणे वा अत्थे सच्चप्पच्चयाकारादिवसेन विभावनतो निपुणा। लोके अग्गपण्डितेन सम्मासम्बुद्रेन वेदीयन्ति 
पकासीयन्तीति पण्डितवेदनीया। अनावरणजाणपटिलाभतो हि भगवा “सब्बविदू हं अस्मि, (ध० प० ३५३; महाव० ११; 
कथा० ४०५) दसबलसमन्नागतो भिक्खवे तथागतो"तिआदिना (सं० नि० २.२१) अत्तनो सब्बञ्ञुतादिगुणे पकासेति। 
तेनेवाह “सयं अभिञ्ञा सच्छिकत्वा पवेदेती”ति। 


तत्थ किञ्चापि सब्बञ्जुतञ्जाणं फलनिब्बानानि विय सच्छिकातब्बसभावं न होति, आसवक्खयञाणे पन अधिगते 
अधिगतमेव होतीति तस्स पच्चक्खकरणं सच्छिकिरियाति आह “अभिविसिट्रेन जाणेन पच्चक्खं कत्वा ति। 
अभिविसिट्रेन आणेनाति च हेतुअत्थे करणवचनं, अभिविसिट्टआणाधिगमहेतूति अत्थो। अभिविसिट्टुजआाणन्ति वा 
पच्चवेकखणजाणे अधिप्पेते करणवचनम्पि युज्जतियेव | पवेदनञ्चेत्थ अञ्ञजाविसयानं सच्चादीनं देसनाकिच्चसाधनतो, 
“एकोम्हि सम्मासम्बुद्धोतिआदिना (महाव० ११; कथा० ४०५) पटिजाननतो च वेदितब्बं। बदमानाति एत्थ सत्तिअत्थो 
मान-सद्दो, वत्तुं उस्साहं करोन्तोति अत्थो। एवंभूता च वत्तुकामा नाम होन्तीति आह ““वण्णं वत्तुकामा”ति। सावसेसं 
बदन्तोपि विपरीतं वदन्तो विय “सम्मा वदती" ति न वत्तब्बोति आह “अहापेत्वा ति, तेन अनवसेसत्थो इध सम्मा-सद्दोति 
दस्सेति। “वत्तुं सक्कृणेय्युन्ति इमिना “वदेय्यु'न्ति सकत्थदीपनभावमाह । एत्थ च किञ्चापि भगवतो 
दसबलादिञाणानिपि अनञ्ञसाधारणानि, सप्पदेसविसयत्ता पन तेसं ञाणानं न तेहि बुद्धगुणा अहापेत्वा गहिता नाम 
होन्ति, निप्पदेसविसयत्ता पन सब्बञ्जुतञ्ञाणस्स तस्मिं गहिते सब्बेपि बुद्धगुणा गहिता एव नाम होन्तीति इममत्थं दस्सेति 
“'येहि...पे०... वदेय्यु न्ति । पुथूनि आरम्मणानि एतस्साति पुथुआरम्मणं, सब्बारम्मणत्ताति अधिप्पायो। अथ वा 
पुथुआरम्मणारम्मणतोति एतस्मिं अत्थे “पृथुआरम्मणतो"ति वृत्तं, एकस्स आरम्मण-सहदस्स लोपं कत्वा “ओट्ठुमुखो 
कामावचर "न्ति आदीसु विय, तेनस्स पृथुजाणकिच्चसाधकतं दस्सेति। तथा हेतं तीसु कालेसु अप्पटिहतञाणं, 
चतुयोनिपरिच्छेदकञाणं, पञ्चगतिपरिच्छेदकजाणं, छसु असाधारणजाणेसु सेसासाधारणजाणानि, 
सत्तअरियपुग्गलविभावकजाणं, असुपि परिसासु अकम्पनजाणं, नवसत्तावासपरिजाननजाणं, दसबलजाणन्ति एवमादीनं 
अनेकसतसहस्सभेदानं जाणानं यथासम्भवं किच्चं साधेतीति। “पुनप्पुने उप्पत्तिवसेना ति एतेन सब्बञ्जुतञ्ञाणस्स 
कमवृत्तितं दस्सेति। कमेनापि हि तं विसयेसु पवत्तति, न सकियेव यथा बाहिरका वदन्ति “सकियेव सब्बञ्ञू सब्बं 

जानाति, न कमेना”ति। 


यदि एवं अचिन्तेय्यापरिमेय्यभेदस्स जेय्यस्स परिच्छेदवता एकेन जाणेन निरवसेसतो कथं पटिवेधोति, को वा 
एवमाह “परिच्छेदवन्तं बुद्भञाण'न्ति। अनन्तञ्हि तं जाणं जेय्यं विय। वुत्तञ्हेतं “यावतकं जेय्यं तावतकं जाणं | यावतकं 
जाणं, तावतकं जेय्य*न्ति (महानि० १५६; चूळनि० ८५; पटि० म° ३.५) | एवम्पि जातिभूमिसभावादिवसेन 
दिसादेसकालादिवसेन च अनेकभेदभिन्ने जेय्ये कमेन गय्हमाने अनवसेसपटिवेधो न सम्भवति येवाति, नयिदमेवं । 
कस्मा? यं किञ्चि भगवता जातुं इच्छितं सकलं एकदेसो वा । तत्थ अप्पटिहतचारताय पच्चकखतो जाणं पवत्तति, 
विक्खेपाभावतो च भगवा सब्बकालं समाहितोव जातुं, इच्छितस्स पच्चक्खभावो न सक्का निवारेतुं “आकङ्वापटिबद्ध 
बुद्धस्स भगवतो जाण”'न्तिआदि (महानि? १५६; चूळनि० ८५; पटि० म० ३.५) वचनतो, न चेत्थ दूरतो चित्तपटं 
पस्सन्तानं विय, “सब्बे धम्मा अनत्ता”ति विपस्सन्तानं विय च अनेकधम्मावबोधकाले अनिरूपितरूपेन भगवतो जाणं 
पवत्ततीति गहेतब्बं अचिन्तेय्यानुभावताय बुद्धजाणस्स | तेनेवाह “बुद्धविसयो अचिन्तेय्यो”ति (अ० नि० ४.७७)। इदं 
पनेत्थ सन्निड्ठानंसब्बाकारेन सब्बधम्मावबोधनसमत्थस्स आकङ्घापटिबद्धवुत्तिनो अनावरणजाणस्स पटिलाभेन भगवा 
सन्तानेन सब्बधम्मपटिवेधसमत्थो अहोसि सब्बनेय्यावरणस्स पहानतो, तस्मा सब्बञ्ञू, न सकियेव सब्बधम्मावबोधतो, 
यथा सन्तानेन सब्बइन्धनस्स दहनसमत्थताय पावको “सब्बभू”ति बुच्चतीति। 


वबवत्थापनवचनन्ति सन्निट्ठापनवचनं, अवधारणवचनन्ति अत्थो। अञ्ञे वाति एत्थ अवधारणेन निवत्तितं दस्सेति 
“न पाणातिपाता वेरमणिआदयो ति, अयञ्च एव-सद्दो अनियतदेसताय च-सद्दो विय यत्थ वुत्तो, ततो अञ्ञत्थापि 
वचनिच्छावसेन उपतिट्ठतीति आह “गम्भीरा वा”तिआदि। सब्ब्पदेहीति याव “पण्डितवेदनीया"ति इदं पदं, ताव 
सब्बपदेहि। सावकपारमिञाणन्ति सावकानं दानादिपारिपूरिया निप्फन्नं विज्जत्तयछळभिञ्ञाचतुप्पटिसम्भिदादिभेदं 
जाणं । ततोति सावकपारमिञाणतो । तत्थाति सावकपारमिजाणे । ततोपीति अनन्तरनिद्विट्ठतो पच्चेकबुद्भञाणतोपि, को 
पन वादो सावकपारमिञाणतोति अधिप्पायो। एत्थायं अत्थयोजना - किञ्चापि सावकपारमिजाणं हेट्विमसेक्खञाणं 
पुथुज्जनञाणञ्च उपादाय गम्भीरं, पच्चेकबुद्भजाणं उपादाय न तथा गम्भीरन्ति “गम्भीरमेवा"ति न सक्का वत्तुं। तथा 
पच्चेकबुद्भजाणम्पि सब्बञ्जुतञ्ञाणं उपादायाति तत्थ ववत्थानं न लब्भति, सब्बञ्जुतञ्ञजाणधम्मा पन 
सावकपारमिञाणादीनं विय किञ्चि उपादाय अगम्भीरभावाभावतो गम्भीरा वाति। यथा चेत्थ बवत्थानं दस्सितं, एवं 
सावकपारमिजाणं दुइसं, पच्चेकबुद्धजाणं पन ततो दुहदसतरन्ति तत्थ ववत्थानं नत्थीतिआदिना ववत्थानसब्भावो नेतब्बो। 
तेनेवाह “तथा दुद्दसाव...पे०... वेदितब्बन्ति। 


कस्मा पनेतं एवं आरद्धंति एत्थायं अधिप्पायो - भवतु ताव निरवसेसबुद्धगुणविभावनूपायभावतो 
सब्बञ्ञुतञ्ञाणं एकम्पि पुथुनिस्सयारम्मणजाकिच्चसिद्भिया “अत्थि भिक्खवे अञ्जेव धम्मा”तिआदिना बहुवचनेन 
उद्दिद्ं, तस्स पन विस्सज्जनं सच्चपच्चयाकारादिविसेसवसेन अनञ्ञसाधारणेन विभजननयेन अनारभित्वा सनिस्सयानं 
दिट्टीनं विभजनवसेन कस्मा आरद्भन्ति। तत्थ यथा सच्चपच्चयाकारादीनं विभजनं अनञ्ञसाधारणं, सब्बञ्जुतञ्ञाणस्सेव 
विसयो, एवं निरवसेसेन दिड्टिगतविभजनम्पीति दस्सेतुं “बुद्धानञ्ही तिआदि आरद्धं। तत्थ ठानानीति कारणानि । 
गज्जितं महन्तं होतीति देसेतब्बस्स अत्थस्स अनेकविधताय, दुविञ्ञेय्यताय च नानानयेहि पवत्तमानं देसनागज्जितं 
महन्तं विपुलं, बहुभेदञ्च होति। जाणं अनुपविसतीति ततो एव च देसनाञाणं देसेतब्बधम्मे विभागसो कुरुमानं 
अनुपविसति, ते अनुपविस्स ठितं विय होतीति अत्थो। 

बुद्धञाणस्स महन्तभावो पञ्ञायतीति एवंविधस्स नाम धम्मस्स देसकं पटिवेधकञ्चाति बुद्धानं देसनाजाणस्स 
पटिवेधजाणस्स च उळारभावो पाकटो होति। एत्थ च किञ्चापि “सब्बं वचीकम्मं बुद्धस्स भगवतो जाणपुन्बङ्गमं 
जाणानुपरिवत्ती”ति (महानि० ६९; चूळनि० ८५; पटि० म० ३.५; नेत्ति० १४) वचनतो सब्बापि भगवतो देसना जाणरहिता 
नत्थि, सीहसमानवुत्तिताय च सब्बत्थ समानुस्साहप्पवत्ति देसेतब्बधम्मवसेन पन देसना विसेसतो जाणेन अनुपविट्टा 
गम्भीरतरा च होतीति दडुब्बं । कथं पन विनयपण्णत्ति पत्वा देसना तिलक्खणाहता सुञ्ञतापटिसंयुत्ता होतीति? तत्थापि च 
सन्निसिन्नपरिसाय अज्झासयानुरूपं पवत्तमाना देसना सङ्घारानं अनिच्चतादिविभावनी, सब्बधम्मानं 
अत्तत्तनियताभावप्पकासनी च होति। तेनेवाह ““अनेकपरियायेन धम्मि कथं कत्वा”तिआदि। 


भूमन्तरन्ति धम्मानं अवत्थाविसेसञ्च ठानविसेसञ्च। तत्थ अवत्थाविसेसोसति आदिधम्मानं 
सतिपट्टानिन्द्रियबलबोज्झङ्गमग्गङ्गादिभेदो । ठानविसेसो कामावचरादिभेदो | पच्चयाकारपदस्स अत्थो हेट्टा वुत्तोयेव। 
समयन्तरन्ति दिड्टिविसेसा, नानाविहिता दिड्टियोति अत्थो, अञ्ञसमयं वा। एवं ओतिण्णे वत्थृस्मिन्ति एवं 
लहुकगरुकादिवसेन तदनुरूपे ओतिण्णे वत्थुस्मि सिक्खापदपञ्जापनं। 


यदिपि कायानुपस्सनादिवसेन सतिपड्टानादयो सुत्तन्तपिटकेपि (दी० नि० २.३७४; म० नि० १.१०७) विभत्ता, 
सृत्तन्तभाजनीयादिवसेन पन अभिधम्मेयेव ते सविसेसं विभत्ताति आह “इमे चत्तारो सतिपट्ठाना...पे०... 
अभिधम्मपिटकं विभजित्वा ति । तत्थ “सत्त फस्सा ति सत्तविञ्ञजाणधातुसम्पयोगवसेन वुत्तं। तथा “सत्त 
वेदना तिआदीसुपि । लोकुत्तरा धम्मा नामाति एत्थ इति-सद्दो आदिअत्थो, पकारत्थो वा, तेन वुत्तावसेसं अभिधम्मे 
आगतं धम्मानं विभजितब्बाकारं सङ्गण्हाति । चतुवीसति समन्तपट्ठानानि एत्थाति चतुवीसतिसमन्तपट्ठानं, 
अभिधम्मपिटकं । एत्थ पच्चयनयं अग्गहेत्वा धम्मवसेनेव समन्तपठ्ठानस्स चतुवीसतिविधता वुत्ता। यथाह - 


“ततिकञ्च पट्ठानवरं दुकुत्तमं, 

दुकतिकञ्चेब तिकदुकञ्च । 

तिकतिकञ्चेव दुकदुकञ्च, 

छ अनुलोमम्हि नया सुगम्भीरा॥ (पट्ठा० १,पच्चयनिद्देस ४१, ४४, ४८, ५२)। 


तथा ¬ 


तिकञ्च...पे०... छ पच्चनीयम्हि नया सुगम्भीरा। 
तिकञ्च...पे०... छ अनुलोमपच्चनीयम्हि नया सुगम्भीरा। 
तिकञ्च...पे०... पच्चनीयानुलोमम्हि नया सुगम्भीरा”ति॥ (पट्ठा० १.पच्चयनिद्देस ४४, ५२) । 


एवं धम्मवसेन चतुवीसतिभेदेसु तिकपट्ठानादीसु एकेकं पच्चयनयेन अनुलोमादिवसेन चतुब्बिधं होतीति छन्नवुति 
समन्तपद्ठानानि । तत्थ पन धम्मानुलोमे तिकपट्ठाने कुसलत्तिके पटिच्चवारे पच्चयानुलोमे हेतुमूलके हेतुपच्चयवसेन 
एकूनपञ्ञास पुच्छानया सत्त विस्सज्जननयाति आदिना दस्सियमाना अनन्तभेदा नयाति आह ““अनन्तनय'न्ति। होति 
चेत्थ - 


““पट्ठानं नाम पच्चेकं धम्मानं अनुलोमादिम्हि तिकदुकादीसु या पच्चयमूलविसिट्ठा चतुनयतो सत्तधा 

गती”ति। 


नवहाकारेहीति उप्पादादीहि नवहि पच्चयाकारेहि । तत्थ उप्पज्जति एतस्मा फलन्ति उप्पादो, उप्पत्तिया कारणभावो। 
सति च अविज्जाय सङ्घारा उप्पज्जन्ति, न असति, तस्मा अविज्जा सङ्घारानं उप्पादो हुत्वा पच्चयो होति। तथा 
अविज्जाय सति सङ्घारा पवत्तन्ति धरन्ति, निविसन्ति च, ते अविज्जाय सति फलं भवादीसु खिपन्ति, आयूहन्ति 
फलुप्पत्तिया घटन्ति, संयुज्जन्ति अत्तनो फलेन, यस्मिं सन्ताने सयञ्च उप्पन्ना, तं पलिबुन्धन्ति, पच्चयन्तरसमवाये 
उदयन्ति उप्पज्जन्ति, हिनोति च सङ्कारानं कारणभावं गच्छति, पटिच्च अविज्जं सङ्घारा अयन्ति पवत्तन्तीति एवं 
अविज्जाय सङ्घारानं कारणभावृपगमनविसेसा उप्पादादयो वेदितब्बा । तथा सङ्कारादीनं विञ्ञाणादीसु । 


उप्पादट्रितीतिआदीसु च तिट्ठति एतेनाति ठिति, कारणं। उप्पादो एव ठिति उप्पादट्रिंति। एस नयो सेसेसुपि। यस्मा 
अयोनिसोमनसिकारो, “आसवसमुदया अविज्जासमुदयो"ति (म० नि० १.१०३) वचनतो आसवा च अविज्जाय पच्चयो, 
तस्मा वुत्तं “उभोपेते धम्मा पच्चयसमुप्पन्ना ति । पच्चयपरिग्गहे पञ्ञाति सङ्घारानं अविज्जाय च उप्पादादिके 
पच्चयाकारे परिच्छिन्दित्वा गहणवसेन पवत्ता पञ्ञा। धम्मट्रितिञाणन्ति धम्मानं पच्चयुप्पन्नानं पच्चयभावतो 
धम्मट्टितिसङ्घाते पटिच्चसमुप्पादे जाणं | पच्चयधम्मा हि पटिच्चसमुप्पादे “द्वादस पटिच्चसमुप्पादा'ति वचनतो द्वादस 
पच्चया। अयञ्च नयो न पच्चुप्पन्ने एव, अथ खो अतीतानागतकालेपि, न च अविज्जाय एव सङ्घारेसु, अथ खो 
सङ्घारादीनम्पि विञ्ञाणादीसु लब्भतीति परिपुण्णं कत्वा पच्चयाकारस्स विभत्तभावं दस्सेतुं “अतीतम्पि 
अद्धान न्तिआदि पाळि आरभि। पद्ठाने (पट्टा० १.पच्चयनिद्देस १) दस्सिता हेतादिपच्चया एवेत्थ उप्पादादिपच्चयाकारेहि 
गहिताति ते यथासम्भवं नीहरित्वा योजेतब्बा, अतिवित्थारभयेन पन न योजयिम्ह। 


तस्स तस्स धम्मस्साति तस्स तस्स सङ्घारादिपच्चयुप्पन्नधम्मस्स। तथा तथा पच्चयभावेनाति 
उप्पादादिहेतादिपच्चयभावेन। अतीतपच्चुप्पन्नानागतवसेन तयो अद्धा काला एतस्साति तियद्धं। 
हेतुफलफलहेतुहेतुफलवसेन तयो सन्धी एतस्साति तिसन्धिँ। सङ्किप्पन्ति एत्थ अविज्जादयो विञ्ञाणादयो चाति सङ्घेपो, 
कम्मं विपाको च। सङ्षिप्पन्ति एत्थाति वा सङ्घेपो, अविज्जादयो विञ्ञाणादयो च। कोद्ठासपरियायो वा सङ्केप-सद्दो। अतीते 
कम्मसङ्केपादिवसेन चत्तारो सङ्घेपा एतस्साति चतुसङ्केषं। सरूपतो अवुत्तापि तस्मिं तस्मिं सङ्घेपे आकिरीयन्ति 
अविज्जासङ्कारादिग्गहणेहि पकासीयन्तीति आकारा, अतीते हेतुआदीनं वा पकारा आकारा, ते सङ्घेपे पञ्च पञ्च कत्वा 
बीसतिआकारा एतस्साति बीसताकारं। 


खत्तियादिभेदेन अनेकभेदभिन्नापि सस्सतवादिनो जातिसतसहस्सानुस्सरणादिनो अभिनिवेसहेतुनो वसेन चत्तारोव 
होन्ति, न ततो उद्धं अधोति सस्सतवादादीनं परिमाणपरिच्छेदस्स अनञ्ञविसयतं दस्सेतुं “चत्तारो जना तिआदिमाह। 
तत्थ चत्तारो जनाति चत्तारो जनसमूहा । इदं निस्सायाति इदं इदप्पच्चयताय सम्मा अग्गहणं, तत्थापि च हेतुफलभावेन 
सम्बन्धानं सन्ततिघनस्स अभेदितत्ता परमत्थतो विज्जमानम्पि भेदनिबन्धनं नानत्तनयं अनुपधारेत्वा गहितं एकत्तग्गहणं 
निस्साय। इदं गण्हन्तीति इदं सस्सतग्गहणं अभिनिविस्स वोहरन्ति, इमिना नयेन एकच्चसस्सतवादादयोपेत्थ यथासम्भवं 
योजेत्वा वत्तब्बा । भिन्दित्वाति “आतप्पमन्वाया 'तिआदिना विभजित्वा “तयिदं भिक्खवे तथागतो पजानातीतिआदिना 
विमद्दित्वा निज्जटं निगुम्बं कत्वा दिट्रिजटाविजटनेन दिट्टिगुम्बविवरणेन च। 


“तस्मा तिआदिना बुद्धगुणे आरब्भ देसनाय समुट्टितत्ता सब्बञ्जुतञ्ञाणं उद्दिसित्वा देसनाकुसलो भगवा 
समयन्तरविग्गाहणवसेन सब्बञ्जुतञ्ञाणमेव विस्सज्जेतीति दस्सेति। “सन्तीति इमिना तेसं दिट्टिगतिकानं 

विज्जमानताय अविच्छिन्नतं, ततो च नेसं मिच्छागाहतो सिथिलकरणविवेचनेहि अत्तनो देसनाय किच्चकारितं, 
अवितथतञ्च दीपेति धम्मराजा। 


२९. अत्थीति “संविज्जन्ती”ति इमिना समानत्थो पृथुवचनविसयो एको निपातो “अत्थि इमस्मिं काये 
केसा”तिआदीसु (दी० नि० २.३७७; म० नि० १.११०; म० नि० ३.१५४; सं० नि० ४.१२७; खु० पा० ३.१) विय। 
सस्सतादिवसेन पुब्बन्तं कप्पेन्तीति पुब्बन्तकप्पिका। यस्मा पन ते तं पुब्बन्तं पुरिमसिद्भेहि तण्हादिड्टिकप्पेहि कण्पेत्वा, 
आसेवनबलवताय विचित्तवुत्तिताय च विकण्पेत्वा अपरभागसिद्धेहि अभिनिवेसभूतेहि तण्हादिट्टिग्गाहेहि गण्हन्ति 
अभिनिविसन्ति परामसन्ति, तस्मा वुत्तं “पुब्बन्तं कप्पेत्वा विकप्पेत्वा गण्हन्ती ति | तण्हुपादानवसेन वा 
कप्पनग्गहणानि वेदितब्बानि। तण्हापच्चया हि उपादानं । कोट्ठासेसूति एत्थ कोट्टासादीसूति अत्थो वेदितब्बो । 
पदपूरणसमीपउम्मग्गादीसुपि हि अन्त-सद्दो दिस्सति। तथा हि “इङ्ग त्वं सृत्तन्ते वा गाथायो वा अभिधम्मं वा परियापुणस्सु 
(पाचि० ४४२), सुत्तन्ते ओकासं कारापेत्वा ति (पाचि० १२२१) च आदीसु पदपूरणे अन्त-सह्दो वत्तति, गामन्तं ओसरेस्य, 
(पारा० ४०९; चूळव० ३४३) गामन्तसेनासन'न्तिआदीसु समीपे, “कामसुखल्लिकानुयोगो एको अन्तो, अत्थीति खो 
कच्चान अयमेको अन्तो"तिआवीसु (सं० नि० २.१५; ३.९०) उम्मग्गेति। 


कप्प-सद्दो महाकप्पसमन्तभावकिलेसकामवितक्ककालपञ्जत्तिसदिसभावादीसु वत्ततीति आह “सम्बहुलेसु 
अत्थेसु वत्तती ति। तथा हेस “चत्तारिमानि भिकखवे कप्पस्स असङ्ख्येय्यानी”तिआदीसु (अ० नि० ४.१५६) महाकण्पे 
वत्ति, “केवलकप्पं वेळूवनं ओभासेत्वा"तिआदीसु (सं० नि० १.९४) समन्तभावे, “सङ्कप्पो कामो, रागो कामो, 
सङ्कप्परागो कामोतिआदीसु (महानि० १; चूळनि० ८) किलेसकामे, “तक्को वितक्को सङ्कप्पोतिआदीसु (ध० स० ७) 
वितक्के, “येन सुदं निच्चकप्पं विहरामीतिआदीसु (म० नि० १.३८७) काले, “इच्चायस्मा कप्पो”तिआदीसु (सु० नि० 
१०९०; चूळनि० ११३) पञ्जत्तियं, “सत्थुकप्पेन वत किर भो सावकेन सद्भि मन्तयमाना न जानिम्हा”तिआदीसु (म० नि० 
१.२६०) सदिसभावे वत्ततीति। वुत्तम्पि चेतन्ति महानिद्देसं (महानि० २८) सन्धायाह । तण्हादिद्विवसेनाति दिट्टिया 
उपनिस्सयभूताय सहजाताय अभिनन्दनभूताय च तण्हाय, सस्सतादिआकारेन अभिनिविसन्तस्स मिच्छागाहस्स च वसेन। 
पुब्बेनिबुत्थधम्मविसयाय कप्पनाय अधिप्पेतत्ता अतीतकालवाचको इध पुब्ब-सद्दो, रूपादिखन्धविनिमुत्तस्स 
कप्पनावत्थुनो अभावा अन्त-सद्दो च भागवाचकोति आह “अतीत खन्धकोठ्ठासन्ति। “कप्पेत्वा ति च तस्मिं पुब्बन्ते 
तण्हायनाभिनिवेसानं समत्थनं परिनिट्ठापनमाह । ठिताति तस्सा लद्भिया अविजहनं । आरब्भाति आलम्बित्वा। विसयो हि 
तस्सा दिड्टिया पुब्बन्तो। विसयभावतो एव हि सो तस्सा आगमनड्ठानं, आरम्मणपच्चयो चाति वुत्तं “आगम्म 
पटिच्चा ति। 


अधिवचनपदानीति पञ्ञत्तिपदानि । दासादीसु सिरिवट्टकादि-सद्दा विय वचनमत्तमेव अधिकारं कत्वा पवत्तिया 
अधिवचनं पञ्ञत्ति । अथ वा अधि-सद्दो उपरिभावे, वुच्चतीति वचनं, उपरि वचनं अधिवचनं, उपादाभूतरूपादीनं उपरि 
पञ्जापियमाना उपादापञ्ञत्तीति अत्थो, तस्मा पञ्जत्तिदीपकपदानीति अत्थो दटुब्बो । पञ्जत्तिमत्तज्हेतं वुच्चति, यदिदं 
“अत्ता, लोको”ति च, न रूपवेदनादयो विय परमत्थो। अधिकवुत्तिताय वा अधिवृत्तियोति दिट्टियो वुच्चन्ति। अधिकञ्हि 
सभावधम्मेसु सस्सतादिं पकतिआदिदब्बादिं जीवादिं कायादिञ्च अभूतमत्थं अज्झारोपेत्वा दिट्टियो पवत्तन्तीति। 


३०. अभिवदन्तीति इदमेव सच्चं, मोघमञ्ञ'न्ति (म० नि० २.१८७, २०३, ४२७; म० नि० ३.२७, २९) 
अभिनिविसित्वा वदन्ति “अयं धम्मो, नायं धम्मो तिआदिना विवदन्ति। अभिवदनकिरियाय अज्जापि 

अविच्छेदभावदस्सनत्थं वत्तमानकालवचनं । दिद्ठि एव दिट्टिगतं “मुत्तगतं, (म० नि० २.११९; अ० नि० ९.११) 
सङ्घारगत”न्तिआदीसु (महानि० ४१) विय। गन्तब्बाभावतो वा दिट्टिया गतमत्तं, दिड्टिया गहणमत्तन्ति अत्थो। दिट्टिप्पकारो 
वा दिड्रिंगतं। लोकिया हि विधयुत्तगतपकार-सहद्दे समानत्थे इच्छन्ति । एकेकस्मिञ्च “अत्ता”ति, “लोको ति च 
गहणविसेसं उपादाय पञ्जापनं होतीति आह “रूपादीसु अञ्ञतरं अत्ता च लोको चाति गहेत्वा”ति। अमरं निच्चं 
धुवन्ति सस्सतवेवचनानि। मरणाभावेन वा अमरं, उप्पादाभावेन सब्बथापि अत्थिताय निच्चं, थिरड्रेन विकाराभावेन धुवं। 
“यथाहा तिआदिना यथावुत्तमत्थं निद्देसपटिसम्भिदापाळीहि विभावेति। अयञ्च अत्थो “रूपं अत्ततो समनुपस्सति, 
वेदनं, सञ्जं, सङ्कारे, विज्ञाणं अत्ततो समनुपस्सती"ति इमिस्सा पञ्चविधाय सक्कायदिद्टिया वसेन वृत्तो । “रूपवन्तं 
अत्तान"न्तिआदिकाय पन पञ्चदसविधाय सक्कायदिट्टिया बसेन चत्तारो चत्तारो खन्धे “अत्ता”ति गहेत्वा तदञ्ञं 
“नलोको”ति पञ्ञपेन्तीति अयम्पि अत्थो लब्भति। तथा एकं खन्धं ”अत्ता' “ति गहेत्वा तदञ्जे अत्तनो उपभोगभूतो 
लोकोति, ससन्ततिपतिते वा खन्धे “अत्ता”ति गहेत्वा तदञ्जे “लोको ति पञ्ञपेन्तीति एवम्पेत्थ अत्थो दटुब्बो। एत्थाह 
- सस्सतो वादो एतेसन्ति कस्मा वुत्तं, ननु तेसं अत्ता लोको च सस्सतोति अधिप्पेतो, न वादो ति? सच्चमेतं, 
सस्सतसहचरितताय पन “वादो सस्सतो' ति वुत्तं यथा “कुन्ता पचरन्तीति। सस्सतो इति वादो एतेसन्ति वा इति- 
सदलोपो दट्ठब्बो । अथ वा सस्सतं वदन्ति “इदमेव सच्च"न्ति अभिनिविस्स वोहरन्तीति सस्सतवादा, सस्सतदिद्विनोति 
एवम्पेत्थ अत्थो दडुब्बो । 


३१. आतापनं किलेसानं विबाधनं पहानं । पदहनं कोसज्जपक्खे पतितुं अदत्वा चित्तस्स उस्सहनं। अनुयोगो यथा 
समाधि विसेसभागियतं पापुणाति, एवं वीरियस्स बहुलीकरणं । इध उपचारप्पनाचित्तपरिदमनवीरियानं अधिप्पेतत्ता आह 
“तिप्पभेदं वीरिय''न्ति। नप्पमज्जति एतेनाति अप्पमादो, असम्मोसो। सम्मा उपायेन मनसि करोति कम्मट्ठानं एतेनाति 
सम्मामनसिकारो जाणन्ति आह “वीरियञ्च सतिञ्च आणञ्चा ति । एत्थाति “आतप्प...पे०... मनसिकारं अन्वाया “ति 
इमस्मिं पाठे । सीलविसुद्धिया सद्धि चतुन्नं रूपावचरज्झानानं अधिगमनपटिपदा वत्तब्बा, सा पन विसुद्धिमग्गे वित्थारतो 
वुत्ताति आह ““सङ्केपत्थो”ति। “तथारूप न्ति चुद्दसविधेहि चित्तदमनेहि रूपावचरचतुत्थञ्झानस्स दमिततं वदति। 


समाधानादिअट्ुङ्गसमन्नागतरूपावचरचतुत्थज्झानस्स योगिनो समाधिविजम्भनभूता लोकियाभिञ्ञा झानानुभावो। 
“झानादीन "न्ति इदं झानलाभिस्स विसेसेन झानधम्मा आपाथं आगच्छन्ति, तंमुखेन सेसधम्माति इममत्थं सन्धाय वृत्तं । 
जनकभावं पटिक्खिपति। सति हि जनकभावे रूपादिधम्मानं विय सुखादिधम्मानं विय, च पच्चयायत्तवृत्तिताय 
उप्पादवन्तता विञ्ञायति, उप्पादे च सति अवस्सम्भावी निरोधोति अनवकासाव निच्चता सियाति। कूटदु-सद्दो वा लोके 
अच्चन्तनिच्चे निरुळहो दडुब्बो। “एसिकद्वायिट्रितो”ति एतेन यथा एसिका वातप्पहारादीहि न चलति, एवं न केनचि 
विकारं आपज्जतीति विकाराभावमाह, “कूटट्टो ति इमिना पन अनिच्चताभावं । विकारोपि विनासोयेवाति आह, 
“उभयेनपि लोकस्स विनासाभावं दीपेती ति । “विज्जमानमेवा ति एतेन कारणे फलस्स अत्थिभावदस्सनेन 
अभिब्यत्तिवादं दीपेति । निक्खमतीति च अभिब्यत्ति गच्छतीति अत्थो। कथं पन विज्जमानोयेव पुब्बे अनभिब्यत्तो 
अभिब्यत्ति गच्छतीति? यथा अन्धकारेन पटिच्छन्नो घटो आलोकेन अभिव्यत्ति गच्छति। 


इदमेत्थ विचारेतब्बं - कि करोन्तो आलोको घटं पकासेतीति वुच्चति, यदि घटविसयं बुद्धि करोन्तो, बुद्भिया 
अनुप्पन्नाय उप्पत्तिदीपनतो अभिब्यत्तिवादो हायति। अथ घटबुद्धिया आवरणभूतं अन्धकारं विधमन्तो, एवम्पि 
अभिब्यत्तिवादो हायतियेव। सति हि घटबुद्धिया अन्धकारो कथं तस्सा आवरणं होतीति, यथा घटस्स अभिब्यत्ति न 
युज्जति, एवं अत्तनोपि। तत्थापि हि यदि इन्द्रियविसयादिसन्निपातेन अनुष्पन्नाय बुद्धया उप्पत्ति, उप्पत्तिवचनेनेव 

अभिब्यत्तिवादो हायति, तथा सस्सतवादो। अथ बुद्धिप्पवत्तिया आवरणभूतस्स अन्धकारड्ठानियस्स मोहस्स 
विधमनेन। सति बुद्धिया कथं मोहो आवरणन्ति, किञ्चि भेदसम्भवतो। न हि अभिब्यञ्जनकानं चन्दसूरियमणिपदीपादीनं 
भेदेन अभिब्यञ्जितब्बानं घटादीनं भेदो होति, होति च विसयभेदेन बुद्धिभेदोति भिय्योपि अभिब्यत्ति न युज्जतियेव, न चेत्थ 
वुत्तिकप्पना युत्ता वृत्तिया वृत्तिमतो च अनञ्ञथानुजाननतोति। ते च सत्ता सन्धावन्तीति ये इध मनुस्सभावेन अवड्टिता, 
तेयेव देवभावादिउपगमनेन इतो अञ्जत्थ गच्छन्ति, अञ्ञथा कतस्स कम्मस्स विनासो, अकतस्स च अब्भागमो 
आपज्जेय्याति अधिप्पायो। 


अपरापरन्ति अपरस्मा भवा अपरं भवं। एवं सङ्ख्यं गच्छन्तीति अत्तनो निच्चसभावत्ता न चुतूपपत्तियो, 
सब्बब्यापिताय नापि सन्धावनसंसरणानि, धम्मानंयेव पन पवत्तिविसेसेन एवं सङ्ख्यं गच्छन्ति, एवं बोहरीयन्तीति 
अधिप्पायो। एतेन अवड्टितसभावस्स अत्तनो, धम्मिनो च धम्ममत्तं उप्पज्जति चेव विनस्सति चाति इमं विपरिणामवादं 
दस्सेति | यं पनेत्थ वत्तब्बं, तं परतो वक्खाम । अत्तनो वादं भिन्दतीति सन्धावनादिवचनसिद्धाय अनिच्चताय पुब्बे 
पटिञ्ञातं सस्सतवादं भिन्दति, विद्धंसेतीति अत्थो। सस्सतिसमन्ति वा एतस्स सस्सतं थावरं निच्चकालन्ति अत्थो 
ददुब्ो । 


हेतुं दस्सेन्तोति येसं '-सस्सतो"ति अत्तानञ्च लोकञ्च पञ्जपेति अयं दिड्टितिको, तेसं हेतुं दस्सेन्तोति अत्थो। न 
हि अत्तनो दिड्टिया पच्चकखकतमत्थं अत्तनोयेव साधेति, अत्तनो पन पच्चक्खकतेन अत्थेन अत्तनो अप्पच्चक्खभूतम्पि 
अत्थं साधेति। अत्तना हि यथानिच्छितं परेहि विञ्ञापेति, न अनिच्छितं। “हेतु दस्सेन्तो "ति एत्थ इदं हेतुदस्सनं - एतेसु 
अनेकेसु जातिसतसहस्सेसु एकोवायं मे अत्ता, लोको च अनुस्सरणसब्भावतो। यो हि यमत्थं अनुभवति, सो एव तं 
अनुस्सरति, न अज्ञजो। न हि अञ्ञेन अनुभूतमत्थं अञ्जो अनुस्सरितुं सक्कोति यथा तं बुद्धरक्खितेन अनुभूतं 
धम्मरव्खितो। यथा चेतासु, एवं इतो पुरिमतरासुपि जातीसूति। कस्मा सस्सतो मे अत्ता च लोको च। यथा च मे, एवं 
अञ्जेसम्पि सत्तानं सस्सतो अत्ता च लोको चाति? सस्सतवसेन दिट्टिगहनं पक्खन्दो दिद्विगतिको परेपि तत्थ पतिट्टपेति, 
पाळियं पन “अनेकविहितानि अधिवुत्तिपदानि अभिवदन्ति । सो एवं आहा"ति च वचनतो परानुमानवसेन इध हेतुदस्सनं 
अधिप्पेतन्ति विञ्ञायति | कारणन्ति तिविधं कारणं सम्पापकं निब्बत्तकं जापकन्ति। तत्थ अरियमग्गो निब्बानस्स 
सम्पापकं कारणं, बीजं अङ्कुरस्स निब्बत्तकं कारणं, पच्चयुष्पन्नतादयो अनिच्चतादीनं जापकं कारणं, इधापि 
जापककारणमेव अधिप्पेतं । जापको हि जापेतब्बत्थविसयस्स जाणस्स हेतुभावतो कारणन्ति । तदायत्तवुत्तिताय तं जाणं 
तिट्ठति तत्थाति ठान’ न्ति, वसति तत्थ पवत्ततीति “वत्थू ˆति च वुच्चति । तथा हि भगवता वत्थु-सद्देन उद्दिसित्वापि 
ठानसहेन निहिद्ुन्ति। 


३२-३३. दुतियततियवादानं पठमवादतो नत्थि विसेसो ठपेत्वा कालविसेसन्ति आह “उपरि वादद्वयेपि एसेव 
नयो”ति। यदि एवं कस्मा सस्सतवादो चतुधा विभत्तो, ननु अधिच्चसमुप्पन्निकवादो विय दुविधेनेव विभजितब्बो सियाति 
आह ““मन्दपञ्ञो हि तित्थियोतिआदि। 


३४. तक्कयतीति ऊहयति, सस्सतादिआकारेन तस्मिं तस्मिं आरम्मणे चित्तं अभिनिरोपेतीति अत्थो। तक्कोति 
आकोटनलक्खणो विनिच्छयलक्खणो वा दिडिड्ानभूतो वितक्को। बीमंसा नाम विचारणा, सा पनेत्थ अत्थतो 
पञ्जापतिरूपको लोभसहगतचित्तुप्पादो, मिच्छाभिनिवेसो वा अयोनिसोमनसिकारो, पुब्बभागे वा दिट्टिविप्फन्दितन्ति 
ददुब्बा । तेनेवाह “तुलना रुच्चना खमना”ति। परियाहननं वितक्कस्स आरम्मणऊहनं एवाति आह “तेन तेन पकारेन 

तक्केत्वा ति । अनुविचरितन्ति वीमंसाय अनुपवत्तितं, वीमंसानुगतेन वा विचारेन अनुमज्जितं । पटि पटि भातीति 
पटिभानं, यथासमिहिताकारविसेसविभावको चित्तुप्पादो । पटिभानतो जातं पटिभानं, सयं अत्तनो पटिभानं सयं पटिभानं। 
तेनेवाह “अत्तनो पटिभानमत्तसञ्जात'न्ति। मत्त-सद्देन विसेसाधिगमादयो निवत्तेति। 


“अनागतेपि एवं भविस्सती ति इदं न इधाधिप्पेततक्कोवसेनेव वुत्तं, लाभीतक्किनो एवम्पि सम्भवतीति 
सम्भवदस्सनवसेन वुत्तन्ति ददुब्बं । यं किञ्चि अत्तना पटिलद्धं रूपादि सुखादि च इध लब्भतीति लाभो, न झानादिविसेसो । 
“एवं सति इदं होती ति अनिच्चेसु भावेसु अञ्जो करोति, अञ्जो पटिसंवेदेतीति आपज्जति, तथा च सति कतस्स 
विनासो, अकतस्स च अब्भागमो सिया। निच्चेसु पन भावेसु यो करोति, सो पटिसंवेदेतीति न दोसो आपज्जतीति 
तक्किकस्स युत्तिगवेसनाकारं दस्सेति। 


तक्कमत्तेनेवाति आगमाधिगमादीनं अनुस्सवादीनञ्च अभावा सुद्धतक्केनेव। ननु च विसेसलाभिनोपि 
सस्सतवादिनो अत्तनो विसेसाधिगमहेतु अनेकेसु जातिसतसहस्सेसु दससु संवट्टविवट्टेसु चत्तालीसाय संवट्टविवट्टेसु 
यथानुभूतं अत्तनो सन्तानं तप्पटिबद्धञ्च “अत्ता, लोको"ति च अनुस्सरित्वा ततो पुरिमपुरिमतरासुपि जातीसु तथाभूतस्स 
अत्थितानुवितक्कनमुखेन सब्बेसम्पि सत्तानं तथाभावानुवितक्कनवसेनेव सस्सताभिनिवेसिनो जाता, एवञ्च सति सब्बोपि 
सस्सतवादी अनुस्सुतिजातिस्सरतक्किका विय अत्तनो उपलद्भवत्थुनिबन्धनेन तक्कनेन पवत्तवादत्ता तक्कीपक्खेयेव 
तिट्ठेय्य, अवस्सञ्च वृत्तप्पकारं तक्कनमिच्छितन्बं, अञ्ञथा विसेसलाभी सस्सतवादी एकच्चसस्सतिकपकखं, 
अधिच्चसमुप्पन्निकपकखं वा भजेय्याति? न खो पनेतं एवं दटुब्बं, यस्मा विसेसलाभीनं खन्धसन्तानस्स 
दीघदीघतरदीघतमकालानुस्सरणं सस्सतग्गाहस्स असाधारणकारणं । तथा हि “अनेकविहितं पुब्बेनिवासं अनुस्सरामि । 
इमिनामहमेतं जानामीति अनुस्सरणमेव पधानकारणभावेन दस्सितं । यं पन तस्स “इमिनामहमेतं जानामीति पवत्तं 
तक्कनं, न तं इध पधानं अनुस्सरणं पति तस्स अप्पधानभूतत्ता। यदि एवं अनुस्सवादीनम्पि पधानभावो आपज्जतीति चे? 
न, तेसं सच्छिकिरियाय अभावेन तक्कपधानत्ता, पधानकारणेन च निद्देसो निरुळहो सासने लोके च यथा “चकखुविञ्ञाणं, 
यवङ्कुरो”ति च। 


अथ वा विसेसाधिगमनिबन्धनरहितस्स तक्कनस्स विसुं सस्सतग्गाहे कारणभावदस्सनत्थं विसेसाधिगमो विसुं 
सस्सतग्गाहकारणं वत्तब्बो, सो च मन्दमज्झतिक्खपञ्ञजावसेन तिविधोति भगवता सब्बतक्किनो तक्कोभावसामञ्जेन 
एकज्झं गहेत्वा चतुधा ववत्थापितो सस्सतवादो। यदिपि अनुस्सवादिवसेन तक्किकानं विय मन्दपञ्जादीनम्पि 
हीनादिवसेन अनेकभेदसब्भावतो विसेसलाभीनम्पि बहुधा भेदो सम्भवति, सब्बे पन विसेसलाभिनो मन्दपञ्जादिवसेन 
तयो रासी कत्वा तत्थ उक्कटुबसेन अनेकजातिसतसहस्सदससंवट्टविवट्टचत्तारीससंवटविवट्टानुस्सरणेन अयं विभागो 
बुत्तो। तीसुपि रासीसु ये हीनमज्झपञ्ञा, ते वुत्तपरिच्छेदतो ऊनकमेव अनुस्सरन्ति । ये पन तत्थ उक्कट्टपञ्ञा, ते 
बुत्तपरिच्छेदं अतिक्कमित्वा नानुस्सरन्तीति एवं पनायं देसना। तस्मा अञ्जतरभेदसङ्गहवसेनेव भगवता चत्तारिट्ठानानि 
विभत्तानीति ववत्थिता सस्सतवादीनं चतुब्बिधता। न हि इध सावसेसं धम्मं देसेति धम्मराजा। 


३५. “अञ्जतरेना ति एतस्स अत्थं दस्सेतुं “एकेना ति वुत्तं । वा-सहस्स पन अनियमत्थतं दस्सेतुं “द्वीहि वा 
तीहि वा” ति वुत्तं। तेन चतूसु ठानेसु यथारहं एकच्चं एकच्चस्स पञ्जापने सहकारीकारणन्ति दस्सेति । कि पनेतानि 
बत्थूनि अभिनिवेसस्स हेतु, उदाहु पतिट्ठापनस्स। किञ्चेत्थ यदि ताव अभिनिवेसस्स, कस्मा अनुस्सरणतक्कनानियेब 
गहितानि, न सञ्जाविपल्लासादयो। तथाहि विपरीतसञ्जा अयोनिसोमनसिकार असप्पुरिसूपनिस्सयअसद्भम्मस्सवनादीनि 

मिच्छादिड्टिया पवत्तनड्डानानि। अथ पतिट्टापनस्स अधिगमयुत्तियो विय आगमोपि वत्थुभावेन वत्तब्बो, उभयत्थापि 
“नत्थि इतो बहिद्धा ति वचनं न युज्जतीति? न। कस्मा? अभिनिवेसपकखे ताव अयं दिड्टिगतिको 
असपण्पुरिसूपनिस्सयअसद्भम्मस्सवनेहि अयोनिसो उम्मुज्जित्वा विपल्लाससञ्ञो रूपादिधम्मानं खणे खणे 
भिज्जनसभावस्स अनवबोधतो धम्मयुत्ति अतिधावन्तो एकत्तनयं मिच्छा गहेत्वा यथावुत्तानुस्सरणतक्केहि खन्धेसु 
“सस्सतो अत्ता च लोको चा ति (दी० नि० १.३१) अभिनिवेसं जनेसि। इति आसन्नकारणत्ता, पधानकारणत्ता, 
तग्गहणेनेव च इतरेसम्पि गहितत्ता अनुस्सरणतक्कनानियेव इध गहितानि। पतिट्ठापनपक्खे पन आगमोपि युत्तिपक्खेयेव 
ठितो विसेसतो बाहिरकानं तक्कगाहिभावतोति अनुस्सरणतक्कनानियेव दिट्टिया वत्थुभावेन गहितानि। किञ्च भिय्यो 
दुविधं लक्खणं परमत्थधम्मानं सभावलवखणं सामञ्जलवखणञ्चाति । तत्थ सभावलक्खणावबोधो पच्चक्खञाणं, 
सामञ्जलक्खणावबोधो अनुमानञाणं, आगमो च सुतमयाय पञ्ञाय साधनतो अनुमानजाणमेव आवहति, सुतानं पन 
धम्मानं आकारपरिवितक्कनेन निज्झानक्खन्तियं ठितो चिन्तामयं पञ्ञं निब्बत्तेत्वा अनुक्कमेन भावनाय पच्चक्खञाणं 
अधिगच्छतीति एवं आगमोपि तक्कविसयं नातिक्कमतीति तग्गहणेन गहितोवाति वेदितब्बो। सो अट्ठकथायं 
अनुस्सुतितक्कग्गहणेन विभावितोति युत्तं एविदं “नत्थि इतो बहिद्धा^ति। ` अनेकविहितानि अधिवुत्तिपदानि अभिवदन्ति, 
सस्सतं अत्तानञ्च लोकञ्च पञ्ञपेन्ती”ति (दी० नि० १.३०) च वचनतो पतिट्टापनवत्थूनि इधाधिप्पेतानीति ददुब्बं । 


३६. दिट्रियेव दिद्विद्ानं परमवज्जताय अनेकविहितानं अनत्थानं हेतुभावतो। यथाह “मिच्छादिड्टिपरमाहं भिक्खवे 
बज्जं वदामी"ति (अ० नि० १.३१०) “यथाहा तिआदिना पटिसम्भिदापाळिया (पटि० म० १.१२४) दिड्टिया ठानविभागं 
दस्सेति। तत्थ खन्धापि दिट्रिट्रान आरम्मणड्रेन “रूपं अत्ततो समनुपस्सतीतिआदि (सं० नि० ३.८१, ३४५) वचनतो। 
अविज्जापि दिद्ठिद्वानं उपनिस्सयादिभावेन पवत्तनतो। यथाह “अस्सुतवा भिक्खवे पुथुज्जनो अरियानं अदस्सावी 
अरियधम्मस्स अकोविदो”तिआदि (म० नि० १.२; पटि० म० १.१३०) | फस्सोपि दिद्ठिद्वानं। यथा चाह “तदपि 
फस्सपच्चया, (दी० नि० १.११८ आदयो) फुस्स फुस्स पटिसंवेदेन्ती”ति (दी० नि० १.१४४) च | सञ्ञापि दिद्ठिद्वानं। 
वुत्तञ्चेतं “सञ्जानिदाना हि पपञ्चसङ्घा, (सु० नि० ८८०; महानि० १०९) पथवितो सञ्ञत्वा'ति (म० नि० १.२) च आदि। 
वितक्कोपि दिद्ठिद्वानं। वुत्तम्पि चेतं “तक्कञ्च दिट्ठीसु पकप्पयित्वा, सच्चं मुसाति द्वयधम्ममाहू ति (सु? नि० ८९२) 
"तक्को होति वीमंसी”ति (दी० नि० १.३४) च आदि | अयोनिसोमनसिकारोपि दिद्विट्ठानं। तेनाह भगवा “तस्स एवं 
अयोनिसो मनसि करोतो छन्नं दिड्टीनं अञ्ञतरा दिट्टि उप्पज्जति। “अत्थि मे अत्ताति वा अस्स सच्चतो थेततो दिट्टि 
उप्पज्जती 'तिआदि (म० नि० १.१९) । समुट्ठाति एतेनाति समुट्ठानं समुड्ठानभावो समुट्ठानट्ठो। पवत्तिताति परसन्तानेसु 
उप्पादिता । परिनिट्रापिताति अभिनिवेसस्स परियोसानं मत्थकं पापिताति अत्थो। “आरम्मणवसेना ति अट्सु 
दिट्टिद्वानेसु खन्धे सन्धायाह। पवत्तनवसेनाति अविज्जादयो। आसेवनवसेनाति पापमित्तपरतोघोसादीनम्पि सेवनं 
लब्भतियेव। अथ वा एबंगतिकाति एवंगमना, एवंनिट्ठाति अत्थो। इदं वुत्तं होति - इमे दिड्िसङ्काता दिडिट्ठाना एवं 
परमत्थतो असन्तं अत्तानं सस्सतभावञ्चस्स अज्झारोपेत्वा गहिता, परामट्ठा च बाललपना याव पण्डिता न समनुयुञ्जन्ति, 
ताव गच्छन्ति पवत्तन्ति। पण्डितेहि समनुयुञ्जियमाना पन अनवड्टितवत्थुका अविमद्दक्खमा सूरियुग्गमने उस्सावबिन्दू 
विय खज्जोपनका विय च भिज्जन्ति विनस्सन्ति चाति। 


तत्थायं अनुयुञ्जने सङ्घेपकथा -- यदि हि परेन परिकप्पितो अत्ता लोको वा सस्सतो सिया, तस्स निब्बिकारताय 
पुरिमरूपाविजहनतो कस्सचि विसेसाधानस्स कातुं असक्कुणेय्यताय अहिततो निवत्तनत्थं, हिते च पटिपत्तिअत्थं उपदेसो 
एव निप्पयोजनो सिया सस्सतवादिनो, कथं वा सो उपदेसो पवत्तीयति विकाराभावतो, एवञ्च अत्तनो अजटाकासस्स विय 
दानादिकिरिया हिंसादिकिरिया च न सम्भवति। तथा सुखस्स दुक्खस्स अनुभवननिबन्धो एव सस्सतवादिनो न युज्जति 

कम्मबद्भाभावतो, जातिआदीनञ्च असम्भवतो कुतो विमोक्खो, अथ पन धम्ममत्तं तस्स उप्पज्जति चेव विनस्सति 
च, यस्स वसेनायं किरियादिवोहारोति वदेय्य, एवम्पि पुरिमरूपाविजहनेन अवट्टितस्स अत्तनो धम्ममत्तन्ति न सक्का 
सम्भावेतुं, ते वा पनस्स धम्मा अवत्थाभूता अज्जे वा सियुं अनञ्ञे वा। यदि अज्जे, न ताहि तस्स उप्पन्नाहिपि कोचि 
विसेसो अत्थि। याहि करोति पटिसंवेदेति चवति उपपज्जति चाति इच्छितं, तस्मा तदवत्थो एव यथावुत्तदोसो। किञ्च 
धम्मकप्पनापि निरत्थिका सिया, अथानज्जे उप्पादविनासवन्तीहि अवत्थाहि अनञ्ञस्स अत्तनो तासं विय 
उप्पादविनाससब्भावतो कुतो निच्चतावकासो, तासम्पि वा अत्तनो विय निच्चताति बन्धविमोक्खानं असम्भवो एवाति न 
युज्जतियेव सस्सतवादो। न चेत्थ कोचि वादी धम्मानं सस्सतभावे परिसुद्धंयृत्ति वत्तुं समत्थो, युत्तिरहितञ्च वचनं न 
पण्डितानं चित्तं आराधेतीति। तेन वुत्तं “याव पण्डिता न समनुयुञ्जन्ति, ताव गच्छन्ति पवत्तन्ती"ति। कम्मवसेन 
अभिमुखो सम्परेति एत्थाति अभिसम्परायो, परोलोको। 


““सब्बञ्जुतञ्ञाणञ्चा ति इदं इध सब्बञ्जुतञ्ञाणस्स विभजियमानत्ता वुत्तं, तस्मिं वा वुत्ते तदधिट्ठानतो 
आसवकखयजाणं, तदविनाभावतो सब्बम्पि वा भगवतो दसबलादिजाणं गहितमेव होतीति कत्वा । पजानन्तोपीति पि- 
सद्दो सम्भावने, तेन “तञ्चा' ति एत्थ वुत्तं च-सद्दत्थमाह । इदं वुत्तं होति - तं दिद्विगततो उत्तरितरं सारभूतं 
सीलादिगुणविसेसम्पि तथागतो नाभिनिविसति, को पन वादो वट्टामिसेति। “अह न्ति दिट्टिवसेन वा तं 
परामसनाकारमाह । पजानामीति एत्थ इति-सद्दो पकारत्थो, तेन “मम” न्ति तण्हावसेन परामसनाकारं दस्सेति। 
धम्मसभावं अतिक्कमित्वा परतो आमसनं परामासो। न हि तं अत्थि, खन्धेसु यं “अह”न्ति वा, “मम''न्ति वा गहेतब्बं 
सिया। यो पन परामासो तण्हादयोव, ते च भगवतो बोधिमूलेयेव पहीनाति आह ““परामासकिलेसान न्तिआदि । 
अपरामासतोति वा निब्बुतिवेदनस्स हेतुवचनं, “विदिता ति इदं पदं अपेक्खित्वा कत्तरि सामिवचनं, अपरामसनहेतु 
परामासरहिताय पटिपत्तिया तथागतेन सयमेव असङ्घतधातु अधिगताति एवं वा एत्थ अत्थो ददुब्बो । 


““यासु वेदनासू 'तिआदिना भगवतो देसनाविलासं दस्सेति। तथा हि खन्धायतनादिवसेन अनेकविधासु 
चतुसच्चदेसनासु सम्भवन्तीसुपि अयं तथागतानं देसनासु पटिपत्ति, यं दिद्ठिगतिका मिच्छापटिपत्तिया दिट्टिगहनं पक्खन्दाति 
दस्सनत्थं वेदनायेव परिञ्जाय भूमिदस्सनत्थं उद्धटा । कम्मट्ठानन्ति चतुसच्चकम्मट्ठानं । यथाभूतं विदित्वाति 
विपस्सनापञ्जाय वेदनाय समुदयादीनि आरम्मणपटिवेधवसेन मग्गपञ्जाय असम्मोहपटिवेधवसेन जानित्वा, 
पटिविज्झित्वाति अत्थो। पच्चयसमुदयट्टेनाति “इमस्मिं सति इदं होति, इमस्सुप्पादा इदं उप्पज्जती ति (म० नि० १.४०४; 
सं० नि० २.२१; उदा० १) वुत्तलक्खणेन अविज्जादीनं पच्चयानं उप्पादेन चेव मग्गेन असमुग्घातेन च। 
निब्बत्तिलक्खणन्ति उप्पादलक्खणं, जातिन्ति अत्थो। पञ्चन्नं लक्खणानन्ति एत्थ चतुन्नं पच्चयानम्पि 
उप्पादलक्खणमेव गहेत्वा वुत्तन्ति गहेतब्बं, यस्मा पच्चयलक्खणम्पि लब्भतियेव, तथा चेव संबण्णितं । 
पच्चयनिरोधट्टेनाति एत्थापि वृत्तनयानुसारेन अत्थो वेदितब्बो। यन्ति यस्मा, यं वा सुखं सोमनस्सं | पटिच्चाति 
आरम्मणपच्चयादिभूतं वेदनं लभित्वा। अयन्ति सुखसोमनस्सानं पच्चयभावो, सुखसोमनस्समेव वा, “अस्सादो”ति पदं 
पन अपेक्खित्वा पुल्लिङ्गनिद्देसो। अयज्हेत्थ सङ्घेपत्थो - पुरिमुप्पन्नं वेदनं आरब्भ सोमनस्सुप्पत्तियं यो पुरिमवेदनाय 
अस्सादेतब्वाकारो सोमनस्सस्सादनाकारो, अयं अस्सादोति। कथं पन वेदनं आरब्भ सुखं उप्पज्जतीति? चेतसिकसुखस्स 
अधिप्पेतत्ता नायं दोसो। विसेसनं हेत्थ सोमनस्सग्गहणं सुखं सोमनस्सन्ति “रुक्खो सिंसपा"ति यथा। 


““अनिच्चा ति इमिना सङ्घारदुक्खतावसेन उपेक्खावेदनाय, सब्बवेदनासुयेव वा आदीनवमाह, इतरेहि 
इतरदुक्खतावसेन यथाक्कमं दुकखसुखवेदनानं, अविसेसेन वा तीणिपि पदानि सब्बासम्पि वेदनानं वसेन योजेतब्बानि। 

अयन्ति यो वेदनाय हुत्वा अभावड्रेन अनिच्चभावो, उदयब्बयपटिपीळनड्रेन दुक्खभावो, जराय मरणेन चाति द्वेधा 
विपरिणामेतब्बभावो च, अयं वेदनाय आदीनवो, यतो वा आदीनं परमकारुञ्जं वाति पवत्ततीति। वेदनाय निस्सरणन्ति 
एत्थ वेदनायाति निस्सक्कवचनं, याव वेदनापटिबद्धं छन्दरागं न पजहति, तावायं पुरिसो वेदनं अल्लीनोयेव होति। यदा 
पन तं छन्दरागं पजहति, तदायं पुरिसो वेदनाय निस्सटो विसंयृत्तो होतीति छन्दरागप्पहानं वेदनाय निस्सरणं वुत्तं । एत्थ च 
वेदनाग्गहणेन वेदनाय सहजातनिस्सयारम्मणभूता च रूपारूपधम्मा गहिता एव होन्तीति पञ्चन्नम्पि उपादानक्खन्धानं 
गहणं दडुब्बं । वेदनासीसेन पन देसना आगता, तत्थ कारणं वृत्तमेव, लकखणहारनयेन वा अयमत्थो विभावेतब्बो । तत्थ 
वेदनाग्गहणेन गहिता पञ्चुपादानक्खन्धा दुक्खसच्चं, वेदनानं समुदयग्गहणेन गहिता अविज्जादयो समुदयसच्चं, 
अत्थङ्गमनिस्सरणपरियायेहि निरोधसच्चं, “यथाभूतं विदित्वाति एतेन मग्गसच्चन्ति एवमेत्थ चत्तारि सच्चानि 
वेदितब्बानि। कामुपादानमूलकत्ता सेसुपादानानं, पहीने च कामुपादाने उपादानसेसाभावतो “विगतछन्दरागताय 
अनुपादानो' ति वृत्तं। अनुपादाविमृत्तोति अत्तनो मग्गफलप्पत्ति भगवा दस्सेति। “वेदनान'न्तिआदिना हि यस्सा 
धम्मधातुया सुप्पटिविद्भत्ता इमं दिड्टिगतं सकारणं सगतिकं पभेदतो विभजितुं समत्थो अहोसि, तस्स सब्बञ्जुतञ्ञजाणस्स 
सद्धि पुब्बभागपटिपदाय उप्पत्तिभूमि दस्सेति धम्मराजा। 


पठमभाणवारवण्णना निद्धिता। 
एकच्चसस्सतवादवण्णना 


३८. सत्तेसु सङ्कारेसु च एकच्चं सस्सतं एतस्साति एकच्चसस्सतो, एकच्चसस्सतवादो। सो एतेसं अत्थीति 
एकच्चसस्सतिका। ते पन यस्मा एकच्चसस्सतो वादो दिड एतेसन्ति एकच्चसस्सतवादा नाम होन्ति, तस्मा तमत्थं 
दस्सेन्तो आह “एकच्चसस्सतवादा ति । इमिना नयेन एकच्चअसस्सतिका दिपदस्सपि अत्थो वेदितब्बो। ननु च 
““एकच्चसस्सतिका ति वृत्ते तदञ्जस्स एकच्चस्स असस्सततासन्निद्ठानं सिद्धमेव होतीति? सच्चं सिद्धमेव होति अत्थतो, 
न पन सहतो। तस्मा सुपाकटं कत्वा दस्सेतुं “एकच्चअसस्सतिका'”ति वृत्तं। न हि इध सावसेसं कत्वा धम्मं देसेति 
धम्मस्सामी। इधाति “एकच्चसस्सतिका “ति इमस्मिं पदे। गहिताति वुत्ता, तथा चेव अत्थो दस्सितो। इधाति वा इमिस्सा 
देसनाय। तथा हि पुरिमका तयो वादा सत्तवसेन, चतुत्थो सङ्घारवसेन विभत्तो। “सङ्कारेकच्चसस्सतिका”ति इदं तेहि 
सस्सतभावेन गस्हमानानं धम्मानं याथावसभावदस्सनवसेन वुत्तं, न पनेकच्चसस्सतिकमतदस्सनवसेन। तस्स हि 
सस्सताभिमतं असङ्कतमेवाति लद्भि । तेनेवाह “चित्तन्ति वा...पे०... ठस्सतीति। न हि यस्स भावस्स पच्चयेहि 
अभिसङ्घतभावं पटिजानाति, तस्सेव निच्चधुवादिभावो अनुम्मत्तकेन सक्का पटिञ्ञातुं । एतेन “उप्पादवयधुवतायुत्तभावा 
सिया निच्चा, सिया अनिच्चा सिया न वत्तब्बा"तिआदिना पवत्तस्स सत्तभङ्गवादस्स अयुत्तता विभाविता होति। 


तत्थायं अयुत्तताविभावना -- यदि “येन सभावेन यो धम्मो अत्थीति वुच्चति, तेनेव सभावेन सो धम्मो 
नत्थी”"तिआदिना बुच्चेय्य, सिया अनेकन्तवादो। अथ अञ्जेन, सिया न अनेकन्तवादो। न चेत्थ देसन्तरादिसम्बन्धभावो 
युत्तो वत्तुं तस्स सब्बलोकसिद्भत्ता, विवादाभावतो। ये पन वदन्ति “यथा सुवण्णघटेन मकुटे कते घटभावो नस्सति, 
मकुटभावो उप्पज्जति, सुवण्णभावो तिट्ठतियेव, एवं सब्बभावानं कोचि धम्मो नस्सति, कोचि धम्मो उप्पज्जति, सभावो 
पन तिट्टती”ति। ते वत्तब्बा “किं तं सुवण्णं, यं घटे मकुटे च अवट्टितं, यदि रूपादि, सो सद्दो विय अनिच्चो। अथ रूपादि 
समूहो, समूहो नाम सम्मृतिमत्तं । न तस्स अत्थिता नत्थिता निच्चता वा लब्भती"ति अनेकन्तवादो न सिया। धम्मानञ्च 
धम्मिनो अञ्ञथानञ्ञथासु दोसो वुत्तोयेव सस्सतवादविचारणायं। तस्मा सो तत्थ वृत्तनयेनेव वेदितब्बो। अपिच 

निच्चानिच्चनवत्तब्बरूपो अत्ता लोको च परमत्थतो विज्जमानतापटिजाननतो यथा निच्चादीनं अञ्ञतरं रूपं, यथा 
वा दीपादयो। न हि दीपादीनं उदयब्बयसभावानं निच्चानिच्चनवत्तब्बसभावता सक्का विज्ञातुं, जीवस्स निच्चादीसु 
अञ्ञतरं रूपं वियाति एवं सत्तभङ्गस्स विय सेसभङ्गानम्पि असम्भवोयेवाति सत्तभङ्गवादस्स अयुत्तता वेदितब्बा । 


एत्थ च “इस्सरो निच्चो, अञ्ञे सत्ता अनिच्चा”ति एवं पवत्तवादा सत्तेकच्चसस्सतिका सेय्यथापि इस्सरवादा। 
“परमाणवो निच्चा धुवा, अणुकादयो अनिच्चा”ति एवं पवत्तवादा सङ्घारेकच्चसस्सतिका सेय्यथापि काणादा । ननु 
“एकच्चे धम्मा सस्सता, एकच्चे असस्सता”ति एतस्मिं वादे चक्खादीनं असस्सततासन्निट्ठानं यथासभावावबोधो एव, 
तयिदं कथं मिच्छादस्सनन्ति, को वा एवमाह “चक्खादीनं असस्सतभावसन्निड्ठानं मिच्छादस्सन' न्ति? असस्सतेसुयेव पन 
केसञ्चि धम्मानं सस्सतभावाभिनिवेसो इध मिच्छादस्सनं । तेन पन एकवारे पवत्तमानेन चक्खादीनं असस्सतभावावबोधो 
विदूसितो संसड्टभावतो विससंसट्टी विय सप्पिमण्डो सकिच्चकरणासमत्थताय सम्मादस्सनपकखे ठपेतब्बतं नारहतीति। 
असस्सतभावेन निच्छितापि वा चक्खुआदयो समारोपितजीवसभावा एव दिड्टिगतिकेहि गय्हन्तीति तदवबोधस्स 
मिच्छादस्सनभावो न सक्का निवारेतुं। तेनेवाह “चक्खुं इतिपि...पे०... कायो इतिपि अयं मे अत्ता तिआदि | एवञ्च 
कत्वा असङ्घताय सङ्घताय च धातुया बसेन यथाक्कमं “एकच्चे धम्मा सस्सता, एकच्चे असस्सता”ति एवं पवत्तो 
विभज्जवादोपि एकच्चसस्सतवादो आपज्जतीति एवंपकारा चोदना अनवकासा होति 
अविपरीतधम्मसभावसम्पटिपत्तिभावतो । 


कामञ्चेत्थ पुरिमवादेपि असस्सतानं धम्मानं “सस्सता”ति गहणं विसेसतो मिच्छादस्सनं, सस्सतानं पन 
““सस्सता ति गाहो न मिच्छादस्सनं यथासभावग्गहणभावतो। असस्सतेसुयेव पन “केचिदेव धम्मा सस्सता, केचि 
असस्सता"ति गहेतब्बधम्मेसु विभागप्पवत्तिया इमस्स वादस्स वादन्तरता वुत्ता, न चेत्थ “समुदायन्तोगधत्ता एकदेसस्स 
सप्पदेससस्सतग्गाहो निप्पदेससस्सतग्गाहे समोधानं गच्छतीति सक्का वत्तु वादी तब्बिसयविसेसवसेन वादद्वयस्स 
पवत्तत्ता। अञ्जे एव हि दिड्िगतिका “सब्बे धम्मा सस्सता"ति अभिनिविद्ठा, अञ्जे “एकच्चसस्सता"ति। सङ्ारानं 
अनवसेसपरियादानं, एकदेसपरिग्गहो च वादद्वयस्स परिब्यत्तोयेब। किञ्च भिय्यो अनेकविधसमुस्सये एकविधसमुस्सये च 
खन्धपबन्धे अभिनिवेसभावतो । चतुब्बिधोपि हि सस्सतवादी जातिविसेसवसेन नानाविधरूपकायसन्निस्सये एव 
अरूपधम्मपुञ्जे सस्सताभिनिवेसी जातो अभिञ्ञाणेन अनुस्सवादीहि च रूपकायभेदग्गहणतो। तथा च वुत्तं “ततो चुतो 
अमुत्र उदपादि न्ति (दी० नि० १.३२) “चवन्ति उपपज्जन्ती"ति च आदि। विसेसलाभी एकच्चसस्सतिको 
अनुपधारितभेदसमुस्सयेव धम्मपबन्धे सस्सताकारग्गहणेन अभिनिविसनं जनेसि एकभवपरियापन्नखन्धसन्तानविसयत्ता 
तदभिनिवेसस्स। तथा च तीसुपि वादेसु “तं पुब्बेनिवासं अनुस्सरति, ततो परं नानुस्सरती"ति एत्तकमेव वुत्तं, तक्कोनं पन 
सस्सतेकच्चसस्सतवादीनं सस्सताभिनिवेसविसेसो रूपारूपधम्मविसयताय सुपाकटोयेवाति। 


३९. दीघस्स कालस्स अतिक्कमेनाति विवट्टविवट्टड्ायीनं अपगमेन। अनेकत्थत्ता धातूनं सं-सद्देन यृत्तो बट्ठ-सद्दो 
विनासवाचीति आह “बिनस्सती ति, सङ्घयवसेन वत्ततीति अत्थो। विपत्तिकरमहामेघसमुप्पत्तितो पट्टाय हि याव 
अणुसहगतोपि सङ्घारो न होति, ताव लोको संबट्टतीति वुच्चति। लोकोति चेत्थ पथवीआदिभाजनलोको अधिप्पेतो । 
उपरिब्रह्मलोकेसूति परित्तसुभादीसु रूपीब्रह्मलोकेसु। अग्गिना हि कप्पबुट्ठानं इधाधिप्पेतं बहुलं पवत्तनतो। तेनेवाह भगवा 
““आभस्सरसंवत्तनिका होन्ती”ति। अरूपेसु वाति वा-सद्देन संवट्टमानलोकधातृहि अञ्जलोकधातूसु वाति विकप्पनं 
वेदितब्बं । न हि “सब्बे अपायसत्ता तदा रूपारूपभवेसु उप्पज्जन्ती ति सक्का विञ्ञातुं अपायेसु दीघतमायुकानं 
मनुस्सलोकूपत्तिया असम्भवतो। सतिपि सब्बसत्तानं अभिसङ्घारमनसा निब्बत्तभावे बाहिरपच्चयेहि विना मनसाव 

निब्बत्तत्ता “मनोमया”ति वुच्चन्ति रूपावचरसत्ता। यदि एवं कामभवे ओपपातिकसत्तानम्पि मनोमयभावो 
आपज्जतीति? नापज्जति अधिचित्तभूतेन अतिसयमनसा निब्बत्तसत्तेसु मनोमयवोहारतोति दस्सन्तो आह “झानमनेन 
निब्बत्तत्ता मनोमया ति । एवं अरूपावचरसत्तानम्पि मनोमयभावो आपज्जतीति चे? न, तत्थ बाहिरपच्चयेहि 
निब्बत्तेतब्बतासङ्काय एव अभावतो, “मनसाव निब्बत्ताँति अवधारणासम्भवतो। निरुळहो वायं लोके मनोमयवोहारो 
रूपावचरसत्तेसु । तथा हि “अन्नमयो पानमयो मनोमयो आनन्दमयो विञ्ञाणमयो' ति पञ्चधा अत्तानं वेदवादिनो वदन्ति। 
उच्छेदवादेपि वक्खति “दिब्बो रूपी मनोमयो"ति (दी० नि० १.८६) । सोभना पभा एतेसु सन्तीति सुभा। “उक्कंसेना ति 
आभस्सरदेवे सन्धायाह, परित्ताभा अप्पमाणाभा पन द्वे चत्तारो च कप्पे तिइन्ति। अट्टुकप्पेति अट्ट महाकप्पे। 


४०. सण्ठातीति सम्पत्तिकरमहामेघसमुप्पत्तितो पड्ठाय पथवीसन्धारकुदकतंसन्धारकवायुमहापथवीआदीनं 
समुप्पत्तिवसेन ठाति, “सम्भवति” इच्चेव वा अत्थो अनेकत्थत्ता धातूनं । पकतियाति सभावेन, तस्स “सुञ्ञ''न्ति इमिना 
सम्बन्धो । तत्थ कारणमाह “निब्बत्तसत्तानं नत्थिताया ति, अनुप्पन्नत्ताति अत्थो, तेन यथा एकच्चानि विमानानि तत्थ 
निब्बत्तसत्तानं चुतत्ता सुञ्ञानि होन्ति, न एबमिदन्ति दस्सेति । ब्रह्मपारिसज्जब्रह्मपुरोहितमहाब्रह्मानो ब्रह्मकायिका, तेसं 
निवासो भूमिपि “ब्रह्मकायिका ति वुत्ता। कम्मं उपनिस्सयवसेन पच्चयो एतिस्साति कम्मपच्चया। अथ वा तत्थ 
निब्बत्तसत्तानं विपच्चनककम्मस्स सहकारीपच्चयभावतो, कम्मस्स पच्चयाति कम्मपच्चया । उतु समुद्ठानं एतिस्साति 
उतुसमुद्वाना। “कम्मपच्चयउतुसमुट्ठाना ति वा पाठो, कम्मसहायो पच्चयो, कम्मस्स वा सहायभूतो पच्चयो 
कम्मपच्चयो, सोव उतु कम्मपच्चयउतु, सो समुट्ठानं एतिस्साति योजेतब्बं । एत्थाति ` ब्रह्मविमान' न्ति वुत्ताय 
ब्रह्मकायिकभूमिया । कथं पणीताय दुतियज्झानभूमियं ठितानं हीनाय पठमज्झानभूमिया उपपत्ति होतीति आह “अथ 
सत्तान'न्तिआदि। ओतरन्तीति उपपज्जनवसेन हेड्ठाभूमिं गच्छन्ति । 


अप्पायुकेति यं उळारं पुञ्जकम्मं कतं, तस्स उप्पज्जनारहविपाकपबन्धतो अप्पपरिमाणायुके | आयुष्पमाणेनेवाति 
परमायुप्पमाणेनेव। कि पनेतं परमायु नाम, कथं वा तं परिच्छिन्नपमाणन्ति? वुच्चते - यो तेसं तेसं सत्तानं तस्मिं तस्मि 
भवविसेसे पुरिमसिद्धभवपत्थनूपनिस्सयवसेन सरीरावयववण्णसण्ठानपमाणादिविसेसा विय तंतंगतिनिकायादीसु येभुय्येन 
नियतपरिच्छेदो गब्भसेय्यककामावचरदेवरूपावचरसत्तानं सुक्कसोणितउतुभोजनादि 
उतुआदिपच्चयुप्पन्नपच्चयूपत्थम्भितो विपाकपबन्धस्स ठितिकालनियमो, सो यथासकं खणमत्तावद्ठायीनम्पि अत्तनो 
सहजातानं रूपारूपधम्मानं ठपनाकारवुत्तिताय पवत्तकानि रूपारूपजीवितिन्द्रियानि यस्मा न केवलं नेसं खणठितिया एव 
कारणभावेन अनुपालकानि, अथ खो याव भवङ्गृपच्छेदा अनुपबन्धस्स अविच्छेदहेतुभावेनापि, तस्मा आयुहेतुकत्ता 
कारणूपचारेन आयु, उक्कंसपरिच्छेदवसेन परमायूति च वुच्चति । तं पन देवानं नेरयिकानं उत्तरकुरुकानञ्च 
नियतपरिच्छेदं, उत्तरकुरुकानं पन एकन्तनियतपरिच्छेदमेव, अवसिट्ठमनुस्सपेततिरच्छानानं पन 
चिरट्वितिसंवत्तनिककम्मबहुले काले तंकम्मसहितसन्तानजनितसुक्कसोणितप्पच्चयानं तंमूलकानञ्च 
चन्दसूरियसमविसमपरिवत्तनादिजनितउतुआहारादिसमविसम पच्चयानं वसेन चिराचिरकालतो अनियतपरिच्छेदं, तस्स च 
यथा पुरिमसिद्धभवपत्थनावसेन तंतंगतिनिकायादीसु वण्णसण्ठानादिविसेसनियमो सिद्धो दस्सनानुस्सवादीहि, तथा 
आदितो गहणसिद्धिया । एवं तासु तासु उपपत्तीसु निब्बत्तसत्तानं येभुय्येन समप्पमाणद्ितिकालं दस्सनानुस्सवेहि लभित्वा 
तं परमतं अज्झोसाय पवत्तितभवपत्थनावसेन आदितो परिच्छेदनियमो वेदितब्बो। यस्मा पन कम्मं तासु तासु उपपत्तीसु 
यथा तंतंउपपत्तिनियतवण्णादिनिब्बत्तने समत्थं, एवं नियतायुपरिच्छेदासु उपपत्तीसु परिच्छेदातिक्कमेन विपाकनिब्बत्तने 
समत्थं न होति, तस्मा वृत्तं “आयुप्पमाणेनेव चवन्ती ति । यस्मा पन उपत्थम्भकसहायेहि अनुपालकप्पच्चयेहि 
उपादिन्नककखन्धानं पवत्तेतब्बाकारो अत्थतो परमायु, तस्स यथावृत्तपरिच्छेदानतिक्कमनतो सतिपि कम्मावसेसे ठानं न 

सम्भवति, तेन वुत्तं “अत्तनो पुञ्जबलेनेव ठातुं न सक्कोती”ति। कण्पं वाति असङ्ख्येय्यकण्पं वा तस्स उपड्ड वा 
उपडुकप्पतो ऊनमधिकं वाति विकप्पनत्थो वा-सद्दो। 


४१. अनभिरतीति एकविहारेन अनभिरति। सा पन यस्मा अञ्ञेहि समागमिच्छा होति, तेन वुत्तं “ अपरस्सापि 
सत्तस्स आगमनपत्थना ति । पियवत्थुविरहेन पियवत्थुअलाभेन वा चित्तविघातो उक्कण्ठिता, सा अत्थतो 
दोमनस्सचित्तुप्पादो येवाति आह “पटिघसम्पयुत्ता ति । दीघरत्तं झानरतिया रममानस्स वुत्तप्पकारं अनभिरतिनिमित्तं 
उप्पन्ना “मम"न्ति च “अह”न्ति च गहणस्स कारणभूता तण्हादि्टियो इध परितस्सना। ता पन चित्तस्स पुरिमावत्थाय 
चलनं कम्पनन्ति आह “उब्बिज्जना फन्दना ति । तेनेवाह “तण्हातस्सनापि दिट्रितस्सनापि वट्टती ति । यं पन 
अत्थुद्धारे “अहो वत अञ्जेपि सत्ता इत्थत्तं आगच्छेय्युन्ति अयं तण्हातस्सना नामा'ति वुत्तं, तं दिड्टितस्सनाय विसुं 
उदाहरणं दस्सेन्तेन तण्हातस्सनंयेव ततो निद्धारेत्वा वुत्तं, न पन तत्थ दिड्टितस्सनाय अभावतोति दडुब्बं । तासतस्सना 
चित्तुत्रासो । भयानकन्ति भेरवारम्मणनिमित्तं बलवभयं । तेन सरीरस्स थद्भभावो छम्भितत्तं भयं संवेगन्ति एत्थ भयन्ति 
भङ्गानुपस्सनाय चिण्णन्ते सब्बसङ्घारतो भायनवसेन उप्पन्नं भयजाणं | संवेगन्ति सहोत्तप्पञाणं, ओत्तप्पमेव वा। 
सन्तासन्ति आदीनवनिन्बिदानुपस्सनाहि सङ्कारेहि सन्तस्सनञाणं । सह ब्यायति पवत्तति, दोसं वा छादेतीति सहब्यो, 
सहायो, तस्स भावं सहब्यतं। 


४२. अभिभवित्वा ठितो इमे सत्तेति अधिप्पायो। यस्मा पन सो पासंसभावेन उत्तमभावेन च “ते सत्ते अभिभवित्वा 
ठितो"ति अत्तानं मञ्जति, तस्मा वृत्तं “जेट्ुकोहमस्मी”ति। अञ्ञदत्थु दसोति दस्सने अन्तरायाभाववचनेन, 
जेय्यविसेसपरिग्गाहिकभावेन च अनावरणदस्सावितं पटिजानातीति आह “सब्बं पस्सामीति अत्थो” ति। भूतभब्यानन्ति 
अहेसुन्ति भूता, भवन्ति भविस्सन्तीति भव्या, अट्टकथायं पन वत्तमानकालवसेनेव भब्य-सहस्स अत्थो दस्सितो । 
पठमचित्तक्खणेति पटिसन्धिचित्तक्खणे। किञ्चापि सो ब्रह्मा अनवद्टितदस्सनत्ता पुथुज्जनस्स पुरिमतरजातिपरिचितम्पि 
कम्मस्सकतञ्ञाणं विस्सज्जेत्वा विकुब्बनिद्भिवसेन चित्तुप्पत्तिमत्तपटिबद्भेन सत्तनिम्मानेन विपल्लट्ठो “अहं इस्सरो कत्ता 
निम्माता”तिआदिना इस्सरकुत्तदस्सनं पक्खन्दमानो अभिनिविसनवसेनेव पतिड्टितो, न पतिट्ठापनवसेन “तस्स एवं 
होती 'ति वुत्तत्ता, पतिट्ठापनक्कमेनेब पन तस्स सो अभिनिवेसो जातोति दस्सनत्थं “कारणतो साधेतुकामो ति, 
“पटिज्ञं कत्वा ति च वृत्तं । तेनाह भगवा “तं किस्स हेतू तिआदि । तत्थ मनोपणिधीति मनसा एव पत्थना, तथा 
चित्तप्पवत्तिमत्तमेवाति अत्थो, इत्थभावन्ति इदप्पकारतं । यस्मा पन इत्थन्ति ब्रह्मत्तभावो इधाधिप्पेतो, तस्मा “ब्रह्मभावन्ति 
अत्थो ति वुत्तं । ननु च देवानं उपपत्तिसमनन्तरं “इमिस्सा नाम गतिया चवित्वा इमिना नाम कम्मुना इधूपपन्ना"ति 
पच्चवेकखणा होतीति? सच्चं होति, सा पन पुरिमजातीसु कम्मस्सकतञ्जाणे सम्मदेव निविइज्झासयानं। इमे पन सत्ता 
पुरिमासुपि जातीसु इस्सरकुत्तदस्सनवसेन विनिबन्धाभिनिवेसा अहेसुन्ति दडुब्बं । तेन वृत्तं “इमिना मय न्तिआदि। 


४३. ईसतीति ईसो, अभिभूति अत्थो। महा ईसो महेसो, सुप्पतिट्ठमहेसताय पन परेहि “महेसो ति अकखातब्बताय 
महेसक्खो, अतिसयेन महेसक्खो महेसक्खतरोति वचनत्थो दडुब्बो । यस्मा पन सो महेसक्खभावो 
आधिपतेय्यपरिवारसम्पत्तिया विञ्जायति, तस्मा “इस्सरियपरिवारवसेन महायसतरो ति वुत्तं । 


४४. इधेव आगच्छतीति इमस्मिं मनुस्सलोके एव पटिसन्धिवसेन आगच्छति । यं अञ्ञतरो सत्तोति एत्थ यन्ति 
निपातमत्तं, करणे वा पच्चत्तनिद्देसो, येन ठानेनाति अत्थो, किरियापरामसनं वा । इत्थत्तं आगच्छतीति एत्थ यदेतं 
इत्थत्तस्स आगमनं, एतं ठानं विज्जतीति अत्थो। एस नयो “पब्बजति, चेतोसमाधि फुसति, पुब्बेनिवासं 

अनुस्सरती”ति एतेसुपि पदेसु। “ठानं खो पनेतं भिक्खवे विज्जति, यं अञ्जतरो सत्तो"ति इमञ्हि पदं 
““पब्बजती"तिआदीहि पदेहि पच्चेकं योजेतब्बन्ति। 


४५. खिट्टाय पदुस्सन्तीति खिड्डापदोसिनो, खिड्टापदोसिनो एव खिट्टापदोसिका, खिड्टापदोसो वा एतेसं अत्थीति 
खिट्टापदोसिका। अतिक्कन्तवेलं अतिवेलं, आहारूपभोगकालं अतिक्कमित्वाति अत्थो। मेथुनसम्पयोगेन 
उप्पज्जनकसुखं केळिहस्ससुखं रतिधम्मो रतिसभावो। आहारन्ति एत्थ को देवानं आहारो, का आहारवेलाति? 
सब्बेसम्पि कामावचरदेवानं सुधा आहारो, सा हेट्टिमेहि उपरिमानं पणीततमा होति, तं यथासकं दिवसवसेन दिवसे दिवसे 
भुञ्जन्ति । केचि पन “बिळारपदप्पमाणं सुधाहारं भुञ्जन्ति, सो जिव्हाय ठपितमत्तो याव केसग्गनखग्गा कायं फरति, 
तेसंयेव दिवसवसेन सत्तदिवसे यापनसमत्थो च होती”ति वदन्ति। “निरन्तरं खादन्ता पिवन्ता ति इदं परिकप्पनवसेन 
वुत्तं । कम्मजतेजस्स बलवभावो उळारपुञ्जनिब्बत्तत्ता, उळारगरुसिनिद्भसुधाहारजीरणतो च। करजकायस्स मन्दभावो 
मुदुसुखुमालभावतो । तेनेव हि भगवा इन्दसालगुहायं पकतिपथवियं सण्ठातुं असक्कोन्तं सक्कं देवराजानं “ओव्ठारिकं 
कायं अधिद्टेही"ति आह । तेसन्ति मनुस्सानं | बत्थुन्ति करजकायं | केचीति अभयगिरिवासिनो । 


४७. मनेनाति इस्सापकतत्ता पदुडेन मनसा। उसूयावसेन मनसोव पदोसो मनोपदोसो, सो एतेसं अत्थि 
विनासहेतुभूतोति मनोपदोसिकाति एवं वा एत्थ अत्थो दडुब्बो। अकुद्धो रक्खतीति कुद्धस्स सो कोधो इतरस्मि 
अकुज्झन्ते अनुपादानो एकवारमेव उप्पत्तिया अनासेवनो चावेतुं न सक्कोति उदकन्तं पत्वा अग्गि विय निब्बायति, तस्मा 
अकुद्धो तं चवनतो रक्खति, उभोसु पन कुद्धेसु भिय्यो भिस्यो अञ्जमञ्ञम्हि परिवडुनवसेन तिखिणसमुदाचारो 
निस्सयदहनरसो कोधो उप्पज्जमानो हदयवत्थुं निदहन्तो अच्चन्तसुखुमालकरजकायं विनासेति, ततो सकलोपि अत्तभावो 


चवन्ती”ति। धम्मताति धम्मनियामो। सो च तेसं करजकायस्स मन्दताय, तथाउप्पज्जनककोधस्स च बलवताय ठानसो 
चवनं, तेसं रूपारूपथम्मानं सभावोति अधिप्पायो। 


४९. चक्खादीनं भेदं पस्सतीति विरोधिपच्चयसन्निपाते विकारापत्तिदस्सनतो, अन्ते च अदस्सनूपगमनतो विनासं 
पस्सति ओळारिकत्ता रूपधम्मभेदस्स। पच्चयं दत्वाति अनन्तरपच्चयादिवसेन पच्चयो हुत्वा। “बलवतर' न्ति चित्तस्स 
लहृतरं भेदं सन्धाय वुत्तं । तथा हि एकस्मिं रूपे धरन्तेयेव सोळस चित्तानि भिज्जन्ति। भेदं न पस्सतीति खणे खणे 
भिज्जन्तम्पि चित्तं परस्स अनन्तरपच्चयभावेनेव भिज्जतीति पुरिमचित्तस्स अभावं पटिच्छादेत्वा विय पच्छिमचित्तस्स 
उप्पत्तितो भावपक्खो बलवतरो पाकटो च होति, न अभावपकखोति चित्तस्स विनासं न पस्सति, अयञ्च अत्थो 
अलातचक्कदस्सनेन सुपाकटो विञ्ञायति । यस्मा पन तक्कीवादी नानत्तनयस्स दूरतरताय एकत्तनयस्सपि मिच्छागहितत्ता 
“यदेविदं विज्ञाणं सब्बदापि एकरूपेन पवत्तति, अयमेव अत्ता निच्चोतिआदिना अभिनिवेसं जनेति, तस्मा वृत्तं “सो तं 
अपस्सन्तोतिआदि। 


अन्तानन्तवादवण्णना 


५३. अन्तानन्तिकाति एत्थ अमति गच्छति एत्थ सभावो ओसानन्ति अन्तो, मरियादा। तप्पटिसेधेन अनन्तो, अन्तो 
च अनन्तो च अन्तानन्तो च नेवन्तानानन्तो च अन्तानन्ता सामञ्जनिद्देसेन, एकसेसेन वा “नामरूपपच्चया 
सळायतन'न्तिआदीसु (म° नि० ३.१७६; सं० नि० २.१; उदा० १) विय। कस्स पन अन्तानन्तोति? लोकोयति 
संसारनिस्सरणत्थिकेहि दिट्टिगतिकेहि, लोकीयन्ति वा एत्थ तेहि पुञ्ञापुञ्ञं तब्बिपाको चाति लोकोति सङ्ख्यं गतस्स 

अत्तनो। तेनाह भगवा “अन्तानन्तं लोकस्स पञ्ञपेन्ती”ति। को पन एसो अत्ताति? झानविसयभूतकसिणनिमित्तं । 
तत्थ हि अयं दिट्विगतिको लोकसञ्जी। तथा च वुत्तं “तं लोकोति गहेत्वा"ति। केचि पन “झानं तंसम्पयुत्तधम्मा च इध 
‘अत्ता, लोको'ति च गहिता”ति वदन्ति। अन्तानन्तसहचरितवादो अन्तानन्तो, यथा “कुन्ता पचरन्ती"ति 
अन्तानन्तसन्निस्सयो वा यथा “मञ्चा घोसन्ती”ति। सो एतेसं अत्थीति अन्तानन्तिका। ते पन यस्मा यथावुत्तनयेन 
अन्तानन्तो वादो दिट्टि एतेसन्ति “अन्तानन्तवादा ति वुच्चन्ति। तस्मा अट्ठकथायं “ अन्तानन्तवादा"ति वत्वा “अन्तं 
बा"तिआदिना अत्थो विभत्तो। 


एत्थाह - युत्तं ताव पुरिमानं तिण्णं वादीनं अन्तत्तञ्च अनन्तत्तञ्च अन्तानन्तत्तञ्च आरब्भ पवत्तवादत्ता 
अन्तानन्तिकत्तं, पच्छिमस्स पन तदुभयपटिसेधनवसेन पवत्तवादत्ता कथ अन्तानन्तिकत्तन्ति? तदुभयपटिसेधनवसेन 
पवत्तवादत्ता एव। यस्मा अन्तानन्तपटिसेधवादोपि अन्तानन्तविसयो एव तं आरब्भ पवत्तत्ता। एतदत्थंयेव हि सन्धाय 
अट्ठकथायं “आरब्भ पवत्तवादा”ति वुत्तं। अथ वा यथा ततियवादे देसभेदवसेन एकस्सेव अन्तवन्तता अनन्तता च 
सम्भवति, एवं तक्कीवादेपि कालभेदवसेन उभयसम्भवतो अञ्जमञ्जपटिसेधेन उभयज्जेव वुच्चति। कथं? 
अन्तवन्ततापटिसेधेन हि अनन्तता वुच्चति, अनन्ततापटिसेधेन च अन्तवन्तता, अन्तानन्तानञ्च न ततियवादभावो 
कालभेदस्स अधिप्पेतत्ता । इदं वृत्तं होति _ यस्मा अयं लोकसञ्जितो अत्ता अधिगतविसेसेहि महेसीहि अनन्तो कदाचि 
सक्खिदिट्टोति अनुसुय्यति, तस्मा नेवन्तवा। यस्मा पन तेहियेव कदाचि अन्तवा सक्खिदिद्वोति अनुसुय्यति, तस्मा न पन 
अनन्तोति। यथा च अनुस्सुतितक्कोवसेन, एवं जातिस्सरतक्को आदीनञ्च वसेन यथासम्भवं योजेतब्बं। अयञ्हि 
तक्किको अवड्डितभावपुब्बकत्ता पटिभागनिमित्तानं वड्टितभावस्स वड्टितकालवसेन अप्पच्चक्खकारिताय अनुस्सबादिमत्ते 
ठत्वा “नेवन्तवा' "ति पटिक्खिपति। अवड्डितकालवसेन पन “न पनानन्तो ति, न पन अन्ततानन्ततानं अच्चन्तमभावेन 
यथा तं “नेवसञ्जिनासञ्जी"ति। पुरिमवादत्तयपटिक्खेपो च अत्तना यथाधिप्पेतप्पकारविलकखणताय तेसं, अवस्सञ्चेतं 
एवं विञ्ञातब्बं, अञ्ञथा विक्खेपपक्खंयेव भजेय्य चतुत्थवादो। न हि अन्तताअनन्ततातदुभयविनिमुत्तो अत्तनो पकारो 
अत्थि, तक्कौवादी च युत्तिमग्गको, कालभेदवसेन च तदुभयं एकस्मिम्पि न न युज्जतीति। 


केचि पन यदि पनायं अत्ता अन्तवा सिया, दूरदेसे उपपज्जनानुस्सरणादि किच्चनिप्फत्ति न सिया। अथ अनन्तो, इध 
ठितस्स देवलोकनिरयादीसु सुखदुक्खानुभवनम्पि सिया । सचे पन अन्तवा च अनन्तो च, तदुभयदोससमायोगो। तस्मा 
“अन्तवा, अनन्तो"ति च अब्याकरणीयो अत्ताति एवं तक्कनवसेन चतुत्थवादप्पवत्ति वण्णेन्ति | एवम्पि यत्तं ताव 
पच्छिमवादीद्वयस्स अन्तानन्तिकत्तं अन्तानन्तानं वसेन उभयविसयत्ता तेसं वादस्स। पुरिमवादीद्वयस्स पन कथं विसुं 
अन्तानन्तिकत्तन्ति? उपचारवृत्तिया। समुदितेसु हि अन्तानन्तवादीसु पवत्तमानो अन्तानन्तिक-सद्दो तत्थ निरुळहताय 
पच्चेकम्पि अन्तानन्तिकवादीसु पवत्तति, यथा अरूपज्झानेसु पच्चेकं अट्ुविमोकखपरियायो, यथा च लोके सत्तासयोति। 
अथ वा अभिनिवेसतो पुरिमकालप्पवत्तिवसेन अयं तत्थ वोहारो कतो । तेसञ्हि दिड्टिगतिकानं 
तथारूपचेतोसमाधिसमधिगमतो पुब्बकालं “अन्तवा नु अयं लोको, अनन्तो नू”ति उभयाकारावलम्बिनो परिवितक्कस्स 
वसेन निरुळहो अन्तानन्तिकभावो विसेसलाभेन तत्थ उप्पन्नेपि एकंसग्गाहे पुरिमसिद्धरुळिहया बोहरीयतीति। 


५४-६०. वुत्तनयेनाति “तक्कयतीति तक्को”तिआदिना (दी० नि० अट्ठ० १.३४) सद्दतो, “चतुब्बिधो 
तक्को”तिआदिना (दी० नि० अट्ट० १.३४) अत्थतो च सस्सतवादे वुत्तविधिना । दिट्टपुब्बानुसारेनाति दस्सनभूतेन 
विञ्जाणेन उपलद्भपुब्बस्स अन्तवन्तादिनो अनुस्सरणेन। एवञ्च कत्वा अनुस्सुतितक्कौसुद्भतक्कीनम्पि इध सङ्गहो सिद्धो 
होति। अथ वा दिटुग्गहणेनेव “नच्चगीतवादितविसूकदस्सना”तिआदीसु (दी० नि० १०, १९४) विय सुतादीनम्पि गहितता 

वेदितब्बा । “अन्तवा”तिआदिना इच्छितस्स अत्तनो सब्बदा भावपरामसनवसेनेव इमेसं वादानं पवत्तनतो 
सस्सतदिट्टिसङ्गहो ददुब्बो। तथा हि वक्खति “सेसा सस्सतदिट्टियो"ति (दी० नि० अट्ट० ९७-९८)। 


अमराविक्खेपवादवण्णना 


६१. न मरतीति न उच्छिज्जति। “एवम्पि मे नो" तिआदिना विविधो नानप्पकारो खेपो परेन परवादीनं खिपनं 
विक्खेपो। अमराय दिट्टिया वाचाय च विक्खिपन्तीति वा अमराविक्खेपिनो । अमराविक्खेपिनो एव अमराविक्खेपिका। 
इतो चितो च सन्धावति एकस्मिं सभावे अनवट्टानतो। अमरा विय विक्खिपन्तीति वा पुरिमनयेनेव सद्दत्थो दडुब्बो। 


६२. विक्खेपवादिनो उत्तरिमनुस्सधम्मे, अकुसलधम्मेपि सभावभेदवसेनेव जातुं जाणबलं नत्थीति 
कुसलाकुसलपदानं कुसलाकुसलकम्मपथवसेनेव अत्थो। पठमनयवसेनेब अपरियन्तविक्खेपताय अमराविक्खेपं 
विभावेतुं “एवन्तिपि मे नोति अनियमितविक्खेपो” ति वुत्तं । तत्थ अनियमितविक्खेपोति सस्सतादीसु एकस्मिम्पि 
पकारे अद्टत्वा विक्खेपकरणं, परवादिना यस्मिं किस्मिञ्चि पुच्छिते पकारे तस्स पटिक्खेपोति अत्थो। दुतियनयवसेन 
अमरासदिसाय अमराय विकखेपं दस्सेतुं “इदं कुसलन्ति वा पुट्ठो'तिआदिमाह। अथ वा “एवन्तिपि मे नो" तिआदिना 
अनियमतोव सस्सतेकच्चसस्सतुच्छेदतक्कोवादानं पटिसेधनेन तं तं वादं पटिक्खिपतेव अपरियन्तविक्खेपवादत्ता 
अमराविक्खेपिनो । अत्तना पन अनवट्टितवादत्ता न किस्मिञ्चि पक्खे अवतिट्ठतीति आह “सयं पन...पे०... 
ब्याकरोती”ति। इदानि कुसलादीनं अब्याकरणेन तमेव अनवट्टानं विभावेति “इदं कुसलन्ति वा पुड़ोतिआदिना। 
तेनेवाह “एकस्मिम्पि पक्खे न तिट्ठती ति। 


६३. कुसलाकुसलं यथाभूतं अप्पजानन्तोपि येसमहं समयेन कुसलमेव “कुसल''न्ति, अकुसलमेव च 
““अकुसल न्ति ब्याकरेय्यं, तेसु तथा ब्याकरणहेतु “अहो वत रे पण्डितो"ति सक्कारसम्मानं करोन्तेसु मम छन्दो वा रागो 
वा अस्साति एवम्पेत्थ अत्थो सम्भवति। दोसो वा पटिघो वाति एत्थ वुत्तविपरियायेन योजेतब्बं। अट्ठकथायं पन अत्तनो 
पण्डितभावविसयानं रागादीनं वसेन योजना कता। “छन्दरागद्वयं उपादान न्ति अभिधम्मनयेन वृत्तं। अभिधम्मे हि 
तण्हादिद्वियोव “उपादान” न्ति आगता, सुत्तन्ते पन दोसोपि उपादान" न्ति वुत्तो “कोधुपादानविनिबन्धा विघातं 
आपज्जन्ती 'तिआदीसु। तेन वुत्तं “उभयम्पि वा दळहग्गहणवसेन उपादान न्ति। दळहग्गहणं अमुञ्चनं | पटिघोपि हि 
उपनाहादिवसेन पवत्तो आरम्मणं न मुञ्चति। बिहननं हिंसनं विबाधनं । रागोपि हि परिळाहवसेन सारद्धवुत्तिताय निस्सयं 
विबाधतीति। विनासेतुकामताय आरम्मणं गण्हातीति सम्बन्धो । 


६४. पण्डिच्चेनाति पञ्ञाय । येन हि धम्मेन यत्तो “पण्डितो”ति वुच्चति, सो धम्मो पण्डिच्चं, तेन सुतचिन्तामयं 
पञ्जं दस्सेति, न पाकतिककम्मनिन्बत्तं साभाविकपञ्ञं । कत-सद्दस्स किरियासामञ्ञवाचकत्ता “कतविज्जो'तिआदीसु 


विय कत-सद्दो जाणानुयुत्ततं वदतीति आह “विञ्ञातपरप्पवादा ति । सत्तधा भिन्नस्स वालग्गस्स अंसुकोटिवेधको 
“वालवेधी ति अधिप्पेतो। 


६५-६. एत्थ च किञ्चापि पुरिमानम्पि तिण्णं कुसलादिधम्मसभावानवबोधतो अत्थेव मन्दभावो, तेसं पन अत्तनो 
कुसलादिधम्मानवबोधस्स अवबोधविसेसो अत्थि, तदभावा पच्छिमोयेव मन्दमोमूहभावेन वुत्तो । ननु च पच्छिमस्सापि 
“अत्थि परोलोको'ति इति चे मे अस्स, “अत्थि परोलोको'ति इति ते नं ब्याकरेय्यं, एवन्तिपि मे नो"तिआदि (दी० नि० 
१.६५) वचनतो अत्तनो धम्मानवबोधस्स अवबोधो अत्थियेवाति? किञ्चापि अत्थि, न तस्स पुरिमानं विय 

अपरिञ्ञातधम्मब्याकरणनिबन्धनमुसावादादिभयपरिजिगुच्छनकारो अत्थि, अथ खो महामूळहोयेव। अथ वा 
“एवन्तिपि मे नो तिआदिना पुच्छाय विक्खेपकरणत्थं “अत्थि परोलोको'ति इति चे मं पुच्छसी"ति पुच्छाठपनमेव तेन 
दस्सीयति, न अत्तनो धम्मानवबोधोति अयमेव विसेसेन “मन्दो चेव मोमूहो चा"ति वुत्तो। तेनेव हि तथावादिनं सञ्जयं 
बेलडुपृत्तं आरब्भ “अयं वा इमेसं समणब्राह्मणानं सब्बमन्दो सब्बमूळहो "ति (दी० नि० १.१८१) वुत्तं । तत्थ “ अत्थि 
परोलोको ति सस्सतदस्सनवसेन सम्मादिद्विवसेन वा पुच्छा । “नत्थि परोलोको ति नत्थिकदस्सनवसेन 
सम्मादस्सनवसेन वा पुच्छा । “अत्थि च नत्थि च परोलोको'ति उच्छेददस्सनवसेन सम्मादिड्टिवसेन एव वा पुच्छा। “नेव 
अत्थि न नत्थि परोलोको “ति वुत्तप्पकारत्तयपटिक्खेपे सति पकारन्तरस्स असम्भवतो अत्थितानत्थिताहि नवत्तब्बाकारो 
परोलोकोति विक्खेपञ्ञेव पुरेक्खारेन सम्मादिद्विवसेन वा पुच्छा। सेसचतुक्कत्तयेपि वुत्तनयानुसारेन अत्थो वेदितब्बो। 
पुञ्जसङ्घारत्तिको विय हि कायसङ्घारत्तिकेन पुरिमचतुक्कसङ्गहितो एव अत्थो। सेसचतुक्कत्तयेन अत्तपरामासपुञ्ञादि 
फलताचोदनानयेन सङ्गहितोति। 


अमराविक्खेपिको सस्सतादीनं अत्तनो अरुच्चनताय सब्बत्थ “एवन्तिपि मे नो तिआदिना विक्खेपञ्जेब करोति । 
तत्थ “एवन्तिपि मे नो तिआदि तत्थ तत्थ पुच्छिताकारपटिसेधनवसेन विक्खिपनाकारदस्सनं । ननु च विक्खेपवादिनो 
विक्खेपपक्खस्स अनुजाननं विक्खेपपक्खे अवड्टानं यृत्तरूपन्ति? न, तत्थापि तस्स सम्मूळहत्ता, पटिक्खेपबसेनेव च 
विक्खेपवादस्स पवत्तनतो। तथा हि सञ्चयो बेलडपृत्तो रञ्जा अजातसत्तुना सन्दिड्रिकं सामञ्ञफलं पुड़ो परलोकत्तिकादीनं 
पटिसेधनमुखेन विकखेपं ब्याकासि। 


एत्थाह - ननु चायं सब्बोपि अमराविकखेपिको कुसलादयो धम्मे, परलोकत्तिकादीनि च यथाभूतं अनवबुज्झमानो 
तत्थ तत्थ पज्हं पुड़ो पुच्छाय विक्खेपनमत्तं आपज्जति, तस्स कथं दिड्टितिकभावो। न हि अवत्तुकामस्स विय 
पुच्छितमत्थमजानन्तस्स विक्खेपकरणमत्तेन दिट्ठिगतिकता युत्ताति? वुच्चते -- हेव खो पुच्छाय विक्खेपकरणमत्तेन 
तस्स दिड्टितिकता, अथ खो मिच्छाभिनिवेसवसेन । सस्सताभिनिवेसेन मिच्छाभिनिविट्टोयेव हि पुग्गलो मन्दबुद्धिताय 
कुसलादिधम्मे परलोकत्तिकादीनि च याथावतो अप्पटिपज्जमानो अत्तना अविज्ञातस्स अत्थस्स परं विञ्ञापेतुं 
असक्कुणेय्यताय मुसावादादिभयेन च विक्खेपं आपज्जतीति। तथा हि वक्खति “यासं सत्तेव उच्छेददिड्ियो, सेसा 
सस्सतदिद्टियो"ति (दी० नि० अट्ट० १.९७-९८) अथ वा पुञ्ञपापानं तब्बरिपाकानञ्च अनवबोधेन असद्दहनेन च 
तब्बिसयाय पुच्छाय विक्खेपकरणंयेव सुन्दरन्ति खन्तिं रुचि उप्पादेत्वा अभिनिविसन्तस्स उप्पन्ना विसुंयेवेसा एका दिद्ठि 
सत्तभङ्गदिट्टि वियाति दब्बं । तथा च वुत्तं “परियन्तरहिता दिट्टिगतिकस्स दिट्टि चेव वाचा चा"ति (दी० नि० अट्ट० १.६१) । 
कथं पनस्सा सस्सतदिट्टिसङ्गहो? उच्छेदवसेन अनभिनिवेसतो । नत्थि कोचि धम्मानं यथाभूतवेदी विवादबहुलत्ता लोकस्स, 
“एवमेव” न्ति पन सहन्तरेन “धम्मनिज्झानना अनादिकालिका लोकेति गाहवसेन सस्सतलेसोपेत्थ लब्भतियेव। 


अधिच्चसमुप्पन्नवादवण्णना 


६७. अधिच्च यदिच्छकं यं किञ्चि कारणं, कस्सचि वुद्धिपुब्बं वा विना समुप्पन्नोति अत्तलोकसञ्जितानं खन्धानं 
अधिच्चुप्पत्तिआकारारम्मणं दस्सनं तदाकारसन्निस्सयेन पवत्तितो, तदाकारसहचरितताय च ““अधिच्चसमुप्पन्न"'न्ति 
बुच्चति यथा “मञ्चा घोसन्ति, कुन्ता पचरन्ती”ति च इममत्थं दस्सेन्तो आह “अधिच्चसमुप्पन्नो अत्ता च लोको चाति 
दस्सनं अधिच्चसमुप्पन्न''न्ति। 


६८-७३. देसनासीसन्ति देसनाय जेट्टकभावेन गहणं, तेन सञ्ञंयेव धुरं कत्वा भगवता अयं देसना कता, न पन 

तत्थ अञ्जेसं अरूपधम्मानं अत्थिभावतोति दस्सेति। तेनेवाह “अचित्तुप्पादा तिआदि। भगवा हि यथा 
लोकुत्तर्म्मं देसेन्तो समाधि पञ्ञं वा धुरं करोति, एवं लोकियधम्मं देसेन्तो चित्तं सञ्ञं वा धुरं करोति। तत्थ “यस्मि 
समये लोकुत्तरं झानं भावेति (ध० स० २७७) पञ्चङ्गिको सम्मासमाधि [दी० नि० ३.३५५ (ख)] पञ्चजाणिको 
सम्मासमाधि, [दी० नि० ३.३५५ (ज); विभ० २.८०४] पञ्ञाय चस्स दिस्वा आसवा परिक्खीणा होन्ती”ति (म० नि० 
१.२७१) तथा “यस्मिं समये कामावचरं कुसलं चित्तं उप्पन्नं होति, (ध० स° १) किंचित्तो त्वं भिक्खु (पारा० १४६, १८०) 
मनोपुब्ङ्गमा धम्मा, (ध० प० १, २; नेत्ति० ९०; पेटको० ८३) सन्ति भिक्खवे सत्ता नानत्तकाया नानत्तसञ्जिनो, (दी० नि० 
३.३३२, ३४२, ३५७; अ० नि० ९.२४; चूळनि० ८३) न नेवसञ्जानासञ्ञायतन'न्तिआदीनि सुत्तानि (दी० नि० ३.३५८) 
एतस्स अत्थस्स साधकानि दटुब्बानि । तित्थायतनेति अञ्ञतित्थियसमये। तित्थिया हि उपपत्तिविसेसे विमृत्तिसञ्जिनो, 
सञ्ञाविरागाविरागेसु आदीनवानिसंसदस्सिनो वा हुत्वा असञ्जसमापत्ति निब्बत्तेत्वा अकखणभूमियं उप्पज्जन्ति, न 
सासनिका। वायोकसिणे परिकम्मं कत्वाति वायोकसिणे पठमादीनि तीणि झानानि निन्बत्तेत्वा ततियज्झाने चिण्णबसी 
हुत्वा ततो वुड्ठाय चतुत्थज्झानाधिगमाय परिकम्मं कत्वा। तेनेवाह “चतुत्थज्झान निब्बत्तेत्वा ति। 


कस्मा पनेत्थ बायोकसिणेयेब परिकम्मं वुत्तन्ति? वुच्चते - यथेव हि रूपपटिभागभूतेसु कसिणविसेसेसु 
रूपविभावनेन रूपविरागभावनासङ्कातो अरूपसमापत्तिविसेसो सच्छिकरीयति, एवं अपरिब्यत्तविग्गहताय 
अरूपपटिभागभूते कसिणविसेसे अरूपविभावनेन अरूपविरागभावनासङ्घातो रूपसमापत्तिविसेसो अधिगमीयतीति एत्थ 
“सञ्जा रोगो सञ्ञा गण्डोतिआदिना (म० नि० ३.२४) “घि चित्तं, धिब्बते तं चित्त न्तिआदिना च नयेन अरूपप्पवत्तिया 
आदीनवदस्सनेन, तदभावे च सन्तपणीतभावसन्नि्ठानेन रूपसमापत्तिया अभिसङ्घरणं, रूपविरागभावना पन सद्भि 
उपचारेन अरूपसमापत्तियो, तत्थापि विसेसेन पठमारुप्पज्झानं । यदि एवं “परिच्छिन्नाकासकसिणेपी”ति वत्तब्बं । तस्सापि 
हि अरूपपटिभागता लब्भतीति? इच्छितमेवेतं केसञ्चि अवचनं पनेत्थ पुब्बाचरियेहि अग्गहितभावेन। यथा हि 
रूपविरागभावना विरज्जनीयधम्मभावमत्तेन परिनिप्फन्ना, विरज्जनीयधम्मपटिभागभूते च विसयविसेसे पातुभवति, एवं 
अरूपविरागभावनापीति वुच्चमाने न कोचि विरोधो, तित्थियेहेब पन तस्सा समापत्तिया पटिपज्जितब्बताय, तेसञ्च 
विसयपथेसुपनिबन्धनस्सेव तस्स झानस्स पटिपत्तितो दिट्टिवन्तेहि पुब्बाचरियेहि चतुत्थेयेव भूतकसिणे 
अरूपविरागभावनापरिकम्मं वुत्तन्ति ददुब्बं । किञ्च वण्णकसिणेसु विय पुरिमभूतकसिणत्तयेपि वण्णपटिच्छायाव पण्णत्ति 
आरम्मणं झानस्स लोकवोहारानुरोधेनेव पवत्तितो। एवञ्च कत्वा विसुद्भिमग्गे (विसुद्धि० १.५७) पथवीकसिणस्स 
आदासचन्दमण्डलूपमावचनञ्च समत्थितं होति, चतुत्थं पन भूतकसिणं भूतप्पटिच्छायमेव झानस्स गोचरभावं गच्छतीति 
तस्सेव अरूपपटिभागता युत्ताति वायोकसिणेयेव परिकम्मं वुत्तन्ति वेदितब्बं । 


इधेवाति पञ्चवोकारभवेयेव। तत्थाति असञ्जभवे। यदि रूपक्खन्धमत्तमेव असञ्जभवे पातुभवति, 
कथमरूपसन्निस्सयेन विना तत्थ रूपं पवत्तति, कथं पन रूपसन्निस्सयेन विना अरूपधातुयं अरूपं पवत्ति, इदम्पि तेन 
समानजातियमेव। कस्मा? इधेव अदस्सनतो। यदि एवं कबळीकाराहारेन विना रूपधातुयं रूपेन न पवत्तितब्बं, कि 
कारणं? इधेव अदस्सनतो। अपि च यथा यस्स चित्तसन्तानस्स निब्बत्तिकारणं रूपे अविगततण्हं, तस्स सह रूपेन 
सम्भवतो रूपं निस्साय पवत्ति, यस्स पन निब्बत्तिकारणं रूपे विगततण्हं, तस्स विना रूपेन रूपनिरपेक्खताय कारणस्स, 
एवं यस्स रूपप्पबन्धस्स निब्बत्तिकारणं विगततण्हं अरूपे, तस्स विना अरूपेन पवत्ति होतीति असञ्ञभवे 
रूपक्खन्धमत्तमेव निब्बत्तति। कथं पन तत्थ केवलो रूपप्पबन्धो पच्चुप्पन्नपच्चयरहितो चिरकालं पवत्ततीति पच्चेतब्बं, 
कित्तकं वा कालं पवत्ततीति चोदनं मनसि कत्वा आह “यथा नाम जियावेगुक्खित्तो सरो”तिआदि, तेन न 
केवलमागमोयेव अयमेत्थ यृत्तीति दस्सेति। तत्तकमेव कालन्ति उक्कंसतो पञ्च महाकप्पसतानिपि तिट्ठन्ति 

असञ्ञसत्ता। झानवेगेति असञ्ञसमापत्तिपरिक्खते कम्मवेगे। अन्तरधायतीति पच्चयनिरोधेन निरुज्झति 
नप्पवत्तति। 


इधाति कामभवे। कथं पन अनेककप्पसतसमतिक्कमेन चिरनिरुद्भतो विञ्ञाणतो इध विञ्ञाणं समुप्पज्जति। न हि 
निरुद्धे चक्खुम्हि चक्खुविञ्ञाणमुप्पज्जमानं दिट्ठन्ति? नयिदमेकन्ततो ददुब्बं । चिरनिरुद्धम्पि हि चित्तं समानजातिकस्स 
अन्तरानुप्पज्जनतो अनन्तरपच्चयमत्तं होतियेव, न बीजं, बीजं पन कम्मं | तस्मा कम्मतो बीजभूततो आरम्मणादीहि 
पच्चयेहि असञ्जभवतो चुतानं कामधातुया उपपत्तिविञ्जाणं होतियेव। तेनाह “इध पटिसन्धिसञ्ञा उप्पज्जती”ति। 
एत्थ च यथा नाम उतुनियामेन पुप्फग्गहणे नियतकालानं रुक्खानं वेखे दिन्ने वेखबलेन न यथा नियामता होति 
पुप्फग्गहणस्स, एवमेव पञ्चवोकारभवे अविप्पयोगेन वत्तमानेसु रूपारूपधम्मेसु रूपारूपविरागभावनावेखे दिन्ने तस्स 
समापत्तिवेखबलस्स अनुरूपतो अरूपभवे असञ्जाभवे च यथाक्कमं रूपरहिता अरूपरहिता च खन्धानं पवत्ति होतीति 
वेदितब्बं । ननु एत्थ जातिसतसहस्सदससंवट्टादीनं मत्थके, अब्भन्तरतो वा पवत्ताय असञ्ञूपवत्तिया वसेन 
लाभीअधिच्चसमुप्पन्निकवादो लाभीसस्सतवादो विय अनेकभेदो सम्भवतीति? सच्चं सम्भवति, अनन्तरत्ता पन 
आपन्नाय असञ्ञूपपत्तिया वसेन लाभीअधिच्चसमुप्पन्निकवादो नयदस्सनवसेन एकोव दस्सितोति दटुब्बं। अथ वा 
सस्सतदिड्टिसङ्गहतो अधिच्चसमुप्पन्निकवादस्स सस्सतवादे आगतो सब्बो देसनानयो यथासम्भवं 
अधिच्चसमुप्पन्निकवादेपि गहेतब्बोति इमस्स विसेसस्स दस्सनत्थं भगवता लाभीअधिच्चसमुप्पन्निकवादो अविभजित्वा 
देसितो। अवस्सञ्च सस्सतदिट्टिसङ्गहो अधिच्चसमुप्पन्निकवादस्स इच्छितब्बो संकिलेसपकखे सत्तानं अज्झासयस्स 
दुविधत्ता। तथा हि वुत्तं अट्ठकथायं “सस्सतुच्छेददिट्टि चा"ति। तथा च वक्खति “यासं सत्तेव उच्छेददिड्टियो, सेसा 
सस्सतदिद्टियो"ति (दी० नि० अट्ठ० १.९७-९८)। 


ननु च अधिच्चसमुप्पन्निकवादस्स सस्सतदिट्टिसङ्गहो न यृत्तो। “अहऊिह पुब्बे नाहोसिन्तिआदिवसेन पवत्तनतो, 
अपुब्बसत्तपातुभावग्गाहत्ता, अत्तनो लोकस्स च सदाभावगाहिनी च सस्सतदिट्टि “अत्थित्वेव सस्सतिसम''न्ति पवत्तनतो? 
नो न युत्तो अनागते कोटिअदस्सनतो। यदिपि हि अयं वादो “सोम्हि एतरहि अहुत्वा सन्तताय परिणतो"ति (दी० नि० 
१.६८) अत्तनो लोकस्स च अतीतकोटिपरामसनवसेन पवत्तो, तथापि वत्तमानकालतो पट्टाय न तेसं कत्थचि अनागते 
परियन्तं पस्सति, विसेसेन च पच्चुप्पन्नानागतकालेसु परियन्तादस्सनपभावितो सस्सतवादो। यथाह “सस्सतिसमं तथेव 
ठस्सती"ति। यदि एवं इमस्स वादस्स, सस्सतवादादीनञ्च पुब्बन्तकप्पिकेसु सङ्गहो न युत्तो अनागतकालपरामसनवसेन 
पवत्तत्ताति? न, समृदागमस्स अतीतकोद्ठासिकत्ता। तथा हि नेसं समुप्पत्ति अतीतंसपुब्बेनिबासञाणेहि, 
तप्पटिरूपकानुस्सवादिप्पभाविततक्कनेहि च सङ्गहिताति, तथा चेव संबण्णितं। अथ वा सब्बत्थ अप्पटिहतञाणेन 
बादिवरेन धम्मस्सामिना निरवसेसतो अगतिञ्च गतिञ्च यथाभूतं सयं अभिञ्ञा सच्छिकत्वा पवेदिता एता दिड्टियो, तस्मा 
यावतिका दिटड्टियो भगवता देसिता, यथा च देसिता, तथा तथाव सन्निट्ठानतो सम्पटिच्छितब्बा, न एत्थ युत्तिविचारणा 
कातब्बा बुद्भविसयत्ता। अचिन्तेय्यो हि बुद्धविसयोति। 


दुतियभाणवारवण्णना निड्टिता। 
अपरन्तकप्पिकवादवण्णना 


७४. “अपरन्ते जाणं, अपरन्तानुदिड्रिनो'तिआदीसु विय अपर-सद्दो इध अनागतकालवाचकोति आह 
“अनागतकोट्टाससद्डात न्ति। अपरन्तं कप्पेत्वातिआदीसु “पुब्बन्तं कप्पेत्वा"तिआदीसु वृत्तनयेन अत्थो वेदितब्बो। 

विसेसमत्तमेव वक्खाम। 
सञ्ञजीवादवण्णना 


७५. उद्भमाघातनाति पवत्तो वादो उद्धमाघातनो, सो एतेसं अत्थीति उद्धमाघातनिका। यस्मा पन ते दिद्विगतिका 
“उद्धं मरणा अत्ता निब्बिकारो"ति वदन्ति, तस्मा “उद्धमाघातना अत्तानं वदन्तीति उद्धमाघातनिका ति वृत्तं । 
सञ्जीवादो एतेसं अत्थीति सञ्जीवादा “बुद्ध अस्स अत्थीति बुद्धो ति यथा। अथ वा सञ्जीति पवत्तो वादो सञ्जी 
सहचरणनयेन, सञ्जी वादो एतेसन्ति सञ्जीवादा। 


७६-७७. रूपी अत्ताति एत्थ ननु रूपविनिमृत्तेन अत्तना भवितब्बं सञ्जाय विय रूपस्सपि अत्तनियत्ता। न हि 
““सञ्जी अत्ता "ति एत्थ सञ्ञा अत्ता। तेनेव हि “तत्थ पवत्तसञ्ञञ्चस्स सञ्ञाति गहेत्वा ति वृत्तं। एवं सति कस्मा 
कसिणरूपं “अत्ता'ति गहेत्वा वुत्तन्ति? न खो पनेतं एवं ददुब्बं “रूपं अस्स अत्थीति रूपीति, अथ खो “रुप्पनसीलो 
रूपी”ति। रुप्पनञ्चेत्थ रूपसरिक्खताय कसिणरूपस्स वड्डितावडितकालवसेन विसेसापत्ति, सा च “नत्थी”ति न सक्का 
वत्तुं परित्तविपुलतादिविसेससब्भावतो। यदि एवं इमस्स वादस्स सस्सतदिद्िसङ्गहो न युज्जतीति? नो न युज्जति 
कायभेदतो उद्भं अत्तनो निब्बिकारताय तेन अधिप्पेतत्ता। तथा हि वृत्तं “अरोगो परं मरणा 'ति। अथ वा “रूपं अस्स 
अत्थीति रूपी"ति वुच्चमानेपि न दोसो। कप्पनासिद्धेनपि हि भेदेन अभेदस्सापि निद्देसदस्सनतो, यथा “सिलापुत्तकस्स 
सरीर” न्ति । रुप्पनं वा रूपसभावो रूपं, तं एतस्स अत्थीति रूपी, अत्ता “रूपिनो धम्मा”तिआदीसु (ध० स० दुकमातिका 
११) विय। एवञ्च कत्वा रूपसभावत्ता अत्तनो “रूपी अत्ता"ति वचनं जायागतमेवाति ““कसिणरूपं “अत्ता ति 
गहेत्वा”ति वुत्तं । नियतवादिताय कम्मफलपटिक्खेपतो नत्थि आजीवकेसु झानसमापत्तिलाभोति आह “आजीवकादयो 
विय तक्कमत्तेनेव वा रूपी अत्ता ति । तथा हि कण्हाभिजातिआदीसु छळाभिजातीसु अञ्ञतरं अत्तानं एकच्चे 
आजीवका पटिजानन्ति । नत्थि एतस्स रोगो भङ्गोति अरोगोति अरोग-सद्दस्स निच्चपरियायता वेदितब्बा, 
रोगरहिततासीसेन वा निब्बिकारताय निच्चतं पटिजानाति दिट्ठिगतिकोति आह “अरोगोति निच्चो”ति। 


कसिणुग्घाटिमाकासपठमारुप्पविञ्जाणनत्थिभावआकिञ्चञ्जायतनानि अरूपसमापत्तिनिमित्त निम्बपण्णे 
तित्तकरसो विय सरीरपरिमाणो अरूपी अत्ता तत्थ तिट्ठतीति निगण्ठाति आह “निगण्ठादयो विया ति । 
मिस्सकगाहवसेनाति रूपारूपसमापत्तीनं निमित्तानि एकज्झं कत्वा “एको अत्ता”ति, तत्थ पवत्तसञ्जञ्चस्स “सञ्ञा”ति 
गहणवसेन। अयज्हि दिद्ठिगतिको रूपारूपसमापत्तिलाभिताय तन्निमित्तं रूपभावेन अरूपभावेन च अत्ता उपतिद्ुति, तस्मा 
“रूपी च अरूपी चाति अभिनिवेसं जनेसि अज्झत्तवादिनो विय, तक्कमत्तेनेव वा रूपारूपधम्मानं मिस्सकग्गहणवसेन 
“रूपी अरूपी च अत्ता होती”ति। 


तक्कगाहेनेवाति सङ्घारावसेससुखुमभावप्पत्तधम्मा विय अच्चन्तसुखुमभावप्पत्तिया सकिच्चसाधनासमत्थताय 
थम्भकुट्रहत्थपादादिसङ्घातो विय नेव रूपी, रूपसभावानतिवत्तनतो न अरूपीति एवं पवत्ततक्कगाहेन। अथ वा 
अन्तानन्तिकचतुक्कवादे विय अञ्ञमञ्ञपटिक्खेपवसेन अत्थो वेदितब्बो। केवलं पन तत्थ देसकालभेदवसेन 
ततियचतुत्थवादा दस्सिता, इध कालवत्थुभेदवसेनाति अयमेव विसेसोति। कालभेदवसेन चेत्थ ततियवादस्स पवत्ति 
रूपारूपनिमित्तानं सह अनुपट्ठानतो । चतुत्थवादस्स पन वत्थुभेदवसेन पवत्ति रूपारूपधम्मानं समूहतो “एको अत्ता^ति 
तक्कनवसेनाति तत्थ वृत्तनयानुसारेन वेदितब्बं । 

दुतियचतुक्के यं वत्तब्बं, तं “अमति गच्छति एत्थ भावो ओसान''न्तिआदिना अन्तानन्तिकवादे वुत्तनयेन वेदितब्बं। 


यदिपि अट्टसमापत्तिलाभिनो दिट्विगतिकस्स वसेन समापत्तिभेदेन सञ्जाभेदसम्भवतो “नानत्तसज्जी अत्ता”ति 
अयम्पि वादो समापन्नकवसेन लब्भति। तथापि समापत्तियं एकरूपेनेव सञ्जाय उपद्ठानतो समापन्नकवसेन 
““एकत्तसञ्ञी ति आह। तेनेवेत्थ समापन्नकग्गहणं कतं। एकसमापत्तिलाभिनो एव वा वसेन अत्थो वेदितब्बो। 
समापत्तिभेदेन सञ्जाभेदसम्भवेपि बहिद्धा पुथृत्तारम्मणे सञ्ञानानत्तेन ओळारिकेन नानत्तसञ्जितं दस्सेतुं 
““असमापन्नकवसेन नानत्तसञ्जी ति वृत्तं। “परित्तकसिणवसेन परित्तसञ्ञजी”ति इमिना सतिपि सञ्ञाविनिमुत्ते 
धम्मे “सञ्ञायेव अत्ता”ति वदतीति दस्सितं होति। कसिणग्गहणञ्चेत्थ सञ्जाय विसयदस्सनं, एवं 
विपुलकसिणवसेनाति एत्थापि अत्थो वेदितब्बो। एवञ्च कत्वा अन्तानन्तिकवादे, इध च अन्तानन्तिकचतुक्के 
पठमदुतियवादेहि इमेसं द्विन्नं वादानं विसेसो सिद्धो होति, अञ्ञथा वुत्तप्पकारेसु वादेसु पुब्बन्तापरन्तकप्पनभेदेन सतिपि 
केहिचि विसेसे केहिचि नत्थि येवाति। अथ वा “अङ्गुट्टप्पमाणो अत्ता, यवप्पमाणो, अणुमत्तो वा अत्ता"ति 
आदिदस्सनवसेन परित्तो सञ्ञी चाति परित्तसञ्ञजी, कपिलकणादादयो विय अत्तनो सब्बगतभावपटिजाननवसेन 
अप्पमाणो सञ्ञजी चाति अप्पमाणसञ्ञीति एवम्पेत्थ अत्थो ददुब्बो । 


दिब्बचकखुपरिभण्डताय यथाकम्मूपगजाणस्स दिब्बचक्खुपभावजनितेन यथाकम्मूपगजाणेन दिस्समानापि सत्तानं 
सुखादिसमङ्गिता दिब्बचक्खुनाव दिद्ठा होतीति आह “दिब्बेन चक्खुना”तिआदि। ननु च “एकन्तसुखी 
अत्ता”तिआदिवादानं अपरन्तदिड्विभावतो “निब्बत्तमानं दिस्वा"ति वचनं अनुपन्नन्ति? नानुपपन्नं, अनागतस्स 
एकन्तसुखिभावादिकस्स पकणप्पनं पच्चुप्पन्नाय निब्बत्तिया दस्सनेन अधिप्पेतन्ति। तेनेवाह “निब्बत्तमानं दिस्वा 
'एकन्तसुखी'ति गण्हाती 'ति। एत्थ च तस्सं तस्सं भूमियं बहुलं सुखादिसहितधम्मप्पवत्तिदस्सनेन तेसं “एकन्तसुखी 'ति 
गाहो दटुब्बो। अथ वा हत्थिदस्सक अन्धा विय दिट्टिगतिका यं यदेव पस्सन्ति, तं तदेव अभिनिविस्स वोहरन्तीति न एत्थ 
युत्ति मग्गितब्बा । 


असञ्जी नेवसञ्ञजीनासञ्जीवादवण्णना 


७८-८३. असञ्जीवादे असञ्ञजभवे निब्बत्तसत्तवसेन पठमवादो, “सञ्जं अत्ततो समनुपस्सती"ति एत्थ वुत्तनयेन 
सञ्ञंयेव “अत्ता'ति गहेत्वा तस्स किञ्चनभावेन ठिताय अञ्जाय सञ्जाय अभावतो “असञ्जी'ति पवत्तो दुतियवादो, 
तथा सञ्जाय सह रूपधम्मे, सब्बे एव वा रूपारूपधम्मे “ अत्ता”ति गहेत्वा पवत्तो ततियवादो, तक्कगाहवसेनेव 
चतुत्थवादो पवत्तो। तस्स पुब्बे वुत्तनयेनेव अत्थो वेदितब्बो। दुतियचतुक्केपि कसिणरूपस्स असञ्जाननसभावताय 
असञ्जीति कत्वा अन्तानन्तिकवादे वुत्तनयेनेव चत्तारोपि वेदितब्बा। तथा नेवसञ्जीनासञ्जीवादेपि नेवसञ्जीनासञ्जीभवे 
निब्बत्तसत्तस्सेव चुतिपटिसन्धीसु, सब्बत्थ वा पटुसञ्ञजाकिच्चं कातुं असमत्थाय सुखुमाय सञ्जाय 
अत्थिभावपटिजाननवसेन पठमवादो, असञ्जीवादे वुत्तनयेन सुखुमाय सञ्जाय वसेन, सञ्जाननसभावतापटिजानेन च 
दुतियवादादयो पवत्ताति एवं एकेन पकारेन सतिपि कारणपरियेसनस्स सम्भवे दिड्रिगतिकवादानं 
अनादरणीयभावदस्सनत्थं “तत्थ न एकन्तेन कारणं परियेसितब्ब''न्ति वृत्तन्ति दटुब्बं । एतेसञ्च 
सञ्जीअसञ्जीनेबसञ्जीनासञ्जीवादानं “अरोगो परं मरणा”ति वचनतो सस्सतदिद्विसङ्गहो पाकटोयेव। 


उच्छेदवादवण्णना 

८४. असतो विनासासम्भवतो अत्थिभावनिबन्धनो उच्छेदोति वृत्तं “सतो ति । यथा हेतुफलभावेन पवत्तमानानं 
सभावधम्मानं सतिपि एकसन्तानपरियापन्नानं भिन्नसन्ततिपतितेहि विसेसे हेतुफलानं परमत्थतो भिन्नसभावत्ता 
भिन्नसन्तानपतितानं विय अच्चन्तभेदसन्निद्ठानेन नानत्तनयस्स मिच्छागहणं उच्छेदाभिनिवेसस्स कारणं, एवं 
हेतुफलभूतानं धम्मानं विज्जमानेपि सभावभेदे एकसन्ततिपरियापन्नताय एकत्तनयेन अच्चन्तमभेदग्गहणम्पि कारणं 
एवाति दस्सेतुं “सत्तस्सा ति वुत्तं पाळियं । सन्तानवसेन हि वत्तमानेसु खन्धेसु घनविनिब्भोगाभावेन सत्तगाहो, सत्तस्स च 
अत्थिभावगाहनिबन्धनो उच्छेदगाहो यावायं अत्ता न उच्छिज्जति, तावायं विज्जतियेवाति गहणतो, निरुदयविनासो वा इध 
उच्छेदोति अधिप्पेतोति आह “उपच्छेद”न्ति | विसेसेन नासो विनासो, अभावो। सो पन मंसचक्खुपञ्जाचकखूनं 
दस्सनपथातिक्कमोयेव होतीति आह “अदस्सन न्ति। अदस्सने हि नास-सद्दो लोके निरुळहोति। भावविगमन्ति 
सभावापगमं । यो हि निरुदयविनासवसेन उच्छिज्जति, न सो अत्तनो सभावेन तिट्ठतीति । लाभीति दिब्बचक्खुआणलाभी । 
चृतिमत्तमेवाति सेक्खपृथुज्जनानम्पि चुतिमत्तमेव। न उपपातन्ति पुब्बयोगाभावेन, परिकम्माकरणेन वा उपपातं दुं न 
सक्कोति। “अलाभी च को परलोकं न जानाती”ति नत्थिकवादवसेन, महामूळहभावेनेव वा “इतो अञ्जो परलोको 
अत्थी”ति अनवबोधमाह । एत्तकोयेव विसयो, यो यं इन्द्रियगोचरोति। अत्तनो धीतुया हत्थगण्हनकराजादि विय 
कामसुखगिद्धताय वा। “न पुन विरुहन्ती ति पतितपण्णानं वण्टेन अप्पटिसन्धिकभावमाह । एवमेव सत्ताति यथा 
पण्डुपलासो बन्धना पवुत्तो न पटिसन्धियति, एवं सब्बे सत्ता अप्पटिसन्धिकमरणमेव निगच्छन्तीति | जलपुब्बूळकूपमा हि 
सत्ताति तस्स लद्धि । तथाति वुत्तप्पकारेन । लाभिनोपि चुतितो उद्भं अदस्सनेनेव इमा दिट्टियो उप्पज्जन्तीति आह 
“विकप्पेत्वा वा”ति। 


एत्थाह - यथा अमराविक्खेपिकवादा एकन्तअलाभीवसेनेव दस्सिता, यथा च उद्धमाघातनिकसञ्जीवादचतुक्को 
एकन्तलाभीवसेनेव, न एवमयं । अयं पन सस्सतेकच्चसस्सतवादादयो विय लाभीअलाभीवसेन पवत्तो। तथा हि वुत्तं 
“तत्थ द्वे जना”तिआदि। यदि एवं कस्मा सस्सतवादादिदेसनाहि इध अञ्जथा देसना पवत्ताति? वुच्चते - 
देसनाविलासप्पत्तितो। देसनाविलासप्पत्ता हि बुद्धा भगवन्तो, ते वेनेय्यज्झासयानुरूपं विविधेनाकारेन धम्मं देसेन्ति, 
अञ्ञथा इधापि च एवं भगवा देसेय्य “इध भिक्खवे एकच्चो समणो वा ब्राह्मणो वा आतप्पमन्वाय...पे०... यथासमाहिते 
चित्ते सत्तानं चुतूपपातजाणाय चित्तं अभिनिन्नामेति, सो दिब्बेन चक्खुना विसुद्धेन अतिक्कन्तमानुसकेन अरहतो चुतिचित्तं 
पस्सति, पुथूनं वा परसत्तानं, न हेव खो तदुद्धं उपपत्ति, सो एवमाह “यथा खो भो अयं अत्ता” तिआदिना विसेसलाभिनो, 
तक्किनो च विसुं कत्वा, तस्मा देसनाविलासेन वेनेय्यज्झासयानुरूपं सस्सतवादादिदेसनाहि अञ्ञथायं देसना पवत्ताति 
ददुब्बं | 


अथ वा एकच्चसस्सतवादादीसु विय न इध तक्कीवादितो विसेसलाभीवादो भिन्नाकारो, अथ खो समानभेदताय 
समानाकारोयेवाति इमस्स विसेसस्स पकासनत्थं भगवता अयमुच्छेदवादो पुरिमवादेहि विसिट्ठाकारो देसितो। सम्भवति हि 
तक्किनोपि अनुस्सवादिवसेन अधिगमवतो विय इध अभिनिवेसो। अथ वा न इमा दिड्टियो भगवता अनागते एवं 
भावीवसेन देसिता, नापि परिकप्पवसेन, अथ खो यथा यथा दिट्टिगतिकेहि “इदमेव सच्चं, मोघमञ्ज”न्ति पञ्जत्ता, तथा 
तथा यथाभुच्चं सब्बञ्जुतञ्जाणेन परिच्छिन्दित्वा पकासिता। येहि गम्भीरादिप्पकारा अपुथुज्जनगोचरा बुद्भधम्मा 
पकासन्ति, येसञ्च परिकित्तनेन तथागता सम्मदेव थोमिता होन्ति। उच्छेदवादीहि च दिद्ठिगतिकेहि यथा 
उत्तरुत्तरभवदस्सीहि अपरभवदस्सीनं तेसं वादपटिसेधवसेन सकसकवादा पतिट्ठापिता, तथायं देसना पवत्ताति 
पुरिमदेसनाहि इमिस्सा देसनाय पवत्तिभेदो न चोदेतब्बो। एवञ्च कत्वा अरूपभवभेदवसेन विय कामरूपभवभेदवसेनापि 
उच्छेदवादो विभजित्वा दटुब्बो। अथ वा पच्चेकं कामरूपभवभेदवसेन विय अरूपभववसेनापि न विभजित्वा वत्तब्बो, 

एवञ्च सति भगवता वृत्तसत्तकतो बहुतरभेदो, अप्पतरभेदो वा उच्छेदवादो आपज्जतीति एवं पकारापि चोदना 
अनवकासावाति। 


एत्थाह - युत्तं ताव पुरिमेसु तीसु वादेसु “कायस्स भेदा”ति वृत्तं पञ्चवोकारभवपरियापन्नं अत्तभावं आरब्भ 
पवत्तत्ता तेसं वादानं, चतुवोकारभवपरियापन्नं पन अत्तभावं निस्साय पवत्तेसु चतुत्थादीसु चतूसु वादेसु कस्मा “कायस्स 
भेदा”ति वुत्तं । न हि अरूपीनं कायो विज्जतीति? सच्चमेतं, रूपत्तभावे पवत्तवोहारेनेव पन दिड्डिगतिको अरूपत्तभावेपि 
कायवोहारं आरोपेत्वा आह “कायस्स भेदा"ति। यथा च दिट्ठिगतिका दिट्टियो पञ्ञापेन्ति, तथा च भगवा दस्सेतीति, 
अरूपकायभावतो वा फस्सादिधम्मसमूहभूते अरूपत्तभावे कार्यनिद्देसो दटुब्बो । एत्थ च 
कामदेवत्तभावादिनिरवसेसविभवपतिट्ठापकानं दुतियवादादीनं यत्तो अपरन्तकप्पिकभावो अनागतद्धविसयत्ता तेसं वादानं, 
न पन दिड्टिगतिकपच्चक्खभूतमनुस्सत्तभावसमुच्छेदपतिट्ठापकस्स पठमवादस्स पच्चुप्पन्नविसयत्ता। दुतियवादादीनञ्हि 
पुरिमपुरिमवादसङ्गहितस्सेव अत्तनो तदुत्तरुत्तरिभवोपपन्नस्स समुच्छेदतो युज्जति अपरन्तकप्पिकता, तथा च “नो च खो 
भो अयं अत्ता एत्तावता सम्मा समुच्छिन्नो होती 'तिआदि वुत्तं, यं पन तत्थ वुत्तं “अत्थि खो भो अञ्जो अत्ता”ति, तं 
मनुस्सकायविसेसापेकखाय वृत्तं, न सब्बथा अञ्जभावतोति? नो न युत्तो, इधलोकपरियापन्नत्तेपि च पठमवादविसयस्स 
अनागतकालस्सेव तस्स अधिप्पेतत्ता पठउमवादिनोपि अपरन्तकप्पिकताय न कोचि विरोधोति। 


दिटटधम्मनिब्बानवादवण्णना 


९३. दिद्टुधम्मोति दस्सनभूतेन जाणेन उपलद्भधम्मो । तत्थ यो अनिन्द्रियविसयो, सोपि सुपाकटभावेन इन्द्रियविसयो 
विय होतीति आह “दिद्वधम्मोति पच्चक्खधम्मो वुच्चती ति । तेनेव च “तत्थ तत्थ पटिलद्धत्तभावस्सेतं 
अधिवचन न्ति वुत्तं । 


९५. अन्तोनिज्झायनलक्खणोति जातिभोगरोगसीलदिट्रिब्यसनेहि फुट्टस्स चेतसो अन्तो अब्भन्तरं निज्झायनं 
सोचनं अन्तोनिज्झायनं, तं लक्खणं एतस्साति अन्तोनिज्झायनलक्खणो । तन्निस्सितलालप्पनलक्खणोति तं सोकं 
समुट्ठानहेतुं निस्सितं तन्निस्सितं, भुसं विलापनं लालप्पनं, तन्निस्सितञ्च लालप्पनञ्च तन्निस्सितलालप्पनं, तं लक्खणं 
एतस्साति तन्निस्सितलालप्पनलक्खणो । जातिब्यसनादिना फुट्टस्स परिदेवेनापि असक्कुणन्तस्स अन्तोगतसोकसमुट्ितो 
भुसो आयासो उपायासो। सो पन यस्मा चेतसो अप्पसन्नाकारो होति, तस्मा “विसादलक्खणो' ति वुत्तो । 


९६. वितक्कनं वितक्कितं, तं पन अभिनिरोपनसभावो वितक्कोयेवाति आह “अभि...पे०... वितक्को”ति। एस 
नयो विचारितन्ति एत्थापि। खोभकरसभावत्ता वितक्कविचारानं तंसहितं झानं सउब्बिलनं विय होतीति वुत्तं “सकण्डकं 
विय खायती”ति। 


९७. याय उब्बिलापनपीतिया उप्पन्नाय चित्तं “उब्बिलावित”न्ति वुच्चति, सा पीति उब्बिलावितत्त यस्मा पन 
चित्तस्स उब्बिलभावो तस्सा पीतिया सति होति, नासति, तस्मा सा “उब्बिलभावकारण''न्ति वुत्ता। 


९८. आभोगोति वा चित्तस्स आभुग्गभावो, आरम्मणे ओणतभावोति अत्थो। सुखेन हि चित्तं आरम्मणे अभिनतं 
होति, न दुक्खेन विय अपनतं, नापि अदुक्खमसुखेन विय अनभिनतं अनपनतञ्च। तत्थ “खुप्पिपासादिअभिभूतस्स विय 
मनुञ्ञभोजनादीसु कामेहि विवेचियमानस्सुपादारम्मणपत्थना विसेसतो अभिवट्टति, उळारस्स पन कामरसस्स यावदत्थं 

तित्तस्स मनुञ्जरसभोजनं भुत्ताविनो विय सुहितस्स भोत्तुकामता कामेसु पातब्यता न होति, विसयस्सागिद्धताय 
विसयेहि दुम्मोचियेहिपि जलूका विय सयमेव मुञ्चतीति च अयोनिसो उम्मुज्जित्वा कामगुणसन्तप्पितताय 
संसारदुक्खवूपसमं ब्याकासि पठमवादी। कामादीनं आदीनवदस्सिताय, पठमादिज्झानसुखस्स सन्तभावदस्सिताय च 
पठमादिज्झानसुखतित्तिया संसारदुक्खुपच्छेदं ब्याकंसु दुतियादिवादिनो, इधापि उच्छेदवादे वुत्तप्पकारो विचारो यथासम्भवं 
आनेत्वा वत्तब्बो। अयं पनेत्थ विसेसो -- एकस्मिञ्हि अत्तभावे पञ्च वादा लब्भन्ति। तेनेव हि पाळियं “अञ्जो अत्ता”ति 
अञ्जग्गहणं न कतं । कथं पनेत्थ अच्चन्तनिब्बानपञ्जापकस्स अत्तनो दिट्ठधम्मनिब्बानवादस्स सस्सतदिद्टिया सङ्गहो, न 
पन उच्छेददिड्टियाति? तंतंसुखविसेससमङ्गितापटिलद्धेन बन्धविमोक्खेन सुद्भस्स अत्तनो सकरूपे अवट्टानदीपनतो । 


सेसाति सेसा पञ्चपञ्जास दिड्टियो। तासु अन्तानन्तिकवादादीनं सस्सतदिट्विभावो तत्थ तत्थ पकासितोयेव । 


९०९-३. कि पन कारणं पुब्बन्तापरन्ता एव दिट्ठाभिनिवेसस्स विसयभावेन दस्सिता, न पन तदुभयमेकज्झन्ति? 
असम्भवतो। न हि पुब्बन्तापरन्तेसु विय तदुभयविनिमृत्ते मज्झन्ते दि्टिकप्पना सम्भवति इत्तरकालत्ता, अथ पन 
पच्चुप्पन्नभवो तदुभयवेमज्झं, एवं सति दिड्टिकप्पनक्खमो तस्स उभयसभावो पुब्बन्तापरन्तेसुयेव अन्तोगधोति 
कथमदस्सितं। अथ वा पुब्बन्तापरन्तवन्तताय “पुब्बन्तापरन्तो ति मज्झन्तो वुच्चति, सो च “पुब्बन्तापरन्तकप्पिका वा 
पुब्बन्तापरन्तानुदिड्टिनो "ति वदन्तेन पुब्बन्तापरन्तेहि विसुं कत्वा वुत्तोयेवाति दटुब्बो । अट्ठकथायम्पि “सब्बेपि ते 
अपरन्तकप्पिके पुब्बन्तापरन्तकप्पिके "ति एतेन सामञ्जनिद्देसेन, एकसेसेन वा सङ्गहिताति दडुब्बं, अञ्जथा सङ्कड्टित्वा 
बुत्तवचनस्स अनत्थकता आपज्जेय्याति। के पन ते पुब्बन्तापरन्तकप्पिका? ये अन्तानन्तिका हुत्वा 
दिटुधम्मनिब्बानवादाति एवं पकारा वेदितब्बा । 


एत्थ च “सब्बे ते इमेहेव द्वासड्डिया वत्थूहि, एतेसं वा अञ्ञतरेन, नत्थि इतो बहिद्भा"ति वचनतो, 
पुब्बन्तकप्पिकादित्तयविनिमृत्तस्स च कस्सचि दिट्टितिकस्स अभावतो यानि तानि सामञ्ञफलादि (दी० नि० १.१६६) 
सृत्तन्तरेसु वुत्तप्पकारानि अकिरियाहेतुकनत्थिकवादादीनि, यानि च 
इस्सरपजापतिपुरिसकालसभावनियतियदिच्छावादादिप्पभेदानि दिट्टिगतानि (विसुद्धि० टी० २.५६३; विभ० अनुटी० १८९ 
पस्सितब्बं) बहिद्धापि दिस्समानानि, तेसं एत्थेव सङ्गहो, अन्तोगधता च वेदितब्बा। कथं? अकिरियवादो ताव “वञ्झो 
कूटड्टो'तिआदिना किरियाभावदीपनतो सस्सतवादे अन्तोगधो, तथा “सत्तमे काया”तिआदि (दी० नि० १.१७४) 
नयप्पवत्तो पकुधवादो, “नत्थि हेतु नत्थि पच्चयो सत्तानं संकिलेसाया"तिआदि (दी० नि० १.१६८) वचनतो अहेतुकवादो 
अधिच्चसमुप्पन्निकवादे अन्तोगधो। “नत्थि परो लोको"तिआदि (दी० नि० १.१७१) वचनतो नत्थिकवादो उच्छेदवादे 
अन्तोगधो। तथा हि तत्थ “कायस्स भेदा उच्छिज्जती"तिआदि (दी० नि० १.८६) वुत्तं। पठमेन आदि-सद्देन 
निगण्ठवादादयो सङ्गहिता । 


यदिपि पाळियं नाटपुत्तवाद (दी० नि० १.१७८) भावेन चातुयामसंवरो आगतो, तथापि सत्तवतातिक्कमेन 
विक्खेपवादिताय नाटपृत्तवादोपि सञ्चयवादो विय अमराविकखेपवादेसु अन्तोगधो। “तं जीवं तं सरीरं, अञ्ञं जीवं अञ्ञं 
सरीर”न्ति (दी० नि० १.३७७; म० नि० २.१२२; सं० नि० २.३५) एवं पकारा वादा “रूपी अत्ता होति अरोगो परं 
मरणा"तिआदिवादेसु सङ्गहं गच्छन्ति, “होति तथागतो परं मरणा, “अत्थि सत्ता ओपपातिका'ति एवं पकारा सस्सतवादे । 
“न होति तथागतो परं मरणा, नत्थि सत्ता ओपपातिका”ति एवं पकारा उच्छेदवादेन सङ्गहिता। “होति च न होति च 
तथागतो परं मरणा, अत्थि च नत्थि च सत्ता ओपपातिका ति एवं पकारा एकच्चसस्सतवादे अन्तोगधा। “नेव होति न न 


www.tipitaka.org Vipassana Research Institute 


Page 100 sur 226 


होति तथागतो परं मरणा, नेवत्थि न नत्थि सत्ता ओपपातिका ति च एवं पकारा अमराविक्खेपवादे अन्तोगधा। 
इस्सरपजापतिपुरिसकालवादा एकच्चसस्सतवादे अन्तोगधा, तथा कणादवादो। सभावनियतियदिच्छावादा 
अधिच्चसमुप्पन्निकवादेन सङ्गहिता । इमिना नयेन सुत्तन्तरेसु, बहिद्भा च दिस्समानानं दिड्टिगतानं इमासु द्वासट्टिया दिट्ठीसु 
अन्तोगधता वेदितब्बा। 


अज्झासयन्ति दिट्ठिज्झासयं | सस्सतुच्छेददिट्टिवसेन हि सत्तानं संकिलेसपक्खे दुविधो अज्झासयो, तञ्च भगवा 
अपरिमाणासु लोकधातूसु अपरिमाणानं सत्तानं अपरिमाणे एव जेस्यविसेसे उप्पज्जनवसेन अनेकभेदभिन्नानम्पि “चत्तारो 
जना सस्सतवादा”तिआदिना द्वासड्टिया पभेदेहि सङ्गण्हनवसेन सब्बञ्जुतञ्ञाणेन परिच्छिन्दित्वा दस्सेन्तो पमाणभूताय 
तुलाय धारयमानो विय होतीति आह “तुलाय तुलयन्तो विया”ति। तथा हि वक्खति “अन्तो जालीकता"तिआदि (दी० 
नि० १.१४६) । “सिनेरुपादतो वालुकं उद्धरन्तो विया ति एतेन सब्बञ्जुतञ्जाणतो अञ्जस्स इमिस्सा देसनाय 
असक्कुणेय्यतं दस्सेति। 


अनुसन्धानं अनुसन्धि, पुच्छाय कतो अनुसन्धि पुच्छानुसन्धि। अथ वा अनुसन्धयतीति अनुसन्धि, पुच्छा अनुसन्धि 
एतस्साति पुच्छानुसन्धि। पुच्छाय अनुसन्धियतीति वा पुच्छानुसन्धि। अज्झासयानुसन्धिम्हिपि एसेव नयो। 
यथानुसन्धीति एत्थ पन अनुसन्धीयतीति अनुसन्धि, या या अनुसन्धि यथानुसन्धि, अनुसन्धिअनुरूपं वा यथानुसन्धीति 
सहत्थो वेदितब्बो, सो “येन पन धम्मेन आदिम्हि देसना उड्डिता, तस्स धम्मस्स अनुरूपधम्मवसेन वा पटिपक्खवसेन वा 
येसु सुत्तेसु उपरि देसना आगच्छति, तेसं वसेन यथानुसन्धि वेदितब्बो। सेय्यथिदं? आकङ्खय्यसुत्ते (म° नि० १.६४-६९) 


ककचूपमा आगता"तिआदिना अट्टकथायं (दी० नि० अट्ट० १.१००-१०४) वुत्तो। 


इति किराति भगवतो यथादेसिताय अत्तसुञ्जताय अत्तनो अरुच्चनभावदीपनं । भोति धम्मालपनं। अनत्तकतानीति 
अत्तना न कतानि, अनत्तकेहि वा खन्धेहि कतानि । कमत्तानं फुसिस्सन्तीति असति अत्तनि खन्धानञ्च खणिकत्ता 
कम्मानि कं अत्तानं अत्तनो फलेन फुसिस्सन्ति, को कम्मफलं पटिसंवेदेतीति अत्थो। अविद्वाति सुतादिविरहेन 
अरियधम्मस्स अकोविदताय न विद्वा। अविज्जागतोति अविज्जाय उपगतो, अरियधम्मे अविनीतताय अप्पहीनाविज्जोति 
अत्थो। तण्हाधिपतेय्येन चेतसाति “यदि अहं नाम कोचि नत्थि, मया कतस्स कम्मस्स को फलं पटिसंवेदेति, सति पन 
तस्मिं सिया फलूपभोगो"ति तण्हाधिपतितो आगतो तण्हाधिपतेय्यो, तेन। अत्तवादुपादानसहगत चेतसा। 
अतिधावितब्बन्ति खणिकत्तेपि सङ्कारानं यस्मिं सन्ताने कम्मं कतं, तत्थेव फलुप्पत्तितो धम्मपुञ्जमत्तस्सेव च सिद्धे 
कम्मफलसम्बन्धे एकत्तनयं मिच्छा गहेत्वा एकेन कारकवेदकभूतेन भवितब्बं, अञ्जथा “कम्मफलानं सम्बन्धो न 
सिया”ति अत्तत्तनियसुञ्जतापकासनं सत्थुसासनं अतिक्कमितब्बं मञ्जेय्याति अत्थो । 


“उपरि छ अभिज्ञा आगता ति अनुरूपधम्मवसेन यथानुसन्धिं दस्सेति, इतरेहि पटिपक्खवसेन | किलेसेनाति 
““लोभो चित्तस्स उपक्किलेसो”तिआदिना किलेसवसेन। इमस्मिम्पीति पि-सद्देन यथा वुत्तसुत्तादीसु पटिपक्खवसेन 
यथानुसन्धि, एवं इमस्मिम्पि सुत्तेति दस्सेति। तथा हि निच्चसारादिपञ्ञापकानं दिद्विगतानं वसेन उद्टिता अयं देसना 
निच्चसारादिसुञ्ञतापकासनेन निड्ठापिताति। 


परितस्सितविप्फन्दितवारवण्णना 


www.tipitaka.org Vipassana Research Institute 


Page 101 sur 226 


१०५-११७. मरियादविभागदस्सनत्थन्ति सस्सतादिदिड्रिदस्सनस्स सम्मादस्सनेन सङ्कराभावविभावनत्थं। तदपि 
वेदयितन्ति सम्बन्धो । अजानतं अपस्सतन्ति ` सस्सतो अत्ता च लोको चा"ति “इदं दिडिट्ठान॑ एवंगहिकं एवंपरामई 
एवंगहितं होति एवंअभिसम्पराय''न्ति यथाभूतं अजानन्तानं अपस्सन्तानं । तथा यस्मिं वेदयिते अवीततण्हताय एवं 
दिट्टिगतं उपादियन्ति, तं वेदयितं समुदयादितो यथाभूतं अजानन्तानं अपस्सन्तानं, एतेन अनावरणजाणसमन्तचक्खूहि यथा 
तथागतानं यथाभूतमेत्थ जाणदस्सनं, न एवं दिद्विगतिकानं, अथ खो तण्हादिद्विपरामासोयेवाति दस्सेति। तेनेव चायं देसना 
मरियादविभागदस्सनत्था जाता। अड्टकथायं पन “यथाभूतं धम्मानं सभावं अजानन्तानं अपस्सन्तान न्ति अविसेसेन वृत्तं । 
न हि सङ्कतधम्मसभावं अजाननमत्तेन मिच्छा अभिनिविसन्तीति। सामञ्जजोतना विसेसे अवतिट्ठतीति अयं विसेसयोजना 
कता। वेदयितन्ति “सस्सतो अत्ता च लोको चा"ति दिट्टिपञ्जापनवसेन पवत्तं दिड्टिया अनुभूतं अनुभवनं । तण्हागतानन्ति 
तण्हाय गतानं उपगतानं, पवत्तानं वा। तञ्च खो पनेतन्ति च यथावुत्तं वेदयितं पच्चामसति। तञ्हि वट्टामिसभूत॑ 
दिट्टितण्हासल्लानुविद्धताय सउब्बिलत्ता चञ्चलं, न मग्गफलसुखं विय एकरूपेन अवतिट्ठतीति। तेनेवाह 
“परितस्सितेना तिआदि। 


अथ वा एवं विसेसकारणतो द्वासट्ठि दिद्ठिगतानि विभजित्वा इदानि अविसेसकारणतो तानि दस्सेतु “तत्र 
भिक्खवे 'तिआदिका देसना आरद्धा । सब्बेसज्हि दिट्ठिगतिकान वेदना अविज्जा तण्हा च अविसिट्ठकारन्ति । तत्थ 
तदपीति “सस्सतं अत्तानञ्च लोकञ्च पञ्ञपेन्ति”ति एत्थ यदेतं “सस्सतो अत्ता च लोको चा"ति पञ्ञापनं, तदपि। 
सुखादिभेदं तिविधवेदयितं यथाक्कमं दुक्खसल्लानिच्चतो, अविसेसेन समुदयत्थङ्गमस्सादादीनवनिस्सरणतो वा यथाभूतं 
अजानन्तानं अपस्सन्तानं, ततो एव च सुखादिपत्थनासम्भवतो तण्हाय उपगतत्ता तण्हागतानं तण्हापरितस्सितेन 
दिट्टिविप्फन्दितमेव दिट्टिचलनमेव, “असति अत्तनि को वेदनं अनुभवती ति कायवचीद्वारेसु दिट्टिया चोपनप्पत्तिमत्तमेव 
वा, न पन दिट्टिया पञ्जापेतब्बो सस्सतो कोचि धम्मो अत्थीति अत्थो। एकच्चसस्सतवादादीसुपि एसेव नयो। 


फस्सपच्चयवारवण्णना 


११८. येन तण्हापरितस्सितेन एतानि दिद्विगतानि पवत्तन्ति, तस्स वेदयितं पच्चयो, वेदयितस्सापि फस्सो पच्चयोति 
देसना दिट्टिया पच्चयपरम्परनिद्धारणन्ति आह ““परम्परपच्चयदस्सनत्थ' न्ति, तेन यथा पञ्ञापनधम्मो दिट्टि, 
तप्पच्चयधम्मा च यथासकं पच्चयवसेनेव उप्पज्जन्ति, न पच्चयेहि विना, एवं पञ्ञापेतब्बा धम्मापि रूपवेदनादयो, न एत्थ 
कोचि अत्ता वा लोको वा सस्सतोति अयमत्थो दस्सितोति दहुब्बँ। 


नेतंठानंविज्जतिवारवण्णना 


१३१. तस्स पच्चयस्साति फस्सपच्चयस्स दिट्रिवेदयितेति दिट्टिया पच्चयभूते वेदयिते, फस्सपधानेहि अत्तनो 
पच्चयेहि निप्फादेतब्बेति अत्थो। विनापि चक्खादिवत्थूहि, सम्पयुत्तधम्मेहि च केहिचि वेदना उप्पज्जति, न पन कदाचि 
फस्सेन विनाति फस्सो वेदनाय बलवकारणन्ति आह “बलवभावदस्सनत्थ न्ति सन्निहितोपि हि विसयो सचे 
फुसनाकाररहितो होति चित्तुप्पादो, न तस्स आरम्मणपच्चयेन पच्चयो होतीति फस्सोव सम्पयुत्तधम्मानं विसेसपच्चयो। 
तथा हि भगवता चित्तुप्पादं विभजन्तेन फस्सोयेव पठमं उद्धटो, वेदनाय पन अधिट्टानमेव। 


दिट्ठिगतिकाधिद्ठानवट्टकथावण्णना 

१४४. हेठ्ठा तीसुपि वारेसु अधिकतत्ता, उपरि च “पटिसंवेदेन्तीति वक्खमानत्ता वेदयितमेत्थ पधानन्ति आह 
“सब्बदिद्विवेदयितानि सम्पिण्डेतीति। सम्पिण्डेतीति च “येपि ते”ति तत्थ तत्थ आगतस्स पि-सद्दस्स अत्थं दस्सेति। 
वेदयितस्स फस्से पक्खिपनं फस्सपच्चयतादस्सनमेव “छहि अज्झत्तिकायतनेहि छळारम्मणपटिसंवेदनं एकन्ततो 
छफस्सहेतुकमेवा”ति। सञ्जायन्ति एत्थाति अधिकरणत्थो सञ्जाति-सद्दोति आह “सज्जातिद्टाने ति। एवं 
समोसरणसद्दोपि दटुब्बो। आयतति एत्थ फलं तदायत्तवुत्तिताय, आयभूतं वा अत्तनो फलं तनोति पवत्तेतीति आयतनं, 
कारणं । रुकखगच्छसमूहे अरञ्ञवोहारो अरञ्ञमेव अरञ्ञजायतनन्ति आह ““पण्णत्तिमत्ते”ति। अत्थत्तयेपीति पि-सद्देन 
अवृत्तत्थसम्पिण्डनं दडुब्बं, तेन आकारनिवासाधिट्ठानत्थे सङ्गण्हाति । हिरञ्ञायतनं सुवण्णायतनं, वासुदेवायतनं 
कम्मायतनन्ति आदीसु आकरनिवासाधिट्टानेसु आयतनसद्दो | चकखादीसु च फस्सादयो आकिण्णा, तानि च नेसं निवासो, 
अधिट्ठानञ्च निस्सयपच्चयभावतोति । तिण्णम्पि विसयिन्द्रियनिञ्जाणानं सङ्गतिभावेन गहेतब्बो फस्सोति “सङ्गती "ति 
वुत्तो। तथा हि सो “सन्निपातपच्चुपट्ठानो”ति बुच्चति। इमिना नयेनाति विज्जमानेसुपि अञ्ञेसु सम्पयुत्तधम्मेसु यथा 
““चक्खुञ्च...पे०... फस्सो 'ति (म० नि० १.२०४; म० नि० ३.४२१, ४२५, ४२६; सं० नि० २.४३-४५; सं० नि० ४.६०; 
कथा० ४६५) एतस्मिं सुत्ते वेदनाय पधानकारणभावदस्सनत्थं फस्ससीसेन देसना कता, एवमिधापि ब्रह्मजाले 
“फस्सपच्चया वेदना”तिआदिना फस्सं आदिं कत्वा अपरन्तपटिच्चसमुप्पाददीपनेन पच्चयपरम्परं दस्सेतुं “फस्सायतनेहि 
फुस्स फुस्सा”ति फस्समुखेन वृत्तं । 


फस्सो अरूपधम्मोपि समानो एकदेसेन आरम्मणे अनल्लीयमानोपि फुसनाकारेन पवत्तति फुसन्तो विय होतीति आह 
“फस्सोव तं तं आरम्मणं फुसती”ति, येन सो “फुसनलक्खणो, सङ्घइनरसो"ति च वुच्चति । “फस्सायतनेहि फुस्स 
फुस्सा”ति अफुसनकिच्चानिपि आयतनानि “मञ्चा घोसन्ती”तिआदीसु विय निस्सितवोहारेन फुसनकिच्चानि कत्वा 
दस्सितानीति आह “फस्से उपनिक्खिपित्वा”ति, फस्सगतिकानि कत्वा फस्सूपचारं आरोपेत्वाति अत्थो। उपचारो हि 
नाम वोहारमत्तं, न तेन अत्थसिद्भि होतीति आह “तस्मातिआदि। 


अत्तनो पच्चयभूतानं छन्नं फस्सानं वसेन चक्खुसम्फस्सजा याव मनोसम्फस्सजाति सङ्घेपतो छब्बिधा वेदना, 
बित्थारतो पन अट्टसतपरियायेन अद्दुसतभेदा । रूपतण्हादिभेदायाति रूपतण्हा याव धम्मतण्हाति सङ्घेपतो छप्पभेदाय, 
वित्थारतो अइ्टसतभेदाय। उपनिस्सयकोटियाति उपनिस्सयसीसेन। कस्मा पनेत्थ उपनिस्सयपच्चयोव उद्धटो, ननु सुखा 
वेदना, अदुक्खमसुखा वेदना च तण्हाय आरम्मणमत्तआरम्मणाधिपतिआरम्मणूपनिस्सयपकतूपनिस्सयवसेन चतुधा 
पच्चयो, दुक्खा च आरम्मणमत्तपकतूपनिस्सयवसेन द्विधाति? सच्चमेतं, उपनिस्सये एव पन तं सब्बं अन्तोगधं । यृत्तं ताव 
आरम्मणूपनिस्सयस्स उपनिस्सयसामञ्ञतो उपनिस्सयेन सङ्गहो, आरम्मणमत्तआरम्मणाधिपतीनं पन कथन्ति? तेसम्पि 
आरम्मणसामञ्ञतो आरम्मणूपनिस्सयेन सङ्गहोब कतो, न पकतूपनिस्सयेनाति दडुब्बं । एतदत्थमेवेत्थ 
“उपनिस्सयकोटिया ति वुत्तं, न “उपनिस्सयेना”ति। 


चतुब्बरिधस्साति कामुपादानं याव अत्तवादुपादानन्ति चतुब्बिधस्स । ननु च तण्हाव कामुपादानन्ति? सच्चमेतं । तत्थ 
दुब्बला तण्हा तण्हाब, बलवती तण्हा कामुपादानं। अथ वा अप्पत्तविसयपत्थना तण्हा तमसि चोरानं करपसारणं विय। 
सम्पत्तविसयग्गहणं उपादानं, चोरानं करप्पत्तधनग्गहणं विय। अप्पिच्छतापटिपक्खा तण्हा, सन्तोसपटिपक्खा उपादानं । 
परियेसनदुक्खमूलं तण्हा, आरक्खदुक्खमूलं उपादानन्ति अयमेतेसं विसेसो। उपादानस्साति असहजातस्स उपादानस्स 
उपनिस्सयकोटिया, इतरस्स सहजातकोटियाति दटुब्बं । तत्थ अनन्तरस्स 
अनन्तरसमनन्तरअनन्तरूपनिस्सयनत्थिविगतासेवनपच्चयेहि, अनानन्तरस्स उपनिस्सयेन, आरम्मणभूता पन 

आरम्मणाधिपतिआरम्मणूपनिस्सयेहि, आरम्मणमत्तेनेव वाति तं सब्बं उपनिस्सयेनेव गहेत्वा 
“उपनिस्सयकोटिया ति वृत्तं । यस्मा च तण्हाय रूपादीनि अस्सादेत्वा कामेसु पातब्यतं आपज्जति, तस्मा तण्हा 
कामृपादानस्स उपनिस्सयो। तथा रूपादिभेदेव सम्मूळहो “नत्थि दिन्न" न्तिआदिना (दी० नि० १.१७१; म० नि० १.४४५; 
म० नि० २.९४, ९५, २२५; म० नि० ३.९१, ११६, १३६; सं० नि० ३.२१०; ध० स° १२२१; विभ० ९३८) मिच्छादस्सनं, 
संसारतो मुच्चितुकामो असुद्धिमग्गे सुद्धिमग्गपरामसनं, खन्धेसु अत्तत्तनियगाहभूतं सक्कायदस्सनं गण्हाति, तस्मा 
इतरेसम्पि तण्हा उपनिस्सयोति दडुब्बं । सहजातस्स पन सहजातअञ्जमञ्जनिस्सयसम्पयुत्तअत्थिअविगतहेतुवसेन तण्हा 
पच्चयो होति । तं सब्बं सन्धाय “सहजातकोटिया  ति वुत्तं । 


तथाति उपनिस्सयकोटिया चेव सहजातकोटिया चाति अत्थो। भवस्साति कम्मभवस्स चेव उपपत्तिभवस्स च । तत्थ 
चेतनादिसङ्का तं सब्बं भवगामिकम्मं कम्मभवो, कामभवादिको नवविधो उपपत्तिभवो, तेसं उपपत्तिभवस्स चतुब्बिधम्पि 
उपादानं उपपत्तिभवकारणकम्मभवकारणभावतो, तस्स च सहायभाबूपगमनतो पकतूपनिस्सयवसेन पच्चयो होति। 
कम्मारम्मणकरणकाले पन कम्मसहजातकामुपादानं उपपत्तिभवस्स आरम्मणपच्चयेन पच्चयो होति कम्मभवस्स पन 
सहजातस्स सहजातं उपादानं सहजात अञ्जमञ्जनिस्सयसम्पयृत्तअत्थिअविगतवसेन चेव हेतुमग्गवसेन च अनेकधा 
पच्चयो होति, असहजातस्स अनन्तरसमनन्तरअनन्तरूपनिस्सयनत्थिविगतासेबनवसेन, इतरस्स पकतूपनिस्सयवसेन, 
सम्मसनादिकालेसु आरम्मणवसेन च पच्चयो होति। तत्थ अनन्तरादिके उपनिस्सयपच्चये, सहजातादिके सहजातपच्चये 
पक्खिपित्वा वुत्तं “उपनिस्सयकोटिया चेव सहजातकोटिया चा”ति। 


भवो जातियाति एत्थ भवोति कम्मभवो अधिप्पेतो। सो हि जातिया पच्चयो, न उपपत्तिभवो। उपपत्तिभवो हि 
पठमाभिनिब्बत्ता खन्धा जातियेव। तेन वृत्तं “जातीति पनेत्थ सविकारा पञ्चकखन्धा दडुब्बा"ति। सविकाराति च 
निब्बत्तिविकारेन सविकारा, ते च अत्थतो उपपत्तिभवोयेब। न हि तदेव तस्स कारणं भवितुं युत्तन्ति। कम्मभवो च 
उपपत्तिभवस्स कम्मपच्चयेन चेव उपनिस्सयपच्चयेन च पच्चयो होतीति आह “भवो जातिया उपनिस्सयकोटिया 
पच्चयो”ति। 


यस्मा च सति जातिया जरामरणं, जरामरणादिना फुट्टुस्स बालस्स सोकादयो च सम्भवन्ति, नासति, तस्मा “जाति... 
पे०... पच्चयो होती ति वुत्तं। सहजातूपनिस्सयसीसेन पच्चयविचारणाय दस्सितत्ता, अङ्गविचारणाय च अनामद्ठत्ता आह 
“अयमेत्थ सद्डेपो ति । महाविसयत्ता पटिच्चसमुप्पादविचारणाय सा निरवसेसा कुतो लद्भब्बाति आह 
“वित्थारतो तिआदि । एकदेसेन चेत्थ कथितस्स पटिच्चसमुप्पादस्स तथा कथने सद्ध उदाहरणेन कारणं दस्सेन्तो 
“भगवा ही तिआदिमाह | तत्थ कोटि न पञ्ञायतीति असुकस्स नाम सम्मासम्बुद्भस्स, चक्कवत्तिनो वा काले 
अविज्जा उपपन्ना, न ततो पुब्बेति अविज्जाय आदिमरियादा अप्पटिहतस्स मम सब्बञ्जुतञ्ञाणस्सापि न पञ्जायति 
अविज्जमानत्तायेवाति अत्थो। अयं पच्चयो इदप्पच्चयो, तस्मा इदप्पच्चया, इमस्मा कारणा आसवपच्चयाति अत्थो। 
भवतण्हायाति भवसंयोजनभूताय तण्हाय। भवदिट्रियाति सस्सतदिड्टिया। “इतो एत्थ एत्तो इधा ति अपरियन्तं 
अपरापरुप्पत्ति दस्सेति। 


विवट्टकथादिवण्णना 


१४५. “वेदनानं समुदय'`न्तिआदिपाळि वेदनाकम्मद्वानन्ति दटुन्बा । तन्ति “फस्ससमुदया फस्सनिरोधा”ति 
बुत्तफस्सड्ठानं। आहारोति कबळीकारो आहारो वेदितब्बो। सो हि “कबळीकारो आहारो इमस्स कायस्स आहारपच्चयेन 

पच्चयो”ति (पट्टा० १.पच्चयनिद्देस ४२९) वचनतो कम्मसमुड्डानानम्पि उपत्थम्भकपच्चयो होतियेव | यदिपि 
सोतापन्नादयो यथाभूतं पजानन्ति, उक्कंसगतिविजाननवसेन पन देसना अरहत्तनिकूटेन निट्ठापिता । एत्थ च “यतो खो 
भिक्खवे भिकखु...पे०... यथाभूतं पजानाती "ति एतेन धम्मस्स निय्यानिकभावेन सद्भि सङ्घस्स सुप्पटिपत्ति दस्सेति। तेनेव हि 
अड्टकथायमेत्थ “को एवं जानातीति? खीणासवो जानाति, याव आरद्भविपस्सको जानाती"ति परिपुण्णं कत्वा भिक्खुसङ्घो 
दस्सितो, तेन यं वुत्तं “भिक्खुसङ्घवसेनपि दीपेतुं वट्टती”ति, (दी० नि० अट्ट० १.८) तं यथारुतवसेनेव दीपितं होतीति 
ददुब्बं | 


१४६. अन्तो जालस्साति अन्तोजालं, अन्तोजाले कताति अन्तोजालीकता। अपायूपपत्तिवसेन अधो ओसीदनं, 
सम्पत्तिभववसेन उद्धं उग्गमनं । तथा परित्तभूमिमहग्गतभूमिवसेन, ओलीनता'तिधावनवसेन, 
पुब्बन्तानुदिट्ठिअपरन्तानुदि्रिवसेन च यथाक्कमं अधो ओसीदनं उद्धं उग्गमनं योजेतब्बं । “दससहस्सिलोकधात्‌ ति 
जातिखेत्तं सन्धायाह | 


१४७. अपण्णत्तिकभावन्ति धरमानकपण्णत्तिया अपण्णत्तिकभावं । अतीतभावेन पन तथा पण्णत्ति याव 
सासनन्तरधाना, ततो उद्भम्पि अञ्ञबुद्धुप्पादेसु वत्तति एव । तथा हि वक्खति “वोहारमत्तमेव भविस्सती'ति (दी० नि० 
अट्ट० १.१४७) | कायोति अत्तभावो, यो रूपारूपधम्मसमूहो । एवं हिस्स अम्बरुक्खसदिसता, तदवयवानञ्च 
रूपक्खन्धचक्खादीनं अम्बपक्कसदिसता युज्जतीति । एत्थ च वण्टच्छेदे वण्टूपनिबन्धानं अम्बपक्कानं अम्बरुक्खतो 
विच्छेदो विय भवनेत्तिछेदे तदुपनिबन्धानं रूपक्खन्धादीनं सन्तानतो विच्छेदोति एत्तावता ओपम्मं दटुब्बं 


९४८. धम्मपरियायेति पाळियं । इधत्थोति दिद्ुधम्महितं । परत्थोति सम्परायहितं । सङ्गामं विजिनाति एतेनाति 
सङ्गामविजयो। अत्थसम्पत्तिया अत्थजालं। ब्यञ्जनसम्पत्तिया, सीलादिअनवज्जधम्मनिद्देसतो च धम्मजालं। सेटडट्वेन 
ब्रह्मभूतानं मग्गफलनिब्बानानं विभत्तत्ता ब्रह्मजालं। दिट्टिविवेचनमुखेन सुञ्जतापकासनेन सम्मादिड्विया विभावितत्ता 
दिड्टिजालं। तित्थियवादनिम्महनूपायत्ता अनुत्तरो सङ्गामविजयोति एवम्पेत्थ योजना वेदितब्बा । 


९४९. अत्तमनाति पीतिया गहितचित्ता। तेनेवाह “बुद्धगताया'तिआदि। यथा पन अनत्तमना अत्तनो अनत्थचरताय 
परमना वेरिमना नाम होन्ति। यथाह “दिसो दिस” न्ति (ध० प० ४२; उदा० ३३) गाथा, न एवं अत्तमना। इमे पन अत्तनो 
अत्थचरताय सकमना होन्तीति आह “अत्तमनाति सकमना”ति। अथ वा अत्तमनाति समत्तमना, इमाय देसनाय 
परिपुण्णमनसङ्कप्पाति अत्थो। अभिनन्दतीति तण्हायतीति अत्थोति आह “तण्हायम्पि आगतो ति । अनेकत्थत्ता धातूनं 
अभिनन्दन्तीति उपगच्छन्ति सेवन्तीति अत्थोति आह “उपगमनेपि आगतो ति । तथा अभिनन्दन्तीति सम्पटिच्छन्तीति 
अत्थोति आह “सम्पटिच्छनेपि आगतो ति। “अभिनन्दित्वा ति इमिना पदेन वुत्तोयेव अत्थो “अनुमोदित्वा ति 
इमिना पकासीयतीति अभिनन्दनसद्दो इध अनुमोदनसहत्थोति आह “अनुमोदनेपि आगतो ति। “कतमञ्च तं 
भिक्खवेतिआदिना (दी० नि० १.७) तत्थ तत्थ पवत्ताय कथेतुकम्यतापुच्छाय विस्सज्जनवसेन पवत्तत्ता इदं सुत्तं 
वेस्याकरणं होति। यस्मा पन पुच्छाविस्सज्जनवसेन पवत्तम्पि सगाथकं सुत्तं गेय्यं नाम होति, निग्गाथकत्तमेव पन अङ्गन्ति 
गाथारहितं वेय्याकरणं, तस्मा वुत्तं “निग्गाथकत्ता हि इदं वेय्याकरणन्ति वुत्त न्ति। 


अपरेसुपीति एत्थ पिसद्देन पारमिपरिचयम्पि सङ्गण्हाति। वुत्तञ्छि बुद्धवंसे - 


“हमे धम्मे सम्मसतो, सभावसरसलक्खणे । 

धम्मतेजेन वसुधा, दससहस्सी पकम्पथा”ति॥ (बु० वं० २.१६६) | 


वीरियबलेनाति महाभिनिक्खमने चक्कवत्तिसिरिपरिच्चागहेतुभूतवीरियप्पभावेन, बोधिमण्डूपसङ्कमने “कामं 
तचो च न्हारु च, अड्टिच अवसिस्सतू”तिआदिना (म० नि० २.१८४; सं० नि० २.२२; महानि० १९६) 
वुत्तचतुरङ्गसमन्नागतवीरियानुभावेन। अच्छरियवेगाभिहताति विम्हयावहकिरियानुभावघट्टिता । पंसुकूलधोवने केचि 
““पुञ्ञतेजेना”ति वदन्ति, अच्छरियवेगाभिहताति युत्तं विय दिस्सति, वेस्सन्तरजातके पारमिपरिपूरणपुञ्ञजतेजेन 
अनेकक्खत्तुं कम्पितत्ता “अकालकम्पनेना ति वुत्तं । साधुकारदानवसेन अकम्पित्थ यथा तं धम्मचक्कप्पवत्तने (सं० 
नि० ५.१०८१; महाव० १३; पटि० म० २.३०)। सङ्गीतिकालादीसुपि साधुकारदानवसेन अकम्पित्थाति वेदितब्बं । अयं 
तावेत्थ अट्ठकथाय लीनत्थवण्णना। 


पकरणनयवण्णना 


अयं पन पकरणनयेन पाळिया अत्थवण्णना - सा पनायं अत्थवण्णना यस्मा देसनाय समुड्ठानप्पयोजनभाजनेसु 
पिण्डत्थेसु च निद्धारितेसु सुकरा होति सुविञ्जेय्या च, तस्मा सुत्तदेसनाय समुट्ठानादीनि पठमं निद्धारयिस्साम। तत्थ 
समुट्ठानं ताव वुत्तं “वण्णावण्णभणन'न्ति। अपिच निन्दापसंसासु विनेय्याघातानन्दादिभावानापत्ति, तत्थ च 
आवीनवदस्सनं समुट्रानं। तथा निन्दापसंसासु पटिपज्जनक्कमस्स, पसंसाविसयस्स खुद्दकादिवसेन अनेकविधस्स 
सीलस्स, सब्बञ्ञुतञ्जाणस्स सस्सतादिदिडिड्टानेसु ततुत्तरि च अप्पटिहतचारताय, तथागतस्स च कत्थचि 
अपरियापन्नताय अनवबोधो समुठ्ठान। 


बुत्तविपरियायेन पयोजनं वेदितब्बं । विनेय्याघातानन्दादिभावापत्ति आदिकञ्हि इमं देसनं पयोजेतीति। तथा 
कुहनलपनादिनानाविधमिच्छाजीवविद्धंसनं, द्वासड्डिदिद्ठिजालविनिवेठनं, दिड्टिसीसेन पच्चयाकारविभावनं, 
छफस्सायतनवसेन चतुसच्चकम्मड्डाननिद्देसो, सब्बदिद्विगतानं अनवसेसपरियादानं, अत्तनो अनुपादापरिनिब्बानदीपनञ्च 
पयोजनानि। 


बण्णावण्णनिमित्तं अनुरोधविरोधवन्तचित्ता कुहनादिविविधमिच्छाजीवनिरता सस्सतादिदिट्टिपङ्कं निमुग्गा, 
सीलक्खन्धादीसु अपरिपूरकारिताय अनवबुद्धगुणविसेसञाणा विनेय्या इमिस्सा धम्मदेसनाय भाजनं। 


पिण्डत्था पन आघातादीनं अकरणीयतावचनेन पटिञ्ञानुरूपं समणसञ्ञजाय नियोजनं, खन्तिसोरच्चानुटानं, 
ब्रह्मविहारभावनानुयोगो, सद्भापञ्जासमायोगो, सतिसम्पजञ्ञाधिट्ठानं, पटिसङ्घानभावनाबलसिद्धि, परियुड्ठानानुसयप्पहानं, 
उभयहितपटिपत्ति, लोकधम्मेहि अनुपलेपो च दस्सिता होन्ति। तथा पाणातिपातादीहि पटिविरतिवचनेन सीलविसुद्धि 
दस्सिता, ताय च हिरोत्तप्पसम्पत्ति, मेत्ताकरुणासमङ्गिता, बीतिक्कमप्पहानं, तदङ्गपहानं, दुच्चरितसंकिलेसप्पहानं, 
विरतित्तयसिद्धि, पियमनापगरुभावनीयतानिप्फत्ति, लाभसक्कारसिलोकसमुदागमो, समथविपस्सनानं अधिट्ठानभावो, 
अकुसलमूलतनुकरणं, कुसलमूलरोपनं, उभयानत्थदूरीकरणं, परिसासु विसारदता, अप्पमादविहारो,परेहि दुप्पधंसियता, 
अविप्पटिसारादिसमङ्गिता च दस्सिता होन्ति। 


“गम्भीरा ”तिआदिवचनेहि गम्भीरधम्मविभावनं, अलब्भनेय्यपतिट्टता, कप्पानं असङ्ख्येय्येनापि 
दुल्लभपातुभावता, सुखुमेनपि आणेन पच्चक्खतो पटिविज्झितुं असक्कुणेय्यता, धम्मन्वयसङ्घातेन अनुमानञाणेनापि 

दुरधिगमनीयता, पस्सद्भसब्बदरथता, सन्तधम्मविभावनं, सोभनपरियोसानता, अतित्तिकरभावो, पधानभावप्पत्ति, 
यथाभूतञाणगोचरता, सुखुमसभावता, महापञ्ञाविभावना च दस्सिता होन्ति। दिट्टिदीपकपदेहि समासतो 
सस्सतुच्छेददिड्टियो पकासिताति ओलीनतातिधावनविभावनं, उपायविनिबद्धनिद्देसो, मिच्छाभिनिवेसकित्तनं, 
कुम्मग्गपटिपत्तिया पकासना, विपरियेसग्गाहपञ्ञापनं, परामासपरिग्गहो, पुब्बन्तापरन्तानुदि्टिपतिट्ठापनं, 
भवविभवदिट्विविभागो, तण्हाविज्जापवत्ति, अन्तवानन्तवादिद्रिनिद्देसो, अन्तद्वयावतारणं, 
आसवोघयोगकिलेसगन्थसंयोजनूपादानविसेसविभज्जनञ्च दस्सितानि होन्ति। तथा “वेदनानं समुदय न्तिआदिवचनेहि 
चतुन्नं अरियसच्चानं अनुबोधपटिवेधसिद्धि, विकखम्भनसमुच्छेदप्पहानं, तण्हाविज्जाविगमो, सद्भम्मड्वितिनिमित्तपरिग्गहो, 
आगमाधिगमसम्पत्ति, उभयहितपटिपत्ति, तिविधपञ्जापरिग्गहो, सतिसम्पजञ्ञानुडानं, सद्भापञ्ञासमायोगो, 
सम्मावीरियसमथानुयोजनं, समथविपस्सनानिप्फत्ति च दस्सिता होन्ति । 


“अजानतं अपस्सत न्ति अविज्जासिद्धि, ““तण्हागतानं परितस्सितविप्फन्दितन्ति तण्हासिद्भि, तदुभयेन च 
नीवरणसंयोजनद्वयसिद्धि, अनमतग्गसंसारवट्टानुच्छेदो, पुब्बन्ताहरणअपरन्तपटिसन्धानानि, अतीतपच्चुप्पन्नकालवसेन 
हेतुविभागो, अविज्जातण्हानं अञ्ञमञ्ञानतिवत्तनड्ठेन अञ्जमञ्ञजूपकारिता, पञ्जाविमुत्तिचेतोविमृत्तीनं पटिपक्खनिद्देसो 
च दस्सिता होन्ति । “तदपि फस्सपच्चया ति सस्सतादिपञ्जापनस्स पच्चयाधीनवुत्तिताकथनेन धम्मानं 
निच्चतापटिसेधो, अनिच्चतापतिड्टापनं, परमत्थतो कारकादिपटिकखेपो, एवंधम्मतादिनिद्देसो, सुञ्जतापकासनं, 
समत्तनियामपच्चयलक्खणविभावनञ्च दस्सितानि होन्ति । 


“उच्छिन्नभवनेत्तिकोतिआदिना भगवतो पहानसम्पत्ति, विज्जाधिमुत्ति, वसीभावो, सिकखत्तयनिप्फत्ति, 
निब्बानधातुद्वयविभागो, चतुरधिट्ठानपरिपूरणं, भवयोनिआदीसु अपरियापन्नता च दस्सिता होन्ति। सकलेन पन सुत्तपदेन 
इड्ठानिड्रेसु भगवतो तादिभावो, तत्थ च परेसं पतिड्टापनं, कुसलधम्मानं आदिभूतधम्मद्वयस्स निद्देसो, सिक्खत्तयूपदेसो, 
अत्तन्तपादिपुग्गलचतुक्कसिद्भि, कण्हाकण्हविपाकादिकम्मचतुक्कविभागो, चतुरप्पमञ्जाविसयनिद्देसो, 
समुदयादिपञ्चकस्स यथाभूतावबोधो, छसारणीयधम्मविभावना, दसनाथकरधम्मपतिड्टापन्ति एवमादयो निद्धारेतब्बा । 


सोळसहारवण्णना 
देसनाहारवण्णना 


तत्थ “अत्ता, लोको ति च दिट्टिया अधिट्ठानभावेन, वेदनाफस्सायतनादिमुखेन च गहितेसु पञ्चसु उपादानक्खन्धेसु 
तण्हावज्जा पञ्चुपादानक्खन्धा दुक्खसच्चं। तण्हा समुदयसच्चं। सा पन परितस्सनाग्गहणेन “तण्हागतान" न्ति, 
“वेदनापच्चया तण्हा”ति च सरूपेनेव समुदयग्गहणेन, भवनेत्तिग्गहणेन च पाळियं गहिताव। अयं ताव सुत्तन्तनयो। 
अभिधम्मनयेन पन आघातानन्दादिवचनेहि, आतप्पादिपदेहि, चित्तप्पदोसवचनेन, सब्बदिट्टिदीपकपदेहि, 
कुसलाकुसलग्गहणेन, भवग्गहणेन, सोकादिग्गहणेन, तत्थ तत्थ समुदयग्गहणेन चाति सङ्घेपतो 
सब्बलोकियकुसलाकुसलधम्मविभावनपदेहि गहिता कम्मकिलेसा समुदयसच्चं। उभिन्नं अप्पवत्ति निरोधसच्चं। तस्स 
तत्थ तत्थ वेदनानं अत्थङ्गमनिस्सरणपरियायेहि, पच्चत्तं निब्बुतिवचनेन, अनुपादाविमृत्तिवचनेन च पाळियं गहणं 
वेदितब्बं । निरोधपजानना पटिपदा मग्गसच्चं। तस्सापि तत्थ तत्थ वेदनानं समुदयादियथाभूतवेदनापदेसेन, छन्नं 
फस्सायतनानं समृदयादियथाभूतपजाननपरियायेन, भवनेत्तिया उच्छेदपरियायेन च गहणं वेदितब्बं। तत्थ समुदयेन 
अस्सादो, दुखेन आदीनवो, मग्गनिरोधेहि निस्सरणन्ति एवं चतुसच्चवसेन, यानि पाळियं (नेत्ति० ९) सरूपेनेव 

आगतानि अस्सादादीनवनिस्सरणानि, तेसञ्च वसेन इध अस्सादादयो वेदितब्बा | विनेय्यानन्तादिभावापत्तिआदिकं 
यथावुत्तविभागं पयोजनमेव फलं। आघातादीनं अकरणीयता, आघातादिफलस्स च अनञ्जसन्तानभाविता, निन्दापसंसासु 
यथासभावपटिजानननिब्बेठनाति एवं तंतंपयोजनाधिगमहेतु उपायो। आघातादीनं करणपटिसेधनादिअपदेसेन धम्मराजस्स 
आणत्ति वेदितब्बाति अयं देसनाहारो। 


विचयहारवण्णना 


कप्पनाभावेपि बोहारवसेन, अनुवादवसेन च “मम” न्ति वृत्तं, नियमाभावतो विकप्पनत्थं वाग्गहणं कतं, 
गुणसमङ्गिताय, अभिमुखीकरणाय च “भिक्खवे ति आमन्तनं। अञ्ञभावतो, पटिविरुद्धभावतो च “परे ति वुत्तं, 
वण्णपटिपक्खतो, अवण्णनीयतो च “अवण्ण' न्ति वुत्तं । ब्यत्तिवसेन, वित्थारवसेन च “भासेय्युः न्ति वृत्तं, धारणभावतो, 
अधम्मपटिपकखतो च “थम्मस्सा' ति वुत्तं, दिट्टिसीलेहि संहतभावतो, किलेसानं सङ्घातकरणतो च “सङ्घस्सा”ति वुत्तं । 
बुत्तपटिनिद्देसतो, वचनुपन्यासनतो च “तत्रा'ति वृत्तं, सम्मुखभावतो, पृथुभावतो च “'तुम्हेही'ति वुत्तं । चित्तस्स हननतो, 
आरम्मणाभिघाततो च “आघातो' “ति वुत्तं, आरम्मणे सङ्कोचवुत्तिया, अतुड्ाकारताय च “अप्पच्चयो"ति वुत्तं, 
आरम्मणचिन्तनतो, निस्सयतो च “चेतसो'ति वुत्तं, अत्थासाधनतो, अनु अनु “अनत्थसाधनतो” च “अनभिरद्धी ति 
वुत्तं, कारणानरहत्ता, सत्थुसासने ठितेहि कातुं असक्कुणेय्यत्ता च “न करणीया" ति वुत्तन्ति। इमिना नयेन सब्बपदेसु 
विनिच्छयो कातब्बो। इति अनुपदविचयतो विचयो हारो अतिवित्थारभयेन, सक्का च अट्टकथं तस्सा लीनत्थवण्णनञ्च 
अनुगन्त्वा अयमत्थो विञ्ञुना विभावेतुन्ति न वित्थारयिम्ह। 


युत्तिहारवण्णना 


सब्बेन सब्बं आघातादीनं अकरणं तादिभावाय संवत्ततीति युज्जति इट्टानिद्ठेसु समप्पवत्तिसब्भावतो । यस्मिं सन्ताने 
आघातादयो उप्पन्ना, तन्निमित्तको अन्तरायो तस्सेव सम्पत्तिविबन्धाय संवत्ततीति युज्जति। कस्मा? सन्तानन्तरेसु 
असङ्कमनतो। चित्तं अभिभवित्वा उप्पन्ना आघातादयो सुभासितादिसल्लक्खणेपि असमत्थताय संवत्तन्तीति युज्जति 
सकोधलोभानं अन्धतमसब्भावतो। पाणातिपातादिदुस्सील्यतो वेरमणि सब्बसत्तानं पामोज्जपासंसभावाय संवत्ततीति 
युज्जति। सीलसम्पत्तिया हि महतो कित्तिसद्दस्स अब्भुग्गमो होतीति । गम्भीरतादिविसेसयुत्तेन गुणेन तथागतस्स वण्णना 
एकदेसभूतापि सकलसब्बञ्जुगुणग्गहणाय संवत्ततीति युज्जति अनञ्ञसाधारणत्ता। 
तज्जाअयोनिसोमनसिकारपरिक्खतानि अधिगमतक्कनानि सस्सतवादादिअभिनिवेसाय संवत्तन्तीति युज्जति 
कप्पनाजालस्स असमुग्घाटितत्ता। वेदनादीनवानवबोधेन वेदनाय तण्हा पवड्डतीति युज्जति अस्सादानुपस्सनासब्भावतो। 
सति च वेदयितरागे तत्थ अत्तत्तनियगाहो, सस्सतादिगाहो च विपरिफन्दतीति युज्जति कारणस्स सन्निहितत्ता। 
तण्हापच्चया हि उपादानं सस्सतादिवादे पञ्जपेन्तानं, तदनुच्छविकं वा वेदनं वेदयन्तानं फस्सो हेतूति युज्जति 
विसयिन्द्रियविञ्ञाणसङ्गतिया विना तदभावतो। छफस्सायतननिमित्तवइस्स अनुपच्छेदोति युज्जति तत्थ अविज्जातण्हानं 
अप्पहीनत्ता। छन्नं फस्सायतनानं समुदयादिपजानना सब्बदिड्ितिकसञ्ञं अतिच्च तिट्ठतीति युज्जति 
चतुसच्चपटिवेधभावतो । इमाहेव द्वासड्टिया दिट्टीहि सब्बदिड्टिगतानं अन्तोजालीकतभावोति युज्जति अकिरियवादादीनं 
इस्सरवादादीनञ्च तदन्तोगधत्ता। तथा चेव संवण्णितं। उच्छिन्नभवनेत्तिको तथागतस्स कायोति युज्जति, यस्मा भगवा 
अभिनीहारसम्पत्तिया चतूसु सतिपट्टानेसु पतिट्टितचित्तो सत्तबोज्झङ्गेयेव यथाभूतं भावेसि । कायस्स भेदा परिनिब्बुतं न 
दकखन्तीति युज्जति अनुपादिसेसनिब्बानप्पत्तियं रूपादीसु कस्सचिपि अनवसेसतोति अयं युत्तिहारो। 

पदड्ठानहारवण्णना 


अवण्णारह अवण्णानुरूपसम्पत्तानादेय्यचनतादिविपत्तीनं पदड्ानं । 
बण्णारहवण्णानुरूसम्पत्तसद्भेय्यवचनतादिसम्पत्तीनं पदड्टानं । तथा आघातादयो निरयादिदुक्खस्स पदड्टानं । आघातादीनं 
अकरणं सग्गसम्पत्तिआदिसब्बसम्पत्तीनं पदद्वानं । पाणातिपातादीहि पटिविरति अरियस्स सीलक्खन्धस्स पदट्ठानं। अरियो 
सीलक्खन्धो अरियस्स समाधिकखन्धस्स पदड्ठानं। अरियो समाधिक्खन्धो अरियस्स पञ्जाक्खन्धस्स पदद्टानं । 
गम्भीरतादिविसेसयुत्तं भगवतो पटिवेधप्पकारजाणं देसनाआणस्स पदद्वानं | देसनाजाणं विनेय्यानं 
सकलवट्टदुक्खनिस्सरणस्स पदद्वानं । सब्बापि दिडि दिटुपादान्ति सा यथारहं नवविधस्सापि भवस्स पदट्टानं। भवो जातिया, 
जाति जरामरणस्स, सोकादीनञ्च पदट्ठानं । वेदनानं समुदयादियथाभूतवेदनं चतुन्नं अरियसच्चानं अनुबोधपटिवेधो । तत्थ 
अनुबोधो पटिवेधस्स पदट्ठानं, पटिवेधो चतुब्बिधस्स सामञ्जफलस्स पदट्ठानं। “अजानतं अपस्सत"न्ति अविज्जागहणं, 
तत्थ अविज्जा सङ्घारानं पदड्ठान्ति याव वेदना तण्हाय पदट्ठान्ति नेतब्बं। “तण्हागतानं परितस्सितविप्फन्दित न्ति एत्थ 
तण्हा उपादानस्स पदड्टानं । “तदपि फस्सपच्चया”ति एत्थ सस्सतादिपञ्जापनं परेसं मिच्छाभिनिवेसस्स पददानं, 
मिच्छाभिनिवेसो सद्धम्मस्सवनसप्पुरिसूपस्सययोनिसोमनसिकारधम्मानुधम्मपटिपत्तीहि विमुखताय, 
असद्भम्मस्सवनादीनञ्च पदद्ठानं, “अञ्ञत्र फस्सा"तिआदीसु फस्सो वेदनाय पदड्ठानं, छ फस्सायतनानि फस्सस्स, 
सकलवटुदुक्खस्स च पददानं, छन्नं फस्सायतनानं समुदयादियथाभूतप्पजाननं निब्बिदाय पदद्ठानं, निब्बिदा विरागस्साति 
याव अनुपादापरिनिब्बानं नेतब्बं । भगवतो भवनेत्तिसमुच्छेदो सब्बञ्ञुताय पदद्ठानं। तथा अनुपादापरिनिब्बानस्साति अयं 
पदट्ठानहारो। 


लक्खणहारवण्णना 


आघातादिग्गहणेन कोधुपनाहमक्खपलासइस्सामच्छरियसारम्भपरवम्भनादीनं सङ्गहो पटिघचित्तुप्पादपरियापन्नताय 
एकलक्खणत्ता। आनन्दादिग्गहणेन अभिज्झाविसमलोभमानातिमानमदप्पमादादीनं सङ्गहो लोभचित्तुप्पादपरियापन्नताय 
समानलक्खणत्ता। तथा आघातग्गहणेन अवसिइगन्थनीवरणानं सङ्गहो कायगन्थनीवरणलक्खणेन एकलकखणत्ता। 
आनन्दग्गहणेन फस्सादीनं सङ्गहो सङ्घारकखन्धलक्खणेन एकलक्खणत्ता। सीलग्गहणेन अधिचित्तअधिपञ्ञासिक्खानम्पि 
सङ्गहो सिकखालवखणेन एकलक्खणत्ता। इध पन सीलस्सेव इन्द्रियसंवरादिकस्स दढुब्बं । दिट्टिग्गहणेन 
अवसिठुउपादानानम्पि सङ्गहो उपादानलक्खणेन एकलक्खणत्ता। “वेदनान न्ति एत्थ वेदनाग्गहणेन 
अवसिट्टउपादानक्खन्धानम्पि सङ्गहो खन्धलक्खणेन एकलक्खणत्ता। तथा वेदनाय धम्मायतनधम्मधातुपरियापन्नत्ता 
सम्मसनूपगानं सब्बेसं आयतनानं धातूनञ्च सङ्गहो आयतनलक्खणेन, धातुलक्खणेन च एकलक्खणत्ता। “अजानतं 
अपस्सत' न्ति एत्थ अविज्जाग्गहणेन हेतुआसवोघयोगनीवरणादिसङ्गहो हेतादिलक्खणेन एकलक्खणत्ता अविज्जाय, तथा 
“नतण्हागतानं परितस्सितविप्फन्दित''न्ति एत्थ तण्हाग्गहणेनापि । “तदपि फस्सपच्चया"ति एत्थ फस्सग्गहणेन 
सञ्ञासङ्घारविञ्ञाणानं सङ्गहो विपल्लासहेतुभावेन, खन्धलवखणेन च एकलक्खणत्ता । छफस्सायतनग्गहणेन 
खन्धिन्द्रियधातादीनं सङ्गहो फस्सुप्पत्तिनिमित्तताय, सम्मसनसभावेन च एकलक्खणत्ता । भवनेत्तिग्गहणेन अविज्जादीनम्पि 
संकिलेसधम्मानं सङ्गहो वट्टहेतुभावेन एकलक्खणत्ताति अयं लक्खणहारो। 


चतुब्यूहहारवण्णना 


निन्दापसंसाहि सम्माकम्पितचेतसा मिच्छाजीवतो अनोरता सस्सतादिमिच्छाभिनिवेसिनो सीलादिधम्मकखन्धेसु 

अप्पतिट्टितताय सम्मासम्बुद्धगुणरसस्सादविमुखा वेनेय्या इमिस्सा देसनाय निदानं। ते यथावुत्तदोसविनिमुत्ता कथं नु 
खो सम्मापटिपत्तिया उभयहितपरा भवेस्युन्ति अयमेत्थ भगवतो अधिप्पायो। पदनिब्बचनं निरुत्ति। तं 
“एव” न्तिआदिनिदानपदानं, “मम” न्तिआदिपाळिपदानञ्च अट्टुकथावसेन सुविञ्जेय्यत्ता अतिवित्थारभयेन न 
वित्थारयिम्ह । पदपदत्थनिद्देसनिक्खेपसुत्तदेसनासन्धिवसेन छब्बिधा सन्धि। तत्थ पदस्स पदन्तरेन सम्बन्धो पदसन्धि। 
तथा पदत्थस्स पदत्थन्तरेन सम्बन्धो पदत्थसन्धि। नानानुसन्धिकस्स सुत्तस्स तंतंअनुसन्धीहि सम्बन्धो, एकानुसन्धिकस्स 
च पुब्बापरसम्बन्धो निद्देससन्धि, या अट्ठकथायं पुच्छानुसन्धिअज्झासयानुसन्धियथानुसन्धिवसेन तिविधा विभत्ता, ता 
पनेता तिस्सोपि सन्धियो अट्टकथायं विचारिता एव। सुत्तसन्धि च पठमं निक्खेपवसेन अम्हेहि पुब्बे दस्सितायेव। एकिस्सा 
देसनाय देसनान्तरेन सद्भि संसन्दनं देसनासन्धि, सा एवं वेदितब्बा -- “ममं वा भिक्खवे...पे०... न चेतसो अनभिरद्भि 
करणीया”ति अयं देसना “उभतोदण्डकेन चेपि भिकखवे ककचेन चोरा ओचरका अङ्गमङ्गानि ओक्कन्तेय्युं, तत्रपि यो 
मनो पदूसेय्य, न मे सो तेन सासनकरो ति (म० नि० १.२३२) इमाय देसनाय सद्धि संसन्दति। “तुम्हं येवस्स तेन 
अन्तरायो”ति “कम्मस्सका माणव सत्ता..पे०... दायादा भविस्सन्ती 'ति (अ० नि० १०.२१६) इमाय देसनाय संसन्दति। 
“अपि तुम्हे...पे०... आजानेय्याथा”ति “कुद्धो अत्थं...पे०... सहते नर "न्ति (अ० नि० ७.६४; महानि? ५, १५६, १९५) 
इमाय देसनाय संसन्दति। 


“ममं वा भिक्खवे परे वण्णं..पे०... न चेतसो उब्बिल्लावितत्तं करणीय" न्ति “धम्मापि वो भिक्खवे पहातब्बा, पगेव 
अधम्मा (म० नि० १.२४०) | कुल्लूपमं वो भिकखवे धम्मं देसेस्सामि, नित्थरणत्थाय, नो गहणत्थाया ति (म° नि० 
१.२४०) इमाय देसनाय संसन्दति। “तत्र चे तुम्हेहि...पे०... उन्बिलाविता, तुम्हं येवस्स तेन अन्तरायोति “लुद्धो अत्थं... 
पे०... सहते नर न्ति (इतिवु० ८८; महानि० ५.१५६, १९५; चूळनि० १२८) “कामन्धा जालसञ्छन्ना, 
तण्हाछदनछादिता”ति (उदा० ६४; नेत्ति० २७, ९०; पेटको० १४) इमाहि देसनाहि संसन्दति। 


“अप्पमत्तकं...पे०... सीलमत्तक न्ति “पठमं झानं उपसम्पज्ज विहरति। अयं खो ब्राह्मण यञ्ञो पुरिमेहि यञ्ञेहि 
अप्पद्ठुतरो च अप्पसमारम्भतरो च महप्फलतरो च महानिसंसतरो चा”तिआदिकाय (दी० नि० १.३५३) देसनाय संसन्दति, 
पठमज्झानस्स सीलतो महप्फलमहानिसंसतरभाववचनेन झानतो सीलस्स अप्पभावदीपनतो । 


““पाणातिपातं पहाया”तिआदि समणो खलु भो गोतमो सीलवा...पे०... कुसलसीलेन समन्नागतोतिआदिकाहि 
(दी० नि० १.३०४) देसनाहि संसन्दति। 


“अज्जेव धम्मा गम्भीरा"तिआदि अधिगतो खो म्यायं धम्मो गम्भीरोतिआदि (दी० नि० २.६७; म० नि० १.२८१; 
२.३३७; सं० नि० १.१७२; महाव० ७, ८) पाळिया संसन्दति । गम्भीरतादिविसेसयुत्तधम्मपटिवेधेन हि जाणस्स 
गम्भीरादिभावो विञ्ञजायतीति। 


“सन्ति भिकखवे एके समणब्राह्मणा'तिआदि “सन्ति भिक्खवे एके समणब्राह्मणा पुब्बन्तकप्पिका...पे०... 
अभिवदन्ति, सस्सतो अत्ता च लोको च, इदमेव सच्चं, मोघमञ्जन्ति इत्थेके अभिवदन्ति, असस्सतो, सस्सतो च 
असस्सतो च, नेव सस्सतो च नासस्सतो च, अन्तवा, अनन्तवा, अन्तवा च अनन्तवा च, नेवन्तवा नानन्तवा च अत्ता च 
लोको च इदमेव सच्चं, मोघमञ्जन्ति इत्थेके अभिवदन्तीतिआदिकाहि (म° नि० ३.२७) देसनाहि संसन्दति। 


"सन्ति भिक्खवे एके समणब्राह्मणा अपरन्तकप्पिका”तिआदि “सन्ति भिक्खवे एके समणब्राह्मणा 

अपरन्तकप्पिका...पे०... अभिवदन्ति, सञ्जी अत्ता होति अरोगो परं मरणा। इत्थेके अभिवदन्ति असञ्जी, 
नेवसञ्जीनासञ्जी च अत्ता होति अरोगो परं मरणा। इत्थेके अभिवदन्ति सतो वा पन सत्तस्स उच्छेदं विनासं विभवं 
पञ्ञपेन्ति, दिइुधम्मनिब्बानं वा पनेके अभिवदन्ती”तिआदिकाहि (म० नि० ३.२१) देसनाहि संसन्दति। “वेदनानं...पे0... 
तथागतो”ति “तयिदं सङ्घत॑ ओळारिकं, अत्थि खो पन सङ्घारानं निरोधो, अत्थेतन्ति इति विदित्वा तस्स निस्सरणदस्सावी 
तथागतो तदुपातिवत्तोतिआदिकाहि (म० नि० ३.२८) देसनाहि संसन्दति। 


“तदपि तेसं...पे०... विप्फन्दितमेवा”ति इदं “तेसं भवतं अञ्ञत्रेव छन्दाय अञ्ञत्र रुचिया अञ्ञत्र अनुस्सवा अञ्ञत्र 
आकारपरिवितक्का अञ्ञत्र दिड्रिनिज्झानक्खन्तिया पच्चत्तंयेब जाणं भविस्सति परिसुद्धं परियोदातन्ति नेतं ठानं विज्जति। 
पच्चत्तं खो पन भिक्खवे जाणे असति परिसुद्धे परियोदाते यदपि ते भोन्तो समणब्राह्मणा तत्थ जाणभागमत्तमेव 
परियोदापेन्ति, तदपि तेसं भवतं समणब्राह्मणानं उपादानमक्खायती'तिआदिकाहि (म० नि० ३.२९) देसनाहि संसन्दति। 


“तदपि फस्सपच्चया"ति इदञ्च “चक्खुञ्च पटिच्च रूपे च उप्पज्जति चक्खुविञ्ञाणं, तिण्णं सङ्गति फस्सो, 
फस्सपच्चया वेदना, वेदनापच्चया तण्हा, तण्हापच्चया उपादान” न्ति, (सं० नि० २.४४) “छन्दमूलका इमे आवुसो धम्मा 
मनसिकारसमुदड्ाना फस्ससमोधाना वेदनासमोसरणा”ति (अ० नि० ८.८३) च आदिकाहि देसनाहि संसन्दति। 


“यतो खो भिक्खवे भिकखु छन्नं फस्सायतनान 'न्तिआदि “यतो खो आनन्द भिक्खु नेव वेदनं अत्तानं समनुपस्सति, 
न सञ्जं, न सङ्कारे, न विञ्ञाणं अत्तानं समनुपस्सति, सो एवं असमनुपस्सन्तो न किञ्चि लोके उपादियति, अनुपादियं न 
परितस्सति, अपरितस्सं पच्चत्तंयेव परिनिब्बायती"तिआदिकाहि देसनाहि संसन्दति। 


“सब्बे ते इमेहेव द्वासड्टिया वत्थुहि अन्तोजालीकता”तिआदि “ये हि केचि भिक्खवे...पे०... अभिवदन्ति, सब्बे ते 
इमानेव पञ्च कायानि अभिवदन्ति एतेसं वा अञ्जतर 'न्तिआदिकाहि (म० नि० ३.२६) देसनाहि संसन्दति। “कायस्स 
भेदा...पे०... देवमनुस्सा”ति - 


“अच्ची यथा वातवेगेन खित्ता, (उपसिवाति भगवा) 

अत्थं पलेति न उपेति सङ्घं । 

एवं मुनी नामकाया विमत्तो, 

अत्थं पलेति न उपेति सङ्घ न्ति॥ (सु० नि० १०८०; चूळनि० ४३)। 


आदिकाहि देसनाहि संसन्दतीति अयं चातुब्यूहो हारो। 
आवत्तहारवण्णना 


आघातादीनं अकरणीयतावचनेन खन्तिसोरच्चानुडानं । तत्थ खन्तिया सद्भापञ्ञापरापकारदुक्खसहगतानं सङ्गहो, 
सोरच्चेन सीलस्स । सद्धादिग्गहणेन च साद्धिन्द्रियादिसकलबोधिपक्खियधम्मा आवत्तन्ति। सीलग्गहणेन 
अविप्पटिसारादयो सब्बेपि सीलानिसंसधम्मा आवत्तन्ति। पाणातिपातादीहि पटिविरतिवचनेन अप्पमादविहारो, तेन सकलं 
सासनब्रह्मचरियं आवत्तति । गम्भीरतादिविसेसयुत्तधम्मग्गहणेन महाबोधिपकित्तनं । अनावरणजाणपदट्ठानञ्हि 
आसवक्खयजाणं, आसवक्खयञाणपदड्डानञ्च अनावरणजाणं महाबोधि, तेन दसबलादयो सब्बे बुद्धगुणा आवत्तन्ति । 
सस्सतादिदिट्टिग्गहणेन तण्हाविज्जाय सङ्गहो, ताहि अनमतग्गसंसारवड्ं आवत्तति। वेदनानं समुदयादियथाभूतवेदनेन 

भगवतो परिञ्ञात्तयविसुद्भि, ताय पञ्जापारमिमुखेन सब्बपारमियो आवत्तन्ति। “अजानतं अपस्सत'न्ति 
अविज्जाग्गहणेन अयोनिसोमनसिकारपरिग्गहो, तेन च अयोनिसोमनसिकारमूलका धम्मा आवत्तन्ति। “तण्हागतानं 
परितस्सितविप्फन्दित'न्ति तण्हाग्गहणेन नव तण्हामूलका धम्मा आवत्तन्ति, “तदपि फस्सपच्चया"तिआदि 
सस्सतादिपञ्जापनस्स पच्चयाधीनवृत्तिदस्सनं, तेन अनिच्चतादिलक्खणत्तयं आवत्तति। छन्नं फस्सायतनानं यथाभूतं 
पजाननेन विमुत्तिसम्पदानिद्देसो, तेन सत्तपि विसुद्भियो आवत्तन्ति। “उच्छिन्नभवनेत्तिको तथागतस्स कायो"ति 
तण्हापहानं, तेन भगवतो सकलसंकिलेसप्पहानं आवत्ततीति अयं आवत्तो हारो। 


विभत्तिहारवण्णना 


आघातानन्दादयो अकुसला धम्मा, तेसं अयोनिसोमनसिकारादि पदट्ठानं । येहि पन धम्मेहि आघातानन्दादीनं अकरणं 
अप्पवत्ति, ते अब्यापादादयो कुसला धम्मा, तेसं योनिसोमनसिकारादि पददानं । तेसु आघातादयो कामाबचराव, 
अब्यापादादयो चतुभूमका | तथा पाणातिपातादीहि पटिविरति कुसला वा अब्याकता वा, तस्सा हिरोत्तप्पादयो धम्मा 
पदड्टानं। तत्थ कुसला सिया कामावचरा, सिया लोकुत्तरा, अब्याकता लोकुत्तराव। “अत्थि भिक्खवे अञ्ञेव धम्मा 
गम्भीरा"ति वुत्तधम्मा सिया कुसला, सिया अब्याकता, तत्थ कुसलानं बुड्ानगामिनिविपस्सना पदद्वानं । अब्याकतानं 
मग्गधम्मा, विपस्सना, आवज्जना वा पदद्वानं । तेसु कुसला लोकुत्तरा, अब्याकता सिया कामावचरा, सिया लोकुत्तरा, 
सब्बापि दिड्टियो अकुसलाव कामावचराव, तासं अविसेसेन मिच्छाभिनिवेसे अयोनिसोमनसिकारो पदट्टानं । विसेसतो पन 
सन्ततिघनविनिब्भोगाभावतो एकत्तनयस्स मिच्छागाहो अतीतजातिअनुस्सरणतक्कसहितो सस्सतदिट्टिया पदद्ठानं । 
हेतुफलभावेन सम्बन्धभावस्स अग्गहणतो नानत्तनयस्स मिच्छागाहो तज्जासमन्नाहारसहितो उच्छेददिट्टिया पदद्ठानं। एवं 
सेसदिङ्ठीनम्पि यथासम्भवं वत्तब्बं । “वेदनान न्ति एत्थ वेदना सिया कुसला, सिया अब्याकता, सिया कामावचरा, सिया 
रूपावचरा, सिया अरूपावचरा, फस्सो तासं पदद्ठानं । वेदनानं समुदयादियथाभूतवेदनं मग्गजाणं, अनुपादाविमुत्ति फलं, 
तेसं “अज्जेव धम्मा गम्भीरा”ति एत्थ वृत्तनयेन धम्मादिविभागो नेतब्बो। “अजानतं अपस्सतन्तिआदीसु अविज्जा 
तण्हा अकुसला कामावचरा, तासु अविज्जाय आसवा, अयोनिसोमनसिकारो एव वा पदड्टानं । तण्हाय संयोजनियेसु 
धम्मेसु अस्साददस्सनं पदट्ठानं । “तदपि फस्सपच्चया"ति एत्थ फस्सस्स वेदनाय विय धम्मादिविभागो वेदितब्बो। इमिना 
नयेन फस्सायतनादीनम्पि यथारहं धम्मादिविभागो नेतब्बोति अयं विभत्तिहारो। 


परिवत्तहारवण्णना 


आघातादीनं अकरणं खन्तिसोरच्चानि अनुबुहेत्वा पटिसङ्घानभावनाबलसिद्धिया उभयहितपटिपत्ति आवहति । 
आघातादयो पन पवत्तियमाना दुब्बण्णतं दुक्खसेय्यं भोगहानिं अकित्ति परेहि दुरुपसङ्कमनतञ्च निप्फादेन्ता निरयादीसु 
महादुक्खं आवहन्ति | पाणातिपातादीहि पटिविरति अविप्पटिसारादिकल्याणं परम्परं आवहति। पाणातिपातादि पन 
विप्पटिसारादिअकल्याणं परम्परं, गम्भीरतादिविसेसयुत्तं जाणं विनेय्यानं यथारहं विज्जाभिञ्जादिगुणविसेसं आवहति 
सब्बजेय्यं यथासभावावबोधतो। तथा गम्भीरतादिविसेसरहितं पन जाणं जेय्येसु सावरणतो यथावुत्तगुणविसेसं नावहति । 
सब्बापि चेता दिड्टियो यथारहं सस्सतुच्छेदभावतो अन्तद्वयभूता सक्कायतीरं नातिवत्तन्ति अनिय्यानिकसभावत्ता। 
निय्यानिकसभावत्ता पन सम्मादिट्टि सपरिक्खारा मज्झिमपटिपदाभूता अतिक्कम्म सक्कायतीरं पारं आगच्छति । वेदनानं 
समुदयादियथाभूतवेदनं अनुपादाविमुत्ति आवहति मग्गभावतो। वेदनानं समुदयादिअसम्पटिवेधो संसारचारकावरोधं 
आवहति सङ्घारानं पच्चयभावतो। वेदयितसभावपटिच्छादको सम्मोहो तदभिनन्दनं आवहति | यथाभूतावबोधो पन तत्थ 
निब्बेदं विरागञ्च आवहति । मिच्छाभिनिवेसे अयोनिसोमनसिकारसहिता तण्हा अनेकविहितं दिड्रिजालं पसारेति। 

यथावुत्ततण्हासमुच्छेदो पठममग्गो तं दिड्टिजालं सङ्कोचेति । सस्सतवादादिपञ्जापनस्स फस्सो पच्चयो होति असति 
फस्से तदभावतो । दिट्टिबन्धनबन्धानं फस्सायतनादीनं अनिरोधेन फस्सादिअनिरोधो संसारदुक्खस्स अनिवत्तियेव, 
याथावतो फस्सायतनादिपरिञ्ञा सब्बदिड्टिदस्सनानि अतिवत्तति, फस्सायतनादिअपरिञ्ञा तंदिद्विगहनं नातिवत्तति, 
भवनेत्तिसमुच्छेदो आयतिं अत्तभावस्स अनिब्बत्तिया संवत्तति, असमुच्छिन्नाय भवनेत्तिया अनागते भवप्पबन्धो 
परिवत्ततियेबाति अयं परिवत्तो हारो। 


वेवचनहारवण्णना 


“मम म्ह मे ति परियायवचनं । “भिक्खवे समणा तपस्सिनो"ति परियायवचनं। “परे अञ्ञे पटिविरुद्धा ति 
परियायवचनं । “अवण्णं अकित्ति निन्दन्ति परियायवचनं । “भासेय्युं भणेय्युं करेय्यु”न्ति परियायवचनं । “धम्मस्स 
विनयस्स सत्थुसासनस्सा”ति परियायवचनं। “सङ्घस्स समूहस्स गणस्सा “ति परियायवचनं । “तत्र तत्थ तेसू "ति 
परियायवचनं। “तुम्हेहि वो भवन्तेही”ति परियायवचनं । “आघातो दोसो ब्यापादो”ति परियायवचनं । “अप्पच्चयो 
दोमनस्सं चेतसिकदुक्ख''न्ति परियायवचनं। “चेतसो अनभिरद्भि चित्तस्स व्यापत्ति मनोपदोसो "ति परियायवचनं । “न 
करणीया न उप्पादेतब्बा न पवत्तेतब्बा"ति परियायवचनं। इति इमिना नयेन सब्बपदेसु वेवचनं वत्तब्बन्ति अयं वेवचनो 
हारो। 


पञ्जत्तिहारवण्णना 


आघातो वत्थुवसेन दसविधेन एकूनवीसतिविधेन वा पञ्ञत्तो। अप्पच्चयो उपविचारवसेन छधा पञ्जत्तो। 
आनन्दोपीतिआदिवसेन नवधा पञ्ञत्तो। पीति सामञ्जतो खुद्दिकादिवसेन पञ्चधा पञ्जत्ता । सोमनस्सं उपविचारवसेन 
छधा पञ्जत्तं । सीलं वारित्तचारित्तादिवसेन अनेकधा पञ्जत्तं | गम्भीरतादिविसेसयुत्तं जाणं चित्तुप्पादवसेन चतुधा, 
द्वादसविधेन वा, विसयभेदतो अनेकधा च पञ्जत्तं। दिड्विसस्सतादिवसेन द्वासट्ठिया भेदेहि, तदन्तोगधविभागेन अनेकधा च 
पञ्ञत्ता । वेदना छधा अट्टुसतधा अनेकधा च पञ्जत्ता। तस्सा समुदयो पञ्चधा पञ्जत्तो, तथा अत्थङ्गमो। अस्सादो दुविधेन 
पञ्जत्तो। आदीनवो तिविधेन पञ्जत्तो। निस्सरणं एकधा चतुधा च पञ्जत्तं..पे०... अनुपादाविमुत्ति दुविधेन पञ्जत्ता। 


“अजानतं अपस्सत'न्ति वुत्ता अविज्जा विसयभेदेन चतुधा अट्ठधा च पञ्जत्ता। “तण्हागतानन्तिआदिना वुत्ता 
तण्हा छधा अड्रसतधा अनेकधा च पञ्जत्ता। फस्सो निस्सयवसेन छधा पञ्जत्तो। उपादानं चतुधा पञ्जत्तं। भवो द्विधा 
अनेकधा च पञ्ञत्तो। जाति वेबचनवसेन छधा पञ्जत्ता। तथा जरा सत्तधा पञ्जत्ता। मरणं अट्डधा नवधा च पञ्जत्तं। सोको 
पञ्चधा पञ्जत्तो। परिदेवो छधा पञ्ञत्तो । दुक्खं चतुधा पञ्जत्तं, तथा दोमनस्सं । उपायासो चतुधा पञ्ञत्तो। “समुदयो 
होतीति पभवपञ्जत्ति, “यथाभूतं पजानाती”ति दुक्खस्स परिञ्ञापञ्जत्ति, समुदयस्स पहानपञ्जत्ति, निरोधस्स 
सच्छिकिरियापञ्जत्ति, मग्गस्स भावनापञ्ञत्ति । 


“अन्तोजालीकता''तिआदि सब्बदिट्वीनं सङ्गहपञ्जत्ति। “उच्छिन्नभवनेत्तिको”तिआदि दुविधेन परिनिब्बानपञ्जत्ति। 
एवं आघातादीनं अकुसलकुसलादिधम्मानं यथापभवपञ्जत्तिआदिवसेन, तथा “आघातो' “ति ब्यापादस्स वेवचनपञ्जत्ति, 
“अप्पच्चयो"ति दोमनस्सस्स वेबचनपञ्जत्तीतिआदिना नयेन पञ्जत्तिभेदो विभजितब्बोति अयं पञ्जत्तिहारो। 


ओतरणहारवण्णना 

आघातग्गहणेन सङ्घारक्खन्धसङ्गहो, तथा अनभिरद्धिगहणेन। अप्पच्चयग्गहणेन वेदनाकखन्धसङ्गहोति इदं 
खन्धमुखेन ओतरणं। तथा आघातादिग्गहणेन धम्मायतनं धम्मधातु दुक्खसच्चं समुदयसच्चं वा गहितन्ति इदं 
आयतनमुखेन धातुमुखेन सच्चमुखेन च ओतरणं। तथा आघातादीनं सहजाता अविज्जा 
हेतुसहजातअञ्ञमञ्जनिस्सयसम्पयुत्तअत्थिअविगतपच्चयेहि पच्चयो होति, असहजाता पन 
अनन्तरसमनन्तरअनन्तरूपनिस्सयनत्थिविगतासेवनपच्चयेहि पच्चयो होति, अनन्तरा उपनिस्सयवसेनेव पच्चयो होति। 
तण्हाउपादानादीनं, फस्सादीनम्पि तेसं सहजातानं असहजातानञ्च यथारहं पच्चयभावो वत्तब्बो। कोचि पनेत्थ 
अधिपतिवसेन, कोचि कम्मवसेन, कोचि आहारवसेन, कोचि इन्द्रियवसेन, कोचि झानवसेन, कोचि मग्गवसेनपि पच्चयो 
होतीति। अयम्पि विसेसो वेदितब्बोति इदं पटिच्चसमुप्पादमुखेन ओतरणं। आनन्दादीनम्पि इमिनाव नयेन खन्धादिमुखेन 
ओतरणं विभावेतब्बं । 


तथा सीलं पाणातिपातादीहि विरतिचेतना, अब्यापादादिचेतसिकधम्मा च, पाणातिपातादयो चेतनाव, तेसं 
तदुपकारकधम्मानञ्च लज्जादयादीनं सङ्घारक्खन्धधम्मायतनादिसङ्गहो, पुरिमनयेनेव खन्धादिमुखेन च ओतरणं 
विभावेतब्बं । एस नयो जाणदिट्रिवेदनाअविज्जातण्हादिग्गहणेसु । निस्सरणअनुपादाविमृत्तिगहणेसु असङ्कतधातुवसेनपि 
धातुमुखेन ओतरणं विभावेतब्बं । तथा “वेदनानं...पे०... अनुपादाविमुत्तो”ति एतेन भगवतो सीलादयो पञ्च धम्मकखन्धा, 
सतिपड्ठानादयो च बोधिपक्खियधम्मा पकासिता होन्तीति तं मुखेनपि ओतरणं वेदितब्बं । “तदपि फस्सपच्चया"ति 
दिड्टिपञ्ञापनस्स पच्चयाधीनवुत्तितादीपनेन अनिच्चतामुखेन ओतरणं, तथा एवंधम्मताय पटिच्चसमुप्पादमुखेन 
ओतरणं, अनिच्चस्स दुक्खानत्तभावतो अप्पणिहितमुखेन सुञ्ञतामुखेन च ओतरणं। सेसपदेसुपि एसेव नयोति अयं 
ओतरणो हारो। 


सोधनहारवण्णना 


“ममं वा...पे०... भासेय्यु”न्ति आरम्भो। “धम्मस्स...पे०... सङ्घस्स...पे०... भासेय्यु”न्ति पदसुद्धि, नो आरम्भसुद्धि। 
“तत्र तुम्हेहि...पे०... करणीया”ति पदसुद्धि चेव आरम्भसुद्धि च। दुतियनयादीसुपि एसेव नयो। तथा “अप्पमत्तकं खो 
पनेत”न्तिआदि आरम्भो। “कतम न्तिआदि पुच्छा। “पाणातिपातं पहाया"तिआदि पदसुद्धि, नो आरम्भसुद्धि, नो च 
पुच्छासुद्धि। इदं खो 'तिआदि पुच्छासुद्धि चेव पदसुद्धि च आरम्भसुद्धि च। 


तथा “अत्थि भिक्खवे'तिआदि आरम्भो। “कतमे च ते'तिआदि पुच्छा। “सन्ति भिकखवेतिआदि आरम्भो। 
“कि” न्तिआदि आरम्भ पुच्छा। “यथासमाहिते”तिआदि पदसुद्धि, नो आरम्भसुद्धि नो च पुच्छासुद्धि। “इमे खो 
ते तिआदि पदसुद्धि चेव पुच्छासुद्धि च आरम्भसुद्धि च। इमिना नयेन सब्बत्थ आरम्भादयो वेदितब्बाति। अयं 
सोधनो हारो। 


अधिट्ठानहारवण्णना 


“अवण्ण”'न्ति सामञ्ञतो अधिट्ठानं तं, अविकण्पेत्वा विसेसवचनं “ममं वा धम्मस्स वा सङ्घस्स वा”ति। 
सुक्कपक्खेपि एसेव नयो। 


तथा सील" न्ति सामञ्ञतो अधिदट्दानं, तं अविकप्पेत्वा विसेसवचनं “पाणातिपाता पटिविरतो 'तिआदि। 

“अज्जेव धम्मा”तिआदि सामञ्ञतो अधिद्ठानं, तं अविकप्पेत्वा विसेसवचनं “तयिदं भिक्खवे तथागतो 
पजानाती 'तिआदि। 


तथा “पुब्बन्तकप्पिका"तिआदि सामञ्ञतो अधिद्दानं, तं अविकप्पेत्वा विसेसवचनं “सस्सतवादा“तिआदि। 
इमिना नयेन सब्बत्थ सामञ्ञविसेसो निद्धारेतब्बोति अयं अधिट्ठानो हारो। 


परिक्खारहारवण्णना 


आघातावीनं “अनत्थं मे अचरी तिआदीनि (ध० स० १२३७; विभ० ९०९) च एकूनवीसति आघातवत्थूनि हेतु। 
आनन्दादीनं आरम्मणे अभिसिनेहो हेतु। सीलस्स हिरिओत्तप्पं अप्पिच्छतादयो च हेतु। “गम्भीरा”तिआदिना वुत्तधम्मस्स 
सब्बापि पारमियो हेतु, विसेसेन पञ्ञापारमी | दिट्टीनं असप्पुरिसूपस्सयो, असद्धम्मस्सवनं, मिच्छाभिनिवेसेन 
अयोनिसोमनसिकारो च अविसेसेन हेतु, विसेसेन पन सस्सतवादादीनं अतीतजातिअनुस्सरणादि हेतु। वेदनानं 
अविज्जातण्हाकम्मानि फस्सो च हेतु। अनुपादाविमुत्तिया अरियमग्गो हेतु। पञ्ञापनस्स अयोनिसोमनसिकारो हेतु। 
तण्हाय संयोजनियेसु अस्सादानुपस्सना हेतु। फस्सस्स छळायतनानि, छळायतनस्स नामरूपं हेतु। भवनेत्तिसमुच्छेदस्स 
विसुद्धिभावना हेतृति अयं परिक्खारो हारो। 


समारोपनहारवण्णना 


आघातादीनं अकरणीयतावचनेन खन्तिसम्पदा दस्सिता होति । “अप्पमत्तकं खो पनेत”न्तिआदिना सोरच्चसम्पदा, 
“अत्थि भिक्खवेतिआदिना जाणसम्पदा, “अपरामसतो चस्स पच्चत्तञ्ञेव निब्बुति विदिता”ति, “वेदनानं...पे०... 
यथाभूतं विदित्वा अनुपादाविमुत्तो”"ति एतेहि समाधिसम्पदाय सद्भि विज्जाविमुत्तिवसीभावसम्पदा दस्सिता होति। तत्थ 
खन्तिसम्पदा पटिसङ्कानबलसिद्धितो सोरच्चसम्पदाय पदट्ठानं। सोरच्चसम्पदा पन अत्थतो सीलमेव, तथा 
पाणातिपातादीहि पटिविरतिवचनं सीलस्स परियायविभागदस्सनत्थं। तत्थ सीलं समाधिस्स पदट्वान, समाधि पञ्ञाय 
पदड्टानं। तेसु सीलेन बीतिक्कमप्पहानं दुच्चरितसंकिलेसप्पहानञ्च सिज्झति, समाधिना परियुट्टानप्पहानं, 
विक्खम्भनप्पहानं, तण्हासंकिलेसप्पहानञ्च सिज्झति। पञ्ञाय दिट्टिसंकिलेसप्पहानं, समुच्छेदप्पहानं, 
अनुसयप्पहानञ्च सिज्झतीति सीलादीहि तीहि धम्मक्खन्धेहि समथविपस्सनाभावनापारिपूरी, पहानत्तयसिद्धि चाति अयं 
समारोपनो हारो। 


सोळसहारवण्णना निडिता । 
पञ्चविधनयवण्णना 


नन्दियावट्टनयवण्णना 


आघातादीनं अकरणवचनेन तण्हाविज्जासङ्कोचो दस्सितो होति। सति हि अत्तत्तनियवत्थूसु सिनेहे सम्मोसे च 
“अनत्थं मे अचरी'तिआदिना (ध० स० १२३७, विभ० ९०९) आघातो जायतीति, तथा “पाणातिपाता 
पटिविरतोतिआदिवचनेहि, “पच्चत्तञ्जेव निब्बुति विदिता, अनुपादाविमुत्तो, छन्नं फस्सायतनानं...पे०... यथाभूतं 
पजानाती”तिआदीहि वचनेहि च तण्हाविज्जानं अच्चन्तप्पहानं दस्सितं होति। तासं पन पुब्बन्तकप्पिकादिपदेहि “अजानतं 

अपस्सत'न्तिआदिपदेहि च सरूपतो दस्सितानं तण्हाविज्जानं रूपधम्मा अरूपधम्मा च अधिट्ठानं। यथाक्कमं 
समथो च विपस्सना च पटिपक्खो। तेसं चेतोविमृत्ति पञ्जाविमुत्ति च फलं। तत्थ तण्हा, तण्हाविज्जा वा समुदयसच्चं, 
तदधिट्ठानभूता रूपारूपधम्मा दुक्खसच्चं, तेसं अप्पवत्ति निरोधसच्चं, निरोधपजानना समथविपस्सना मग्गसच्चन्ति एवं 
चतुसच्चयोजना वेदितब्बा। तण्हाग्गहणेन चेत्थ 
मायासाठेय्यमानातिमानमदप्पमादपापिच्छतापापमित्तताअहिरिकानोत्तप्पादिवसेन सब्बो अकुसलपकखो नेतब्बो। तथा 
अविज्जाग्गहणेन विपरीतमनसिकारकोधुपनाहमक्खपलासइस्सामच्छरियसारम्भदोवचस्सता- भवदिद्विविभवदिद्ठादिवसेन 
अकुसलपकखो नेतब्बो। वुत्तविपरियायेन अमायाअसाठेय्यादिअविपरीतमनसिकारादिवसेन, तथा समथपक्खियानं 
सद्धन्द्रियादीनं, विपस्सनापविखयानञ्च अनिच्चसञ्जादीनं वसेन कुसलपकखो नेतब्बोति। अयं नन्दियावट्टस्स नयस्स 
भूमि। 


तिपुक्खलनयवण्णना 


आघातादीनं अकरणवचनेन अदोससिद्धि, तथा पाणातिपातफरुसवाचाहि पटिविरतिवचनेन। आनन्दादीनं 
अकरणवचनेन अलोभसिद्भि, तथा अब्रह्मचरियतो पटिविरतिवचनेन। अदिन्नादानादीहि पन पटिविरतिवचनेन 
उभयसिद्धि। “तयिदं भिक्खवे तथागतो पजानातीतिआदिना अमोहसिद्भि। इति तीहि अकुसलमूलेहि गहितेहि 
तप्पटिपक्खतो, आघातादिअकरणवचनेन च तीणि कुसलमूलानि सिद्धानियेव होन्ति। तत्थ तीहि अकुसलमूलेहि 
तिविधदुच्चरितसंकिलेसमलविसमाकुसलसञ्जावितक्कासद्धम्मादिवसेन सब्बो अकुसलपक्खो वित्थारेतब्बो। तथा तीहि 
कुसलमूलेहि तिविधसुचरितवोदानसमकुसलसञ्जावितक्कपञ्ञासद्भम्मसमाधि- विमोकखमुखविमोक्खादिवसेन सब्बो 
कुसलपकखो विभावेतब्बो । एत्थापि च सच्चयोजना वेदितब्बा । कथं? लोभो सब्बानि वा कुसलाकुसलमूलानि 
समुदयसच्चं, तेहि पन निब्बत्ता तेसं अधिट्ठानगोचरभूता उपादानक्खन्धा दुक्खसच्चन्तिआदिना नयेन सच्चयोजना 
वेदितब्बाति अयं तिपुक्खलस्स नयस्स भूमि। 


सीहविक्कोळितनयववण्णना 


आघातानन्दनादीनं अकरणवचनेन सतिसिद्भि । सतिया हि सावज्जानवज्जे, तत्थ च आदीनवानिसंसे सल्लक्खेत्वा 
सावज्जं पहाय अनवज्जं समादाय वत्ततीति। तथा मिच्छाजीवा पटिविरतिवचनेन वीरियसिद्धि | वीरियेन हि 
कामब्यापादविहिंसावितक्के विनोदेति, वीरियसाधनञ्च आजीवपारिसुद्भधिसीलन्ति । पाणातिपातादीहि पटिविरतिवचनेन 
सतिसिद्धि। सतिया हि सावज्जानवज्जे, तत्थ च आदीनवानिसंसे सल्लक्खेत्वा सावज्जं पहाय अनवज्जं समादाय वत्तति । 
तथा हि सा “विसयाभिमुखभावपच्चुपद्ठाना ति च वुच्चति । “तयिदं भिक्खवे तथागतो पजानाती”तिआदिना 
समाधिपञ्जासिद्भि । पञ्ञाय हि यथाभूतावबोधो, समाहितो च यथाभूतं पजानातीति। तथा “निच्चो धुवो'तिआदिना 
अनिच्चे “निच्च"'न्ति विपल्लासो, “अरोगो परं मरणा, एकन्तसुखी अत्ता दिटटधम्मनिब्बानप्पत्तो”ति च एवमादीहि असुखे 
सुख" न्ति विपल्लासो, “पञ्चहि कामगुणेहि समप्पितो"तिआदिना असुभे “सुभ''न्ति विपल्लासो, सब्बेहेव च 
दिट्िदीपकपदेहि अनत्तनि “अत्ता”ति विपल्लासोति एवमेत्थ चत्तारो विपल्लासा सिद्धा होन्ति, तेसं पटिपकखतो चत्तारि 
सतिपड्ठानानि सिद्धानेव होन्ति । तत्थ चतूहि इन्द्रियेहि चत्तारो पुग्गला निद्दिसितब्बा। 


कथं? दुविधो हि तण्हाचरितो मुदिन्द्रियो च तिक्खिन्द्रियो चाति, तथा दिट्टिचरितो। तेसु पठमो असुभे “सुभ”न्ति 
विपल्लत्तदिड्टि सतिबलेन यथाभूतं कायसभावं सल्लक्खेत्वा सम्मत्तनियामं ओक्कमति। दुतियो असुखे “सुख'न्ति 

विपल्लत्तदिट्टि “उप्पन्नं कामवितक्कं नाधिवासेती"तिआदिना (म० नि० १.२६; ३० नि० ४.१४; ६.५८) वृत्तेन 
वीरियसंवरसङ्कातेन वीरियबलेन तं विपल्लासं विधमति । ततियो अनिच्चे “निच्च'न्ति अयाथावगाही समथबलेन 
समाहितभावतो सङ्घारानं खणिकभावं यथाभूतं पटिविज्झति । चतुत्थो सन्ततिसमूहकिच्चारम्मणघनविचित्तत्ता 
फस्सादिधम्मपुञ्जमत्ते अनत्तनि “अत्ता”ति मिच्छाभिनिवेसी चतुकोटिकसुञ्जतामनसिकारेन तं मिच्छाभिनिवेसं 
विद्धंसेति । चतूहि चेत्थ विपल्लासेहि चतुरासवोघयोगकायगन्थअगतितण्हृप्पादुपादानसत्तविञ्जाणड्ठितिअपरिञ्जादिवसेन 
सब्बो अकुसलपक्खो नेतब्बो। तथा चतूहि सतिपट्ठानेहि 
चतुब्बिधझञानविहाराधिट्ठानसुखभागियधम्मअप्पमञ्ञजासम्मप्पधानइद्भिपादादिवसेन सब्बो वोदानपक्खो नेतब्बोति अयं 
सीहविक्कीळितस्स नयस्स भूमि। इधापि सुभसञ्जासुखसञ्जाहि, चतूहिपि वा विपल्लासेहि समुदयसच्चं, तेसं 
अधिट्ठानारम्मणभूता पञ्चुपादानक्खन्धा दुक्खसच्चन्तिआदिना सच्चयोजना वेदितब्बा। 


दिसालोचनअङ्कसनयद्वयवण्णना 


इति तिण्णं अत्थनयानं सिद्धिया वोहारनयद्वयम्पि सिद्धमेव होति । तथा हि अत्थनयदिसाभूतधम्मानं समालोचनं 
दिसालोचनं, तेसं समानयनं अङ्कसोति नियृत्ता पञ्च नया। 


पञ्चविधनयवण्णना निडिता । 
सासनपट्ठानवण्णना 


इदं सुत्तं सोळसविधे सुत्तन्तपड्ठाने संकिलेसवासनासेक्खभागियं, संकिलेसनिब्बेधासेक्खभागियमेब वा। 
अट्टुवीसतिविधे पन सुत्तन्तपड्ठाने लोकियलोकुत्तरं सत्तधम्माधिट्ठानं जाणजेय्यदस्सनभावनं सकवचनपरवचनं 
विस्सज्जनीयाविस्सज्जनीयं कुसलाकुसलं अनुञ्जातपटिक्खित्तञ्चाति वेदितब्बं । 


पकरणनयवण्णना निदिता । 


ब्रह्मजालसुत्तवण्णना निट्टिता। 


२. सामञ्ञफलसुत्तवण्णना 
राजामच्चकथावण्णना 


१५०. राजगहेति एत्थ दुग्गजनपदड्डानविसेससम्पदादियोगतो पधानभावेन राजूहि गहितन्ति राजगहन्ति आह 
““मन्धातु...पे०... बुच्चती"ति। तत्थ महागोविन्देन महासत्तेन परिग्गहितं रेणुआदीहि राजूहि परिग्गहितमेव होतीति 
महागोविन्दग्गहणं । महागोविन्दोति महानुभावो एको पुरातनो राजाति केचि। परिग्गहितत्ताति राजधानीभावेन 
परिग्गहितत्ता। पकारेति नगरमापनेन रज्ञा कारितसब्बगेहत्ता राजगह, गिज्झकूटादीहि परिक्खित्तत्ता पब्बतराजेहि 
परिक्खित्तगेहसदिसन्तिपि राजगहं, सम्पन्नभवनताय राजमानं गेहन्ति पि राजगह, संविहितारवखताय अनत्थावहभावेन 
उपगतानं पटिराजूनं गहं गेहभूतन्तिपि राजगहे, राजूहि दिस्वा सम्मा पतिट्ठापितत्ता तेसं गहं गेहभूतन्तिपि राजगहे, 
आरामरामणेय्यकादीहि राजते, निवाससुखतादिना सत्तेहि ममत्तवसेन गस्हति, परिग्गय्हतीति वा राजगहन्ति एदिसे पकारे 

सो पदेसो ठानविसेसभावेन उळारसत्तपरिभोगोति आह “त पनेत न्तिआदि | तेसन्ति यक्खानं । वसनवनन्ति 
आपानभूमिभूतं उपवनं । 


अविसेसेनाति “पातिमोक्खसंवरसंबुतो विहरति” (म० नि० १.६९; ३.७५; विभ० ५०८), “पठमं झानं उपसम्पज्ज 
विहरति, (दी० नि० १.२२६; सं० नि० २.१५२; ३० नि० ४.१२३; पारा० ११) “मेत्तासहगतेन चेतसा एकं दिसं फरित्वा 
विहरति”, (दी० नि० १.५५६; ३.३०८; म० नि० १.७७, ४५९, ५०९; २.३०९, ३१५, ४५१, ४७१; ३.२३०; विभ० ६४२) 
““सब्बनिमित्तानं अमनसिकारा अनिमित्तं चेतोसमाधि समापज्जित्वा विहरती"तिआदीसु (म० नि० १.४५९) विय 
सहन्तरसन्निधानसिद्भेन विसेसपरामसनेन विना । इरियाय कायिककिरियाय पवत्तनूपायभावतो पथोति इरियापथो। 
ठानादीनञ्हि गतिनिवत्ति आदिअवत्थाहि विना न कञ्चि कायिककिरियं पवत्तेतुं सक्का | विहरति पवत्तति एतेन, 
विहरणञ्चाति विहारो, दिब्बभावावहो विहारो दिब्बविहारो, महग्गतज्झानानि । नेत्तियं पन चतस्सो आरुप्पसमापत्तियो 
आनेज्जा विहारा''ति वृत्तं । तं तासं मेत्ताझानादीनं ब्रह्मनिहारता विय भावनाविसेसभावं सन्धाय वृत्तं । अटुकथासु पन 
दिब्बभावावहसामञ्ञतो तापि “दिब्बविहारा” त्वेव वुत्ता। हितूपसंहारादिवसेन पवत्तिया ब्रह्मभूता सेद्ुभूता विहाराति 
ब्रह्मविहारा, मेत्ताझानादिका। अनञ्ञसाधारणत्ता अरियानं विहाराति अरियविहारा, चतस्सोपि फलसमापत्तियो। 
समङ्रीपरिदीपनन्ति समङ्गिभावपरिदीपनं | इरियापथसमायोगपरिदीपनं इतरविहारसमायोगपरिदीपनस्स विसेसवचनस्स 
अभावतो, इरियापथसमायोगपरिदीपनस्स च अत्थसिद्भत्ता। विहरतीति एत्थ वि-सद्दो विच्छेदत्थजोतनो, हरतीति नेति, 
पवत्तेतीति अत्थो। तत्थ कस्स केन विच्छिन्दनं, कथं कस्स पवत्तनन्ति अन्तोलीनं चोदनं सन्धायाह “सो ही तिआदि। 


गोचरगामदस्सनत्थं “राजगहे ति वत्वा बुद्धानं अनुरूपनिवासनट्ठानदस्सनत्थं “अम्बवने”'ति वुत्तन्ति आह 
“इदमस्सा 'तिआदि । एतन्ति एतं “राजगहे”ति भुम्मवचनं समीपत्थे “ङ्गाय गावो चरन्ति, कूपे गग्गकुल''न्ति च 
यथा। कुमारेन भतोति कुमारभतो, सो एव कोमारभच्चो यथा भिसग्गमेव भेसज्जं। दोसाभिसन्नन्ति वातपित्तादिवसेन 
उस्सन्नदोसं । विरेचेत्वाति दोसपकोपतो विवेचेत्वा । 


अड़्तेळसहीति अड्डेन तेरसहि अड्टतेरसहि भिकखुसतेहि । तानि पन पञ्जासाय ऊनानि तेरसभिक्खुसतानि होन्तीति 
आह “अड्डसतेना तिआदि। 


राजतीति दिब्बति, सोभतीति अत्थो। रञ्जेतीति रमेति | रञ्ञोति पितु बिम्बिसाररञ्जो। सासनद्वेन हिंसनड्वेन सत्तु। 


भारियेति गरुके अञ्जेसं असक्कुणेय्ये वा । सुवण्णसत्थकेनाति सुवण्णमयेन सत्थकेन। अयोमयज्हि रज्ञो सरीरं 
उपनेतुं अयुत्तन्ति वदति | सुवण्णसत्थकेनाति वा सुवण्णपरिक्खतेन सत्थकेन बाहुं फालापेत्वाति सिरावेधवसेन बाहुं 
फलापेत्वा उदकेन सम्भिन्दित्वा पायेसि केवलस्स लोहितस्स गब्मिनित्थिया दुज्जीरभावतो । धुराति धुरभूता, गणस्स, 
धोरय्हाति अत्थो। धुरं नीहरामीति गणधुरं गणबन्धियं निब्बत्तेमि। “पुब्बे खो तिआदि खन्धकपाळि एव । 


पोत्थनियन्ति छुरिकं, यं “नखर”न्तिपि [पोथनिकन्ति छुरिकं, यं खरन्तिपि (सारत्थ० टी० ३.३३९) पोथनिकन्ति 
छुरिकं, खरन्तिपि (वि० वि० टी० २.चूळवग्गवण्णना ३३९)] वुच्चति। दिवा दिवस्साति दिवस्सपि दिवा, 
मज्झन्हिकवेलायन्ति अत्थो। 


तस्सा सरीरं लेहित्वा यापेति अत्तृपक्कमेन मरणं न यृत्तन्ति। न हि अरियसावका अत्तानं विनिपातेन्तीति । 

मग्गफलसुखेनाति मग्गफलसुखावहेन सोतापत्तिमग्गफलसुखूपसञ्हितेन चङ्कमेन यापेति। चेतियङ्गणेति 
गन्धपुप्फादीहि पूजनट्ठानभूते चेतियङ्गणे । निसज्जनत्थायाति भिकखुसङ्घनिसीदनत्थाय। चातुमहाराजिकदेवलोके...पे०... 
यक्खो हुत्वा निब्बत्ति तत्थ बहुलं निब्बत्तपुब्बताय चिरपरिचितनिकन्तिवसेन। 


खोभेत्वाति पृत्तसिनेहस्स बलवभावतो, सहजातपीतिवेगस्स च सविप्फारताय तंसमुड्ानरूपधम्मेहि फरणवसेन 
सकलसरीरं आलोळेत्वा। तेनाह “अट्विमिज्ज आहच्च अट्ठासी ति। पितुगुणन्ति पितु अत्तनि सिनेहगुणं । मुञ्चापेत्वाति 
एत्थ इति-सह्दो पकारत्थो, तेन “अभिमारकपुरिसपेसनादिप्पकारेना ति वुत्ते एव पकारे पच्चामसति । वित्थारकथानयोति 
अजातसत्तुपसादनादिवसेन वित्थारतो वत्तब्बाय कथाय नयमत्तं । कस्मा पनेत्थ वित्थारनया कथा न वुत्ताति आह 
“आगतत्ता पन सब्ब न वुत्त न्ति। 


कोसलरञ्जोति महाकोसलरञ्ञो | पण्डिताधिवचनन्ति पण्डितवेवचनं | विदन्तीति जानन्ति। वेदेन आणेन 
करणभूतेन ईहति पवत्ततीति वेदेहि। 


एत्थाति एतस्मिं दिवसे अनसनेन वाति वा-सद्दो अनियमत्थो, तेन एकच्चमनोदुच्चरितदुस्सील्यादीनि सङ्गण्हाति। 
तथा हि गोपालकूपोसथो अभिज्झासहगतचित्तस्स वसेन वृत्तो, निगण्ठुपोसथो मोसवज्जादिवसेन। यथाह “सो तेन 
अभिज्झासहगतेन चेतसा दिवसं अतिनामेती"ति (अ० नि० १.७१), “इति यस्मिं समये सच्चे समादपेतब्बा, मुसावादे 
तस्मिं समये समादपेन्ती ति (अ० नि० १.७१) च आदि । एत्थाति उपोसथसद्दे । अत्थुद्धारोति वत्तब्बअत्थानं उद्धारणं । 


ननु च अत्थमत्तं पति सद्दा अभिनिविसन्तीति न एकेन सद्देन अनेके अत्था अभिधीयन्तीति? सच्चमेतं सहविसेसे 
अपेक्खिते, तेसं पन अत्थानं उपोसथसद्दवचनीयता सामञ्ञं उपादाय वुच्चमानो अयं विचारो उपोसथसद्दस्स अत्थुद्भारोति 
वुत्तो। हेट्ठा “एवं मे सुत'न्तिआदीसु आगते अत्थुद्धारेपि एसेव नयो। कामञ्च पातिमोक्खुद्देसादिविसयोपि उपोसथसद्दो 
सामञ्जरूपो एव विसेससद्दस्स अवाचकभावतो, तादिसं पन सामञ्ञं अनादियित्वा अयमत्थो वृत्तोति वेदितब्बं 
सीलसुद्धिवसेन उपेतेहि समग्गेहि वसीयति अनुट्टीयतीति उपोसथो, पातिमोक्खुद्देसो । समादानवसेन अधिट्ठानवसेन वा 
उपेच्च अरियवासादिअत्थं वसितब्बतो उपोसथो, सीलं । अनसनादिवसेन उपेच्च वसितब्बतो अनुवसितब्बतो उपोसथो। 
उपवासोति समादानं । उपोसथकुलभूतताय नवमहत्थिनिकायपरियापन्ने हत्थिनागे किञ्चि किरियं अनपेक्खित्वा 
रूळिहवसेन समञ्ञामत्तं उपोसथोति आह “उपोसथो नागराजातिआदीसु पञ्जत्ती”ति। दिवसे पन उपोसथसद्दप्पवत्ति 
अट्ठकथायं वृत्ता एव। सुद्धस्स वे सदा फग्गूति एत्थ पन सुद्धस्साति सब्बसो किलेसमलाभावेन सुद्धस्स । वेति 
निपातमत्तं । वेति वा ब्यत्तन्ति अत्थो। सदा फग्गूति निच्चकालम्पि फग्गुणनक्खत्तमेव। यस्स हि फग्गुणमासे 
उत्तरफग्गुणदिवसे तित्थन्हानं करोन्तस्स संबच्छरिकपापपवाहनं होतीति लद्धि, तं ततो विवेचेतुं इदं भगवता वुत्तं । 
सुद्धस्सुपोसथो सदाति यथावुत्तर्सुद्भिया सुद्धस्स उपोसथङ्गानि बतसमादानानि च असमादियतोपि निच्चं उपोसथो, 
उपोसथवासो एवाति अत्थो। पञ्चदसन्नं तिथीनं पूरणवसेन पन्नरसो। 


बहुसो, अतिसयतो वा कुमुदानि एत्थ सन्तीति कुमुदवती, तिस्सं कुमुदवतिया। चतुन्नं मासानं पारिपूरिभूताति 
चातुमासी। सा एव पाळियं चातुमासिनीति वुत्ताति आह “इध पन चातुमासिनीति वुच्चती”ति। तदा कत्तिकमासस्स 
पुण्णताय मासपुण्णता। वस्सानस्स उतुनो पुण्णताय उतुपुण्णता। कत्तिकमासलक्खितस्स संवच्छरस्स पुण्णताय 
संवच्छरपुण्णता। “मा” इति चन्दो वुच्चति तस्स गतिया दिवसस्स मिनितब्बतो। एत्थ पुण्णोति एतिस्सा रत्तिया 
सब्बकलापारिपूरिया पुण्णो। तदा हि चन्दो सब्बसो परिपुण्णो हुत्वा दिस्सति । एत्थ च “तदहपोसथे पन्नरसे"ति पदानि 

दिवसवसेन वृत्तानि, “कोमुदिया"तिआदीनि रत्तिवसेन । 


राजामच्चपरिवुतोति राजकुलसमुदागतेहि अमच्चेहि परिवुतो । अथ वा अनुयुत्तकराजूहि चेव अमच्चेहि च 
परिवुतो। चतुरुपक्किलेसाति अब्भा महिका धूमरजो राहृति इमेहि चतूहि उपक्किलेसेहि । सन्निट्ठानं कतं अट्टकथायं । 


पीतिवचनन्ति पीतिसमुट्ठानं वचनं । यञ्हि वचनं पटिग्गाहकनिरपेक्खं केवलं उळाराय पीतिया वसेन सरसतो 
सहसाव मुखतो निच्छरति, तं इध ““उदान"न्ति अधिप्पेतं । तेनाह “यं पीतिवचनं हदयं गहेतुं न सक्कोती”तिआदि। 


दोसेहि इता गता अपगताति दोसिना त-कारस्स न-कारं कत्वा यथा “किलेसे जितो विजितावीति जिनो”ति। 
अनीय-सद्दो कत्तुअत्थे वेदितब्बोति आह “मन रमयतीति “रमणीया ति यथा “निय्यानिका धम्मा"ति। जुण्हवसेन 
रत्तिया सुरूपताति आह “'वुत्तदोसविमुत्ताया”तिआदि। तत्थ अब्भादयो वुत्तदोसा, तब्बिगमेनेव चस्सा दस्सनीयता, तेन, 
उतुसम्पत्तिया च पासादिकता वेदितब्बा । लक्खण भवितुं युत्ताति एतिस्सा रत्तिया युत्तो दिवसो मासो उतु संवच्छरोति 
एवं दिवसमासउतुसंवच्छरानं सल्लकखणं भवितुं युत्ता लक्खञ्ञा, लक्खणीयाति अत्थो। 


““यं नो पयिरुपासतो चित्तं पसीदेय्या' ति वुत्तत्ता “समणं वा ब्राह्मणं वा^ति एत्थ परमत्थसमणो च परमत्थब्राह्मणो च 
अधिप्पेतो, न पब्बज्जामत्तसमणो, न जातिमत्तब्राह्मणो चाति आह “समितपापताय समणं। बाहितपापताय 
ब्राह्मण'न्ति। बहुवचने वत्तब्बे एकवचनं, एकवचने वा वत्तब्बे बहुवचनं वचनब्यतयो। अड्ठकथायं पन एकवचनवसेनेव 
ब्यतयो दस्सितो। अत्तनि, गरुट्ठानिये च एकस्मिम्पि बहुबचनप्पयोगो निरूळहोति । सब्बेनपीति “रमणीया वता"तिआदिना 
सब्बेन वचनेन। ओभासनिमित्तकम्मन्ति ओभासभूतनिमित्तकम्मं परिब्यत्तं निमित्तकरणन्ति अत्थो। देवदत्तो चाति। च- 
सह्दो अत्तृपनयने, तेन यथा राजा अजातसत्तु अत्तनो पितु अरियसावकस्स सत्थुउपट्ठाकस्स घातनेन महापराधो, एवं 
भगवतो महाअनत्थकरस्स देवदत्तस्स अवस्सयभावेन पीति इममत्थं उपनेति। तस्स पिड्िछायायाति तस्स जीवकस्स 
पिट्टिअपस्सयेन, तं पमुखं कत्वा तं अपस्सायाति अत्थो। विक्खेपपच्छेदनत्थन्ति भाविनिया अत्तनो कथाय 
उप्पज्जनकविवकखेपनस्स पच्छिन्दनत्थं, अनुप्पत्तिअत्थन्ति अधिप्पायो। तेनाह “तस्सं ही तिआदि। 


९५१. “सो किरा तिआदि पोराणट्ठकथाय आगतनयो। एसेव नयो परतो मक्खलिपदनिब्बचनेपि। उपसङ्कमन्तीति 
उपगता। तदेव पब्बज्जं अग्गहेसीति तदेव नग्गरूपं पब्बज्जं कत्वा गण्हि। 


पब्बजितसमूहसङ्कातो सङ्घोति पब्बजितसमूहतामत्तेन सङ्घो, न निय्यानिकदिट्टिसुविसुद्धसीलसामञ्ञवसेन 
संहतत्ताति अधिप्पायो। अस्स अत्थीति अस्स सत्थुपटिञ्ञस्स परिवारभूतो अत्थि। स्वेवाति पब्बजितसमूहसङ्घातोव। 
केचि पन “पब्बजितसमूहवसेन सङ्घी, गहट्ठसमूहवसेन गणी”ति वदन्ति, तं तेसं मतिमत्तं गणे एव लोके सङ्घ-सद्दस्स 
निरूळहत्ता। आचारसिक्खापनवसेनाति अचेलक वतचरियादिआचारसिक्खापनवसेन। पाकटोति सङ्घीआदिभावेन 
पकासितो। “अप्पिच्छो"ति वत्वा तत्थ लब्भमानं अप्पिच्छत्तं दस्सेतुं “अप्पिच्छताय वत्थम्पि न निवासेती ति वृत्तं। न 
हि तस्मिं सासनिके विय सन्तगुणनिगूहणलक्खणा अण्पिच्छता लब्भतीति। यसोति कित्तिसद्दो। “तरन्ति एतेन 
संसारोघ' न्ति एवं सम्मतत्ता तित्थं वुच्चति लद्भीति आह “तित्थकरोति लद्धिकरो ति । साधुसम्मतोति “साधू”ति 
सम्मतो, न साधूहि सम्मतोति आह “अयं साधू तिआदि। “इमानि मे वतसमादानानि एत्तकं कालं सुचिणानी ति 
पब्बजिततो पढ्ठाय अतिक्कन्ता बहू रत्तियो जानातीति रत्तञ्ञू। ता पनस्स रत्तियो चिरकालभूताति कत्वा चिरं 
पब्बजितस्स अस्साति चिरपब्बजितो। तत्थ चिरपब्बजिततागहणेन बुद्धिसीलतं दस्सेति, रत्तञ्जुतागहणेन तत्थ 

सम्पजानतं। अद्धानन्ति दीघकालं । कित्तको पन सोति आह “द्वे तयो राजपरिवट्टे ति, द्विन्नं तिण्णं राजूनं रज्जं 
अनुसासनपटिपाटियोति अत्थो। “अद्धगतोति वत्वा कतं वयोगहणं ओसानवयापेक्खन्ति आह “पच्छिमवयं 
अनुष्पत्तोति। उभयन्ति “अद्भगतो, वयोअनुप्पत्तो"ति पदद्वयं । 


पुब्बे पितरा सद्भि सत्थु सन्तिकं गन्त्वा देसनाय सुतपुब्बतं सन्धायाह “झानाभिञ्ञादि...पे०... सोतुकामो”ति। 
दस्सनेनाति न दस्सनमत्तं, दिस्वा पन तेन सद्धि आलापसल्लापं कत्वा ततो अकिरियवादं सुत्वा तेसं अनत्तमनो अहोसि। 
गुणकथायाति अभूतगुणकथाय। तेनाह “सुदुतरं अनत्तमनो हुत्वा ति । यदि अनत्तमनो, कस्मा तुण्ही अहोसीति आह 
“अनत्तमनो समानोपी”तिआदि। 


१५२. गोसालायाति एवं नामके गामे। वस्सानकाले गुन्नं तिडुनसालाति एके । 


१५३. पटिकिट्रुतरन्ति निहीनतरं । तन्तावुतानीति तन्ते पसारेत्वा वीतानि। “सीते सीतो तिआदिना छहाकारेहि 
तस्स निहीनस्स निहीनतरतं दस्सेति। 


१५४. वच्चं कत्वापीति पि-सद्देन भोजनं भुञ्जित्वापि केनचि असुचिना मक्खितो पीति इममत्थं सम्पिण्डेति। 
वालिकथूपं कत्वाति वत्तवसेन वालिकाय थूपं कत्वा । 


१५६. पलिबुद्धनकिलेसोति संसारे पलिबुद्धनकिच्चो रागादिकिलेसो खेत्तवत्थुपुत्तदारादिविसयो। 
कोमारभच्चजीवककथावण्णना 


१५७. न यथाधिप्पायं वत्ततीति कत्वा वुत्तं “अनत्थो वत मे”ति। जीवकस्स तुण्हीभावो मम अधिप्पायस्स 
मद्दनसदिसो, तस्मा तं पुच्छित्वा कथापनेन मम अधिप्पायो पूरेतब्बोति अयमेत्थ रञ्जो अज्झासयोति दस्सेन्तो “हत्थिम्हि 
नु खो पना तिआदिमाह । कि तुण्हीति किं कारणा तुण्ही, कि तं कारणं, येन तुवं तुण्हीति वृत्तं होति । तेनाह “केन 
कारणेन तुण्ही”ति। 


कामं सब्बापि तथागतस्स पटिपत्ति अनञ्ञसाधारणा अच्छरियअब्भुतरूपा च, तथापि गब्भोक्कन्ति- 
अभिजातिअभिनिक्खमनअभिसम्बोधिधम्मचक्कप्पवत्तन- यमकपाटिहारियदेवोरोहणानि सदेवके लोके अतिविय 
सुपाकटानि, न सक्का केनचि पटिबाहितुन्ति तानियेवेत्थ उद्धटानि । इत्थम्भूताख्यानत्थेति इत्थं एवं पकारो भूतो जातोति 
एवं कथनत्थे। उपयोगवचनन्ति । “ अब्भुग्गतो "ति एत्थ अभीति उपसग्गो इत्थम्भूताख्यानत्थजोतको, तेन योगतो “तं खो 
पन भगवन्त'न्ति इदं सामिअत्थे उपयोगवचनं, तेनाह “तस्स खो पन भगवतोति अत्थो”ति। 
कल्याणगुणसमन्नागतोति कल्याणेहि गुणेहि यृत्तो, तं निस्सितो तब्बिसयतायाति अधिप्पायो । सेट्ठीति एत्थापि एसेव 
नयो। कित्तेतब्बतो कित्ति, सा एव सद्दनीयतो सद्दोति आह “कित्तिसद्दोति कित्तियेवा ति । अभित्थवनवसेन पवत्तो सद्दो 
थृतिघोसो। अनञ्जसाधारणगुणे आरब्भ पवत्तत्ता सदेवकं लोकं अज्झोत्थरित्वा अभिभवित्वा उग्गतो। 


सो भगवाति यो सो समति सपारमियो पूरेत्वा सब्बकिलेसे भञ्जित्वा अनुत्तरं सम्मासम्बोधि अभिसम्बुद्भो देवानं 
अतिदेवो सक्कानं अतिसकको ब्रह्मानं अतिब्रह्मा लोकनाथो भाग्यवन्ततादीहि कारणेहि सदेवके लोके “भगवा”ति सब्बत्थ 
पत्थटकित्तिसद्दो, सो भगवा। “भगवा ति च इदं सत्थु नामकित्तनं । तेनाह आयस्मा धम्मसेनापति “भगवाति नेतं नामं 

मातरा कत न्तिआदि (महानि० ८४) । परतो पन भगवाति गुणकित्तनं । 


यथा कम्मड्डानिकेन “अरह''न्तिआदीसु नवट्टानेसु पच्चेकं इति-सहं योजेत्वा बुद्धगुणा अनुस्सरीयन्ति, एवं 
बुद्धगुणसङ्क्त्तकेनापीति दस्सेन्तो “इतिपि अरहं, इतिपि सम्मासम्बुद्धो...पे०... इतिपि भगवा ति आह । “इतिपेतं 
अभूतं, इतिपेतं अतच्छ'न्तिआदीसु (दी० नि० १.५) विय इध इति-सद्दो आसन्नपच्चकखकरणत्थो, पि-सद्दो 
सम्पिण्डनत्थो, तेन च तेसं गुणानं बहुभावो दीपितो। तानि च सङ्कित्ेन्तेन विञ्जुना चित्तस्स सम्मुखीभूतानेव कत्वा 
सङ्कित्तेतब्बानीति दस्सेन्तो “इमिना च इमिना च कारणेनाति वुत्तं होती ति आह । एवञ्हि निरूपेत्वा कित्तेन्ते यस्स 
सङ्कित्तेति, तस्स भगवति अतिविय अभिप्पसादो होति। आरकत्ताति सुविदूरत्ता। अरीनन्ति किलेसारीनं । अरानन्ति 
संसारचक्कस्स अरानं। हतत्ताति विहतत्ता। पच्चयादीनन्ति चीवरादिपच्चयानञ्चेव पूजाविसेसानञ्च। ततोति 
विसृद्धिमग्गतो। यथा च विसुद्धिमग्गतो, एवं तंसंबण्णनतोपि नेसं वित्थारो गहेतब्बो। 


यस्मा जीवको बहुसो सत्थुसन्तिके बुद्धगुणे सुत्वा ठितो, दिट्टसच्चताय च सत्थुसासने विगतकथंकथो वेसारज्जप्पत्तो, 
तस्मा आह “जीवको पना”तिआदि। पञ्चवण्णायाति खुद्दिकादिवसेन पञ्चप्पकाराय। निरन्तरं फुटं अहोसि 
कताधिकारभावतो। कम्मन्तरायवसेन हिस्स रञ्ञो गुणसरीरं खतुपहतं अहोसि। 


१५८. “उत्तम”न्ति वत्वा न केवलं सेट्टभावो एवेत्थ कारणं, अथ खो अप्पसहतापि कारणन्ति दस्सेतुं 
“अस्सयानरथयानानी 'तिआदि वुत्तं । हत्थियानेसु निब्बिसेवनमेव गण्हन्तो हत्थिनियोव कप्पापेसि । रञ्ञजो 
आसङ्कानिवत्तनत्थं आसन्नचारीभावेन तत्थ इत्थियोव निसज्जापिता । रञ्जो परेसं दुरुपसङ्कमनभावदस्सनत्थं ता पुरिसवेसं 
गाहापेत्वा आवुधहत्था कारिता । पटिवेदेसीति जापेसि। तदेवाति गमनं, अगमनमेव वा। 


१५९. महञ्चाति करणत्थे पच्चत्तवचनन्ति आह “महताचा” ति । महच्चाति महतिया, लिङ्गविपल्लासवसेन वुत्तं, 
महन्तेनाति वुत्तं होति। तेनाह “राजानुभावेना ति “द्विन्नं महारट्रानं इस्सरियसिरी”ति अङ्गमगधरट्ञानं आधिपच्चमाह। 
आसत्तखग्गानीति अंसे ओलम्बनवसेन सन्नद्धअसीनि। कुलभोगइस्सरियादिवसेन महती मत्ता एतेसन्ति महामत्ता, 
महानुभावा राजपुरिसा | विज्जाधरतरुणा वियाति विज्जाधरकुमारा विय । रड्टियपुत्ताति भोजपुत्ता। हत्थिघटाति 
हत्थिसमूहा । अञ्जमञ्जसङ्कट्नाति अविच्छेदवसेन गमनेन अञ्जमञ्ञसम्बन्धा । 


चित्तुत्रासो सयं भायनड्रेन भयं यथा तथा भायतीति कत्वा । जाणं भायितब्बे एव वत्थुस्मिं भयतो उपड्ठिते 
“भायितब्बमिद''न्ति भयतो तीरणतो भयं। तेनेवाह “भयतुपट्ठानआणं पन भायति नभायतीति? न भायति। तञ्हि अतीता 
सङ्घारा निरुद्धा, पच्चुप्पन्ना निरुज्झन्ति, अनागता निरुज्झिस्सन्तीति तीरणमत्तमेव होती"ति (विसुद्धि० २.७५१) । 
आरम्मणं भायति एतस्माति भयं। ओतप्प पापतो भायति एतेनाति भयं। भयानकन्ति भायनाकारो। भयन्ति आणभयं। 
संवेगन्ति सहोत्तप्पजाणं सन्तासन्ति सब्बसो उब्बिज्जनं । भायितब्बट्ठेन भयं भीमभावेन भेरवन्ति भयभेरवं, भीतब्बवत्थृ। 
तेनाह “आगच्छती ति । 


भीरुं पसंसन्तीति पापतो भायनतो उत्तसनतो भीरुं पसंसन्ति पण्डिता। न हि तत्थ सूरन्ति तस्मिं पापकरणे सूरं 
पगब्मधंसिनं न हि पसंसन्ति। तेनाह “भया हि सन्तो न करोन्ति पाप”न्ति। तत्थ भयाति पापुत्रासतो, ओत्तप्पहेतृति 
अत्थो। सरीरचलनन्ति भयवसेनसरीरसंकम्पो। एकेति उत्तरविहारवासिनो। “राजगहे तिआदि तेसं अधिप्पायविवरणं । 
कामं वयतुल्यो “वयस्सो"ति वुच्चति, रूळिहरेसो, यो कोचि पन सहायो वयस्सो, तस्मा वयस्साभिलापोति 

सहायाभिलापो। न विष्पलम्भेसीति न विसंवादेसि। विनस्सेय्याति चित्तविघातेन विहज्जेय्य 


सामञ्ञफलपुच्छावण्णना 


१६०. भगवतो तेजोति बुद्धानुभावो। रञ्जो सरीरं फरि यथा तं सोणदण्डस्स ब्राह्मणस्स भगवतो सन्तिकं 
गच्छन्तस्स अन्तोबनसण्डगतस्स। एकेति उत्तरविहारवासिनो। 


१६१. येन, तेनाति च भुम्मत्थे करणवचनन्ति आह “यत्थ भगवा, तत्थ गतो ति । तदा तस्मिं भिक्खुसङ्गे 
तुण्हीभावस्स अनवसेसतो ब्यापिभावं दस्सेतुं “तुण्हीभूतं तुण्हीभूत”न्ति वुत्तन्ति आह “यतो यतो...पे०... मेवात 
अत्थो” ति। हत्थस्स कुकतत्ता असंयमो असम्पजञ्जकिरिया हत्थकुक्कुच्चन्ति वेदितब्बो। वा-सद्दो अवुत्तविकप्पत्थो, तेन 
तदञ्ञजो असंयमभावो विभावितोति दडुब्बं । तत्थ पन चक्खुअसंयमो सब्बपठमो, दुन्निवारो चाति तदभावं दस्सेतुं 
““सब्बालङ्कारपटिमण्डित''न्तिआदि वुत्तं। कायिकवाचसिकेन उपसमेन लद्धेन इतरोपि अनुमानतो लद्भो एव होतीति 
आह ““मानसिकेन चा”ति। उपसमन्ति संयमं, आचारसम्पत्तिन्ति अत्थो। पञ्चपरिवट्रेति पञ्चपुरिसपरिवट्े। 
पञ्चहाकारेहीति “इट्टानिट्ठे तादी "ति (महानि० ३८, १९२) एवं आदिना आगतेहि, पञ्चविधअरियिद्धिसिद्धेहि च पञ्चहि 
पकारेहि । तादिलक्खणेति तादिभावे। 


१६२. न मे पञ्हविस्सज्जने भारो अत्थीति सत्थु सब्बत्थ अप्पटिहतजाणचारतादस्सनं। यदाकङ्कसीति न 
वदन्ति, कथं पन वदन्तीति आह “सुत्वा वेदिस्सामा”ति पदेसजाणे ठितत्ता। बुद्धा पन सब्बञ्ञुपवारणं पवारेन्तीति 
सम्बन्धो । “यक्खनरिन्ददेवसमणब्राह्मणपरिब्बाजकान न्ति इदं “पुच्छावुसो यदाकङ्कसीतिआवीनि (सं० नि० १.२३७, 
२४६; सु० नि० आळवकसुत्ते) सुत्तपदानि पुच्छन्तानं येसं पुग्गलानं वसेन आगतानि, तं दस्सनत्थं । “पुच्छावुसो 
यदाकङ्कसी”ति इदं आळवकस्स यक्खस्स ओकासकरणं, सेसानि नरिन्दादीनं । मनसिच्छसीति मनसा इच्छसि। 
पुच्छव्हो, यं किञ्चि मनसिच्छथाति बावरिस्स संसयं मनसा पुच्छव्हो। तुम्हाकं पन सब्बेसं यं किञ्चि सब्बसंसयं मनसा, 
अञ्ञथा च, यथा इच्छथ, तथा पुच्छव्होति अधिप्पायो। 


साधुरूपाति साधुसभावा। धम्मोति पवेणीधम्मो । वुद्धन्ति सीलादीहि बुद्धिप्पत्तं, गरुन्ति अत्थो। एस भारोति एस 
संसयूपच्छेदनसङ्घातो भारो, आगतो भारो अवस्सं आवहितब्बोति अधिप्पायो। ञत्वा सयन्ति परूपदेसेन विना सयमेव 
जत्वा। 


सुचिरतेनाति एवं नामकेन ब्राह्मणेन । तग्घाति एकंसेन। यथापि कुसलो तथाति यथा सब्बधम्मकुसलो सब्बविदू 
जानाति कथेति, तथा अहमक्खिस्सं । राजा च खो तं यदि काहति वा न वाति यो तं इध पुच्छितुं पेसेसि, सो राजानं तया 
पुच्छितं करोतु वा मा वा, अहं पन ते अक्खिस्सं अक्खिस्सामि, आचिक्खिस्सामीति अत्थो। 


१६३. सिप्पनट्रेन सिक्खितब्बताय च सिप्पमेव सिप्पायतनं जीविकाय कारणभावतो। सेस्यथिदन्ति निपातो, तस्स ते 
कतमेति अत्थो। पुथु सिप्पायतनानीति हि साधारणतो सिप्पानि उद्दिसित्वा उपरि तंतंसिप्पूपजीविनो निदिड्ठा 
पुग्गलाधिट्ठानकथाय पपञ्चं परिहरितुं । अञ्ञथा यथाधिप्पेतानि ताव सिप्पायतनानि दस्सेत्वा पुन तंतंसिप्पूपजीवीसु 
दस्सियमानेसु पपञ्चो सियाति। तेनाह “हत्थारोहा तिआदि। 


हत्थिं आरोहन्ति, आरोहापयन्ति चाति हत्थारोहा। येहि पयोगेहि पुरिसो हत्थिनो आरोहनयोग्गो होति, हत्थिस्स तं 

पयोगं विधायतं सब्बेसं पेतेसं गहणं । तेनाह “सब्बेपी”तिआदि। तत्थ हत्थाचरिया नाम ये हत्थिनो हत्थारोहकानञ्च 
सिक्खपका । हत्थिवेज्जा नाम हत्थिभिसक्का । हत्थिमेण्डा नाम हत्थीनं पादरक्खका । आदि-सह्देन हत्थीनं 
यवसदायकादिके सङ्गण्हाति। अस्सारोहा रथिकाति एत्थापि एसेव नयो। रथे नियृत्ता रथिका। रथरक्खा नाम रथस्स 
आणिरक्खका । धनुं गण्हन्ति, गण्हापेन्ति चाति धनुग्गहा, इस्सासा धनुसिप्पस्स सिक्खापका च । तेनाह “धनुआचरिया 
इस्सासा”ति। चेलेन चेलपटाकाय युद्धे अकन्ति गच्छन्तीति चेलकाति आह “ये युद्धे जयधजं गहेत्वा पुरतो 
गच्छन्तीति । यथा तथा ठिते सेनिके ब्यूहकरणवसेन ततो चलयन्ति उच्चालेन्तीति चलका। सकुणग्धिआदयो विय 
मंसपिण्डं परसेनासमूहं साहसिकमहायोधताय छेत्वा छेत्वा दयन्ति उप्पतित्वा उप्पतित्वा गच्छन्तीति पिण्डदायका। 
दुतियविकण्पे पिण्डे दयन्ति जनसम्मद्दे उप्पतन्ता विय गच्छन्तीति पिण्डदायकाति अत्थो वेदितब्बो । उग्गतुग्गताति 
थामजवपरक्कमादिवसेन अतिविय उग्गता उग्गाति अत्थो। पक्खन्दन्तीति अत्तनो वीरसूरभावेन असज्जमाना परसेनं 
अनुपविसन्तीति अत्थो। थामजवबलपरक्कमादिसम्पत्तिया महानागा विय महानागा। एकन्तसूराति एकाकिसूरा अत्तनो 
सूरभावेनेव एकाकिनो हुत्वा युज्झनका | सजालिकाति सवम्मिका । सरपरित्ताणचम्मन्ति चम्मपरिसिब्बितं खेटकं, 
चम्ममयं वा फलकं । घरदासयोधाति अन्तोजातयोधा। 


आळारं वुच्चति महानसं, तत्थ नियृत्ताति आळारिका, भत्तकारा। पूविकाति पूवसम्पादका, ये पूवमेव नानप्पकारतो 
सम्पादेत्वा विक्किणन्ता जीवन्ति। केसनखलिखनादिवसेन मनुस्सानं अलङ्कारविधिं कप्पेन्ति संविदहन्तीति कप्पका। 
न्हापकाति चुण्णविलेपनादीहि मलहरणवण्णसम्पादनविधिना न्हापेन्तीति न्हापका । नवन्तादिविधिना पवत्तो गणनगन्थो 
अन्तरा छिद्दाभावेन अच्छिहकोति वुच्चति, तं गणनं उपनिस्साय जीवन्ता अच्छिइकपाठका। हत्थेन अधिप्पायविञ्ञापनं 
हत्थमुद्दा हत्थ-सद्दो चेत्थ तदेकदेसेसु अङ्गुलीसु दढुब्बो। “न भुञ्जमानो सब्बं हत्थं मुखे पक्खिपिस्सामी 'तिआदीसु विय, 
तस्मा अङ्गलिसङ्कीचनादिना गणना हत्थमुद्दाय गणना। चित्तकारादीनीति। आदि-सद्देन भमकारकोट्टकलेखक 
बिलीवकारादीनं सङ्गहो दडुब्बो। दिद्ेव धम्मेति इमस्मिंयेव अत्तभावे। सन्दिट्रिकमेवाति असम्परायिकताय सामं ददुब्बं, 
सयं अनुभवितब्बं अत्तपच्चकखं दिटुधम्मिकन्ति अत्थो। सुखितन्ति सुखप्पत्तं। उपरीति देवलोके । सो हि मनुस्सलोकतो 
उपरिमो। कम्मस्स कतत्ता निब्बत्तनतो तस्स फलं तस्स अग्गिसिखा विय होति, तञ्च उद्धं देबलोकेति आह “उद्ध अग्गं 
अस्सा अत्थीति उद्धग्गिका ति। सग्गं अरहतीति अत्तनो फलभूतं सग्गं अरहति, तत्थ सा निब्बत्तनारहोति अत्थो। 
सुखविपाकाति इटुविपाकविपच्चनीका | सुहु अग्गेति अतिविय उत्तमे उळारे । दक्खन्ति वड्डन्ति एतायाति दक्खिणा, 
परिच्चागमयं पुञ्जन्ति आह “दक्खिण दान''न्ति। 


मग्गो सामञ्ञं समितपापसमणभावोति कत्वा । यस्मा अयं राजा पब्बजितानं दासकस्सकादीनं लोकतो 
अभिवादनादिलाभो सन्दिड्टिकं सामञ्ञफलन्ति चिन्तेत्वा “अत्थि नु खो कोचि समणो वा ब्राह्मणो वा ईदिसमत्थं 
जानन्तो ति वीमंसन्तो पूरणादिके पुच्छित्वा तेसं कथाय अनाराधितचित्तो भगवन्तम्पि तमत्थं पुच्छि, तस्मा वुत्तं “उपरि 
आगतं पन दासकस्सकोपमं सन्धाय पुच्छती ति । 


कण्हपक्खन्ति यथापुच्छिते अत्थे लब्भमानं दिड्टिगतूपसञ्हितं संकिलेसपक्खं | सुक्कपक्खन्ति तब्बिधुरं 
उपरिसुत्तागतं वोदानपक्खं | समणकोलाहलन्ति समणकोतूहलं तंतंसमणवादानं अञ्जमञ्जविरोधं | समणभण्डनन्ति 
तेनेव विरोधेन “एवंवादीनं तेसं समणब्राह्मणानं अयं दोसो, एवंवादीनं अयं दोसो"ति एवं तंतंवादस्स परिभासनं । रञ्जो 
भारं करोन्तो अत्तनो देसनाकोसल्लेनाति अधिप्पायो। 

९६४. पण्डितपतिरूपकानन्ति आमं विय पक्कानं पण्डिताभासानं । 
प्रणकस्सपवादवण्णना 


१६५. एकं इदाहन्ति एकाहं । इध-सद्दो चेत्थ निपातमत्तं, एकाहं समयं तिच्चेव अत्थो। सरितब्बयुत्तन्ति 
अनुस्सरणानुच्छविकं । 


९६६. सहत्था करोन्तस्साति सहत्थेनेव करोन्तस्स। निस्सग्गियथावरादयोपि इध सहत्थकरणेनेव सङ्गहिता। 
हत्थादीनीति हत्थपादकण्णनासादीनि | पचनं दहनं विबाधनन्ति आह “दण्डेन उप्पीळेन्तस्सा”ति। पपञ्चसूदनियं 
““तज्जेन्तस्स वा"ति अत्थो वुत्तो, इध पन तज्जनं परिभासनं दण्डेनेव सङ्गहेत्वा “दण्डेन उप्पीळेन्तस्स" इच्चेव वुत्तं । सोकं 
सयं करोन्तस्साति परस्स सोककारणं सयं करोन्तस्स, सोकं वा उप्पादेन्तस्स। परेहीति अत्तनो वचनकरेहि । सयम्पि 
फन्दतोति परस्स विबाधनपयोगेन सयम्पि फन्दतो । “अतिपातापयतो ति पदं सुद्भकत्तुअत्थे हेतुकत्तुअत्थे च वत्ततीति 
आह “हनन्तस्सापि हनापेन्तस्सापी”ति। कारणवसेनाति कारापनवसेन। 


घरस्स भित्ति अन्तो बहि च सन्धिता हुत्वा ठिता घरसन्धि। किञ्चिपि असेसेत्वा निरवसेसो लोपो निल्लोपो। 
एकागारे नियुत्तो विलोपो एकागारिको। परितो सब्बसो पन्थे हननं परिपन्थो। पापं न करीयति पुब्बे असञ्ञतो उप्पादेतुं 
असक्कुणेय्यत्ता, तस्मा नत्थि पापं। यदि एवं कथं सत्ता पापे पटिपज्जन्तीति आह “सत्ता पन पापं करोमाति एवं 
सञ्जिनो होन्ती ति । एवं किरस्स होति - इमेसञ्हि सत्तानं हिंसादिकिरिया न अत्तानं फुसति तस्स निच्चताय 
निब्बिकारत्ता सरीरं पन अचेतनं कट्टकलिङ्गरूपमं, तस्मिं विकोपितेपि न किञ्चि पापन्ति। खुरनेमिनाति 
निसितखुरमयनेमिना । 


गङ्गाय दक्खिणा दिसा अप्पतिरूपदेसो, उत्तरा दिसा पतिरूपदेसोति अधिप्पायेन''दक्खिणञ्च'तिआदि वुत्तन्ति आह 
““दक्खिणतीरे मनुस्सा कक्खढा तिआदि | महायागन्ति महाविजितयञ्ञसदिसं महायागं। उपोसथकम्मेन वाति 
उपोसथकम्मेन च। दम-सद्दो हि इन्द्रियसंवरस्स उपोसथसीलस्स च वाचको इधाधिप्पेतो। केचि पन “उपोसथकम्मेनाति 
इदं इन्द्रियदमनस्स विसेसनं, तस्मा *उपोसथकम्मभूतेन इन्द्रियदमनेना”ति अत्थं वदन्ति । सीलसंयमेनाति 
कायिकवाचसिकसंवरेन | सच्चवज्जेनाति सच्चवाचाय, तस्सा विसुं वचनं लोके गरुतरपुञ्जसम्मतभावतो। यथा हि 
पापधम्मेसु मुसावादो गरु, एवं पुञ्जधम्मेसु सच्चवाचा। तेनाह भगवा “एकं धम्मं अतीतस्सा"तिआदि। पवत्तीति यो 
“करोती”ति वुच्चति, तस्स सन्ताने फलुप्पत्तिपच्चयभावेन उप्पत्ति । सब्बथाति “करोतोतिआदिना वृत्तेन सब्बप्पकारेन। 
किरियमेव पटिक्खिपति, न रज्ञा पुं सन्दिड्िं सामञ्ञजफलं ब्याकरोतीति अधिप्पायो। इदं अवधारणं 
विपाकपटिकखेपनिवत्तनत्थं | यो हि कम्मं पटिक्खिपति, तेन अत्थतो विपाकोपि पटिक्खित्तो एव नाम होति। तथा हि 
वक्खति “कम्मं पटिबाहन्तेनापी”तिआदि (दी० नि० अट्टु० १.१७०-१७२) | 


पटिराजूहि अनभिभवनीयभावेन विसेसतो जितन्ति विजितं, आणापवत्तिदेसो। “मा मय्हं विजिते वसथा'ति 
अपसादना पब्बजितस्स विहेठना पब्बाजनाति कत्वा वुत्तं “अपसादेतब्बन्ति विहेठेतब्ब''न्ति। उग्गण्हनं तेन वृत्तस्स 
अत्थस्स “एवमेत''न्ति उपधारणं सल्लकखणं, निकुज्जनं तस्स अद्धनियभावापादनवसेन चित्तेन सन्धारणं। तदुभयं 
पटिक्खिपन्तो आह “अनुग्गण्हन्तो अनिकुज्जन्तो”ति। तेनाह “सारवसेन अग्गण्हन्तो”तिआदि। 

मक्खलिगोसालवादवण्णना 


१६८. उभयेनाति हेतुपच्चयपटिसेधनवचनेन। संकिलेसपच्चयन्ति संकिलिस्सनस्स मलीनभावस्स कारणं । 
विसुद्धिपच्चयन्ति सङ्किकिलेसतो विसुद्धिया वोदानस्स कारणं । अत्तकारोति तेन तेन सत्तेन अत्तना कातब्बकम्मं अत्तना 
निप्फादेतब्बपयोगो। परकारन्ति परस्स वाहसा इज्झनकपयोजनं । तेनाह “येना”तिआदि। महासत्तन्ति अन्तिमभविकं 
महाबोधिसत्तं, पच्चेकबोधिसत्तस्सपि एत्थेव सङ्गहो वेदितब्बो । मनुस्ससोभग्यतन्ति मनुस्सेसु सुभगभावं । एवन्ति 
वुत्तप्पकारेन। कम्मवादस्स किरियवादस्स पटिक्खिपनेन “अत्थि भिक्खवे कम्मं कण्हं कण्हविपाक 'न्तिआदि (अ० नि० 
४.२३२) नयप्पवत्ते जिनचक्के पहारं देति नाम। नत्थि पुरिसकारेति यथावुत्तअत्तकारपरकाराभावतो एव सत्तानं 
पच्चत्तपुरिसकारो नाम कोचि नत्थीति अत्थो। तेनाह “येना”तिआदि। नत्थि बलन्ति सत्तानं 
दिटुधम्मिकसम्परायिकनिब्बानसम्पत्तिआवहं बलं नाम किञ्चि नत्थि। तेनाह “यम्ही”तिआदि। निदस्सनमत्तञ्चेतं, 
संकिलेसिकम्पि चायं बलं पटिक्खिपतेव । यदि वीरियादीनि पुरिसकारवेवचनानि, कस्मा विसुं गहणन्ति आह “इदं नो 
वीरियेना तिआदि | सद्दत्थतो पन तस्सा तस्सा किरियाय उस्सन्नट्रेन बलं। सूरवीरभावावहट्टेन वीरियं। तदेव 
दळहभावतो, पोरिसधुरं वहन्तेन पवत्तेतब्बतो च पुरिसथामो। परं परं ठानं अक्कमनप्पवत्तिया पुरिसपरक्कमोति वुत्तोति 
वेदितब्बं । 


सत्तयोगतो रूपादीसु सत्तविसत्तताय सत्ता। पाणनतो अस्ससनपस्ससनवसेन पवत्तिया पाणा। ते पन सो 
एकिन्द्रियादिवसेन विभजित्वा वदतीति आह “एकिन्द्रियो तिआदि। अण्डकोसादीसु भवनतो “भूता ति वुच्चन्तीति 
आह ““अण्डकोस...पे०... वदती ति । जीवनतो पाणं धारेन्ता विय वड्डनतो जीवा। तेनाह ““सालियवा”तिआदि। नत्थि 
एतेसं संकिलेसविसुद्धीसु वसोति अवसा। नत्थि नेसं बलं वीरियं चाति अबला अवीरिया। नियताति 
अच्छेज्जसुत्ताबुताभेज्जमणिनो विय नियतप्पवत्तिताय गतिजातिबन्धापवग्गवसेन नियामो। तत्थ तत्थ गमनन्ति छन्नं 
अभिजातीनं तासु तासु गतीसु उपगमनं समवायेन समागमो । सभावोयेवाति यथा कण्टकस्स तिखिणता, कपित्थफलानं 
परिमण्डलता, मिगपकखीनं विचित्ताकारता, एवं सब्बस्सापि लोकस्स हेतुपच्चयेन विना तथा तथा परिणामो अयं सभावो 
एव अकित्तिमोयेव। तेनाह “येन ही तिआदि | छळाभिजातियो परतो वित्थारीयन्ति । “सुखञ्च दुक्खञ्च 
पटिसंवेदेन्ती”ति वदन्तो अदुक्खमसुखभूमिं सब्बेन सब्बं न जानातीति उल्लिङ्गन्तो “अञ्ञा अदुक्खमसुखभूमि 
नत्थीति दस्सेती "ति आह। 


पमुखयोनीनन्ति मनुस्सतिरच्छानादीसु खत्तियब्राह्मणादिसीहब्यग्घादिवसेन पधानयोनीनं । सट्टिसतानीति 
छसहस्सानि। “पञ्च च कम्मुनो सतानी”ति पदस्स अत्थदस्सनं “पञ्चकम्मसतानि चा ति। “एसेव नयो ति इमिना 
“केबलं तक्कमत्तकेन निरत्थकं दिट्टिं दीपेती”ति इममेवत्थं अतिदिसति। एत्थ च “तक्कमत्तकेना ति इमिना यस्मा 
तक्किका निरङ्कुसताय परिकप्पनस्स यं किञ्चि अत्तनो परिकप्पितं सारतो मञ्जमाना तथेव अभिनिविस्स तक्कदिट्टिगाहं 
गण्हन्ति, तस्मा न तेसं दिड्ठिवत्थुस्मि विञ्जूहि विचारणा कातब्बाति दस्सेति। केचीति उत्तरविहारवासिनो । ते हि “पञ्च 
कम्मानीति चक्खुसोतघानजिव्हाकाया इमानि पञ्चिन्द्रियानि “पञ्च कम्मानी'ति पञ्ञापेन्ती "ति वदन्ति। कम्मन्ति लद्धीति 
ओळारिकभावतो परिपुण्णकम्मन्ति लद्भि। मनोकम्मं अनोळारिकत्ता उपड्डकम्मन्ति लद्धीति योजना। द्वट्दिपटिपदाति 
“द्वासट्ठि पटिपदा”ति वत्तब्बे सभावनिरुत्ति अजानन्तो “द्रद्विपटिपदा”ति वदति। एकस्मिं कप्पेति एकस्मिं महाकण्पे, 
तत्थापि च विवट्टट्ायीसञ्जिते एकस्मिं असङ्ख्येय्येकप्पे। 

उरब्भे हन्तीति ओरब्भिका। एवं सूकरिकादयो वेदितब्बा। लुद्दाति अञ्जेपि ये केचि मागविकनेसादा। ते 
पापकम्मपसुतताय “कण्हाभिजातीति वदति। भिक्खू ति बुद्धसासने भिक्खू। ते किर “सछन्दरागा परिभुञ्जन्ती”ति 
अधिप्पायेन “चतूसु पच्चयेसु कण्टके पक्खिपित्वा खादन्ती ति वदति। कस्माति चे? यस्मा “ते पणीतपणीते पच्चये 
पटिसेवन्ती”ति तस्स मिच्छागाहो, तस्मा जायलद्भेपि पच्चये भुञ्जमाना आजीवकसमयस्स विलोमगाहिताय पच्चयेसु 
कण्टके पक्खिपित्वा खादन्ति नामाति वदतीति अपरे। एके पब्बजिता, ये सविसेसं अत्तकिलमथानुयोगं अनुयुत्ता। तथा 
हि ते कण्टके वत्तन्ता विय होन्तीति “कण्टकवुत्तिका” ति वुत्ता। ठत्वा भुञ्जननहानपटिक्खेपादिवतसमायोगेन 
पण्डरतरा। “अचेलकसावका ति आजीवकसावके वदति। ते किर आजीवकलद्धिया विसुद्धचित्तताय निगण्ठेहिपि 
पण्डरतरा। नन्दादयो हि तथारूपं आजीवकपटिपत्ति उक्कंसं पापेत्वा ठिता। तस्मा निगण्ठेहि आजीवकसावकेहि च 
पण्डरतरा परमसुक्काभिजातीति अयं तस्स लद्भि। 


पुरिसभूमियोति पधानपुगगलेन निद्देसो । इत्थीनम्पि ता भूमियो इच्छन्तेव। “भिक्खु च पन्नको”तिआदि तेसं 
पाळियेव। तत्थ पन्नकोति भिक्खाय विचरणको, तेसं वा पटिपत्तिया पटिपन्नको। जिनोति जिण्णो जरावसेन हीनधातुको, 
अत्तनो वा पटिपत्तिया पटिपक्खं जिनित्वा ठितो। सो किर तथाभूतो धम्मम्पि कस्सचि न कथेसि। तेनाह “न किञ्चि 
आहा”ति। ओट्डवदनादिविप्पकारे कतेपि खमनवसेन न किञ्चि बदतीतिपि वदन्ति। अलाभिन्ति “सो न कुम्भिमुखा 
पटिग्गण्हाती”तिआदिना (दी० नि० १.३९४) नयेन वुत्तअलाभहेतुसमायोगेन अलाभि, ततोयेव जिघच्छादुब्बलपरेतताय 
सयनपरायनं “समरण पन्नभूमी ति वदति। 


आजीववुत्तिसतानीति सत्तानं आजीवभूतानि जीविकावुत्तिसतानि। पसुग्गहणेन एळकजाति गहिता, मिगग्गहणेन 
रुरुगवयादिसब्बमिगजाति। बहू देवाति चातुमहाराजिकादिब्रह्मकायिकादिवसेन, तेसं अन्तरभेदवसेन बहू देवा। तत्थ 
चातुमहाराजिकानं एकच्चभेदो महासमयसुत्तवसेन (दी० नि० २.३३१) दीपेतब्बो। मनुस्सापि अनन्ताति 
दीपदेसकुलवंसाजीवादिविभागवसेन मनुस्सापि अनन्तभेदा। पिसाचा एव पेसाचा। ते अपरपेतादयो महन्तमहन्ता। 
छहदन्तदहमन्दाकिनियो कुवाळियमुचलिन्दनामेन वदति । 


पवुटाति पब्बगण्ठिका। पण्डितोपि ...पे०... उद्धे न गच्छति, कस्मा? सत्तानं संसरणकालस्स नियतभावतो। 
अपरिपक्कं संसरणनिमित्तं सीलादिना परिपाचेति नाम सीघंयेव विसुद्धिप्पत्तिया। परिपक्क कम्मं फुस्स फुस्स पत्वा 
पत्वा कालेन परिपक्कभावानापादनेन ब्यन्ति करोति नाम। 


सुत्तगुळेति सुत्तवड्टियं। “निब्बेठियमानमेव पलेती ति उपमाय सत्तानं संसारो अनुक्कमेन खीयतेव, न तस्स 
वड्तीति दस्सेति परिच्छिन्नरूपत्ता। 


अजितकेसकम्बलवादवण्णना 


१७१. दिन्नन्ति देय्यधम्मसीसेन दानं वुत्तन्ति आह “दिन्नस्स फलाभावं वदती" ति, दिन्नं पन अन्नादिवत्थुं कथं 
पटिक्खिपति। एसेव नयो यिट्टं हतन्ति एत्थापि। महायागोति सब्बसाधारणं महादानं । पाहनकसक्कारोति पाहुनभावेन 
कातब्बसक्कारो। फलन्ति आनिसंसफलं, निस्सन्दफलञ्च। विपाकोति सदिसफलं । परलोके ठितस्स अयं लोको 
नत्थीति परलोके ठितस्स कम्मुना लद्भब्बो अयं लोको न होति। इधलोके ठितस्सापि परलोको नत्थीति इधलोके 
ठितस्स कम्मुना लद्धब्बो परलोको न होति। तत्थ कारणमाह “सब्बे तत्थ तत्थेव उच्छिज्जन्ती ति । इमे सत्ता यत्थ यत्थ 

भवे, योनिआदीसु च ठिता तत्थ तत्थेव उच्छिज्जन्ति निरुदयविनासवसेन विनस्सन्ति। फलाभाववसेनाति 
मातापितूसु सम्मापटिपत्तिमिच्छापटिपत्तीनं फलस्स अभाववसेन “नत्थि माता, नत्थि पिता"ति वदति, न मातापितूनं, नापि 
तेसु इदानि कयिरमानसक्कारासक्कारानं अभाववसेन तेसं लोकपच्चकखत्ता । पुब्बुळकस्स विय इमेसं सत्तानं उप्पादो नाम 
केवलो, न चवित्वा आगमनपुब्बकोति दस्सनत्थं “नत्थि सत्ता ओपपातिका"ति वुत्तन्ति आह चवित्वा 
उपपज्जनकसत्ता नाम नत्थीति वदती ति। समणेन नाम याथावतो जानन्तेन कस्सचि किञ्चि अकथेत्वा सञ्जतेन 
भवितब्बं, अञ्जथा आहोपुरिसिका नाम सिया। किञ्हि परो परस्स करिस्सति? तथा च अत्तनो सम्पादनस्स कस्सचि 
अवस्सयो एव न सिया तत्थ तत्थेव उच्छिज्जनतोति आह “ये इमञ्च...पे०... पवेदेन्ती ति। 


चतूसु महाभूतेसु नियृत्तोति चातुमहाभूतिको। यथा पन मत्तिकाय निब्बत्तं भाजनं मत्तिकामयं, एवं अयं चतूहि 
महाभूतेहि निब्बत्तोति आह “चतुमहाभूतमयो ति । अज्झत्तिकपथवीधातूति सत्तसन्तानगता पथवीधातु । 
बाहिरपथवीधातुन्ति बहिद्धा महापथविं। उपगच्छतीति बाहिरपथविकायतो तदेकदेसभूता पथवी आगन्त्वा 
अज्झत्तिकभावप्पत्तिया सत्तभावेन सण्ठिता इदानि घटादिगतपथवी विय तमेव बाहिरपथविकायं उपेति उपगच्छति सब्बसो 
तेन निब्बिसेसतं एकीभावमेव गच्छति। आपादीसुपि एसेव नयोति एत्थ पज्जुन्नेन महासमुद्दतो गहितआपो विय 
वस्सोदकभावेन पुनपि महासमुददमेव, सूरियरस्मितो गहितं इन्दग्गिसङ्घाततेजो विय पुन सूरियरस्मिं, महावायुखन्धतो 
निग्गतमहावातो विय तमेव वायुखन्धं उपेति उपगच्छतीति दिट्ठिगतिकस्स अधिप्पायो। मनच्छट्रानि इन्द्रियानि आकासं 
पक्खन्दन्ति तेसं विसयाभावाति वदन्ति। विसयिगहणेन हि विसयापि गहिता एव होन्तीति। गुणागुणपदानीति 
गुणदोसकोट्ठासा। सरीरमेव पदानीति अधिप्पेतं सरीरेन तंतंकिरियाय पज्जितब्बतो । दब्बन्ति मुस्हन्तीति दत्तू 
मूळहपुग्गला। तेहि दत्तूहि बालमनुस्सेहि। “परलोको अत्थी "ति मति येसं, ते अत्थिका, तेसं वादोति अत्थिकवादो, तं 
अत्थिकवादं। 


कम्मं पटिबाहति अकिरियवादिभावतो। विपाकं पटिबाहति सब्बेन सब्बं आयति उपपत्तिया पटिक्खिपनतो । उभयं 
पटिबाहति सब्बसो हेतुपटिबाहनेनेव फलस्सपि पटिक्खित्तत्ता। उभयन्ति हि कम्मं विपाकञ्चाति उभयं। सो हि “अहेतू 
अप्पच्चया सत्ता संकिलिस्सन्ति, विसुज्झन्ति चा”ति (दी० नि० १.१६८; म० नि० २.१००, २२७; सं० नि० ३.२१२) वदन्तो 
कम्मस्स विय विपाकस्सापि संकिलेसविसुद्धीनं पच्चयत्ताभाववचनतो तदुभयं पटिबाहति नाम | विपाको पटिबाहितो 
होति असति कम्मे विपाकाभावतो । कम्मं पटिबाहितं होति असति विपाके कम्मस्स निरत्थकभावापत्तितो। अत्थतोति 
सरूपेन। उभयष्पटिबाहकाति विसुं विसुं तंतंदिद्विदीपकभावेन पाळियं आगतापि पच्चेकं तिविधदिद्धिका एव 
उभयपटिबाहकत्ता। उभयप्पटिबाहकाति हि हेतुवचनं । “ अहेतुकवादा चेवा तिआदि पटिञ्जावचनं। यो हि 
विपाकपटिबाहनेन नत्थिकदिड्टिको उच्छेदवादी, सो अत्थतो कम्मपटिबाहनेन अकिरियदिट्टिको, उभयपटिबाहनेन 
अहेतुकदिड्टिको च होति। सेसद्वयेपि एसेव नयो। 


सज्झायन्तीति तं दिट्टिदीपकं गन्थं उग्गहेत्वा पठन्ति । वीमंसन्तीति तस्स अत्थं विचारेन्ति। “तेस न्तिआदि 
वीमंसनाकारदस्सनं । तस्मिं आरम्मणेति यथापरिकप्पितकम्मफलाभावादिके “करोतो न करीयति पाप'न्ति 
आदिनयप्पवत्ताय लद्भिया आरम्मणे। मिच्छासति सन्तिट्ठतीति “करोतो न करीयति पाप"न्तिआदिवसेन अनुस्सवूपलद्धे 
अत्थे तदाकारपरिवितक्कनेहि सविग्गहे विय सरूपतो चित्तस्स पच्चुपड्टिते चिरकालपरिचयेन एवमेतन्ति 
निज्झानक्खमभावूपगमनेन निज्झानक्खन्तिया तथागहिते पुनप्पुनं तथेव आसेवन्तस्स बहुलीकरोन्तस्स मिच्छावितक्केन 
समादियमाना मिच्छावायामूपत्थम्भिता अतंसभावं “तंसभावःन्ति गण्हन्ती मिच्छासतीति लद्भनामा तंलद्भिसहगता तण्हा 

सन्तिद्ुति । चित्तं एकग्गं होतीति यथासकं वितक्कादिपच्चयलाभेन तस्मिं आरम्मणे अवद्वितताय अनेकग्गतं पहाय 
एकग्गं अप्पितं विय होति। चित्तसीसेन मिच्छासमाधि एव वृत्तो। सोपि हि पच्चयविसेसेहि लद्धभावनाबलो ईदिसे ठाने 
समाधानपतिरूपकिच्चकरोयेब, वाळविज्झनादीसु वियाति दटुब्बं । जवनानि जवन्तीति अनेककखत्ुं तेनाकारेन 
पुब्बभागियेसु जवनवारेसु पवत्तेसु सब्बपच्छिमे जवनवारे सत्त जवनानि जवन्ति। पठमे जवने सतेकिच्छा होन्ति। तथा 
दुतियादीसूति धम्मसभावदस्सनमत्तमेतं, न पन तस्मिं खणे तेसं तिकिच्छा केनचि सक्का कातुं। 


तत्थाति तेसु तीसु मिच्छादस्सनेसु। कोचि एकं दस्सनं ओक्कमतीति यस्स एकस्मिंयेव अभिनिवेसो आसेवना च 
पवत्ता, सो एकमेव दस्सनं ओक्कमति। यस्स पन द्वीसु तीसुपि वा अभिनिवेसो आसेवना च पवत्ता, सो द्वे तीणिपि 
ओक्कमति, एतेन या पुब्बे उभयपटिबाहकतामुखेन दीपिता अत्थसिद्भा सब्बदिड्िकता, सा पुब्बभागिया। या पन 
मिच्छत्तनियामोक्कन्तिभूता, सा यथासकं पच्चयसमुदागमसिद्धितो भिन्नारम्मणानं विय विसेसाधिगमानं एकज्झं 
अनुप्पत्तिया असङ्किण्णा एवाति दस्सेति। “एकस्मिं ओक्कन्तेपी”तिआदिना तिस्सन्नम्पि दिट्टौनं समानबलतं 
समानफलतञ्च दस्सेति। तस्मा तिस्सोपि चेता एकस्स उप्पन्ना अब्बोकिण्णा एव, एकाय विपाके दिन्ने इतरा 
अनुबलप्पदायिकायो होन्ति। “वट्टखाणु नामेसा ति इदं वचनं नेय्यत्थं, न नीतत्थं। तथा हि पपञ्चसूदनियं “कि पनेस 
एकस्मियेव अत्तभावे नियतो होति, उदाह अञ्जस्मिं पीति? एकस्मिंयेव नियतो, आसेवनवसेन पन भवन्तरेपि तं तं दिट्ि 
रोचेति येबा"ति (म० नि० अट्ट० ३.१२९) वृत्तं। अकुसलञ्हि नामेतं अबलं दुब्बलं, न कुसलं विय सबलं महाबलं । तस्मा 
“एकस्मियेब अत्तभावे नियतो' ति वुत्तं। अञ्ञथा सम्मत्तनियामो विय मिच्छत्तनियामोपि अच्चन्तिको सिया, न च 
अच्चन्तिको। यदि एवं वट्ुखाणुजोतना कथन्ति आह “आसेवनवसेन पना"तिआदि। तस्मा यथा “सकि निमुग्गोपि 
निमुग्गो एव बालो" ति वुत्तं, एवं वट्टखाणुजोतना । यादिसे हि पच्चये पटिच्च अयं तं तं दस्सनं ओक्कन्तो पुन कदाचि 
तप्पटिपक्खे पच्चये पटिच्च ततो सीसुक्खिपनमस्स न होतीति न वत्तब्बं, तस्मा “येभुय्येन हि एवरूपस्स भवतो वुट्टानं 
नाम नत्थी ति वुत्तं । 


तस्माति यस्मा एवं संसारखाणुभावस्सपि पच्चयो अपण्णकजातो, तस्मा। भूतिकामोति 
दिटुधम्मिकसम्परायिकपरमत्थानं वसेन अत्तनो गुणेहि वड्डिकामो । 


पकुधकच्चायनवादवण्णना 


९७४. अकताति समेन विसमेन वा केनचि हेतुना न कता न विहिता। कतविधो करणविधि नत्थि एतेसन्ति 
अकतविधाना। पदद्वयेनापि लोके केनचि हेतुपच्चयेन नेसं अनिब्बत्तनभावं दस्सेति। इद्धियापि न निम्मिताति कस्सचि 
इद्धिमतो चेतोबसिप्पत्तस्स देवस्स, इस्सरादिनो वा इद्धियापि न निम्मिता । अनिम्मापिता कस्सचि अनिम्मापिता। 
वुत्तत्थमेवाति ब्रह्मजालवण्णनायं (दी० नि० अट्ठ० १.३०) वृत्तत्थमेव। वञ्झाति वञ्झपसुवञ्झतालादयो विय अफला, 
कस्सचि अजनकाति अत्थो, एतेन पथविकायादीनं रूपादिजनकभावं पटिक्खिपति। रूपसद्दादयो हि पथविकायादीहि 
अप्पटिबद्धवृत्तिकाति तस्स लद्भि। पब्बतकूटं विय ठिताति कृटट्ठा, यथा पब्बतकूटं केनचि अनिब्बत्तितं, कस्सचि च 
अनिब्बत्तकं, एवमेते पीति अधिप्पायो। यमिदं “बीजतो अङ्कुरादि जायती"ति वुच्चति, तं विज्जमानमेव ततो निक्खमति, न 
अविज्जमानं, अञ्ञथा अञ्जतोपि अञ्जस्स उपलद्भि सियाति अधिप्पायो। ठितत्ताति निब्बिकाराभावेन ठितत्ता। न 
चलन्तीति विकारं नापज्जन्ति। विकाराभावतो हि तेसं सत्तन्नं कायानं एसिकद्वायिद्वितता। अनिञ्जनञ्च अत्तनो पकतिया 
अवट्ठानमेव। तेनाह “न विपरिणमन्ती "ति । अविपरिणामधम्मत्ता एव हि ते अञ्जमञ्ञं न ब्याबाधेन्ति। सति हि विकारं 

आपादेतब्बताय ब्याबाधकतापि सिया, तथा अनुग्गहेतब्बताय अनुग्गाहकताति तदभावं दस्सेतुं पाळियं 
नालन्तिआदि वुत्तं। पथवी एव कायेकदेसत्ता पथविकायो। जीवसत्तमानं कायानं निच्चताय निब्बिकारभावतो न 
हन्तब्बता, न घातेतब्बता चाति नेव कोचि हन्ता वा घातेता वा, तेनेवाह “सत्तन्नं त्वेव कायान 'न्तिआदि। यदि कोचि 
हन्ता नत्थि, कथं सत्थप्पहारोति आह “यथा मुग्गरासि आदीसूतिआदि। केवलं सञ्ञामत्तमेव होति। हननघातनादि 
पन परमत्थतो नत्थेव कायानं अविकोपनीयभावतोति अधिप्पायो। 


निगण्ठनाटपुत्तवादवण्णना 


१७७. चत्तारो यामा भागा चतुयामा, चतुयामा एव चातुयामा, भागत्थो हि इध याम-सद्दो यथा “रत्तिया पठमो 
यामो"ति। सो पनेत्थ भागो संवरलक्खणोति आह “चातुयामसंबुतोति चतुकोड्रासेन संवरेन संवुतो”ति। 
पटिक्खित्तसब्बसीतोदकोति पटिविखित्तसब्बसीतोदकपरिभोगो। सब्बेन पापवारणेन युत्तोति सब्बप्पकारेन 
संवरलकखणेन समन्नागतो। धुतपापोति सब्बेन निज्जरलक्खणेन पापवारणेन विधुतपापो । फुट्ठोति अट्ठन्नम्पि कम्मानं 
खेपनेन मोक्खप्पत्तिया कम्मक्खयलक्खणेन सब्बेन पापवारणेन फुट्टो तं पत्वा ठितो। कोटिप्पत्तचित्तोति मोकखाधिगमेनेव 
उत्तममरियादप्पत्तचित्तो। यतत्तोति कायादीसु इन्द्रियेसु संयमेतब्बस्स अभावतो संयतचित्तो। सुप्पतिट्रितचित्तोति 
निस्सेसतो सुटु पतिट्टितचित्तो । सासनानुलोमं नाम पापवारणेन युत्तता । तेनाह “धुतपापो तिआदि । असुद्धलद्धितायाति 
“अत्थि जीवो, सो च सिया निच्चो, सिया अनिच्चो”ति एवमादिअसुद्धलद्भिताय । सब्बाति कम्मपकतिविभागादिविसया 
सब्बा निज्झानक्खन्तियो। दिट्रिये बाति मिच्छादिट्टियो एव जाता। 


सञ्चयबेलट्रुपुत्तवादवण्णना 


१७९-१८१. अमराविक्खेपे वुत्तनयो एवाति ब्रह्मजाले अमराविक्खेपवादसंवण्णनायं (दी० नि० अट्ठ० १.६१-६३) 
बुत्तनयो एव विक्खेपब्याकरणभावतो, तथेव चेत्थ विक्खेपवादस्स आगतत्ता । 


पठमसन्दिट्रिकसामञ्जफलवण्णना 


१८३. यथा ते रुच्चेय्याति इदानि मया पुच्छियमानो अत्थो यथा तव चित्ते रोचेय्य। घरदासिया कुच्छिस्मिं जातो 
अन्तोजातो। धनेन कोतो धनक्कीतो। बन्धग्गाहगहितो करमरानीतो। सामन्ति सयमेव। दासब्यन्ति दासभावं। कोचि 
दासोपि समानो अलसो कम्मं अकरोन्तो “कम्मकारो"ति न वुच्चतीति आह “अनलसो कम्मकरणसीलोयेवा”ति। 
पठममेवाति आसन्नतरट्ठानूपसङ्कमनतो पगेव पुरेतरमेव। पच्छाति सामिकस्स निपज्जाय पच्छा । सयनतो अवुद्वितेति 
रत्तिया विभायनवेलाय सेस्यतो अबुट्ठिते। पच्चूसकालतो पट्टायाति अतीताय रत्तिया पच्चूसकालतो पट्ठाय। याव 
सामिनो रत्ति निद्दोक्कमनन्ति अपराय पदोसवेलायं याव निद्दोक्कमनं | कि कारन्ति कि करणीयं, किकारभावतो 
पुच्छित्वा कातब्बवेय्यावच्चन्ति अत्थो। 


देवो वियाति आधिपच्चपरिवारादिसम्पत्तिसमन्नागतो पधानदेवो विय। सो वतस्साहन्ति सो वत अस्सं अहं। सो 
राजा विय अहम्पि भवेय्यं, कथं पुञ्जानि करेय्यं, यदि पुञ्जानि उळारानि करेय्यन्ति योजना। “सो वतस्स' स्स'न्ति पाठे 
सो राजा अस्स अहं अस्सं वत, यदि पुञ्ञानि करेय्यन्ति योजना । तेनाह “अयमेवत्थो ति । अस्सन्ति उत्तमपुरिसप्पयोगे 
अहं-सद्दो अप्पयुत्तोपि पयुत्तो एव होति। यावजीवं न सक्खिस्सामि दातुन्ति यावजीवं दानत्थाय उस्साहं करोन्तोपि यं 

राजा एकं दिवसं देति, ततो सतभागम्पि दातुं न सक्खिस्सामि । तस्मा पब्बजिस्सामीति पब्बज्जायं उस्साहं कत्वाति 
योजना । 


कायेन संबुतोति कायेन संवरितब्बं कायद्वारेन पवत्तनकं पापधम्मं संवरित्वा विहरेय्याति अयमेत्थ अत्थोति आह 
"कायेन पिहितो हुत्वा”तिआदि। घासच्छादनेन परमतायाति घासच्छादनपरियेसने सल्लेखवसेन परमताय, 
उक्कट्ठभावे सण्ठितो घासच्छादनमेव वा परमं परा कोटि एतस्स, न ततो परं किञ्चि आमिसजातं परियेसति पच्चासिसति 
चाति घासच्छादनपरमो, तब्भावो घासच्छादनपरमता, तस्सा घासच्छादनपरमताय। विवेकट्टकायानन्ति गणसङ्गणिकतो 
पविवित्ते ठितकायानं । नेक्खम्माभिरतानन्ति झानाभिरतानं | ताय एव झानाभिरतिया परमं उत्तमं वोदानं विसुद्धि पत्तताय 
परमवोदानप्पत्तानं। किलेसूपधिअभिसङ्घारूपधीनं अच्चन्तविगमेन निरुपधीनं। विसङ्कारगतानन्ति अधिगतनिब्बानानं । 
एत्थ च पठमो विवेको इतरेहि द्वीहि विवेकेहि सहापि पत्तब्बो विनापि, तथा दुतियो। ततियो पन इतरेहि द्वीहि सहेव पत्तब्बो, 
न विनाति ददुब्बं । गणे जनसमागमे सन्निपतनं गणसङ्गणिका, तं पहाय एको विहरति चरति पुग्गलवसेन असहायत्ता। 
चित्ते किलेसानं सन्निपतनं चित्तकिलेससङ्गणिका, तं पहाय एको विहरति किलेसवसेन असहायत्ता। मग्गस्स 
एकचित्तक्खणिकत्ता, गोत्रभुआदीनञ्च आरम्मणमत्तत्ता न तेसं वसेन सातिसया निब्बुतिसुखसम्फुसना, 
फलसमापत्तिनिरोधसमापत्तिवसेन सातिसयाति आह “फलसमापत्ति वा निरोधसमापत्ति वा पविसित्वा”ति। 
फलपरियोसानो हि निरोधोति। 


१८४. अभिहरित्वाति अभिमुखीभावेन नेत्वा। “अहं चीवरादीहि पयोजनं साधेस्सामी”ति वचनसेसो। सप्पायन्ति 
सब्बगेलञ्ञपहरणवसेन उपकारावहं। भाविना अनत्थतो परिपालनवसेन गोपना रक्खागृत्ति। पच्चुप्पन्नस्स निसेधवसेन 
आवरणगुत्ति। 


दुतियसन्दिट्रिकसामञ्ञफलवण्णना 


९८६. कसतीति कसिं करोति। गहपतिकोति एत्थ क-सद्दो अप्पत्थोति आह “एकगेहमत्ते जेटुको ति, तेन 
अनेककुलजेटुकभावं पटिक्खिपति। करं करोतीति करं सम्पादेति। बड़ेतीति उपरूपरि सम्पादनेन वड्टेति। एवं अप्पम्पि 
पहाय पब्बजितुं दुक्करन्ति अयमत्थो लटुकिकोपमसुत्तेन (म० नि० २.१५१, १५२) दीपेतब्बो । तेनाह “सेय्यथापि, उदायि, 
पुरिसो दलिद्दो अस्सको अनाळिहयो, तस्सस्स एकं अगारकं ओलुग्गविलुग्गं काकातिदायिं नपरमरूप” न्ति वित्थारो। यदि 
अप्पम्पि भोगं पहाय पब्बजितुं दुक्करं, कस्मा दासवारे भोगग्गहणं न कतन्ति आह “दासवारे पना तिआदि। यथा च 
दासस्स भोगापि अभोगा परायत्तभावतो, एवं जातयो पीति दासवारे जातिपरिवड्टग्गहणम्पि न कतन्ति दडुब्ब । 


पणीततरसामञ्ञफलवण्णना 


१८९. एवरूपाहीति यथावुत्तदासकस्सकूपमासदिसाहि उपमाहि सामञ्ञफलं दीपेतुं पहोति भगवा सकलम्पि 
रत्तिन्दिवं ततो भिस्योपि अनन्तपटिभानताय विचित्तनयदेसनभावतो। तथापीति सतिपि देसनाय 
उत्तरुत्तराधिकनानानयविचित्तभावे। 


एकत्थमेतं पदं साधुसहस्सेव क-कारेन वड्डित्वा वृत्तत्ता, तेनेव साधुक-सद्दस्स अत्थं वदन्तेन अत्थुद्धारवसेन साधु- 
सद्दो उदाहटो। आयाचनेति अभिमुखयाचने, अभिपत्थनायन्ति अत्थो। सम्पटिच्छनेति पटिग्गण्हने। सम्पहंसनेति 

संविज्जमानगुणवसेन हंसने तोसने, उदग्गताकरणेति अत्थो। धम्मरुचीति पुञ्जकामो | पञ्ञाणवाति पञ्ञवा। 
अहुब्भोति अदूसको, अनुपघातकोति अत्थो। इधापीति इमस्मिं सामञ्ञफलेपि । अयं साधु-सद्दो। दळहीकम्मेति सक्कच्च 
किरियायं । आणत्तियन्ति आणापने। “सुणोहि साधुकं मनसि करोही 'ति हि वृत्ते साधुक-सद्देन सवनमनसिकारानं 
सक्कच्चकिरिया विय तदाणापनम्पि जोतितं होति, आयाचनत्थता विय चस्स आणापनत्थता वेदितब्बा । सुन्दरेपीति 
सुन्दरत्थेपि। इदानि यथावुत्तेन साधुक-सददस्स अत्थत्तयेन पकासितं विसेसं दस्सेतुं “दळहीकम्मत्थेन ही तिआदि वृत्तं । 


मनसि करोहीति एत्थ मनसिकारो न आरम्मणपटिपादनलक्खणो, अथ खो 
बीथिपटिपादनजवनपटिपादनमनसिकारपुब्बकं चित्ते उपनलक्खणोति दस्सेन्तो ““आवज्जा तिआदिमाह | 
सोतिन्द्रियविक्खेपवारणं सवने नियोजनवसेन किरियन्तरपटिसेधनभावतो, सोतं ओदहाति अत्थो। 
मनिन्द्रियविक्खेपवारणं अञ्ञचिन्तापटिसेधनतो | ब्यञ्जनविपल्लासग्गाहवारणं “साधुक न्ति विसेसेत्वा वृत्तत्ता। 
पच्छिमस्स अत्थविपल्लासग्गाहवारणेपि एसेव नयो। धारणूपपरिक्खादीसूति आदि-सद्देन तुलनतीरणादिके, दिट्टिया 
सुप्पटिविधे च सङ्गण्हाति । सब्यञ्जनोति एत्थ यथाधिप्पेतमत्थं व्यञ्जयतीति व्यञ्जनं, सभावनिरुत्ति। सह ब्यञ्जनेनाति 
सब्यञ्जनो, ब्यञ्जनसम्पन्नोति अत्थो। सात्थोति अरणीयतो उपगन्तब्बतो अनुधातब्बतो अत्थो, चतुपारिसुद्भिसीलादिको। 
तेन सह अत्थेनाति सात्थो, अत्थसम्पन्नोति अत्थो । धम्मगम्भीरोतिआदीसु धम्मो नाम तन्ति। देसना नाम तस्सा मनसा 
ववत्थापिताय तन्तिया देसना । अत्थो नाम तन्तिया अत्थो। पटिबेधो नाम तन्तिया, तन्तिअत्थस्स च यथाभूतावबोधो। 
यस्मा चेते धम्मदेसना अत्थप्पटिवेधा ससादीहि विय महासमुद्दो मन्दबुद्धीहि दुकखोगाहा, अलब्भनेय्यपतिट्ठा च, तस्मा 
गम्भीरा । तेन वृत्तं “यस्मा अयं धम्मो...पे०... साधुकं मनसि करोही ति । एत्थ च पटिवेधस्स दुक्करभावतो धम्मत्थानं, 
देसनाजाणस्स दुक्करभावतो देसनाय दुक्खोगाहता, पटिवेधस्स पन उप्पादेतुं असक्कुणेय्यताय, जाणुप्पत्तिया च 
दुक्करभावतो दुक्खोगाहता वेदितब्बा। देसनं नाम उद्दिसनं, तस्स निद्दिसनं भासनन्ति इधाधिप्पेतन्ति आह “वित्थारतो 
भासिस्सामी”ति। परिव्यत्तं कथनञ्हि भासनं, तेनाह “देसेस्सामीति...पे०... वित्थारदीपन'ˆन्ति। 


यथावृत्तमत्थं सुत्तपदेन समत्थेतुं “तेनाहा तिआदि वुत्तं। साळिकायिव निग्घोसोति साळिकाय आलापो विय 
मधुरो कण्णसुखो पेमनीयो। पटिभानन्ति सद्दो। उदीरयीति उच्चारीयति, वुच्चति वा। 


एवं वुत्त उस्साहजातोति एवं “सुणोहि साधुकं मनसि करोहि भासिस्सामी'ति वुत्ते “न किर भगवा सस्लेपेनेव 
देसेस्सति, वित्थारेनपि भासिस्सती"ति सञ्जातुस्साहो हुतुट्ठो हत्वा । 


१९०. “इधा ति इमिना वुच्चमानं अधिकरणं तथागतस्स उप्पत्तिद्ठानभूतं अधिप्पेतन्ति आह “देसापदेसे 
निपातो”ति। “स्वाय न्ति सामञ्जतो इधसइमत्तं गण्हाति, न यथाविसेसितब्बं इध-सहं । तथा हि वक्खति “कत्थचि 
पदपूरणमत्तमेवा"ति (दी० नि० अट्ट? १.१९०) | लोकं उपादाय वुच्चति लोक-सद्देन समानाधिकरणभावेन वुत्तत्ता। 
सेसपदद्वये पन पदन्तरसन्निधानमत्तेन तं तं उपादाय वुत्तता दडुब्बा। इध तथागतो लोकेति हि जातिखेत्तं, तत्थापि अयं 
चक्कवाळो “लोको "ति अधिप्पेतो। समणोति सोतापन्नो। दुतियो समणोति सकदागामी। वुत्तञ्हेतं “कतमो च भिक्खवे 
समणो? इध भिक्खवे भिक्खु तिण्णं संयोजनानं परिक्खया सोतापन्नो होती"तिआदि (अ० नि० ४.२४१)। “कतमो च 
भिक्खवे दुतियो समणो? इध भिक्खवे भिक्खु तिण्णं संयोजनानं परिक्खया रागदोसमोहानं तनुत्तातिआदि (अ० नि० 
४.२४१)। ओकासन्ति कञ्चि पदेसं। इधेव तिड्टुमानस्साति इमिस्सा एव इन्दसालगुहायं तिट्टमानस्स । 


पदप्रणमत्तमेव ओकासापदिसनस्सापि असम्भवतो अत्थन्तरस्स अबोधनतो। अरहन्ति आदयो सद्दा वित्थारिताति 

योजना। अत्थतो वित्थारणं सहमुखेनेव होतीति सह्दग्गहणं । यस्मा। “अपरेहिपि अट्ठहि कारणेहि भगवा 
तथागतोतिआदिना उदानट्ठकथादीसु, (उदा० अट्ट० १८; इतिवु० अट्ट० ३८) अरहन्ति आदयो विसुद्भिमग्गटीकायं अपरेहि 
पकारेहि वित्थारिता, तस्मातेसु वुत्तानयेनपि सो (विसुद्धि० टी० १.१२९, १३०) अत्थो वेदितब्बो । तथागतस्स 
सत्तनिकायन्तोगधताय “इध पन सत्तलोको अधिप्पेतो”ति वत्वा तत्थायं यस्मिं सत्तनिकाये यस्मिञ्च ओकासे उप्पज्जति, 
तं दस्सेतुं “सत्तलोके उप्पज्जमानोपि चा तिआदि वुत्तं। “तथागतो न देवलोके उप्पज्जती”तिआदीसु यं वत्तब्बं, तं 
परतो आगमिस्सति । सारप्पत्ताति कुलभोगिस्सरियादिवसेन सारभूता | ब्राह्मणगहपतिकाति 
ब्रह्मायुपोकखरसातिआदिव्राह्मणा चेव अनाथपिण्डिकादिगहपतिका च। 


“सुजाताया 'तिआदिना वृत्तेसु चतूसु विकप्पेसु पठमो विकप्पो बुद्धभावाय आसन्नतरपटिपत्तिदस्सनवसेन वुत्तो । 
आसन्नतराय हि पटिपत्तिया ठितो “उप्पज्जतीति” वुच्चति उप्पादस्स एकन्तिकत्ता, पगेव पटिपत्तिया मत्थके ठितो। दुतियो 
बुद्धभावावहपब्बज्जतो पट्ठाय आसन्नपटिपत्तिदस्सनवसेन, ततियो बुद्धकरधम्म पारिपूरितो पट्टाय बुद्धभावाय 
पटिपत्तिदस्सनवसेन। न हि महासत्तानं उप्पतिभवूपपत्तितो पड्ठाय बोधिसम्भारसम्भरणं नाम अत्थि। चतुत्थो 
बुद्भकरधम्मसमारम्भतो पट्टाय बोधिया नियतभावप्पत्तितो पभुति हि विञ्ञूहि “बुद्धो उप्पज्जती"ति वत्तुं सक्का उप्पादस्स 
एकन्तिकत्ता। यथा पन सन्दन्ति नदियोति सन्दनकिरियाय अविच्छेदमुपादाय वत्तमानप्पयोगो, एवं उप्पादत्थाय 
पटिपज्जनकिरियाय अविच्छेदमुपादाय चतूसु विकप्पेसु “उप्पज्जति नामा" ति वुत्तं । सब्बपठमं उप्पन्नभावन्ति चतूसु 
विकप्पेसु सब्बपठमं वुत्तं तथागतस्स उप्पन्नतासङ्कातं अत्थिभावं। तेनाह “उप्पन्नो होतीति अयज्हेत्थ अत्थो” ति। 


सो भगवाति यो “तथागतो अरह"'न्तिआदिना कित्तितगुणो, सो भगवा। “इमं लोक” न्ति नयिदं महाजनस्स 
सम्मुखमत्तं सन्धाय वुत्तं, अथ खो अनवसेसं परियादायाति दस्सेतुं “सदेवक”न्तिआदि वुत्तं, तेनाह “इदानि वत्तब्बं 
निदस्सेती ति । पजातत्ताति यथासकं कम्मकिलेसेहि निब्बत्तत्ता। पञ्चकामावचरदेवग्गहणं पारिसेसजायेन इतरेसं 
पदन्तरेहि सङ्गहितत्ता। सदेवकन्ति च अवयवेन विग्गहो समुदायो समासत्थो । छट्ुकामावचरदेवग्गहणं पच्चासत्तिआयेन | 
तत्थ हि सो जातो, तंनिवासी च । ब्रह्मकायिकादिब्रह्मग्गहणन्ति एत्थापि एसेव नयो। पच्चत्थिक ...पे०... 
समणब्राह्मणग्गहणन्ति निदस्सनमत्तमेतं अपच्चत्थिकानं, असमिताबाहितपापानञ्च समणब्राह्मणानं 
सस्समणब्राह्मणीवचनेन गहितत्ता। कामं “सदेवक 'न्तिआदि विसेसनानं वसेन सत्तविसयो लोकसद्दोति विञ्जायति 
तुल्ययोगविसयत्ता तेसं, “सलोमको सपक्खको”तिआदीसु पन अतुल्ययोगेपि अयं समासो लब्भतीति ब्यभिचारदस्सनतो 
पजागहणन्ति आह “पजावचनेन सत्तलोकग्गहण'न्ति। 


अरूपिनो सत्ता अत्तनो आनेञ्जविहारेन विहरन्ता दिब्बन्तीति देवाति इमं निब्बचनं लभन्तीति आह 
“सदेवकग्गहणेन अरूपावचरलोको गहितो ति । तेनाह “आकासानञ्चायतनूपगानं देवानं सहब्यत''न्ति (अ० नि० 
३.११७) | समारकग्गहणेन छकामावचरदेवलोको गहितो तस्स सविसेसं मारस्स वसे वत्तनतो। रूपी ब्रह्मलोको 
गहितो अरूपीब्रह्मलोकस्स विसुं गहितत्ता। चतुपरिसवसेनाति खत्तियादिचतुपरिसवसेन, इतरा पन चतस्सो परिसा 
समारकादिग्गहणेन गहिता एवाति। अवसेससब्बसत्तलोको नागगरुळादिभेदो। 


एत्तावता च भागसो लोकं गहेत्वा योजनं दस्सेत्वा इदानि तेन तेन विसेसेन अभागसो लोकं गहेत्वा योजनं दस्सेतुं 
“अपि चेत्था”तिआदि वुत्तं । तत्थ उक्कद्रुपरिच्छेदतोति उक्कंसगतिविजाननेन। पञ्चसु हि गतीसु देवगतिपरियापन्नाव 
सेट्ठा, तत्थापि अरूपिनो दूरसमुस्सारितकिलेसदुक्खताय, सन्तपणीत आनेञ्जविहारसमङ्गिताय, अतिदीघायुकतायाति 

एवमादीहि विसेसेहि अतिविय उक्कट्टा। “ब्रह्मा महानुभावो”तिआदि दससहस्सियं महान्रह्मुनो वसेन वदति। 
““उक्कटुपरिच्छेदतो”ति हि वृत्तं। अनुत्तरन्ति सेट नव लोकुत्तरं। भावानुक्कमोति भाववसेन परेसं अज्झासयवसेन 
“सदेवक'न्तिआदीनं पदानं अनुक्कमो । 


तीहाकारेहीति देवमारब्रह्मसहिततासङ्घातेहि तीहि पकारेहि तीसु पदेसूति “सदेवक `न्तिआवीसु तीसु पदेसु । तेन 
तेनाकारेनाति सदेवकत्तादिना तेन तेन पकारेन। तेधातुकमेव परियादिन्नन्ति पोराणा पनाहूति योजना । 


अभिञ्जाति य-कारलोपेनायं निद्देसो, अभिजानित्वाति अयमेत्थ अत्थोति आह “अभिञ्ञाय अधिकेन जाणेन 
जत्वा”ति। अनुमानादिपटिक्खेपोति अनुमानउपमानअत्थापत्तिआदिपटिक्खेपो एकप्पमाणत्ता। सब्बत्थ 
अप्पटिहतजाणचारताय हि सब्बपच्चकखा बुद्धा भगवन्तो । 


अनुत्तरं विवेकसुखन्ति फलसमापत्तिसुखं, तेन ठितिमिस्सापि [वीथिमिस्सापि (सारत्थ० टी० 
१,वेरञ्जकण्डवण्णनायं) धितिमिस्सापि (क)] कदाचि भगवतो धम्मदेसना होतीति हित्वापीति पि-सद्दग्गहणं | भगवा हि 
धम्मं देसेन्तो यस्मिं खणे परिसा साधुकारं वा देति, यथासुतं वा धम्मं पच्चवेक्खति, तं खणं पुब्बभागेन परिच्छिन्दित्वा 
फलसमापत्ति समापज्जति, यथापरिच्छेदञ्च समापत्तितो बुट्ठाय ठितट्वानतो पट्ठाय धम्मं देसेति। उग्घटितञ्जुस्स वसेन अप्पं 
वा विपञ्चितञ्जुस्स, नेय्यस्स वा वसेन बहुं वा देसेन्तो। धम्मस्स कल्याणता निय्यानिकताय, निय्यानिकता च सब्बसो 
अनवज्जभावेनेवाति आह “अनवज्जमेव कत्वा ति । देसकायत्तेन आणादिविधिना अभिसज्जनं पबोधनं देसनाति सा 
परियत्तिधम्मवसेन वेदितब्बाति आह “देसनाय ताव चतुप्पदिकायपि गाथाया”तिआदि। निदाननिगमनानिपि सत्थुनो 
देसनाय अनुविधानतो तदन्तोगधानि एवाति आह “निदानमादि, इदं एवोचाति परियोसान''न्ति। 


सासितब्बपुग्गलगतेन यथापराधादिसासितब्बभावेन अनुसासनं तदङ्गविनयादिवसेन विनयनं सासनन्ति तं 
पटिपत्तिधम्मवसेन वेदितब्बन्ति आह “सीलसमाधिविपस्सना”तिआदि। कुसलानं धम्मानन्ति अनवज्जधम्मानं 
सीलस्स, समथविपस्सनानञ्च सीलदिट्टीनं आदिभावो तं मूलकत्ता उत्तरिमनुस्सधम्मानं। अरियमग्गस्स अन्तद्वयविगमेन 
मञ्झिमपटिपदाभावो विय, सम्मापटिपत्तिया आरब्भनिप्फत्तीनं वेमज्झत्तापि मज्झभावोति वुत्तं । “अत्थि भिक्खवे...पे०... 
मज्झं नामा”ति। फलं परियोसानं नाम सउपादिसेसतावसेन, निब्बानं परियोसानं नाम अनुपादिसेसतावसेन। इदानि 
तेसं द्विन्नम्पि सासनस्स परियोसानतं आगमेन दस्सेतुं “एतदत्थमिदन्तिआदि आह | इध देसनाय 
आदिमज्झपरियोसानं अधिप्पेतं “सब्यञ्जन''न्तिआदि वचनतो। तस्मिं तस्मि अत्थे कतावधिसद्दप्पबन्धो गाथावसेन, 
सृत्तवसेन च ववत्थितो परियत्तिधम्मो, यो इध “देसना”ति वुत्तो, तस्स पन अत्थो विसेसतो सीलादि एवाति आह “भगवा 
हि धम्मं देसेन्तो...पे०... दस्सेती ति । तत्थ सीलं दस्सेत्वाति सीलग्गहणेन ससम्भारं सीलं गहितं, तथा मग्गग्गहणेन 
ससम्भारो मग्गोति तदुभयवसेन अनवसेसतो परियत्ति अत्थं परियादियति । तेनाति सीलादिदस्सनेन। अत्थवसेन हि इध 
देसनाय आदिकल्याणादिभावो अधिप्पेतो। कथिकसण्ठितीति कथिकस्स सण्ठानं कथनवसेन समवट्टानं । 


न सो सात्थं देसेति निय्यानत्थविरहतो तस्सा देसनाय। एकब्यञ्जनादियृत्ता वाति सिथिलादिभेदेसु ब्यञ्जनेसु 
एकणप्पकारेमेव, द्विपकारेमेव वा ब्यञ्जनेन युत्ता वा दमिळभासा विय । विवटकरणताय ओट्ठे अफुसापेत्वा उच्चारेतब्बतो 
सब्बनिरोडुब्यञ्जना वा किरातभासा विय। सब्बस्सेव [सब्बत्थेव (सारत्थ० टी० १.वेरञ्जकण्डवण्णनायं १)] 
विस्सज्जनीययुत्तताय सब्बविस्सद्रुब्यञ्जना वा सवरभासा [यवनभासा (सारत्थ० टी० १.वेरञ्जकण्डवण्णनायं)] विय। 
सब्बस्सेव [सब्बत्थेव (सारत्थ० टी० १.वेरञ्जकण्डवण्णनायं)] सानुसारताय सब्बनिग्गहितब्यञ्जना वा 

पारसिकादिमिलक्खुभासा विय । सब्बापेसा ब्यञ्जनेकदेसवसेन पवत्तिया अपरिपुण्णब्यञ्जनाति कत्वा 
““अब्यञ्जना ति वुत्ता। 


ठानकरणानि सिथिलानि कत्वा उच्चारेतब्बं अक्खरं पञ्चसु वग्गेसु पठमततियन्ति एवमादि सिथिलं। तानि 
असिथिलानि कत्वा उच्चारेतब्बं अकखरं वग्गेसु दुतियचतुत्थन्ति एवमादि धनितं। द्विमत्तकालं दीघं। एकमत्तकालं रस्सं 
तदेव लहुकं। लहुकमेव संयोगपरं, दीघञ्च गरुकं। ठानकरणानि निग्गहेत्वा उच्चारेतब्बं निग्गहितं। परेन सम्बन्धं कत्वा 
उच्चारेतब्बं सम्बन्धं। तथा नसम्बन्धं ववत्थितं। ठानकरणानि निस्सट्ठानि कत्वा उच्चारेतब्बं विमृत्तं। दसधाति एवं 
सिथिलादिवसेन ब्यञ्जनबुद्भिया अक्खरुप्पादकचित्तस्स सब्बाकारेन पभेदो। सब्बानि हि अक्खरानि चित्तसमुड्ठानानि 
यथाधिप्पेतत्थं ब्यञ्जनतो ब्यञ्जनानि चाति। 


अमक्खेत्वाति अमिलेच्छेत्वा, अविनासेत्वा, अहापेत्वाति वा अत्थो। भगवा यमत्थं जापेतुं एकं गाथं, एकं वाक्यं वा 
देसेति, तमत्थं ताय देसनाय परिमण्डलपदब्यञ्जनाय एव देसेतीति आह “परिपुण्णब्यञ्जनमेव कत्वा धम्मं देसेती ति। 
इध केवलसह्दो अनवसेसवाचको, न अवोमिस्सकादिवाचकोति आह '"सकलाधिवचन "न्ति । परिपुण्णन्ति सब्बसो 
पुण्णं, तं पन केनचि ऊनं, अधिकं वा न होतीति ` अनूनाधिकवचन' न्ति वत्तं । तत्थ यदत्थं देसितो, तस्स साधकत्ता 
अनूनता वेदितब्बा, तब्बिधुरस्स पन असाधकत्ता अनधिकता। सकलन्ति सब्बभागवन्तं । परिपुण्णन्ति सब्बसो 
परिपुण्णमेव, तेनाह “एकदेसनापि अपरिपुण्णा नत्थी”ति। अपरिसुद्धा देसना होति तण्हाय संकिलिटटत्ता। लोकामिसं 
चीवरादयो पच्चया तत्थ अगधितचित्तताय लोकामिसनिरपेक्खो। हितफरणेनाति हितूपसंहारेन। मेत्ताभावनाय 
करणभूताय मुदुहदयो। उल्लुम्पनसभावसण्ठितेनाति सकलसंकिलेसतो, वट्टदुक्खतो च उद्भरणाकाराबट्टितेन चित्तेन, 
कारुणाधिप्पायेनाति अत्थो। 


“इतो पट्ठाय दस्सामेव, एवञ्च दस्सामी”ति समादातब्बट्टेन बतं। पण्डितपञ्जत्तताय सेटुट्देन ब्रह्मं ब्रह्मानं वा चरियन्ति 
ब्रह्मचरियं दानं | मच्छरियलोभादिनिग्गण्हनेन सुचिण्णस्स। इद्धीति देविद्धि । जुतीति पभा, आनुभावो वा। 
बलवीरियूपपत्तीति एवं महता बलेन च वीरियेन च समन्नागमो । पुञ्जन्ति पुञ्जफलं । वेय्यावच्चं ब्रह्मचरियं सेट्ठा 
चरियाति कत्वा। एस नयो सेसेपि। 


तस्माति यस्मा सिक्खत्तयसङ्गहं सकलं सासनं इध “ब्रह्मचरिय न्ति अधिप्पेतं तस्मा। “ब्रह्मचरिय'न्ति इमिना 
समानाधिकरणानि सब्बपदानि योजेत्वा अत्थं दस्सेन्तो “सो धम्मं देसेति...पे०... पकासेतीति एवमेत्थ अत्थो 
दटुब्बो”ति आह। 


१९१. वुत्तप्पकारसम्पदन्ति यथावुत्तं आदिकल्याणतादिगुणसम्पदं, दूरसमुस्सारितमानस्सेव सासने सम्मापटिपत्ति 
सम्भवति, न मानजातिकस्साति आह “निहतमानत्ता ति । उस्सन्नत्ताति बहुलभावतो। भोगारोग्यादिवत्थुका मदा 
सुप्पहेय्या होन्ति निमित्तस्स अनवत्थानतो, न तथा कुलविज्जामदा, तस्मा खत्तियब्राह्मणकुलानं पब्बजितानम्पि जातिविज्जा 
निस्साय मानजप्पनं दुप्पजहन्ति आह “येभुय्येन हि...पे०... मानं करोन्ती”ति। विजातितायाति निहीनजातिताय। 
पतिड्रातुं न सक्कोन्तीति सुविसुद्धं कत्वा सीलं रक्खितुँ न सक्कोन्ति। सीलवसेन हि सासने पतिट्ठा, पतिट्टातुन्ति वा 
सच्चपटिवेधेन लोकुत्तराय पतिड्टाय पतिट्ठातुँ। सा हि निप्परियायतो सासने पतिट्ठा नाम, येभुय्येन च उपनिस्सयसम्पन्ना 
सुजाता एव होन्ति, न दुज्जाता। 

परिसुद्धन्ति रागादीनं अच्चन्तमेव पहानदीपनतो निरुपक्किलेसताय सब्बसो परिसुद्धं । सद्धं पटिलभतीति 
पोथुज्जनिकसद्भावसेन सद्दहति । विञ्जूजातिकानञ्हि धम्मसम्पत्तिग्गहणपुब्बिका सद्धा सिद्धि 
धम्मप्पमाणधम्मप्पसन्नभावतो। “सम्मासम्बुद्धो वत सो भगवा, यो एवं स्वाक्खातधम्मो "ति सद्धं पटिलभति। 
जायम्पतिकाति घरणीपतिका। कामं “जायम्पतिका' ति वृत्ते घरसामिकघरसामिनीवसेन द्विन्नंयेव गहणं विञ्ञायति । 
यस्स पन पुरिसस्स अनेका पजापतियो, तत्थ किं वत्तब्बं, एकायापि संवासो सम्बाधोति दस्सनत्थं “द्वे ”ति वुत्तं । रागादिना 
सकिञ्चनड्रेन, खेत्तवत्थु आदिना सपलिबोधट्टेन रागरजादीनं आगमनपथतापि उद्ठानट्ठानता एवाति द्वेपि वण्णना एकत्था, 
ब्यञ्जनमेव नानं। अलग्गनड्रेनाति अस्सज्जनट्रेन अप्पटिबद्धभभावेन। एवं अकुसलकुसलप्पवत्तीनं ठानभावेन 
घरावासपब्बज्जानं सम्बाधब्भोकासतं दस्सेत्वा इदानि कुसलप्पवत्तिया एव अद्ठानट्ठानभावेन तेसं तं दस्सेतुं 
“अपिचा 'तिआदि वुत्तं । 


सङ्घेपकथाति विसुं विसुं पदुद्भारं अकत्वा समासतो अत्थवण्णना। एकम्पि दिवसन्ति एकदिवसमत्तम्पि। अखण्डं 
कत्वाति दुक्कटमत्तस्सपि अनापज्जनेन अखण्डितं कत्वा । किलेसमलेन अमलीनन्ति तण्हासंकिलेसादिना असंकिलिड्टं 
कत्वा। परियोदातद्रेन निम्मलभावेन सङ्घं विय लिखितं धोतन्ति सङ्कलिखितन्ति आह ““धोतसङ्कसप्पटिभाग'ˆन्ति। 
““अज्झावसता"ति पदप्पयोगेन “अगार” न्ति भुम्मत्थे उपयोगवचनन्ति आह “अगारमज्झे ति । कसायेन रत्तानि वत्थानि 
कासायानीति आह “कसायरसपीतताया ति | परिदहित्वाति निवासेत्वा चेव पारुपित्वा च। अगारवासो अगारं 
उत्तरपदलोपेन, तस्स वड्टिआवहं अगारस्स हितं। 


१९२. भोगक्खन्धोति भोगसमुदायो। आबन्धनट्रेनाति “पुत्तो नत्तातिआदिना पेमवसेन सपरिच्छेदं बन्धनट्टेन । 
“अम्हाकमेते ति जायन्तीति ञाती। पितामहपितुपुत्तादिवसेन परिवत्तनड्वेन परिवट्टो। 


१९३. पातिमोक्खसंवरसंवुतोति पातिमोक्खसंवरेन पिहितकायवचीद्वारो, तथाभूतो च यस्मा तेन संवरेन उपेतो नाम 
होति, तस्मा वृत्तं “पातिमोक्खसंवरेन समन्नागतो”ति। “आचारगोचरसम्पन्नो तिआदि तस्सेव 
पातिमोक्खसंवरसमन्नागमस्स पच्चयदस्सनं । अप्पमत्तकेसूति असञ्चिच्च आपन्नअनुखुद्दकेसु चेव सहसा 
उप्पन्नअकुसलचित्तुप्पादेसु च । भयदस्सावीति भयदस्सनसीलो । सम्मा आदियित्वाति सक्कच्चं यावजीवं 
अवीतिक्कमवसेन आदियित्वा। तं तं सिक्खापदन्ति तं तं सिक्खाकोट्ठासं । एत्थाति एतस्मिं “पातिमोक्खसंवरसंवुतो'ति 
पाठे । सङ्केणोति सङ्घेपवण्णना । वित्थारो विसुद्धिमग्गे (विसुद्धि० १.१४) वुत्तो, तस्मा सो तत्थ, तंसंवण्णनाय (विसुद्धि० 
टी० १.१४) च वुत्तनयेन वेदितब्बो । 


आचारगोचरग्गहणेनेवाति “ आचारगोचरसम्पन्नो”ति वचनेनेव। तेनाह “कुसले कायकम्मवचीकम्मे 
गहितेपी ति । अधिकवचनं अञ्ञमत्थं बोधेतीति कत्वा तस्स आजीवपारिसुद्भिसीलस्स उप्पत्तिद्वारदस्सनत्थं...पे०... 
कुसलेनाति वुत्त, सब्बसो अनेसनप्पहानेन अनवज्जेनाति अत्थो। यस्मा “कतमे च थपति कुसला सीला कुसलं 
कायकम्मं कुसलं वचीकम्म"'न्ति (म° नि० २.२६५) सीलस्स कुसलकायवचीभावं दस्सेत्वा “आजीवपरिसुद्भम्पि खो अहं 
थपति सीलस्मिं बदामी”ति (म० नि० २.२६५) एवं पवत्ताय मुण्डिकसुत्तदेसनाय “कायकम्मवचीकम्मेन समन्नागतो 
कुसलेन, परिसुद्धाजीवो”ति अयं देसना एकसङ्गहा अञ्ञदत्थु संसन्दति समेतीति दस्सेन्तो आह “मुण्डिकसुत्तवसेन वा 
एवं वुत्त न्ति। सीलस्मिं वदामीति “सील''न्ति वदामि, “सीलस्मिं अन्तोगधं परियापन्न' न्ति वदामीति वा अत्थो। 
परियादानत्थन्ति परिग्गहत्थं । 

तिविधेन सीलेनाति चूळसीलं मज्झिमसीलं महासीलन्ति एवं तिविधेन सीलेन। मनच्छट्रेसु इन्द्रियेसु, न 
कायपञ्चमेसु। यथालाभयथाबलयथासारुप्पप्पकारवसेन तिविधेन सन्तोसेन। 


चूळमज्झिममहासीलवण्णना 


१९४-२१९. “सीलस्मि न्ति इदं निद्धारणे भुम्मन्ति आह “एकं सीलं होतीति अत्थो"ति। अयमेव अत्थोति 
पच्चत्तवचनत्थो एव । ब्रह्मजालेति ब्रह्मजालवण्णनायं (दी० नि० अट्ट० १.७)। 


२१२. अत्तानुवादपरानुवाददण्डभयादीनि असंवरमूलकानि। सीलस्सासंवरतोति सीलस्स असंवरणतो, 
सीलसंवराभावतोति अत्थो। भवेय्याति उप्पज्जेय्य। यथाविधानविहितेनाति यथाविधानसम्पादितेन। 
अविप्पटिसारादिनिमित्तं उप्पन्नचेतसिकसुखसमुड्ञानेहि पणीतरूपेहि फुट्टसरीरस्स उळारं कायिकं सुखं भवतीति आह 
“अविप्पटिसार...पे०... पटिसंवेदेती”ति। 


इन्द्रियसंवरकथावण्णना 


२१३. विसेसो कम्मत्थापेकखताय सामञ्जस्स न तेहि परिचत्तोति आह “चक्खु-सद्दो कत्थचि बुद्धचक्खुम्हि 
वत्तती”ति। विज्जमानमेव हि अभिधेय्ये विसेसत्थं विसेसन्तरनिवत्तनवसेन विसेससद्दो विभावेति, न अविज्जमानं । 
सेसपदेसुपि एसेव नयो। अञ्ञेहि असाधारणं बुद्धानंयेव चक्खुदस्सनन्ति बुद्धचक्खु, आसयानुसयञाणं, 
इन्द्रियपरोपरियत्तजाणञ्च । समन्ततो सब्बसो दस्सनद्रेन समन्तचक्खु, सब्बञ्जुतञ्ञाणं। अरियमग्गत्तयपञ्ञाति हेट्टिमे 
अरियमग्गत्तये पञ्जा। इधाति “चक्खुना रूप"न्ति इमस्मिं पाठे। अयं चक्खु-सद्दो पसाद...पे०... वत्तति निस्सयवोहारे 
निस्सितस्स वत्तब्बतो यथा। “मञ्चा उक्कुट्टिं करोन्ती”ति। असम्मिस्सन्ति किलेसदुक्खेन अवोमिस्सं। तेनाह 
““परिसुद्ध''न्ति। सति हि सुविसुद्धे इन्द्रियसंवरे, पधानभूतपापधम्मविगमेन अधिचित्तानुयोगो हत्थगतो एवं होतीति आह 
"*अधिचित्तसुखं पटिसंवेदेती ति । 


सतिसम्पजञ्ञजकथावण्णना 


२१४. समन्ततो, पक्रं वा सविसेसं जानातीति सम्पजानो, सम्पजानस्स भावो सम्पजज्जं, तथापवत्तञाणं। तस्स 
विभजनं सम्पजञ्ञभाजनीयं, तस्मिं सम्पजञ्ञभाजनीयम्हि। अभिक्कमनं अभिक्कन्तन्ति आह “अभिक्कन्तं वुच्चति 
गमन न्ति। तथा पटिक्कमनं पटिक्कन्तन्ति आह ““पटिक्कन्तं निवत्तन''न्ति। निवत्तनन्ति च निवत्तिमत्तं । निवत्तित्वा 
पन गमनं गमनमेव। अभिहरन्तोति गमनवसेन कायं उपनेन्तो। ठाननिसज्जासयनेसु यो गमनविधुरो कायस्स पुरतो 
अभिहारो, सो अभिक्कमो, पच्छतो अपहरणं पटिक्कमोति दस्सेन्तो “ठानेपी”तिआदिमाह। आसनस्साति 
पीठकादिआसनस्स | पुरिमअङ्गाभिमुखोति अटनिकादिपुरिमावयवाभिमुखो । संसरन्तोति संसप्पन्तो । पच्चासंसरन्तोति 
पटिआसप्पन्तो। “एसेव नयो ति इमिना निपन्नस्सेव अभिमुखसंसप्पनपटिआसप्पनानि निदस्सेति। 


सम्मा पजाननं सम्पजानं, तेन अत्तना कातब्बकिच्चस्स करणसीलो सम्पजानकारीति आह “सम्पजञ्ञेन 
सब्बकिच्चकारी ति । सम्पजानसद्दस्स सम्पजञ्ञपरियायता पुब्बे वुत्ता एव। सम्पजञ्ञं करोतेवाति अभिक्कन्तादीसु 
असम्मोहं उप्पादेति एव। सम्पजञ्ञस्स वा कारो एतस्स अत्थीति सम्पजानकारी। धम्मतो वड्डिसङ्घातेन सह अत्थेन 
वत्ततीति सात्थकं, अभिक्कन्तादि। सात्थकस्स सम्पजाननं सात्थकसम्पजञ्ञं। सप्पायस्स अत्तनो हितस्स सम्पजाननं 

सप्पायसम्पजञ्ञं। अभिक्कमादीसु भिवखाचारगोचरे, अञ्ञत्थापि च पवत्तेसु अविजहिते कम्मट्ठानसङ्काते गोचरे 
सम्पजञ्ञं गोचरसम्पजञ्ञं। अभिक्कमादीसु असम्मुय्हनमेव सम्पजञ्जं असम्मोहसम्पजञ्ञं। परिग्गहेत्वाति तूलेत्वा 
तीरेत्वा पटिसङ्घायाति, अत्थो। सङ्घदस्सनेनेव उपोसथपवारणादिअत्थं गमनं सङ्गहितं । असुभदस्सनादीति आदि-सद्देन 
कसिणपरिकम्मादीनं सङ्गहो दडुब्बो । सङ्घेपतो वुत्तमत्थं विवरितुं “चेतियं वा बोधिं वा दिस्वापि ही तिआदि वुत्तं । 
अरहत्तं पापुणातीति उक्कद्ठनिद्देसो एसो समथविपस्सनुप्पादनम्पि हि भिक्खुनो वड्डियेव । केचीति अभयगिरिवासिनो । 


तस्मि पनाति सात्थकसम्पजञ्जवसेन परिग्गहितअत्थे। “अत्थोति धम्मतो वड्डी”ति यं सात्थकन्ति अधिप्पेतं, तं 
सप्पायं एवाति सिया कस्सचि आसङ्काति तन्निवत्तनत्थं “चेतियदस्सन तावा तिआदि आरद्भं। चित्तकम्मरूपकानि 
वियाति चित्तकम्मकता पटिमायो विय, यन्तपयोगेन वा विचित्तकम्मा पटिमायो विय। असमपेक्खनं गेहस्सित 
अञ्ञाणुपेकखावसेन आरम्मणस्स अयोनिसो गहणं । यं सन्धाय वृत्तं। “चक्खुना रूपं दिस्वा उप्पज्जति उपेक्खा बालस्स 
मूळहस्स पुथुज्जनस्सा"तिआदि (म० नि० ३.३०८) | हत्थिआदिसम्मद्देन जीवितन्तरायो। विसभागरूपदस्सनादिना 
ब्रह्मचरियन्तरायो। 


पब्बजितदिवसतो पट्टाय भिक्खूनं अनुवत्तनकथा आचिण्णा, अननुवत्तनकथा पन तस्सा दुतिया नाम होतीति आह 
“द्वे कथा नाम न कथितपुब्बा”ति। एवन्ति “सचे पना”तिआदिकं सब्बम्पि वुत्ताकारं पच्चामसति, न “पुरिसस्स 
मातुगामासूभ"न्तिआदिकं वुच्चमानं । 


योगकम्मस्स पवत्तिद्ठानताय भावनाय आरम्मणं “कम्मट्ठान”न्ति वुच्चतीति आह “कम्मट्ठानसङ्कातं गोचर न्ति। 
उग्गहेत्वाति यथा उग्गहनिमित्तं उप्पज्जति, एवं उग्गहकोसल्लस्स सम्पादनवसेन उग्गहेत्वा। 


हरतीति कम्मड्टानं पवत्तेति, याव पिण्डपातपटिक्कमा अनुयुञ्जतीति अत्थो। न पच्चाहरतीति आहारूपयोगतो याव 
दिवाठानुपसङ्कमना कम्मट्ठानं न पटिनेति। सरीरपरिकम्मन्ति मुखधोवनादिसरीरपटिजग्गनं । द्वे तयो पल्लङ्केति द्वे तयो 
निसज्जावारे द्वे तीणि उण्हासनानि। तेनाह “उसुम गाहापेन्तो ति । कम्मट्ठानसीसेनेवाति कम्मट्ठानमुखेनेव कम्मट्ठानं 
अविजहन्तो एव, तेन “पत्तोपि अचेतनोतिआदिना (दी० नि० अट्ट० १.२१४) वकखमानं कम्मट्ठानं, यथापरिहरियमानं वा 
अविजहित्वाति दस्सेति। तथेबाति तिकखत्तुमेव। परिभोगचेतियतो सारीरिकचेतियं गरुतरन्ति कत्वा “चेतियं 
वन्दित्वा ति पुब्बकालकिरियाय वसेन वुत्तं। तथा हि अट्टकथायं “चेतियं बाधयमाना बोधिसाखा हरितब्बा' ति वुत्ता। 
बुद्धगुणानुस्सरणवसेनेव बोधियं पणिपातकरणन्ति आह “बुद्धस्स भगवतो सम्मुखा विय निपच्चकारं दस्सेत्वा ति। 
गामसमीपेति गामस्स उपचारद्ठाने। जनसङ्गहत्थन्ति “मयि अकथेन्ते एतेसं को कथेस्सती 'ति धम्मानुग्गहेन 
जनसङ्गहत्थं । तस्माति यस्मा “धम्मकथा नाम कथेतब्बा एवा”ति अट्टठकथाचरिया वदन्ति, यस्मा च धम्मकथा 
कम्मड्ठानविनिमुत्ता नाम नत्थि, तस्मा। कम्मड्रानसीसेनेवाति अत्तना परिहरियमानं कम्मड्ठानं अविजहन्तो तदनुगुणंयेव 
धम्मकथं कथेत्वा। अनुमोदनं वत्वाति एत्थापि “कम्मट्ठानसीसेनेवा”ति आनेत्वा सम्बन्धितब्बं । 


सम्पत्तपरिच्छेदेनेवाति परिचितो अपरिचितो”तिआदि विभागं अकत्वा सम्पत्तकोटिया एव, समागममत्तेनेवाति 
अत्थो। भयेति परचक्कादिभये । 


“Mकम्मजतेजो ति गहणिं सन्धायाह। कम्मट्ठानं वीथि नारोहति खुदापरिस्समेन किलन्तकायत्ता समाधानाभावतो। 
अवसेसद्वानेति यागुया अग्गहितद्ठाने। पोङ्कानुपोङ्कन्ति कम्मड्ठानुपट्ठानस्स अविच्छेददस्सनमेतं, यथा पाङ्कानुपोङ्घं पवत्ताय 

सरपटिपातिया अनविच्छेदो, एवमेतस्सपीति। 


निक्खित्तधुरो भावनानुयोगे। वत्तपटिपत्तिया अपूरणेन सब्बवत्तानि भिन्दित्वा। “कामेसु अवीतरागो होति, काये 
अवीतरागो, रूपे अवीतरागो, यावदत्थं उदरावदेहकं भुञ्जित्वा सेय्यसुखं पस्ससुखं मिद्भसुखं अनुयुत्तो विहरति, अञ्जतरं 
देवनिकायं पणिधाय ब्रह्मचरियं चरती"ति (दी० नि० ३.३२०; म० नि० १.१८६) एवं 
वुत्तपञ्चविधचेतोखिलविनिबन्धचित्तो। चरित्वाति पवत्तित्वा। 


गतपच्चागतिकवत्तवसेनाति भावनासहितंयेव भिक्खाय गतपच्चागतं गमनपच्चागमनं एतस्स अत्थीति 
गतपच्चागतिकं, तदेव वत्तं, तस्स वसेन। अत्तकामाति अत्तनो हितसुखं इच्छन्ता, धम्मच्छन्दवन्तोति अत्थो। धम्मो हि हितं 
तन्निमित्तकञ्च सुखन्ति। अथ वा विञ्जूनं निब्बिसेसत्ता, अत्तभावपरियापन्नत्ता च अत्ता नाम धम्मो, तं कामेन्ति 
इच्छन्तीति अत्तकामा। 


उसभं नाम वीसति यट्टियो। ताय सञ्ञजायाति ताय पासाणसञ्ञाय, एत्तकं ठानं आगताति जानन्ताति अधिप्पायो। 
सोयेव नयोति “अयं भिक्खू'तिआदिको यो ठाने वुत्तो, सो एव निसज्जायपि नयो। पच्छतो आगच्छन्तानं 
छिन्नभत्तभावभयेनपि योनिसोमनसिकारं परिबूहेति । मददन्ताति धञ्ञकरणट्ठाने सालिसीसानि मददन्ता। 


महापधानं पूजेस्सामीति अम्हाकं अत्थाय लोकनाथेन छवस्सानि कतं दुक्करचरियमेवाहं यथासत्ति पूजेस्सामीति। 
पटिपत्तिपूजा हि सत्थुपूजा, न आमिसपूजाति। “ठानचङ्कममेवा ति अधिट्ठातब्बइरियापथवसेन वुत्तं, न भोजनादिकालेसु 
अवस्सं कत्तब्बनिसज्जाय पटिक्खेपवसेन । 


वीथि ओतरित्वा इतो चितो च अनोलोकेत्वा पठममेव वीथियो सल्लक्खेतब्बाति आह “वीथियो 
सल्लक्खेत्वा”ति। यं सन्धाय वुच्चति “पासादिकेन अभिक्कन्तेना^ति, तं दस्सेतुं “तत्थ चातिआदि वृत्तं । “आहारे 
पटिक्कूलसञ्ञं उपट्ठुपेत्वा तिआदीसु यं वत्तब्बं, तं परतो आगमिस्सति। अङटुङ्गसमन्नागतन्ति “यावदेव इमस्स कायस्स 
ठितिया"तिआदिना (म० नि० १.२३; अ० नि० ६.५८; महानि० २०६) वुत्तेहि अट्टहि अङ्गेहि समन्नागतं कत्वा। “नेव 
दवाया 'तिआदि पटिक्खेपदस्सनं । 


पच्चेकबोधि सच्छिकरोति, यदि उपनिस्सयसम्पन्नो होतीति सम्बन्धो | एवं सब्बत्थ इतो परेसुपि । तत्थ 
पच्चेकबोधिया उपनिस्सयसम्पदा कण्पानं द्वे असङ्ख्येय्यानि, सतसहस्सञ्च तज्जापुञ्जजाणसम्भरणं । सावकबोधिया 
अग्गसावकानं असङ्ख्येय्यं, कप्पसतसहस्सञ्च, महासावकानं (थेरगा० अट्ट? २.१२८८) सतसहस्समेव 
तज्जापुञ्जजाणसम्भरणं । इतरेसं अतीतासु जातीसु विवट्टसन्निस्सयवसेन निब्बत्तितं निब्बेधभागियं कुसलं । बाहियो 
दारुचीरियोति बाहियविसये सज्जातसंवड्गताय बाहियो, दारुचीरपरिहरणेन दारुचीरियोति च समञ्जातो। सो हि आयस्मा 
“तस्मातिह ते, बाहिय, एवं सिक्खितब्बं 'दिड्दे दिट्मत्ते भविस्सति, सुते, मुते, विञ्ञाते विज्ञातमत्तं भविस्सती'ति, एवञ्हि 
ते बाहिय सिक्खितब्बं । यतो खो ते बाहिय दिट्ठे दिद्ठमत्तं भविस्सति, सुते, मुते, विञ्ञाते विञ्ञातमत्तं भविस्सति, ततो त्वं, 
बाहिय, न तेन। यतो त्वं, बाहिय, न तेन, ततो त्वं, बाहिय, न तत्थ । यतो त्वं, बाहिय, न तत्थ, ततो त्वं, बाहिय, नेविध न 
हुरं न उभयमन्तरेन। एसेवन्तो दुक्खस्सा”ति (उदा० १०) एत्तकाय देसनाय अरहत्तं सच्छाकासि । एवं सारिपुत्तत्थेरादीनं 
महापञ्जतादिदीपनानि सुत्तपदानि वित्थारतो वेदितब्बानि। 

तन्ति असम्मुय्हनं एवन्ति इदानि वुच्चमानमाकारेनेव वेदितब्बं । “ अत्ता अभिक्कमती ति इमिना अन्धपुथुज्जनस्स 
दिट्विगाहवसेन अभिक्कमे सम्मुय्हनं दस्सेति, “अहं अभिक्कमामी ति पन इमिना मानगाहवसेन। तदुभयं पन तण्हाय 
विना न होतीति तण्हगाहवसेनपि सम्मुय्हनं दस्सितमेव होति । “तथा असम्मुस्हन्तो "ति वत्वा तं असम्मुस्हनं येन 
घनविनिब्मोगेन होति, तं दस्सेन्तो ““अभिक्कमामीतिआदिमाह । तत्थ यस्मा वायोधातुया अनुगता तेजोधातु उद्धरणस्स 
पच्चयो। उद्धरणगतिका हि तेजोधातूति। उद्धरणे वायोधातुया तस्सा अनुगतभावो, तस्मा इमासं द्विन्नमेत्थ सामत्थियतो 
अधिमत्तता, इतरासञ्च ओमत्तताति दस्सेन्तो “एकेकपादुद्धरणे...पे०... बलवतियोति आह । यस्मा पन तेजोधातुया 
अनुगता वायोधातु अतिहरणवीतिहरणानं पच्चयो। तिरियगतिकाय हि वायोधातुया अतिहरणवीतिहरणेसु सातिसयो 
ब्यापारोति। तेजोधातुया तस्सा अनुगतभावो, तस्मा इमासं द्विन्नमेत्थ सामत्थियतो अधिमत्तता, इतरासञ्च ओमत्तताति 
दस्सेन्तो “तथा अतिहरणवीतिहरणेसू ति आह । सतिपि अनुगमकअनुगन्तब्बताविसेसे तेजोधातुवायोधातुभावमत्तं 
सन्धाय तथा-सहग्गहणं, | तत्थ अक्कन्तट्ठानतो पादस्स उक्खिपनं उद्धरणं। ठितड्ठानं अतिक्कमित्वा पुरतो हरणं 
अतिहरणं, खाणुआदिपरिहरणत्थं, पतिड्टितपादघट्टनपरिहरणत्थं वा पस्सेन हरणं बीतिहरणं। याव पतिड्टितपादो, ताव 
आहरणं अतिहरणं, ततो परं हरणं बीतिहरणन्ति अयं वा एतेसं विसेसो । 


यस्मा पथवीधातुया अनुगता आपोधातु वोस्सज्जनस्स पच्चयो। गरुतरसभावा हि आपोधातूति । वोस्सज्जने 
पथवीधातुया तस्सा अनुगतभावो, तस्मा तासं द्विन्नमेत्थ सामत्थियतो अधिमत्तता, इतरासञ्च ओमत्तताति दस्सेन्तो आह 
““वोस्सज्जने...पे०... बलवतियो ति । यस्मा पन आपोधातुया अनुगता पथवीधातु सन्निक्खेपनस्स पच्चयो, पतिड्टाभावे 
विय पतिड्टापनेपि तस्सा सातिसयकिच्चत्ता आपोधातुया तस्सा अनुगतभावो, तथा घट्टनकिरियाय पथवीधातुया वसेन 


सन्निरुज्झनस्स सिज्झनतो तत्थापि पथवीधातुया आपोधातुअनुगतभावो, तस्मा वृत्तं “तथा 
सन्निक्खेपनसन्निरुज्झनेसू ति । 


तत्थाति तस्मिं अभिक्कमने, तेसु वा वुत्तेसु उद्दरणादीसु कोट्ठासेसु । उद्धरणेति उद्धरणक्खणे । रूपारूपधम्माति 
उद्भरणाकारेन पवत्ता रूपधम्मा, तंसमुड्ापका अरूपधम्मा च। अतिहरणं न पापुणन्ति खणमत्तावड्ठानतो । तत्थ 
तत्थेवाति यत्थ यत्थ उप्पन्ना, तत्थ तत्थेव। न हि धम्मानं देसन्तरसङ्कमनं अत्थि। “पब्बं पब्ब तिआदि उद्भरणादिकोद्ठासे 
सन्धाय सभागसन्ततिवसेन वुत्तन्ति वेदितब्बं। अतिइत्तरो हि रूपधम्मानम्पि पवत्तिकखणो, गमनस्सादीनं, देवपृत्तानं 
हेहुपरियेन पटिमुखं धावन्तानं सिरसि पादे च बन्धखुरधारा समागमतोपि सीघतरो। यथा तिलानं भज्जियमानानं 
पटपटायनेन भेदो लक्खीयति, एवं सङ्कतधम्मानं उप्पादेनाति दस्सनत्थं “पटपटायन्ता ति वुत्तं । उप्पन्ना हि एकन्ततो 
भिज्जन्तीति। “सद्धि रूपेना ति इदं तस्स तस्स चित्तस्स निरोधेन सद्भि निरुज्झनकरूपधम्मानं वसेन वुत्तं, यं ततो 
सत्तरसमचित्तस्स उप्पादकखणे उप्पन्नं । अञ्ञथा यदि रूपारूपधम्मा समानक्खणा सियुं, “रूपं गरुपरिणामं 
दन्धनिरोध'न्तिआदिवचनेहि विरोधो सिया, तथा “नाहं भिक्खवे अञ्ञं एकधम्मम्पि समनुपस्सामि, यं एवं लहुपरिवत्तं, 
यथयिदं चित्त"न्ति (अ० नि० १.४८) एवं आदिपाळिया । चित्तचेतसिका हि सारम्मणसभावा यथाबलं अत्तनो 
आरम्मणपच्चयभूतमत्थं विभावेन्तो एव उप्पज्जन्तीति तेसं तंसभावनिप्फत्तिअनन्तरं निरोधो। रूपधम्मा पन अनारम्मणा 
पकासेतब्बा, एवं तेसं पकासेतब्बभावनिप्फत्ति सोळसहि चित्तेहि होतीति तङ्कणायुकता तेसं इच्छिता, 
लहुविञ्जाणविसयसङ्गतिमत्तप्पच्चयताय तिण्णं खन्धानं, विसयसङ्गतिमत्तताय च विञ्ञाणस्स लहुपरिवत्तिता, 
दन्धमहाभूतप्पच्चयताय रूपधम्मानं दन्धपरिवत्तिता। नानाधातुया यथाभूतजाणं खो पन तथागतस्सेव, तेन च 
पुरेजातपच्चयो रूपधम्मोव वुत्तो, पच्छाजातपच्चयो च तथेवाति रूपारूपधम्मानं समानक्खणता न युज्जतेव। तस्मा 
वुत्तनयेनेवेत्थ अत्थो वेदितब्बो। 

अञ्ञं उप्पज्जते चित्तं, अञ्ञ चित्तं निरुज्झतीति यं पुरिमुप्पन्नं चित्तं, तं अज्जं, तं पन निरुज्झन्तं अपरस्स 
अनन्तरादिपच्चयभावेनेव निरुज्झतीति तथालद्भपच्चयं अञ्जं उप्पज्जते चित्तं। यदि एवं तेसं अन्तरो लब्भेय्याति? नोति 
आह “अवीचि मनुप्पबन्धो ति, यथा वीचि अन्तरो न लब्भति, “तदेवेत''न्ति अविसेसविदू मञ्जन्ति, एवं अनु अनु 
पबन्धो चित्तसन्तानो रूपसन्तानो च नदीसोतोव नदियं उदकप्पवाहो विय वत्तति। 


अभिमुखं लोकितं आलोकितन्ति आह “पुरतो पेक्खन''न्ति। यस्मा यंदिसाभिमुखो गच्छति, तिट्ठति, निसीदति वा 
तदभिमुखं पेक्खनं आलोकितं, तस्मा तदनुगतविदिसालोकनं विलोकितन्ति आह “विलोकितं नाम 
अनुदिसापेक्खन' न्ति । सम्मज्जनपरिभण्डादिकरणे ओलोकितस्स, उल्लोकहरणादीसु उल्लोकितस्स, पच्छतो 
आगच्छन्तपरिस्सयस्स परिवज्जनादीसु अपलोकितस्स सिया सम्भवोति आह “इमिना वा मुखेन सब्बानिपि तानि 
गहितानेवा”ति। 


कायसक्खिन्ति कायेन सच्छिकतवन्तं, पच्चक्खकारिनन्ति अत्थो। सो हि आयस्मा विपस्सनाकाले “यमेवाहं 
इन्द्रियेसु अगुत्तद्वारतं निस्साय सासने अनभिरतिआदिविप्पकारं पत्तो, तमेव सुहु निग्गहेस्सामी ति उस्साहजातो 
बलवहिरोत्तप्पो, तत्थ च कताधिकारत्ता इन्द्रियसंबरे उक्कंसपारमिप्पत्तो, तेनेव नं सत्था “एतदग्गं भिक्खवे मम सावकानं 
भिक्खूनं इन्द्रियेसु गुत्तद्वारानं, यदिदं नन्दो' ति (३० नि० १.२३५) एतदग्गे ठपेसि। 


सात्थकता च सप्पायता च वेदितब्बा आलोकितविलोकितस्साति आनेत्वा सम्बन्धो । तस्माति 
कम्मट्ठानाविजहनस्सेव गोचरसम्पजञ्जभावतोति वुत्तमेवत्थं हेतुभावेन पच्चामसति। अत्तनो कम्मट्ठानवसेनेव 
आलोकनविलोकनं कातब्बं, खन्धादिकम्मड्डाना अञ्जो उपायो न गवेसितब्बोति अधिप्पायो। आलोकितादिसमञ्जापि 
यस्मा धम्ममत्तस्सेव पवत्तिविसेसो, तस्मा तस्स याथावतो पजाननं असम्मोहसम्पजञ्जन्ति दस्सेतुं “अब्भन्तरे तिआदि 
वुत्तं । चित्तकिरियवायोधातुविप्फारवसेनाति किरियमयचित्तसमुड्ठानाय वायोधातुया चलनाकारप्पवत्तिवसेन। अधो 
सीदतीति अधो गच्छति। उद्धे लङ्केतीति लङ्घ विय उपरि गच्छति। 


अङ्गकिच्चं साधयमानन्ति पधानभूतअङ्गकिच्चं निप्फादेन्तं हुत्वाति अत्थो। “पठमजवनेपि...पे०... न होती ति 
इदं पञ्चद्वारवीथियं “इत्थी पुरिसो"ति रज्जनादीनं अभावं सन्धाय वृत्तं । तत्थ हि आवज्जन वोइब्बपनानं अयोनिसो 
आवज्जनवोटुब्बनवसेन इट्ठे इत्थिरूपादिम्हि लोभमत्तं, अनिट्ठे च पटिघमत्तं उप्पज्जति, मनोद्वारे पन “इत्थी पुरिसो"ति 
रज्जनादि होति। तस्स पञ्चद्वारजवनं मूलं, यथावुत्तं वा सब्बं भवङ्गादि | एवं मनोद्वारजवनस्स मूलवसेन मूलपरिञ्ञा वुत्ता। 
आगन्तुकतावकालिकता पन पञ्चद्रारजवनस्सेव अपुब्बभाववसेन, इत्तरभाववसेन च वुत्ता। “हेहुपरियवसेन भिज्जित्वा 
पतितेसू ति हेट्टिमस्स उपरिमस्स च अपरापरं भङ्गप्पत्तिमाह। 


तन्ति जवनं, तस्स अयृत्तन्ति सम्बन्धो । आगन्तुको अब्भागतो । 


उदयब्बयपरिच्छिन्नो तावतको कालो एतेसन्ति तावकालिकानि। 


एतं असम्मोहसम्पजञ्ञं। समवायेति सामग्गियं । तत्थाति पञ्चक्खन्धवसेन आलोकनविलोकने पञ्ञायमाने 
तब्बिनिमृत्तो को एको आलोकेति, को विलोकेति। 

“०उपनिस्सयपच्चयो ति इदं सुत्तन्तनयेन परियायतो वुत्तं। सहजातपच्चयोति निदस्सनमत्तमेतं 
अञ्जमञ्जसम्पयृत्तअत्थिअविगतादिपच्चयानम्पि लब्भनतो । 


काले समञ्छितुं युत्तकाले समञ्छन्तस्स। तथा पसारेन्तस्साति एत्थापि । मणिसप्पो नाम एका सप्पजातीति वदन्ति । 
लळनन्ति कम्पनं, लीळाकरणं वा। 


उण्हपकतिको परिळाहबहुलकायो। सीलविदूसनेन अहितावहत्ता मिच्छाजीववसेन उप्पन्नं असप्पायं। 
“चीवरम्पि अचेतन न्तिआदिना चीवरस्स विय कायोपि अचेतनोति कायस्स अत्तसुञ्ञताविभावनेन 
“अब्भन्तरे तिआदिना वुत्तमेवत्थं परिदीपेन्तो इतरीतरसन्तोसस्स कारणं दस्सेति, तेनाह “तस्मा तिआदि। 


चतुपञ्चगण्ठिकाहतोति आहतचतुपञ्चगण्ठिको, चतुपञ्चगण्ठिकाहि वा आहतो तथा। 


अट्टविधोपि अत्थोति अट्टविधोषि पयोजनविसेसो महासिवत्थेरवादवसेन “इमस्स कायस्स ठितिया"तिआदिना (म० 
नि० १.२३, ४२२; म० नि० २.३८७; अ० नि० २.३४१; ८.९; ध० स० १३५५; विभ० ५१८; महानि० २०६) नयेन वृत्तो 
दटुब्बो। इमस्मिं पकखे “नेव दवायातिआदिना (म० नि० १.२३, ४२२; म० नि० २.३८७; ३० नि० ८.९; ध० स० 
१३५५; विभ० ५१८; महानि० २०६) नयेना 'ति पन पटिक्खेपङ्गदस्सनमुखेन देसनाय आगतत्ता वुत्तन्ति दडुब्बं । 


पथविसन्धारकजलस्स तंसन्धारकवायुना विय परिभुत्तस्स आहारस्स वायोधातुयाव आसये अवट्टानन्ति आह 
““बायोधातुवसेनेव तिट्ठती _ति। अतिहरतीति याव मुखा अभिहरति। वीतिहरतीति ततो कुच्छियं वीमिस्सं करोन्तो 
हरति। अतिहरतीति वा मुखद्रारं अतिक्कामेन्तो हरति। बीतिहरतीति कुच्छिगतं पस्सतो हरति, परिवत्तेतीति अपरापरं 
चारेति। एत्थ च आहारस्स धारणपरिवत्तनसञ्चुण्णनविसोसनानि पथवीधातुसहिता एव वायोधातु करोति, न केवलाति 
तानि पथवीधातुयापि किच्चभावेन वुत्तानि। अल्लत्तञ्च अनुपालेतीति यथा वायोधातु आदीहि अञ्जेहि विसोसनं न होति, 
तथा अल्लत्तञ्च अनुपालेति । तेजोधातूति गहणीसङ्काता तेजोधातु। सा हि अन्तोपविट् आहारं परिपाचेति। अञ्जसो 
होतीति आहारस्स पवेसनादीनं मग्गो होति। आभुजतीति परियेसनवसेन, अज्झोहरणजिण्णाजिण्णतादिपटिसंवेदनवसेन 
च आवज्जेति, विजानातीति अत्थो। तंतंविजाननस्स पच्चयभूतोयेव हि पयोगो “सम्मापयोगो' “ति वुत्तो। येन हि पयोगेन 
परियेसनादि निप्फज्जति, सो तब्बिसयविजाननम्पि निप्फादेति नाम तदविनाभावतो। अथ वा सम्मापयोगं सम्मापटिपत्ति 
मन्वाय आगम्म आभुजति समन्नाहरति। आभोगपुब्बको हि सब्बोपि विञ्ञाणब्यापारोति तथा वृत्तं 


गमनतोति भिवखाचारवसेन गोचरगामं उद्दिस्स गमनतो। परियेसनतोति गोचरगामे भिक्खत्थं आहिण्डनतो। 
परिभोगतोति आहारस्स परिभुञ्जनतो। आसयतोति पित्तादिआसयतो। आसयति एत्थ एकज्झं पवत्तमानोपि 
कम्मफलववत्थितो हुत्वा मरियादवसेन अञ्ञमञ्ञं असङ्करतो सयति तिट्ठति पवत्ततीति आसयो, आमासयस्स उपरि 
तिट्ठनको पित्तादिको। मरियादत्थो हि अयमाकारो। निधानन्ति यथाभृत्तो आहारो निचितो ह॒त्वा तिट्ठति एत्थाति निधानं, 
आमासयो। ततो निधानतो। अपरिपक्कतोति गहणीसङ्घातेन कम्मजतेजेन अविपक्कतो । परिपक्कतोति यथाभुत्तस्स 
आहारस विपक्कभावतो । फलतोति निप्फत्तितो । निस्सन्दतोति इतो चितो च निस्सन्दनतो। सम्मक्खनतोति सब्बसो 
मक्खनतो। अयमेत्थ सङ्घेपो, वित्थारो पन विसुद्धिमग्गसंवण्णनाय (विसुद्धि० टी० १.२९४) गहेतब्बो। 


सरीरतो सेदा मुच्चन्तीति वेगसंधारणेन उप्पन्नपरिळाहतो सरीरतो सेदा मुच्चन्ति। अञ्ञे च रोगा 

कण्णसूलभगन्दरादयो। अट्ठानेति मनुस्सामनुस्सपरिग्गहिते अयुत्तट्ठाने खेत्तदेवायतनादिके। कुद्धा हि अमनुस्सा, 
मनुस्सापि वा जीवितकखयं पापेन्ति । निस्सद्वत्ता नेव अत्तनो, कस्सचि अनिस्सज्जितत्ता, जिगुच्छनीयत्ता च न परस्स। 
उदकतुम्बतोति वेळुनाळिआदिउदकभाजनतो। तन्ति छड्टितउदकं । 


अद्धानइरियापथा चिरतरप्पवत्तिका दीघकालिका इरियापथा। मज्झिमा भिक्खाचरणादिवसेन पवत्ता। 
चुण्णियइरियापथा विहारे, अञ्ञत्थापि इतो चितो च परिवत्तनादिवसेन पवत्ताति वदन्ति। “गतेति गमने ति पुब्बे 
अभिक्कमपटिक्कमग्गहणेन गमनेनपि पुरतो पच्छतो च कायस्स अभिहरणं वुत्तन्ति इध गमनमेव गहितन्ति केचि। 


यस्मा महासिवत्थेरवादे अनन्तरे अनन्तरे इरियापथे पवत्तरूपारूपधम्मानं तत्थ तत्थेव निरोधदस्सनवसेन 
सम्पजानकारिता गहिताति तं सम्पजञ्जविपस्सनाचारवसेन वेदितब्बं । तेन वृत्तं “तयिद महासिवत्थेरेन वुत्तं 
असम्मोहधुरं महासतिपट्ठानसुत्ते अधिप्पेत”न्ति इमस्मिं पन सामञ्ञफले सब्बम्पि चतुब्बिधं सम्पजञ्ञं लब्भति 
यावदेव सामञ्जफलविसेसदस्सनपरत्ता इमिस्सा देसनाय । “सतिसम्पयुत्तस्सेवा ति इदं यथा सम्पजञ्ञस्स किच्चतो 
पधानता गहिता, एवं सतिया पीति दस्सनत्थं वृत्तं, न सतिया सब्भावमत्तदस्सनत्थं । न हि कदाचि सतिरहिता जाणप्पवत्ति 
अत्थि। “एतस्स हि पदस्स अयं वित्थारो”ति इमिना सतिया जाणेन समधुरतंयेब विभावेति । एतानि पदानीति 
“अभिक्कन्ते पटिक्कन्ते सम्पजानकारी होती 'तिआदीनि पदानि । विभत्तानेवाति विसुं कत्वा विभत्तानियेव, इमिनापि 
सम्पजञ्जस्स विय सतियापेत्थ पधानतमेव विभावेति 


मज्झिमभाणका पन भणन्ति - एको भिक्खु गच्छन्तो अञ्ञं चिन्तेन्तो अञ्जं वितक्केन्तो गच्छति, एको कम्मट्ठानं 
अविस्सज्जेत्वाव गच्छति । तथा एको तिइन्तो...पे०... निसीदन्तो...पे०... सयन्तो अञ्ञं चिन्तेन्तो अञ्जं वितक्केन्तो सयति, 
एको कम्मट्ठानं अविस्सज्जेत्वाव सयति, एत्तकेन पन न पाकटं होतीति चङ्कमनेन दीपेन्ति। यो हि भिक्खु चङ्कमं ओतरित्वा 
च चङ्कमनकोटियं ठितो परिग्गण्हाति “पाचीनचङ्कमनकोटियं पवत्ता रूपारूपधम्मा पच्छिमचङ्कमनकोटिं अप्पत्वा एत्थेव 
निरुद्धा, पच्छिमचङ्कमनकोटियं पवत्तापि पाचीनचङ्कमनकोटिं अप्पत्वा एत्थेव निरुद्धा, चङ्कमनमज्झे पवत्ता उभो कोटियो 
अप्पत्वा एत्थेव निरुद्धा, चङ्कमने पवत्ता रूपारूपधम्मा ठानं अप्पत्वा एत्थेव निरुद्धा, ठाने पवत्ता निसज्जं अप्पत्वा एत्थेव 
निरुद्धा, निसज्जाय पवत्ता सयनं अप्पत्वा एत्थेव निरुद्धाति एवं परिग्गण्हन्तो परिग्गण्हन्तोयेव भवङ्गं ओतरति। उद्टहन्तो 
कम्मट्ठानं गहेत्वाव उट्ठुहति, अयं भिक्खु गतादीसु सम्पजानकारी नाम होतीति। एवम्पि न सोत्ते कम्मद्ठान॑ अविभूतं होति, 
तस्मा भिक्खु याव सक्कोति, ताव चङ्कमित्वा ठत्वा निसीदित्वा सयमानो एवं परिग्गहेत्वा सयति “कायो अचेतनो, मञ्चो 
अचेतनो, कायो न जानाति “अहं मञ्चे सयितो'ति, मञ्चो न जानाति 'मयि कायो सयितो'ति, अचेतनो कायो अचेतने मञ्चे 
सयितो"ति एवं परिग्गण्हन्तो एव चित्तं भवङ्गे ओतारेति । पबुज्झन्तो कम्मट्ठानं गहेत्वाव पबुज्झति, अयं सोत्ते 
सम्पजानकारी नाम होति। कायादीकिरियानिब्बत्तनेन तम्मयत्ता, आवज्जनकिरिया समुट्टितत्ता च जवनं सब्बम्पि वा 
छद्वारप्पवत्ते किरियमयपवत्तं नाम | तस्मि सति जागरितं नाम होतीति परिग्गण्हन्तो जागरिते सम्पजानकारी नाम। अपि च 
रत्तिन्दिवं छ कोट्ठासे कत्वा पञ्च कोट्ठासे जग्गन्तोपि जागरिते सम्पजानकारी नाम होति। विमुत्तायतनसीसेन धम्मं 
देसेन्तोपि बत्तिसतिरच्छानकथं पहाय दसकथावत्थुनिस्सितसप्पायकथं कथेन्तोपि भासिते सम्पजानकारी नाम। अट्ठतिंसाय 
आरम्मणेसु चित्तरुचियं मनसिकारं पवत्तेन्तोपि दुतियं झानं समापन्नोपि तुण्हीभावे सम्पजानकारी नाम । दुतियञ्हि झानं 
वचीसङ्घारविरहतो विसेसतो तुण्हीभावो नामाति। एवन्ति वुत्तप्पकारेन, सत्तसुपि ठानेसु चतुधाति अत्थो। 


सन्तोसकथावण्णना 

२१५. यस्स सन्तोसस्स अत्तनि अत्थिताय भिक्खु “सन्तुट्ठो "ति वुच्चति, तं दस्सेन्तो “इतरीतरपच्चयसन्तोसेन 
समन्नागतो”ति आह। चीवरादि यत्थ कत्थचि पच्चये सन्तुस्सनेन समङ्गीभूतोति अत्थो। अथ वा इतरं वुच्चति हीनं 
पणीततो अञ्ञत्ता, तथा पणीतं इतरं होनतो अञ्जत्ता। अपेक्खासिद्धा हि इतरताति। इति येन धम्मेन हीनेन वा पणीतेन वा 
चीवरादिपच्चयेन सन्तुस्सति, सो तथा पवत्तो अलोभो इतरीतरपच्चयसन्तोसो, तेन समन्नागतो। यथालाभं अत्तनो 
लाभानुरूपं सन्तोसो यथालाभसन्तोसो। सेसद्वयेपि एसेव नयो। लब्भतीति वा लाभो, यो यो लाभो यथालाभं, तेन सन्तोसो 
यथालाभसन्तोसो। बलन्ति कायबलं । सारुप्पन्ति पकतिदुब्बलादीनं अनुच्छविकता। 


यथालद्भतो अञ्ञस्स अपत्थना नाम सिया अप्पिच्छतायपि पवत्तिआकारोति ततो विनिवत्तितमेव सन्तोसस्स सरूपं 
दस्सेन्तो “लभन्तोपि न गण्हाती ति आह। तं परिवत्तेत्वाति पकतिदुब्बलादीनं गरुचीवरं न फासुभावावहं, 
सरीरखेदाबहञ्च होतीति पयोजनवसेन, न अत्रिच्छतादिवसेन तं परिवत्तेत्वा। लहुकचीवरपरिभोगो न सन्तोसविरोधीति 
आह “लहुकेन यापेन्तोपि सन्तुट्रोव होती ति । महग्घं चीवरं बहूनि वा चीवरानि लभित्वापि तानि विस्सज्जेत्वा 
तदञ्ञस्स गहणं यथासारुप्पनये ठितत्ता न सन्तोसविरोधीति आह “तेसं...पे०... धारेन्तोपि सन्तुट्ठीव होती 'ति। एवं 
सेसपच्चयेपि यथाबलयथासारुप्पनिद्देसेसु अपि-सहृग्गहणे अधिप्पायो वेदितब्बो। 


मुत्तहरीतकन्ति गोमुत्तपरिभावितं, पूतिभावेन वा छड्डित॑ हरीतकं । बुद्धादीहि वण्णितन्ति “पूतिमुत्तभेसज्जं निस्साय 
पब्बज्जा"तिआदिना (महाव० ७३, १२८) सम्मासम्बुद्धादीहि पसत्थं । अप्पिच्छतासन्तुट्ठीसु भिक्खू नियोजेन्तो 
परमसन्तुट्रोव होति परमेन उक्कंसगतेन सन्तोसेन समन्नागतत्ता। 


कायं परिहरन्ति पोसेन्तीति कायपरिहारिका। तथा कुच्छिपरिहारिका वेदितब्बा। कुच्छिपरिहारिकता च 
अज्झोहरणेन सरीरस्स ठितिया उपकारकतावसेन इच्छिताति बहिद्धाव कायस्स उपकारकतावसेन कायपरिहारिकता 
ददुब्बा । 


परिक्खारमत्ताति परिक्खारग्गहणं । तत्रदट्ुकपच्चत्थरणनत्ति अत्तना अनधिद्रुहित्वा तत्थेव तिड्ुनकपच्चत्थरणं । 
पच्चत्थरणादीनञ्चेत्थ नवमादिभावो यथावुत्तपटिपाटिया दडुब्बो, न तेसं तथा पतिनियतभावतो। कस्मा? तथा नधारणतो। 
दुप्पोसभावेन महागजा वियाति महागजा। यदि इतरेपि अण्पिच्छतादिसभावा, कि तेसम्पि वसेन अयं देसना इच्छिताति? 
नोति आह “भगवा पना तिआदि । कायपरिहारो पयोजनं एतेनाति कायपरिहारिकं । तेनाह “कार्य 
परिहरणमत्तकेना”ति। 


चतूसु दिसासु सुखविहारताय सुखविहारड्ठानभूता चतस्सो दिसा एतस्साति चतुद्दिसो चतुद्दिसो एव चातुद्दिसो। तासु 
एव कत्थचि सत्ते वा सङ्कारे वा भयेन न पटिहनति, सयं वा तेन न पटिहञ्जतीति अप्पटिघो। सन्तुस्समानो इतरीतरेनाति 
उच्चावचेन पच्चयेन सकेन, सन्तेन, सममेव च तुस्सनको । परिच्च सयन्ति, कायचित्तानि परिसयन्ति अभिभवन्तीति 
परिस्सया, सीहब्यग्घादयो, कामच्छन्दादयो च, ते परिस्सये अधिवासनखन्तिया विनयादीहि च सहिता खन्ता, अभिभविता 
च। थद्भभावकरभयाभावेन अछम्भी। एको चरेति एकाको हुत्वा चरितुं सक्कुणेय्य। खग्गविसाणकण्पोति ताय एव 
एकविहारिताय खग्गमिगसिङ्गसमो। 


असञ्जातवाताभिघातेहि सिया सकुणो अपक्खकोति “पक्खी सकुणो ति विसेसेत्वा वृत्तो । 

नीवरणप्पहानकथावण्णना 


२१६. वत्तब्बतं आपज्जतीति “असुकस्स भिक्खुनो अरञ्जे तिरच्छानगतानं विय, वनचरकानं विय च 
निवासमत्तमेव, न पन अरञ्ञवासानुच्छविका काचि सम्मापटिपत्ती ति अपवादवसेन वत्तब्बतं, आरञ्ञकेहि वा 
तिरच्छानगतेहि, वनचरविसभागजनेहि वा सद्भि विप्पटिपत्तिवसेन वत्तब्बतं आपज्जति। काळकसदिसत्ता काळकं, 
थुल्लवज्जं | तिलकसदिसत्ता तिलकं, अणुमत्तवज्जं । 


विवित्तन्ति जनविवित्तं । तेनाह ““सुञ्ञ'न्ति। तं पन जनसद्दघोसाभावेनेव वेदितब्बं सहकण्टकत्ता झानस्साति आह 
“अप्पसहं अप्पनिग्घोसन्ति अत्थोति। एतदेवाति निस्सदृतंयेव। विहारो पाकारपरिच्छिन्नो सकलो आवासो । 
अड्डयोगोति दीघपासादो, “गरुळसण्ठानपासादो”तिपि वदन्ति । पासादोति चतुरस्सपासादो। हम्मियं मुण्डच्छदनपासादो। 
अट्टो पटिराजूनं पटिबाहनयोग्गो चतुपञ्चभूमको पतिस्सयविसेसो | माळो एककूटसङ्गहितो अनेककोणवन्तो 
पतिस्सयविसेसो । अपरो नयो विहारो नाम दीघमुखपासादो। अड्डयोगो एकपस्सच्छदनकसेनासनं । तस्स किर एकपस्से 
भित्ति उच्चतरा होति, इतरपस्से नीचा, तेन तं एकपस्सछदनकं होति। पासादो नाम आयतचतुरस्सपासादो | हम्मियं 
मुण्डच्छदनकं चन्दिकङ्गणयुत्तं । गुहा नाम केवला पब्बतगुहा । लेणं द्वारबद्धं पन्भारं । सेसं वृत्तनयमेव | मण्डपोति 
साखामण्डपो । 


विहारसेनासनन्ति पतिस्सयभूतं सेनासनं | मञ्चपीठसेनासनन्ति मञ्चपीठञ्चेव मञ्चपीठसम्बन्धसेनासनञ्च। 
चिमिलिकादि सन्थरितब्बतो सन्थतसेनासनं। अभिसङ्करणाभावतो सयनस्स निसज्जाय च केवलं ओकासभूतं सेनासनं । 
“विवित्तं सेनासन'न्ति इमिना सेनासनग्गहणेन सङ्गहितमेव सामञ्ञजोतनाभावतो । 


यदि एवं कस्मा “अरञ्ञ'न्तिआदि वुत्तन्ति आह “इम पना तिआदि | “भिक्खुनीनं वसेन आगर्त न्ति इदं 
विनये तथा आगततं सन्धाय वुत्तं, अभिधम्मेपि पन “अरज्जन्ति निकखमित्वा बहि इन्दखीला, सब्बमेतं अरञ्ञ" न्ति 
(विभ० ५२९) आगतमेव । तत्थ हि यं न गामपदेसन्तोगधं, तं “ अरञ्ज”न्ति निप्परियायवसेन तथा वुत्तं । धुतङ्गनिद्देसे 
(विसुद्धि० १.३१) यं वुत्तं, तं यृत्तं,तस्मा तत्थ वुत्तनयेन गहेतब्बन्ति अधिप्पायो। रुक्खमूलन्ति रुक्खसमीपं । वुत्तञ्हेतं 
““यावता मज्झन्हिके काले समन्ता छाया फरति, निवाते पण्णानि निपतन्ति, एत्तावता रुक्खमूल''न्ति। सेल-सद्दो 
अविसेसतो पब्बतपरियायोति कत्वा वुत्तं “पब्बतन्ति सेल न्ति, न सिलामयमेव, पंसुमयादिको तिविधोपि पब्बतो एवाति । 
विवरन्ति द्विन्नं पब्बतानं मिथो आसन्नतरे ठितानं ओवरकादिसदिसं विवरं, एकस्मियेव वा पब्बते। उमङ्गसदिसन्ति 
सुदुङ्गासदिसं । मनुस्सानं अनुपचारट्टानन्ति पकतिसञ्चारवसेन मनुस्सेहि न सञ्चरितब्बट्ठानं। आदि-सद्देन “वनपत्थन्ति 
वबनसण्ठानमेतं सेनासनानं अधिवचनं, वनपत्थन्ति भीसनकानमेतं, वनपत्थन्ति सलोमहंसानमेतं, वनपत्थन्ति 
परियन्तानमेतं, वनपत्थन्ति न मनुस्सूपचारानमेतं, वनपत्थन्ति दुरभिसम्भवानमेतं सेनासनानं अधिवचन''न्ति (विभ० 
५३१) इमं पाळिसेसं सङ्गण्हाति। अच्छन्नन्ति केनचि छदनेन अन्तमसो रुक्खसाखायपि न छादितं । निक्कड्ित्वाति 
नीहरित्वा। पब्भारलेणसदिसेति पब्मारसदिसे लेणसदिसे च। 


पिण्डपातपरियेसनं पिण्डपातो उत्तरपदलोपेनाति आह “पिण्डपातपरियेसनतो पटिक्कन्तो ति । पल्लङ्कन्ति एत्थ 
परिसद्दो “समन्ततो "ति एतस्स अत्थे, तस्मा वामोरुञ्च दक्खिणोरुञ्च समं ठपेत्वा उभो पादे अञ्ञमञ्जं सम्बन्धित्वा 
निसज्जा पल्लङ्कन्ति आह “समन्ततो ऊरुबद्धासन''न्ति। ऊरूनं बन्धनवसेन निसज्जा पल्लङ्कं। आभुजित्वाति च यथा 
पल्लङ्कवसेन निसज्जा होति, एवं उभो पादे आभुग्गे भज्जिते कत्वा, तं पन उभिन्नं पादानं तथा सम्बन्धताकरणन्ति आह 

“बन्धित्वा ति। 


हेडिमकायस्स च अनुजुकं ठपनं निसज्जावचनेनेव बोधितन्ति “उजुं काय''न्ति एत्थ काय-सद्दो उपरिमकायविसयोति 
आह ““उपरिमं सरीरं उजु ठपेत्वा ति । तं पन उजुकठपनं सरूपतो, पयोजनतो च दस्सेतुं “अट्ठारसा तिआदि वुत्तं। न 
पणमन्तीति न ओनमन्ति। न परिपततीति न विगच्छति वीथि न लङ्केति। ततो एव पुब्बेनापरं विसेसप्पत्तिया कम्मट्टानं 
वुड्डि फातिं वेपुल्लं उपगच्छति | परिमुखन्ति एत्थ परिसद्दो अभि-सद्देन समानत्थोति आह “कम्मद्वानाभिमुख न्ति, 
बहिद्धा पुथुत्तारम्मणतो निवारेत्वा कम्मट्ठानंयेव पुरक्खत्वाति अत्थो। समीपत्थो वा परिसद्दोति दस्सेन्तो “मुखसमीपे वा 
कत्वा ति आह। एत्थ च यथा “विवित्तं सेनासनं भजती"तिआदिना भावनानुरूपं सेनासनं दस्सितं, एवं “निसीदती"ति 
इमिना अलीनानुद्धच्चपक्खियो सन्तो इरियापथो दस्सितो। “पल्लङ्कं आभुजित्वा"ति इमिना निसज्जाय दळहभावो, 
“परिमुखं सति उपट्ुपेत्वा "ति इमिना आरम्मणपरिग्गहृपायो । परीति परिग्गहट्टो “परिणायिका'तिआदीसु विय। मुखन्ति 
निय्यानड्रो ““सुञ्जतविमोकखमुख''न्तिआदीसु विय। पटिपक्खतो निग्गमनट्टो हि निय्यानट्टी, तस्मा परिग्गहितनिय्यानन्ति 
सब्बथा गहितासम्मोसं परिचत्तसम्मोसं सतिं कत्वा, परमं सतिनेपक्कं उपटुपेत्वाति अत्थो। 


२१७. अभिज्झायति गिज्झति अभिकङ्कति एतायाति अभिज्झा, लोभो । लुज्जनट्रेनाति भिज्जनड्रेन, खणे खणे 
भिज्जनट्रेनाति अत्थो। विक्खम्भनवसेनाति एत्थ विक्खम्भनं अनुप्पादनं अप्पवत्तनं, न पटिपकखानं सुप्पहीनता। 
““पहीनत्ता”ति च पहीनसदिसतं सन्धाय वृत्तं झानस्स अनधिगतत्ता। तथापि नयिदं चक्खुविञ्ञाणं विय सभावतो 
विगताभिज्झं, अथ खो भावनावसेन, तेनाह “न चक्खुविञ्ञाणसदिसेना”ति। एसेव नयोति यथा इमस्स चित्तस्स 
भावनाय परिभावितत्ता विगताभिज्झता, एवं अब्यापन्नं विगतथिनमिद्धं अनुद्धतं निब्बिचिकिच्छञ्चाति अत्थो। 
पुरिमपकतिन्ति परिसुद्भपण्डरसभावं। “या चित्तस्स अकल्यताति'' आदिना (ध० स० ११६२; विभ० ५४६) थिनस्स, “या 
कायस्स अकल्यता”तिआदिना (ध० स० ११६३; विभ० ५४६) च मिद्भस्स अभिधम्मे निहिदुत्ता वृत्तं “थिनं चित्तगेलञ्जं, 
मिद्धं चेतसिकगेलञ्ञ''न्ति। सतिपि अञ्ञमञ्ञं अविप्पयोगे चित्तकायलहुतादीनं विय चित्तचेतसिकानं यथाकम्मं तं तं 
विसेसस्स या तेसं अकल्यतादीनं विसेसप्पच्चयता, अयमेतेसं सभावोति दडुब्बं। आलोकसञ्जीति एत्थ 
अतिसयत्थविसिट्ुअत्थि अत्थावबोधको अयमीकारोति दस्सेन्तो आह “रत्तिम्पि...पे०... समन्नागतो”ति। इदं उभयन्ति 
सतिसम्पजञ्ञमाह । अतिक्कमित्वा विकखम्भनवसेन पजहित्वा । “कथमिद न्ति पवत्तिया कथङ्कथा, विचिकिच्छा। सा 
एतस्स अत्थोति कथङ्कथी, न कथङ्कथीति अकर्थकथी, निब्बिचिकिच्छो। लक्खणादिभेदतोति एत्थ आदि-सद्देन 
पच्चयपहानपहायकादीनम्पि सङ्गहो दडुब्बो। तेपि हि भेदतो वत्तब्बाति। 


२१८. तेसन्ति इणवसेन गहितधनानं । परियन्तोति दातब्बसेसो | सो बलवपामोज्जं लभति “इणपलिबोधतो 
मुत्तोम्ही”ति। सोमनस्सं अधिगच्छति “जीविकानिमित्तं अत्थी”ति। 


२१९. विसभागवेदनुप्पत्तियाति दुक्खवेदनुप्पत्तिया। दुक्खवेदना हि सुखवेदनाय कुसलविपाकसन्तानस्स 
विरोधिताय विसभागा । चतुइरियापथं छिन्दन्तोति चतुब्बिधम्पि इरियापथप्पवत्ति पच्छिन्दन्तो। ब्याधिको हि यथा 
ठानगमनेसु असमत्थो, एवं निसज्जादीसुपि असमत्थो होति। आबाधेतीति पीळेति। वातादीनं विकारो विसमावत्था 
ब्याधीति आह “तंसमुट्टठानेन दुक्खेन दुक्खितो ति । दुक्खवेदनाय पन ब्याधिभावे मूलब्याधिना आबाधिको आदितो 
बाधतीति कत्वा। अनुबन्धब्याधिना दुक्खितो अपरापरं सञ्जातदुक्खोति कत्वा । गिलानोति धातुसङ्कयेन 
परिक्खीणसरीरो। अप्पमत्तकं वा बलं बलमत्ता। तदुभयन्ति पामोज्जं, सोमनस्सञ्च। तत्थ लभेथ पामोज्जं “रोगतो 

मुत्तोम्ही”ति। अधिगच्छेय्य सोमनस्सं “अत्थि मे काये बल”न्ति। 


२२०. सेसन्ति “तस्स हि “बन्धना मुत्तोम्ही ति आवज्जयतो तदुभयं होति । तेन वुत्त”न्ति एवमादि । वुत्तनयेनेवाति 
पठमदुतियपदेसु वृत्तनयेनेव । सब्बपदेसूति अवसिट्टुपदेसु ततियादीसु कोद्ठासेसु। 


२२१-२२२. न अत्तनि अधीनोति न अत्तायत्तो। पराधीनोति परायत्तो। अपराधीनताय भुजो विय अत्तनो किच्चे 
एसितब्बोति भुजिस्सो। सवसोति आह “अत्तनो सन्तको ति । अनुदकताय कं पानीयं तारेन्ति एत्थाति कन्तारोति आह 
“निरुदकं दीघमग्ग''न्ति। 


२२३. तत्राति तस्मिं दस्सने। अयन्ति इदानि वुच्चमाना सदिसता। येन इणादीनं उपमाभावो, कामच्छन्दादीनञ्च 
उपमेय्यभावो होति, सो नेसं उपमोपमेय्यसम्बन्धो सदिसताति दडुब्बं । यो यम्हि कामच्छन्देन रज्जतीति यो पुग्गलो यम्हि 
कामरागस्स वत्थुभूते पुग्गले कामच्छन्दवसेन रत्तो होति। तं वत्थु गण्हातीति तं तण्हावत्थुं “ममेत”न्ति गण्हाति। 


उपहदवेथाति उपद्दवं करोथ। 
नक्खत्तस्साति महस्स। मुत्तोति बन्धनतो मुत्तो। 


विनये अपकतञ्ञुनाति विनयक्कमे अकुसलेन। सो हि कप्पियाकप्पियं याथावतो न जानाति। तेनाह 
“किस्मिज्चिदेवा तिआदि। 


गच्छतिपीति थोकं थोकं गच्छतिपि | गच्छन्तो पन ताय एव उस्सङ्कितपरिसङ्कितताय तत्थ तत्थ तिट्टुतिपि। ईदिसे 
कन्तारे गतो “को जानाति कि भविस्सती"ति निवत्ततिपि, तस्मा गतट्वानतो अगतद्वानमेव बहुतरं होति। सद्धाय 
गण्हितुं सद्धेय्यं वत्थुं “इदमेव न्ति सद्दहितुँ न सक्कोति। अत्थि नत्थीति “अत्थि नु खो, नत्थि नु खो"ति। अरञ्ञं 
पविट्ठस्स आदिग्हि एव सप्पनं आसप्पनं। परि परितो, उपरूपरि वा सप्पनं परिसप्पनं। उभयेनपि तत्थेव परिब्भमनं वदति। 
तेनाह ““अपरियोगाहन न्ति । छम्भितत्तन्ति अरञ्ञसञ्ञाय उप्पन्नं छम्भितभावं, उत्रासन्ति अत्थो। 


२२४. तत्रायं सदिसताति एत्थापि वुत्तनयानुसारेन सदिसता वेदितब्बा । यदग्गेन हि कामच्छन्दादयो इणादिसदिसा, 
तदग्गेन तेसं पहानं आणण्यादिसदिसं अभावोति कत्वा। छ धम्मेति असूभनिमित्तस्स उग्गहो, असुभभावनानुयोगो, 
इन्द्रियेसु गुत्तद्वारता, भोजने मत्तञ्जुता, कल्याणमित्तता, सप्पायकथाति इमे छ धम्मे। भावेत्वाति बृहेत्वा । महासतिपट्ठाने 
(दी० नि० २.३७२-३७४) वण्णयिस्साम तत्थस्स अनुप्पन्नानुप्पादनउप्पन्नपहानादिविभावनवसेन सविसेसं पाळिया 
आगतत्ता। एस नयो ब्यापादादिप्पहानकभावेपि । परवत्थुम्हीति आरम्मणभूते परस्मि वत्थुस्मिं। 


अनत्थकरोति अत्तनो परस्स च अनत्थावहो। छ धम्मेति मेत्तानिमित्तस्स उग्गहो, मेत्ताभावनानुयोगो, कम्मस्सकता, 
पटिसङ्घानबहुलता, कल्याणमित्तता, सप्पायकथाति इमे छ धम्मे । तत्थेबाति महासतिपड्ठानेयेव (दी० नि० २.३७२-३७४)। 
चारित्तसीलं उद्दिस्स पञ्ञत्तसिक्खापदं आचारपण्णत्ति। 


बन्धनागारं पवेसितत्ता अलद्धनक्खत्तानुभवो पुरिसो “नक्खत्तदिवसे बन्धनागारं पवेसितो पुरिसो” ति वृत्तो, 
नक्खत्तदिवसे एव वा तदननुभवनत्थं तथा कतो । महाअनत्थकरन्ति दिटुधम्मिकादिअत्थहापनमुखेन महतो अनत्थस्स 

कारकं । छ धम्मेति अतिभोजने ननिमित्तग्गाहो, इरियापथसम्परिवत्तनता, आलोकसञ्ञामनसिकारो, 
अब्भोकासवासो, कल्याणमित्तता, सप्पायकथाति इमे छ धम्मे। 


उद्धच्चकुक्कुच्चे महाअनत्थकरन्ति परायत्ततापादनतो वुत्तनयेन महतो अनत्थस्स कारकन्ति। अत्थो छ धम्मेति 
बहुस्सुतता, परिपुच्छकता, विनये पकतञ्जुता, बुड़्सेविता, कल्याणमित्तता, सप्पायकथाति इमे छ धम्मे । 


बलवाति पच्चत्थिकविधमनसमत्थेन बलेन बलवा । सज्जाबुधोति सन्नद्भधनुआदिआवुधो। सूरवीरसेवकजनवसेन 
सपरिवारो। तन्ति यथावुत्तं पुरिसं। बलवन्तताय, सज्जावुधताय, सपरिवारताय च चोरा दूरतोव दिस्वा पलायेव्युं। 
अनत्थकारिकाति सम्मापटिपत्तिया विबन्धकरणतो वृत्तनयेन अनत्थकारिका । छ धम्मेति बहुस्सुतता, परिपुच्छकता, 
विनये पकतञ्जुता, अधिमोक्खबहुलता, कल्याणमित्तता, सप्पायकथाति इमे छ धम्मे। यथा बाहसच्चादीनि 
उद्भच्चकुक्कुच्चस्स पहानाय संवत्तन्ति, एवं विचिकिच्छाय पीति इधापि बहुस्सुततादयो गहिता। कल्याणमित्तता 
सप्पायकथा विय पञ्चन्नं, तस्मा तस्स तस्स अनुच्छविकसेबनता वेदितब्बा । सम्मापटिपत्तिया अप्पटिपत्तिनिमित्ततामुखेन 
विचिकिच्छा मिच्छापटिपत्तिमेव परिबुहेतीति तस्सा पहानं दुच्चरितविधूननूपायोति आह “दुच्चरितकन्तारं 
नित्थरित्वा”तिआदि। 


२२५. पामोज्जं नाम तरुणपीति, सा कथज्चिपि तुड्ावत्थाति आह “पामोज्जं जायतीति तुट्टाकारो जायती”ति। 
तुइस्साति ओक्कन्तिकभावप्पत्ताय पीतिया वसेन तुडुस्स। अत्तनो सविप्फारिकताय, अत्तसमुद्ानपणीतरूपुप्पत्तिया च 
सकलसरीरं खोभयमाना फरणलक्खणा पीति जायति। पीतिसहितं पीति उत्तरपदलोपेन, कि पन तं? मनो। पीति मनो 
एतस्साति पीतिमनो, तस्स पीतिमनस्स। तयिदं अत्थमत्तमेव दस्सेन्तो “पीतिसम्पयुत्तचित्तस्सा”ति आह। कायोति इध 
अरूपकलापो अधिप्पेतो, न वेदनादिक्खन्धत्तयमेवाति आह “नामकायो पस्सम्भती ति, पस्सद्धिद्वयस्स पीतिवसेनेत्थ 
पस्सम्भनं अधिप्पेतं । विगतदरथोति पहीनउद्भच्चादिकिलेसदरथो । वृत्तप्पकाराय पुब्बभागभावनाय वसेन चेतसिकसुखं 
पटिसंवेदेन्तोयेव तंसमुड्डानपणीतरूपफुट्टसरीरताय कायिकम्पि सुखं वेदेतीति आह “कायिकम्पि चेतसिकम्पि सुखं 
वेदयती ति । इमिनाति “सुखं पटिसंवेदेती"ति एवं वुत्तेन। संकिलेसपक्खतो निक्खन्तत्ता, पठमज्झानपक्खिकत्ता च 
नेक्खम्मसुखेन। सुखितस्साति सुखिनो । 


पठमज्झानकथावण्णना 


२२६. “चित्तं समाधियती"ति एतेन उपचारवसेनपि अप्पनावसेनपि चित्तस्स समाधानं कथितं । एवं सन्ते “सो 
विविच्चेव कामेही”तिआदिका देसना किमत्थियाति आह “सो विविच्चेव कामेहि...पे०... वुत्त न्ति। तत्थ 
उपरिविसेसदस्सनत्थन्ति पठमज्झानादिउपरिवत्तब्बविसेसदस्सनत्थं । न हि उपचारसमाधिसमधिगमेन विना 
पठमज्झानादिविसेसो समधिगन्तुं सक्का । पामोज्जुप्पादादीहि कारणपरम्परा दुतियज्झानादिसमधिगमेपि इच्छितब्बाव 
पटिपदाजाणदस्सनविसुद्धि विय दुतियमग्गादिसमधिगमेति दटुब्बं । तस्स समाधिनोति “सुखिनो चित्तं समाधियती"ति एवं 
साधारणवसेन वृत्तो यो अप्पनालक्खणो, तस्स समाधिनो । पभेददस्सनत्थन्ति दुतियज्झानादिविभागस्स चेव 
अभिञ्ञादिविभागस्स च पभेददस्सनत्थं। करो वुच्चति पुप्फसम्भवं गब्भासये करीयतीति कत्वा, करतो जातो कायो 
करजकायो, तदुपसनिस्सयो चतुसन्ततिरूपसमुदायो । कामं नामकायोपि विवेकजेन पीतिसुखेन तथालद्भुपकारो, 
*-अभिसन्देती"तिआदिवचनतो पन रूपकायो इधाधिप्पेतोति आह “इमं करजकाय''न्ति। अभिसन्देतीति अभिसन्दनं 
करोति। तं पन झानमयेन पीतिसुखेन करजकायस्स तिन्तभावापादनं, सब्बत्थकमेव लूखभावापनयनन्ति आह 

“तेमेती तिआदि, तयिदं अभिसन्दनं अत्थतो यथावुत्तपीतिसुखसमुट्ठानेहि पणीतरूपेहि कायस्स परिप्फरणं दटुब्बं 
““परिसन्देती”तिआदीसुपि एसेव नयो। सब्बं एतस्स अत्थीति सब्बवा, तस्स सब्बावतो। अवयवावयविसम्बन्धे 
अवयविनि सामिवचनन्ति अवयवीविसयो सब्ब-सद्दो, तस्मा वुत्तं “सब्बकोट्टासवतो 'ति। अफुटं नाम न होति यत्थ 
यत्थ कम्मजरूपं, तत्थ तत्थ चित्तजरूपस्स अभिब्यापनतो । तेनाह ““उपादिन्नकसन्तती”तिआदि। 


२२७. छेकोति कुसलो। तं पनस्स कोसल्लं न्हानियचुण्णानं सन्नने पिण्डीकरणे च समत्थतावसेन वेदितब्बन्ति आह 
"“पटिबलो”तिआदि। कंस-सद्दो “महतिया कंसपातिया”तिआदीसु सुवण्णे आगतो। 


“कंसो उपहतो यथा"तिआदीसु (ध० प० १३४) कित्तिमलोहे, कत्थचि पण्णत्तिमत्ते “उपकंसो नाम राजापि 
महाकंसस्स अत्रजोतिआदि, [जा० अट्ट० ४.१० घटपण्डितजातकवण्णनायं (अत्थतो समानं)] इध पन यत्थ कत्थचि 
लोहेति आह “येन केनचि लोहेन कतभाजने ति । ख्रेहानुगताति उदकसिनेहेन अनुपविसनवसेन गता उपगता । 
स्रेहपरेताति उदकसिनेहेन परितो गता समन्ततो फुट्टा, ततो एव सन्तरबाहिरा फुट्ठा सिनेहेन, एतेन सब्बसो उदकेन 
तेमितभावमाह। “न च पग्घरणी ति एतेन तिन्तस्सपि तस्स घनथद्भभावं वदति । तेनाह “न च बिन्दुं बिन्दु न्तिआदि। 


दुतियज्झानकथावण्णना 


२२९. ताहि ताहि उदकसिराहि उन्मिज्जतीति उब्मिदं, उन्मिदं उदकं एतस्साति उन्भिदोदको। उब्भिन्नउदकोति 
नदीतीरे खतकूपको विय उब्भिज्जनकउदको । उग्गच्छनकउदकोति धारावसेन उट्हनउदको । कस्मा पनेत्थ उन्मिदोदकोव 
रहदो गहितो, न इतरोति आह “ेट्ठा उग्गच्छनउदकज्हीतिआदि। धारानिपातपुब्बुळकेहीति धारानिपातेहि 
उदकपुब्बुळकेहि च, “फेणपटलेहि चा"ति वत्तब्बं । सन्निसिन्नमेवाति अपरिक्खोभताय निच्चलमेव, सुप्पसन्नमेवाति 
अधिप्पायो। सेसन्ति  अभिसन्देती”तिआदिकं । 


ततियज्झानकथावण्णना 


२३९. उप्पलानीति उप्पलगच्छानि । सेतरत्तनीलेसूति उप्पलेसु, सेतुप्पलरत्तुप्पलनीलुप्पलेसूति अत्थो। यं किञ्चि 
उप्पलं उप्पलमेव सामञ्जगहणतो । सतपत्तन्ति एत्थ सत-सद्दो बहुपरियायो “सतग्घी”तिआदीसु विय, तेन 
अनेकसतपत्तस्सपि सङ्गहो सिद्धो होति। लोके पन “रत्तं पदुमं, सेतं पुण्डरीक ` न्तिपि बुच्चति। याव अग्गा, याव च मूला 
उदकेन अभिसन्दनादिसम्भवदस्सनत्थं उदकानुग्गतग्गहणं। इध उप्पलादीनि विय करजकायो, उदकं विय 
ततियज्झानसुखं । 


चतुत्थज्झञानकथावण्णना 


२३३. यस्मा “परिसुद्धेन चेतसा"ति चतुत्थज्झानचित्तमाह, तञ्च रागादिउपक्किलेसापगमनतो निरुपक्किलेसं 
निम्मलं, तस्मा आह “निरुपक्किलेसट्रेन परिसुद्ध न्ति। यस्मा पन पारिसुद्धिया एव पच्चयविसेसेन पवत्तिविसेसो 
परियोदातता सुवण्णस्स निघंसनेन पभस्सरता विय, तस्मा आह ““पभस्सरट्रेन परियोदातन्ति वेदितब्ब''न्ति। इदन्ति 
ओदातवचनं । उतुफरणत्थन्ति उण्हउतुनो फरणदस्सनत्थं | उतुफरणं न होति सविसेसन्ति अधिप्पायो, तेनाह “तङ्खण... 
पे०... बलवं होती ति। वत्थं विय करजकायोति योगिनो करजकायो वत्थं विय दडुब्बो उतुफरणसदिसेन 
चतुत्थज्झानसुखेन फरितब्बत्ता। पुरिसस्स सरीरं विय चतुत्थज्झानं दडुब्बं उतुफरणट्ठानियस्स सुखस्स निस्सयभावतो, 

तेनाह ““तस्मा”तिआदि। एत्थ च “परिसुद्रेन चेतसा"ति चेतो गहणेन झानसुखं वुत्तन्ति दट्ठब्बं, तेनाह “उतुफरणं 
विय चतुत्थज्झानसुख'न्ति। ननु च चतुत्थज्झाने सुखमेव नत्थीति? सच्चं नत्थि सातलक्खणसन्तसभावत्ता पनेत्थ 
उपेक्खा “सुख''न्ति अधिप्पेता । तेन वृत्तं सम्मोहविनोदनियं ““उपेक्खा पन सन्तत्ता, सुखमिच्चेव भासिता"ति। (विभ० 
अट्ठ० २३२; विसुद्धि० २.६४४; पटि० म° १०५, महानि अट्टु० २७) 


न अरूपज्झानलाभीति न वेदितब्बो अविनाभावतो, तेनाह “न ही तिआदि । तत्थ चुहसहाकारेहीति 
कसिणानुलोमतो, कसिणपटिलोमतो, कसिणानुलोमपटिलोमतो, झानानुलोमतो, झानपटिलोमतो, झानानुलोमपटिलोमतो, 
झानुक्कन्तिकतो, कसिणुक्कन्तिकतो, झानकसिणुक्कन्तिकतो, अङ्गसङ्कन्तितो, आरम्मणसङ्कन्तितो, 
अङ्गारम्मणसङ्कन्तितो, अङ्गववत्थानतो, आरम्मणववत्थानतोति इमेहि चुद्दसहाकारेहि । सतिपि झानेसु 
आवज्जनादिवसीभावे अयं वसीभावो अभिञ्ञानिब्बत्तने एकन्तेन इच्छितब्बोति दस्सेन्तो आह “न हि...पे०... होती ति। 
स्वायं नयो अरूपसमापत्तीहि विना न इज्झतीति तायपेत्थ अविनाभावो वेदितब्बो। यदि एवं कस्मा पाळियं न 
आरुप्पज्झानानि आगतानीति? विसेसतो च रूपावचरचतुत्थज्झानपादकत्ता सब्बाभिञ्ञानं तदन्तोगधा कत्वा ताय देसिता, 
न अरूपावचरज्झानानं इध अनुपयोगतो, तेनाह “अरूपज्झानानि आहरित्वा कथेतब्बानी”ति। 


विपस्सनाजाणकथावण्णना 


२३४. सेसन्ति “एवं समाहिते चित्तेतिआदीसु वत्तब्बं । जेय्यं जानातीति जाणं, तं पन जेय्यं पच्चकखं कत्वा 
पस्सतीति दस्सनं, जाणमेव दस्सनन्ति जाणदस्सनं । तयिदं जाणदस्सनपदं सासने अञ्ञत्थ जाणविसेसे निरूळहं, तं सब्बं 
अत्थुद्धारवसेन दस्सेन्तो “जाणदस्सनन्ति मग्गजाणम्पि वुच्चती तिआदिमाह | यस्मा विपस्सनाञाणं तेभूमकसङ्कारे 
अनिच्चादितो जानाति, भङ्गानुपस्सनतो पट्टाय पच्चकखतो च ते पस्सति तस्मा आह “इध पन...पे०... जाणदस्सनन्ति 
वुत्त न्ति। 


अभिनीहरतीति वुत्तनयेन अङडङ्गसमन्नागते तस्मिं चित्ते विपस्सनाक्कमेन जाते विपस्सनाभिमुखं पेसेति, तेनाह 
““विपस्सना...पे०... करोती ति । तदभिमुखभावो एव हिस्स तन्निन्नतादिकरता। वुत्तोयेव ब्रह्मजाले। ओदनकुम्मासेहि 
उपचीयतीति ओदनकुम्मासूपचयो। अनिच्चधम्मोति पभङ्गुताय अद्धुवसभावो । दुग्गन्धविघातत्थायाति सरीरे 
दुग्गन्धस्स विगमाय | उच्छादनधम्मोति उच्छादेतब्बतासभावो। उच्छादनेन हि सरीरे 
सेदगूथपित्तसेम्हादिधातुक्खोभगरुभावदुग्गन्धानं अपगमो होति । महासम्बाहनं मल्लादीनं बाहुवडनादिअत्थं होतीति 
““खुद्दकसम्बाहनेना ति वुत्तं। परिमद्दनधम्मोति परिमहितब्बतासभावो। भिज्जति चेव विकिरति चाति अनिच्चतावसेन 
भिज्जति च भिन्नञ्च किञ्चि पयोजनं असाधेन्तं विप्पकिण्णञ्च होति। रूपीति अत्तनो पच्चयभूतेन उतुआहारलक्खणेन 
रूपवाति अयमेत्थ अत्थो इच्छितोति आह “छहि पदेहि समुदयो कथितो” ति । संसग्गे हि अयमीकारो। 
सण्ठानसम्पादनम्पि तथारूपरूपुप्पादनेनेव होतीति उच्छादनपरिमद्दनपदेहिपि समुदयो कथितोति वृत्तं। एवं नवहि यथारहं 
काये समृदयवयधम्मानुपस्सिता दस्सिता। निस्सितञ्च छट्टुवत्थुनिस्सितत्ता विपस्सनाजाणस्स। पटिबद्धञ्च तेन विना 
अप्पवत्तनतो, कायसञ्जितानं रूपधम्मानं आरम्मणकरणतो च। 


२३५. सुदु भाति ओभासतीति सुभो, पभासम्पत्तियापि मणिनो भद्दताति आह “सुभोति सुन्दरो ति । कुरुविन्दजाति 
आदिजातिविसेसोपि मणिनो आकरपरिसुद्धिमूलको एवाति आह “परिसुद्धाकरसमुट्टितो ति दोसनीहरणवसेन 
परिकम्मनिप्फत्तीति आह “सुटु कतपरिकम्मो अपनीतपासाणसक्खरो'ति। छविया सण्हभावेनस्स अच्छता, न 

सङ्घातस्साति आह “अच्छोति तनुच्छवी”ति, तेनाह “विप्पसन्नो ति । धोवनवेधनादीहीति चतूसु पासाणेसु 
धोवनेन चेव काळकादिअपहरणत्थाय सुत्तेन आवुननत्थाय च विज्झनेन | तापसण्हकरणादीनं सङ्गहो आदि-सद्देन। 
वबण्णसम्पत्तिन्ति सुत्तस्स वण्णसम्पत्ति। मणि विय करजकायो पच्चवेक्खितब्बतो । आवुतसुत्तं विय विपस्सनाञाणं 
अनुपविसित्वा ठितत्ता। चक्खुमा पुरिसो विय विपस्सनालाभी भिक्खु सम्मदेव दस्सनतो । तदारम्मणानन्ति 
रूपध्म्मारम्मणानं । फस्सपञ्चमकचित्तचेतसिकग्गहणेन गहितधम्मापि विपस्सनाचित्तुप्पादपरियापन्ना एवाति वेदितब्बं । 
एवञ्हि तेसं विपस्सनाजञाणगतिकत्ता “आवुतसुत्तं विय विपस्सनाआण''न्ति वचनं अविरोधितं होति। कि पनेते जाणस्स 
आवि भवन्ति, उदाहु पुग्गलस्साति? जाणस्स। तस्स पन आविभावत्ता पुग्गलस्स आविभूता नाम होन्ति। जाणस्साति च 
पच्चवेक्खणाजाणस्स। 


मग्गजाणस्स अनन्तरं, तस्मा लोकियाभिञ्ञानं परतो छट्ठाभिज्ञाय पुरतो वत्तब्बं विपस्सनाजाणं। एवं सन्तेपीति 
यदिपायं जाणानुपुब्बी, एवं सन्तेपि। एतस्स अन्तरावारो नत्थीति पञ्चसु लोकियाभिञ्जासु कथितासु आकङ्घे ्यसुत्तादीसु 
(म० नि० १.६५) विय छट्ठाभिज्ञा कथेतब्बाति एतस्स अनभिञ्जालकखणस्स विपस्सनाजाणस्स तासं अन्तरावारो न 
होति। तस्मा तत्थ अवसराभावतो इधेव रूपावचरचतुत्थज्झानानन्तरमेव दस्सितं विपस्सनाञाणं | यस्मा चाति च-सद्दो 
समुच्चयत्थो, तेन न केवलं तदेव, अथ खो इदम्पि कारणं विपस्सनाजाणस्स इधेव दस्सनेति इममत्थं दीपेति। दिब्बेन 
चक्खुना भेरवम्पि रूपं पस्सतोति एत्थ “इद्भिविधञाणेन भेरवं रूपं निम्मिनित्वा चक्खुना पस्सतो”तिपि वत्तब्बं, एवम्पि 
अभिञ्ञालाभिनो अपरिञ्जातवत्थुकस्स भयं सन्तासो उप्पज्जति। उच्चावालिकवासि महानागत्थेरस्स विय। पाटियेक्कं 
सन्दिट्रिकं सामञ्ञफलं। तेनाह भगवा - 


“यतो यतो सम्मसति, खन्धानं उदयब्बयं । 
लभती पीतिपामोज्जं, अमतं तं विजानत" न्तिआदि॥ (ध° प° ३७४)। 


मनोमयिद्धिजाणकथावण्णना 


२३६-७. मनेन निब्बत्तितन्ति अभिञ्जामनेन निब्बत्तितं। हत्थपादादि अङ्गेहि च कप्परजण्णुआदि पच्चङ्गेहि च। 
सण्ठानवसेनाति कमलदलादिसदिससण्ठानमत्तवसेन, न रूपाभिघातारहभूतप्पसादिइन्द्रियवसेन। सब्बाकारेहीति 
बण्णसण्ठानअवयवविसेसादिसब्बाकारेहि । तेन इद्भिमता । सदिसभावदस्सनत्थमेवाति सण्ठानतोपि वण्णतोपि 
अवयवविसेसतोपि सदिसभावदस्सनत्थमेव। सजातियं ठितो, न नागिद्भिया अञ्जजातिरूपो। 


इद्धिविधञाणादिककथावण्णना 
२३९. सुपरिकम्मकतमत्तिकादयो विय इद्धिविधजाणं विकुब्बनकिरियाय निस्सयभावतो। 
२४१. सुखन्ति अकिच्छेन, अकसिरेनाति अत्थो। 


२४३. मन्दो उत्तानसेय्यकदारकोपि “दहरो”ति बुच्चतीति ततो विसेसनत्थं “युवा ति वुत्तं । युवापि कोचि 
अनिच्छनको अमण्डनजातिको होतीति ततो विसेसनत्थं “मण्डनकजातिको”तिआदि वृत्तं, तेनाह “युवापीति' आदि। 
काळतिलप्पमाणा बिन्दवो काळतिलकानि काळा वा कम्मासा, तिलप्पमाणा बिन्दवो तिलकानि। वङ्गं नाम वियङ्गं। 
योब्बनपीळकादयो मुखदूसिपीळका। मुखगतो दोसो मुखदोसो, लक्खणवचनञ्चेतं मुखे अदोसस्सापि पाकटभावस्स 

अधिप्पेतत्ता। यथा वा मुखे दोसो, एवं मुखे अदोसोपि मुखदोसो सरलोपेन। मुखदोसो च मुखदोसो च मुखदोसोति 
एकसेसनयेनपेत्थ अत्थो दडुब्बो । एवळ्हि “परेसं सोळसविधं चित्तं पाकटं होतीति वचनं समत्थितं होति। 


२४५. पुब्बेनिवासजाणूपमायन्ति पुब्बेनिवासआणस्स दस्सितउपमायं । तं दिवसं कतकिरिया नाम 
पाकतिकसत्तस्सपि येभुय्येन पाकटा होतीति दस्सनत्थं तंदिवस-ग्गहणं कतं | तंदिवसगतगामत्तय-ग्गहणेनेव 
महाभिनीहारेहि अञ्जेसम्पि पुब्बेनिवासजाणलाभीनं तीसु भवेसु कतकिरिया येभुय्येन पाकटा होतीति दीपितन्ति दब्बं । 


२४७. अपरापरं सञ्चरन्तेति तंतंकिच्चवसेन इतो चितो च सञ्चरन्ते। यथावुत्तपासादोविय भिक्खुनो 
करजकायो दटुब्बो तत्थ पतिड्टितस्स दटुब्बदस्सनसिद्भितो। चक्खुमतो हि दिब्बचक्खुसमधिगमो । यथाह “मंसचक्खुस्स 
उप्पादो, मग्गो दिब्बस्स चक्खुनो "ति (इतिवु० ६१) । चक्खुमा पुरिसो विय अयमेव दिब्बचकखुं पत्वा ठितो भिक्खु 
दटुब्बस्स दस्सनतो । गेहं पविसन्ता विय एतं अत्तभावगेहं ओक्कमन्ता, उपपज्जन्ताति अत्थो। गेहा निक्खमन्ता विय 
एतस्मा अत्तभावगेहतो पक्कन्ता, चवन्ताति अत्थो। एवं वा एत्थ अत्थो दडुब्बो। अपरापरं सञ्चरणकसत्ताति पन पुनप्पुनं 
संसारे परिब्भमन्ता सत्ता। “तत्थ तत्थ निब्बत्तसत्ता ति पन इमिना तस्मिं भवे जातसंवद्धे सत्ते वदति। ननु चायं 
दिब्बचक्खुजाणकथा, एत्थ कस्मा “तीसु भवेसू "ति चतुबोकारभवस्सापि सङ्गहो कतोति आह ““इदञ्चा”तिआदि। तत्थ 
इदन्ति “तीसु भवेसु निब्बत्तसत्तान' न्ति इदं वचनं | देसनासुखत्थमेवाति केवलं देसनासुखत्थं, न चतुवोकारभवे 
निब्बत्तसत्तानं दिब्बचक्खुनो आविभावसब्भावतो। न हि “ठपेत्वा अरूपभव'न्ति वा “द्वीसु भवेसू”'ति वा वुच्चमाने देसना 
सुखावबोधा च होतीति । 


आसवक्खयञाणकथावण्णना 


२४८. विपस्सनापादकन्ति विपस्सनाय पदट्ठानभूतं । विपस्सना च तिविधा विपस्सकपुग्गलभेदेन। 
महाबोधिसत्तानञ्हि पच्चेकबोधिसत्तानञ्च विपस्सना चिन्तामयञाणसंर्वाद्धिता सयम्भुजाणभूता, इतरेसं 
सुतमयजाणसंवद्भिता परोपदेससम्भूता नाम। सा “ठपेत्वा नेवसञ्जानासञ्जायतनं अवसेसरूपारूपज्झानानं अञ्ञतरतो 
बुड्ठाया”तिआदिना अनेकधा, अरूपमुखवसेन चतुधातुबवत्थाने वृत्तानं तेसं तेसं धातुपरिग्गहमुखानञ्च अञ्ञतरमुखवसेन 
अनेकधा च विसुद्धिमग्गे नानानयतो विभाविता । महाबोधिसत्तानं पन चतुवीसतिकोटिसतसहस्समुखेन पभेदगमनतो 
नानानयं सब्बञ्जुतञाणसन्निस्सयस्स अरियमग्गजाणस्स अधिट्टानभूतं पुब्बभागजाणगन्भं गण्हापेन्तं परिणतं गच्छन्तं 
परमगम्भीरं सण्हसुखुमतरं अनञ्ञसाधारणं विपस्सनाञाणं होति, यं अट्ठकथासु “महावजिरजाण'न्ति बुच्चति। यस्स च 
पवत्तिविभागेन चतुवीसतिकोटिसतसहस्सप्पभेदस्स पादकभावेन समापज्जियमाना चतुवीसतिकोटिसतसहस्ससङ्ख्या 
देवसिकं सत्थु वळञ्जनकसमापत्तियो वुच्चन्ति, स्वायं बुद्भानं विपस्सनाचारो परमत्थमञ्जुसायं विसुद्भिमग्गसंवण्णनायं 
(विसुद्धि० टी० १.२१६) उद्देसतो दस्सितो। अत्थिकेहि ततो गहेतब्बो, इध पन सावकानं विपस्सना अधिप्पेता । 


आसवानं खयजाणायाति आसवानं खेपनतो समुच्छिन्दनतो आसवक्खयो, अरियमग्गो, तत्थ जाणं आसवानं 
खयजाणं, तदत्थं तेनाह “आसवान खयञाणनिब्बत्तनत्थाया”ति। आसवा एत्थ खीयन्तीति आसवानं खयो निब्बानं । 
खेपेति पापधम्मेति खयो, मग्गो। सो पन पापक्खयो आसवक्खयेन विना नत्थीति “खये जाण” न्ति एत्थ खयग्गहणेन 
आसवक्खयो वुत्तोति आह “खये जाण'”न्तिआदि। समितपापो समणोति कत्वा आसवानं खीणत्ता समणो नाम होतीति 
आह “आसवान खया समणो होतीति एत्थ फल न्ति। आसववड्डिया सङ्कारे वड्डेन्तो विसङ्घारतो सुविदूरविदूरोति 
“आरा सो आसवक्खया”ति एत्थ आसवक्खयपदं विसङ्काराधिवचनन्ति आह “आसवक्खयाति एत्थ निब्बानं 

वुत्त न्ति। भङ्गोति आसवानं खणनिरोधो “आसवानं खयो"ति वृत्तोति योजना। 


“इद्‌ दुरक्ख न्ति दुक्खस्स अरियसच्चस्स तदा भिक्खुनो पच्चकखतो गहितभावदस्सनं । “एत्तकं दुक्ख'न्ति तस्स 
परिच्छिज्जग्गहितभावदस्सनं। “न इतो भिय्यो ति तस्स अनवसेसेत्वा गहितभावदस्सनं । तेनाह “सब्बम्पि 
दुक्खसच्च''न्तिआदि। सरसलक्खणपटिवेधेनाति सभावसङ्घातस्स लक्खणस्स असम्मोहतो पटिविज्झनेन, 
असम्मोहपटिवेधोति च। यथा तस्मिं ञाणे पवत्ते पच्छा दुक्खसच्चस्स सरूपादिपरिच्छेदे सम्मोहो न होति, तथा पवत्ति, 
तेनाह “यथाभूतं पजानाती ति । दुक्खं समुदेति एतस्माति दुकखसमुदयो, तण्हाति आह तस्स चा तिआदि। यं ठानं 
पत्वाति यं निब्बानं मग्गस्स आरम्मणपच्चयट्ठेन कारणभूतं आगम्म, “पत्वा^ति च तदुभयवतो पुग्गलस्स पत्ति तदुभयस्स 
पत्ति वियाति कत्वा वुत्तं । पत्वाति वा पापुणनहेतु । अप्पवत्तीति अप्पवत्तिनिमित्तं, ते वा नप्पवत्तन्ति एत्थाति अप्पवत्ति, 
निब्बानं । तस्साति दुक्खनिरोधस्स। सम्पापकन्ति सच्छिकरणवसेन सम्मदेव पापकं । 


किलेसवसेनाति आसवसङ्घातकिलेसवसेन। यस्मा आसवानं दुक्खसच्चपरियायो तप्परियापन्नत्ता, सेससच्चानञ्च 
तंसमृदयादिपरियायो अत्थि, तस्मा वुत्तं “परियायतो ति । दस्सेन्तो सच्चानीति योजना । आसवानंयेव चेत्थ गहणं 
“आसवानं खयजाणाया"ति आरद्भत्ता। तथा हि “कामासवापि चित्तं विमुच्चती"'तिआदिना (दी० नि० १.२४८; म० नि० 
१.४३३; म० नि० ३.१९) आसवविमृत्तिसीसेनेव सब्बकिलेसविमुत्ति वुत्ता। “इदं दुकखन्ति यथाभूतं पजनाती"तिआदिना 
मिस्सकमग्गो इध कथितोति “सह विपस्सनाय कोटिप्पत्तं मग्गं कथेसीˆति वुत्तं । “जानतो पस्सतो ति इमिना 
परिञ्ञासच्छिकिरियाभावनाभिसमया वुत्ता। “विमुच्चती”ति इमिना पहानाभिसमयो वुत्तोति आह “इमिना मग्गक्खणं 
दस्सेती ति। “जानतो पस्सतो”ति वा हेतुनिद्देसोयं । जाननहेतु दस्सनहेतु कामासवापि चित्तं विमुच्चतीति योजना। 
धम्मानञ्हि समानकालिकानम्पि पच्चयप्पच्चयुप्पन्नता सहजातकोटिया लब्भतीति। भवासवग्गहणेन चेत्थ भवरागस्स 
विय भवदिद्वियापि समवरोधोति दिट्ठासवस्सापि सङ्गहो दडुब्बो । खीणा जातीतिआदीहि पदेहि | तस्साति 
पच्चवेक्खणाञाणस्स। भूमिन्ति पवत्तिट्ठानं । 


येनाधिप्पायेन “कतमा पनस्सा “तिआदिना चोदना कता, तं विवरन्तो “न तावस्सा”तिआदिमाह। तत्थ न तावस्स 
अतीता जाति खीणा मग्गभावनायाति अधिप्पायो। तत्थ कारणमाह “पुब्बेव खीणत्ता”ति। न अनागता अस्स जाति 
खीणाति योजना । न अनागताति च अनागतभावसामञ्ञं गहेत्वा लेसेन चोदेति, तेनाह “अनागते वायामाभावतो”ति। 
अनागतविसेसो पनेत्थ अधिप्पेतो, तस्स च खेपने वायामोपि लब्भतेव, तेनाह “या पन मग्गस्सा”तिआदि। 
एकचतुपञ्चवोकारभवेसूति भवत्तयग्गहणं वुत्तनयेन अनवसेसतो जातिया खीणभावदस्सनत्थं । तन्ति यथावुत्तं जातिं । 
सोति खीणासवो भिक्खु । 


ब्रह्मचरियवासो नाम उक्कदुनिद्देसेन मग्गब्रह्मचरियस्स निब्बत्तनं एवाति आह “परिवुत्थ न्ति । सम्मादिड्टिया चतूसु 
सच्चेसु परिञ्जादिकिच्चसाधनवसेन पवत्तमानाय सम्मासङ्कप्पादीनम्पि दुक्खसच्चे परिञ्जाभिसमयानुगुणा पवत्ति, 
इतरसच्चेसु च नेसं पहानाभिसमयादिपवत्ति पाकटा एव, तेन वृत्तं “चतूसु सच्चेसु चतूहि मग्गेहि 
परिञ्ञापहानसच्छिकिरियाभावनावसेना”ति। दुक्खनिरोधमग्गेसु परिञ्जासच्छिकिरियाभावना यावदेव 
समुदयप्पहानत्थायाति आह “तेन तेन मग्गेन पहातब्बकिलेसा पहीना ति । इत्थत्तायाति इमे पकारा इत्थं, तब्भावो 
इत्थत्तं, तदत्थन्ति वृत्तं होति। ते पन पकारा अरियमग्गब्यापारभूता परिञ्जादयो इधाधिप्पेताति आह “एवं 
सोळसकिच्चभावाया”ति। ते हि मग्गं पच्चवेकखतो मग्गानुभावेन पाकटा हुत्वा उपड्टहन्ति, परिञ्ञादीसु च पहानमेव 

पधानं तदत्थत्ता इतरेसन्ति आह “किलेसक्खयभावाय वा 'ति। पहीनकिलेसपच्चवेक्खणवसेन वा एवं वुत्तं । 
दुतियविकण्पे इत्थत्तायाति निस्सक्के सम्पदानवचनन्ति आह “इत्थभावतो 'ति। अपरन्ति अनागतं। इमे पन 
चरिमकत्तभावसङ्घाता पञ्चक्खन्धा परिज्ञाता तिट्ठन्ति, एतेन तेसं अप्पतिट्ठतं दस्सेति। अपरिञ्ञामूलिका हि पतिट्ठा। 
यथाह “कबळीकारे चे भिक्खवे आहारे अत्थि रागो अत्थि नन्दी अत्थि तण्हा, पतिद्टितं तत्थ विज्ञाणं 
विरूळह*न्तिआदि। (सं० नि० २.६४; कथा० २९६; महानि० ७) तेनेवाह “छिन्नमूलका रुक्खा विया'तिआदि। 


२४९. पब्बतमत्थकेति पब्बतसिखरे । तञ्हि येभुस्येन सङ्कित्तं सङ्कचितं होतीति पाळियं “पब्बतसङ्घषेपे ति वुत्तं । 
पब्बतपरियापन्नो वा पदेसो पब्बतसङ्केपो । अनाविलोति अकालुसियो, सा चस्स अनाविलता कद्दमाभावेन होतीति आह 
““निक्कद्दमो ति । सिप्पियोति सुत्तियो। सम्बुकाति सङ्घलिका | ठितासुपि निसिन्नासुपि गावीसु। विज्जमानासूति 
लब्भमानासु, इतरा ठितापि निसिन्नापि “चरन्ती”ति वुच्चन्ति सहचरणनयेन । तिट्ठन्तमेव, न पन कदाचिपि चरन्तं । द्वयन्ति 
सिप्पिसम्बुकं, मच्छगुम्बन्ति इदं उभयं | तिट्ठन्तन्ति वुत्तं चरन्तं पीति अधिप्पायो। “इतरञ्च द्वय न्ति च यथावुत्तमेव 
सिप्पिसम्बुकादिद्वयं बदति । तञ्हि चरतीति। कि वा इमाय सहचरियाय, यथालाभग्गहणं पनेत्थ दटुब्बं । सक्खरकथलस्स 
हि वसेन तिइुन्तन्ति। सिप्पिसम्बुकस्स मच्छगुम्बस्स च वसेन तिइन्तम्पि चरन्तं पीति योजना कातब्बा। 


तेसं दसन्नं जाणानं । तत्थाति तस्मिं आरम्मणविभागे, तेसु वा जाणेसु। भूमिभेदतो, कालभेदतो, सन्तानभेदतो चाति 
सत्तविधारम्मणं विपस्सनाञाणं। “रूपायतनमत्तमेवा ति इदं तस्स आणस्स अभिनिम्मियमाने मनोमये काये 
रूपायतनमेवारब्भ पवत्तनतो वृत्तं, न तत्थ गन्धायतं आदीनं अभावतो। न हि रूपकलापो गन्धायतं आदिरहितो अत्थि। 
परिनिप्फन्नमेव निम्मितरूपं, तेनाह “परित्तपच्चुप्पन्नबहिद्धारम्मण''न्ति। आसवक्खयञाणं निब्बानारम्मणमेव समानं 
परित्तत्तिकवसेन अप्पमाणारम्मणं, अज्झत्तत्तिकवसेन बहिद्धारम्मणं, अतीतत्तिकवसेन नवत्तब्बारम्मणञ्च होतीति आह 
“अप्पमाणबहिद्धानवत्तब्बारम्मण' न्ति कूटो विय कूटागारस्स भगवतो देसनाय अरहत्तं उत्तमङ्गभूतन्ति आह 
“अरहत्तनिक्टेना ति । देसनं निट्ठापेसीति तित्थकरमतहरविभाविनि नानाविधकुहनलपनादिमिच्छाजीवविद्धंसिनि 
तिविधसीलालङ्कतं परमसल्लेखपटिपत्तिदीपनि झानाभिञ्ञादिउत्तरिमनुस्सधम्मविभूसितं 
चुहसविधमहासामञ्जफलपटिमण्डितं अनञ्जसाधारणं देसनं निड्टापेसि। 


अजातसत्तुउपासकत्तपटिवेदनाकथावण्णना 
२५०. आदिमज्झपरियोसानन्ति आदिञ्च मज्झञ्च परियोसानञ्च। सक्कच्चं सगारवं। आरद्धं धम्मसङ्गाहकेहि । 


अभिक्कन्ता विगताति अत्थोति आह “खये दिस्सतीति। तथा हि “निक्खन्तो पठमो यामो”ति उपरि वुत्तं 
अभिक्कन्ततरोति अतिविय कन्ततरो मनोरमो, तादिसो च सुन्दरो भद्दको नाम होतीति आह “सुन्दरे दिस्सती"ति। कोति 
देवनागयक्खगन्धब्बादीसु को कतमो । मेति मम । पादानीति पादे । इद्धियाति इमाय एवरूपाय देविद्धिया। यससाति 
इमिना एदिसेन परिवारेन, परिजनेन च। जलन्ति विज्जोतमानो। अभिक्कन्तेनाति अतिविय कन्तेन कमनीयेन अभिरूपेन । 
बण्णेनाति छविवण्णेन सरीरवण्णनिभाय। सब्बा ओभासयं दिसाति दसपि दिसा पभासेन्तो चन्दो विय, सूरियो विय च 
एकोभासं एकालोकं करोन्तोति गाथाय अत्थो। अभिरूपेति उळाररूपे सम्पन्नरूपे। 


“चोरो चोरो, सप्पो सप्पो"तिआदीसु भये आमेडितं, “विज्झ विज्झ, पहर पहरा"तिआदीसु कोधे, “साधु 
साधूतिआवीसु (म० नि० १.३२७; सं० नि० २.१२७; ३.३५; ५.१००५) पसंसायं, “गच्छ गच्छ, लुनाहि लुनाहीतिआवीसु 

तुरिते, “ आगच्छ आगच्छा"तिआदीसु कोतूहले, “बुद्धो बुद्धोति चिन्तेन्तोतिआदीसु (बु° वं० ४४) अच्छरे, 
““अभिक्कमथायस्मन्तो अभिक्कमथायस्मन्तो"तिआदीसु (दी० नि० ३.२०; ३० नि० ९.११) हासे, “कहं एकपुत्तक कहं 
एकपुत्तका"तिआदीसु (सं० नि० २.६३) सोके, “अहो सुखं अहो सुख 'न्तिआदीसु (उदा० २०; दी० नि० ३.३०५; चूळवS° 
३३२) पसादे। च-सहो अवुत्तसमुच्चयत्थो, तेन गरहाअसम्मानादीनं सङ्गहो दडुब्बो । तत्थ “पापो पापो"तिआदीसु गरहायं, 
“अभिरूपक अभिरूपका तिआदीसु असम्माने दडुब्बं । 


नयिदं आमेडितवसेन द्रिकखत्ु वुत्तं, अथ खो अत्थद्वयवसेनाति दस्सेन्तो “अथ वा तिआदिमाह “अभिक्कन्त”न्ति 
वचनं अपेक्खित्वा नपुंसकलिङ्गवसेन वुत्तं । तं पन भगवतो वचनं धम्मस्स देसनाति कत्वा तथा वुत्तं । अत्थमत्तदस्सनं वा 
एतं, तस्मा अत्थवसेनेत्थ लिङ्गविभत्तिपरिणामो वेदितब्बो । दुतियपदेपि एसेव नयो। दोसनासनतोति 
रागादिकिलेसविधमनतो । गुणाधिगमनतोति सीलादिगुणानं सम्पादनतो। ये गुणे देसना अधिगमेति, तेसु पधानभूता 
दस्सेतब्बाति ते पधानभूते ताव दस्सेतुं “सद्धाजननतो पञ्जाजननतो ति वृत्तं। सद्धापमुखा हि लोकिया गुणा 
पञ्ञापमुखा लोकुत्तरा। सीलादिअत्थसम्पत्तिया सात्थतो। सभावनिरुत्तिसम्पत्तिया सब्यञ्जनतो। 
सुविञ्ञेय्यसद्दपयोगताय उत्तानपदतो। सण्हसुखुमभावेन दुब्बिञ्जेय्यत्थताय गम्भीरत्थतो। सिनिद्धमुदुमधुरसद्दपयोगताय 
कण्णसुखतो। विपुलविसुद्भपेमनीयत्थताय हदयङ्गमतो। मानातिमानविधमनेन अनत्तुक्कंसनतो। थम्भसारम्भनिम्महनेन 
अपरवम्भनतो। हिताधिप्पायप्पवत्तिया, परेसं रागपरिळाहादिवूपगमनेन च करुणासीतलतो। किलेसन्धकारविधमनेन 
पञ्ञावदाततो। करवीकरुतमञ्जुताय आपाथरमणीयतो। पुब्बापराविरुद्भसुविसुद्भताय विमद्दक्खमतो। 
आपाथरमणीयताय एव सुय्यमानसुखतो। विमहक्खमताय, हितज्झासयप्पवत्तिताय च वीमंसियमानहिततो। 
एवमादीहीति आदि-सद्देन संसारचक्कनिवत्तनतो सद्भम्मचक्कप्पवत्तनतो, मिच्छावादविद्धंसनतो सम्मावादपतिड्ठापनतो, 
अकुसलमूलसमुद्धरणतो कुसलमूलसंरोपनतो, अपायद्वारपिधानतो सग्गमग्गद्वारविवरणतो, परियुट्ठानवूपसमनतो 
अनुसयसमुग्घाटनतोति एवमादीनं सङ्गहो दटुब्बो। 


अधोमुखट्टपितन्ति केनचि अधोमुखं ठपितं । हेट्ठामुखजातन्ति सभावेनेव हेट्ठामुखं जातं। उग्घाटेय्याति विवटं 
करेय्य। हत्थे गहेत्वा “पुरत्थाभिमुखो, उत्तराभिमुखो वा गच्छा"तिआदीनि अवत्वा हत्थे गहेत्वा निस्सन्देहं कत्वा। “एस 
मग्गो, एवं गच्छा"ति दस्सेय्य। काळपक्खचातुद्दसीति काळपक्खे चातुद्दसी निक्कुज्जितं आधेय्यस्स अनाधारभूतं 
भाजनं आधारभावापादनवसेन उक्कुज्जेय्य। अञ्जाणस्स अभिमुखत्ता हेड्ठामुखजातताय सद्धम्मविमुखं 
अधोमुखट्टपितताय असद्धम्मे पतितन्ति एवं पदद्वयं यथारहं योजेतब्बं, न यथासङ्ख्यं । कामं कामच्छन्दादयो पटिच्छादका 
नीवरणभावतो, मिच्छादिट्ठि पन सविसेसं पटिच्छादिका सत्ते मिच्छाभिनिवेसनवसेनाति आह 
““मिच्छादिट्रिगहनपटिच्छन्न''न्ति। तेनाह भगवा “मिच्छादिट्टिपरमाहं भिक्खवे वज्जं वदामी ति। सब्बो अपायगामिमग्गो 
कुम्मग्गो कुच्छितो मग्गोति कत्वा । सम्मादिड्रिआदीनं उजुपटिपकखताय मिच्छादिड्टिआदयो अट्ट मिच्छत्तधम्मा 
मिच्छामग्गा। तेनेव हि तदुभयपटिपकखतं सन्धाय “सग्गमोक्खमग्गं आविकरोन्तेना” ति वुत्तं । सप्पिआदिसन्निस्सयो 
पदीपो न तथा उज्जलो, यथा तेलसन्निस्सयोति तेलपज्जोत-ग्गहणं। एतेहि परियायेहीति एतेहि 
निक्कुञ्जितुक्कुज्जनपटिच्छन्नविवरणादिउपमोपमितब्बप्पकारेहि, एतेहि वा यथावृत्तेहि 
नानाविधकुहनलपनादिमिच्छाजीवविविधमनादिविभावनपरियायेहि । तेनाह “अनेकपरियायेन धम्मो पकासितो ति । 


पसन्नकारन्ति पसन्नेहि कातब्बं सक्कारं । सरणन्ति पटिसरणं, तेनाह “परायण'न्ति। परायणभावो च 
अनत्थनिसेधनेन, अत्थसम्पटिपादनेन च होतीति आह “अघस्स ताता, हितस्स च विधाता”ति। अघस्साति दुकखतोति 

वदन्ति, पापतोति पन अत्थो युत्तो, निस्सक्के चेतं सामिवचनं। एत्थ च नायं गमु-सद्दो नी-सद्दादयो विय द्विकम्मको, 
तस्मा यथा “अजं गामं नेतीति वुच्चति, एवं “भगवन्तं सरणं गच्छामीति वत्तुं न सक्का, “सरणन्ति गच्छामीति पन 
वत्तब्बं । इति-सद्दो चेत्थ लुत्तनिददिट्टो। तस्स चायमत्थो। गमनञ्च तदधिप्पायेन भजनं जाननं वाति दस्सेन्तो “इमिना 
अधिप्पायेना”तिआदिमाह। तत्थ “भजामी 'तिआदीसु पुरिमस्स पुरिमस्स पच्छिमं पच्छिमं अत्थवचनं, भजनं वा 
सरणाधिप्पायेन उपसङ्कमनं, सेवन सन्तिकावचरता, पयिरुपासनं वत्तपटिवत्तकरणेन उपट्ठानन्ति एवं सब्बथापि 
अनञ्ञसरणतंयेव दीपेति। “गच्छामी ति पदस्स बुज्झामीति अयमत्थो कथं लब्भतीति आह “येसञ्ही”तिआदि। 


“अधिगतमग्गे सच्छिकतनिरोधे”ति पदद्वयेनापि फलट्ठा एव दस्सिता, न मग्गट्ठाति ते दस्सेन्तो “यथानुसिट्टं 
पटिपज्जमाने चा”तिआदिमाह । ननु च कल्याणपृथुज्जनोपि “यथानुसिट्टं पटिपज्जती"ति बुच्चतीति? किञ्चापि वुच्चति, 
निप्परियायेन पन मग्गट्ठा एव तथा वत्तब्बा, न इतरो नियामोक्कमनाभावतो । तथा हि ते एव वुत्ता “अपायेसु अपतमाने 
धारेती”ति। सम्मत्तनियामोक्कमनेन हि अपायविनिमुत्तसम्भवो। अक्खायतीति एत्थ इति-सद्दो आदिअत्थो, पकारत्थो 
वा, तेन “यावता भिक्खवे धम्मा सङ्घाता वा असङ्कता वा, विरागो तेसं अग्गं अक्खायती''ति (इतिबु० ९०; अ० नि० 
४.३४) सृत्तपदं सङ्गण्हाति, “वित्थारो ति वा इमिना। एत्थ च अरियमग्गो निय्यानिकताय, निब्बानं तस्स 
तदत्थर्सिद्भिहेतुतायाति उभयमेव निप्परियायेन `धम्मो "ति वुत्तो । निब्बानञ्हि आरम्मणपच्चयभूतं लभित्वा अरियमग्गस्स 
तदत्थसिद्भि। तथापि यस्मा अरियफलानं “ताय सद्भाय अवूपसन्ताया'तिआदि वचनतो मग्गेन समुच्छिन्नानं किलेसानं 
पटिपस्सद्भिप्पहानकिच्चताय, निय्यानानुगुणताय, निय्यानपरियोसानताय च, परियत्तिधम्मस्स पन “निय्यानधम्मस्स 
समधिगमनहेतुताया”ति इमिना परियायेन वृत्तनयेन धम्मभावो लब्भति एव। स्वायमत्थो पाठारूळहो एवाति दस्सेन्तो “न 
केवल''न्तिआदिमाह। 


“कामरागो भवरागो ति एवमादि भेदो सब्बोपि रागो विरज्जति एतेनाति रागविरागोति मग्गो कथितो। 
एजासङ्घाताय तण्हाय, अन्तोनिज्झानलक्खणस्स सोकस्स च तदुप्पत्तियं सब्बसो परिक्खीणत्ता अनेजं असोकन्ति फलं 
कथितं। अप्पटिकूलन्ति अविरोधदीपनतो केनचि अविरुद्धं, इट्ठ पणीतन्ति वा अत्थो। पगुणरूपेन पवत्तितत्ता, 
पकट्ठगुणविभावनतो वा पगुणं। यथाह “विहिंससञ्जी पगुणं न भासि, धम्मं पणीतं मनुजेसु ब्रह्मे”ति। (म० नि० १.२८३; 
म० नि० २.३३९; महाव० ९) सब्बधम्मक्खन्धा कथिताति योजना । 


दिट्रिसीलसङ्घातेनाति “यायं दिड्टि अरिया निय्यानिका निय्याति तक्करस्स सम्मा दुक्खक्खयाय, तथारूपाय दिड्टिया 
दिट्रिसामञ्जगतो विहरती”ति (दी० नि० ३.३२४; म० नि० ४.९२; ३.५४) एवं वुत्ताय दिट्टिया, “यानि तानि सीलानि 
अखण्डानि अच्छिहानि असबलानि अकम्मासानि भुजिस्सानि विञ्जुप्पसत्थानि अपरामट्ठानि समाधिसंवत्तनिकानि, 
तथारूपेहि सीलेहि सीलसामञ्ञगतो विहरती"ति (दी० नि० ३.३२३; म० नि० १.४९२; ३.५४; ३० नि० ६.११; परि० 
२७४) एवं वुत्तानं सीलानञ्च संहतभावेन, दिड्रिसीलसामञ्ञेनाति अत्थो। संहतोति घटितो, समेतोति अत्थो। 
अरियपुग्गला हि यत्थ कत्थचि दुरे ठितापि अत्तनो गुणसामग्गिया संहता एव। अट्ट च पुग्गलधम्मदसा तेति ते 
पुरिसयुगवसेन चत्तारोपि पुग्गलवसेन अट्टेव अरियधम्मस्स पच्चकखदस्साविताय धम्मदसा। तीणि वत्थूनि “सरण''न्ति 
गमनेन, तिक्खत्तुं गमनेन च तीणि सरणगमनानि। पटिवेदेसीति अत्तनो हदयगतं वाचाय पवेदेसि । 


सरणगमनकथावण्णना 


सरणगमनस्स विसयप्पभेदफलसंकिलेसभेदानं विय कत्तु च विभावना तत्थ कोसल्लाय होतीति “सरणगमनेसु 

कोसल्लत्थं सरणं...पे०... वेदितब्बो”ति वुत्तं तेन विना सरणगमनस्सेव असम्भवतो। कस्मा पनेत्थ वोदानं न 
गहितं, ननु वोदानविभावनापि तत्थ कोसल्लावहाति? सच्चमेतं, तं पन संकिलेसग्गहणेनेव अत्थतो दीपितं होतीति न 
गहितं । यानि हि नेसं संकिलेसकारणानि अञ्जाणादीनि, तेसं सब्बेन सब्बं अनुप्पन्नानं अनुप्पादनेन, उप्पन्नानञ्च पहानेन 
बोदानं होतीति। हिंसत्थस्स सर-सहस्स वसेनेतं पदं दटुब्बन्ति “हिंसतीति सरण'न्ति वत्वा तं पन हिंसनं केसं कथं कस्स 
बाति चोदनं सोधेन्तो “सरणगतान न्तिआदिमाह | तत्थ भयन्ति वट्टभयं | सन्तासन्ति चित्तुत्रासं तेनेव चेतसिकदुक्खस्स 
गहितत्ता। दुक्खन्ति कायिकदुक्खं । दुग्गतिपरिकिलेसन्ति दुग्गतिपरियापन्नं सब्बम्पि दुक्खं, तयिदं सब्बं परतो फलकथायं 
आविभविस्सति । एतन्ति “सरण' न्ति पदं । 


एवं अविसेसतो सरण-सहदस्स अत्थं दस्सेत्वा इदानि विसेसतो दस्सेतुं “अथ वा तिआदि वुत्तं । हिते पवत्तनेनाति 
“सम्पन्नसीला भिक्खवे विहरथा"तिआदिना (म० नि० १.६४, ६९) अत्थे नियोजनेन। अहिता च निवत्तनेनाति। 
““पाणातिपातस्स खो पापको विपाको, पापकं अभिसम्पराय”न्तिआदिना आदीनवदस्सनादिमुखेन अनत्थतो निवत्तनेन । 
भयं हिंसतीति हिताहितेसु अप्पवत्तिपवत्तिहेतुकं व्यसनं अप्पवत्तिकरणेन विनासेति। भवकन्तारा उत्तारणेन मग्गसङ्घातो 
धम्मो, इतरो अस्सासदानेन सत्तानं भयं हिंसतीति योजना । कारानन्ति दानवसेन पूजावसेन च उपनीतानं सक्कारानं । 
विपुलफलपटिलाभकरणेन सत्तानं भयं हिंसतीति योजना, अनुत्तरदक्खिणेय्यभावतोति अधिप्पायो। इमिनापि 
परियायेनाति इमिनापि विभजित्वा वुत्तेन कारणेन। 


““सम्मासम्बुद्धो भगवा, स्वाक्खातो धम्मो, सुप्पटिपन्नो सङ्घो ति एवं पवत्तो तत्थ रतनत्तये पसादो तप्पसादो, तदेव 
रतनत्तयं गरु एतस्साति तग्गरु तब्भावो तग्गरुता, तप्पसादो च तग्गरुता च तप्पसादतग्गरुता, ताहि तप्पसादतग्गरुताहि। 
विधूतदिट्विविचिकिच्छासम्मोह अस्सद्भियादिताय बिहतकिलेसो। तदेव रतनत्तयं परायणं परागति ताणं लेणन्ति एवं 
पवत्तिया तप्परायणताकारप्पवत्तो चित्तुप्पादो सरणगमनं सरणं गच्छति एतेनाति। तंसमङ्गीति तेन यथावृत्तचित्तुप्पादेन 
समन्नागतो। एवं उपेतीति भजति सेवति पयिरुपासति, एवं वा जानाति बुज्झतीति एवमत्थो वेदितब्बो। एत्थ च पसाद- 
ग्गहणेन लोकियसरणगमनमाह। तञ्हि पसादप्पधानं | गरुतागहणेन लोकुत्तरं। अरिया हि रतनत्तयं गुणाभिञ्ञताय 
पासाणच्छत्तं विय गरु कत्वा पस्सन्ति। तस्मा तप्पसादेन विक्खम्भनवसेन विगतकिलेसो, तग्गरुताय समुच्छेदवसेनाति 
योजेतब्बं अगारवकरणहेतूनं समुच्छिन्दनतो । तप्परायणता पनेत्थ तग्गतिकताति ताय चतुब्बिधम्पि वक्खमानं सरणगमनं 
गहितन्ति दडुब्बं । अविसेसेन वा पसादगरुता जोतिताति पसादग्गहणेन अवेच्चप्पसादस्स इतरस्स च गहणं, तथा 
गरुतागहणेनाति उभयेनापि उभयं सरणगमनं योजेतब्बं । 


मग्गकखणे इज्झतीति योजना । “निब्बानारम्मणं हुत्वा ति एतेन अत्थतो चतुसच्चाधिगमो एव 
लोकुत्तरसरणगमनन्ति दस्सेति। तत्थ हि निब्बानधम्मो सच्छिकिरियाभिसमयवसेन, मग्गधम्मो भावनाभिसमयवसेन 
पटिविज्झियमानोयेब सरणगमनत्थं साधेति । बुद्धगुणा पन सावकगोचरभूता परिञ्ञाभिसमयवसेन, तथा अरियसङ्घगुणा, 
तेनाह “किच्चतो सकलेपि रतनत्तये इज्झती ति। इज्झन्तञ्च सहेव इज्झति, न लोकियं विय पतिपाटिया 
असम्मोहपटिवेधेन पटिविद्भत्ताति अधिप्पायो। ये पन वदन्ति “न सरणगमनं निब्बानारम्मणं हुत्वा पवत्तति। मग्गस्स 
अधिगतत्ता पन अधिगतमेव होति एकच्चानं तेविज्जादीनं लोकियविज्जादयो विया”ति, तेसं लोकियमेव सरणगमनं सिया, 
न लोकुत्तरं, तञ्च अयृत्तं दुविधस्सापि इच्छितब्बत्ता। 


तन्ति लोकियं सरणगमनं । सद्धापटिलाभो “सम्मासम्बुद्धो भगवा"तिआदिना । सद्धामूलिकाति 

यथावृत्तसद्धापुब्बङ्गमा सम्मादिट्टिति बुद्धसुबुद्धतं, धम्मसुधम्मतं, सङ्ग सुप्पटिपत्तिञ्च लोकियावबोधवसेनेव सम्मा 
जायेन दस्सनतो। “सद्धामूलिका सम्मादिट्टी ति एतेन सद्भूपनिस्सया यथावुत्तलक्खणा पञ्जा लोकियसरणगमनन्ति 
दस्सेति, तेनाह “दिट्रिजुकम्मन्ति बुच्चती”ति। दिट्टि एव अत्तनो पच्चयेहि उजु करीयतीति कत्वा दिड्टि वा उजु करीयति 
एतेनाति दिड्डिजुकम्मं, तथा पवत्तो चित्तुप्पादो । एवञ्च कत्वा “तप्परायणताकारप्पवत्तो चित्तुप्पादो”ति इदं वचनं समत्थितं 
होति । सद्धापुब्बङ्गमसम्मादिट्टिग्गहणं पन चित्तुप्पादस्स तप्पधानतायाति दटुब्बं । “सद्धापटिलाभो ति इमिना मातादीहि 
उस्साहितदारकादीनं विय जाणविप्पयृत्तं सरणगमनं दस्सेति, “सम्मादिट्ठी ति इमिना जाणसम्पयृत्तं सरणगमनं । तयिदं 
लोकियं सरणगमनं। अत्ता सन्निय्यातीयति अप्पीयति परिच्चजीयति एतेनाति अत्तसन्निय्यातनं, यथावुत्तं दिट्टिजुकम्मं। तं 
रतनत्तयं परायणं पटिसरणं एतस्साति तप्परायणो, पुग्गलो, चित्तुप्पादो वा। तस्स भावो तप्परायणता, यथावृत्तं 
दिट्टिजुकम्ममेव। “सरण न्ति अधिप्पायेन सिस्सभावं अन्तेवासिकभावं उपगच्छति एतेनाति सिस्सभावूपगमनं। 
सरणगमनाधिप्पायेनेव पणिपतति एतेनाति पणिपातो। सब्बत्थ यथावुत्तदिड्िजुकम्मवसेनेव अत्थो वेदितब्बो। 


अत्तपरिच्चजनन्ति संसारदुक्खनित्थरणत्थं अत्तनो अत्तभावस्स परिच्चजनं। एसेव नयो सेसेसुपि । बुद्धादीनं येवाति 
अवधारणं अत्तसन्निय्यातनादीसुपि तत्थ तत्थ वत्तब्बं । एवञ्हि तदञ्जनिवत्तनं कतं होति। 


एवं अत्तसन्निय्यातनादीनि एकेन पकारेन दस्सेत्वा इदानि अपरेहिपि पकारेहि दस्सेतुं “अपिचातिआदि आरद्धं, 
तेन परियायन्तरेहिपि अत्तसन्निय्यातनादि कतमेव होति अत्थस्स अभिन्नत्ताति दस्सेति। आळवकादीनन्ति आदि-सद्देन 
सातागिरहेमवतादीनं सङ्गहो दटुब्बो। ननु चेते आळवकादयो मग्गेनेब आगतसरणगमना, कथं तेसं तप्परायणतासरणगमनं 
बुत्तन्ति? मग्गेनागतसरणगमनेहिपि। “सो अहं विचरिस्सामि...पे०... सुधम्मतं” (सं० नि० १.२४६; सु० नि० १९४) “ते मयं 
विचरिस्साम, गामा गामं नगा नगं...पे०... सुधम्मत' न्ति, (सु० नि० १८२) तेहि तप्परायणताकारस्स पवेदितत्ता तथा वृत्तं । 


सो पनेस जाति...पे०... वसेनाति एत्थ जातिवसेन, भयवसेन, आचरियवसेन, दक्खिणेय्यवसेनाति पच्चेकं 
योजेतब्बं । तत्थ जातिवसेनाति जातिभाववसेन। एवं सेसेसुपि । दक्खिणेय्यपणिपातेनाति दक्खिणेय्यताहेतुकेन 
पणिपातेन। इतरेहीति जातिभावादिवसप्पवत्तेहि तीहि पणिपातेहि । “इतरेही”तिआदिना सङ्घेपतो वुत्तमत्थं वित्थारतो 
दस्सेतुं “तस्मा”तिआदि वुत्तं । बन्दतीति पणिपातस्स लक्खणवचनं । एवरूपन्ति दिट्ठधम्मिकं सन्धाय वदति । 
सम्परायिकञ्हि निय्यानिकं वा अनुसासनिं पच्चासिसन्तो दक्खिणेय्यपणिपातमेव करोतीति अधिप्पायो। 


सरणगमनप्पभेदोति सरणगमनविभागो। 


अरियमग्गो एव लोकुत्तरं सरणगमनन्ति “चत्तारि सामञ्ञफलानि विपाकफल न्ति वृत्तं । सब्बदुक्खक्खयोति 
सकलस्स वट्टुदुक्खस्स अनुप्पादनिरोधो। एतन्ति “चत्तारि अरियसच्चानि, सम्मप्पञ्जाय पस्सती"ति एवं वृत्तं 
अरियसच्चस्स दस्सनं । 


निच्चादितो अनुपगमनादिवसेनाति “निच्च "न्ति अग्गहणादिवसेन। अट्ठानन्ति हेतुपटिक्खेपो। अनवकासोति 
पच्चयपटिक्खेपो । उभयेनापि कारणमेव पटिक्खिपति। यन्ति येन कारणेन। दिट्रिंसम्पन्नोति मग्गदिड्टिया समन्नागतो 
सोतापन्नो। कञ्चि सङ्कारन्ति चतुभूमकेसु सङ्घतसङ्घारेसु एकसङ्घारम्पि। निच्चतो उपगच्छेय्याति “निच्चो^ति गण्हेय्य। 
"सुखतो उपगच्छेय्या”ति। “एकन्तसुखी अत्ता होति अरोगो परं मरणा”ति (दी० नि० १.७६) एवं अत्तदिद्विवसेन सुखतो 
गाह सन्धायेतं वृत्तं। दिड्टिविप्पयृत्तचित्तेन पन अरियसावको परिळाहवूपसमनत्थं मत्तहत्थिपरित्तासितो विय चोक्खब्राह्मणो 

उक्कारभूमि कञ्चि सङ्कारं सुखतो उपगच्छति। अत्तवारे कसिणादिपञ्जत्तिसङ्गहत्थं “सङ्कार "न्ति अवत्वा 
“कञ्चि धम्म न्ति वुत्तं । इमेसुपि वारेसु चतुभूमकवसेनेव परिच्छेदो वेदितब्बो, तेभूमकवसेनेव वा। यं यञ्हि पुथुज्जनो 
गाहवसेन गण्हाति, ततो ततो अरियसावको गाहं विनिवेठेति। 


“मातर न्तिआदीसु जनिका माता, जनको पिता, मनुस्सभूतो खीणासवो अरहाति अधिप्पेतो। कि पन 
अरियसावको अञ्ञं जीविता वोरोपेय्याति? एतम्पि अड्डानं, पृथुज्जनभावस्स पन महासावज्जभावदस्सनत्थं, 
अरियसावकस्स च फलदस्सनत्थं एवं वुत्तं । दुट्रचित्तोति वधकचित्तेन पदुटुचित्तो। लोहितं उप्पादेय्याति जीवमानकसरीरे 
खुद्दकमक्खिकाय पिवनमत्तम्पि लोहितं उप्पादेय्य। सङ्घ भिन्देय्याति समानसंवासकं समानसीमायं ठितं सङ्गं । “कम्मेन, 
उद्देसेन, वोहरन्तो, अनुस्सावनेन, सलाकग्गाहेना"ति (परि० ४५८) एवं वुत्तेहि पञ्चहि कारणेहि भिन्देय्य। अञ्ञं 
सत्थारन्ति अञ्जं तित्थकरं “अयं मे सत्था''ति एवं गण्हेय्य, नेतं ठानं विज्जतीति अत्थो। न ते गमिस्सन्ति 
अपायभूमिन्ति ते बुद्धं सरणं गता तंनिमित्तं अपायं न गमिस्सन्ति, देवकायं पन परिपूरेस्सन्तीति अत्थो। 


दसहि ठानेहीति दसहि कारणेहि। अधिगण्हन्तीति अभिभवन्ति | वेलामसुत्तादिवसेनापीति एत्थ करीसस्स 
चतुत्थभागप्पमाणानं चतुरासीतिसहस्ससङ्ख्यानं सुवण्णपातिरूपियपातिकंसपातीनं यथाक्कमं रूपियसुवण्णहिरञ्जपूरानं, 
सब्बालङ्कारपटिमण्डितानं चतुरासीतिया हत्थिसहस्सानं, चतुरासीतिया अस्ससहस्सानं, चतुरासीतिया रथसहस्सानं, 
चतुरासीतिया धेनुसहस्सानं, चतुरासीतिया कञ्ञासहस्सानं, चतुरासीतिया पल्लङ्कसहस्सानं, चतुरासीतिया 
बत्थकोटिसहस्सानं, अपरिमाणस्स च खज्जभोज्जादिभेदस्स आहारस्स परिच्चजनवसेन सत्तमासाधिकानि सत्तसंवच्छरानि 
निरन्तरं पवत्तवेलाममहादानतो एकस्स सोतापन्नस्स दिन्नदानं महप्फलतरं, ततो सतं सोतापन्नानं दिन्नदानतो एकस्स 
सकदागामिनो, ततो एकस्स अनागामिनो, ततो एकस्स अरहतो, ततो एकस्स पच्चेकबुद्भस्स, ततो सम्मासम्बुद्धस्स, ततो 
बुद्भप्पमुखस्स सङ्घस्स दिन्नदानं महप्फलतरं, ततो चातुद्दिससङ्घं उद्दिस्स विहारकरणं, ततो सरणगमनं महप्फलतरन्ति 
इममत्थं पकासेन्तस्स वेलामसुत्तस्स (अ० नि० ९.२०) वसेन । वृत्तज्हेतं “यं गहपति वेलामो ब्राह्मणो दानं अदासि महादानं, 
यो चेक दिड्टिसम्पन्नं भोजेय्य, इदं ततो महप्फलतर 'न्तिआदि (अ० नि० ९.२०) । बेलामसुत्तादीति आदिसद्देन 
अग्गप्पसादसुत्तादीनं (अ० नि० ४.३४; इतिवु० ९०) सङ्गहो दटुब्बो । 


अञ्ञाणं वत्थृत्तयस्स गुणानं अजाननं, तत्थ सम्मोहो। “बुद्धो नु खो, न नु खो तिआदिना विचिकिच्छा संसयो। 
मिच्छाजाणं तस्स गुणानं अगुणभावपरिकप्पनेन विपरीतग्गाहो। आदि-सद्देन अनादरागारवादीनं सङ्गहो। न 
महाजुतिकन्ति न उज्जलं, अपरिसुद्रं अपरियोदातन्ति अत्थो। न महाविष्फारन्ति अनुळारं । सावज्जोति 
तण्हादिट्ठादिवसेन सदोसो, लोकियसरणगमनं सिकखासमादानं विय अग्गहितकालपरिच्छेदं जीवितपरियन्तमेव होति, 
तस्मा तस्स खन्धभेदेन भेदोति आह “अनवज्जो कालकिरियाया”ति। सोति अनवज्जो सरणगमनभेदो। सतिपि 
अनवज्जत्ते इटुफलोपि न होतीति आह “अफलो ति। कस्मा? अविपाकत्ता। न हि तं अकुसलन्ति। 


को उपासकोति सरूपपुच्छा, किलक्खणो उपासकोति वुत्तं होति | कस्माति हेतुपुच्छा, तेन केन पवत्तिनिमित्तेन 
उपासक-सह्दो तस्मि पुग्गले निरूळहोति दस्सेति, तेनाह “कस्मा उपासकोति वुच्चती”ति। सद्दस्स अभिधेय्ये 
पवत्तिनिमित्तं तदत्थस्स तब्भावकारणं | किमस्स सीलन्ति कोदिसं अस्स उपासकस्स सीलं, कित्तकेन सीलेनायं 
सीलसम्पन्नो नाम होतीति अत्थो। को आजीबोति को अस्स सम्माआजीवो, सो पन मिच्छाजीवस्स परिवज्जनेन होतीति 
सोपि विभजीयति। का विपत्तीति का अस्स सीलस्स, आजीवस्स वा विपत्ति। अनन्तरस्स हि विधि वा पटिसेधो वा। 

सम्पत्तीति एत्थापि एसेव नयो। 
यो कोचीति खत्तियादीसु यो कोचि, तेन सरणगमनं एवं कारणं, न जाति आदिविसेसोति दस्सेति । 
उपासनतोति तेनेव सरणगमनेन, तत्थ च सक्कच्चकिरियाय आदर गारवबहुमानादियोगेन पयिरुपासनतो। 


बेरमणियोति वेरं वुच्चति पाणातिपातादिदुस्सील्यं, तस्स मणनतो हननतो विनासनतो वेरमणियो, पञ्च विरतियो 
विरतिपधानत्ता तस्स सीलस्स, तेनेवाह “पटिविरतो होती ति। 


मिच्छावणिज्जाति न सम्मावणिज्जा अयुत्तवणिज्जा असारुप्पबणिज्जा। पहायाति अकरणेनेव पजहित्वा । 
धम्मेनाति धम्मतो अनपेतेन, तेन अञ्ञम्पि अधम्मिकं जीविकं पटिक्खिपति। समेनाति अविसमेन, तेन कायविसं 
आदिदुच्चरितं वज्जेत्वा कायसमादिना सुचरितेन जीविकं दस्सेति। सत्थवणिज्जाति आवुधभण्डं कत्वा वा कारेत्वा वा 
यथाकतं वा पटिलभित्वा तस्स विक्कयो । सत्तवणिज्जाति मनुस्सविक्कयो। मंसबणिज्जाति सूनकारादयो विय 
मिगसूकरादिके पोसेत्वा मंसं सम्पादेत्वा विक्कयो । मज्जवणिज्जाति यं किञ्चि मज्जं योजेत्वा तस्स विक्कयो। 
विसवणिज्जाति विसं योजेत्वा वा विसं गहेत्वा वा तस्स विक्कयो । तत्थ सत्थवणिज्जा परोपरोधनिमित्तताय अकरणीया 
बुत्ता सत्तवणिज्जा अभुजिस्सभावकरणतो, मंसबणिज्जा वधहेतुतो, मज्जवणिज्जा पमादड्डानतो । 


तस्सेवाति पञ्चवेरमणिलक्खणस्स सीलस्स चेव पञ्चमिच्छावणिज्जालक्खणस्स आजीवस्स च। विपत्तीति भेदो, 
पकोपो च। यायाति याय पटिपत्तिया। चण्डालोति उपासकचण्डालो । मलन्ति उपासकमलं । पटिकिट्रोति 
उपासकनिहीनो। बुद्भादीसु कम्मकम्मफलेसु च सद्भाविपरियायो अस्सद्धियं मिच्छाधिमोक्खो, यथावृत्तेन अस्सद्धियेन 
समन्नागतो अस्सद्धो। यथावुत्तसीलविपत्तिआजीवविपत्तिवसेन दुस्सीलो। “इमिना दिड्डादिना इदं नाम मङ्गलं होती 'ति 
एवं बालजनपरिकप्पितकोतूहलसङ्घातेन दिट्टसुतमुतमङ्गलेन समन्नागतो कोतूहलमङ्गलिको। मङ्गलं पच्चेतीति 
दिड्ुमङ्गलादिभेदं मङ्गलमेव पत्तियायति। नो कम्मन्ति कम्मस्सकतं नो पत्तियायति। इतो च बहिद्धाति इतो 
सब्बञ्जुबुद्भसासनतो बहिद्भा बाहिरकसमये। दक्खिणेय्यं परियेसतीति दुप्पटिपन्नं दक्खिणारहसञ्जी गवेसति । पुब्बकारं 
करोतीति दानमानं आदिकं कुसलकिरियं पठमतरं करोति । एत्थ च दक्खिणेय्यपरियेसनपुब्बकारे एकं कत्वा पञ्च धम्मा 
वेदितब्बा । 


विपत्तियं बुत्तविपरियायेन सम्पत्ति वेदितब्बा। अयं पन विसेसो -- चतुन्नम्पि परिसानं रतिजननड्ठेन उपासकोव रतनं 
उपासकरतनं। गुणसोभाकित्तिसहसुगन्धताय उपासकोव पदुमं उपासकपदुमं। तथा उपासकपुण्डरीकं। 


आदिम्हीतिआदिअत्थे। कोटियन्ति परियन्तकोटियं। बिहारग्गेनाति ओवरककोद्ठासेन, “इमस्मिं गब्भे वसन्तानमिदं 
नाम पनसफलं पापुणाती”तिआदिना तं तंवसनट्ठानकोट्ठासेनाति अत्थो। अज्जतग्गन्ति वा अज्जदग्गन्ति वा अज्ज इच्चेव 
अत्थो। 


“पाणेहि उपेत न्ति इमिना तस्स सरणगमनस्स आपाणकोटिकतं दस्सेन्तो “याव मे जीवितं पवत्तती'तिआदीनि 
वत्वा पुन जीवितेनापि तं वत्थुत्तयं पटिपूजेन्तो “सरणगमनं रक्खामी"ति उप्पन्नं तस्स रञ्जो अधिप्पायं विभावेन्तो 
“अहज्ही 'तिआदिमाह | पाणेहि उपेतन्ति हि याव मे पाणा धरन्ति, ताव सरणं उपेतं, उपेन्तो च न वाचामत्तेन, न एकवारं 

चित्तुप्पादमत्तेन, अथ खो पाणानं परिच्चजनवसेन यावजीवं उपेतन्ति एवमेत्थ अत्थो वेदितब्बो। 


अच्चयनं साधुमरियादं मददित्वा बीतिक्कमनं अच्चयोति आह “अपराधो” ति। अच्चेति अतिक्कमति एतेनाति वा 
अच्चयो, वीतिक्कमस्स पवत्तनको अकुसलधम्मो। सो एव अपरज्झति एतेनाति अपराधो। सो हि अपरज्झन्तं पुरिसं 
अभिभवित्वा पवत्तति, तेनाह “अतिक्कम्म अभिभवित्वा पवत्तो”ति। चरतीति आचरति करोति। धम्मेनेवाति धम्मतो 
अनपेतेन पयोगेन । पटिग्गण्हातूति अधिवासनवसेन सम्पटिच्छतूति अत्थोति आह “खमत्‌ ति । 


२५९. सदेवकेन लोकेन “सरण''न्ति अरणीयतो अरियो, तथागतोति आह “अरियस्स विनये बुद्धस्स भगवतो 
सासने ति । पुग्गलाधिट्टानं करोन्तोति कामं “वुद्धि हेसा^ति धम्माधिट्ठानवसेन वाक्यं आरद्धं, तथापि देसनं पन 
पुग्गलाधिट्ठानं करोन्तो संवरं आपज्जतीति आहाति योजना । 


२५३. इमस्मियेव अत्तभावे निप्पज्जनकानं अत्तनो कुसलमूलानं खणनेन खतो, तेसंयेव उपहननेन उपहतो। 
उभयेनापि तस्स कम्मापराधमेव वदति । पतिट्ठाति सम्मत्तनियामोक्कमनं एतायाति पतिट्ठा, तस्स उपनिस्सयसम्पदा। सा 
किरियापराधेन भिन्ना विनासिता एतेनाति भिन्नपतिट्ठो, तेनाह “तथा तिआदि । धम्मेसु चक्खुन्ति चतुसच्चधम्मेसु तेसं 
दस्सनट्रेन चक्खु। अञ्जेसु ठानेसूति अञ्जेसु सुत्तपदेसु। मुच्चिस्सतीति सट्ठि वस्ससहस्सानि पच्चित्वा लोहकुम्भी 
नरकतो मुच्चिस्सति। 


यदि अनन्तरे अत्तभावे नरके पच्चति, इमं पन सृत्तं सुत्वा रञ्जो को आनिसंसो लद्भोति आह 
“महानिसंसो”तिआदि। सो पन आनिसंसो निद्दालाभसीसेन वुत्तो तदा कायिकचेतसिकदुक्खापगमो, तिण्णं रतनानं 
महासक्कारकिरिया, सातिसयो पोथुज्जनिकसद्भापटिलाभोति एवंपकारो दिठ्टधम्मिको, सम्परायिको पन अपरापरेसुपि 
भवेसु अपरिमाणो येवाति वेदितब्बो। 


एत्थाह -- यदि रज्ञो कम्मन्तरायाभावे तस्मिंयेव आसने धम्मचकखु उप्पज्जिस्सति, कथं अनागते पच्चेकबुद्धो हुत्वा 
परिनिब्बायिस्सति। अथ पच्चेकबुद्भो हुत्वा परिनिब्बायिस्सति, कथं तदा धम्मचकखुं उप्पज्जिस्सति, ननु इमे 
सावकबोधिपच्चेकबोधिउपनिस्सया भिन्ननिस्सयाति? नायं विरोधो इतो परतो एवस्स पच्चेकबोधिसम्भारानं 
सम्भरणीयतो। सावकबोधिया बुज्झनकसत्तापि हि असति तस्सा समवाये कालन्तरे पच्चेकबोधिया बुज्झिस्सन्ति 
कताभिनीहारसम्भवतो । अपरे पन भणन्ति “पच्चेकबोधिया येवायं कताभिनीहारो। कताभिनीहारापि हि तत्थ नियतिं 
अप्पत्ता तस्स आणस्स परिपाकं अनुपगतत्ता सत्थु सम्मुखीभावे सावकबोधि पापुणिस्सन्तीति भगवा 'सचायं भिक्खवे 
राजा'तिआदिमाह | महाबोधिसत्तानमेव च आनन्तरियपरिमृत्ति, न इतरबोधिसत्तानं। तथा हि पच्चेकबोधियं नियतो समानो 
देवदत्तो चिरकालसम्भूतेन लोकनाथे आघातेन गरुतरानि आनन्तरियानि पसवि, तस्मा कम्मन्तरायेनायं इदानि 
असमवेतदस्सनाभिसमयो राजा पच्चेकबोधिनियामेन अनागते पच्चेकबुद्भो हुत्वा परिनिब्बायिस्सती"ति दटुब्बं । 


सामञ्ञफलसुत्तवण्णनाय लीनत्थप्पकासना। 


३. अम्बडुसुत्तवण्णना 


अद्धानगमनवण्णना 

२५४. अपुब्बपदवण्णनाति अत्थसंवण्णनावसेन हेट्ठा अग्गहितताय अपुब्बस्स पदस्स वण्णना अत्थविभजना। 
“हित्वा पुनप्पुनागतमत्थ'न्ति (दी० नि० अट्ठ० १.गन्थारम्भकथा) हि वुत्तं। जनपदिनोति जनपदवन्तो, जनपदस्स वा 
इस्सरा राजकुमारा गोत्तवसेन कोसला नाम। यदि एको जनपदो, कथं बहुवचनन्ति आह “रूळिहसद्देना”ति। 
अक्खरचिन्तका हि ईदिसेसु ठानेसु युत्ते विय ईदिसलिङ्गवचनानि इच्छन्ति, अयमेत्थ रूळिह यथा अञ्जत्थपि “कुरूसु 
विहरति, अङ्गेसु विहरती"ति च। तब्बिसेसनेपि जनपद-सद्दे जाति-सद्दे एकवचनमेव। पोराणा पनाति पन-सद्दो 
विसेसत्थजोतनो, तेन पृथुअत्थविसयताय एवञ्चेतं पुथुवचनन्ति वक्खमानविसेसं जोतेति। बहुप्पभेदो हि सो पदेसो 
तियोजनसतपरिमाणताय। नङ्गलानिपि छट्टेत्वाति कम्मप्पहानवसेन नङ्गलानिपि पहाय, निदस्सनमत्तञ्चेतं । न केवलं 
कस्सका एव, अथ खो अञ्जेपि मनुस्सा अत्तनो अत्तनो किच्चं पहाय तत्थ सन्निपतिंसु। “सो पदेसो ति पदेससामञ्जतो 
बुत्तं, बचनविपल्लासेन वा, ते पदेसाति अत्थो। कोसलाति वुच्चति कुसला एव कोसलाति कत्वा। 


चारिकन्ति चरणं, चरणं वा चारो, सो एव चारिका । तयिदं मग्गगमनं इधाधिप्पेतं, न चुणिणिकगमनमत्तन्ति आह 
“अद्धानगमनं गच्छन्तो" ति। तं विभागेन दस्सेतुं “चारिका च नामेसा"तिआदि वुत्तं। तत्थ दूरेपीति नातिदूरेपि । 
सहसा गमनन्ति सीघगमनं । महाकस्सपपच्चुग्गमनादिं एकदेसेन वत्वा वनवासीतिस्ससामणेरस्स वत्थुं वित्थारेत्वा 
जनपदचारिकं कथेतुं “भगवा ही तिआदि आरद्धं। आकासगामीहि एव सद्भि गन्तुकामो “छळभिञ्ञानं आरोचेही ति 
आह। 


सङ्घकम्मवसेन सिज्झमानापि उपसम्पदा सत्थु आणावसेनेव सिज्झनतो “बुद्धदायज्जं ते दस्सामी ति वुत्तन्ति 
वदन्ति। अपरे पन अपरिपुण्णवीसतिवस्सस्सेव तस्स उपसम्पदं अनुजानन्तो “दस्सामी ति अवोचाति वदन्ति। 
उपसम्पादेत्वाति धम्मसेनापतिना उपज्झायेन उपसम्पादेत्वा । 


नवयोजनसतिकम्पि ठानं मञ्झिमदेसपरियापन्नमेव, ततो परं नाधिप्पेतं तुरितचारिकावसेन अगमनतो । समन्ताति 
गतगतड्टानस्स चतूसु पस्सेसु समन्ततो। अञ्ञेनपि कारणेनाति भिकखूनं समथविपस्सनातरुणभावतो अञ्जेनपि 
मज्झिममण्डले वेनेय्यानं जाणपरिपाकादिकारणेन मज्झिममण्डलं ओसरति। “सत्तहि वा तिआदि “एकमासं 
बा"तिआदिना वुत्तानुक्कमेन योजेतब्बं । 


सरीरफासुकत्थायाति एकस्मिंयेव ठाने निबद्भवासवसेन उस्सन्नधातुकस्स सरीरस्स विचरणेन फासुकत्थाय । 
अट्टुप्पत्तिकालाभिकङ्कनत्थायाति अग्गिक्खन्धोपमसुत्त (३० नि० ७.७२) मघदेवजातकादि (जा? १.१.९) देसनानं विय 
धम्मदेसनाय अट्ठुप्पत्तिकाले आकङ्कमानेन । सुरापानसिवखापदपञ्ञापने (पाचि० ३२८) विय सिक्खापदपञ्ञापनत्थाय। 
बोधनेस्यसत्ते अङ्गलिमालादिके (म० नि० २.३४७) बोधनत्थाय। कञ्चि, कतिपये वा पुग्गले उद्दिस्स चारिका 
निबद्धचारिका। तदञ्जा अनिबद्धचारिका। 


दससहस्सि लोकधातुयाति जातिखेत्तभूते दससहस्सचक्कवाळे । तत्थ हि सत्ते परिपक्किन्द्रिये पस्सितुं बुद्भञाणं 
अभिनीहरित्वा ठितो भगवा जाणजालं पत्थरतीति वुच्चति | सब्बञ्जुतञ्जाणजालस्स अन्तो पविट्रोति तस्स ञाणस्स 
गोचरभावं उपगतो। भगवा किर महाकरुणासमापत्ति समापज्जित्वा ततो वुट्ठाय “ये सत्ता भब्बा परिपाकजाणा अज्ज मया 
विनेतब्बा, ते मय्हं आणस्स उपट्ुहन्तू”ति चित्तं अधिड्ठाय समन्नाहरति। तस्स सह समन्नाहारा एको वा द्वे वा बहू वा तदा 
विनयूपगा वेनेय्या जाणस्स आपाथमागच्छन्ति अयमेत्थ बुद्धानुभावो। एवम्पि आपाथमागतानं पन नेसं उपनिस्सयं 
पुब्बचरियं पुब्बहेतुं सम्पति वत्तमानञ्च पटिपत्ति ओलोकेति, तेनाह “अथ भगवा 'तिआदि | वादपटिवादं कत्वाति “एवं 

नु ते अम्बड्टा”तिआदिना मया वुत्तवचनस्स “ये च खो ते भो गोतम मुण्डका समणका''तिआदिना पटिबचनं कत्वा 
तिक्खत्तुं इब्भवादनिपातनवसेन नानप्पकारं असम्भिवाक्यं साधुसभावाय वाचाय वत्तुं अयृत्तवचनं वक्खति। 
निब्बिसेवनन्ति विगततुदनं, मानदब्बवसेन अपगतपरिप्फन्दनन्ति अत्थो। 


अवसरितब्बन्ति उपगन्तब्बं । इच्छानङ्गलेति इदं तदा भगवतो गोचरगामनिदस्सनं समीपत्थे भुम्मन्ति कत्वा। 
“इच्छानड्रलवनसण्डे' 'ति निवासनट्ठानदस्सनं अधिकरणे भुम्मन्ति। तदुभयं विवरन्तो “इच्छानङ्गलं 
उपनिस्साया”तिआदिमाह। धम्मराजस्स भगवतो सब्बसो अधम्मनिग्गण्हनपरा पटिपत्ति, सा च 
सीलसमाधिपञ्जावसेनाति तं दस्सेतुं “सीलखन्धावार ˆ न्तिआदि वुत्तं। यथाभिरुचितेनाति दिब्बविहारादीसु येन येन 
अत्तनो अभिरुचितेन विहारेन। 


पोक्खरसातिवत्थुवण्णना 


२५५. मन्तेति इरुब्बेदादिमन्तसत्थे। पोक्खरे कमले सयमानो निसीदीति पोक्खरसाती। साति वुच्चति समसण्ठानं, 
पोक्खरे सण्ठानावयवे जातोति ““पोक्खरसाती "तिपि वुच्चति । सेतपोक्खरसदिसोति सेतपदुमवण्णो । सुवट्टिताति 
वट्टभावस्स युत्तट्टाने सुहु वट्ुला । काळवङ्गतिलकादीनं अभावेन सुपरिसुद्धा। 


इमस्स ब्राह्मणस्स कौदिसो पुब्बयोगो, येन नं भगवा अनुग्गण्हितुं तं ठानं उपगतोति आह “अयं पना”तिआदि। 
पदुमगब्भे निब्बत्ति तेनायं संसेदजो जातो। न पुष्फतीति न विकसति। रजतबिम्बकन्ति रूपियमयं रूपकं । 


अज्झावसतीति एत्थ अधि-सद्दो इस्सरियत्थदीपनो, आसद्दो मरियादत्थोति दस्सेन्तो “अभिभवित्वातिआदिमाह | 
तेहि युत्तत्ता हि उक्कट्ुन्ति उपयोगवचनं, तेनाह “उपसग्गवसेना तिआदि | याय मरियादायाति याय अवत्थाय। 
नगरस्स वत्थुन्ति “अयं खणो, सुमुहृत्तं मा अतिक्कमी''ति रत्तिविभायनं अनुरकखन्ता रत्तियं उक्का ठपेत्वा उक्कासु 
जलमानासु नगरस्स वत्थुं अग्गहेसुं, तस्मा उक्कासु ठिताति उक्कट्रा, उक्कासु विज्जोतयन्तीसु ठिता पतिड्टिताति 
मूलविभुजादिपकखेपेन सद्दसिद्धि वेदितब्बा, निरुत्तिनयेन वा उक्कासु ठितासु ठिता आसीति उक्कद्ठा। अपरे पन भणन्ति 
“भूमिभागसम्पत्तिया, उपकरणसम्पत्तिया, मनुस्ससम्पत्तिया च तं नगरं उक्कठुगुणयोगतो उक्कट्ठाति नामं लभी"ति। 
तस्साति “उक्कट्ठ”न्ति उपयोगवसेन वुत्तपदस्स। अनुपयोगत्ताति विसेसनभावेन अनुपयृत्तत्ता। सेसपदेसूति 
““सत्तुस्सदन्तिआदिपदेसु। यथाविधि हि अनुपयोगो पुरिमस्मिं । तत्थाति “-उपसग्गवसेना"तिआदिना वुत्तविधाने । 
““सद्दसत्थतो परियेसितब्ब न्ति एतेन सद्दलक्खणानुगतो वायं सद्दप्पयोगोति दस्सेति। उपअनुअधिआइतिएवंपुब्बके 
वसनकिरियाठाने उपयोगवचनमेव पापुणातीति सद्दविदू इच्छन्ति। 


उस्सदता नामेत्थ बहुलताति, तं बहुलतं दस्सेतुं “बहुजन न्तिआदि वुत्तं । गहेत्वा पोसेतब्बं पोसावनियं। 
आविज्झित्वाति परिक्खिपित्वा। 


रञ्ञा विय भुञ्जितब्बन्ति वा राजभोग्गं। रञ्जो दायभूतन्ति कुलपरम्पराय योग्यभावेन राजतो लद्धदायभूतं । तेनाह 
“दायज्जन्ति अत्थो ति । राजनीहारेन परिभुञ्जितब्बतो उद्धं परिभोगलाभस्स सेट्डदेय्यता नाम नत्थीति आह “त्तं 
उस्सापेत्वा राजसङ्केपेन भुञ्जितब्ब न्ति। “सब्बं छेज्जभेज्ज''न्ति सरीरदण्डधनदण्डादि भेदं सब्बं दण्डमाह । 
नदीतित्थपब्बतादीसूति नदीतित्थपब्बतपादगामद्वार अटविमुखादीसु । “राजदाय' न्ति इमिनाव रञ्जो दिन्नभावे सिद्धे 

““रज्ञा पसेनदिना कोसलेन दिन्न न्ति वचनं किमत्थियन्ति आह “दायकराजदीपनत्थ न्तिआदि। 
निस्सट्टुपरिच्चत्तन्ति मुत्तचागवसेन परिच्चत्तं कत्वा। एवञ्हि तं सेद्ुदेय्यं उत्तमदेय्यं जातं । 


उपलभीति सवनवसेन उपलभीति इममत्थं दस्सेन्तो “सोतद्वार...पे०... अञ्ञासी' ति आह। अवधारणफलत्ता 
सब्बम्पि वाक्यं अन्तोगधावधारणन्ति आह “पदपूरणमत्ते निपातोति। “अवधारणत्थे ति पन इमिना इट्ठतोवधारणत्थं 
खो-सहग्गहणन्ति दस्सेति। “अस्सोसी ति पदं खो-सद्दे गहिते तेन फुल्लितमण्डितं विय होन्तं पूरितं नाम होति, तेन च 
पुरिमपच्छिमपदानि सिलिट्ठानि होन्ति, न तस्मिं अग्गहितेति आह ““पदपूरणेन ब्यञ्जनसिलिइुतामत्तमेवा "ति । मत्त-सद्दो 
विसेसनिवत्तिअत्थो, तेनस्स अनत्थन्तरदीपनता दस्सिता होति, एव-सद्देन पन ब्यञ्जनसिलिड्रताय एकन्तिकता। 


समितपापत्ताति अच्चन्तं अनवसेसतो सवासनं समितपापत्ता। एवञ्हि बाहिरकविरागसेक्खासेक्खपापसमनतो 
भगवतो पापसमनं विसेसितं होति, तेनाह वुत्तज्हेतन्तिआदि। अनेकत्थत्ता निपातानं इध अनुस्सवत्थो अधिप्पेतोति आह 
“खलूति अनुस्सवत्थे निपातो ति । आलपनमत्तन्ति पियालापवचनमत्तं । पियसमुदाहारो हेते “भोति वा “आवुसो”ति 
वा “देवानं पिया”ति वा। गोत्तवसेनाति एत्थ गं तायतीति गोत्तं। गोतमोति हि पवत्तमानं वचनं, बुद्भिञ्च तायति 
एकंसिकविसयताय रक्खतीति गोत्तं। यथा हि बुद्धि आरम्मणभूतेन अत्थेन विना न वत्तति, एवं अभिधानं अभिधेय्यभूतेन, 
तस्मा सो गोत्तसङ्घातो अत्थो तानि तायति रक्खतीति वुच्चति। को पन सोति? अञ्जकुलपरम्परासाधारणं तस्स कुलस्स 
आदिपुरिससमुदागतं तंकुलपरियापन्नसाधारणं सामञ्जरूपन्ति दडुब्बं । एत्थ च “समणो ति इमिना सरिकखकजनेहि 
भगवतो बहुमतभावो दस्सितो समितपापताकित्तनतो। “गोतमो ति इमिना लोकियजनेहि उळारकुलसम्भूततादीपनतो। 


उच्चाकुलपरिदीपनं उदितोदितविपुलखत्तियकुलविभावनतो । सब्बखत्तियानञ्हि आदिभूतमहासम्मतमहाराजतो 
पट्ठाय असम्मिन्नं उळारतमं सक्यराजकुलं। केनचि पारिजुञ्जेनाति जातिपारिजुञ्ञभोगपारिजुञ्ञजादिना केनचि 
पारिजुञ्ञेन पारिहानिया। अनभिभूतो अनज्झोत्थतो। तथा हि तस्स कुलस्स न किञ्चि पारिजुञ्ञं लोकनाथस्स 
अभिजातियं, अथ खो वड्टियेव । अभिनिक्खमने च ततोपि समिद्धतमभावो लोके पाकटो पञ्ञातो। इति “सक्यकुला 
पब्बजितो ति इदं वचनं भगवतो सद्भापब्बजितभावदीपनं वुत्तं महन्तं जातिपरिवड्ं, महन्तञ्च भोगकखन्धं पहाय 
पब्बजितभावर्सिद्भितो। सुन्दरन्ति भद्रकं । भद्दकता च पस्सन्तस्स हितसुखावहभावेन वेदितब्बाति आह अत्थावहं 
सुखावहन्ति। तत्थ अत्थावहन्ति दिट्टधम्मिकसम्परायिकपरमत्थसंहितहितावहं । सुखावहन्ति यथावुत्ततिविधसुखावहं । 
तथारूपानन्ति तादिसानं । यादिसेहि पन गुणेहि भगवा समन्नागतो, तेहि चतुप्पमाणिकस्स लोकस्स सब्बथापि अच्चन्ताय 
सद्धाय पसादनीयो तेसं यथाभूतसभावत्ताति दस्सेन्तो यथारूपोतिआदिमाह । तत्थ यथाभूतं...पे०... अरहतन्ति इमिना 
धम्मप्पमाणानं, लूखप्पमाणानञ्च सत्तानं भगवतो पसादावहतं दस्सेति। तं दस्सनेनेव च इतरेसम्पि अत्थतो पसादावहता 
दस्सिता होतीति दडुब्बं तदविनाभावतो। दस्सनमत्तम्पि साधु होतीति एत्थ कोसियसकुणवत्थुं (म० नि० अट्ठ० १.१४४; 
खु० पा० अट्ट० १०) कथेतब्बं । 


अम्बडुमाणवकथावण्णना 


२५६. मन्ते परिवत्तेतीति वेदे सज्झायति, परियापुणातीति अत्थो। मन्ते धारेतीति यथाअधीते मन्ते असम्मुड्े कत्वा 
हदये ठपेति ओद्टुपहतकरणवसेन, न अत्थविभावनवसेन। 


सनिघण्डुकेटुभानन्ति एत्थ वचनीयवाचकभावेन अत्थं सद्दञ्च निखडति भिन्दति विभज्ज दस्सेतीति निखण्डु, सा 

एव इध ख-कारस्स घ-कारं कत्वा “निघण्डू''ति वुत्तो । किटयति गमेति आपेति किरियादिविभागं, तं वा 
अनवसेसपरियादानतो गमेन्तो पूरेतीति केटुभं । वेबचनप्पकासकन्ति परियायसद्ददीपकं, एकेकस्स अत्थस्स 
अनेकपरियायवचनविभावकन्ति अत्थो। निदस्सनमत्तञ्चेतं अनेकेसम्पि अत्थानं एकसद्दवचनीयताविभावनवसेनपि तस्स 
गन्थस्स पवत्तत्ता। वचीभेदादिलक्खणा किरिया कप्पीयति एतेनाति किरियाकप्पो, सो पन 
बण्णपदसम्बन्धपदत्थादिविभागतो बहुविकप्पोति आह “किरियाकप्पविकप्पो ति । इदञ्च मूलकिरियाकप्पगन्थं सन्धाय 
वुत्तं । सो हि सतसहस्सपरिमाणो नयचरियादिपकरणं। ठानकरणादिविभागतो, निब्बचनविभागतो च अवखरा पभेदीयन्ति 
एतेहोति अक्खरप्पभेदा, सिक्खानिरुत्तियो। एतेसन्ति वेदानं । 


ते एव वेदे पदसो कायतीति पदको। तं तं सहं तदत्थञ्च व्याकरोति ब्याचिक्खति एतेनाति ब्याकरणं, सहसत्थं । 
आयतिं हितं तेन लोको न यतति न ईहतीति लोकायतं। तञ्हि गन्थं निस्साय सत्ता पुञ्जकिरियाय चित्तम्पि न उप्पादेन्ति। 


वयतीति बयो, आदिमज्झपरियोसानेसु कत्थचि अपरिकिलमन्तो अवित्थायन्तो ते गन्थे सन्धारेति पूरेतीति अत्थो द्व 
पटिसेधा पकति गमेन्तीति दस्सेन्तो “अवयो न होती”ति वत्वा तत्थ अवयं दस्सेतुं “अवयो नाम...पे०... न सक्कोती ति 
बुत्तं। “अनुञ्ञातो ति पदस्स कम्मसाधनवसेन, “पटिञ्ञातो' "ति पन पदस्स कत्तुसाधनवसेन अत्थो वेदितब्बोति 
दस्सेन्तो “आचरियेना”तिआदिमाह । आचरियपरम्पराभतं आचरियकं। गरूति भारियं अत्तानं ततो मोचेत्वा गमनं 
दुक्करं होति। अनत्थोपि उप्पज्जति निन्दाब्यारोसउपारम्भादि। 


२५७. “अम्भुग्गतो ति एत्थ अभिसद्दयोगेन इत्थम्भूताख्यानत्थवसेनेव उपयोगवचनं। 


२५८. लक्खणानीति लक्खणदीपनानि मन्तपदानि। अन्तरधायन्तीति न केवलं लक्खणमन्तानियेव, अथ खो 
अञ्ञानिपि ब्राह्मणानं जाणबलाभावेन अनुक्कमेन अन्तरधायन्ति। तथा हि वदन्ति “एकसतं अद्धरियं साखा 
सहस्सवत्तको सामा”तिआदि। पणिधि ...पे०... महतोति एत्थ पणिधिमहतो समादानमहतोति आदिना पच्चेकं महन्त-सद्दो 
योजेतब्बो। पणिधिमहन्ततादि चस्स बुद्धवंसचरियापिटकवण्णनादिवसेन वेदितब्बो । निद्ठाति निप्फत्तियो। भवभेदेति 
भवविसेसे। इतो च एत्तो च ब्यापेत्वा ठितता विसटभावो। 


जातिसामञ्जतोति लक्खणजातिया लक्खणभावमत्तेन समानभावतो। यथा हि बुद्धानं लकखणानि सुविसदानि, 
सुपरिब्यत्तानि, परिपुण्णानि च होन्ति, न एवं चक्कवत्तीनं, तेनाह “न तेहेव बुद्धो होती ति। अभिरूपता, दीघायुकता, 
अप्पातङ्कता, ब्राह्मणादीनं पियमनापताति इमेहि चतूहि अच्छरियसभावेहि। दानं, पियवचनं, अत्थचरिया, समानत्तताति 
इमेहि चतूहि सङ्गहवत्थूहि। रञ्जनतोति पीतिजननतो। चक्कं चक्करतनं वत्तेति पवत्तेतीति चक्कवत्ती। सम्पत्तिचक्केहि 
सयं वत्तति, तेहि च परं सत्तनिकायं वत्तेति पवत्तेतीति चक्कवत्ती। परहितावहो इरियापथचक्कानं वत्तो वत्तनं एतस्स, 
एत्थाति वा चक्कवत्ती। अप्पटिहतं वा आणासङ्घातं चक्कं वत्तेतीति चक्कवत्ती। खत्तियमण्डलादिसञ्जितं चक्कं समूहं 
अत्तनो वसे वत्तेतीति चक्कवत्ती चक्कवत्तिवत्तसङ्कातं धम्मं चरति, चक्कवत्तिवत्तसङ्घातो धम्मो एतस्मिं अत्थीति वा 
धम्मिको। धम्मतो अनपेतत्ता धम्मो रञ्जनट्ठेन राजाति धम्मराजा। “राजा होति चक्कवत्ती”ति वुत्तत्ता “चातुरन्तो ति पदं 
चतुदीपिस्सरतं विभावेतीति आह “चतुसमुद्दअन्ताया”तिआदि। तत्थ “चतुद्दीपविभूसिताया^ति अवत्वा “चतुब्बिधा “ति 
विधग्गहणं तंतंपरित्तदीपानम्पि सङ्गहत्थन्ति दडुब्बं। कोपादीति आदि-सद्देन काममोहमानमदादिके सङ्गण्हाति । 
विजितावीति विजितवा। केनचि अकम्पियट्टेन जनपदे थावरियप्पत्तो, दळहभत्तिभावतो वा, जनपदो थावरियं पत्तो एत्थाति 
जनपदत्थावरियष्पत्तो। 

चित्तीकतभावादिनापि (खु० पा० अट्ट० ३; दी० नि० अट्ड० २.३३; सु० नि० अट्ठ० १.२२६; महानि० अट्टः ५०) 
चक्कस्स रतनड्टो वेदितब्बो। एस नयो सेसेसुपि। रतिनिमित्तताय वा चित्तीकतादिभावस्स रतिजननट्रेन एकसङ्गहताय विसुं 
अग्गहणं | इमेहि पन रतनेहि राजा चक्कवत्ती यं यमत्थं पच्चनुभोति, तं तं दस्सेतुं “इमेसु पना तिआदि वुत्तं। अजितं 
जिनाति महेसवखतासंवत्तनियकम्मनिस्सन्दभावतो। विजिते यथासुखं अनुविचरति हत्थिरतनं अस्सरतनञ्च 
अभिरुहित्वा तेसं आनुभावेन अन्तोपातरासेयेव समुद्दपरियन्तं पर्थवि अनुसंयायित्वा राजधानिमेव पच्चागमनतो । 
परिणायकरतनेन विजितमनुरक्खति तेन तत्थ तत्थ कातब्बकिच्चस्स संविधानतो। अवसेसेहीति 
मणिरतनइत्थिरतनगहपतिरतनेहि । तत्थ मणिरतनेन योजनप्पमाणे पदेसे अन्धकारं विधमित्वा आलोकदस्सनादिना 
सुखमनुभवति, इत्थिरतनेन अतिक्कन्तमानुसकरूपसम्पत्तिदस्सनादिवसेन, गहपतिरतनेन 
इच्छितिच्छितमणिकनकरजतादिधनपटिलाभवसेन | 


उस्साहसत्तियोगो तेन केनचि अप्पटिहताणाचक्क भावसिद्धितो पच्छिमेनाति परिणायकरतनेन। तञ्हि 
सब्बराजकिच्चेसु कुसलं अविरज्झनयोगं, तेनाह “मन्तसत्तियोगो' ति | हत्थिअस्सरतनानं महानुभावताय 
कोससम्पत्तियापि पभावसम्पत्तिसिद्भितो “हत्थि...पे०... योगो “ति वृत्तं । (कोसो हि नाम सति उस्साहसम्पत्तियं दुग्गं तेजं 
कुसुमोरं परक्कमं पब्बतोमुखं अमोसपहरणं) तिविधसत्तियोगफलं परिपुण्णं होतीति सम्बन्धो । सेसेहीति सेसेहि पञ्चहि 
रतनेहि। 


अदोसकुसलमूलजनितकम्मानुभावेनाति अदोससङ्घातेन कुसलमूलेन सहजातादिपच्चयवसेन उप्पादितकम्मस्स 
आनुभावेन सम्पज्जन्ति सोम्मतररतनजातिकत्ता । मज्झिमानि मणिइत्थिगहपतिरतनानि। अलोभ...पे०... कम्मानुभावेन 
सम्पज्जन्ति उळारस्स धनस्स, उळारधनपटिलाभकारणस्स च परिच्चागसम्पदाहेतुकत्ता। पच्छिमन्ति परिणायकरतनं । 
तञ्हि अमोह...पे०... कम्मानुभावेन सम्पज्जति महापञ्ञेनेव चक्कवत्तिराजकिच्चस्स परिणेतब्बत्ता। उपदेसो नाम 
सविसेसं सत्तन्नं रतनानं विचारणवसेन पवत्तो कथाबन्धो । 


सरणतो पटिपक्खविधमनतो सूरा, तेनाह “अभीरुकजातिका ति । असुरे विजिनित्वा ठितत्ता वीरो, सक्को देवानं 
इन्दो। तस्स अङ्गं देवपुत्तो सेनङ्गभावतोति वृत्तं “वीरङ्गरूपाति देवपुत्तसदिसकाया ति। “एके "ति 
सारसमासाचरियमाह | सभावोति सभावभूतो अत्थो। वीरकारणन्ति वीरभावकारणं। वीरियमयसरीरा वियाति 
सविग्गहवीरियसदिसा, सविग्गहं चे वीरियं सिया तंसदिसाति अत्थो। ननु रञ्ञो चक्कवत्तिस्स पटिसेना नाम नत्थि, 
य'मस्स पुत्ता पमद्देय्युं, अथ कस्मा परसेनप्पमहनाति वुत्तन्ति चोदनं सन्धायाह सचेतिआदि, तेन परसेना होतु वा मा वा ते 
पन एवं महानुभावाति दस्सेति। धम्मेनाति कतुपचितेन अत्तनो पुञ्जधम्मेन। तेन हि सञ्चोदिता पथवियं सब्बराजानो 
पच्चुग्गन्त्वा “स्वागतं ते महाराजा”ति आदिं वत्वा अत्तनो रज्जं रञ्जो चक्कवत्तिस्स निय्यातेन्ति, तेन वुत्तं “सो इमं...पे०... 
अज्झावसती"ति। अट्टठकथायं पन तस्स यथावुत्तस्स धम्मस्स चिरतरं विपच्चितुं पच्चयभूतं चक्कवत्तिवत्तसमुदागतं 
पयोगसम्पत्तिसङ्घातं धम्मं दस्सेतुं “पाणो न हन्तब्बोतिआदिना पञ्चसीलधम्मेना ति वृत्तं । एवञ्हि “अदण्डेन 
असत्थेना"ति इदं वचनं सुहुतरं समत्थितं होतीति। यस्मा रागादयो पापधम्मा उप्पज्जमाना सत्तसन्तानं छादेत्वा 
परियोनन्धित्वा तिट्ठन्ति कुसलप्पवत्ति निवारेन्ति, तस्मा ते “छदना, छदा''ति च वृत्ता। विवटेत्वाति विगमेत्वा । पूजारहता 
वुत्ता “अरहतीति अरह"'न्ति। तस्सा पूजारहताय। यस्मा सम्मासम्बुद्धो, तस्मा अरहन्ति | बुद्धत्तहेतुभूता विवटच्छदता 
वुत्ता सवासनसब्बकिलेसप्पहानपुब्बकत्ता बुद्धभावस्स। 

अरहं वड्टाभावेनाति फलेन हेतुअनुमानदस्सनं । सम्मासम्बुद्धो छदनाभावेनाति हेतुना फलानुमानदस्सनं । हेतुद्वयं 
वुत्तं “विवट्टो विच्छदो चा”ति। दुतियेन वेसारज्जेनाति “खीणासवस्स ते पटिजानतो”तिआदिना वुत्तेन वेसारज्जेन। 
पुरिमसिद्धीति पुरिमस्स पदस्स अत्थसिद्भीति अत्थो। पठमेनाति “सम्मासम्बुद्भस्स ते पटिजानतो"तिआदिना (म० नि० 
१.१५०; अ० नि० ४.८) वुत्तेन वेसारज्जेन। दुतियसिद्धीति दुतियस्स पदस्स अत्थसिद्धि, बुद्धत्थसिद्धीति अत्थो। 
ततियचतुत्थेहीति “ये खो पन ते अन्तरायिका धम्मा”तिआदिना, (म० नि० १.१५०; अ० नि० ४.८) “यस्स खो पन ते 
अत्थाया'तिआदिना (म० नि० १.१५०; अ० नि० ४.८) च वुत्तेहि ततियचतुत्थेहि वेसारज्जेहि । ततियसिद्धीति 
विवट्टच्छदनतासिद्धि याथावतो अन्तरायिकनिय्यानिकधम्मापदेसेन हि सत्थु विवट्टच्छदनभावो लोके पाकटो अहोसि। 
पुरिमं धम्मचक्खुन्ति पुरिमपदं भगवतो धम्मचकखुं साधेति किलेसारीनं, संसारचक्कस्स च अरानं हतभावदीपनतो। 
दुतियं पदं बुद्धचक्खुं साधेति सम्मासम्बुद्धस्सेव तंसब्भावतो। ततियं पदं समन्तचक्खुं साधेति 
सवासनसब्बकिलेसप्पहानदीपनतो । “सम्मासम्बुद्धो "ति हि वत्वा “विवट्टच्छदो "ति वचनं बुद्धभावावहमेव 
सब्बकिलेसप्पहानं विभावेति। “सूरभाव' न्ति लक्खणविभावने विसदञाणतं । 


२५९. एवं भोति एत्थ एवन्ति वचनसम्पटिच्छने निपातो । वचनसम्पटिच्छनञ्चेत्थ “तथा मयं तं भवन्तं गोतमं 
वेदिस्साम, त्वं मन्तानं पटिग्गहेता”ति च एवं पवत्तस्स पोक्खरसातिनो वचनस्स सम्पटिग्गहोति आह । “सोपि 
ताया तिआदि । तत्थ तायाति ताय यथावुत्ताय समुत्तेजनाय । अयानभूमिन्ति यानस्स अभूमि । दिवापधानिकाति 
दिवापधानानुयुञ्जनका। 


२६०. यदिपि पुब्बे अम्बट्टकुलं अप्पञ्जातं, तदा पन पञ्जायतीति आह “तदा किरा”तिआदि। अतुरितोति 
अवेगायन्तो । 


२६१. यथा खमनीयादीनि पुच्छन्तोति यथा भगवा “कच्चि वो माणवा खमनीयं, कच्चि यापनीय'न्तिआदिना 
खमनीयावीनि पुच्छन्तो तेहि माणवेहि सद्भि पठमं पवत्तमोदो अहोसि पुब्बभासिताय तदनुकरणेन एवं तेपि माणवा भगवता 
सद्भि समप्पवत्तमोदा अहेसुन्ति योजना। तं पन समप्पवत्तमोदतं उपमाय दस्सेतुं “सीतोदकं विया”तिआदि वृत्तं । तत्थ 
सम्मोदितन्ति संसन्दितं । एकीभावन्ति सम्मोदनकिरियाय समानतं | खमनीयन्ति इदं चतुचक्कं नवद्वारं सरीरयन्तं 
दुकखबहुलताय सभावतो दुस्सहं कच्चि खमितुं सक्कुणेय्य”न्ति पुच्छन्ति, यापनीयन्ति आहारादिपच्चयपटिबद्धवुत्तिकं 
चिरप्पबन्धसङ्काताय यापनाय कच्चि यापेतुं सक्कुणेय्यं । सीसरोगादिआबाधाभावेन कच्चि अप्पाबाधं, 
दुक्खजीविकाभावेन कच्चि अप्पातङ्क, तंतंकिच्चकरणे उट्ठानसुखताय कच्चि लहुट्वानं, तदनुरूपबलयोगतो कच्चि बलं, 
सुखविहारसब्भावेन कच्चि फासुविहारो अत्थीति सब्बत्थ कच्चि-सद्दै योजेत्वा अत्थो वेदितब्बो। बलप्पत्ता पीति 
पीतियेव। तरुणपीति पामोज्जं। सम्मोदनं जनेति करोतीति सम्मोदनिकं तदेव सम्मोदनीयं। सम्मोदितब्बतो 
सम्मोदनीयन्ति इदं पन अत्थं दस्सेतुं वुत्तं “सम्मोदितुं युत्तभावतो ति। सरितब्बभावतो अनुस्सरितब्बभावतो 
“सरणीय"न्ति वत्तब्बे “सारणीय/ न्ति दीघं कत्वा वुत्तं । “सुय्यमानसुखतोति आपाथमधुरतमाह, 
“अनुस्सरियमानसुखतो ति विमदरमणीयतं । “ब्यञ्जनपरिसुद्धताया ति सभावनिरुत्तिभावेन तस्सा कथाय 
वचनचातुरियमाह, “अत्थपरिसुद्धताया ति अत्थस्स निरुपक्किलेसतं। अनेकेहि परियायेहीति अनेकेहि कारणेहि । 


अपसादेस्सामीति मङ्कं करिस्सामि | कण्ठे ओलम्बेत्वाति उभोसु खन्धेसु साटकं आसज्जेत्वा कण्ठे ओलम्बित्वा । 
दुस्सकण्ण गहेत्वाति निवत्थसाटकस्स दसाकोटिं एकेन हत्थेन गहेत्वा। चङ्कमं अभिरुहित्वाति चङ्कमितुँ आरभित्वा । 

धातुसमताति रसादिधातूनं समावत्थता, अरोगताति अत्थो। अनाचारभावसारणीयन्ति अनाचारभावेन सरणीयं । 
“अनाचारो वताय*न्ति सरितब्बकं । 


२६२. “भवग्गं गहेतुकामो विया तिआदि असक्कुणेय्यत्ता दुक्करं किच्चं आरभतीति दस्सेतुं वृत्तं । 
असक्कुणेय्यज्हेतं सदेवकेनापि लोकेन, यदिदं भगवतो अपसादनं, तेनाह “अद्ठाने वायमती 'ति। अयं बालो “मयि 
किञ्चि अकथेन्ते मया सद्भि कथेतुम्पि न विसहती"ति मानमेव पग्गण्हिस्सति, कथेन्ते पन कथापसङ्गेनस्स जातिगोत्ते 
विभाविते माननिग्गहो भविस्सतीति भगवा “एवं नु ते"तिआदिमाह । तेन वुत्तं “अथ खो भगवा”तिआदि। 
आचारसमाचारसिक्खापनेन आचरिया, तेसं पन आचरियानं पकट्ठा आचरियाति पाचरिया यथा पपितामहोति, तेनाह 
“आचरियेहि च तेसं पाचरियेहि चा ति। 


पठमइब्भवादवण्णना 


२६३. तीसु इरियापथेसूति ठानगमननिसज्जासु । कथापळासन्ति कथावसेन युगग्गाहं । सयानेन आचरियेन सद्भि 
सयानस्स कथा नाम आचारो न होति, तं इतरेहि सदिसं कत्वा कथनं इध कथापळासो । 


तस्स पन यं अनाचारभावविभावनं सत्थारा अम्बद्ठेन सद्धिं कथेन्तेन कतं, तं सङ्गीतिअनारुळहं परम्पराभतन्ति उपरि 
पाळिया सम्बन्धभावेन दस्सेन्तो “ततो किरा”तिआदिमाह | मुण्डका समणकाति च गरहायं क-सह्दो, तेनाह 
“'हीळेन्तो”ति। इभस्स पयोगो इभो उत्तरपदलोपेन, तं इभं अरहन्तीति इब्भा। किं वुत्तं होति? यथा इभो हत्थिवाहनभूतो 
परस्स बसेन वत्तति, न अत्तनो, एवं एतेपि ब्राह्मणानं सुस्सुसका सुद्दा परस्स वसेन वत्तन्ति, न अत्तनो, तस्मा 
इभसदिसपयोगताय इब्भाति। ते पन कुटुम्बिकताय घरवासिनो घरस्सामिका होन्तीति आह “गहपतिका ति । कण्हाति 
कण्हजातिका। दिजा एव हि सुद्धजातिका, न इतरेति तस्स अधिप्पायो, तेनाह “काढका ति । मुखतो निक्खन्ताति 
ब्राह्मणानं पुब्बपुरिसा ब्रह्मुनो मुखतो निक्खन्ता, अयं तेसं पठमुप्पत्तीति अधिप्पायो। सेसपदेसुपि एसेव नयो। “समणा 
पिट्टिपादतो ति इदं पनस्स “मुखतो निकखन्ता"तिआदिवचनतोपि अतिविय असमवेक्खितवचनं 
चतुवण्णपरियापन्नस्सेव समणभावसम्भवतो । अनियमेत्वाति अविसेसेत्वा, अनुद्देसिकभावेनाति अत्थो। 


मानुस्सयवसेन कथेतीति मानुस्सयं अवस्साय अत्तानं उक्कंसेन्तो, परे च वम्भेन्तो “मुण्डका"ति आदिं कथेति । 
जानापेमीति जातिगोत्तस्स पमाणं याथावतो विभावनेन पमाणं जानापेमीति। अत्थो एतस्स अत्थीति अत्थिक 
दण्डिकिजायेन। 


“यायेव खो पनत्थाया”ति इत्थिलिङ्गवसेन वुत्तन्ति वदन्ति, तं परतो “पुरिसलिङ्गवसेनेवा^ति वक्खमानत्ता युत्तँ । 
याय अत्थायाति वा पुल्लिङ्गवसेनेव तदत्थे सम्पदानवचनं, यस्स अत्थस्स अत्थायाति अत्थो। अस्साति अम्बट्ठस्स 
दस्सेत्वाति सम्बन्धो। अञ्जेसन्ति अञ्जेसं साधुरूपानं। सन्तिकं आगतानन्ति गुरुद्ठानियानं सन्तिकं उपगतानं । वत्तन्ति 
तेहि चरितब्बआचारं। असिक्खितोति आचारं असिक्खितो । ततो एव अप्पस्सुतो। बाहुसच्चञ्हि नाम यावदेव उपसमत्थं 
इच्छितब्बं, तदभावतो अम्बट्टो अप्पस्सुतो असिक्खितो “अवुसितो”ति विञ्ञायति, तेनाह “एतस्स ही”तिआदि। 


२६४. कोधवसचित्तताय असकमनो। माननिम्मदनत्थन्ति मानस्स निम्मदनत्थं । उग्गिलेत्वाति सिनेहपानेन 
किलिन्नं उब्बमनं कत्वा । गोत्तेन गोत्तन्ति तेन वृत्तेन पुरातनगोत्तेन इदानि तं तं अनवज्जसञ्चितं गोत्तं सावज्जतो 

उट्ठापेत्वा उद्धरित्वा सेसपदेसुपि एसेव नयो। तत्थ गोत्तं आदिपुरिसवसेन, कुलापदोसो, तदन्वये 
उप्पन्नअभिञ्ञातपुरिसवसेन वेदितब्बो यथा “आदिच्चो, मघदेवो "ति । गोत्तमूलस्स गारय्हताय अमानवत्थुभावपवेदनतो 
““मानद्धजं मूले छेत्वा ति वृत्तं । घट्टेन्तोति ओमसन्तो । 


यस्मिं मानुस्सयकोधुस्सया अञ्ञमञ्ञूपत्थद्भा, सो “चण्डो"ति वुच्चतीति आह “चण्डाति 
माननिस्सितकोधयृत्ता”ति। खराति चित्तेन, वाचाय च कक्खळा । लहुकाति तरुणा। भस्साति “साहसिका ति केचि 
वदन्ति, “सारम्भका ति अपरे। समानाति होन्ता, भवमानाति अत्थोति आह “सन्ताति पुरिमपदस्सेव वेवचन न्ति। न 
सक्करोन्तीति सक्कारं न करोन्ति। अपचितिकम्मन्ति पणिपातकम्म नानुलोमन्ति अत्तनो जातिया न अनुच्छविकन्ति 
अत्थो। 


दुतियइब्भवादवण्णना 


२६५. कामं सक्यराजकुले यो सनब्बेसं बुद्धतरो समत्थो च, सो एव अभिसेकं लभति, एकच्चो पन अभिसित्तो समानो 
“इद्‌ रज्जं नाम बहुकिच्चं बहुब्यापार ˆ न्ति ततो निब्बिज्ज रज्जं वयसा अनन्तरस्स निय्यातेति, कदाचि सोपि अञ्ञस्साति 
तादिसे सन्धायाह “सक्याति अभिसित्तराजानो”ति। कुलवंसं जानन्तीति कण्हायनतो पट्ठाय परम्परागतं अनुस्सववसेन 
जानन्ति। कुलाभिमानिनो हि येभुय्येन परेसं उच्चावचं कुलं तथा तथा उदाहरन्ति, अत्तनो च कुलवंसं जानन्ति, एवं 
अम्बड्डोपि। तथा हि सो परतो भगवता पुच्छितो बजिरपाणिभयेन याथावतो कथेसि। 


ततियइब्भवादवण्णना 


२६६. खेत्तलेडूनन्ति खेत्तेकसनवसेन नङ्गलेन उट्टापितलेडूनं। “लटुकिका” इच्चेव पज्ञाता खुदकसकुणिका 
लटुकिकोपमवण्णनायं चातकसकुणिका"ति (म० नि० अट्ट० ३.१५०) वुत्ता। कोधवसेन लग्गितुन्ति उपनस्हितुं, 
आघातं बन्धितुन्ति अत्थो। “अम्हे हंसकोञ्चमोरसमे करोती”ति इमिना “न तं कोचि हंसो वा"तिआदिवचनं सङ्गीति 
अनारुळहं तदा भगवता वुत्तमेवाति दस्सेति। “एवं नु तेतिआदिवचनं, “ अबुसितवायेवा'तिआदिवचनञ्च मानवसेन 
समणेन गोतमेन वुत्तन्ति मञ्जतीति अधिप्पायेनाह “निम्मानो दानि जातोति मञ्ञमानो”ति। 


दासिपृत्तवादवण्णना 


२६७. निम्मादेतीति अ-कारस्स आ-कारं कत्वा निद्देसोति आह “निम्मदेती 'ति। कामं गोत्तं नामेतं पितितो 
लद्धब्बं, न मातितो न हि ब्राह्मणानं सगोत्ताय आवाहविवाहो इच्छितो, गोत्तनामं पन यस्मा जातिसिद्धं, न कित्तिमं, जाति च 
उभयसम्बन्धिनी, तस्मा “मातापेत्तिकन्ति मातापितूनं सन्तक न्ति वुत्तं । नामगोत्तन्ति गोत्तनामं, न कित्तिमनामं, न 
गुणनामं वा । तत्थ ““कण्हायनो "ति निरुळहा या नामपण्णत्ति, तं सन्धायाह “पण्णत्तिवसेन नामन्ति। तं पन कण्हइसितो 
पट्टाय तस्मिं कुलपरम्परावसेन आगतं, न एतस्मिंयेव निरुळहं, तेन वुत्तं “पवेणीवसेन गोत्त'न्ति। गोत्त-पदस्स पन अत्थो 
हेठ्ठा वुत्तोयेव । अनुस्सरतोति एत्थ न केवलं अनुस्सरणं अधिप्पेतं, अथ खो कुलसुद्धिवीमंसनवसेनाति आह “कुलकोटिं 
सोधेन्तस्सा ति । अस्यपृत्ताति अय्यिकपृत्ताति आह “सामिनो पुत्ता ति । दिसा ओक्काकरञ्ञो अन्तोजाता दासीति 
आह “घरदासिया पुत्तो ति । एत्थ च यस्मा अम्बट्टो जाति निस्साय मानत्थद्धो, न चस्स याथावतो जातिया अविभाविताय 
माननिग्गहो होति, माननिग्गहे च कते अपरभागे रतनत्तये पसीदिस्सति, न “दासी”ति वाचा फरुसवाचा नाम होति चित्तस्स 

सण्हभावतो। अभयसुत्तञ्चेत्थ (म° नि० २.८३; २० नि० ४.१८४) निदस्सनं । केचि च सत्ता अग्गिना विय 
लोहादयो कक्खळाय वाचाय मृदुभावं गच्छन्ति, तस्मा भगवा अम्बटुँ निब्बिसेवनं कातुकामो “अय्यपुत्ता सक्या भवन्ति, 
दासिपृत्तो त्वमसि सक्यान”न्ति अवोच। 


ठपेन्तीति पञ्ञपेन्ति, तेनाह “ओक्काको तिआदि। पभा निच्छरति दन्तानं अतिविय पभस्सरभावतो। 


पठमकप्पिकानन्ति पठमकप्पस्स आदिकाले निब्बत्तानं । किर-सद्दो अनुस्सवत्थे, तेन यो वुच्चमानाय राजपरम्पराय 
केसञ्चि मतिभेदो, तं उल्लिङ्गेति । महासम्मतस्साति ` अयं नो राजा”ति महाजनेन सम्मन्नित्वा ठपितत्ता 
“महासम्मतो”ति एवं सम्मतस्स। यं सन्धाय वदन्ति - 


“आदिच्चकुलसम्भूतो, सुविसुद्धगुणाकरो । 
महानुभावो राजासि, महासम्मतनामको॥ 


यो चक्खुभूतो लोकस्स, गुणरंसिसमुज्जलो। 
तमोनुदो विरोचित्थ, दुतियो विय भाणुमा॥ 


ठपिता येन मरियादा, लोके लोकहितेसिना । 
ववत्थिता सक्कुणन्ति, न विलङ्घयितुं जना॥ 


यसस्सिनं तेजस्सिनं, लोकसीमानुरक्खकं | 
आदिभूतं महावीरं, कथयन्ति 'मनू'ति य"'न्ति॥ 


तस्स च पुत्तपपुत्तपरम्परं सन्धाय - 


“तस्स पुत्तो महातेजो, रोजो नाम महीपति। 
तस्स पृत्तो वररोजो, पवरो राजमण्डले॥ 


तस्सासि कल्याणगुणो, कल्याणो नाम अत्रजो। 
राजा तस्सासि तनयो, वरकल्याणनामको॥ 


तस्स पुत्तो महावीरो, मन्धाता कामभोगिनं । 
अग्गभूतो महिन्देन, अड्टरज्जेन पूजितो॥ 


तस्स सूनु महातेजो, वरमन्धातुनामको । 
"उपोसथो'ति नामेन, तस्स पुत्तो महायसो॥ 


वरो नाम महातेजो, तस्स पुत्तो महावरो। 
तस्सासि उपवरोति, पुत्तो राजा महाबलो॥ 

तस्स पृत्तो मघदेवो, देवतुल्यो महीपति । 
चतुरासीतिसहस्सानि, तस्स पुत्तपरम्परा॥ 


तेसं पच्छिमको राजा, “ओक्काको इति विस्सृतो। 
महायसो महातेजो, अखुद्दो राजमण्डलेति॥ 


आदि तेसं पच्छतोति तेसं मघदेव परम्परभूतानं कळारजनकपरियोसानानं अनेकसतसहस्सानं राजूनं अपरभागे 
ओक्काको नाम राजा अहोसि, तस्स परम्पराभूतानं अनेकसतसहस्सानं राजूनं अपरभागे अपरो ओक्काको नाम राजा 
अहोसि, तस्स परम्परभूतानं अनेकसतसहस्सानं राजूनं अपरभागे पुनापरो ओक्काको नाम राजा अहोसि, तं सन्धायाह 
“तयो ओक्काकवंसा अहेसुं। तेसु ततियओक्काकस्सा”तिआदि। 


सहसा वरं अदासिन्ति पृत्तदस्सनेन सोमनस्सप्पत्तो सहसा अवीमंसित्वा तुड्टिया बसेन वरं अदासि, “यं इच्छसि, तं 
गण्हा”ति। रज्जं परिणामेतुं इच्छतीति सा जन्तुकुमारस्स माता मम तं वरदानं अन्तरं कत्वा इमं रज्जं परिणामेतुं 
इच्छतीति । 


नप्पसहेस्याति न परियत्तो भवेय्य। 


निक्खम्माति घरावासतो, कामेहि च निक्खमित्वा । हेट्रा चाति च-सद्देन “असीतिहत्थे''ति इदं अनुकड्डति। तेहीति 
मिगसूकरेहि, मण्डूकमूसिकेहि च । तेति सीहब्यग्धादयो, सप्पबिळारा च। 


अवसेसाहि अत्तनो अत्तनो कनिद्ठाहि। 


बड़्मानानन्ति अनादरे सामिवचनं। कुटुरोगो नाम सासमसूरीरोगा विय येभुय्येन सङ्कमनसभावोति वृत्तं “अयं रोगो 
सङ्कमतीति चिन्तेत्वा”ति। 


मिगसूकरादीनन्ति आदि-सद्देन वनचरसोणादिके सङ्गण्हाति। 

तस्मिं निसिन्नेति सम्बन्धो । खत्तियमायारोचनेन अत्तनो खत्तियभावं जानापेत्वा। 
नगरं मापेहीति साहारं नगरं मापेहीति अधिप्पायो। 

केसग्गहणन्ति केसवेणिबन्धनं | दुस्सग्गहणन्ति वत्थस्स निवासनाकारो। 


२६८. अत्तनो उपारम्भमोचनत्थायाति आचरियेन अम्बट्ठेन च अत्तनो अत्तनो उपरि पापेतब्बउपवादस्स 
अपनयनत्थं। अस्मिं वचनेति “चत्तारोमे भो गोतम वण्णा”तिआदिना अत्तना वुत्ते, भोता च गोतमेन वुत्ते “जातिवादे”ति 
इमस्मिं यथाधिकते वचने । तत्थ पन यस्मा वेदे वुत्तविधिनाव तेन पटिमन्तेतब्बं होति, तस्मा वुत्तं “वेदत्तयवचने”ति, 
“एतस्मिं वा दासिपुत्तवचने”ति च। 


२७०. धम्मो नाम कारणं “धम्मपटिसम्भिदा”तिआदीसु (विभ० ७१८) विय, सह धम्मेनाति सहधम्मो, सहधम्मो एव 

सहधम्मिकोति आह “सहेतुको ति । 


२७९. तस्मा तदा पटिञ्जातत्ता। तासेत्वा पञ्हं विस्सज्जापेस्सामीति आगतो यथा तं सच्चकसमागमे। “भगवा 
चेव पस्सति अम्बट्टो चा”ति एत्थ इतरेसं अदस्सने कारणं दस्सेतुं “यदि हीतिआदि वृत्तं। आवाहेत्वाति मन्तबलेन 
आनेत्वा। तस्साति अम्बद्गस्स। वादसङ्कट्ठेति वाचासङ्घ़े । 


२७२. ताणन्ति गवेसमानोति, “अयमेव समणो गोतमो इतो भयतो मम तायको”ति भगवन्तंयेव “ताण” न्ति 
परियेसन्तो उपगच्छन्तो। सेसपदद्वयेपि एसेव नयो । तायतीति यथाउपद्डितभयतो पालेति, तेनाह “रक्खती ति, एतेन 
ताण-सहदस्स कत्तुसाधनतमाह । यथुपट्टितिन भयेन उपहुतो निलीयति एत्थाति लेणं, उपलयनं, एतेन लेण-सद्दस्स 
अधिकरणसाधनतमाह । “सरती ति एतेन सरण-सद्दस्स कत्तुसाधनतमाह। 


अम्बटुवसकथावण्णना 


२७४. गङ्गाय दक्खिणतोति गङ्गाय नदिया दविखिणदिसाय। आवुधं न परिवत्ततीति सरं वासत्तिआदिं वा परस्स 
उपरि खिपितुकामस्स हत्थं न परिवत्तति, हत्थे पन अपरिवत्तेन्ते कुतो आवुधपरिवत्तनन्ति आह “आवुध॑ न 
परिवत्तती”ति। सो किर “कथं नामाहं दिसाय दासिया कुच्छिम्हि निब्बत्तो'ति तं हीनं जाति जिगुच्छन्तो “हन्दाहं यथा तथा 
इमं जातिं सोधेस्सामी "ति निग्गतो, तेनाह “इदानि मे मनोरथं पूरेस्सामी”तिआदि। विज्जाबलेन राजानं तासेत्वा तस्स 
धीतुया लद्भकालतो पट्ठाय म्यायं जातिसोधिता भविस्सतीति तस्स अधिप्पायो। अम्बट्टं नाम विज्जन्ति सत्तानं सरीरे 
अब्भङ्गं ठपेतीति अम्बद्ठाति एवं लद्भनामं विज्जं, मन्तन्ति अत्थो। यतो अम्बड़ा एतस्मिं अत्थीति अम्बड्टोति कण्हो इसि 
पञ्ञायित्थ, तंबंसजातताय अयं माणवो “अम्बट्ठो”ति वोहरीयति । 


सेट्ुमन्ते वेदमन्तेति अधिप्पायो । मन्तानुभावेन रञ्ञजो बाहुकखम्भमत्तं जातं तेन पनस्स बाहुक्खम्भेन राजा, “को 
जानाति, कि भविस्सती"ति भीतो उस्सङ्की उत्रासो अहोसि, तेनाह “भयेन वेधमानो अद्ठासी ति। सोत्थि भद्दन्तेति 
आदिवचनं अवोचुं। “अयं महानुभावो इसी 'ति मञ्जमाना। 


उन्द्रियिस्सतीति विप्पकिरियिस्सति, तेनाह “भिज्जिस्सती ति। मन्ते परिवत्तितेति बाहकखम्भकमन्तस्स 
पटिप्पस्सम्भकविज्जासङ्घाते मन्ते “सरो ओतरतू ति परिवत्तिते। एवरूपानञ्हि मन्तानं एकंसेनेव पटिप्पस्सम्भकविज्जा 
होन्तियेव यथा तं कुसुमारकविज्जानं । अत्तनो धीतु अपवादमोचनत्थं तस्स भुजिस्सकरणं। तस्सानुरूपे इस्सरिये ठपनत्थं 
उळारे च नं ठाने ठपेसि। 


खत्तियसेट्रभाववण्णना 


२७५. समस्सासनत्थमाह करुणायन्तो, न कुलीनभावदस्सनत्थं, तेनाह “अथ खो भगवा तिआदि । ब्राह्मणेसूति 
ब्राह्मणानं समीपे, ततो ब्राह्मणेहि लद्भब्बं आसनादिं सन्धाय “ब्राह्मणानं अन्तरे ति वुत्तं। केवलं सद्भाय कातब्बं सद्धं, 
परलोकगते सन्धाय न ततो किञ्चि अपत्थेन्तेन कातब्बन्ति अत्थो, तेनाह “मतके उद्दिस्स कतभत्ते”ति। मङ्गलादिभत्तेति 
आदि-सद्देन उस्सवदेवताराधनादि सङ्गण्हाति । यञ्ञभत्तेति पापसञ्ञमादिवसेन कतभत्ते। पाहुनकानन्ति अतिथीनं । 
खत्तियभावं अप्पत्तो उभतो सुजातताभावतो, तेनाह “अपरिसुद्धोति अत्थो”ति। 

२७६. इत्थि करित्वाति एत्थ करणं किरियासामञ्ञविसयन्ति आह “इत्थि परियेसित्वा ˆ ति । ब्राह्मणकञ्जं इत्थिं 
खत्तियकुमारस्स भरियाभूतं गहेत्वापि खत्तियाव सेट्ठा, हीना ब्राह्मणाति योजना। पुरिसेन वा पुरिसं करित्वाति एत्थापि 
एसेव नयो। पकरणेति रागादिवसेन पदुड्रे पक्खलिते कारणे, तेनाह “दोसे "ति। भस्सति निरत्थकभावेन खिपीयतीति 
भस्सं, छारिका । 


२७७. जनितस्मिन्ति कम्मकिलेसेहि निब्बत्ते। जने एतस्मिन्ति वा जनेतस्मिं, मनुस्सेसूति अत्थो, तेनाह 
““गोत्तपटिसारिनो ति । संसन्दित्वाति घटेत्वा, अविरुद्धं कत्वाति अत्थो। 


पठमभाणवारवण्णना निड्टिता। 


विज्जाचरणकथावण्णना 


२७८. इदं बड्टतीति इदं अज्झेनादि कत्तुं लब्भति। जातिवादविनिबद्धाति जातिसन्निस्सितवादे विनिबद्धा । 
ब्राह्मणस्सेव अज्झेनज्झापनयजनयाजनादयोति एवं ये अत्तुक्कंसनपरवम्भनवसेन पवत्ता, ततो एव ते मानवादपटिबद्धा च 
होन्ति। ये पन आवाहविवाहविनिबद्धा, ते एव सम्बन्धत्तयवसेन “अरहसि वा मं त्वं, न वा मं त्वं अरहसी”ति एवं 
पवत्तनका। 


यत्थाति यस्सं विज्जाचरणसम्पत्तियं । लग्गिस्सामाति ओलग्गा अन्तोगधा भविस्सामाति चिन्तयिम्ह। परमत्थतो 
अविज्जाचरणानियेव “विज्जाचरणानी"ति गहेत्वा ठितो परमत्थतो विज्जाचरणेसु विभजियमानेसु सो ततो दूरतो अपनीतो 
नाम होतीति आह “दूरमेव अवक्खिपी ति । समुदागमतो पभुतीतिआदिसमुद्ठानतो पट्टाय । 


२७९. तिविधं सीलन्ति खुद्रकादिभेदं तिविधं सीलं । सीलवसेनेवाति सीलपरियायेनेव । किञ्चि किञ्चीति 
अहिंसनादियमनियमलक्खणं किञ्चि किञ्चि सीलं अत्थि। तत्थ तत्थेव लग्गेय्याति तस्मिं तस्मिंयेव ब्राह्मणसमयसिद्धे 
सीलमत्ते “चरण” न्ति लग्गेय्य। अट्डपि समापत्तियो चरणन्ति निय्यातिता होन्ति रूपावचरचतुत्थज्झाननिद्देसेनेव 
अरूपज्झानानम्पि निदिट्ठ भावापत्तितो निय्यातिता निदस्सिता। 


चतुअपायमुखकथावण्णना 


२८०. असम्पापुणन्तोति आरभित्वा सम्पत्तुं असक्कोन्तो। अविसहमानोति आरभितुमेव असक्कोन्तो । खारिन्ति 
परिक्खारं । तं पन विभजित्वा दस्सेतुं “अरणी तिआदि वुत्तं । तत्थ अरणीति अग्गिधमनकं अरणीद्वयं | सुजाति दब्बि। 
आदि-सद्देन तिदण्डतिघटिकादिं सङ्गण्हाति खारिभरितन्ति खारीहि पुण्णं । ननु उपसम्पन्नस्स भिक्खुनो सासनिकोपि यो 
कोचि अनुपसम्पन्नो अत्थतो परिचारकोव, कि अङ्गं पन बाहिरकपब्बजितेति तत्थ विसेसं दस्सेतुं “कामञ्चा'तिआदि 
वुत्तं। वुत्तनयेनाति “कप्पियकरण...पे०... वत्तकरणवसेना ति एवं वुत्तेन नयेन। परिचारको होति उपसम्पन्नभावस्स 
विसिट्ठभावतो। “नवकोटिसहस्सानी'तिआदिना (विसुद्धि० १.२०; पटि० म° अट्ठु० ३७) वुत्तप्पभेदानं अनेकसहस्सानं 
संवरविनयानं समादियित्वा वत्तनेन उपरिभूता अग्गभूता सम्पदाति हि “उपसम्पदा"ति वुच्चतीति। गुणाधिकोपीति गुणेहि 
उक्कट्टोपि। अयं पनाति वुत्तलक्खणो तापसो। 


तापसा नाम कम्मवादिकिरियावादिनो, न सासनस्स पटाणीभूता, यतो नेसं पब्बजितुं आगतानं तित्थियपरिवासेन 

विनाव पब्बज्जा अनुञ्ञाताति कत्वा “कस्मा पना ति चोदनं समुटुपेति चोदको। आचरियो “यस्मा तिआदिना 
चोदनं परिहरति। “ओसक्किस्सती”ति सङ्घेपतो वृत्तमत्थं विवरितुं “इमस्मिज्ही तिआदि वुत्तं । खुरधारूपमन्ति 
खुरधारानं मत्थकेनेव अक्कमित्वा गमनूपमं | अञ्ञेति अञ्जे भिक्खू । अग्गिसालन्ति अग्गिहत्तसालं | नानादारूहीति 
पलासदण्डादिनानाविधसमिधादारूहि । 


इदन्ति “चतुद्वारं आगारं कत्वा”तिआदिना वृत्तं। अस्साति अस्स चतुत्थस्स पुग्गलस्स। पटिपत्तिमुखन्ति 
कोहञ्ञपटिपत्तिया मुखमत्तं । सो हि नानाविधेन कोहञ्ञेन लोकं विम्हापेन्तो तत्थ अच्छति, तेनाह “इमिना हि मुखेन सो 
एवं पटिपज्जती”ति। 


खलादीसु मनुस्सानं सन्तिके उपतिट्टित्वा बीहिमुग्गतिलमासादीनि भिक्खाचरियानियामेन सङ्कड्टित्वा उञ्छनं उञ्छा, 
सा एव चरिया वुत्ति एतेसन्ति उञ्छाचरिया। अग्गिपक्केन जीवन्तीति अग्गिपक्किका, न अग्गिपक्किका 
अनग्गिपक्किका। उञ्छाचरिया हि खलेसु गन्त्वा खलग्गं नाम मनुस्सेहि दिय्यमानं धञ्जं गण्हन्ति, तं इमे न गण्हन्तीति 
अनग्गिपक्किका नाम जाता। असामपाकाति असयंपाचका। अस्ममुट्टिना मु्रिपासाणेन वत्तन्तीति अस्ममुट्रिका। दन्तेन 
उप्पाटितं वक्कलं रुक्खत्तचो दन्तवक्कलं, तेन वत्तन्तीति दन्तवक्कलिका। पवत्तं रुक्खादितो पातितं फलं भुञ्जन्तीति 
पवत्तफलभोजिनो। जिण्णपक्कताय पण्ड्भूतं पलासं, तंसदिसञ्च पण्डुपलासं, तेन वत्तन्तीति पण्डुपलासिका, 
सयंपतितपुप्फफलपत्तभोजिनो। 


इदानि ते अट्टविधेपि सरूपतो दस्सेतुं “तत्था'तिआदि वृत्तं । सङ्कङ्डित्वाति भिक्खाचरियावसेन लद्भधञ्जं एकज्झं 
कत्वा। 


परियेट्रि नाम दुक्खाति परेसं गेहतो गेहं गन्त्वा परियेद्धि नाम दीनवुत्तिभावेन दुक्खा। पासाणस्स परिग्गहो दुक्खो 
पब्बजितस्साति वा दन्तेहेव उप्पाटेत्वा खादन्ति । 


इमाहि चतूहियेवाति “खारिविधं आदाया”तिआदिना वृत्ताहि चतूहि एव तापसपब्बज्जाहीति । 


२८२. अपाये विनासे नियुत्तो आपायिको। तब्मावं परिपूरेतुं असक्कोन्तो तेन अपरिपुण्णो अपरिपूरमानो, करणे 
चेतं पच्चत्तवचनं, तेनाह “आपायिकेनापि अपरिप्रमानेना ति । 


पुब्बकइसिभावानुयोगवण्णना 


२८३. दीयतीति दत्ति, दत्तियेव दत्तिकन्ति आह “दिन्नक”न्ति । यदि ब्राह्मणस्स सम्मुखीभावो रज्ञो न दातब्बो, 
कस्मास्स उपसङ्कमनं न पटिक्खित्तन्ति आह “यस्मा पना तिआदि । खेत्तविज्जायाति नीतिसत्थे। पयातन्ति सद्धं, 
सस्सतिक वा, तेनाह “अभिहरित्वा दिन्न न्ति। कस्मा भगवा “रञ्ञो पसेनदिस्स कोसलस्स दत्तिकं 
भुञ्जती”'तिआदिना ब्राह्मणस्स मम्मवचनं अवोचाति तत्थ कारणं दस्सेतुं “इदं पन कारण न्तिआदि वृत्तं । 


२८४. रथूपत्थरेति रथस्स उपरि अत्थरितपदेसे। पाकटमन्तनन्ति पकासभूतं मन्तनं । तड्हि सुद्दादीहि आयतीति न 
रहस्समन्तनं । भणतीति अपि नु भणति। 

२८५. पवत्तारोति पावचनभावेन वत्तारो, यस्मा ते तेसं मन्तानं पवत्तका, तस्मा आह “पवत्तयितारो ति । सुद्दे बहि 
कत्वा रहो भासितब्ब्टेन मन्ता एव, तंतंअत्थपटिपत्तिहेतुताय पदन्ति मन्तपदे, अनुपनीतासाधारणताय वा रहस्सभावेन 
वत्तब्बं हितकिरियाय अधिगमुपायं | सज्झायितन्ति गायनवसेन सज्झायितं, तं पन उदत्तानुदत्तादीनं सरानं सम्पादनवसेनेव 
इच्छितन्ति आह “सरसम्पत्तिवसेना ति । अञ्ञेसं वुत्तन्ति पावचनभावेन अञ्जेसं वुत्तं । समुपब्यूळहन्ति सङ्गहेत्वा 
उपरूपरि सञ्ञूळहं । रासिकतन्ति इरुवेदयजुवेदसामवेदादिवसेन, तत्थापि पच्चेकं मन्तब्रह्मादिवसेन, 
अज्झायानुवाकादिवसेन च रासिकतं । 


तेसन्ति मन्तानं कत्ूनं । दिब्बेन चक्खुना ओलोकेत्वाति दिब्बचक्खुपरिभण्डेन यथाकम्मूपगञाणेन सत्तानं 
कम्मस्सकतादिं पच्चकखतो दस्सनद्वेन दिब्बचकखुसदिसेन पुब्बेनिवासजाणेन अतीतकण्पे ब्राह्मणानं मन्तज्झेनविधिञ्च 
ओलोकेत्वा। पावचनेन सह संसन्दित्वाति कस्सपसम्मासम्बुद्भस्स यं वचनं वट्टसन्निस्सितं, तेन सह अविरुद्धं कत्वा। न 
हि तेसं विवडसन्निस्सितो अत्थो पच्चक्खो होति। अपरापरे पनाति अद्टकादीहि अपरा परे पच्छिमा 
ओक्काकराजकालावीसु उप्पन्ना। पक्खिपित्वाति अट्ठकादीहि गन्थितमन्तपदेसु किलेससन्निस्सितपदानं तत्थ तत्थ पदे 
पक्खिपन कत्वा। विरुद्धे अकंसूति ब्राह्मणधम्मिकसुत्तादीसु आगतनयेन संकिलेसिकत्थदीपनतो पच्चनीकभूते अकंसु। 
इधाति “त्याह मन्ते अधीयामी "ति एतस्मिं ठाने | पटिञ्ञं अग्गहेत्वाति “तं कि मञ्ञसी”ति एवं पटिञ्जं अग्गहेत्वाव। 


२८६. निरामगन्धाति किलेसासुचिवसेन विस्सगन्धरहिता। अनित्थिगन्धाति इत्थीनं गन्धमत्तस्सपि अविसहनेन 
इत्थिगन्धरहिता । एत्थ च “निरामगन्धा ति एतेन तेसं पोराणानं ब्राह्मणानं विक्खम्भितकिलेसतं दस्सेति, “अनित्थिगन्धा 
ब्रह्मचारिनो”ति एतेन एकविहारितं, “रजोजल्लधरा ति एतेन मण्डनविभूसनानुयोगाभावं, “अरञ्ञायतने पब्बतपादेसु 
वसिंसू ति एतेन मनुस्सूपचारं पहाय विवित्तवासं, “वनमूलफलाहारा वसिसू ति एतेन 
सालिमंसोदनादिपणीताहारपटिक्खेपं, “यदा 'तिआदिना यानवाहनपटिकखेपं, “सब्बदिसासू तिआदिना 
रक्खावरणपटिक्खेपं, एवञ्च वदन्तो मिच्छापटिपदापक्खिकं साचरियस्स अम्बडटस्स वुत्ति उपादाय 
सम्मापटिपदापक्खिकापि तेसं ब्राह्मणानं वुत्ति अरियविनये सम्मापटिपत्ति उपादाय मिच्छापटिपदायेव। कुतस्स 
सल्लेखपटिपत्तियृत्तताति। “एवं सुतेतिआदिना भगवा अम्बट्टं सन्तज्जेन्तो निग्गण्हातीति दस्सेति। 


वेठकेहीति वेठकपट्टकाहि । समन्तानगरन्ति नगरस्स समन्ततो । कतसुधाकम्मं पाकारस्स अधोभागे ठानं बुच्चतीति 
अधिप्पायो। 


द्वेलक्खणदस्सनवण्णना 


२८७. न सक्कोतिसङ्कचिते इरियापथे अनवसेसतो तेसं दुब्बिभावनतो । गवेसीति जाणेन परियेसनमकासि । 
समानयीति जाणेन सङ्कलेन्तो सम्मा आनयि समाहरि । ““कङ्कती ति पदस्स आककङ्कतीति अयमत्थोति आह “अहो वत 
पस्सेस्यन्ति पत्थनं उप्पादेती ति । किच्छतीति किलमति। “कङ्कती ति पदस्स पुब्बे आसिसनत्थतं वत्वा इदानिस्स 
संसयत्थतमेव विकण्पन्तरवसेन दस्सेन्तो “कङ्काय वा दुब्बला विमति वुत्ता ति आह। तीहि धम्मेहीति तिप्पकारेहि 
संसयधम्मेहि । कालुसियभावोति अप्पसन्नताय हेतुभूतो आविलभावो। 


यस्मा भगवतो कोसोहितं सब्बबुद्धानं आवेणिकं अञ्जेहि असाधारणं वत्थगुय्हं सुविसुद्धकञ्चनमण्डलसन्निकासं, 
अत्तनो सण्ठानसन्निवेससुन्दरताय आजानेय्यगन्धहत्थिनो वरङ्गपरमचारुभावं, 

विकसमानतपनियारविन्दसमुज्जलकेसरावत्तविलासं, 
सञ्झापभानुरञ्जितजलवनन्तराभिलक्खितसम्पुण्णचन्दमण्डलसोभञ्च अत्तनो सिरिया अभिभुय्य विराजति, यं 
बाहिरब्भन्तरमलेहि अनुपक्किलिट्ठताय, चिरकालं सुपरिचितब्रह्मचरियाधिकारताय, सुसण्ठितसण्ठानसम्पत्तिया च, 
कोपीनम्पि सन्तं अकोपीनमेव, तस्मा वृत्तं “भगवतो ही तिआदि। पहूतभावन्ति पुथुलभावं । एत्थेव हि तस्स संसयो, 
तनुमुदुसुकुमारतादीसु पनस्स गुणेसु विचारणा एव नाहोसि। 


२८८. हिरिकरणोकासन्ति हिरियितब्बद्ठानं । छायन्ति पटिबिम्बं। कथं कोदिसन्ति आह “इद्धिया'तिआदि। 
छायारूपकमत्तन्ति भगवतो पटिबिम्बरूपं | तञ्च खो बुद्धसन्तानतो विनिमुत्तत्ता रूपकमत्तं भगवतो 
सरीरवण्णसण्ठानावयवं इद्भिमयं बिम्बकमत्तं । तं पन रूपकमत्तं दस्सेन्तो भगवा यथा अत्तनो बुद्धरूपं न दिस्सति, तथा 
कत्वा दस्सेति । निन्नेत्वाति नीहरित्वा। कल्लोसीति पुच्छाविस्सज्जने कुसलो छेको असि | तथाकरणेनाति कथिनसूचि 
विय करणेन । एत्थाति पहूतजिव्हाय। मुदुभावो पकासितो अमुदुनो घनसुखुमभावापादनत्थं असक्कुणेय्यत्ता दीघभावो, 
तनुभावो चाति दब्बं 


२९१. ““अत्थचरकेना ति इमिना व्यतिरेकमुखेन अनत्थचरकतंयेव विभावेति। न अञ्ञत्राति न अञ्जस्मि 
सुगतियन्ति अत्थो। उपनेत्वा उपनेत्वाति तं तं दोसं उपनेत्वा उपनेत्वा, तेनाह “सुहुदासादिभावं आरोपेत्वा ति । 
पातेसीति पवट्टनवसेन पातेसि। 


पोक्खरसातिबुद्धपसङ्कमनवण्णना 


२९३-६. आगमा नूति आगतो नु । खोति निपातमत्तं । इधाति एत्थ, तुम्हाकं सन्तिकन्ति अत्थो। अधिवासेतूति 
सादियतु, तं पन सादियनं मनसा सम्पटिग्गहो होतीति आह ““सम्पटिच्छतूˆति। 


२९७. यावदत्थन्ति याव अत्थो, ताव भोजनेन तदा कतन्ति अत्थो। ओणित्तन्ति आमिसापनयनेन सुचिकतं, तेनाह 
“हत्थे च पत्तञ्च धोवित्वा”ति। 


२९८. अनुपुब्बि कथन्ति अनुपुब्बं कथेतब्बकथं, तेनाह “अनुपटिपाटिकथ न्ति। का पन सा? दानादिकथाति आह 
“दानानन्तरं सील न्तिआदि । तेन दानकथा ताव पचुरजनेसुपि पवत्तिया सब्बसाधारणत्ता, सुकरत्ता, सीले पतिड्ठानस्स 
उपायभावतो च आदितो कथेतब्बा । परिच्चागसीलो हि पुग्गलो परिग्गहितवत्थूसु निस्सङ्गभावतो सुखेनेव सीलानि 
समादियति, तत्थ च सुप्पतिड्टितो होति। सीलेन दायकपटिग्गाहकसुद्धितो परानुग्गहं वत्वा परपीळानिवत्तिवचनतो, 
किरियधम्मं वत्वा अकिरियधम्मवचनतो, भोगसम्पत्तिहेतुं वत्वा भवसम्पत्तिहेतुचनतो च दानकथानन्तरं सीलकथा 
कथेतब्बा, तञ्चे दानसीलं वड़निस्सितं, अयं भवसम्पत्ति तस्स फलन्ति दस्सनत्थं इमेहि च दानसीलमयेहि 
पणीतपणीततरादिभेदभिन्नेहि पुञ्जकिरियवत्थूहि एता चातुमहाराजिकादीसु पणीतपणीततरादिभेदभिन्ना अपरिमेय्या 
दिब्बभोगसम्पत्तियो लद्धब्बाति दस्सनत्थं तदनन्तरं सग्गकथा। स्वायं सग्गो रागादीहि उपक्किलिट्टो, सब्बथानुपक्किलिट्ठो 
अरियमग्गोति दस्सनत्थं सग्गानन्तरं मग्गो कथेतब्बो। मग्गञ्च कथेन्तेन तदधिगमुपायसन्दस्सनत्थं सग्गपरियापन्नापि, 
पगेव इतरे सब्बेपि कामा नाम बह्वादीनवा अनिच्चा अद्धुवा विपरिणामधम्माति कामानं आदीनवो, हीना गम्मा 
पोथुज्जनिका अनरिया अनत्थसञ्हिताति तेसं ओकारो लामकभावो, सब्बेपि भवा किलेसानं वत्थुभूताति तत्थ 
संकिलेसो, सब्बसंकिलेसविप्पमुत्तं निब्बानन्ति नेक्खम्मे आनिसंसो च कथेतब्बोति अयमत्थो बोधितोति वेदितब्बो । 

मग्गोति चेत्थ इति-सद्देन आदिअत्थदीपनतो “कामानं आदीनवो"ति एवमादीनं सङ्गहोति एवमयं अत्थवण्णना 
कताति वेदितब्बा । “तस्स उप्पत्तिआकारदस्सनत्थ''न्ति कस्मा वुत्तं, ननु मग्गजाणं असङ्कतधम्मारम्मणं, न 
सङ्कतधम्मारम्मणन्ति चोदनं सन्धायाह “तज्ही तिआदि। तत्थ पटिविज्झन्तन्ति असम्मोहपटिवेधवसेन पटिविज्झन्तं, 
तेनाह “किच्चवसेना”ति। 


पोक्खरसातिउपासकत्तपटिवेदनाकथावण्णना 


२९९. एत्थ च “दिद्रुधम्मो'तिआदि पाळियं दस्सनं नाम आणदस्सनतो अञ्ञम्पि अत्थि, तन्निवत्तनत्थं 
““पत्तधम्मो ति वृत्तं। पत्ति च जाणसम्पत्तितो अञ्जम्पि विज्जतीति ततो विसेसदस्सनत्थं “विदितधम्मो'ति वुत्तं । सा पनेसा 
विदितधम्मता एकदेसतोपि होतीति निप्पदेसतो विदितभावं दस्सेतुं “परियोगाळहधम्मो'ति वुत्तं । तेनस्स 
सच्चाभिसम्बोधंयेव दीपेति । मग्गजाणञ्हि एकाभिसमयवसेन परिञ्ञादिकिच्चं साधेन्तं निप्पदेसेन चतुसच्चधम्मं समन्ततो 
ओगाळहं नाम होति, तेनाह “दिट्रो अरियसच्चधम्मो एतेनाति दिट्ठुधम्मो "ति । तिण्णा विचिकिच्छाति 
सप्पटिभयकन्तारसदिसा सोळसवत्थुका, अट्टुवत्थुका च तिण्णा वितिण्णा विचिकिच्छा। विगता कथङ्कथाति 
पवत्तिआदीसु। “एवं नु खो, न नु खो"ति एवं पवत्तिका विगता समुच्छिन्ना कथङ्कथा । वेसारज्जप्पत्तोति सारज्जकरानं 
पापध्म्मानं पहीनत्ता, तप्पटिपक्खेसु च सीलादिगुणेसु सुप्पतिद्टितत्ता वेसारज्जं विसारदभावं वेय्यत्तियं पत्तो अधिगतो । सायं 
वेसारज्जप्पत्ति सुप्पतिद्ठितभावोति कत्वा आह “सत्थुसासने ति । अत्तना पच्चक्खतो दिद्वत्ता अधिगतत्ता न परं पच्चेति, 
न तस्स परो पच्चेतब्बो अत्थीति अपरप्पच्चयो। यं पनेत्थ वत्तब्बं अवृत्तं, तं परतो आगमिस्सति। सेसं सुविञ्ञेय्यमेव। 


अम्बड्टसुत्तवण्णनाय लीनत्थप्पकासना। 


४. सोणदण्डसुत्तवण्णना 


३००. सुन्दरभावेन सातिसयानि अङ्गानि एतेसं अत्थीति अङ्गा, राजकुमाराति आह “अङ्गा नाम 
अङ्गपासादिकताया”तिआदि। इधापि अधिप्पेता, न अम्बद्टसुत्ते एव। आगन्तुं न दस्सन्तीति आगमने आदीनवं 
दस्सेत्वा पटिक्खिपनवसेन आगन्तुं न दस्सन्ति, नानुजानिस्सन्तीति अधिप्पायो। 
नीलासोककणिकारकोविळारकुन्दराजरुक्खेहि सम्मिस्सताय तं चम्पकवनं “नीलादिपञ्चवण्णकुसुमपटिमण्डित'न्ति 
ददुब्बं । न चम्पकरुक्खानंयेव नीलादिपञ्चकुसुमतायाति वदन्ति। “भगवा कुसुमगन्धसुगन्धे चम्पकवने विहरती ति 
इमिना न मापनकाले एव तस्मिं नगरे चम्पकरुक्खा उस्सन्ना, अथ खो अपरभागे पीति दस्सेति। मापनकाले हि चम्पकानं 
उस्सन्नताय सा नगरी “चम्पा”ति नामं लभि। इस्सरत्ताति अधिपतिभावतो। सेना एतस्स अत्थीति सेनिको, सेनिको एव 
सेनियो, अत्थिता चेत्थ बहुभावविसिट्टाति वुत्तं “महतिया सेनाय समन्नागतत्ता”ति। 


३०९-२. संहताति सन्निपतिता, “सङ्गिनो”ति वत्तब्बे “सङ्घी ति पुथुत्थे एकवचनं ब्राह्मणगहपतिकानं अधिप्पेतत्ता, 
तेनाह “एतेस 'न्ति। राजराजञ्जादीनं भण्डधरा पुरिसा खता, नेसं तायनतो खत्ता। सो हि येहि यत्थ पेसितो, तत्थ तेसं दोसं 
परिहरन्तो युत्तपत्तवसेन पुच्छितमत्थं कथेति, तेनाह “पुच्छितपञ्हे ब्याकरणसमत्थो ति | कुलापदेसादिना महती मत्ता 
एतस्साति महामत्तो। 


सोणदण्डगुणकथावण्णना 


www.tipitaka.org Vipassana Research Institute 


Page 177 sur 226 


३०३. विसिट्ठु रज्जं विरज्जं, विरज्जमेव वेरज्जं यथा “वेकतं वेसय न्ति, नानाविधं वेरज्जं नानावेरज्जं, तत्थ 
जातातिआदिना सब्बं वुत्तनयेनेव वेदितब्बं । उत्तमब्राह्मणोति अभिजनसम्मत्तिया वित्तसम्मत्तिया विज्जासम्पत्तिया 
उग्गततरो, उळारो वा ब्राह्मणो । असन्निपातोति लाभमच्छरेन निप्पीळितताय असन्निपातो विय भविस्सति। 


“अङ्गेति गमेति ञापेतीति अङ्गं, हेतृति आह “इमिनापि कारणेना”ति। “उभतो सुजातो"ति एत्तके वृत्ते येहि 
केहिचि द्वीहि भागेहि सुजातता विञ्ञायेय्य | सुजात-सद्दो च “सुजातो चारुदस्सनो”तिआदीसु (थेरगा० ८१८) 
आरोहसम्पत्तिपरियायोति जातिवसेनेव सुजाततं विभावेतुं “मातितो च पितितो चा ति वृत्तं। अनोरसपुत्तवसेनापि लोके 
मातुपितुसमञ्ञा दिस्सति, इध पनस्स ओरसपृत्तवसेनेव इच्छिताति दस्सेतुं “संसुद्धगहणिको ति वृत्तं । गब्भं गण्हाति 
धारेतीति गहणी, गब्भासयसञ्जितो मातुकुच्छिप्पदेसो। यथाभुत्तस्स आहारस्स विपाचनवसेन गण्हनतो अछड्डनतो गहणी, 
कम्मजतेजोधातु। 


पिता च माता च पितरो, पितूनं पितरो पितामहा, तेसं युगो द्वन्दो पितामहयुगो, तस्मा, याव सत्तमा पितामहयुगा 
पितामहद्वन्दाति एवमेत्थ अत्थो दड्डब्बो एवञ्हि पितामहग्गहणेनेव मातामहोपि गहितोति। सो अट्टकथायं विसुं न उद्धटो। 
युग-सद्दो चेत्थ एकसेसनयेन दटुब्बो “युगो च युगो च युगा"ति। एवञ्हि तत्थ तत्थ द्वन्द गहितमेव होति, तेनाह “ततो उद्ध 
सब्बेपि पुब्बपुरिसा पितामहग्गहणेनेव गहिता ति । पुरिसग्गहणञ्चेत्थ उक्कट्टुनिद्देसवसेन कतन्ति दडुब्बं । एवञ्हि 
““मातितो"ति पाळिवचनं समत्थितं होति। अक्खित्तोति अप्पत्तखेपो। अनवक्खित्तोति सद्भथालिपाकादीसु न अवक्खित्तो 
न छड्डितो। जातिवादेनाति हेतुम्हि करणवचनन्ति दस्सेतुं “केन कारणेना”तिआदि वुत्तं। एत्थ च “उभतो...पे०... 
पितामहयुगा”ति एतेन ब्राह्मणस्स योनिदोसाभावो दस्सितो संसुद्धगहणिकभावकित्तनतो, ““अक्खित्तो ति इमिना 
किरियापराधाभावो । किरियापराधेन हि सत्ता खेपं पापुणन्ति। “अनुपक्कुट्ठो ति इमिना अयुत्तसंसग्गाभावो। 
अयृत्तसंसग्गम्पि हि पटिच्च सत्ता अक्कोसं लभन्ति। 


इस्सरोति आधिपतेय्यसंवत्तनियकम्मबलेन ईसनसीलो, सा पनस्स इस्सरता विभवसम्पत्तिपच्चया पाकटा जाताति 
अड्डतापरियायभावेनेव वदन्तो “अड्रोति इस्सरो”ति आह । महन्तं धनं अस्स भूमिगतञ्चेव वेहासद्ुञ्चाति महद्धनो। 
तस्साति तस्स तस्स। वदन्ति “अन्वयतो, ब्यतिरेकतो च अनुपसङ्कमनकारणं कित्तेमा"ति। 


अधिकरूपोति विसिट्ठरूपो उत्तमसरीरो। दस्सनं अरहतीति दस्सनीयो, तेनाह “दस्सनयोग्गो ति । पसादं 
आवहतीति पासादिको, तेनाह “चित्तप्पसादजननतो ति | वण्णस्साति वण्णधातुया। सरीरन्ति सन्निवेसविसिट्ठं 
करचरणगीवासीसादिअवयवसमुदायं, सो च सण्ठानमुखेन गस्हतीति “परमाय वण्णपोक्खरतायाति...पे०... सम्पत्तिया 
चा ति वृत्तं । सब्बवण्णेसु सुवण्णवण्णोव उत्तमोति वुत्तं “सेट्रेन सुवण्णवण्णेन समन्नागतो “ति । तथा हि बुद्धा, 
चक्कवत्तिनो च सुवण्णवण्णाव होन्ति । ब्रह्मबच्छसीति उत्तमसरीराभो, सुवण्णाभो इच्चेव अत्थो। इममेव हि अत्थं सन्धाय 
“महाब्रह्मुनो सरीरसदिसेनेव सरीरेन समन्नागतो ति वुत्तं, न ब्रह्मुजुगत्ततं। अखुद्दावकासो दस्सनायाति 
आरोहपरिणाहसम्पत्तिया, अबयवपारिपूरिया च दस्सनाय ओकासो न खुहदको, तेनाह “सब्बानेवा तिआदि। 


यमनियमलक्खणं सीलमस्स अत्थीति सीलवा। तं पनस्स रत्तञ्ञुताय वुद्ध बड़ितं अत्थीति वुद्धसीली। तेन च 
सब्बदा सम्मायोगतो वुद्धसीलेन समन्नागतो। सब्बमेतं पञ्चसीलमत्तमेव सन्धाय वदन्ति ततो परं सीलस्स तत्थ 
अभावतो, तेसञ्च अजाननतो । 

ठानकरणसम्पत्तिया, सिक्खासम्पत्तिया च कत्थचिपि अनूनताय परिमण्डलपदानि ब्यञ्जनानि अक्खरानि एतिस्साति 
परिमण्डलपदब्यञ्जना। अथ वा पज्जति अत्थो एतेनाति पदं, नामादि । यथाधिप्पेतमत्थं ब्यञ्जेतीति ब्यञ्जनं, वाक्यं । तेसं 
परिपृण्णताय परिमण्डलपदब्यञ्जना। अत्थञापने साधनताय वाचाव करणन्ति वाक्करणं, उदाहारघोसो । 
गुणपरिपुण्णभावेन तस्स ब्राह्मणस्स, तेन वा भासितब्बअत्थस्स। पूरे पुण्णभावे। पूरेति च पुरिमस्मिं अत्थे आधारे भुम्मं, 
दुतियस्मिं विसये। “सुखुमालत्तनेना ति इमिना तस्सा वाचाय मुदुसण्हभावमाह । अपलिबुद्धाय पित्तसेम्हादीहि । सन्दिटुं 
सब्बं दस्सेत्वा विय एकदेसं कथनं | विलम्बितं सणिकं चिरायित्वा कथनं | “सन्दिद्धविलम्बितादी 'ति वा पाठो। तत्थ 
सन्दिद्धं सन्देहजनकं | आदि-सद्देन दुक्खलितानुकड्डितादिं सङ्गण्हाति । “आदिमज्झपरियोसानं पाकटं कत्वा ति इमिना 
तस्सा वाचाय अत्थपारिपूरिं वदन्ति। 


"“जिण्णो”तिआदीनि पदानि सुविञ्जेय्यानि, हेट्ठा वुत्तत्थानि च दुतियनये पन जिण्णोति नायं जिण्णता वयोमत्तेन, 
अथ खो कुलपरिवड्टेन पुराणताति आह “जिण्णोति पोराणो”'तिआदि, तेन तस्स ब्राह्मणस्स कुलवसेन 
उदितोदितभावमाह । जातिबुद्धिया “वयोअनुप्पत्तो'ति वक्खमानत्ता, गुणवुद्धिया ततो सातिसयत्ता च “वुद्धोति 
सीलाचारादिगुणवुद्धिया युत्तो'ति आह | तथा जातिमहल्लकताय वक्खमानत्ता “महल्लको” ति पदेन विभवमहत्तता 
योजिता । मग्गपटिपन्नोति ब्राह्मणानं पटिपत्तिवीथि उपगतो तं अवोक्कम्म चरणतो। अन्तिमवयन्ति पच्छिमवयं । 


बुद्धगुणकथावण्णना 


३०४. तादिसेहि महानुभावेहि सद्भि युगग्गाहवसेनपि दहनं न मादिसानं अनुच्छविकं, कुतो पन उक्कंसनन्ति इदं 
ब्राह्मणस्स न यृत्तरूपन्ति दस्सेन्तो आह “न खो पन मेतं युत्त 'न्तिआदि। सदिसाति एकदेसेन सदिसा । न हि बुद्धानं 
गुणेहि सब्बथा सदिसा केचिपि गुणा अञ्जेसु लब्भन्ति। इतरेति अत्तनो गुणेहि असदिसगुणे । इदन्ति इदं अत्थजातं । 
गोपदकन्ति गाविया पदे ठितउदकं । 


सट्टिकुलसतसहस्सन्ति सट्टिसहस्साधिकं कुलसतसहस्सं कुलपरियायेनाति सुद्धोदनमहाराजस्स कुलानुक्कमेन 
आगतं। तेसुपीति तेसुपि चतूसु निधीसु । गहितगहितन्ति गहितं गहितं ठानं पूरतियेव धनेन पटिपाकतिकमेव होति। 
अपरिमाणोयेवाति “एत्तको एसो"ति केनचि परिच्छिन्दितुं असक्कुणेय्यताय अपरिच्छिन्नो एव। 


तत्थाति मञ्चके | सीहसेय्यं कप्पेसीति यथा राहु असुरिन्दो आयामतो, वित्थारतो उब्बेधतो च भगवतो रूपकायस्स 
परिच्छेदं गहेतुं न सक्कोति, तथा रूपं इद्भाभिसङ्कारं अभिसङ्करोन्तो सीहसेय्यं कप्पेसि। 


किलेसेहि आरकत्ता परिसुद्भेन अरियन्ति आह “अरियं उत्तमं परिसुद्धन्ति। अनवज्जट्रेन कुसलं, न 
सुखविपाकड्ठेन । कत्थचि चतुरासीतिपाणसहस्सानि, कत्थचि अपरिमाणापि देवमनुस्सा यस्मा चतुवीसतिया ठानेसु 
असङ्ख्येय्या अपरिमेय्या देवमनुस्सा मग्गफलामतं पिविसु, कोटिसतसहस्सादिपरिमाणेनपि बहू एव, तस्मा 
अनुत्तराचारसिक्खापनवसेन भगवा बहून आचरियो। तेति कामरागतो अञ्ञे भगवतो पहीनकिलेसे | केळनाति 
केळायना धनायना। 


अपापपुरेक्खारोति अपापे पुरे करोति, न वा पापं पुरतो करोतीतिपि अपापपुरेक्खारोति इममत्थं दस्सेतुं “अपापे 
नवलोकुत्तरधम्मेतिआदि वृत्तं । तत्थ अपापेति पापपटिपक्खे, पापरहिते च । ब्रह्मनि सेट्ठे बुद्रे भगवति भवा तस्स 

धम्मदेसनावसेन अरियाय जातिया जातत्ता, ब्रह्मुनो वा भगवतो हिता गरुकरणादिना, यथानुसिट्टुपटिपत्तिया च, ब्रह्म॑ 
बा सेट्ठ अरियमग्गं जानातीति ब्रह्मञ्ञा, अरियसावकसङ्घाता पजा, तेनाह “सारिपृत्ता”तिआदि। 
पकतिब्राह्मणजातिवसेनापि “ब्रह्मज्ञाय पजाया"ति पदस्स अत्थो वेदितब्बोति दस्सेतुं “अपिचा 'तिआदि वुत्तं । 


तिरोरट्रा तिरोजनपदाति एत्थ रज्जं रटुँ, राजन्ति राजानो एतेनाति, तदेकदेसभूता पदेसा पन जनपदो,जना पज्जन्ति 
एत्थ सुखजीविकं पापुणन्तीति । पुच्छाय वा दोसं सल्लक्खेत्वाति सम्बन्धो । असमत्थतन्ति अत्तनो असमत्थतं। भगवा 
विस्सज्जेति तेसं उपनिस्सयसम्पत्ति, जाणपरिपाकं, चित्ताचारञ्च जत्वाति अधिप्पायो। 


““एहि स्वागतवादी”ति इमिना सुखसम्भासपुब्बकं पियवादितं दस्सेति, “सखिलो ति इमिना सण्हवाचतं, 
“सम्मोदको ति इमिना पटिसन्धारकुसलतं, “अभाकुटिको ति इमिना सब्बत्थेव विप्पसन्नमुखतं, “उत्तानमुखो ति 
इमिना सुखालापतं, “पुब्बभासी "ति इमिना धम्मानुग्गहस्स ओकासकरणतो हितज्झासयतं भगवतो विभावेति। 


यत्थ किराति किर-सद्दो अरुचिसूचनत्थो, तेन भगवता अधिवुत्थपदेसे न देवतानुभावेन मनुस्सानं अनुपद्दवता, अथ 
खो बुद्धानुभावेनाति दस्सेति। तेनाह“ अपिचा''तिआदि। 


अनुसासितब्बोति विनेय्यजनसमूहो गय्हतीति निब्बत्तितं अरियसङ्घमेव दस्सेतुं “सयं वा तिआदि वुत्तं, अनन्तरस्स 
विधि पटिसेधो वाति कत्वा। “तादिसोवा ति इमिना “सयं वा'तिआदिना वुत्तविकप्पो एव पच्चामट्टीति। “पुरिमपदस्सेव 
वा ति विकप्पन्तरग्गहणं । बहूनं तित्थकरानन्ति पूरणादीनं अनेकेसं तित्थकरानं, निद्धारणे चेतं सामिवचनं । कारणेनाति 
अप्पिच्छसन्तुडतादिसमारोपनलक्खणेन कारणेन | आगन्तुका नवकाति अभिनवा आगन्तुका अब्भागता। 
परियापुणामीति परिच्छिन्दितुं जानामि सक्कोमि, तेनाह “जानामी”ति। “कप्पम्पि चे अञ्ञजमभासमानो ति 
अभूतपरिकप्पनवचनमेतं तथा भासमानस्स अभावतो । 


३०५. अलं-सह्दो अरहत्तोपि होति “अलमेव निब्बिन्दितु"न्तिआदीसु (सं० नि० १.१२४) वियाति आह “अलमेवाति 
युत्तमेवा ति । पुटेन नेत्वा असितब्बतो परिभुञ्जितब्बतो पुटोसं वुच्चति पाथेय्यं। पुटंसेन पुरिसेन । 


सोणदण्डपरिवितक्कवण्णना 


३०७. उभतोपक्खिकाति मिच्छादिडिसम्मादिट्वीनं वसेन उभयपक्खिका। केराटिकाति सठा। 


ब्राह्मणपञ्ञत्तिवण्णना 


३०९. विघातन्ति चित्तदुक्खं । 


३१९-३. सुजन्ति होमदब्बिं पग्गण्हन्तेसूति जुहनत्थं गण्हनकेसु, इरुब्बिज्जेसूति अत्थो। पठमो वाति तत्थ 
सन्निपतितेसु यजनकिरियायं सब्बपधानो वा। दुतियो वाति तदनन्तरो वा। “सुज''न्ति करणे एतं उपयोगवचनन्ति आह 
“सुजाया ति । अग्गिहुत्तपमुखताय यञ्ञस्स यञ्जे दिय्यमानं सुजामुखेन दीयतीति आह “सुजाय दिस्यमान/'न्ति। 
पोराणाति अट्ठकथाचरिया | विसेसतोति विज्जाचरणविसेसतो, न ब्राह्मणेहि इच्छितविज्जाचरणमत्ततो। 
उत्तमब्राह्मणस्साति अनुत्तरदक्खिणेय्यताय उक्कटरब्राह्मणस्स । ब्राह्मणसमयन्ति ब्राह्मणसिद्धन्तं । मा भिन्दि मा 

विनासेसि। 


३१६. समसमोति समोयेव हुत्वा समो । हीनोपमवसेनपि समता वुच्चतीति तं निवत्तेन्तो “ठपेत्वा 
एकदेससमत्त”न्तिआदिमाह। कुलकोटिपरिदीपनन्ति कुलआदिपरिदीपनं अथापि सियाति अथापि तुम्हाकं एवं 
परिवितक्को सिया। ब्राह्मणभावं साधेति वण्णो । मन्तजातीसुपि एसेव नयो। सीलमेव साधेस्सति ब्राह्मणभावं । 
कस्माति चे? आह “तस्मिञ्हिस्सा”तिआदि। सम्मोहमत्तं वण्णादयोति वण्णमन्तजातियो हि ब्राह्मणभावस्स अङ्गन्ति 
सम्मोहमत्तमेतं असमवेक्खिताभिमानभावतो। 


सीलपञ्ञाकथावण्णना 


३१७. कथितो ब्राह्मणेन पञ्होति “सीलवा च होती 'तिआदिना द्विन्नमेव अङ्गानं वसेन यथापुच्छितो पञ्हो 
याथावतो विस्सज्जितो एत्थाति एतस्मिं यथाविस्सञ्जिते अत्थे। तस्साति सोणदण्डस्स। सीलपरिसुद्धाति सीलसम्पत्तिया 
सब्बसो सुद्धा अनुपक्किलिट्ठा। कुतो दुस्सीले पञ्जा असमाहितत्ता तस्स। जळे एळमूगे कुतो सीलन्ति जळे एळमूगे 
दुप्पञ्जे कुतो सीलं सीलविभागस्स, सीलपरिसोधनूपायस्स च अजाननतो। पकट्टं उक्कटुं जाणं पञ्जाणन्ति, पाकतिकं 
जाणं निवत्तेतुं “पञ्जाण" न्ति वुत्तन्ति तयिदं पकारेहि जाननतो पञ्जावाति आह “पञ्ञाणन्ति पञ्ञा येवा”ति। 


सीलेनधोताति समाधिपदड्डानेन सीलेन सकलसंकिलेसमलविसुद्भधिया धोता विसुद्भा, तेनाह “कथं पना तिआदि। 
तत्थ धोबतीति सुज्झति। महासट्टिवस्सत्थेरो वियाति सट्टिवस्समहाथेरो विय । वेदनापरिग्गहमत्तम्पीति एत्थ 
वेदनापरिग्गहो नाम यथाउप्पन्नं वेदनं सभावरसतो उपधारेत्वा “अयं वेदना फस्सं पटिच्च, सो फस्सो अनिच्चो दुक्खो 
विपरिणामधम्मो”ति लक्खणत्तयं आरोपेत्वा पवत्तितविपस्सना। एवं विपस्सन्तेन “सुखेन सक्का सा वेदना अधिवासेतुं 
“वेदना एव वेदियती”ति। वेदनं विक्खम्भेत्वाति यथाउप्पन्नं दुक्खं वेदनं अननुवत्तित्वा विपस्सनं आरभित्वा वीथि 
पटिपन्नाय विपस्सनाय तं विनोदेत्वा। संसुमारपतितेनाति कुम्भीलेन विय भूमियं उरेन निपज्जनेन। पञ्ञाय सीलं 
धोवित्वाति अखण्डादिभावापादनेन सीलं आदिमज्झपरियोसानेसु पञ्ञाय सुविसोधितं कत्वा । 


३१८. “कस्मा आहा ति उपरिदेसनाय कारणं पुच्छति। लज्जा नाम “सीलस्स जातिया च गुणदोसपकासनेन 
समणेन गोतमेन पुच्छितपज्हं विस्सज्जेसी "ति परिसाय पञ्ञजातता। एत्तकपरमाति एत्तकउक्कंसकोटिका पञ्च सीलानि, 
वेदत्तयविभावनं पञ्ञञ्च लक्खणादितो निद्धारेत्वा जाननं नत्थि, केवलं तत्थ वचीपरमा मयन्ति दस्सेतीति आह 
“सीलपञ्ञाणन्ति वचनमेव परमं अम्हाक ˆ न्ति। “अयं पन विसेसो ति इदं निय्यातनापेक्खं सीलनिद्देसे, तेनाह 
“सीलमिच्चेव निय्यातित''न्ति। सामञ्ञफले पन “सामञ्ञफल” मिच्चेव निय्यातितं, पञ्ञानिद्देसे पन झानपञ्जं 
अधिदट्ठानं कत्वा विपस्सनापञ्ञावसेनेव पञ्ञजानिय्यातनं कतं, तेनाह “पठमज्झानादीनी”ति । 


सोणदण्डउपासकत्तपटिवेदनाकथावण्णना 


३२९-२. नत्ताति पृत्तपुत्तो। अगारवं नाम नत्थि, न चायं भगवति अगारवेन “अहज्चेव खो पना”तिआदिमाह, अथ 
खो अत्तलाभपरिहानिभयेन। अयज्हि यथा तथा अत्तनो महाजनस्स सम्भावनं उप्पादेत्वा कोहञ्ञेन परे विम्हापेत्वा 
लाभुप्पादं निजिगिसन्तो विचरति, तस्मा तथा अवोच, तेनाह “इमिना किरा तिआदि। 


तङ्कणानुरूपायाति यादिसी तदा तस्स अज्झासयप्पवत्ति, तदनुरूपायाति अत्थो। तस्स तदा तादिसस्स 

विवट्टसन्निस्सितस्स जाणस्स परिपाकस्स अभावतो केवलं अब्भृदयनिस्सितो एव अत्थो दस्सितोति आह 
“दिटुधम्मिकसम्परायिकमत्थं सन्दस्सेत्वा ति, पच्चक्खतो विभावेत्वाति अत्थो। कुसले धम्मेति तेभूमके कुसले धम्मे, 
““चतुभूमके "तिपि वत्तुं बट्टतियेव, तेनेवाह “आयतिं निब्बानत्थाय बासनाभागिया वा”ति। तत्थाति कुसलधम्मे यथा 
समादपिते। नन्ति ब्राह्मणं समृत्तेजेत्वाति सम्मदेव उपरूपरि निसानेत्वा पुञ्ञकिरियाय तिक्खविसदभावं आपादेत्वा । तं 
पन अत्थतो तत्थ उस्साहजननं होतीति आह “सउस्साहं कत्वा ति । एवं पुञ्ञकिरियाय सउस्साहता, एवरूपं 
गुणसमङ्गिता च नियमतो दिट्टधम्मिका अत्थसम्पादनीति एवं सउस्साहताय, अञ्ञेहि च तस्मि विज्जमानगुणेहि 
सम्पहंसेत्वा सम्मदेव हट्ठतुडुभावं आपादेत्वा। 


यदि भगवा धम्मरतनवस्सं वस्सि, अथ कस्मा सो विसेसं नाधिगच्छतीति आह “ब्राह्मणो पना”तिआदि। यदि एवं 
कस्मा भगवा तस्स तथा धम्मरतनवस्सं वस्सीति आह “केवलमस्सा तिआदि। न हि भगवतो निरत्थका देसना होतीति। 


सोणदण्डसुत्तवण्णनाय लीनत्थप्पकासना। 


५. कूटदन्तसुत्तवण्णना 


३२३. पुरिमसुत्तद्वयेति अम्बदट्ठसोणदण्डसुत्तद्वये । वुत्तनयमेवाति यं तत्थ आगतसदिसं इधागतं तं अत्थवण्णनतो 
बुत्तनयमेव, तत्थ वुत्तनयेनेव वेदितब्बन्ति अत्थो। “तरुणो अम्बरुक्खो अम्बलड्टिका”ति (दी० नि० अट्ठ० १.२) 
ब्रह्मजालसुत्तवण्णनायं वुत्तन्ति आह “अम्बलट्टिका ब्रह्मजाले वुत्तसदिसावा”ति। 


यञ्ञावाटं सम्पादेत्वा महायञ्जं उद्दिस्स सविञ्ञजाणकानि, अविञ्जाणकानि च यञ्जूपकरणानि उपट्टुपितानीति वुत्तं 
पाळियं “महायञ्ञो उपक्खटो ति, तं उपक्खरणं तेसं तथासज्जनन्ति आह “उपक्खटोति सज्जितो”ति। 
वच्छतरसतानीति युवभावप्पत्तानि बलववच्छसतानि, ते पन वच्छा एव होन्ति, न दम्मा बलिबद्दा चाति आह 
““वच्छसतानी ति । एतेति उसभादयो उरब्भपरियोसाना। अनेकेसन्ति अनेकजातिकानं । सङ्ख्यावसेन अनेकता 
सत्तसतग्गहणेनेव परिच्छिन्ना । मिगपक्खीनन्ति महिंसरुरुपसदकुरुङ्गगोकण्णमिगानञ्चेव 
मोरकपिञ्जरतित्तिरकपोतादिपक्खीनञ्च। 


३२८. यञ्ञजसङ्घातस्स पुञ्जस्स यो संकिलेसो, तस्स निवारणतो निसेधनतो विधा वुच्चन्ति विप्पटिसारविनोदना। 
ततो एव ता तं पुञ्जाभिसन्दं अविच्छिन्दित्वा ठपेन्तीति “ठपना ति वुत्ता। तासं पन यञ्ञस्स आदिमज्झपरियोसानवसेन 
तीसु कालेसु पवत्तिया यज्ञो तिइपनोति आह “तिट्टुपनन्ति अत्थो”ति। परिक्खरोन्ति अभिसङ्करोन्तीति परिक्खारा, 
परिवाराति वुत्तं। “सोळसपरिक्खारन्ति सोळसपरिवार न्ति। 


महाविजितराजयञ्ञकथावण्णना 


३३६. पुब्बचरितन्ति अत्तनो पुरिमजातिसम्भूतं बोधिसम्भारभूतं पुञ्जचरियं। तथा हिस्स अनुगामिनोव निधिस्स 
थावरो निधि निदस्सितो। अड्टता नाम विभवसम्पन्नता, सा तं तं उपादायुपादाय वुच्चतीति आह “यो कोचि अत्तनो 
सन्तकेन विभवेन अङ्को होती 'ति। तथा महद्धनतापीति तं उक्कंसगतं दस्सेतुं “महता अपरिमाणसङ्ख्येन धनेन 
समन्नागतो ति वुत्तं । भुञ्जितब्बतो परिभुञ्जितब्बतो विसेसतो कामा भोगो नामाति आह “पञ्चकामगुणवसेना ति । 

पिण्डपिण्डवसेनाति भाजनालङ्कारादिविभागं अहुत्वा केवलं खण्डखण्डवसेन। 


मासकादीति आदि-सहेन थालकादिं सङ्गण्हाति। भाजनादीति आदि-सद्देन वत्थसेय्यावसथादिं सङ्गण्हाति। 
सुवण्णरजतमणिमुत्तावेळुरियवजिरपवाळानि “सत्तरतनानी ति वदन्ति। सालिवीहिआदि पुब्बण्णं पुरक्खतंसस्सफलन्ति 
कत्वा । तब्बिपरियायतो मुग्गमासादि अपरण्णं। देवसिकं...पे०... वसेनाति दिवसे दिवसे 
परिभुञ्जितब्बदातब्बवट्टेतब्बादिवरिधिना परिवत्तनकधनधञ्जवसेन। 


कोई वुच्चति धञ्ञस्स आठपनद्टानं, कोद्टभूतं अगारं कोढ्ठागारं तेनाह “धज्जेन...पे०... गारो चा”ति। एवं सारगब्भं 
“कोसो "ति, धञ्जस्स आठपनड्डानञ्च ““कोट्ठागार न्ति दस्सेत्वा इदानि ततो अञ्जथा तं दस्सेतुं “अथ वा तिआदि वुत्तं । 
तत्थ यथा असिनो तिकखभावपरिहारतो परिच्छदो “कोसो”ति वुच्चति, एवं रञ्जो तिकखभावपरिहरणत्ता चतुरङ्गिनी सेना 
“कोसो ति आह “चतुब्बिधो कोसो हत्थी अस्सा रथा पत्ती ति। “वत्थकोट्ठागारग्गहणेनेव सब्बस्सापि 
भण्डट्ठ पनट्ठानस्स गहितत्ता तिविधं कोड्ठागारन्ति वृत्तं। “इदं एवं बहु“ न्तिआदि राजा तमत्थं जानन्तो भण्डागारिकेन 
कथापेत्वा परिसाय निस्सद्दभावापादनत्थञ्च आह एवं मे पकतिक्खोभो न भविस्सतीति। 


३३७-८. ब्राह्मणो चिन्तेसि जनपदस्स अनुपद्दवत्थञ्चेव यञ्जस्स च चिरानुपवत्तनत्थञ्च, तेनाह “अयं 
राजा तिआदि। 


सत्तानं हितस्स सुखस्स च विदूसनतो अहितस्स दुक्खस्स च आवहनतो चोरा एव कण्टका, तेहि चोरकण्टकेहि। 
यथा गामवासीनं घाता गामघाता, एवं पन्थिकानं दुहना विबाधना पन्थदुहना। अधम्मकारीति धम्मतो अपेतस्स अयुत्तस्स 
करणसीलो, अत्तनो विजिते जनपदादीनं ततो अनत्थतो तायनेन खत्तियो यो खत्तधम्मो, तस्स वा अकरणसीलोति अत्थो। 
दस्सवो एव खीलसदिसत्ता दस्सुखीलं। यथा हि खेत्ते खीलं कसनादीनं सुखप्पवत्ति, मूलसन्तानेन सस्सस्स बुद्भिञ्च 
विबन्धति, एवं दस्सवो रज्जे राजाणाय सुखप्पवत्ति, मूलविरुळिहया जनपदानं परिबुद्धिञ्च विबन्धन्ति । तेन वृत्तं “दस्सवो 
एव खीलसदिसत्ता दस्सुखील'न्ति। बध-सद्दो हिंसनत्थोपि होतीति वुत्तं “मारणेन वा कोइनेन वा”ति। 
अहुबन्धनादिनाति आदि-सद्देन रज्जुबन्धनसङ्घलिकबन्धनादिं सङ्गण्हाति। जानियाति धनजानिया, तेनाह “सतं 
गण्हथा”तिआदि। पञ्चसिखमुण्डकरणन्ति काकपक्खकरणं । गोमयसिञ्चनन्ति सीसे छकणोदकावसेचनं । 
कुदण्डकबन्धनन्ति गहुलबन्धनं । एवमादीनीति आदि-सद्देन खुरमुण्डं करित्वा भस्मपुटपोथनादिं सङ्गण्हाति । 
ऊहनिस्सामीति उद्धरिस्सामि, अपनेस्सामीति अत्थो। उस्सहन्तीति पुब्बे तत्थ कतपरिचयताय उस्साहं कातुं सक्कोन्ति। 
अनुष्पदेतूति अनु अनु पदेतु, तेनाह “दिन्ने अप्पहोन्तेतिआदि। सक्खिकरणपण्णारोपनानि वड्डिया सह वा विना वा पुन 
गहेतुकामस्स, इध पन तं नत्थीति आह “सक्खि अकत्वा'तिआदि, तेनाह “मूलच्छेज्जवसेना ति । पकारतो भण्डानि 
आभरति सम्भरति परिचयति एतेनाति पाभतं, भण्डमूलं । 


दिवसे दिवसे दातब्बभत्तं देवसिकभत्तं। “ अनुमासं, अनुपोसथ'न्तिआदिना दातब्बं वेतनं मासिकादिपरिब्बयं। 
तस्स तस्स कुलानुरूपेन कम्मानुरूपेन सूरभावानुरूपेनाति पच्चेकं अनुरूप-सद्दो योजेतब्बो। सेनापच्चादि ठानन्तरं। 
सककम्मपसुतत्ता, अनुपद्वत्ता च धनधञ्ञानं रासिको रासिकारभूतो । खेमेन ठिताति अनुपद्दवेन पवत्ता, तेनाह 
“अभया ति, कुतोचिपि भयरहिताति अत्थो। 


चतुपरिक्खारवण्णना 


www.tipitaka.org Vipassana Research Institute 


Page 183 sur 226 


३३९. तस्मिं तस्मिं किच्चे अनुयन्ति अनुवत्तन्तीति अनुयन्ता, अनुयन्ता एव आनुयन्ता यथा “अनुभावो एव 
आनुभावो"ति। अस्साति रञ्जो । तेति आनुयन्तखत्तियादयो। अत्तमना न भविस्सन्ति “अम्हे एत्थ बहि करोती 'ति। 
निबन्धविपुलागमो गामो निगमो, विवड्डितमहाआयो महागामोति अत्थो। जनपद-सह्ो हेट्ठा वुत्तत्थो एव। छन्नं पकतीनं 
वसेन रञ्जो हितसुखाभिबुद्धि, तदेकदेसा च आनुयन्तादयोति वुत्तं “यं तुम्हाकं अनुजाननं मम भवेय्य दीघरत्तं हिताय 
सुखाया”ति। 


अमा सह भवन्ति किच्चेसूति अमच्चा, रज्जकिच्चबोसासनका । ते पन रञ्जो पिया, सहपवत्तनका च होन्तीति आह 
“पियसहायका'ति। रञ्जो परिसति भवाति पारिसज्जा, ते पन केति आह “सेसा आणत्तिकरा ति, 
यथावुत्तआनुयन्तखत्तियादी हि अवसेसा रञ्जो आणाकराति अत्थो। सतिपि देय्यधम्मे आनुभावसम्पत्तिया, 
परिवारसम्पत्तिया च अभावे तादिसं दातुं न सक्का, बुड़काले च तादिसानम्पि राजूनं तदुभयं हायतेवाति आह 
““महल्लककाले...पे०... न सक्का ति । अनुमतियाति अनुजाननेन, पक्खाति सपक्खा यञ्ञस्स अङ्गभूता । 
परिक्खरोन्तीति परिक्खारा, सम्भारा । इमे तस्स यञ्जस्स अङ्गभूता परिवारा विय होन्तीति आह “परिवारा भवन्ती”ति। 


अद्टुपरिक्खारवण्णना 


३४०. यससाति आनुभावेन, तेनाह “आणाठपनसमत्थताया ति । सद्दहतीति “दाता दानस्स फलं 
पच्चनुभोती ति पत्तियायति। दाने सूरोति दानसूरो देय्यधम्मे ईसकम्पि सङ्गं अकत्वा मुत्तचागो। स्वायमत्थो 
कम्मस्सकतञ्ञाणस्स तिकखविसदभावेन वेदितब्बो, तेनाह “न सद्धामत्तकेनेवा”तिआदि। यस्स हि कम्मस्सकता 
पच्चक्खतो विय उपट्टाति, सो एवं वुत्तो। यं दानं देतीति यं देय्यधम्मं परस्स देति। तस्स पति हुत्वाति तब्बिसयं लोभं सुटु 
अभिभवन्तो तस्स अधिपति हुत्वा देति अनधिभवनीयत्ता। “न दासो, न सहायो"ति वत्वा तदुभयं अन्वयतो, ब्यतिरेकतो 
च दस्सेतुं “यो ही”तिआदि वुत्तं । दासो हुत्वा देति तण्हाय दानस्स दासब्यतं उपगतत्ता। सहायो हुत्वा देति तस्स 
पियभावानिस्सज्जनतो। सामी हुत्वा देति तत्थ तण्हादासब्यतो अत्तानं मोचेत्वा अभिभुय्य पवत्तनतो। 
सामिपरिभोगसदिसा हेतस्सायं पवत्ततीति । 


समितपापा समणा, बाहितपापा ब्राह्मणा उक्कटुनिद्देसेन, पब्बज्जामत्तसमणा जातिमत्तब्राह्मणा पन 
कपणादिग्गहणेनेवेत्थ गहिताति अधिप्पायो। दुग्गताति दुक्करजीविकं उपगता कसिरवुत्तिका, तेनाह 
““दलिद्दमनुस्सा ति । अद्धिकाति अद्भानमग्गगामिनो। वणिब्बकाति दायकानं गुणकित्तनवसेन, कम्मफलकित्तनमुखेन च 
याचनका सेय्यथापि नग्गचरियादयो, तेनाह “इटं दिन्न न्तिआदि। ““पसतमत्त''न्ति वीहितण्ड्लादिवसेन वुत्तं, 
““सरावमत्त न्ति यागुभत्तादिवसेन। ओपानं वुच्चति ओगाहेत्वा पातब्बतो नदितळाकादीनं सब्बसाधारणतित्थं ओपानं 
विय भूतोति ओपानभूतो, तेनाह ““उदपानभूतो तिआदि | सुतमेव सुतजातन्ति जात-सद्दस्स अनत्थन्तरवाचकतमाह 
यथा “कोसजात”न्ति। 


अतीतादिअत्थचिन्तनसमत्थता नामस्स रञ्जो अनुमानवसेन, इतिकत्तब्बतावसेन च वेदितब्बा, न बुद्धानं विय तत्थ 
पच्चक्खदस्सितायाति दस्सेतुं अतीते 'तिआदि वुत्तं। अड्डतादयो ताव यञ्जस्स परिकखारा होन्तु तेहि विना तस्स 
असिज्झनतो, सुजातता सुरूपता पन कथन्ति आह “एतेहि किरा 'तिआदि। एत्थ च केचि “यथा अड्टतादयो यञ्जस्स 
एकंसतो अङ्गानि, न एवमभिजातता, अभिरूपता चाति दस्सेतुं किरसहग्गहण” न्ति वदन्ति “अयं दुज्जातो”तिआदि 
वचनस्स अनेकन्तिकतं मञ्ञमाना, तयिदं असारं, सब्बसाधारणवसेन हेस यञ्ञारम्भो तत्थ सिया केसञ्चि 

तथापरिवितक्कोति तस्सापि अवकासाभावादस्सनत्थं तथा वुत्तत्ता। किर-सद्दो पन तदा ब्राह्मणेन 
चिन्तिताकारसूचनत्थो दडुब्बो। एवमादीनीति आदि-सद्देन “ अयं विरूपो दलिद्दो अप्पेसक्खो अस्सद्भो अप्पस्सुतो 
अनत्थञ्जू न मेधावी" ति एतेसं सङ्गहो दडुब्बो। 


चतुपरिक्खारादिवण्णना 


३४१. “सुज पग्गण्हन्तान न्ति पुरोहितस्स सयमेव कटच्छुग्गहणजोतनेन एवं सहत्था, सक्कच्चञ्च दाने यृत्तता 
इच्छितब्बाति दस्सेति। एवं दुज्जातस्साति एत्थापि हेट्ठा वुत्तनयेनेव अत्थो वेदितब्बो । 


३४२. तिण्णं ठानानन्ति दानस्स आदिमज्झपरियोसानभूतासु तीसु भूमीसु, अवत्थासूति अत्थो। चलन्तीति 
कम्पन्ति पुरिमाकारेन न तिट्ठन्ति करणत्थेति ततियाविभत्तिअत्थे। कत्तरि हेतं सामिवचनं करणीयसद्दापेक्खाय । 
““पच्चानुतापो न कत्तब्बो ति वत्वा तस्स अकरणूपायं दस्सेतुं “पुब्बचेतना पन अचला पतिटुपेतब्बा ति वुत्तं । तत्थ 
अचलाति दळहा केनचि असंहीरा। पतिद्रुपेतब्बाति सुपतिद्टिता कातब्बा। एवं करणेन हि यथा तं दानं सम्पति यथाधिप्पायं 
निप्पज्जति, एवं आयतिम्पि विपुलफलतायाति आह “एवञ्हि दानं महण्फलं होतीति दस्सेती”ति, विप्पटिसारेन 
अनुपक्किलिट्टभावतो। मुञ्चचेतनाति परिच्चागचेतना । तस्सा निच्चलभावो नाम मृत्तचागता पुब्बाभिसङ्घारवसेन 
उळारभावो, समनुस्सरणचेतनाय पन निच्चलभावो “अहो मया दानं दिन्नं साधु सुटू"ति तस्स सक्कच्चं 
पच्चवेक्खणावसेन वेदितब्बो। तथा अकरोन्तस्साति मुञ्चचेतनं, तत्थ पच्चासमनुस्सरणचेतनञ्च वुत्तनयेन निच्चलं 
अकरोन्तस्स विप्पटिसारं उप्पादेन्तस्स। खेत्तविसेसे परिच्चागस्स कतत्ता लद्भेसुपि उळारेसु भोगेसु चित्तं नापि नमति। 
यथा कथन्ति आह “महारोरुवं उपपन्नस्स सेट्रिगहपतिनो विया ति। 


सो किर तगरसिखि पच्चेकबुद्धं अत्तनो गेहद्वारे पिण्डाय ठितं दिस्वा “इमस्स समणस्स पिण्डपातं देहीति भरियं 
आणापेत्वा राजुपट्ठानत्थं पक्कामि । सेड्टिभरिया सप्पञ्जजातिका, सा चिन्तेसि “मया एत्तकेन कालेन "इमस्स देथा'ति 
वचनमत्तं पिस्स न सुतपुब्बं, अयञ्च मञ्ञे अहोसि पच्चेकसम्बुद्धो, यथा तथा अदत्वा पणीतं पिण्डपातं दस्सामी”ति 
उपगन्त्वा पच्चेकसम्बुद्धं पञ्चपतिट्टितेन वन्दित्वा पत्तं आदाय अन्तोनिवेसने पञ्जत्तासने निसीदापेत्वा परिसुद्भेहि 
सालितण्डुलेहि भत्तं सम्पादेत्वा तदनुरूपं खादनीयं, व्यञ्जनं, सूपेय्यञ्च अभिसङ्करित्वा बहि गन्धेहि अलङ्करित्वा 
पच्चेकसम्बुद्धस्स हत्थेसु पतिट्ठुपेत्वा वन्दि । पच्चेकबुद्धो  अञ्ञेसम्पि पच्चेकबुद्धानं सङ्गहं करिस्सामी' "ति 
अपरिभुञ्जित्वाव अनुमोदनं कत्वा पक्कामि। सोपि खो सेटि राजुपट्ठानं कत्वा आगच्छन्तो पच्चेकबुद्धं दिस्वा अहं 
“तुम्हाक॑ पिण्डपातं देथा"ति वत्वा पक्कन्तो, अपि वो लद्धो पिण्डपातोति। आम सेट्टि लद्भोति। “पस्सामा”ति गीवं 
उक्खिपित्वा ओलोकेसि। अथस्स पिण्डपातगन्धो उट्टहित्वा नासपुटं पूरेसि। सो “महा वत मे धनब्ययो जातो “ति चित्तं 
सन्धारेतुं असक्कोन्तो पच्छा विप्पटिसारी अहोसि। बिप्पटिसारस्स पन उप्पन्नाकारो “वरमेत''न्तिआदिना (सं० नि० 
१.१३१) पाळियं आगतोयेव । भातु पनायं एकं पुत्तकं सापतेय्यकारणा जीविता वोरोपेसि, तेन महारोरुवं उपपन्नो । 
पिण्डपातदानेन पनेस सत्तकखत्तुं सुग्गति सग्गं लोकं उपपन्नो, सत्तक्खत्तुमेव च सेट्टिकुले निब्बत्तो, न चास्स उळारेसु 
भोगेसु चित्तं नमि, तेन वुत्तं “नापि उळारेसु भोगेसु चित्तं नमती"ति। 


३४३. आकरोति अत्तनो अनुरूपताय समरियादं सपरिच्छेदं फलं निब्बत्तेतीति आकारो, कारणन्ति आह “दसहि 


आकारेहीति दसहि कारणेही ति । पटिग्गाहकतो वाति बलवतरो हत्वा उप्पज्जमानो पटिग्गाहकतोव उप्पज्जति, इतरो 
पन देय्यधम्मतो, परिवारजनतोपि उप्पज्जेय्येव। उष्पज्जितुं युत्तन्ति उप्पज्जनारहं | तेसंयेव पाणातिपातीनं। यजनं नामेत्थ 

दानं अधिप्पेतं, न अग्गिजुहनन्ति आह “यजतं भवन्ति देतु भव'न्ति। विस्सज्जतूति मुत्तचागवसेन विस्सज्जतु। 
अब्भन्तरन्ति अज्झत्तं, सकसन्तानेति अत्थो। 


३४४. हेड्ठा सोळस परिक्खारा वृत्ता यञ्जस्स ते वत्थुं कत्वा, इध पन सन्दस्सनादिवसेन अनुमोदनाय आरद्भत्ता वृत्तं 
““सोळसहि आकारेही ति । दस्सेत्वा अत्तनो देसनानुभावेन पच्चकखतो विय फलं दस्सेत्वा, अनेकवारं पन कथनतो च 
आमेडितवचनं । तमत्थन्ति यथावृत्तं दानफलवसेन कम्मफलसम्बन्धं । समादपेत्वाति सुतमत्तमेव अकत्वा यथा राजा 
तमत्थं सम्मदेव आदियति चित्ते करोन्तो सुग्गहितं कत्वा गण्हाति, तथा सक्कच्चं आदापेत्वा। आमेडितकारणं हेट्ठा 
वुत्तमेव। 


““विप्पटिसारविनोदनेना ति इदं निदस्सनमत्तं लोभदोसमोहइस्सामच्छरियमानादयोपि हि दानचित्तस्स 
उपक्किलेसा, तेसं विनोदनेनपि तं समुत्तेजितं नाम होति तिक्खविसदभावप्पत्तितो। आसन्नतरभावतो वा विप्पटिसारस्स 
तब्बिनोदनमेव गहितं, पवत्तितेपि हि दाने तस्स सम्भवतो | याथावतो विज्जमानेहि गुणेहि तुडुपहट्टुभावापादनं सम्पहंसनन्ति 
आह “सुन्दरं ते...पे०... थुति कत्वा कथेसी ति । धम्मतोति सच्चतो। सच्चञ्हि धम्मतो अनपेतत्ता धम्मं, 
उपसमचरियाभावतो समं, युत्तभावेन कारणन्ति च वुच्चतीति। 


३४५. तस्मिं यञ्जे रुक्खतिणच्छेदोपि नाम नाहोसि, कुतो पाणवधोति पाणवधाभावस्सेव दळहीकरणत्थं सब्बसो 
विपरीतगाहाविदूसितञ्चस्स दस्सेतुं पाळियं “नेव गावो हञ्जिंसू "ति आदिं वत्वापि “न रुक्खा छिज्जिसू'तिआदि वुत्तं, 
तेनाह “कि पन गावो”तिआदि। बरिहिसत्थायाति परिच्छेदनत्थाय । बनमालासङ्केपेनाति वनपुप्फेहि 
गन्थितमालानियामेन। भूमियं वा पत्थरन्तीति वेदिभूमि परिक्खिपन्ता तत्थ पन्थरन्ति । अन्तोगेहदासादयोति 
अन्तोजातधनक्कोतकरमरानीतसयंदासा । पुब्बमेवाति भतिकरणतो पगेव। गहेत्वा करोन्तीति दिवसे दिवसे गहेत्वा 
करोन्ति | तज्जिताति गज्जिता। पियसमुदाचारेनेवाति इटुवचनेनेव | फाणितेन चेवाति एत्थ च-सद्दो अवुत्तसमुच्चयत्थो, 
तेन पणीतपणीतानं नानप्पकारानं खादनीयभोजनीयादीनञ्चेव वत्थमालागन्धविलेपनयानसेय्यादीनञ्च सङ्गहो दटुब्बो, 
तेनाह “पणीतेहि सप्पितेलादिसम्मिस्सेहेवा”तिआदि। 


३४६. सं नाम धनं, तस्स पतीति सपति, धनवा । दिट्टुधम्मिकसम्परायिकहितावहत्ता तस्स हितन्ति सापतेख्यं, तदेव 
धनं । तेनाह “पहूतं सापतेस्यं आदायाति बहुं धनं गहेत्वा ति । गामभागेनाति सङ्कित्तनवसेन गामे वा गहेतब्बभागेन | 


३४७. “यागु पिवित्वा ति यागुसीसेन पातरासभोजनमाह । पुरत्थिमेन यञ्जवाटस्साति रञ्जो दानसालाय 
नातिदूरे पुरत्थिमदिसाभागेति अत्थो, यतो तत्थ पातरासं भुञ्जित्वा अकिलन्तरूपायेव सायन्हे सालं पापुणन्ति “दक्खिणेन 
यञ्ञवाटस्सा ति आदीसुपि एसेव नयो। 


३४८. परिहारेनाति भगवन्तं गरु कत्वा अगारवपरिहारेन । 
निच्चदानअनुकुलयञ्ञवण्णना 


३४९. उट्ठाय समुट्टायाति दाने उट्ठानवीरियं सक्कच्चं कत्वा । अप्पसम्भारतरोति अतिविय परित्तसम्भारो। 
समारभीयति यञ्जो एतेहीति समारम्भा, सम्भारसम्भरणवसेन पवत्तसत्तपीळा । अप्पट्टुतरोति पन अतिविय अप्पकिच्चोति 
अत्थो। विपाकसञ्जितं अतिसयेन महन्तं सदिसफलं एतस्साति महण्फलतरो। उदयसञ्जितं अतिसयेन महन्तं 

निस्सन्दादिफलं एतस्साति महानिसंसतरो। धुवदानानीति धुवानि थिरानि अच्छिन्नानि कत्वा दातब्बदानानि । 
अनुकुलयञ्ञानीति अनुकुलं कुलानुक्कमं उपादाय दातब्बदानानि, तेनाह “अम्हाक न्तिआदि । निबद्धदानानीति 
निबन्धेत्वा नियमेत्वा पवेणीवसेन पवत्तितदानानि। 


हत्थिदन्तेन पवत्तिता दन्तमयसलाका, यत्थ दायकानं नामं अङ्कन्ति। रञ्जोति सेतवाहनरञ्ञो। 


आदीनीति आदि-सद्देन “सेनो विय मंसपेसिं कस्मा ओक्खन्दित्वा गण्हासी”ति एवमादीनं सङ्गह । 
पुब्बचेतनामुञ्चचेतनाअपरचेतनासम्पत्तिया दायकस्स वसेन तीणि अङ्गानि, बीतरागतावीतदोसतावीतमोहतापटिपत्तिया 
दक्खिणेय्यस्स वसेन तीणीति एवं छळड्गसमन्नागताय दक्खिणाय। अपरापरं उप्पज्जनकचेतनावसेन महानदी विय, 
महोघो विय च इतो चितो च अभिसन्दित्वा ओक्खन्दित्वा पवत्तिया पुञ्ञमेव पुञ्ञाभिसन्दो। 


३५०. किच्चपरियोसानं नत्थि दिवसे दिवसे दायकस्स ब्यापारापज्जनतो, तेनाह “एकेना ”तिआदि। 
किच्चपरियोसानं अत्थि यथारद्भस्स आवासस्स कतिपयेनापि कालेन परिसमापेतब्बतो, तेनाह “पण्णसाल''न्तिआदि। 
सुत्तन्तपरियायेनाति सुत्तन्तपाळिनयेन। (म° नि० १.१२, १३; अ० नि० २.५८) नव आनिसंसाति सीतपटिघातादयो 
पटिसल्लानारामपरियोसाना नव उदया। अप्पमत्तताय चेते वृत्ता | 


यस्मा आवासं देन्तेन नाम सब्बम्पि पच्चयजातं दिन्नमेव होति। द्वे तयो गामे पिण्डाय चरित्वा किञ्चि अलद्धा 
आगतस्सपि छायूदकसम्पन्नं आरामं पविसित्वा न्हायित्वा पतिस्सये मुहुत्तं निपञ्जित्वा बुद्ठाय निसिन्नस्स काये बलं 
आहरित्वा पक्खित्तं विय होति। बहि विचरन्तस्स च काये वण्णधातु वातातपेहि किलमति, पतिस्सयं पविसित्वा द्वारं 
पिधाय मुहुत्तं निपन्नस्स विसभागसन्तति वूपसम्मति, सभागसन्तति पतिट्ठाति, वण्णधातु आहरित्वा पक्खित्ता विय होति। 
बहि विचरन्तस्स च पादे कण्टको विज्झति, खाणु पहरति, सरीसपादिपरिस्सया चेव चोरभयञ्च उप्पज्जति, पतिस्सयं 
पविसित्वा द्वारं पिधाय निपन्नस्स सब्बे ते परिस्सया न होन्ति, सज्झायन्तस्स धम्मपीतिसुखं, कम्मट्ठानं मनसि करोन्तस्स 
उपसमसुखञ्च उप्पज्जति बहिद्धा विक्खेपाभावतो। बहि विचरन्तस्स च काये सेदा मुच्चन्ति, अक्खीनि फन्दन्ति, सेनासनं 
पविसनक्खणे मञ्चपीठादीनि न पञ्ञायन्ति, मुहत्तं निसिन्नस्स पन अकखीनं पसादो आहरित्वा पक्खित्तो विय होति, 
द्वारवातपानमञ्चपीठादीनि पञ्ञायन्ति । एतस्मिञ्च आवासे वसन्तं दिस्वा मनुस्सा चतृहि पच्चयेहि सक्कच्चं उपट्ठहन्ति। 
तेन वृत्तं आवासं देन्तेन नाम सब्बम्पि पच्चयजातं दिन्नमेव होतीति, तस्मा एते यथावुत्ता सब्बेपि आनिसंसा वेदितब्बा। 
तेन वुत्तं “अप्पमत्तताय चेते वुत्ता"ति। 


सीतन्ति अज्झत्तं धातुकखोभवसेन वा बहिद्धा उतुविपरिणामवसेन वा उप्पज्जनकसीतं। उण्हन्ति अग्गिसन्तापं, तस्स 
वनडाहादीसु (बनदाहादीसु वा सारत्थ० टी० चूळवग्ग ३.२९५) सम्भवो वेदितब्बो। पटिहन्तीति पटिबाहति, यथा 
तदुभयवसेन कायचित्तानं बाधनं न होति, एवं करोति। सीतुण्हब्भाहते हि सरीरे विक्खित्तचित्तो भिक्खु योनिसो पदहितुं न 
सक्कोति। वाळमिगानीति सीहब्यग्घादिचण्डमिगे । गुत्तसेनासनञ्हि आरञ्ञकम्पि पविसित्वा द्वारं पिधाय निसिन्नस्स ते 
परिस्सया न होन्तीति। सरीसपेति ये केचि सरन्ते गच्छन्ते दीघजातिके सप्पादिके । मकसेति निदस्सनमत्तमेतं, डंसादीनम्पि 
एतेस्वेव (एतनेव सारत्थ० टी० चूळवग्ग ३.२९५) सङ्गहो दडुब्बो। सिसिरेति सिसिरकालवसेन, सत्ताहवद्दलिकादिवसेन च 
उप्पन्ने सिसिरसम्फस्से। बुद्धियोति यदा तदा उपपन्ना वस्सवुद्टियो पटिहनतीति योजना । 


वातातपो घोरोति रुक्खगच्छादीनं उम्मूलभञ्जनादिवसेन पवत्तिया घोरो सरजअरजादिभेदो वातो चेव 

गिम्हपरिळाहसमयेसु उप्पत्तिया घोरो सूरियातपो च। पटिहञ्ञतीति पटिबाहीयति। लेणत्थन्ति नानारम्मणतो चित्तं 
निवत्तेत्वा पटिसल्लानारामत्थं । सुखत्थन्ति वुत्तपरिस्सयाभावेन फासुविहारत्थं। झायितुन्ति अट्टुतिसाय आरम्मणेसु यत्थ 
कत्थचि चित्तं उपनिबन्धित्वा उपनिज्झायितुं । बिपस्सितुन्ति अनिच्चादितो सङ्कारे सम्मसितुं। 


बिहारेति पतिस्सये। कारयेति कारापेय्य। रम्मेति मनोरमे निवाससुखे। वासयेत्थ बहुस्सुतेति कारेत्वा पन एत्थ 
विहारेसु बहुस्सुते सीलवन्ते कल्याणधम्मे निवासेय्य, ते निवासेन्तो पन तेसं बहुस्सुतानं यथा पच्चयेहि किलमथो न होति, 
एवं अन्नञ्च पानञ्च वत्थसेनासनानि च ददेय्य उजुभूतेसु अज्झासयसम्मन्नेसु कम्मकम्मफलानं, रतनत्तयगुणानञ्च 
सहदहनेन विप्पसन्नेन चेतसा। 


इदानि गहट्टपब्बजितानं अञ्जमञ्ञूपकारितं दस्सेतुं “ते तस्सा ति गाथमाह | तत्थ तेति बहुस्सुता। तस्साति 
उपासकस्स। धम्मं देसेन्तीति सकलवट्टदुक्खपनूदनं सद्भम्मं देसेन्ति। यं सो धम्मं इधञ्ञायाति सो उपासको यं सद्भम्मं 
इमस्मिं सासने सम्मापटिपज्जनेन जानित्वा अग्गमग्गाधिगमेन अनासवो हुत्वा परिनिब्बाति एकादसग्गिवूपसमेन सीति 
भवति । 


सीतपटिघातादयो विपस्सनावसाना तेरस, अन्नादिलाभो, धम्मस्सवनं, धम्मावबोधो, परिनिब्बानन्ति एवं सत्तरस। 


३५९. अत्तनो सन्तकाति अत्तनिया। दुप्परिच्चजन लोभं निग्गण्हितुं असक्कोन्तस्स। सङ्घस्स वा गणस्स वा 
सन्तिकेति योजना । तत्थाति यथागहिते सरणे। नत्थि पुनप्पुनं कत्तब्बता विञ्जूजातिकस्साति अधिप्पायो। 
"“जीवितपरिच्चागमयं पुञ्ञ न्ति “सचे त्वं न यथागहितं सरणं भिन्दिस्सति, एवाहं तं मारेमी”ति यदिपि कोचि तिण्हेन 
सत्थेन जीविता बोरोपेय्य, तथापि “नेवाहं बुद्धं न बुद्धोति, धम्मं न धम्मोति, सङ्घ न सङ्घोति वदामीति दळहतरं कत्वा 
गहितसरणस्स वसेन वृत्तं 


३५२. सरणं उपगतेन कायवाचाचित्तेहि सक्कच्चं वत्थुत्तयपूजा कातब्बा, तत्थ च संकिलेसो परिहनितब्बो, 
सिक्खापदानि पन समादानमत्तं, सम्पत्तवत्थुतो विरमणमत्तञ्चाति सरणगमनतो सीलस्स अप्पट्ठतरता, अप्पसमारम्भतरता 
च वेदितब्बा। सब्बेसं सत्तानं जीवितदानादिना दण्डनिधानतो, सकललोकियलोकुत्तरगुणाधिड्ठानतो चस्स 
महप्फलमहानिसंसतरता दटुब्बा । 


वक्खमाननयेन च वेरहेतुताय वेरं वुच्चति पाणातिपातादिपापधम्मो, तं मणति “मयि इध ठिताय कथं आगच्छसी"ति 
तज्जेन्ती विय नीहरतीति वेरमणी, ततो वा पापधम्मतो विरमति एतायाति “विरमणी'ति वत्तब्बे निरुत्तिनयेन इकारस्स 
एकारं कत्वा “वेरमणी' ति वृत्ता। असमादिन्नसीलस्स सम्पत्ततो यथाउपड्टितवीतिक्कमितब्बवत्थुतो विरति 
सम्पत्तविरति। समादानवसेन उप्पन्ना विरति समादानविरति। सेतु वुच्चति अरियमग्गो, तप्परियापन्ना हुत्वा पापधम्मानं 
समुच्छेदवसेन घातनविरति सेतुघातविरति। इदानि तिस्सो विरतियो सरूपतो दस्सेतुं ““तत्था”तिआदि वृत्तं । परिहरतीति 
अवीतिक्कमवसेन परिवज्जेति। न हनामीति एत्थ इति-सद्दो आदिअत्थो, तेन “अदिन्नं नादियामी "ति एवं आदीनं सङ्गहो, 
वा-सद्देन वा, तेनाह “सिक्खापदानि गण्हन्तस्सा”ति। 


मग्गसम्पयुत्ताति सम्मादिट्टियादिमग्गसम्पयृत्ता। इदानि तासं विरतीनं आरम्मणतो विभागं दस्सेतुं “तत्था”तिआदि 
वुत्तं । पुरिमा द्वेति सम्पत्तसमादानविरतियो। पच्छिमाति सेतुघातविरति । सब्बानिपि भिन्नानि होन्ति एकज्झं 

समादिन्नत्ता। तदेव भिज्जति विसुं विसुं समादिन्नत्ता। गहट्ुवसेन चेतं वुत्तं । भेदो नाम नत्थि 
पटिपक्खसमुच्छिन्दनेन अकुप्पसभावत्ता, तेनाह “भवन्तरेपी”ति। योनिसिद्धन्ति मनुस्सतिरच्छानानं उद्धं तिरियमेव 
दीघता विय जातिसिद्धन्ति अत्थो। बोधिसत्ते कुच्छिगते बोधिसत्तमातुसीलं विय धम्मताय सभावेनेव सिद्धं धम्मतासिद्धं, 
मग्गधम्मताय वा अरियमग्गानुभावेन सिद्धं धम्मतासिद्धे। दिट्टिउजुकरण नाम भारियं दुक्खं, तस्मा सरणगमनं 
सिक्खापदसमादानतो महट्ठतरमेव, न अप्पट्ठतरन्ति अधिप्पायो। यथा तथा वा गण्हन्तस्सापीति आदरगारवं अकत्वा 
समादियन्तस्सापि। साधुकं गण्हन्तस्सापीति सक्कच्चं सीलानि समादियन्तस्सापि, न दिगुणं, तिगुणं वा उस्साहो 
करणीयो। 


अभयदानताय सीलस्स दानभावो, अनवसेसं वा सत्तनिकायं दयति तेन रक्खतीति दानं, सीलं । “ अग्गानी "ति 
जातत्ता अग्गञ्ञानि। चिररत्तताय ञातत्ता रत्तञ्ञानि। “अरियानं साधूनं वंसानी' "ति जातत्ता बंसञ्ञानि। 
“'पोराणानी”तिआदीसु पुरिमानं एतानि पोराणानि। सब्बसो केनचिपि पकारेन साधूहि न किण्णानि न खित्तानि न 
छड़ितानीति असङ्किण्णानि। अयञ्च नयो नेसं यथा अतीते, एवं एतरहि, अनागते चाति आह “असङ्किण्णपुब्बानि न 
सङ्कियन्ति न सङ्कियिस्सन्ती ति । ततो एव अप्पपिकुट्ठानि न पटिक्खित्तानि। न हि कदाचिपि विञ्जू समणब्राह्मणा 
हिंसादिपापधम्मं अनुजानन्ति । अपरिमाणानं सत्तानं अभयं देतीति सब्बेसु भूतेसु निहितदण्डत्ता सकलस्सपि 
सत्तनिकायस्स भयाभावं देति। न हि अरियसावकतो कस्सचि भयं होति। अवेरन्ति वेराभावं । अब्यापज्झन्ति निदुक्खतं। 


ननु च पञ्चसीलं सब्बकालिकं, न च एकन्ततो विमृत्तायतनं, सरणगमनं पन बुद्भुप्पादहेतुकं, एकन्तविमुत्तायतनञ्च, 
तत्थ कथं सरणागमनतो पञ्चसीलस्स महप्फलताति आह ““किञ्चापी”तिआदि। जेट्डकन्ति उत्तमं । “सरणगमनेयेव 
पतिट्ठाया”ति इमिना तस्स सीलस्स सरणगमनेन अभिसङ्घततमाह । 


३५३. ईदिसमेवाति एवं संकिलेसं पटिपक्खमेव हृत्वा । हेट्टा वृत्तेहि गुणेहीति एत्थ हेट्ठा वुत्तगुणा नाम सरणगमनं, 
सीलसम्पदा, इन्द्रियेसु गृत्तद्वारताति एवं आदयो। पठमज्झानं निब्बत्तेन्तो न किलमतीति योजना । तानीति 
पठमज्झानादीनि । “पठमज्झान' न्ति उक्कद्रुनिद्देसो अयन्ति आह एकं कप्प''न्ति, एकं महाकप्पन्ति अत्थो। हीनं पन 
पठमज्झानं, मज्झिमञ्च असङ्ख्येय्यकप्पस्स ततियं भागं, उपड्टकप्पञ्च आयुं देति। “दुतियं अट्ठकप्पेति आदीसुपि 
इमिना नयेन अत्थो वेदितब्बो, महाकप्पवसेनेव च गहेतब्बं । यस्मा वा पणीतानियेवेत्थ झानानि अधिप्पेतानि 
महप्फलतरभावदस्सनपरत्ता देसनाय, तस्मा “पठमज्झानं एकं कप्प न्तिआदि वुत्तं । तदेवाति चतुत्थज्झानमेव। यदि 
एवं कथं आरुप्पताति आह “आकासानज्चायतनादी तिआदि। 


सम्मदेव निच्चसञ्जादिपटिपक्खविधमनवसेन पवत्तमाना पुब्बभागिये एव बोधिपक्खियधम्मे सम्मानेन्ती विपस्सना 
विपस्सकस्स अनप्पकं पीतिसोमनस्सं समावहतीति आह “विपस्सना...पे०... अभावा”ति। तेनाह भगवा - 


“यतो यतो सम्मसति, खन्धानं उदयब्बयं । 
लभती पीतिपामोज्जं, अमतं तं विजानत" न्ति॥ (ध० प० ३७४)। 


यस्मा अयं देसना इमिना अनुक्कमेन इमानि जाणानि निब्बत्तेन्तस्स वसेन पवत्तिता, तस्मा “विपस्सनाआणे 
पतिड्टाय निब्बत्तेन्तो ति हेट्टिमं हेट्टिमं उपरिमस्स उपरिमस्स पतिट्ठाभूतं कत्वा वुत्तं । समानरूपनिम्मानं नाम मनोमयिद्धिया 
अञ्जेहि असाधारणकिच्चन्ति आह “अत्तनो...पे०... महप्फला ति । विकुब्बनदस्सनसमत्थतायाति 

हत्थिअस्सादिविविधरूपकरणं विकुब्बनं, तस्स दस्सनसमत्थभावेन | इच्छितिच्छितट्टानं नाम पुरिमजातीसु 
इच्छितिच्छितो खन्धप्पदेसो। समापेन्तोति परियोसापेन्तो । 


कूटदन्तउपासकत्तपटिवेदनाकथावण्णना 


३५४-८. सब्बे ते पाणयोति “सत्त च उसभसतानी 'तिआदिना वृत्ते सब्बे पाणिनो। आकुलभावोति भगवतो 
सन्तिके धम्मस्स सुतत्ता पाणीसु अनुद्दयं उपट्ठपेत्वा ठितस्स “कथञ्हि नाम मया ताव बहू पाणिनो मारणत्थाय 
बन्धापिता”ति चित्ते परिब्याकुलभावो उदपादि। सुत्वाति “बन्धनतो मोचिता" ति सुत्वा। कामच्छन्दविगमेन कल्लचित्तता 
अरोगचित्तता, ब्यापादविगमेन मेत्तावसेन मुदुचित्तता अकथिनचित्तता, उद्भच्चकुक्कुच्चप्पहानेन विक्खेपविगमनतो 
विनीवरणचित्तता तेहि न पिहितचित्तता, थिनमिद्भविगमेन उदग्गचित्तता संपग्गण्नवसेन अलीनचित्तता, 
विचिकिच्छाविगमेन सम्मापटिपत्तिया अधिमृत्तताय पसन्नचित्तता च होतीति आह ““कल्लचित्तन्तिआदि 
अनुपुब्बिकथानुभावेन विक्खम्भितनीवरणतं सन्धाय वुत्त न्ति। यं पनेत्थ अत्थतो अविभत्तं, तं सुविञ्जेय्यमेव। 


कूटदन्तसुत्तवण्णनाय लीनत्थप्पकासना। 


६. महालिसुत्तवण्णना 
ब्राह्मणदूतवत्थुवण्णना 


३५९. पुनप्पुनं विसालीभावूपगमनतोति पुब्बे किर पृत्तधीतुवसेन द्वे द्वे हत्वा सोळसक्खत्तुं जातानं 
लिच्छवीराजकुमारानं सपरिवारानं अनुक्कमेनेव वडन्तानं निवासनड्ठानारामुय्यानपोक्खरणीआदीनं पतिड्ठानस्स 
अप्पहोनकताय नगरं तिक्खत्तुं गाबुतन्तरेन गावुतन्तरेन परिक्खिपिंसु, तेनस्स पुनप्पुनं विसालीभावं गतत्ता “वेसाली' त्वेव 
नाम॑ जातं, तेन वृत्तं “पुनप्पुनं विसालीभावूपगमनतो वेसालीति लद्धनामके नगरे ति । सयंजातन्ति सयमेव जातं 
अरोपिमं । महन्तभावेनेवाति रुक्खगच्छानं, ठितोकासस्स च महन्तभावेन, तेनाह “हिमवन्तेन सद्धि एकाबद्ध 
हुत्वा ति | कूटागारसालासङ्केपेनाति हंसवट्टकच्छन्नेन कूटागारसालानियामेन। कोसलेसु जाता, भवा वा, तं वा रडु 
निवासो एतेसन्ति कोसलका। एवं मागधका वेदितब्बा। यस्स अकरणे पुग्गलो महाजानियो होति, तं करणं अरहतीति 
करणीयं तेन करणीयेन, तेनाह “अवस्सं कत्तब्बकम्मेना”ति। तं किच्चन्ति वुच्चति सति समवाये कातब्बतो। 


३६०. या बुद्धानं उप्पज्जनारहा नानत्तसञ्ञा, तासं वसेन नानारम्मणाचारतो। सम्भवन्तस्सेव पटिसेधो। 
पटिक्कम्माति निवत्तित्वा तथा चित्तं अनुप्पादेत्वा। सल्लीनोति झानसमापत्तिया एकत्तारम्मणं अल्लीनो। 


ओहुद्धलिच्छवीवत्थुवण्णना 


३६१. अद्धोटुतायाति तस्स किर उत्तरोड्ं अप्पकताय तिरियं फालेत्वा अपनीतद्धं विय खायति चत्तारो दन्ते, द्रे च 
दाठा न छादेति, तेन नं “ओढुद्धो”ति वोहरन्ति। अयं किर उपासको सद्धो पसन्नो दायको दानपति बुद्धमामको 
धम्ममामको सङ्घमामको, तेनाह पुरेभत्तन्तिआदि। 


३६२. सासने युत्तपयुत्तोति भावनं अनुयृत्तो। सब्बत्थ सीहसमानवृत्तिनोपि भगवतो परिसाय महन्ते सति 

तदज्झासयानुरूपं पवत्तियमानाय धम्मदेसनाय विसेसो होतीति आह “महन्तेन उस्साहेन धम्मं देसेस्सती ति । 


““विस्सासिको ति वत्वा तमस्स विस्सासिकभावं विभावेतुं ““अयज्ही तिआदि वृत्तं । थेरस्स खीणा सवस्ससतो 
आलसियभावो “अप्पहीनो ति न वत्तब्बो, वासनालेसं पन उपादायाह “ईसक अप्पहीनो विय होती ति। न हि 
सावकानं सवासना किलेसा पहीयन्ति। 


३६३. विनेय्यजनानुरोधेन बुद्धानं पाटिहारियविजम्भनं होतीति वुत्तं “अथ खो भगवा तिआदि, तेनेवाह 
““संसूचितनिक्खमनो ति । गन्धकुटितो निक्खमनवेलायञ्हि छब्बण्णा बुद्धरस्मियो आवेळावेळायमलायमला हुत्वा 
सविसेसा पभस्सरा विनिच्छरिंसु । 


३६४. ततो परन्ति “हिय्यो'ति वृत्तदिवसतो अनन्तरं परं पुरिमतरं अतिसयेन पुरिमत्ता। इति इमेसु द्वीसु ववत्थितो 
यथाक्कमं पुरिमपुरिमतरभावो। एवं सन्तेपि यदेत्थ “पुरिमतर'न्ति वुत्तं, ततो पभुति यं यं ओरं, तं तं पुरिमं, यं यं परं, तं तं 
पुरिमतरं, ओरपारभावस्स विय पुरिमपुरिमतरभावस्स च अपेक्खासिद्धितो, तेनाह “ततो पट्ठाया'तिआदि। मूलदिवसतो 
पट्ठायातिआदिदिवसतो पट्टाय | अग्गन्ति पठमं । तं पनेत्थ परा अतीता कोटि होतीति आह “परकोटिं कत्वा ति। यं- 
सहयोगेन चायं “विहरामी”ति वत्तमानप्पयोगो, अत्थो पन अतीतकालवसेनेव वेदितब्बो, तेनाह “विहासिन्ति वुत्तं 
होती”ति। पठमविकण्पे “विहरामीति पदस्स “यदग्गे”ति इमिना उजुकं सम्बन्धो दस्सितो, दुतियविकप्पे पन “तीणि 
वस्सानी"ति इमिनापि। 


पियजातिकानीति इट्टडसभावानि | सातजातिकानीति मधुरसभावानि। मधुरं वियाति हि “मधुर” न्ति वुच्चति मनोरमं 
यं किञ्चि। कामूपसञ्हितानीति आरम्मणं करोन्तेन कामेन उपसंहितानि, कामनीयानीति अत्थो, तेनाह 
““कामस्सादयुत्तानी ति, कामस्सादस्स युत्तानि योग्यानीति अत्थो। सरीरसण्ठानेति सरीरबिम्बे, आधारे चेतं भुम्मं। तस्मा 
सद्देनाति तं निस्साय ततो उप्पन्नेन सद्देनाति अत्थो। मधुरेनाति इड्टेन। एत्तावताति दिब्बसोतञाणस्स 
परिकम्माकथनमत्तेन। “अत्तना जातम्पि न कथेति, किमस्स सासने अधिद्ठानेना ति कुज्झन्तो आघातं बन्धित्वा सह 
कुज्झनेनेव झानाभिञ्ञाहि परिहायि। चिन्तेसीति “कस्मा नु खो मय्हं तं परिकम्मं न कथेसी "ति परिवितक्केन्तो अयोनिसो 
उम्मुज्जनवसेन चिन्तेसि। अनुक्कमेनाति पाथिकसृत्ते आगतनयेन तं तं अयुत्तमेव चिन्तेन्तो, भासन्तो, करोन्तो च 
अनुक्कमेन। भगवति बद्धाघातताय सासने पतिट्टं अलभन्तो गिहिभावं पत्वा। 


एकसभावितसमाधिवण्णना 


३६६-३७१. एकंसायाति तदत्थेयेव चतुत्थी, तस्मा एकंसत्थन्ति अत्थो। अंस-सद्दो चेत्थ कोड्ठासपरियायो, सो च 
अधिकारतो दिब्बरूपदस्सनदिब्बसद्स्सवनवसेन वेदितब्बोति आह “"एककोड्रासाया”तिआदि। अनुदिसायाति 
पुरत्थिमदकिखिणादिभेदाय चतुब्बिधाय अनुदिसाय। उभयकोट्टासायाति दिब्बरूपदस्सनत्थाय, दिब्बसद्दस्सवनत्थाय च। 
भावितोति यथा दिब्बचक्खुजाणं, दिब्बसोतजाणञ्च समधिगतं होति, एवं भावितो। तयिदं विसुं विसुं परिकम्मकरणेन 
इज्झन्तीसु वत्तब्बं नत्थि, एकज्झं इज्झन्तीसुपि कमेनेव किच्चसिद्धि एकज्झं किच्चसिद्धिया असम्भवतो। पाळियम्पि 
एकस्स उभयसमत्थतासन्दस्सनत्थमेव “दिब्बानञ्च रूपानं दस्सनाय, दिब्बानञ्च सद्दानं सवनाया''ति वुत्तं, न एकज्झं 
किच्चसिद्धिसम्भवतो। “एकंसभावितो समाधिहेतू ति इमिना सुनक्खत्तो दिब्बचक्खुजाणाय एव परिकम्मस्स कतत्ता 
विज्जमानम्पि दिब्बसहं नास्सोस्सीति दस्सेति। अपण्णकन्ति अविरज्झनकं, अनवज्जन्ति वा अत्थो। 

३७२. “समाधि एव” भावेतब्बद्रेन समाधिभावना। “दिब्बसोतञाणं सेदु न्ति मञ्जमानेनापि महालिना 
दिब्बचवखुजाणम्पि तेन सह गहेत्वा “एतासं नून भन्तेतिआदिना पुच्छितन्ति “उभयंसभावितानं समाधीनन्ति 
अत्थो ति वृत्तं। बाहिरा एता समाधिभावना अनिय्यानिकत्ता। ता हि इतो बाहिरकानम्पि इज्झन्ति। न अज्झत्तिका 
भगवतो सामुक्कंसिकभावेन अप्पवेदितत्ता। यदत्थन्ति येसं अत्थाय। तेति ते अरियफलधम्मे। ते हि सच्छिकातब्बाति । 


चतुअरियफलवण्णना 


३७३. तस्माति वट्टदुक्खे संयोजनतो। “मग्गसोतं आपन्नो ति फलट्टस्स वसेन वुत्तं । मग्गद्ठो हि मग्गसोतं 
आपज्जति। तेनेवाह “सोतापन्ने”ति, ““सोतापत्तिफलसच्छिकिरियाय पटिपन्ने"ति (म० नि० ३.३७९) च। अपतनधम्मोति 
अनुप्पज्जन- (म° नि० ३.३७९) सभावो। धम्मनियामेनाति मग्गधम्मनियामेन। हेट्टिमन्ततो सत्तमभवतो उपरि 
अनुप्पज्जनधम्मताय वा नियतो। परं अयनं परागति । 


तनुत्तं नाम पवत्तिया मन्दता, विरळता चाति आह “तनुत्ता तिआदि । हेड्राभागियानन्ति हेट्ठाभागस्स 
कामभवस्सपच्चयभावेन हितानं। ओपपातिकोति उपपातिको उपपतने साधुकारीति कत्वा। विमुच्चतीति विमुत्ति, 
चित्तमेव विमृत्ति चेतोविमुत्तीति आह “सब्बकिलेस...पे०... अधिवचन''न्ति। चित्तसीसेन चेत्थ समाधि गहितो “चित्तं 
पञ्जञ्च भावय'न्ति। आदीसु (सं० नि० १.२३; पेटको० २२; मि० प° २.९) विय। पञ्ञाविमुत्तीति एत्थापि एसेव नयो, 
तेनाह “पञ्जाव पञ्ञाविमृत्ती”ति। सामन्ति अत्तनाव, अपरप्पच्चयेनाति अत्थो। अभिञ्ञाति य-कारलोपेन निद्देसोति 
आह “अभिजानित्वा ति। 


अरियअट्टुङ्गिकमग्गवण्णना 


३७४-५. अरियसावको निब्बानं, अरियफलञ्च पटिपज्जति एतायाति पटिपदा, सा च तस्स पुब्बभागो एवाति इध 
““पुब्बभागपटिपदाया ति अरियमग्गमाह। “अट्ट अङ्गानि अस्सा”ति अञ्ञपदत्थसमासं अकत्वा अडङ्गानि अस्स 
सन्तीति अट्टुङ्गिकोति पदसिद्धि ददुब्बा । 


सम्मा अविपरीतं याथावतो चतुन्नं अरियसच्चानं पच्चक्खतो दस्सनसभावा सम्मा दस्सनलक्खणा। सम्मदेव 
निब्बानारम्मणे चित्तस्स अभिनिरोपनसभावो सम्मा अभिनिरोपनलक्खणो। चतुरङ्गसमन्नागता वाचा जनं सङ्गण्हातीति 
तब्बिपक्खविरतिसभावा सम्मावाचा भेदकरमिच्छावाचापहानेन जने सम्पयृत्ते च परिग्गण्हनकिच्चवती होतीति सम्मा 
परिग्गहणलक्खणा। यथा चीवरकम्मादिको कम्मन्तो एकं कातब्बं समुद्ठापेति, तं तं किरियानिप्फादको वा चेतनासङ्कातो 
कम्मन्तो हत्थपादचलनादिकं किरियं समुद्ठापेति, एवं सावज्जकत्तब्बकिरियासमुड्ापकमिच्छाकम्मन्तप्पहानेन 
सम्माकम्मन्तो निरवज्जसमुड्ापनकिच्चवा होति, सम्पयुत्ते च समुद्ठापेन्तो एव पवत्ततीति सम्मा समुट्रापनलक्खणो 
सम्माकम्मन्तो। कायवाचानं, खन्धसन्तानस्स च संकिलेसभूतमिच्छाजीवप्पहानेन सम्मा वोदापनलक्खणो 
सम्माआजीवो। कोसज्जपक्खतो पतितुं अदत्वा सम्पयृत्तधम्मानं पग्गण्हनसभावोति सम्मा पग्गाहलक्खणो 
सम्मावायामो। सम्मदेव उपड्ठानसभावाति सम्मा उपट्ठानलक्खणा सम्मासति। विकखेपविद्धंसनेन सम्मदेव चित्तस्स 
समादहनसभावोति सम्मा समाधानलक्खणो सम्मासमाधि। 


अत्तनो पच्चनीककिलेसा दिट्रेकड्ठा अविज्जादयो। पस्सतीति पकासेति किच्चपटिवेधेन पटिविज्झति, तेनाह 

““तप्पटिच्छादक...पे०... असम्मोहतो ति । तेनेव हि सम्मादिद्रिसङ्घातेन अङ्गेन तत्थ पच्चवेक्खणा पवत्ततीति 
तथेवाति अत्तनो पच्चनीककिलेसेहि सद्भिन्ति अत्थो। 


किच्चतोति पुब्बभागेहि दुक्खादिजाणेहि कातब्बस्स किच्चस्स इध सातिसयं निप्फत्तितो इमस्सेव वा जाणस्स 
दुक्खादिप्पकासनकिच्चतो । चत्तारि नामानि लभति चतूसु सच्चेसु कातब्बकिच्चनिप्फत्तितो। । तीणि नामानि लभति 
कामसङ्कप्पादिप्पहानकि च्चनिप्फत्तितो। सिक्खापदविभङ्ग (विभ० ७०३) “विरतिचेतना, सब्बे सम्पयुत्तधम्मा च 
सिक्खापदानी' “ति वुच्चन्तीति तत्थ पधानानं विरतिचेतनानं वसेन “विरतियोपि होन्ति चेतनायोपी ति आह। 
मुसावादादीहि विरमणकाले वा विरतियो, सुभासितादिवाचाभासनादिकाले च चेतनायो योजेतब्बा | मग्गक्खणे 
विरतियोव चेतनानं अमग्गङ्गत्ता एकस्स जाणस्स दुक्खादिजाणता विय, एकाय विरतिया मुसावादादिविरतिभावो विय च 
एकाय चेतनाय सम्मावाचादिकिच्चत्तयसाधनसभावाभावा सम्मावाचादिभावासिद्भितो, तंसिद्धियञ्च अङ्गत्तयत्तासिद्धितो 
च। सम्मप्पधानसतिपट्ठानवसेनाति चतुसम्मप्पधानचतुसतिपट्ठानभाववसेन। 


पुब्बभागेपि मग्गक्खणेपि सम्मासमाधियेवाति। यदिपि समाधिउपकारकानं 
अभिनिरोपनानुमज्जनसम्पियायनबूहनसन्तसुखानं वितक्कादीनं वसेन चतूहि झानेहि सम्मासमाधि विभत्तो, तथापि वायामो 
विय अनुप्पन्नाकुसलानुप्पादनादिचतुवायामकिच्चं, सति विय च असुभासुखानिच्चानत्तेसु कायादीसु 
सुभादिसञ्ञजापहानचतुसतिकिच्चं एको समाधि चतुक्कज्झानसमाधिकिच्चं न साधेतीति पुब्बभागेपि पठमज्झानसमाधि 
पठमज्झानसमाधि एव मग्गक्खणेपि, तथा पुब्बभागेपि चतुत्थज्झानसमाधि चतुत्थज्झानसमाधि एव मग्गक्खणेपीति 
अत्थो। 


तस्माति पञ्जापज्जोतत्ता अविज्जन्धकारं विधमित्वा पञ्जासत्थत्ता किलेसचोरे घातेन्तो। बहुकारत्ताति य्वायं 
अनादिमति संसारे इमिना कदाचिपि असमुग्घाटितपुब्बो किलेसगणो तस्स समुग्घाटको अरियमग्गो । तत्थ चायं सम्मादिट्टि 
परिञ्ञाभिसमयादिवसेन पवत्तिया पुब्बङ्गमा होतीति बहुकारा, तस्मा बहुकारत्ता। 


तस्साति सम्मादिड्टिया। “बहुकारो"ति वत्वा तं बहुकारतं उपमाय विभावेतुं “यथा ही 'तिआदि वुत्तं । “ अयं' 
तम्बकंसादिमयत्ता कूटो। अयं समसारताय महासारताय छेको। एवन्ति यथा हेरञ्जिकस्स चक्खुना दिस्वा 
कहापणविभागजानने करणन्तरं बहुकारं यदिदं हत्थो, एवं योगावचरस्स पञ्ञाय ओलोकेत्वा धम्मविभागजानने धम्मन्तरं 
बहुकारं यदिदं वितक्को वितक्केत्वा तदवबोधतो, तस्मा सम्मासङ्कप्पो सम्मादिड्टिया बहुकारोति अधिप्पायो। दुतियउपमायं 
एवन्ति यथा तच्छको परेन परिवत्तेत्वा परिवत्तेत्वा दिन्नं दब्बसम्भारं वासिया तच्छेत्वा गेहकरणकम्मे उपनेति, एवं 
योगावचरो वितक्केन लक्खणादितो वितक्केत्वा दिन्नधम्मे याथावतो परिच्छिन्दित्वा परिञ्जाभिसमयादिकम्मे उपनेतीति 
योजना । वचीभेदस्स उपकारको वितक्को सावज्जानवज्जवचीभेदनिवत्तनपवत्तनकराय सम्मावाचायपि उपकारको एवाति 
“स्वाय न्तिआदि वृत्तं । 


वचीभेदस्स नियामिका वाचा कायिककिरियानियामकस्स कम्मन्तस्स उपकारिका। तदुभयानन्तरन्ति 
दुच्चरितद्वयपहायकस्स सुचरितद्वयपारिपूरिहेतुभूतस्स सम्मावाचासम्माकम्मन्तद्वयस्स अनन्तरं । इदं वीरियन्ति चतुब्बिधं 
सम्मप्पधानवीरियं । इन्द्रियसमतादयो समाधिस्स उपकारधम्मा । तब्बिपरियायतो अपकारधम्मा वेदितब्बा । गतियोति 
निप्फत्तियो, किच्चादिसभावे वा। समन्नेसित्वाति उपधारेत्वा। 

द्वेपब्बजितवत्थुवण्णना 


३७६-७. “कस्मा आरद्ध न्ति अनुसन्धिकारणं पुच्छित्वा तं विभावेतुं “अयं किरा तिआदि वृत्तं, तेन 
अज्झासयानुसन्धिवसेन उपरि देसना पवत्ताति दस्सेति। तेनाति तथार्लाद्भिकत्ता। अस्साति लिच्छवीरञ्ञो। देसनायाति 
सण्हसुखुमायं सुञ्ञतपटिसंयुत्तायं यथादेसितदेसनायं । नाधिमुच्चतीति न सद्दहति न पसीदति। तन्तिधम्मं नाम 
कथेन्तोति येसं अत्थाय धम्मो कथीयति, तस्मिं तेसं असतिपि मग्गपटिवेधे केवलं सासने तन्तिधम्मं कत्वा कथेन्तो । 
एवरूपस्साति सम्मासम्बुद्भत्ता अविपरीतधम्मदेसनताय एवंपाकटधम्मकायस्स सत्थृ। यृत्तं नु खो एतं अस्साति अस्स 
पठमज्झानादिसमधिगमेन समाहितचित्तस्स कुलपुत्तस्स एतं “तं जीव न्तिआदिना उच्छेदादिगाहगहणं अपि नु यृत्तन्ति 
पुच्छति। लद्धिया पन झानाधिगममत्तेन न ताव विवेचितत्ता “तेहि युत्त न्ति वृत्तं तं वादं पटिक्खिपित्वाति 
झानलाभिनोपि तं गहणं “अयुत्तमेवा"ति तं उच्छेदवादं सस्सतवादं वा पटिक्खिपित्वा। अत्तमना अहेसुन्ति यस्मा 
खीणासवो विगतसम्मोहो तिण्णविचिकिच्छो, “तस्मा तस्स तथा वत्तुं न युत्त” न्ति उप्पन्ननिच्छयताय तं मम वचनं सुत्वा 
अत्तमना अहेसुन्ति अत्थो। सोपि लिच्छवी राजा ते विय सञ्जातनिच्छयत्ता अत्तमनो अहोसि। यं पनेत्थ अत्थतो 
अविभत्तं, तं सुविञ्जेय्यमेव । 


महालिसुत्तवण्णनाय लीनत्थप्पकासना। 


७. जालियसुत्तवण्णना 


द्वेपब्बजितवत्थुवण्णना 


३७८. “घोसितेन सेड्डिना कते आरामे”ति वत्वा तत्थ कोयं घोसितसेट्टि नाम, कथञ्चानेन आरामो कारितो, कथं वा 
तत्थ भगवा विहासीति तं सब्बं समुदागमतो पट्टाय सङ्केपतोव दस्सेतुं “पुब्बे किरा”तिआदि वृत्तं । ततोति 
अल्लकप्परटुतो। तदाति तेसं तं गामं पविट्ुदिवसे। बलवपायासन्ति गरुतरं बहुपायासं। असन्निहितेति गेहतो बहि गते । 
भुस्सतीति रवति | घोसकदेवपुत्तोत्वेव नामं अहोसि सरघोससम्पत्तिया। वेय्यत्तियेनाति पञ्ञावेय्यत्तियेन। घोसितसेट्टि 
नाम जातो ताय एव चस्स सरसम्पत्तिया घोसितनामता। 


सरीरसन्तप्पनत्थन्ति हिमवन्ते फलमूलाहारताय किलन्तसरीरा लोणम्बिलसेवनेन तस्स सन्तप्पनत्थं पीननत्थं । 
तसिताति पिपासिता । किलन्ताति परिस्सन्तकाया। ते किर तं वटरुक्खं पत्वा तस्स सोभासम्पत्ति दिस्वा महानुभावा मज्जे 
एत्थ अधिवत्था देवता, “साधु वतायं देवता अम्हाकं अद्धानपरिस्समं विनोदेय्या"ति चिन्तेसुं, तेन वृत्तं “तत्थ 
अधिवत्था...पे०... निसीर्दिस्‌ ति । सोति अनाथपिण्डिको गहपति। भतकानन्ति भतिया वेय्यावच्चं करोन्तानं 
दासपेसकम्मकरानं । पकतिभत्तवेतनन्ति पकतिया दातब्बभत्तवेतनं, तदा उपोसथिकत्ता कम्मं अकरोन्तानम्पि 
कम्मकरणदिवसेन दातब्बभत्तवेतनमेवाति अत्थो। कञ्चीति कञ्चिपि भतकं । 


उपेच्च परस्स वाचाय आरम्भनं बाधनं उपारम्भो, दोसदस्सनवसेन घट्टनन्ति अत्थो, तेनाह “उपारम्भाधिप्पायेन 
वादं आरोपेतुकामा हुत्वा”ति। वदन्ति निन्दनवसेन कथेन्ति एतेनाति हि वादो, दोसो। तं आरोपेतुकामा, पतिट्टापेतुकामा 
हुत्वाति अत्थो। “तं जीवं तं सरीर न्ति, इध यं वत्थुं जीवसञ्जितं, तदेव सरीरसञ्जितन्ति “रूपं अत्ततो 
समनुपस्सती"ति वादं गहेत्वा वदन्ति। रूपञ्च अत्तानञ्च अद्वयं कत्वा समनुपस्सनवसेन “सत्तो'ति वा 

बाहिरकपरिकप्पितं अत्तानं सन्धाय वदन्ति । भिज्जतीति निरुदयविनासवसेन विनस्सति। तेन जीवसरीरानं 
अनञ्जत्तानुजाननतो, सरीरस्स च भेददस्सनतो। न हेत्थ यथा भेदवता सरीरतो अनञ्जत्ता अदिट्टोपि जीवस्स भेदो वुत्तो, 
एवं अदिट्टभेदतो अनञ्जत्ता सरीरस्सापि अभेदोति सक्का विज्ञातुं तस्स भेदस्स पच्चक्खसिद्धत्ता, 
भूतुपादायरूपविनिमुत्तस्स च सरीरस्स अभावतोति आह “उच्छेदवादो होती ति। 


“अज्जं जीवं अञ्ज सरीर न्ति अञ्जदेव वत्थुं जीवसञ्जितं, अञ्जं वत्थुं सरीरसञ्जितन्ति “रूपवन्तं अत्तानं 
समनुपस्सतीतिआदिनयप्पवत्तं वादं गहेत्वा वदन्ति । रूपे भेदस्स दिटटत्ता, अत्तनि च तदभावतो अत्ता निच्चोति 
आपन्नमेवाति आह ““तुम्हाकं...पे०... आपज्जती”ति। 


३७९-३८०. तयिदं नेसं वञ्झासुतस्स दीघरस्सतापरिकप्पनसदिसन्ति कत्वा ठपनीयोयं पञ्होति तत्थ राजनिमीलनं 
कत्वा सत्था उपरि नेसं “तेन हाबुसो सुणाथा 'तिआदिना धम्मदेसनं आरभीति आह “अथ भगवा 'तिआदि। तस्सा 
येवाति मज्झिमाय पटिपदाय। 


सद्धापब्बजितस्साति सद्भाय पब्बजितस्स “एवमहं इतो वट्टदुक्खतो निस्सरिस्सामीति एवं पब्बज्जं उपगतस्स 
तदनुरूपञ्च सीलं पूरेत्वा पठमज्झानेन समाहितचित्तस्स। एतं वत्तुन्ति एतं किलेसवद्टपरिर्बुद्भिदीपनं “तं जीवं तं 
सरीर *न्तिआदिकं दिट्टिसंकिलेसनिस्सितं वचनं वत्तुन्ति अत्थो। निब्बिचिकिच्छो न होतीति धम्मेसु तिण्णविचिकिच्छो न 
होति, तत्थ तत्थ आसप्पनपरिसप्पनवसेन पवत्ततीति अत्थो। 


एतमेवं जानामीति येन सो भिक्खु पठमं झानं उपसम्पज्ज विहरति, एतं ससम्पयुत्तधम्मं चित्तन्ति एवं जानामि। नो 
च एवं वदामीति यथा दिद्ठिगतिका तं धम्मजातं सनिस्सयं अभेदतो गण्हन्ता “तं जीवं तं सरीर न्ति वा तदुभयं भेदतो 
गण्हन्ता “अञ्ञं जीवं अञ्ञं सरीर”न्ति वा अत्तनो मिच्छागाहं पवेदेन्ति, अहं पन न एवं वदामि तस्स धम्मस्स 
सुपरिञ्ञातत्ता, तेनाह “अथ खो तिआदि । बाहिरका येभुय्येन कसिणज्झानानि एव निब्बत्तेन्तीति आह 
“कसिणपरिकम्म भावन्तेस्सा”ति। यस्मा भावनानुभावेन झानाधिगमो, भावना च पथवीकसिणादिसञ्जाननमुखेन 
होतीति सञ्ञासीसेन निद्दिसीयति, तस्मा आह “सञ्ञाबलेन उप्पन्न”न्ति। तेनाह -- “पथवीकसिणमेको 
सञ्जानाती”तिआदि। “न कललं तस्सेत''न्ति इदं यस्मा भगवता तत्थ तत्थ “अथ च पनाहं न वदामीति वृत्तं, तस्मा न 
वत्तब्बं किरेतं केवलिना उत्तमपुरिसेनाति अधिप्पायेनाह, तेन वृत्तं “मञ्ञमाना वदन्तीति । सेसं सब्बत्थ सुविञ्जेय्यमेव। 


जालियसुत्तवण्णनाय लीनत्थप्पकासना। 


८. महासीहनादसुत्तवण्णना 
अचेलकस्सपवत्थुवण्णना 


३८९. यस्मिं रडे तं नगरं, तस्स रटुस्सपि यस्मिं नगरे तदा भगवा विहासि, तस्स नगरस्सपि एतदेव नामं, तस्मा 
उरुञ्ञायन्ति उरुञ्जाजनपदे उरुञ्जासङ्घाते नगरेति अत्थो। रमणीयोति मनोहरभूमिभागताय छायूदकसम्पत्तिया, 
जनविवित्तताय च मनोरमो। नामन्ति गोत्तनामं। तपनं सन्तपनं कायस्स खेदनं तपो, सो एतस्स अत्थीति तपस्सी, तं 
तपस्सिं। यस्मा तथाभूतो तपं निस्सितो, तपो वा तं निस्सितो, तस्मा आह “तपनिस्सितक”न्ति। लूखं वा फरुसं 

साधुसम्मताचारविरहतो नपसादनीयं आजीवति वत्ततीति लूखाजीवी, तं लूखाजीविं। मुत्ताचारादीति आदि-सद्देन 
परतो पाळियं (दी० नि० १.३९७) आगता हत्थापलेखनादयो सङ्गहिता। उप्पण्डेतीति उहसनवसेन परिभासति। 
उपवदतीति अवज्ञापुब्बक॑ अपवदति, तेनाह “हीळेति वम्भेती ति। धम्मस्स च अनुधम्मंति एत्थ धम्मो नाम हेतु 
“हेतुम्हि जाणं धम्मपटिसम्भिदा"तिआदीसु (विभ० ७२०) वियाति आह “कारणस्स अनुकारण''न्ति। कारणन्ति चेत्थ 
तथापवत्तस्स सद्दस्स अत्थो अधिप्पेतो तस्स पवत्तिहेतुभावतो। अत्थप्पयुत्तो हि सद्दप्पयोगो । अनुकारणन्ति च सो एव परेहि 
तथा वुच्चमानो। परेहीति “ये तेति वुत्तसत्तेहि परेहि। बुत्तकारणेनाति यथा तेहि वुत्तं, तथा चे तुम्हेहि न वुत्तं, एवं सति 
तेहि वुत्तकारणेन सकारणो हुत्वा तुम्हाकं वादो वा ततो परं तस्स अनुवादो कोचि अप्पमत्तकोपि विञ्जूहि गरहितब्बं ठानं 
कारणं नागच्छेय्य, किमेवं नागच्छतीति योजना। “इदं वुत्तं होती तिआदिना तमेवत्थं सङ्घेपतो दस्सेति । 


३८२. इदानि यं विभज्जवादं सन्धाय भगवता “न मे ते वुत्तवादिनो"ति सङ्घेपतो वत्वा तं विभजित्वा दस्सेतुं “इधाहं 
कस्सपा"तिआदि वुत्तं, तं विभागेन दस्सेन्तो “इधेकच्चो तिआदिमाह । भगवा हि निरत्थकं अनुपसमसंवत्तनिकं 
कायकिलमथं “अत्तकिलमथानुयोगो दुक्खो अनरियो अनत्थसंहितो"तिआदिना (सं० नि० ३.१०८१; महाव० १३; पटि० 
म० २.३०) गरहति। सात्थकं पन उपसमसंवत्तनिकं “आरज्जिको होति, पंसुकूलिको होती 'तिआदिना वण्णेति। 
अप्पपुञ्ञतायाति अपुञ्जताय। तीणि दुच्चरितानि पूरेत्वाति मिच्छादिट्रिभावतो कम्मफलं पटिक्खिपन्तो “नत्थि 
दिन्न"न्तिआदिना (दी० नि० १.१७१; म० नि० १.४४५; २.९४, ९५, २२५; ३.९१, ११५; सं० नि० ३.२१०; ध० स० १२२१; 
विभ० ९३८) मिच्छादिड्टिं पुरक्खत्वा तथा तथा तीणि दुच्चरितानि पूरेत्वा। अनेसनवसेनाति कोहञ्ञे ठत्वा 
असन्तगुणसम्भावनिच्छाय मिच्छाजीववसेन । इमे द्वेति “अप्पपुञ्ञो पुञ्ञवा' ति च वृत्ते दुच्चरितकारिनो द्वे पुग्गले 
सन्धाय। 


“इमे द्वे सन्धाया”ति एत्थ पन दुतियनये “अप्पपुज्ञो, पुञ्जवा”ति च वृत्ते सुचरितकारिनोति आदिना योजेतब्बं 
कम्मकिरियवादिनो हि इमे द्वे पुग्गला । इति पठमदुतियनयेसु वुत्तनयेनेब ततियचतुत्थनयेसु योजना वेदितब्बा । 


बाहिरकाचारयुत्तो तित्थियाचारयृत्तो, न विमुत्ताचारो। अत्तानं सुखेत्वाति अधम्मिकेन सुखेन अत्तानं सुखेत्वा, तेनाह 
“दुच्चरितानि पूरेत्वा ति। “न दानि मया सदिसो अत्थी”तिआदिना तिस्सन्नं मञ्जनानं वसेन दुच्चरितपूरणमाह। 
मिच्छादिट्रिवसेनाति “नत्थि कामेसु दोसो ति एवं पवत्तमिच्छादिड्टििसेन । परिब्बाजिकायाति पब्बज्जं उपगताय 
तापसदारिकाय। दहरायाति तरुणाय | मुदुकायाति सुखुमालाय । लोमसायाति तनुतम्बलोमताय अप्पलोमाय। कामेसूति 
वत्थुकामेसु | पातब्यतन्ति परिभुञ्जितब्बं, पातब्यतन्ति वा परिभुञ्जनकतं । आपज्जन्तोति उपगच्छन्तो । परिभोगत्थो हि 
अयं पा-सद्दो, कत्तुसाधनो च तब्ब-सद्दो, यथारुचि परिभुञ्जन्तोति अत्थो। किलेसकामोपि हि अस्सादियमानो 
बत्थुकामन्तोगधोयेव । 


इदन्ति यथावृत्तं अत्थप्पभेदं विभज्जनं | तित्थियवसेन आगतं अट्टकथायं तथा विभत्तत्ता। सासनेपीति इमस्मिं 
सासनेपि। 


अरहत्तं वा अत्तनि असन्तं “अत्थी''ति विप्पटिजानित्वा । सामन्तजप्पनं, पच्चयपटिसेवनं, इरियापथनिस्सितन्ति 
इमानि तीणि वा कुहनवत्थूनि। तादिसो वाति धुतङ्ग- (मि० प° ४.२; विसुद्धि० १.२२) समादानवसेन लूखाजीवी एव। 
दुल्लभसुखो भविस्सामि दुग्गतीसु उपपत्तियाति अधिप्पायो। 

३८३. असुकट्रानतोति असुकभवतो। आगताति निब्बत्तनवसेन इधागता। इदानि गन्तब्बट्ठानन्ति आयतिं 
निब्बत्तनट्ठानं । पुन उपपत्तिन्ति आयतिं अनन्तरभवतो ततियं उपपत्ति, पुन उपपत्तीति पुनप्पुनं निब्बत्ति। केन 
कारणेनाति यथाभूतं अजानन्तो हि इच्छादोसवसेन यं किञ्चि गरहेय्य, अहं पन यथाभूतं जानन्तो सब्बं तं केन कारणेन 
गरहिस्सामि, तं कारणं नत्थीति अधिप्पायो, तेनाह “गरहितब्बमेवा”तिआदि। तमत्थन्ति गरहितब्बस्सेव गरहणं, 
पसंसितब्बस्स च पसंसनं । 


न कोचि “न साधू ति वदति दिट्टधम्मिकस्स, सम्परायिकस्स च अत्थस्स साधनवसेनेव पवत्तिया भद्दकत्ता | 
पञ्चविधं वेरन्ति पाणातिपातादिपञ्चविधं वेरं । तञ्हि पञ्चविधस्स सीलस्स पटिसत्तुभावतो, सत्तानं वेरहेतुताय च 
“वेर न्ति बुच्चति। ततो एव तं न कोचि “साधू ति वदति, तथा दिट्टुधम्मिकादिअत्थानं असाधनतो, सत्तानं 
साधुभावस्स च दूसनतो। न निरुन्धितब्बन्ति रूपग्गहणे न निवारेतब्बं । दस्सनीयदस्सनत्थो हि चक्खुपटिलाभोति तेसं 
अधिप्पायो। यदग्गेन तेसं पञ्चद्वारे असंवरो साधु, तदग्गेन तत्थ संवरो न साधूति आह “पुन यं ते एकच्चन्ति पज्चद्वारे 
संवर” न्ति। 


अथ वायं ते एकच्चं वदन्ति “साधू ति ते “एके समणब्राह्मणा'ति वृत्ता तित्थिया यं अत्तकिलमथानुयोगादिं 
“साधू” ति वदन्ति, मयं तं न “साधू”ति वदाम। यं ते एकच्चं वदन्ति “न साधू ति यं पन ते अनवज्जपच्चयपरिभोगं, 
सुनिवत्थसुपारुपनादिसम्मापटिपत्तिञ्च “न साधृ'ति वदन्ति, तं मयं “साधू”ति वदामाति एवं पेत्थ अत्थो वेदितब्बो। 


एवं यं परवादमूलकं चतुक्कं दस्सितं, तदेव पुन सकवादमूलकं कत्वा दस्सितन्ति पकासेन्तो “एव न्तिआदिमाह। 
यञ्हि किञ्चि केनचि समानं, तेनपि तं समानमेव, तथा असमानं पीति। समानासमानतन्ति समानासमानतामत्तं । 
अनवसेसतो हि पहातब्बानं धम्मानं पहानं सकवादे दिस्सति, न परवादे। तथा परिपुण्णमेव च उपसम्पादेतब्बधम्मानं 
उपसम्पादनं सकवादे, न परवादे । तेन वुत्तं “त्याह”'न्तिआदि। 


समनुयुञ्जापनकथावण्णना 


३८५. लद्धि पुच्छन्तोति “कि समणो गोतमो संकिलेसधम्मे अनवसेसं पहाय वत्तति, उदाह परे गणाचरिया। एत्थ 
ताव अत्तनो लद्धि वदा"ति लद्धि पुच्छन्तो। कारणं पुच्छन्तोति “समणो गोतमो संकिलेसधम्मे अनवसेसं पहाय 
वत्तती”ति वुत्ते “केन कारणेन एवमत्थं गाहया"ति कारणं पुच्छन्तो। उभयं पुच्छन्तोति “इदं नामेत्थ कारण''न्ति कारणं 
बत्वा पटिञ्ञाते अत्थे साधियमाने अन्वयतो, ब्यतिरेकतो च कारणं समत्थेतुं सदिसासदिसभेदं उपमोदाहरणद्वयं पुच्छन्तो, 
उभयं पुच्छन्तो कारणस्स च तिलक्खणसम्पत्तिया यथापटिञ्ञाते अत्थे साधिते सम्मदेव अनुपच्छा भासन्तो निगमेन्तो 
समनुभासति नाम। उपसंहरित्वाति उपनेत्वा। “कि ते तिआदि उपसंहरणाकारदस्सनं। दुतियपदेति “सङ्गेन वा 
सङ्घ न्ति इमस्मिं पदे । 


तमत्थन्ति तं पहातब्बधम्मानं अनवसेसं पहाय वत्तनसङ्कघातञ्च समादातब्बधम्मानं अनवसेसं समादाय 
वत्तनसङ्घातञ्च अत्थं। योजेत्वाति अकुसलादिपदेहि योजेत्वा। अकोसल्लसम्भूतट्ठेन अकुसला चेव ततोयेव 
अकुसलाति च सङ्घं गताति सङ्काता तत्थ पुरिमपदेन एकन्ताकुसले वदति, दुतियपदेन तंसहगते, तंपक्खिये च, तेनाह 
“कोट्टासं वा कत्वा ठपिता”ति, अकुसलपक्खियभावेन ववत्थापिताति अत्थो। अवज्जट्टो दोसट्ठो गारय्हपरियायत्ताति 
आह “सावज्जाति सदोसा ति । अरिया नाम निद्दोसा, इमे पन कत्थचिपि निद्दोसा न होन्तीति निह्दोसट्ठेन अरिया भवितुं 

नालं असमत्था। 


३८६-३९२. यन्ति कारणे एतं पच्चत्तवचनन्ति आह “येन विञ्ञूति। यं वा पनाति “यं पन किज्ची 'ति 
असम्भावनवचनमेतन्ति आह “यं वा तं वा अप्पमत्तक 'न्ति। गणाचरिया पूरणादयो । सत्थुप्पभवत्ता सङ्घस्स 
सङ्घसम्पत्तियापि सत्थुसम्पत्ति विभावीयतीति आह “सङ्घपसंसायपि सत्थुयेव पसंसासिद्धितो”ति। सा पन पसंसा 
पसादहेतुकाति पसादमुखेन तं दस्सेतुं “पसीदमानापि ही तिआदि वुत्तं । तत्थ पि-सद्देन यथा अन्वयतो पसंसा 
समुच्चीयति, एवं सत्थुविप्पटिपत्तिया सावकेसु, सावकविप्पटिपत्तिया च सत्थरि अप्पसादो समुच्चीयतीति दटुब्बं । 
सरीरसम्पत्तिन्ति रूपसम्पत्ति, रूपकायपारिपूरिन्ति अत्थो। भवन्ति वत्तारो रूपप्पमाणा, घोसधम्मप्पमाणा च। पुन 
भवन्ति वत्तारोति धम्मप्पमाणवसेनेव योजेतब्बं । या सङ्घस्स पसंसाति आनेत्वा सम्बन्धो । 


तत्थ या बुद्धानं, बुद्धसावकानंयेव च पासंसता, अञ्जेसञ्च तदभावो जोतितो, तं विरतिप्पहानसंवरुद्देसवसेन 
नीहरित्वा दस्सेतुं “ अयमधिप्पायोतिआदि वुत्तं । तत्थ सेतुघातविरति नाम अरियमग्गविरति । विपस्सनामत्तवसेनाति 
““अनिच्च'न्ति वा “दुक्ख'न्ति वा विविधं दस्सनमत्तवसेन, न पन नामरूपववत्थानपच्चयपरिग्गण्हनपुब्बकं लक्खणत्तयं 
आरोपेत्वा सङ्घारानं सम्मसनवसेन। इतरानीति समुच्छेदपटिप्पस्सद्भिनिस्सरणप्पहानानि। “सेसन्ति पञ्चसीलतो अञ्जो 
सब्बो सीलसंवरो, “खमो होती”तिआदिना (म० नि० १.२४; ३.१५९; ३० नि० ४.११४) वृत्तो सुपरिसुद्धो खन्तिसंवरो, 
““पञ्ञायेते पिधिस्यरे "ति (सु० नि० १०४१; चूळनि० ६०) एवं वृत्तो किलेसानं समुच्छेदको मग्गजाणसङ्घातो जाणसंवरो, 
मनच्छड्टानं इन्द्रियानं पिदहनवसेन पवत्तो परिसुद्धो इन्द्रियसंवरो, “ अनुप्पन्नानं पापकानं अकुसलानं धम्मानं 
अनुप्पादाया"तिआदिना (दी? नि० २.४०२; म० नि० १.१३५; सं० नि० ५.८; विभ० २०५) वृत्तो सम्मप्पधानसङ्घातो 
वीरियसंवरोति इमं संवरपञ्चकं सन्धायाह। पञ्च खो पनिमे पातिमोक्खुद्देसाति आदि सासने सीलस्स बहुभावं दस्सेत्वा 
तदेकदेसे एव परेसं अवड्टानदस्सनत्थं यथावुत्तसीलसंवरस्सेव पुन गहणं । 


अरियअट्टुङ्गिकमग्गवण्णना 


३९३. सीहनादन्ति सेट्डनादं, अभीतनादं केनचि अप्पटिवत्तियनादन्ति अत्थो। “अयं यथावुत्तो मम वादो अविपरीतो, 
तस्स अविपरीतभावो इमं मग्गं पटिपज्जित्वा अपरप्पच्चयतो जानितब्बो”ति एवं अविपरीतभावावबोधनत्थं। अत्थि 
कस्सपा”तिआदीसु यं मग्गं पटिपन्नो समणो गोतमो वदन्तो युत्तपत्तकाले, तथभावतो भूतं, एकंसतो हिताविहभावेन 
अत्थं, धम्मतो अनपेतत्ता धम्मं, विनययोगतो परेसं विनयनतो च विनयं वदतीति सामंयेव अत्तपच्चक्खतोव जानिस्सति, 
सो मया सयं अभिज्ञा सच्छिकत्वा पवेदितो सकलवट्टदुक्खनिस्सरणभूतो अत्थि कस्सप मग्गो, तस्स च अधिगमृपायभूता 
पुब्बभागपटिपदाति अयमेत्थ योजना । तेन “समणो गोतमो इमे धम्मे"तिआदिनयप्पवत्तो वादो केनचि असंकम्पियो 
यथाभूतसीहनादोति दस्सेति। 


“एवमेतं यथाभूतं सम्मप्पञ्जाय पस्सती"तिआदीसु (अ० नि० ३.१३४) विय मग्गञ्च पटिपदञ्च एकतो कत्वा 
दस्सेन्तो। “अयमेवा ति वचनं मग्गस्स पृथुभावपटिक्खेपनत्थं, सब्बअरियसाधारणभावदस्सनत्थं, सासने 
पाकटभावदस्सनत्थञ्च | तेनाह “एकायनो अयं भिक्खवे मग्गो”ति, (दी० नि० २.३७३; म० नि० १.१०६; सं० नि० 
५.३६७, ३८४, ४०९)“ एसेव मग्गो नत्थञ्जो दस्सनस्स विसुद्धिया”ति (ध० प° २७४), 


“एकायनं जातिखयन्तदस्सी, 

मग्गं पजानाति हितानुकम्पी । 

एतेन मग्गेन तरिंसु पुब्बे, 

तरिस्सन्ति ये च तरन्ति ओघ''न्ति॥ (सं० नि० ५.३८४, ४०९; महानि० १९१; चूळनि० १०७, १२१; नेत्ति० 
१७०) | 


सब्बेसु सुत्तपदेसेसु अभिधम्मपदेसेसु च एकोवायं मग्गो पाकटो पञ्ञातो आगतो चाति। 
तपोपक्कमकथावण्णना 


३९४. तपोयेव उपक्कमितब्बतो आरभितब्बतो तपोपककमोति आह “तपारम्भा ति । आरम्भनञ्चेत्थ करणमेवाति 
आह “तपोकम्मानीति अत्थो”ति। समणकम्मसङ्घाताति समणेहि कत्तब्बकम्मसञ्जिता। निच्चोलोति निस्सद्ुचेलो 
सब्बेन सब्बं पटिक्खित्तचेलो । नग्गियवतसमादानेन नग्गो। “ठितकोव उच्चारं करोती”तिआदि निदस्सनमत्तं, वमित्वा 
मुखविक्खालनादिआचारस्सपि तेन विस्सट्टत्ता। जिव्हाय हत्थं अपलिखति अपलिहति उदकेन अधोवनतो । 
दुतियविकप्पेपि एसेव नयो। “एहि भइन्ते ति वृत्ते उपगमनसङ्कातो विधि एहिभद्दन्तो, तं चरतीति एहिभद्दन्तिको, 
तप्पटिक्खेपेन न एहिभद्दन्तिको। न करोति समणेन नाम परस्स वचनकरेन न भवितब्बन्ति अधिप्पायेन। पुरेतरन्ति तं 
ठानं अत्तनो उपगमनतो पुरेतरं । तं किर सो “भिक्खुना नाम यादिच्छकी एव भिक्खा गहेतब्बा”ति अधिप्पायेन न गण्हाति । 
उद्दिस्सकतं “मम निमित्तभावेन बहू खुद्दका पाणा सङ्घातं आपादिता ति न गण्हाति। निमन्तनं न सादियति “एवं तेसं 
वचनं कतं भविस्सती"ति। कुम्भीआदीसुपि सो सत्तसञ्जीति आह “कुम्भीकळोपियोतिआदि। 


कबळन्तरायोति कबळस्स अन्तरायो होतीति। गामसभागादिवसेन सङ्गम्म कित्तेन्ति एतिस्साति सङ्कित्ति, तथा 
संहटतण्डुलादिसञ्चयो। मनुस्साति वेय्यावच्चकरमनुस्सा। 


सुरापानमेवाति मज्जलक्खणप्पत्ताय सुराय पानमेव सुराग्गहणेन चेत्थ मेरयम्पि सङ्गहितं । एकागारमेव उञ्छतीति 
एकागारिको। एकालोपेनेव वत्ततीति एकालोपिको। दीयति एतायाति दत्ति, दरत्तिआलोपमत्तगाहि खुह्दकं 
भिक्खादानभाजनं, तेनाह “खुद्दकपाती ति । अभुञ्जनवसेन एको अहो एतस्स अत्थीति एकाहिको, आहारो। तं 
एकाहिकं, सो पन अत्थतो एकदिवसलङ्घकोति आह ““एकदिवसन्तरिक न्ति। “द्वीहिक "न्तिआदीसुपि एसेव नयो। 
एकाहं अभुञ्जित्वा एकाहं भुञ्जनं एकाहवारो, तं एकाहिकमेव अत्थतो। द्वीहं अभुञ्जित्वा द्वीहं भुञ्जनं द्वीहवारो। 
सेसद्वयेपि एसेव नयो। उक्कट्ठी पन परियायभत्तभोजनिको द्वीहं अभुञ्जित्वा एकाहमेव भुञ्जति। सेसद्वयेपि एसेव नयो। 


३९५. कुण्डकन्ति तनुतरं तण्डुलसकलं । 


३९६. सणेहि सणवाकेहि निब्बत्तवत्थानि साणानि। मिस्ससाणानि मसाणानि, न भङ्गानि । एरकतिणादीनीति 
आदि-सद्देन अक्कमकचिकदलीवाकादीनं सङ्गहो। एरकादीहि कतानि हि छवानि लामकानि दुस्सानीति वत्तब्बतं लभन्ति । 


मिच्छावायामवसेनेव उक्कुटिकवतानुयोगोति आह “उक्कुटिकवीरियं अनुयुत्तो”ति। थण्डिलन्ति वा समा 
पकतिभूमि वुच्चति “पत्थण्डिले पातुरहोसी”तिआदीसु (म० नि० ४.१०) विय, तस्मा थण्डिलसेय्यन्ति अनन्तरहिताय 
पकतिभूमियं सेस्यन्ति वुत्तं होति। लद्धं आसनन्ति निसीदितुं यथालद्धं आसनं । अकोपेत्वाति अञ्ञत्थ अनुपगन्त्वा, तेनाह 
“तत्थेव निसीदनसीलो”ति। सो हि तं अछड्डेन्तो अपरिच्चजन्तो अकोपेन्तो नाम होति। विकटन्ति गूं वुच्चति 

आसयवसेन विरूपं जातन्ति कत्वा। 


एत्थ च “अचेलको होती"तिआदीनि वतपदानि याव “न थुसोदकं पिबतीति एतानि एकवारानि। “एकागारिको 
बा"तिआदीनि नानावारानि, नानाकालिकानि वा। तथा “साकभक्खो वा”तिआदीनि, “साणानिपि धारेती”तिआदीनि च। 
तथा हेत्थ वा-सहग्गहणं, पि-सद्दग्गहणञ्च कतं । पि-सद्दोपि विकप्पत्थो एव दडुब्बो । पुरिमेसु पन न कतं । एवञ्च कत्वा 
“अचेलको होती”ति वत्वा “साणानिपि धारेती”तिआदि वचनस्स, “रजोजल्लधरो होती”ति वत्वा ““उदकोरोहनानुयोगं 
अनुयुत्तो "ति वचनस्स च अविरोधो सिद्धो होति। अथ वा किमेत्थ अविरोधचिन्ताय। उम्मत्तकपच्छिसदिसो हि 
तित्थियवादो। अथ वा “अचेलको होतीति आरभित्वा तप्पसङ्गेन सब्बम्पि अत्तकिलमथानुयोगं दस्सेन्तेन “साणानिपि 
धारेती”तिआदि वृत्तन्ति दडुब्बं 


तपोपक्कमनिरत्थकथावण्णना 


३९७. सीलसम्पदादीहि विनाति सीलसम्पदा, समाधिसम्पदा, पञ्ञासम्पदाति इमाहि लोकुत्तराहि सम्पदाहि विना न 
कदाचि सामञ्ञं वा ब्रह्मञ्ञं वा सम्भवति, यस्मा च तदेवं, तस्मा तेसं तपोपक्कमानं निरत्थकतं दस्सेन्तोति योजना। 
“{दोसवेरविरहित''न्ति इदं दोसस्स मेत्ताय उजुपटिपक्खताय वुत्तं । दोस-ग्गहणेन वा सब्बेपि झानपटिपक्खा 
संकिलेसधम्मा गहिता, वेर-ग्गहणेन पच्चत्थिकभूता सत्ता | यदग्गेन हि दोसरहितं, तदग्गेन वेररहितन्ति। 


३९८. पाकटभावेन कायति गमेतीति पकति, लोकसिद्भवादो, तेनाह “पकति खो एसाति पकतिकथा एसा ति। 
मत्तायाति मत्ता-सद्दो “मत्ता सुखपरिच्चागा"तिआदीसु (ध० प० २९०) विय अप्पत्थं अन्तोनीतं कत्वा पमाणवाचकोति 
आह “इमिना पमाणेन एवं परित्तकेना ति। तेन पन पमाणेन पहातब्बो पकरणप्पत्तो पटिपत्तिक्कमोति आह 
““पटिपत्तिक्कमेना ति | सब्बत्थाति सब्बवारेसु। 


३९९. अञ्ञथा वदथाति यदि अचेलकभावादिना सामञ्ञं वा ब्रह्मञ्ञं वा अभविस्स, सुविजानोव समणो सुविजानो 
ब्राह्मणो । यस्मा पन तुम्हे इतो अञ्जथाव सामञ्ञं ब्रह्मज्जज्च वदथ, तस्मा दुज्जानोव समणो दुज्जानो ब्राह्मणो, तेनाह “इदं 
सन्धायाहा”ति। तं पकतिवादं पटिक्खिपित्वाति पुब्बे यं पाकतिकं सामञ्ञं ब्रह्मञ्ञञ्च हदये ठपेत्वा तेन 
“दुक्कर”न्तिआदि वृत्तं, तमेव सन्धाय भगवतापि “पकति खो एसा"तिआदि वुत्तं। इध पन तं पकतिवादं 
पाकतिकसमणब्राह्मणविसयं कथं पटिक्खिपित्वा पटिसंहरित्वा सभावतोव परमत्थतोव समणस्स ब्राह्मणस्स च 
दुज्जानभावं आविकरोन्तो पकासेन्तो । तत्रापीति समणब्राह्मणवादेपि वुत्तनयेनेव। 


सीलसमाधिपञ्ञासम्पदावण्णना 


४००-१. पण्डितोति हेतुसम्पत्तिसिद्धेन पण्डिच्चेन समन्नागतो, कथं उग्गहेसि परिपक्कञाणत्ता घटे पदीपेन विय 
अब्भन्तरे समुज्जलन्तेन पञ्ञावेय्यत्तियेन तत्थ तत्थ भगवता देसितमत्थं परिग्गण्हन्तो तम्पि देसनं उपधारेसि | तस्स चाति 
यो अचेलको होति याव उदकोरोहनानुयोगं अनुयृत्तो विहरति, तस्स च। ता सम्पत्तियो पुच्छामि, याहि समणो च होतीति 
अधिप्पायो । सीलसम्पदायाति इति-सद्दो आदिअत्थो, तेन “चित्तसम्पदाय पञ्जासम्पदाया"ति पदद्वयं सङ्गण्हाति 
असेक्खसीलादिखन्धत्तयसङ्गहितञ्हि अरहत्तं, तेनाह “अरहत्तफलमेव सन्धाय वुत्त” न्तिआदि। तत्थ इदन्ति इदं वचनं । 


सीहनादकथावण्णना 

४०२. अनञ्जसाधारणताय, अनञ्ञसाधारणत्थविसयताय च अनुत्तरं बुद्धसीहनादं नदन्तो। अतिविय 
अच्चन्तविसुद्भताय परमविसुद्धं। परमन्ति उक्कटुँ, तेनाह “उत्तम न्ति । सीलमेव लोकियसीलत्ता। यथा 
अनञ्जसाधारणं भगवतो लोकुत्तरसीलं सवासनं पटिपक्खविद्धंसनतो, एवं लोकियसीलम्पि तस्स अनुच्छविकभावेन 
सम्भूतत्ता, समेन समन्ति समसमन्ति अयमेत्थ अत्थोति आह “मम सीलसमेन सीलेन मया सम” न्ति। “यदिदं 
अधिसील न्ति लोकियं, लोकुत्तरञ्चाति दुविधम्पि बुद्धसीलं एकज्झं कत्वा वुत्तं । तेनाह “सीलेपी'ति। इति इमन्ति एवं 
इमं सीलविसयं । पठमं पवत्तत्ता पठमं। 


तपतीति सन्तप्पति, विधमतीति अत्थो। जिगुच्छतीति हीळेति लामकतो ठपेति । निद्दोसत्ता अरिया आरका 
किलेसेहीति । मग्गफलसम्पयुत्ता बीरियसङ्घाता तपोजिगुच्छाति आनेत्वा सम्बन्धो । परमा नाम सब्बुक्कट्टठभावतो। यथा 
युविनो भावो योब्बनं, एवं जिगुच्छिनो भावो जेगुच्छं। किलेसानं समुच्छिन्दनपटिप्पस्सम्भनानि 
समुच्छेदपटिपस्सद्धिविमृत्तियो। निस्सरणविमुत्ति निब्बानं । अथ वा सम्मावाचादीनं अधिसीलग्गहणेन, सम्मावायामस्स 
अधिजेगुच्छग्गहणेन, सम्मादिड्रिया अधिपञ्जाग्गहणेन गहितत्ता अग्गहितग्गहणेन सम्मासङ्कप्पसतिसमाधयो 
मग्गफलपरियापन्ना समुच्छेदपटिपस्सद्धिविमृत्तियो दटुब्बा । निस्सरणविमुत्ति पन निब्बानमेव। 


४०३. यं किञ्चि जनविवित्तं ठानं इध “सुञ्जागार ˆ न्ति अधिप्पेतं । तत्थ नदन्तेन विना नादो नत्थीति आह 
““एकतोव निसीदित्वा ति । अट्सु परिसासूति खत्तियपरिसा, ब्राह्मणपरिसा, गहपतिपरिसा, समणपरिसा, 
चातुमहाराजिकपरिसा, तावतिसपरिसा, मारपरिसा, ब्रह्मपरिसाति इमासु अट्सु परिसासु। 


वेसारज्जानीति विसारदभावा जाणप्पहानसम्पदानिमित्तं कुतोचि असन्तस्सनभावा निब्भयभावाति अत्थो। आसभं 
ठानन्ति सेटुँ ठानं, उत्तमं ठानन्ति अत्थो। आसभा वा पुब्बबुद्धा, तेसं ठानन्ति अत्थो। 


अपिच उसभस्स इदन्ति आसभं, आसभं वियाति आसभं। यथा हि निसभसङ्घातो उसभो अत्तनो उसभबलेन चतूहि 
पादेहि पथविं उप्पीळेत्वा अचलट्ठानेन तिट्ठति, एवं तथागतोपि दसहि तथागतबलेहि समन्नागतो चतूहि वेसारज्जपादेहि 
अट्ठपरिसापर्थवि उप्पीळेत्वा सदेवके लोके केनचि पच्चत्थिकेन अकम्पियो अचलेन ठानेन तिट्ठति । एवं तिट्ठमानोव तं 
आसभं ठानं पटिजानाति उपगच्छति न पच्चकखाति अत्तनि आरोपेति। तेन वृत्तं “आसभं ठानं पटिजानाती”ति। 


सीहनादं नदतीति यथा मिगराजा परिस्सयानं सहनतो, वनमहिंसमत्तवारणादीनं हननतो च “सीहो”ति वुच्चति, एवं 
तथागतो लोकधम्मानं सहनतो, परप्पवादानं हननतो च सीहो "ति वुच्चति । एवं वुत्तस्स सीहस्स नादं सीहनादं । तत्थ यथा 
सीहो सीहबलेन समन्नागतो सब्बत्थ विसारदो विगतलोमहंसो सीहनादं नदति, एवं तथागतसीहोपि दसहि तथागतबलेहि 
समन्नागतो अट्ठसु परिसासु विसारदो विगतलोमहंसो “इति रूप"न्तिआदिना (सं० नि० ३.७८; ३० नि० ८.२) नयेन 
नानाविलाससम्पन्नं सीहनादं नदति। 


पञ्हं अभिसङ्करित्वाति जातुं इच्छितमत्थं अत्तनो जाणबलानुरूपं अभिरचित्वा तङ्कणंयेवाति पुच्छितवखणेयेव 
ठानुप्पत्तिकपटिभानेन विस्सज्जेति। चित्तं परितोसेतियेव अज्झासयानुरूपं विस्सज्जनतो । सोतब्बञ्चस्स मञ्जन्ति 
अट्टक्खणवज्जितेन नवमेन खणेन लब्भमानत्ता। “यं नो सत्था भासति, तं नो सोस्सामा “ति आदरगारवजाता महन्तेन 
उस्साहेन सोतब्बं सम्पटिच्छितब्बं मञ्ञन्ति। सुप्पसन्ना पसादाभिबुद्धिया विगतुपक्किलेसताय कल्लचित्ता मुदुचित्ता 
होन्ति। पसन्नकारन्ति पसन्नेहि कातब्बसक्कारं, धम्मामिसपूजन्ति अत्थो। तत्थ आमिसपूजं दस्सेन्तो 

““पणीतानी”तिआदिमाह । धम्मपूजा पन “तथत्ताया”ति इमिना दस्सिता। तथाभावायाति यथत्ताय यस्स 
वट्टदुक्खनिस्सरणत्थाय धम्मो देसितो, तथाभावाय, तेनाह “धम्मानुधम्मपटिपत्तिपूरणत्थाया ति। सा च 
धम्मानुधम्मपटिपत्ति याय अनुपुब्बिया पटिपज्जितब्बा, पटिपज्जन्तानञ्च सति अज्झत्तिकङ्गसमवाये एकंसिका तस्सा 
पारिपूरीति तं अनुपुब्बिं दस्सेतुं “केचि सरणेसूतिआदि वुत्तं । 


इमस्मिं पनोकासे ठत्वाति “पटिपन्ना च आराधेन्ती”ति एतस्मिं सीहनादकिच्चपारिपूरिदीपने पाळिपदेसे ठत्वा। 
समोधानेतब्बाति सङ्कलितब्बा । एको सीहनादो असाधारणो अञ्जेहि अप्पटिवत्तियो सेट्डनादो अभीतनादोति कत्वा। एस 
नयो सेसेसुपि। पुरिमानं दसन्नन्तिआदितो पड्ठाय याव “विमुत्तिया मय्हं सदिसो नत्थी”ति एतेसं पुरिमानं दसन्नं 
सीहनादानं, निद्धारणे चेत्थ सामिवचनं, तेनाह “एकेकस्सा”ति। “परिसासु च नदतीति आदयो परिवारा “एकच्चं 
तपस्सिं निरये निब्बत्तं पस्सामी "ति सीहनादं नदन्तो भगवा परिसायं नदति विसारदो नदति याव “पटिपन्ना आराधेन्ती”ति 
अत्थयोजनाय सम्भवतो । तथा सेसेसुपि नवसु। 


“एव न्तिआदि यथावुत्तानं तेसं सङ्कलेत्वा दस्सनं । ते दसाति ते “परिसासु च नदतीति आदयो सीहनादा। 
पुरिमानं दसन्नन्ति यथावुत्तानं पुरिमानं दसन्नं। परिवारवसेनाति पच्चेकं परिवारवसेन योजियमाना सतं सीहनादा। 
पुरिमा च दसाति तथा अयोजियमाना पुरिमा च दसाति एवं दसाधिकं सीहनादसतं होति। एवं वादीनं वादन्ति एवं 
पवत्तवादानं तित्थियानं वादं । पटिसेधेत्वाति तथाभावाभावदस्सनेन पटिक्खिपित्वा । यं भगवा उदुम्बरिकसुत्ते “इध निग्रोध 
तपस्सी 'तिआदिना (दी० नि० ३.३३) उपक्किलेसविभागं, पारिसुद्धिविभागञ्च दस्सेन्तो सपरिसस्स निग्रोधस्स 
परिब्बाजकस्स पुरतो सीहनादं नदि, तं दस्सेतुं “इदानि परिसति नदितपुब्बं सीहनादं दस्सेन्तो”तिआदि वुत्तं । 


तित्थियपरिवासकथावण्णना 


पुच्छि, भगवा चस्स विस्सज्जेसि, न तदा गिज्झकूटे पब्बते विहरति, राजगहसमीपे पन विहरतीति कत्वा “राजगहे 
गिज्झकूटे पब्बते विहरन्तं म न्ति वुत्तं, गिज्झकूटे विहरणञ्चस्स तदा अविच्छिन्नन्ति, तेनाह “यं तं भगवा'तिआदि। 
योगेति नये, दुकखनिस्सरणूपायेति अत्थो। 


४०५. यं परिवासं सामणेरभूमियं ठितो परिवसतीति योजना । यस्मा सामणेरभूमियं ठितेन परिवसितब्बं, न 
गिहिभूतेन, तस्मा अपरिवसित्वायेव पब्बज्जं लभति। आकङ्कति पब्बज्जं, आकङ्कति उपसम्पदन्ति एत्थ पन 
पब्बज्जा-ग्गहणं वचनसिलिट्ठतावसेनेव “दिरत्ततिरत्तं सहसेय्य"'न्ति (पाचि० ५०) एत्थ दिरत्तग्गहणं विय। 
गामप्पवेसनादीनीति आदि-सद्देन वेसियाविधवाथुल्लकुमारिपण्डकभिकखुनिगोचरता, सब्रह्मचारीनं उच्चावचेसु 
किंकरणीयेसु दक्खानलसादिता, उद्देसपरिपुच्छादीसु तिब्बछन्दता, यस्स तित्थायतनतो इधागतो, तस्स अवण्णे, 
रतनत्तयस्स च वण्णे अनत्तमनता, तदुभयं यथाक्कमं वण्णे च अवण्णे च अत्तमनताति इमेसं सङ्गहो वेदितब्बो, तेनाह 
“अहु वत्तानि पूरेन्तेना ति । घंसित्वा कोट्टेत्वाति अज्झासयस्स वीमंसनवसेन सुवण्णं विय घंसित्वा कोड्टेत्वा। 


गणमज्झे निसीदित्वाति उपसम्पदाकम्मस्स गणप्पहोनकानं भिकखूनं मज्झे सङ्घत्थेरो विय तस्स अनुग्गहत्थं 
निसीदित्वा। वूपकट्ठीति विवित्तो। तादिसस्स सीलविसोधने अप्पमादो अवुत्तसिद्धोति आह “कम्मट्ठाने सतिं 
अविजहन्तो ति । पेसितचित्तोति निब्बानं पति पेसितचित्तो तंनिन्नो तप्पोणो तप्पब्भारो। जातिकुलपुत्तापि आचारसम्पन्ना 


www.tipitaka.org Vipassana Research Institute 


Page 202 sur 226 


एव अरहत्ताधिगमाय पब्बज्जापेक्खा होन्तीति तेपि तेहि एकसङ्गहे करोन्तो आह “कुलपुत्ताति आचारकुलपृत्ता”ति, 
तेनाह “सम्मदेवाति हेतुनाव कारणेनेवा”ति। “ ओतिण्णोम्हि जातिया'तिआदिना नयेन हि संवेगपुब्बिकं यथानुसिट्ठं 
पब्बज्जं सन्धाय इध “सम्मदेवा''ति वृत्तं | हेतुनाति जायेन। पापुणित्वाति पत्वा अधिगन्त्वा। सम्पादेत्वाति असेक्खा 
सीलसमाधिपञ्जा निप्फादेत्वा, परिपूरेत्वा बाति अत्थो। 


निट्ठापेतुन्ति निगमनवसेन परियोसापेतुं । “ब्रह्मचरियपरियोसानं...पे०... विहासी "ति इमिना एव हि अरहत्तनिकूटेन 
देसना परियोसापिता । तं पन निगमेन्तो “अज्ञतरो खो पना...पे०... अहोसी ति वुत्तं धम्मसङ्गाहकेहि। यं पनेत्थ अत्थतो 
न बिभत्तं, तं सुविञ्जेस्यमेव। 


महासीहनादसुत्तवण्णनाय लीनत्थप्पकासना। 


९. पोट्टुपादसुत्तवण्णना 
पोटटपादपरिब्बाजकवत्थुवण्णना 


४०६. सावत्थियन्ति समीपत्थे भुम्मन्ति आह “सावत्थि उपनिस्साया”ति। जेतस्स कुमारस्स वनेति जेतेन नाम 
राजकुमारेन रोपिते उपवने । निवासफासुतादिना पब्बजिता आरमन्ति एत्थाति आरामो, विहारो। फोटो पादेसु जातोति 
पोट्टुपादो। वत्थच्छायाछादनपब्बजूपगतत्ता छन्नपरिब्बाजको। ब्राह्मणमहासालोति महाविभवताय महासारतापत्तो 
ब्राह्मणो । समयन्ति सामञ्ञनिद्देसो, तं तं समयन्ति अत्थो। पवदन्तीति पकारतो वदन्ति, अत्तना अत्तना उग्गहितनियामेन 
यथा तथा समयं वदन्तीति अत्थो। “पभुतयो ति इमिना तोदेय्यजाणुसोणीसोणदण्डादिके सङ्गण्हाति, परिब्बाजकादयोति 
आदि-सह्देन छन्नपरिब्बाजकादिके । तिन्दुकाचीरमेत्थ अत्थीति तिन्दुकाचीरो, आरामो। तथा एका साला एत्थाति 
एकसालको, तस्मिं तिन्दुकाचीरे एकसालके। 


अनेकाकारानवसेसजेय्यत्थविभावनतो, अपरापरुप्पत्तितो च भगवतो जाणं तत्थ पत्थटं विय होतीति वुत्तं 
“सब्बज्ञुतज्ञाणं पत्थरित्वा ति, यतो तस्स जाणजालता वुच्चति, वेनेय्यानं तदन्तोगधता हेट्ठा वुत्तायेव। 
वेनेय्यसत्तपरिग्गण्हनत्थं समन्नाहारे कते पठमं नेसं वेनेय्यभावेनेव उपट्ठानं होति, अथ सरणगमनादिवसेन किच्चनिप्फत्ति 
बीमंसीयतीति आह “कि नु खो भविस्सतीति उपपरिक्खन्तो ति । निरोधन्ति सञ्ञानिरोधं । निरोधा वुट्रानन्ति ततो 
निरोधतो वुद्ठानं सज्जुप्पत्ति सब्बबुद्धानं आणेन संसन्दित्वाति यथा ते निरोधं, निरोधतो वुड्ठानञ्च ब्याकरिंसु, 
ब्याकरिस्सन्ति च, तथा ब्याकरणवसेन संसन्दित्वा । हत्थिसारिपुत्तोति हत्थिसारिनो पृत्तो। “युगन्धरपब्बतं 
परिक्खिपित्वा ति इदं परिकप्पवचनं “तादिसं अत्थि चे, तं विया^ति। मेघवण्णन्ति रत्तमेघवण्णं, 
सञ्झाप्पभानुरञ्जितमेघसङ्कासन्ति अत्थो। पच्चग्घन्ति अभिनवं आदितो तथालद्भवोहारेन, अनञ्जपरिभोगताय, तथा वा 
सत्थु अधिट्ठानेन सो पत्तो सब्बकालं “पच्चग्घ” त्वेव वुच्चति, सिलादिवुत्तरतनलक्खणूपपत्तिया वा सो पत्तो 
““पच्चग्घ न्ति वुच्चति। 


४०७. अत्तनो रुचिवसेन सद्धम्मद्ितिज्झासयवसेन, न परेन उस्साहितोति अधिप्पायो। “अतिप्पगभावमेव 
दिस्वा ति इदं भूतकथनं न ताव भिक्खाचारवेला सम्पत्ताति दस्सनत्थं । भगवा हि तदा कालस्सेव विहारतो निक्खन्तो 
“वासनाभागियाय धम्मदेसनाय पोट्टपादं अनुग्गण्हिस्सामी ति । यन्नूनाहन्ति अञ्ञत्थ संसयपरिदीपनो, इध पन 

संसयपरिदीपनो विय। कस्माति आह “बुद्धान'न्तिआदि। संसयो नाम नत्थि बोधिमूले एव समुग्घाटितत्ता। 
परिवितक्कपुब्बभागोति अधिप्पेतकिच्चस्स पुब्बभागपरिवितक्को एव । बुद्धान लब्भतीति “करिस्साम, न 
करिस्सामातिआदिको एस चित्तचारो बुद्धानं लब्भति सम्भवति विचारणवसेन पवत्तनतो, न पन संसयवसेन । तेनाहाति 
येन बुद्धानम्पि लब्भति, तेनेवाह भगवा “यन्नूनाह'न्ति। परिकप्पने वायं निपातो । “उपसङ्कमेय्य न्ति किरियापदेन 
बुच्चमानो एव हि अत्थो “यन्नूना”ति निपातपदेन जोतीयति। अहं यन्नून उपसङ्कमेय्यन्ति योजना । यदि पनाति इदम्पि तेन 
समानत्थन्ति आह “यदि पनाहन्ति अत्थो' ति । 


४०८. यथा उन्नतप्पायो सद्दो उन्नादो, एवं विपुलभावेन उपरूपरि पवत्तोपि उन्नादोति तदुभयं एकज्झं कत्वा पाळियं 
““उन्नादिनिया' "ति वत्वा पुन विभागेन दस्सेतुं “उच्चासहमहासद्दाया”ति वुत्तन्ति तमत्थं विवरन्तो “उच्च 
नदमानाया तिआदिमाह | अस्साति परिसाय | उद्धगमनवसेनाति उन्नतबहुलताय उग्गन्त्वा उग्गन्त्वा पवत्तनवसेन। 
दिसासु पत्थटवसेनाति विपुलभावेन भूतपरम्पराय सब्बदिसासु पत्थरणवसेन । इदानि परिब्बाजकपरिसाय 
उच्चासद्दमहासद्दताय कारणं, तस्स च पवत्तिआकारं दस्सेन्तो “तेसञ्ही तिआदिमाह | कामस्सादो नाम कामगुणस्सादो। 
कामभवादिगतो अस्सादो भवस्सादो। 


४०९. सण्ठपेसीति संयमनवसेन सम्मदेव ठपेसि, सण्ठपनञ्चेत्थ तिरच्छानकथाय अञ्ञमञ्ञस्मिं अगारवस्स 
जहापनवसेन आचारस्स सिक्खापनं, यथावुत्तदोसस्स निगूहनञ्च होतीति आह ““सिक्खापेसी”तिआदि। अप्पसद्दन्ति 
निस्सहं, उच्चासहमहासहदाभावन्ति अधिप्पायो । नप्पमज्जन्तीति न अगारवं करोन्ति । 


४१०. नो आगते आनन्दोति भगवति आगते नो अम्हाकं आनन्दो पीति होति। पियसमुदाचाराति पियालापा। 
““पच्चुग्गमनं अकासी”ति वत्वा न केवलमयमेव, अथ खो अञ्जेपि पब्बजिता येभुय्येन भगवतो अपचितिं करोन्तेवाति 
दस्सेतुं “भगवन्तञ्ही”तिआदिं वत्वा, तत्थ कारणमाह “उच्चाकुलीनताया ति, तेन सासने अप्पसन्नापि कुलगारवेन 
भगवति अपचिति करोन्ते वाति दस्सेति। एतस्मिं अन्तरे का नाम कथाति एतस्मिं यथावृत्तपरिच्छेदब्भन्तरे कथा का 
नाम | विष्पकता आरद्धा हुत्वा अपरियोसिता। “का कथा विप्पकता ति वदन्तो अत्थतो तस्सा परियोसापनं पटिजानाति 
नाम। “का कथा"ति च अविसेसचोदनाति यस्सा तस्सा सब्बस्सापि कथाय परियोसापनं पटिञ्ञातञ्च होति, तञ्च परेसं 
असब्बञ्ञूनं अविसयन्ति आह “परियन्तं नेत्वा देमीति सब्बञ्जुपवारणं पवारेसी ति। 


अभिसञ्ञानिरोधकथावण्णना 


४११. सुकारणन्ति सुन्दरं अत्थावहं हितावहं कारणं । नानातित्थेसु नानालद्भीसु नियृत्ताति नानातित्थिका, ते एव 
नानातित्थिया क-कारस्स य-कारं कत्वा। कुतूहलमेत्थ अत्थीति कोतूहला, सा एव सालाति कोतूहलसाला, तेनाह 
““कोतूहलुप्पत्तिट्ठानतो "ति । सञ्ञानिरोधेति सञ्जासीसेनायं देसना, तस्मा सञ्ञासहगता सब्बेपि धम्मा सङ्गय्हन्ति, तत्थ 
पन चित्तं पधानन्ति आह “चित्तनिरोधे ति । अच्चन्तनिरोधस्स पन तेहि अनधिप्पेतत्ता, अविसयत्ता च 
““खणिकनिरोधे ति आह । कामं सोपि तेसं अविसयोव, अत्थतो पन निरोधकथा बुच्चमाना तत्थेव तिट्ठतीति तथा वुत्तं । 
कित्तिघोसोति “अहो बुद्भानुभावो भवन्तरपटिच्छन्नं कारणं एवं हत्थामलकं विय पच्चकखतो दस्सेति, सावके च एदिसे 
संवरसमादाने पतिट्टापेती”ति थुतिघोसो याव भवग्गा पत्थरति। पटिभागकिरियन्ति पळासवसेन पटिभागभूतं पयोगं 
करोन्तो । भवन्तरसमयन्ति तत्र तत्र वुइुनसमयं अभूतपरिकप्पितं किञ्चि उप्पादियं वत्थुं अत्तनो समयं कत्वा। किञ्चिदेव 
सिक्खापदन्ति “एलमूगेन भवितब्बं, एत्तकं, वेलं एकस्मिंयेव ठाने निसीदितब्ब''न्ति एवमादिकं किञ्चिदेव कारणं 

सिक्खाकोड्ठासं कत्वा पञ्ञपेन्ति। निरोधकथन्ति निरोधसमापत्तिकथं। 


तेसूति कोतूहलसालायं सन्निपतितेसु तित्थियसमणब्राह्मणेसु । एकच्चेति एके । पुरिमोति “अहेतू अप्पच्चया ति 
एवंवादी । य्वायं इध उप्पज्जतीति योजना । समापत्तिन्ति असञ्जभावावहं समापत्ति। निरोधेति सञ्ञजानिरोधे । हेतुं 
अपस्सन्तोति येन हेतुना असञ्जभवे सञ्जाय निरोधो सब्बसो अनुप्पादो, येन च ततो चुतस्स इध पञ्चबोकारभवे तस्सा 
उप्पादो, तं अविसयताय अपस्सन्तो। 


नन्ति पठमवादिं। निसेधेत्वाति “न खो नामेतं भो एवं भविस्सती"ति एवं पटिक्खिपित्वा । असञ्जिकभावन्ति 
मुञ्छापत्तिया किरियमयसञ्जावसेन विगतसञ्जिभावं। वक्खति हि “विसज्ञी हुत्वा"ति। विक्खम्भनवसेन किलेसानं 
सन्तापनेन अत्तन्तपो। घोरतपोति दुक्करताय भीमतपो। परिमारितिन्द्रियोति निब्बिसेवनभावापादनेन सब्बसो 
मिलापितचक्खादिन्द्रियो । भग्गोति भञ्जितकुसलज्झासयो। एवमाहाति “एवं सञ्जा हि भो पुरिसस्स 
अत्ता"तिआदिआकारेन सञ्ञानिरोधमाह । इमिना नयेन इतो परेसु द्वीसु ठानेसु यथारहं योजना वेदितब्बा। 


आथब्बणपयोगन्ति आथब्बणवेदविहितं आथब्बणिकानं विसञ्जिभावापादनपयोगं । आथब्बण पयोजेत्वाति 
आथब्बणवेदे आगतअग्गिजुहनपुब्बकं मन्तजप्पनं पयोजेत्वा सीसच्छिन्नतादिदस्सनेन सञ्ञजानिरोधमाह । तस्साति यस्स 
सीसच्छिन्नतादि दस्सितं, तस्स। 


यक्खदासीनन्ति देवदासीनं, या “देवताभतियोतिपि” वुच्चन्ति। मदनिद्वन्ति सुरामदनिमित्तकं सुपनं देवतूपहारन्ति 
नच्चनगायनादिना देवतानं पूजं । सुरापातिन्ति पातिपुण्णं सुरं । दिवाति अतिदिवा उस्सूरे । 


एलमूगकथा वियाति इमेसं पण्डितमानीनं कथा अन्धबालकथासदिसी। चत्तारो निरोधेति अञ्जमञ्जविधुरे चत्तारो 
निरोधे एते पञ्ञपेन्ति। न च अञ्जमञ्ञविरुद्धनानासभावेन तेन भवितब्बं, अथ खो एकसभावेन, तेनाह “इमिना 
चा तिआदि । अञ्जेनेवाति इमेहि वुत्ताकारतो अञ्ञाकारेनेव भवितब्बं। “अयं निरोधो, अयं निरोधो ति 
आमेडितवचनं सत्था अत्तनो देसनाविलासेन अनेकाकारवोकारं निरोधं विभावेस्सतीति दस्सनत्थं कतं अहो नूनाति एत्थ 
अहोति अच्छरिये, नूनाति अनुस्सरणे निपातो । तस्मा अहो नून भगवा अनञ्ञसाधारणदेसनत्ता निरोधम्पि अहो अच्छरियं 
कत्वा कथेय्य मञ्जेति अधिप्पायो। “अहो नून सुगतो ति एत्थापि एसेव नयो। अच्छरियविभावनतो एव चेत्थ द्विकखत्तु 
वचनं, अच्छरियत्थोपि चेत्थ अहो-सद्दो । सो यस्मा अनुस्सरणमुखेनेव तेन गहितो, तस्मा वृत्तं “अहो नूनाति 
अनुस्सरणत्थे”ति। कालपुग्गलादिविभागेन बहुभेदत्ता इमेसं निरोधधम्मानन्ति बहुवचनं, कुसल-सह्दयोगेन सामिवचनं 
भुम्मत्थे दडुब्बं । चिण्णवसितायाति निरोधसमापत्तियं वसीभावस्स चिण्णत्ता। सभावं जानातीति निरोधस्स सभावं 
याथावतो जानाति । 


अहेतुकसञ्ञुप्पादनिरोधकथावण्णना 


४१२. घरमज्झेयेव पक्खलिताति घरतो बहि गन्तुकामा पुरिसा मग्गं अनोतरित्वा घराजिरेन समतले विवटङ्गणे एव 
पक्खलनं पत्ता, एवं सम्पदमिदन्ति अत्थो। असाधारणो हेतु, साधारणो पच्चयोति एवमादि विभागेन इध पयोजनं नत्थि 
सञ्जाय अकारणभावपटिक्खेपत्ता चोदनायाति वृत्तं “कारणस्सेव नाम न्ति। 


पाळियं “उप्पज्जन्तिपि निरुज्ञन्तिपी 'ति वुत्तं, तत्थ “सहेतू सप्पच्चया सञ्जा उप्पज्जन्ति, उप्पन्ना पन 

निरुज्झन्तियेब, न तिइुन्ती"ति दस्सनत्थं “निरुज्झन्ती”ति वचनं, न निरोधस्स सहेतुसप्पच्चयभावदस्सनत्थं। उप्पादो 
हि सहेतुको, न निरोधो। यदि हि निरोधोपि सहेतुको सिया, तस्स निरोधेनापि भवितब्बं अङ्करावीनं विय, न च तस्स निरोधो 
अत्थि। तस्मा वुत्तनयेनेव पाळिया अत्थो वेदितब्बो। अयञ्च नयो खणनिरोधवसेन वुत्तो। यो पन यथापरिच्छिन्नकालवसेन 
सब्बसोव अनुप्पादनिरोधो, सो “सहेतुको ति वेदितब्बो तथारूपाय पटिपत्तिया विना अभावतो। तेनाह भगवा “सिक्खा 
एका सञ्जा निरुज्झती 'ति। (दी० नि० १.४१२) ततो एव च इधापि वुत्तं “सञ्जाय सहेतुकं उप्पादनिरोधं दीपेतु''न्ति। 


सिक्खा एकाति एत्थ सिक्खाति करणे पच्चत्तवचनं, एक-सद्दो अञ्ञपरियायो “इत्थेके अभिवदन्ति सतो वा पन 
सत्तस्सा"तिआदीसु (दी० नि० १.८५ आदयो; म० नि० ३.२१) विय, न सङ्ख्यावाचीति आह “सिक्खा एका सञ्ञा 
उप्पज्जन्तीति सिक्खाय एकच्चा सञ्ञा जायन्ती”ति। सेसपदेसुपि एसेव नयो। 


४१३. तत्थाति तस्सं उपरिदेसनायं | सम्मादिट्रिसम्मासङ्कप्पवसेन परियापन्नत्ता आगताति सभावतो उपकारतो च 
पञ्ञाक्खन्धे परियापन्नत्ता सङ्गहितत्ता ततिया अधिपञ्जासिक्खा सम्मादिड्रिसम्मासङ्कप्पबसेन आगता। तथा हि वुत्तं “या 
चावुसो विसाख सम्मादिड्टि, यो च सम्मासङ्कप्पो, इमे धम्मा पञ्ञाक्खन्धे सङ्गहिता”ति (म० नि० १.४६२) कामञ्चेत्थ 
बुत्तनयेन तिस्सोपि सिकखा आगता एव, तथापि अधिचित्तसिक्खाय एव अभिसञ्ञजानिरोधो दस्सितो, इतरा तस्स 
सम्भारभावेन आनीता। 


पञ्चकामगुणिकरागोति पञ्चकामकोड्ठासे आरब्भ उप्पज्जनकरागो। असमुप्पन्नकामचारोति 
वत्तमानुप्पन्नतावसेन असमुप्पन्नो यो कोचि कामचारो या काचि लोभुप्पत्ति। पुरिमो विसयवसेन नियमितत्ता 
कामगुणारम्मणोव लोभो दटुब्बो, इतरो पन झाननिकन्तिभवरागादिप्पभेदो सब्बोपि लोभचारो कामनड्रेन कामेसु पवत्तनतो। 
सब्बेपि हि तेभूमका धम्मा कामनीयट्रेन कामाति | उभयेसम्पि कामसञ्जातिनामता सहचरणजायेनाति “कामसज्ञा''ति 
पदुद्धारं कत्वा तदुभयं निहिटुँ। 


“तत्था तिआदि असमुप्पन्नकामचारतो पञ्चकामगुणिकरागस्स विसेसदस्सनं । कामं पञ्चकामगुणिकरागोपि 
असमुप्पन्नो एव मग्गेन समुग्घाटीयति, तस्मिं पन समुग्घाटितेपि न सब्बो रागो समुग्घाटं गच्छति, तस्मा 
पञ्चकामगुणिकरागग्गहणेन न इतरस्स सब्बस्स रागस्स गहणं होतीति उभयसाधारणेन परियायेन उभयं सङ्गहेत्वा दस्सेतुं 
पाळियं कामसञ्ञाग्गहणं कतन्ति तदुभयं सरूपतो विसेसतो च दस्सेत्वा सब्बसङ्गाहिक भावतो “असमुप्पन्नकामचारो 
पन इमस्मिं ठाने वट्टती”ति वुत्तं । 


सदिसत्ताति कामसञ्ञादिभावेन समानत्ता, एतेन पाळियं “पुरिमा”ति सदिसकप्पनावसेन वुत्तन्ति दस्सेति। अनागता 
हि इध “निरुज्झती"ति वुत्ता अनुप्पादस्स अधिप्पेतत्ता, तेनाह “अनुप्पन्नाव नुप्पज्जती”ति। 


नीवरणविवेकतो जातत्ता विवेकजेहि पठमज्झानपीतिसुखेहि सह अक्खातब्बा, तंकोट्ासिका वाति विवेकजं 
पीतिसुखसङ्घाता। नानत्तसञ्जापटिघसञ्ञजाहि निपुणताय सुखुमभूतताय सुखुमसञ्ञा भूता सुखुमभावेन, परमत्थभावेन 
अविपरीतसभावा । झानं तंसम्पयृत्तधम्मानं भावनासिद्धा सण्हसुखुमता नीवरणविक्खम्भनवसेन विञ्ञजायतीति आह 
“कामच्छन्दादिओळारिकङ्गप्पहानवसेन सुखुमा ति । भूततायाति विज्जमानताय । सब्बत्थाति सब्बवारेसु। 


समापज्जनाधिट्टठानानि विय वुट्ठानं झाने परियापन्नम्पि होति यथा तं धम्मानं भङ्गक्खणो धम्मेसु, न 

आवज्जनपच्चवेक्खणानीति “पठमज्झाने समापज्जन्तो अधिद्ुहन्तो वुद्रुहन्तो च सिक्खती “ति वुत्तं, न 
“आवज्जन्तो पच्चवेक्खन्तो^ति। तन्ति पठमज्झानं । तेनाति हेतुम्हि करणवचनं, तस्मा पठमज्झानेन हेतुभूतेनाति अत्थो। 
हेतुभावो चेत्थ झानस्स यथावुत्तसञ्जाय उप्पत्तिया सहजातादिपच्चयभावो कामसञ्ञाय निरोधस्स उपनिस्सयताव, तञ्च 
खो सुत्तन्तपरियायेन। तथा चेव संबण्णितं “तथारूपाय पटिपत्तिया विना अभावतो"ति। एतेनुपायेनाति य्वायं 
पठमज्झानतप्पटिपक्खसञ्जावसेन “सिक्खा एका सञ्ञा उप्पज्जति, सिक्खा एका सञ्ञा निरुज्झती 'ति एत्थ अत्थो वृत्तो, 
एतेन नयेन । सब्बत्थाति सब्बवारेसु । 


४१४. यस्मा पनेत्थ समापत्तिवसेन तंतंसञ्ञानं उप्पादनिरोधे वुच्चमाने अङ्गवसेन सो वुत्तोति आह “यस्मा 
पना तिआदि। “अङ्गतो सम्मसन न्ति अनुपदधम्मविपस्सनाय लक्खणवचनं। अनुपदधम्मविपस्सनञ्हि करोन्तो 
समापत्ति पत्वा अङ्गतो सम्मसनं करोति, न च सञ्जा समापत्तिया किञ्चि अङ्गं होति। वुत्तञ्च “इदञ्च सञ्ञा सञ्जात 
एवं अङ्कतो सम्मसनं उद्धट''न्ति। अङ्गतोति वा अवयवतोति अत्थो, अनुपदधम्मतोति वुत्तं होति। तदेवाति 
आकिञ्चञ्ञायतनमेव। 


यतो खोति पच्चत्ते निस्सक्कवचनन्ति आह “यो नामा ति यथा “आदिम्ही”ति एतस्मि अत्थे “आदितो"ति 
बुच्चति इतरविभत्तितोपि तो-सद्दस्स लब्भनतो। सकस्मिं अत्तना अधिगते सञ्ञा सकसञ्ञा, सा एतस्स अत्थीति 
सकसञ्ञी, तेनाह “अत्तनो पठमज्झानसञ्ञाय सञ्ञवा ति । सकसञ्ञीति चेत्थ उपरि वुच्चमाननिरोधपादकताय 


सातिसयाय झानसञ्ञजाय अत्थिभावजोतको ई-कारो दद्ुब्बो, तेनेवाह “अनुपुब्बेन सञ्जग्गं फुसती”तिआदि। तस्मा 
तत्थ तत्थ सकसञ्जिताग्गहणेन तस्मिं तस्मिं झाने सब्बसो सुचिण्णवसीभावो दीपितोति वेदितब्बं । 


लोकियानन्ति निद्धारणे सामिवचनं, सामिअत्थे एव वा। यदग्गेन हि तं तेसु सेट, तदग्गेन तेसम्पि सेडुन्ति। 
“नलोकियान'न्ति विसेसनं लोकुत्तरसमापत्तीहि तस्स असेट्रभावतो। “किच्चकारकसमापत्तीन न्ति विसेसनं 
अकिच्चकारकसमापत्तितो तस्स असेटुभावतो। अकिच्चकारकता चस्सा पटुसञ्जाकिच्चाभाववचनतो विञ्ञायति। 
यथेव हि तत्थ सञ्ञा, एवं फस्सादयो पीति। यदग्गेन हि तत्थ सङ्घारावसेससुखुमभावप्पत्तिया पकतिविपस्सकानं सम्मसितुं 
असक्कुणेय्यरूपेन ठिता, तदग्गेन हेड्टिमसमापत्तिधम्मा विय पटुकिच्चकरणसमत्थापि न होन्तीति । स्वायमत्थो 
परमत्थमञ्जुसायं विसुद्धिमग्गसंवण्णनायं आरुप्पकथायं (विसुद्धि० टी० १.२८६) सविसेसं वुत्तो, तस्मा तत्थ वुत्तनयेन 
वेदितब्बो। केचि पन “यथा हेट्टिमा हेड्टिमा समापत्तियो उपरिमानं उपरिमानं अधिट्ठानकिच्चं साधेन्ति, न एवं 
नेवसञ्ञजानासञ्जायतनसमापत्ति कस्सचिपि अधिट्ठानकिच्चं साधेति, तस्मा सा अकिच्चकारिका, इतरा किच्चकारिका 
बुत्ता”ति वदन्ति, तदयुत्तं तस्सापि विपस्सनाचित्तपरिदमनादीनं अधिट्ठानकिच्चसाधनतो । तस्मा पुरिमोयेव अत्थो युत्तो। 


पकणप्पेतीति संविदहति । झानं समापज्जन्तो हि झानसुखं अत्तनि संविदहति नाम। अभिसङ्करोतीति आयूहति, 
सम्पिण्डेतीति अत्थो। सम्पिण्डनत्थो हि समुदयट्टी यस्मा निकन्तिवसेन चेतनाकिच्चस्स मत्थकप्पत्ति, तस्मा फलूपचारेन 
कारणं दस्सेन्तो “निकन्ति कुरुमानो अभिसङ्करोति नामा ति वुत्तं । इमा इदानि मे लब्भमाना 
आकिञ्चञ्ञायतनसञ्ञा निरुज्झेय्युं तंसमतिक्कमेनेव उपरिझानत्थाय चेतनाभिसङ्करणसम्भवतो । अज्ञाति 
आकिञ्चञ्ञजायतनसञ्जाहि अञ्जा । ततो थूलतरभावतो ओळारिका। का पन ताति आह “भवङ्गसञ्ञा ति । 
आकिञ्चञ्ञजायतनतो वुड्ठाय एव हि उपरिझानत्थाय चेतनाभिसङ्करणानि भवेव्युं, वुड्ानञ्च भवङ्गवसेन होति। याव च 
उपरि झानसमापज्जनं, ताव अन्तरन्तरा भवङ्गप्पवत्तीति आह “भवङ्गसञ्ञा उप्पज्जेय्यु न्ति। 

चेतेन्तोवाति नेवसञ्ञानासञ्ञायतनज्झानं एकं द्वे चित्तवारे समापज्जन्तो एव। न चेतेति तथा हेड्डिमज्झानेसु विय वा 
पुब्बाभोगाभावतो पुब्बाभोगवसेन हि झानं पकप्पेन्तो इध “चेतेती "ति वुत्तो। यस्मा “अहमेतं झानं निब्बत्तेमि उपसम्पादेमि 
समापज्जामी "ति एवं अभिसङ्करणं तत्थ सालयस्सेव होति, न अनालयस्स, तस्मा एकं चित्तक्खणिकम्पि झानं पवत्तेन्तो 
तत्थ अप्पहीननिकन्तिकताय अभिसङ्करोन्तो एवाति अत्थो। यस्मा पनस्स तथा हेड्टिमज्झानेसु विय वा तत्थ पुब्बाभोगो 
नत्थि, तस्मा “न अभिसङ्करोती ति वुत्तं । “इमस्स भिक्खुनो तिआदि वुत्तस्सेवत्थस्स विवरणं | 
““स्वायमत्थो”तिआदिना तमेवत्थं उपमाय पटिपादेति। 


पच्छाभागेति पितुघरस्स पच्छाभागे । ततो पृत्तघरतो। लद्धघरमेवाति यतो अनेन भिक्खा लद्धा, तमेव घरं 
पुत्तगेहमेव। आसनसाला विय आकिञ्चञ्ञायतनसमापत्ति ततो पितुघरपुत्तघरट्ठानियानं 
नेवसञ्जानासञ्जायतननिरोधसमापत्तीनं उपगन्तब्बतो | पितुघरं अमनसिकरित्वाति पविसित्वा समतिक्कन्तम्पि पितुघरं 
न मनसि कत्वा। पृत्तघरस्सेव आचिक्खनं विय एकं द्वे चित्तवारे समापज्जितब्बम्पि नेबसञ्ञानासञ्जायतनं न मनसि 
कत्वा परतो निरोधसमापत्तिअत्थाय एव मनसिकारो। एबं अमनसिकारसामञ्ञेन, मनसिकारसामञ्जेन च उपमुपमेय्यता 
वेदितब्बा आचिक्खनेनपि मनसिकारस्सेव जोतितत्ता। न हि मनसिकारेन विना आचिक्खनं सम्भवति । 


ता झानसञ्ञाति ता एकं द्रे चित्तवारे पवत्ता नेवसञ्जानासञ्जायतनसञ्ञा। निरुज्झन्तीति पदेसेनेव निरुज्झन्ति, 
पुब्बाभिसङ्घारवसेन पन उपरि अनुप्पादो । यथा च झानसञ्ञानं, एवं इतरसञ्ञानं पीति आह “अज्ञा च ओळारिका 
भवङ्गसञ्ञा नुप्पज्जन्ती "ति, यथापरिच्छिन्नकालन्ति अधिप्पायो। सो एवं पटिपन्नो भिक्खूति सो एवं यथावुत्त 
सञ्ञाग्गे ठितो अरहत्ते, अनागामिफले वा पतिद्टितो भिक्खु द्वीहि फलेहि समन्नागमो, तिण्णं सङ्घारानं पटिप्पस्सद्भि, 
सोळसविधा जाणचरिया, नवविधा समाधिचरियाति इमेसं वसेन निरोधपटिपादनपटिपत्ति पटिपन्नो । फुसतीति एत्थ फुसनं 
नाम विन्दनं पटिलद्धीति आह “विन्दति पटिलभती 'ति। अत्थतो पन यथापरिच्छिन्नकालं चित्तचेतसिकानं सब्बसो 
अप्पवत्ति एव। 


अभीति उपसग्गमत्तं निरत्थकं, तस्मा “सञ्ञा” इच्चेव अत्थो। निरोधपदेन अनन्तरिकं कत्वा समापत्तिपदे वत्तब्बे 
तेसं द्विन्नं अन्तरे सम्पजानपदं ठपितन्ति आह “निरोधपदेन अनन्तरिकं कत्वा वुत्त न्ति, तेनाह “अनुपटि...पे०... 
अत्थो ति । तत्रापीति तस्मिम्पि तथा पदानुपुन्बिठपनेपि अयं विसेसत्थोति योजना | सम्पजानन्तस्साति तं तं समापत्ति 
समापज्जित्वा वुद्ठाय तत्थ तत्थ सङ्कारानं सम्मसनवसेन पजानन्तस्स। अन्तेति यथावुत्ताय निरोधपटिपत्तिया परियोसाने। 
दुतियविकप्पे सम्पजानन्तस्साति सम्पजानकारिनोति अत्थो, तेन निरोधसमापज्जनकस्स भिक्खुनो आदितो पट्टाय 
सब्बपाटिहारिकपञ्जाय सद्धि अत्थसाधिका पञ्जा किच्चतो दस्सिता होति, तेनाह “पण्डितस्स भिक्खुनो”ति। 


सब्बाकारेनाति “समापत्तिया सरूपविसेसो, समापज्जनको, समापज्जनस्स ठानं, कारणं, समापज्जनाकारो”ति 
एवमादि सब्बप्पकारेन । तत्थाति विसुद्धिमग्गे । (विसुद्धी० २.८६७) कथिततोवाति कथितट्ठानतो एव गहेतब्बा, न इध तं 
बदाम पुनरुत्तिभावतोति अधिप्पायो। 


एवं खो अहन्ति एत्थ आकारत्थो एवं-सद्दो उग्गहिताकारदस्सनन्ति कत्वा । एवं पोट्टपादाति एत्थ पन 
सम्पटिच्छनत्थो, तेनाह ““सुउग्गहितं तयाति अनुजानन्तोति। 


४१५. सञ्ञा अग्गा एत्थाति सञ्जाग्गं, आकिञ्चञ्ञायतनं। अट्टुसु समापत्तीसुपि सञ्जाग्गं अत्थि उपलब्भतीति 

चिन्तेत्वा। “पुथृ'ति पाळियं लिङ्गविपल्लासं दस्सेन्तो आह “बहूनिपी”ति। “यथा ति इमिना पकारविसेसो 
करणप्पकारो गहितो, न पकारसामञ्जन्ति आह “येन येन कसिणेना ति, पथवीकसिणेन करणभूतेना ति च। झानं 
ताव युत्तो करणभावो सञ्जानिरोधफुसनस्स साधकतमभावतो, कथं कसिणानन्ति? तेसम्पि सो युत्तो एव । यदग्गेन हि 
झानानं निरोधफुसनस्स साधकतं अभावो, तदग्गेन कसिणानम्पि तदविनाभावतो। अनेककरणापि किरिया होतियेब यथा 
““अस्सेन यानेन दीपिकाय गच्छती”ति। 


एकवारन्ति सकि | पुरिमसञ्ञानिरोधन्ति कामसञ्ञादिपुरिमसञ्जाय निरोधं, न निरोधसमापत्तिसञ्जितं 
सञ्ञानिरोधं । एकं सञ्ञाग्गन्ति एकं सञ्ञाभूतं अग्गं सेदुन्ति अत्थो हेड्िमसञ्ञाय उक्कटुभावतो। सञ्जा च सा 
अग्गञ्चाति सञ्ञाग्गं, न सञ्ञासु अग्गन्ति। द्वे वारेति द्विकखत्तुं। सेसकसिणेसूति कसिणानंयेव गहणं निरोधकथाय 
अधिकतत्ता। ततो एव चेत्थ झानग्गहणेन कसिणज्झानानि एव गहितानीति वेदितब्बं । “पठमज्झानेन करणभूतेना ति 
आरम्मणं अनामसित्वा वदति यथा “येन येन कसिणेना”ति एत्थ झानं अनामसित्वा वुत्तं । “इतीˆतिआदिना वृत्तमेवत्थं 
सङ्गहेत्वा निगमनवसेन वदति । सब्बम्पीति सब्बं एकवारं समापन्नझानं । सङ्गहेत्वाति सञ्जाननलक्खणेन 
तंसभावाविसेसतो एकज्झं सङ्गहेत्वा। अपरापरन्ति पुनप्पुनं । 


४१६. झानपदट्टानं विपस्सनं वड्डेन्तस्स पुग्गलस्स वसेन सञ्ञाजाणानि दस्सितानि पठमनये। दुतियनये पन यस्मा 
विपस्सनं उस्सुक्कापेत्वा मग्गेन घटेन्तस्स मग्गजाणं उप्पज्जति, तस्मा विपस्सनामग्गवसेन सञ्जाजाणानि दस्सितानि। 
यस्मा पन पठमनयो लोकियत्ता ओळारिको, दुतियनयो मिस्सको तस्मा तदुभयं असम्भावेत्वा अच्चन्तसुखुमं सुभं थिरं 
निब्बत्तितलोकुत्तरमेव दस्सेतुं मग्गफलवसेन सञ्ञाजाणानि दस्सितानि ततियनये। तयोपेते नया मग्गसोधनवसेन 
दस्सिता। 


“अयं पनेत्थ सारो ति विभावेतुं तिपिटकमहासिवत्थेरवादो आभतो। निरोधं पुच्छित्वा तस्मिं कथिते तदनन्तरं 
सञ्ञजाजाणुप्पत्ति पुच्छन्तो अत्थतो निरोधतो बुद्ठानं पुच्छति नाम, निरोधतो च बुड्डानं अरहत्तफलुप्पत्तिया वा सिया 
अनागामिफलुप्पत्तिया वा, तत्थ सञ्ञा पधाना, तदनन्तरञ्च पच्चवेक्खणजाणन्ति तदुभयं निद्धारेन्तो थेरो “कि इमे 
भिक्खू भणन्तीतिआदिमाह। तत्थ “कि इमे भिक्खू भणन्ती ति तदा दीघनिकायतन्तिं परिवत्तन्ते इमं ठानं पत्वा 
यथावृत्तेन पटिपाटिया तयो नये कथेन्ते भिक्खू सन्धाय वदति। 


यस्स यथा मग्गवीथियं मग्गफलजाणेसु उप्पन्नेसु नियमतो मग्गफलपच्चवेक्खणजाणानि होन्ति, एवं फलसमापत्तियं 
फलपच्चवेक्खणञाणन्ति आह “पच्छा पच्चवेक्खणञाण'न्ति। “इदं अरहत्तफल न्ति इदं पच्चवेकखणजाणस्स 
पवत्तिआकारदस्सनं | फलसमाधिसञ्ञापच्चयाति फलसमाधिसहगतसञ्ञापच्चया । किर-सद्दो अनुस्सरणत्थो। 
यथाधिगतधम्मानुस्सरणपक्खिया हि पच्चवेक्खणा । समाधिसीसेन चेत्थ सब्बं अरहत्तफलं गहितं सहचरणजायेन, तस्मिं 
असति पच्चवेक्खणाय असम्भवो एवाति आह “इदप्पच्चया”ति। 


सञ्ञाअत्तकथावण्णना 


४१७. देसनाय सण्हभावेन सारम्भमक्खिस्सादिमलविसोधनतो सुतमयजाणं न्हापितं विय, सुखुमभावेन 
तनुलेपनविलित्तं विय, तिलक्खणब्भाहतताय कुण्डलादिअलङ्कारविभूसितं विय च होति, तदनुपसेबतो जाणस्स च 
तथाभावो तंसमङ्गिनो पुग्गलस्स तथाभावापत्ति, निरोधकथाय निवेसनञ्चस्स सिरिसयनप्पवेसनसदिसन्ति आह 

““सण्हसुखुम...पे०... आरोपितोपी”ति। तत्थाति तस्सं निरोधकथायं। सुखं अविन्दन्तो मन्दबुद्धिताय अलभन्तो। 
मलविदूसितताय गूथट्ठानसदिसं। अत्तनो लद्धि अत्तदिट्टिं। अनुमति गहेत्वाति अनुञ्ञं गहेत्वा “एदिसो मे अत्ता^ति 
अनुजानापेत्वा, अत्तनो लद्धियं पतिट्ठपेत्वाति अत्थो। कं पनाति ओळारिको, मनोमयो, अरूपीति तिण्णं अत्तवादानं वसेन 
तिविधेसु कतमन्ति अत्थो। परिहरन्तोति विद्धंसनतो परिहरन्तो, निगूहन्तोति अधिप्पायो। यस्मा चतुसन्ततिरूपप्पबन्धं 
एकत्तवसेन गहेत्वा रूपीभावतो 'ओळारिको अत्ता”ति पच्चेति अत्तवादी, अन्नपानोपधानतञ्चस्स परिकणप्पेत्वा 
“सस्सतो ति मञ्ञति, रूपीभावतो एव च सञ्जाय अञ्जत्तं जायागतमेव, यं वेदवादिनो “अन्नमयो, पानमयो"ति च द्विधा 
बोहरन्ति, तस्मा परिब्बाजको तं सन्धाया “ओढारिकं खो”ति आह। 


तत्थ यदि अत्ता रूपी, न सञ्जी, सञ्जाय अरूपभावत्ता, रूपधम्मानञ्च असञ्जाननसभावत्ता, रूपी च समानो यदि 
तव मतेन निच्चो, सञ्जा अपरापरं पवत्तनतो तत्थ तत्थ भिज्जतीति भेदसब्भावतो अनिच्चा, एवम्पि “अज्ञा सञ्जा, 
अञ्जो अत्ता”ति सञ्जाय अभावतो अचेतनोति न कम्मस्स कारको, फलस्स च न उपभुञ्जकोति आपन्नमेव, तेनाह 
*ओळारिको च हि ते तिआदि | पच्चागच्छतोति पच्चागच्छन्तस्स, जानतोति अत्थो। “अञ्जा च सञ्ञा उप्पज्जन्ति, 
अज्जा च सञ्जा निरुज्झन्ती”ति कस्मा वुत्तं, ननु उप्पादपुब्बको निरोधो, न च उप्पन्नं अनिरुज्झकं नाम अत्थीति चोदनं 
सन्धायाह “चतुन्नञ्च खन्धान''न्तिआदि। 


४९८-४२०. मनोमयन्ति झानमनसो वसेन मनोमयं। यो हि बाहिरपच्चयनिरपेक्खो, सो मनसाव निब्बत्तोति 
मनोमयो। रूपलोके निब्बत्तसरीरं सन्धाय वदति, यं वेदवादिनो आनन्दमयो, विञ्ञाणमयोति च द्विधा वोहरन्ति। तत्रापीति 
“मनोमयो अत्ता”ति इमस्मिम्पि पकखे। दोसे दिन्नेति “अञ्ञाव सञ्ञा भविस्सती 'तिआदिना दोसे दिन्ने। इधापि 
पुरिमवादे वुत्तनयेनेव दोसदस्सनं वेदितब्बं । अयं पन विसेसो -- यदि अत्ता मनोमयो, सब्बङ्गपच्चङ्गी, अहीनिन्द्रियो च 
भवेय्य, एवं सति “रूपं अत्ता सिया, न च सञ्जी"ति पुब्बे विय वत्तब्बं । तेनाह -- “मनोमयो च हि ते तिआदि। कस्मा 
पनायं परिब्बाजको पठमं ओळारिकं अत्तानं पटिजानित्वा तं लद्वि विस्सज्जेत्वा पुन मनोमयं अत्तानं पटिजानाति, तञ्च 
विस्सज्जेत्वा अरूपिं अत्तानं पटिजानातीति? कामञ्चेत्थ कारणं हेट्ठा वुत्तमेव, तथापि इमे तित्थिया नाम अनवड्टितचित्ता 
थुसरासिम्हि निखातखाणुको विय चञ्चलाति दस्सेतुं “यथा नाम उम्मत्तको”तिआदि वृत्तं । तत्थ सञ्ञायाति 
पकतिसञ्जाय। उप्पादनिरोधं इच्छति अपरापरं पवत्ताय सञ्जाय उदयवयदस्सनतो। तथापि सञ्जा सञ्जा”ति 
पवत्तसमञ्ञं “अत्ता “ति गहेत्वा तस्स च अविच्छेदं परिकणप्पेन्तो सस्सतं मञ्जति, तेनाह “अत्तानं पन सस्सतं 
मज्ञती ति। 


तथेवाति यथा “रूपी अत्ता''ति, “मनोमयो अत्ता”ति च वादद्वये सञ्जाय अत्ततो अञ्ञता, तथा चस्स 
अचेतनतादिदोसप्पसङ्गो दुन्निवारो, तथेव इमस्मिं वादे दोसो। तेनाह “तथेवस्स दोसं दस्सेन्तो ति। मिच्छादस्सनेनाति 
अत्तदिट्टिसङ्घातेन मिच्छाभिनिवेसेन । अभिभूतत्ताति अनादिकालभावितभावेन अज्झोत्थटत्ता निवारितजाणचारत्ता। त 
नानत्तं अजानन्तोति येन सन्ततिघनेन, समूहघनेन च वञ्चितो बालो पबन्धवसेन पवत्तमानं धम्मसमूहं मिच्छागाहवसेन 
“अत्ता“ति, “निच्चो'ति च अभिनिविस्स वोहरति, तं एकत्तसञ्जितं घनग्गहणं विनिभुज्ज याथावतो जाननं 
घनविनिब्भोगो, सब्बेन सब्बं तित्थियानं सो नत्थीति अयम्पि परिब्बाजको तादिसस्स जाणस्स परिपाकस्स अभावतो 
बुच्चमानम्पि नाञ्ञासि । तेन वुत्तं “भगवता वुच्चमानम्पि तं नानत्तं अजानन्तो ति । सञ्ञा नामायं नानारम्मणा 
नानाक्खणे उप्पज्जति, वेति चाति सञ्जाय उप्पादनिरोधं पस्सन्तोपि सञ्ञामयं सञ्ञजाभूतं अत्तानं परिकप्पेत्वा 
यथावुत्तघनविनिब्भोगाभावतो निच्चमेव कत्वा मञ्ञति दिट्टिमञ्जनाय। तथाभूतस्स च तस्स 

सण्हसुखुमपरमगम्भीरधम्मता न ञायतेवाति वुत्तं “दुज्जानं खो तिआदि। 


दिटड्टिआदीसु “एवमेत''न्ति दस्सनं अभिनिविसनं दिट्टि। तस्सा एव पुब्बभागभूतं “एवमेत''न्ति निज्झानवसेन खमनं 
खन्ति। तथा रोचनं रुचि। “अज्ञथा 'तिआदि तेसं दिड्टिआदीनं विभजित्वा दस्सनं । तत्थ अञ्ञथाति यथा अरियविनये 
अन्तद्वयं अनुपग्गम्म मञ्झिमा पटिपदावसेन दस्सनं होति, ततो अञ्ञथायेव । अञ्ञदेवाति यं परमत्थतो विज्जति 
खन्धायतनादि, तस्स च अनिच्चतादि, ततो अञ्ञदेव परमत्थतो अविज्जमानं अत्तानं सस्सतादि ते खमति चेव रुच्चति 
च। आयुञ्जनं अनुयुञ्जनं आयोगो, तेनाह “युत्तपयुत्तता ति । पटिपत्तियाति परमत्तचिन्तनादिपरिब्बाजकपटिपत्तिया। 
दुज्जानमेतं धम्मतं त्वं “ अयं परमत्थो, अयं सम्मुती"ति इमस्स विभागस्स दुब्बिभागत्ता। “यदि एतं दुज्जानं, तं ताव 
तिट्ठतु, इमं पनत्थं भगवन्तं पुच्छिस्सामी "ति चिन्तेत्वा यथा पटिपञ्जि, तं दस्सेतुं “अथ परिब्बाजको तिआदि वृत्तं । 
अञ्जो वा सञ्ञजतोति सञ्जासभावतो अञ्जो सभावो वा अत्ता होतूति अत्थो। अस्साति अत्तनो। 


लोकीयति दिस्सति एत्थ पुञ्ञजपापं, तब्बिपाको चाति लोको, अत्ता। सो हिस्स कारको, वेदको चाति इच्छितो । 
दिट्टिगतन्ति “सस्सतो अत्ता च लोको चा“तिआदि (दी० नि० १.३१; उदा० ५५) नयप्पवत्तं दिट्टिगतं। न हेस दिट्ठाभिनिवेसो 
दिटुधम्मिकादिअत्थनिस्सितो तदसंवत्तनतो। यो हि तदावहो, सो तंनिस्सितोति वत्तब्बतं लभेय्य यथा तं पुञ्जजाणसम्भारो। 
एतेनेव तस्स न धम्मनिस्सिततापि संबण्णिता दटुब्बा। आदिब्रह्मचरियस्साति आदिब्रह्मचरियं, तदेव आदिब्रह्मचरियकं 
यथा “विनयो एव वेनयिको ति, (पारा० अट्ठ० २१) तेनाह ““सिक्खत्तयसङ्घातस्सा”तिआदि। दिट्ठाभिनिवेसस्स संसारवट्दे 
निब्बिदाविरागनिरोधुपसमासंवत्तनं वट्टन्तोगधत्ता, तस्स वट्टसम्बन्धनतो च। तथा अभिञ्ञासम्बोधनिब्बानासंवत्तनञ्च 
दटुब्बं । अभिजाननायाति जातपरिञ्ञजावसेन अभिजाननत्थाय । सम्बुज्झनत्थायाति तीरणपहानपरिञ्ञजावसेन 
सम्बोधनत्थायाति वदन्ति। अभिजाननायाति अभिञ्जापञ्जावसेन जाननाय, तं पन वट्टस्स पच्चक्खकरणमेव होतीति 
आह “पच्चक्खकिरियाया ति । सम्बुज्झनत्थायाति परिञ्ञाभिसमयवसेन पटिवेधाय। 


कामं तण्हापि दुकखसभावा, तस्सा पन समुदयभावेन विसुं गहितत्ता “तण्हं ठपेत्वा ति वुत्तं। पभावनतो 
उप्पादनतो। दुक्खं पभावेन्तीपि तण्हा अविज्जादिपच्चयन्तरसहिता एव पभावेति, न केवलाति आह “सप्पच्चया 'ति। 
उभिन्नं अप्पवत्तीति उभिन्नं अप्पवत्तिनिमित्तं, नप्पवत्तन्ति एत्थ दुक्खसमुदया एतस्मिं वा अधिगतेति अप्पवत्ति। 
दुक्खनिरोधं निब्बानं गच्छति अधिगच्छति, तदत्थं पटिपदा चाति दुक्खनिरोधगामिनीपटिपदा। मग्गपातुभावोति 
अग्गमग्गसमुप्पादो। फलसच्छिकिरियाति असेक्खफलाधिगमो। आकारन्ति तं गमनलिङ्ग । 


४२९. समन्ततो निग्गण्हनवसेन तोदनं विज्झनं सन्नितोदकं, वाचायाति च पच्चत्ते करणवचनन्ति आह 
““वचनपतोदेना ति । सज्झब्भरितन्ति समन्ततो भुसं अरितं अकंसूति सतमत्तेहि तुत्तकेहि विय तिससतमत्ता परिब्बाजका 
वाचापतोदनेहि तुदिंसु सभावतो विज्जमानन्ति परमत्थसभावतो उपलब्भमानं, नपकतिआदि विय अनुपलब्भमानं । 
तच्छन्ति सच्चं । तथन्ति अविपरीतं लोकुत्तरधम्मेसूति विसये भुम्मं ते धम्मे विसयं कत्वा । ठितसभावन्ति अवट्टितसभावं, 
तदुप्पादकन्ति अत्थो । लोकुत्तरधम्मनियामतन्ति लोकुत्तरधम्मसम्पापननियामेन नियतं, तेनाह “बुद्धानज्ही तिआदि। 
एदिसाति “धम्मट्ितत”न्तिआदिना वुत्तप्पकारा। 


चित्तहत्थिसारिपृत्तपोट्टुपादवत्थुवण्णना 


४२२. सुखुमेसु अत्थन्तरेसूति खन्धायतनादीसु सुखुमञाणगोचरेसु धम्मेसु । कुसलोति पुब्बे बुद्धसासने 

कतपरिचयताय छेको अहोसि। गिहिभावे आनिसंसकथाय कथितत्ता सीलवन्तस्स भिकखुनो तथा कथनेन 
विब्भमने नियोजितत्ता इदानि सयम्पि सीलवा एव ह॒त्वा छ वारे (ध० प० अट्टु० ३७; जा० अट्ट० १.१.६९) विब्भमि। 
कम्मसरिक्खकेन हि फलेन भवितब्बं। महासावकस्स कथितेति महासावकस्स महाकोड्िकत्थेरस्स 
अपसादनकथितनिमित्तं । पतिट्ठातुं असक्कोन्तोति सासने पतिट्टं लद्धं असक्कोन्तो । 


४२३. पञ्ञाचक्खुनो नत्थितायाति सुवृत्तदुरुत्तसमविसमदस्सनसमत्थपञ्जाचक्खुनो अभावेन। चक्खुमाति एत्थ 
यादिसेन चकखुना पुरिसो “चकखुमा'ति वुत्तो, तं दस्सेतुं “सुभासिता 'तिआदि वुत्तं। एककोट्टासाति एकन्तिका, 
निब्बानावहभावेन निच्छिताति अधिप्पायो। ठपिताति ववत्थापिता। न एककोड्टासा न एकन्तिका, न निब्बानावहभावेन 
निच्छिता वडन्तोगधभावतोति अधिप्पायो। 


एकसिकधम्मवण्णना 


४२५. “कस्मा आरभी ति कारणं पुच्छित्वा “ अनिय्यानिकभावदस्सनत्थ'' न्ति पयोजनं विस्सज्जितं । सति हि 
फलसिद्धियं हेतुसिद्धोयेव होतीति । पञ्जापितनिट्टायाति पवेदितविमुत्तिमग्गस्स, वट्टदुक्खपरियोसानं गच्छति एतायाति 
“निड्ठा ति विमृत्ति वृत्ता। निट्ठामग्गो हि इध उत्तरपदलोपेन “निट्ठाति वुत्तो। तस्स हि अनिय्यानिकता, निय्यानिकता च 
बुच्चति, न निट्ठाय । निय्यानं वा निग्गमनं निस्सरणं, वट्टदुक्खस्स बुपसमोति अत्थो। निय्यानमेव निय्यानिकं, न निय्यानिकं 
अनिय्यानिकं, सो एव भावो अनिय्यानिकभावो, तस्स दस्सनत्थन्ति योजेतब्बं। “एवं न्ति “निब्बानं निब्बान''न्ति 
वबचनमत्तसामञ्ञं गहेत्वा बदति, न पन परमत्थतो तेसं समये निब्बानपञ्ञापनस्स लब्भनतो, तेन वुत्तं “सा च न 
निय्यानिका”तिआदि। लोकथूपिकादिवसेनाति एत्थ आदि-सद्देन “अञ्जो पुरिसो, अञ्ञा पकती"ति 
पकतिपुरिसन्तरावबोधो मोक्खो, बुद्धिआदिगुणविनिमुत्तस्स अत्तनो सकत्तनि अवट्टानं मोक्खो, कायपवत्तिगतिजातिबन्धानं 
अप्पमज्जनवसेन अप्पवत्तो मोकखो, यञ्जेहि जुतेन परेन पुरिसेन सलोकता मोक्खो, समीपता मोक्खो, सहयोगो मोक्खोति 
एवमादीनं सङ्गहो दडुब्बो । यथापञ्ञत्ताति पञ्ञत्तप्पकारा हुत्वा न निस्याति, येनाकारेन “निट्ठा पापुणीयती 'ति तेहि 
पवेदिता, तेनाकारेन तस्सा अप्पत्तब्बतो न निय्याति। पण्डितेहि पटिक्खित्ताति “नायं निट्ठा पटिपदा वट्टस्स 
अनतिक्कमनतो"ति बुद्धादीहि पण्डितेहि पटिक्खित्ता । निवत्ततीति पटिक्खेपस्स कारणवचनं, तस्मा तेहि पञ्जत्ता निट्ठा 
पटिपदा न निय्याति, अञ्ञदत्थु तंसमङ्गिनं पुग्गलं संसारे एव परिब्भमापेन्ती निवत्तति । 


पधानं जाननं नाम पच्चक्खतो जाननं तस्स पमाणजेटुभावतो, इतरस्स संसयानुबद्भत्ताति वुत्तं “जानं पस्स न्ति। 
तेनेत्थ दस्सनेन जाननं विसेसेति। इदं वत्तं होति - तुम्हाकं एकन्तसुखे लोके पच्चकखतो जाणदस्सनं अत्थीति । जानन्ति 
वा तस्स लोकस्स अनुमानविसयतं पुच्छति, पस्सन्ति पच्चकखतो गोचरतं। अयज्हेत्थ अत्थो - अपि तुम्हाकं लोको 
पच्चक्खतो जातो, उदाहु अनुमानतोति। 


यस्मा लोके पच्चकखभूतो अत्थो इन्द्रियगोचरभावेन पाकटो, तस्मा वुत्तं “दिट्वपुब्बानी तिआदि। दिटुपुब्बानीति 
दिट्ठवा, दस्सनभूतेन, तदनुगतेन च जाणेन गहितपुब्बानीति अत्थो। एवञ्च कत्वा “सरीरसण्ठानादीनी”ति वचनं 
समत्थितं होति। “अप्पाटिहीरक तन्ति अनुनासिकलोपं कत्वा निद्देसोति आह ““अप्पाटिहीरकं तन्ति “अप्पाटिहीरं 
कत” न्ति एवमेत्थ वण्णेन्ति । पटिपक्खहरणतो पटिहारियं, तदेव पाटिहारियं, उत्तरविरहितं बचनं । पाटिहारियमेवेत्थ 
“पाटिहीरक”न्ति वा वुत्तं । न पाटिहीरकं अप्पाटिहीरकं परेहि वुच्चमानउत्तरेहि सउत्तरत्ता, तेनाह “पटिहरणविरहित न्ति। 
सउत्तरञ्हि वचनं तेन उत्तरेन पटिहारीयति अतिविपरिवत्तीयति। ततो एव निय्यानस्स पटिहरणमग्गस्स अभावतो 

"अनिय्यानिक न्ति वत्तब्बतं लभति। 


४२६. विलासो लीळा । आकप्पो केसबन्धवत्थग्गहणं आदिआकारविसेसो, वेससंविधानं वा। आदि-सद्देन 
भावादीनं सङ्गहो दडुब्बो। “भावो”ति च चातुरियं वेदितब्बं । 


तयोअत्तपटिलाभवण्णना 


४२८. आहितो अहं मानो एत्थाति अत्ता, अत्तभावोति आह “अत्तपटिलाभोति अत्तभावपटिलाभो ति । कामभवं 
दस्सेति तस्स इतरद्वयत्तभावतो ओळारिकत्ता। रूपभवं दस्सेति झानमनेन निब्बत्तं हुत्वा रूपीभावेन उपलब्भनतो । 
संकिलेसिका धम्मा नाम द्वादस अकुसलचित्तुप्पादा तदभावे कस्सचि संकिलेसस्सापि असम्भवतो। वोदानिया धम्मा 
नाम समथविपस्सना तासं वसेन सब्बसो चित्तवोदानस्स सिज्झनतो। 


४२९. पटिपक्खधम्मानं असमुच्छेदे पन न कदाचिपि अनवज्जधम्मानं पारिपूरी, वेपुल्लं वा सम्भवति, समुच्छेदे पन 
सति एव सम्भवतीति मग्गपञ्ञाफलपञ्ञा-ग्गहणं । ता हि सकि परिपुण्णा परिपुण्णा एव अपरिहानधम्मत्ता । 
तरुणपीतीति उप्पन्नमत्ता अलद्भासेवना दुब्बला पीति। बलबतुट्टीति पुनप्पुनं उप्पत्तिया लद्धासेवना उपरिविसेसाधिगमस्स 
पच्चयभूता थिरतरा पीति। “यं अवोचुम्हा”तिआवीसु अयं सङ्केपत्थो - यं बोहारं “संकिलेसिकवोदानियधम्मानं 
पहानाभिबुद्धिनिट्टं पञ्ञाय पारिपूरिवेपुल्लभूतं इमस्मियेव अत्तभावे अपरप्पच्चयेन जाणेन पच्चक्खतो सम्पादेत्वा 
विहरिस्सती”ति कथयिम्ह | तत्थ तस्मिं विहारे तस्स मम ओवादकरस्स भिकखुनो एवं वुत्तप्पकारेन विहरणनिमित्तं 
पमोदप्पभाविता पीति च भविस्सति, तस्सा च पच्चयभूतं पस्सद्धिद्वयं सम्मदेव उपट्टिता सति च उक्कंसगतं जाणञ्च 
तथाभूतो च सो विहारो। सन्तपणीतताय अतप्पको अनञ्ञसाधारणो सुखविहारोति वत्तब्बतं अरहतीति। 


पठमज्झाने पटिलद्भमत्ते हीनभावतो पीति दुब्बला पामोज्जपक्खिका, सुविभाविते पन तस्मिं पगुणे सा पणीता 
बलवभावतो परिपुण्णकिच्चा पीतीति वृत्तं “पठमज्झाने पामोज्जादयो छपि धम्मा लब्भन्ती”ति। “सुखो विहारो ति 
इमिना समाधि गहितो। सुखं गहितन्ति अपरे, तेसं मतेन सन्तसुखताय उपेक्खा चतुत्थज्झाने “सुख” न्ति इच्छिता, तेनाह 
“तथा चतुत्थेतिआदि। पामोज्जं निवत्ततीति दुब्बलपीतिसङ्कातं पामोज्जं छसु धम्मेसु निवत्तति हायति। 
वितक्कविचारक्खोभविरहेन दुतियज्झाने सब्बदा पीति बलवती एव होति, न पठमज्झाने विय कदाचि दुब्बला । 
सुद्धविपस्सना पादकज्झानमेवाति उपरि मग्गं अकथेत्वा केवलं विपस्सनापादकज्झानं कथितं। चतूहि मग्गेहि सद्धि 
विपस्सना कथिताति विपस्सनाय पादकभावेन झानानि कथेत्वा ततो परं विपस्सनापुब्बका चत्तारोपि मग्गा कथिताति 
अत्थो । चतुत्थज्झानिकफलसमापत्ति कथिताति पठमज्झानिकादिका फलसमापत्तियो अकथेत्वा चतुत्थज्झानिका एव 
फलसमापत्ति कथिता | पीतिवेबचनमेव कत्वाति ट्विन्नं पीतीनं एकस्मिं चित्तुप्पादे अनुप्पज्जनतो पामोज्जं पीतिवेबचनमेव 
कत्वा। पीतिसुखानं अपरिच्चत्तत्ता, “सुखो च विहारो ति सातिसयस्स सुखविहारस्स गहितत्ता च 
दुतियज्झानिकफलसमापत्ति नाम कथिता। कामं पठमज्झानेपि पीतिसुखानि लब्भन्ति, तानि पन वितक्कविचारक्खोभेन 
न सन्तपणीतानि, सन्तपणीतानि च इधाधिप्पेतानि । 


४३२-४३७. विभावनत्थोति पकासनत्थो सरूपतो निरूपनत्थो, तेनाह “अयं सो 'तिआदि | नन्ति ओळारिकं 
अत्तपटिलाभं | सप्पटिहरणन्ति परेन चोदितवचनेन सपरिहारं सउत्तरं । तुच्छोति मुसा अभूतो। स्वेवाति सो एव 
अत्तपटिलाभो। तस्मि समये होतीति तस्मिं पच्चुप्पन्नसमये विज्जमानो होति। अत्तपटिलाभोत्वेव निय्यातेसि, न नं 

सरूपतो नीहरित्वा दस्सेसि। रूपादयो चेत्थ धम्माति रूपवेदनादयो एव एत्थ लोके सभावधम्मा। अत्तपटिलाभोति 
पन ते रूपादिके पञ्चक्खन्धे उपादाय पञ्जत्ति, तेनाह “नाममत्तमेत न्ति नामपण्णत्तिवसेनाति 
नामभूतपञ्जत्तिमत्ततावसेन । 


४३८. एवञ्च पन वत्वाति “अत्तपटिलाभोति रूपादिके उपादाय पञ्जत्तिमत्त'न्ति इममत्थं “यस्मिं चित्त 
समये''तिआदिना वत्वा । पटिपुच्छित्वा विनयनत्थन्ति यथा परे पुच्छेय्युं, तेनाकारेन कालविभागतो पटिपदानि पुच्छित्वा 
तस्स अत्थस्स जापनवसेन विनयनत्थं | तस्मिं समये सच्चो अहोसीति तस्मि अतीतसमये उपादानस्स विज्जमानताय 
सच्चभूतो विज्जमानो विय वत्तब्बो अहोसि, न पन अनागतो इदानि पच्चुष्पन्नो वा अत्तपटिलाभो तदुपादानस्स तदा 
अविज्जमानत्ता। ये ते अतीता धम्मा अतीतसमये अतीतत्तपटिलाभस्स उपादानभूता रूपादयो। ते एतरहि नत्थि 
निरुद्धत्ता। ततो एव अहेसुन्ति सङ्ख्यं गता। तस्माति तस्मिंयेव समये लब्भनतो। सोपि तदुपादानो मे अत्तपटिलाभो 
तस्मियेव अतीतसमये सच्चो भूतो विज्जमानो विय अहोसि। अनागतपच्चुप्पन्नानन्ति अनागतानञ्चेव पच्चुप्पन्नानञ्च 
रूपधम्मानं उपादानभूतानं तदा तस्मिं अतीतसमये अभावा तदुपादानो अनागतो पच्चुप्पन्नो च अत्तपटिलाभो तस्मि 
अतीतसमये मोघो तुच्छो मुसा नत्थीति अत्थो। नाममत्तमेवाति समञ्ञामत्तमेव। अत्तपटिलाभं पटिजानाति परमत्थतो 
अनुपलब्भमानत्ता। 


““एसेव नयो ति इमिना ये ते अनागता धम्मा, ते एतरहि नत्थि, “भविस्सन्ती”ति पन सङ्ख्यं गमिस्सन्ति, तस्मा 
सोपि मे अत्तपटिलाभो तस्मियेब समये सच्चो भविस्सति। अतीतपच्चुप्पन्नानं पन धम्मानं तदा अभावा तस्मिं समये मोघो 
अतीतो मोघो पच्चुप्पन्नो। ये इमे पच्चुप्पन्ना धम्मा, ते एतरहि अत्थि, तस्मा योयं मे अत्तपटिलाभो, सो इदानि सच्चो। 
अतीतानागतानं पन धम्मानं इदानि अभावा तस्मिं समये मोघो अतीतो मोघो अनागतोति एवं अत्थतो नाममत्तमेव 
अत्तपटिलाभं पटिजानातीति इममत्थं अतिदिसति। 


४३९-४४३. संसन्दितुन्ति समानेतुं। यस्मि समये खीरं होतीति यस्मिं काले भूतुपादायसञ्जितं उपादानविसेसं 
उपादाय खीरपञ्जत्ति होति। न तस्मिं...पे०... गच्छति खीरपञ्जत्तिउपादानस्स दधिआदिपञ्जत्तिया अनुपादानतो। 
पटिनियतवत्थुका हि एका लोकसमञ्जा, तेनाह “ये धम्मे उपादाया”तिआदि। तत्थ सङ्घायति एतायाति सङ्का, पञ्ञत्ति। 
निद्धारेत्वा वचन्ति वदन्ति एतायाति निरुत्ति। नमन्ति एतेनाति नामं। वोहरन्ति एतेनाति वोहारो, पञ्जत्तियेव। एस नयो 
सब्बत्थाति “यस्मि समये'तिआदिना खीरे वुत्तनयं दधिआदीसु अतिदिसति। 


समनुजाननमत्तकानीति इदं खीरं, इदं दधी”तिआदिना तादिसे भूतुपादायरूपविसेसे लोके परम्पराभतं पञ्ञत्ति 
अप्पटिक्खिपित्वा समनुजाननं विय पच्चयविसेसविसिट्टं रूपादिखन्धसमूहं उपादाय “ओव्गारिको अत्तपटिलाभो"ति च 
“मनोमयो अत्तपटिलाभो”ति च “अरूपो अत्तपटिलाभो”ति च तथा तथा समनुजाननमत्तकानि, न च तब्बिनिमृत्तो 
उपादानतो अञ्जो कोचि अत्थो अत्थीति अत्थो। निरुत्तिमत्तकानीति सद्दनिरुत्तिया गहणूपायमत्तकानि। “सत्तो फस्सोति 
हि सहग्गहणुत्तरकालं तदनुविद्धपण्णत्तिग्गहणमुखेनेव तदत्थावबोधो । बचनपथमत्तकानीति तस्सेव वेवचनं । 
वोहारमत्तकानीति तथा तथा वोहारमत्तकानि। नामपण्णत्तिमत्तकानीति तस्सेव वेवचनं, तंतंनामपञ्ञापनमत्तकानि। 
सब्बमेतन्ति “अत्तपटिलाभो”'ति वा “सत्तो"ति वा “पोसो"ति वा सब्बमेतं बोहारमत्तकं परमत्थतो अनुपलब्भनतो, तेनाह 
““यस्मा परमत्थतो सत्तो नाम नत्थी तिआदि। 


यदि एवं कस्मा तं बुद्रेहिपि वुच्चतीति आह “बुद्धानं पन द्वे कथा तिआदि । सम्मृतिया बोहारस्स कथनं 

सम्मुतिकथा। परमत्थस्स सभावधम्मस्स कथनं परमत्थकथा। अनिच्चादिकथापि परमत्थसन्निस्सितकथा 
परमत्थकथाति कत्वा परमत्थकथा। परमत्थधम्मो हि “अनिच्चो, दुकखो, अनत्ता”ति च वुच्चति, न सम्मुतिधम्मो। कस्मा 
पनेबं दुविधा बुद्धानं कथापवत्तीति तत्थ कारणमाह “तत्थ यो तिआदिना । यस्मा परमत्थकथाय सच्चसम्पटिवेधो, 
अरियसच्चकथा च सिखाप्पत्ता देसना, तस्मा विनेय्यपुग्गलवसेन सम्मृतिकथं कथेन्तोपि भगवा परमत्थकथंयेव कथेतीति 
आह “तस्स भगवा आदितोव...पे०... कथेती”ति, तेनाह “तथा तिआदि, तेनस्स कत्थचि सम्मृतिकथापुब्बिका 
परमत्थकथा होति पुग्गलज्झासयवसेन, कत्थचि परमत्थकथापुब्बिका सम्मुतिकथा। इति विनेय्यदमनकुसलस्स सत्थु 
विनेय्यज्झासयवसेन तथा तथा देसनापवत्तीति दस्सेति। सब्बत्थ पन भगवा धम्मतं अविजहन्तो एव सम्मुतिं अनुवत्तति, 
सम्मुतिं अपरिच्चजन्तोयेव धम्मतं विभावेति, न तत्थ अभिनिवेसातिधावनानि । वुत्तञ्हेतं “जनपदनिरुत्ति नाभिनिविसेय्य, 
समञ्ञं नातिधावेय्या^ति। 


पठमं सम्मुतिं कत्वा कथनं पन वेनेय्यवसेन येभुस्येन बुद्धानं आचिण्णन्ति तं कारणेन सद्धि दस्सेन्तो “पकतिया 
पना तिआदिमाह । ननु च सम्मुति नाम परमत्थतो अविज्जमानत्ता अभूता, तं कथं बुद्धा कथेन्तीति आह “सम्मुतिकर्थ 
कथेन्तापी"तिआदि। सच्चमेवाति तथमेव | सभावमेवाति सम्मृतिभावेन तंसभावमेव, तेनाह “अमुसावा ति । 
परमत्थस्स पन सच्चादिभावे वत्तब्बमेव नत्थि। 


इमेसं पन सम्मुतिपरमत्थानं को विसेसो? यस्मिं भिन्ने, बुद्धिया वा अवयवविनिब्भोगे कते न तंसञ्ञा, सो 
घटपटादिप्पभेदो सम्मुति, तब्बिपरियायतो परमत्थो। न हि ककखळफुसनादिसभावे अयं नयो लब्भति। एवं सन्तेपि 
बुत्तनयेन सम्मृतिपि सच्चसभावा एवाति आह “दुवे सच्चानि अक्खासी”तिआदि। 


इदानि नेसं सच्चसभावं कारणेन दस्सेन्तो “सङ्केतवचनं सच्चन्ति गाथमाह। तत्थ सङ्केतवचनं सच्चं 
विसंवादनाभावतो । तत्थ हेतुमाह ““लोकसम्मुतिकारण न्ति। लोकसिद्धा हि सम्मुति सङ्केतवचनस्स अविसंवादनताय 
कारणं । परमो उत्तमो अत्थो परमत्थो, धम्मानं यथाभूतसभावो। तस्स वचनं सच्चं याथावतो अविसंवादनवसेन च 
पवत्तनतो। तत्थ कारणमाह “धम्मानं भूतलक्खण' न्ति, सभावधम्मानं यो भूतो अविपरीतो सभावो, तस्स लक्खणं 
अङ्गनं जापनन्ति कत्वा । 


यदि तथागतो परमत्थसच्चं सम्मदेव अभिसम्बुञ्झित्वा ठितोपि लोकसमञ्ञं गहेत्वाव वदति, को एत्थ 
लोकियमहाजनेहि विसेसोति आह। “याहि तथागतो वोहरति अपरामास न्तिआदि | लोकियमहाजनो 
अप्पहीनपरामासत्ता “एतं ममा"तिआदिना परामसन्तो वोहरति, तथागतो पन सब्बसो पहीनपरामासत्ता अपरामसन्तो 
यस्मा लोकसमञ्ञाहि विना लोकियो अत्थो लोके केनचि दुविञ्जेय्यो, तस्मा ताहि तं वोहरति । तथा वोहरन्तो एव च 
अत्तनो देसनाविलासेन वेनेय्यसत्ते परमत्थसच्चे पतिट्टपेति। देसनं विनिवद्वेत्वाति हेडा पवत्तितकथाय विनिवद्टेत्वा 
विवेचेत्वा देसनं “अपरामास' न्ति तण्हामानपरामासप्पहानकित्तनेन अरहत्तनिकूटेन निट्ठापेसि। यं यं पनेत्थ अत्थतो न 
विभत्तं, तं सुविञ्जेस्यमेव। 


पोट्टुपादसुत्तवण्णनाय लीनत्थप्पकासना । 


१०. सुभसृत्तवण्णना 

सुभमाणवकवत्थुवण्णना 


४४४. “अचिरपरिनिब्बुते ति सत्थु परिनिब्बुतभावस्स चिरकालतापटिक्खेपेन आसन्नता दस्सिता, 
कालपरिच्छेदो न दस्सितोति तं परिच्छेदतो दस्सेतुं “परिनिब्बानतो उद्धं मासमत्ते काले ति वुत्तं । तत्थ मत्त-ग्गहणेन 
कालस्स असम्पुण्णतं जोतेति। तुदिसञ्जितो गामो निवासो एतस्साति तोदेय्यो। तं पनेस यस्मा सोणदण्डो विय चम्पं, 
कूटदन्तो विय च खाणुमतं अज्झावसति, तस्मा वृत्तं “तस्स अधिपतित्ता”ति इस्सरभावतोति अत्थो। समाहारन्ति 
सन्निचयं। पण्डितो घरमावसेति यस्मा अप्पतरप्पतरेपि वयमाने भोगा खियन्ति, अप्पतरप्पतरेपि सञ्चियमाने वड्डन्ति, 
तस्मा विञ्जुजातिको किञ्चि बयं अकत्वा आयमेव उप्पादेन्तो घरावासं अनुतिट्टेय्याति लोभादेसितं पटिपत्ति उपदिसति। 


अदानमेव सिक्खापेत्वा लोभाभिभूतताय तस्मियेव घरे सुनखो हृत्वा निब्बत्ति। लोभवसिकस्स हि दुग्गति 
पाटिकङ्घा। अतिविय पियायति पुब्बपरिचयेन। पिण्डाय पाविसि सुभं माणवं अनुग्गण्हितुकामो। निरये निब्बत्तिस्ससि 
कतोकासस्स कम्मस्स पटिबाहितुं असक्कुणेय्यभावतो। 


ब्राह्मणचारित्तस्स भावितं सन्धाय, तथा पितरं उक्कंसेन्तो च “ब्रह्मलोके निब्बत्तो ति आह। तं पवत्ति पुच्छीति 
सुतमेतं मया “मय्हं पिता सुनखो हुत्वा निब्बत्तोति तुम्हेहि वुत्तं, किमिदं सच्चन्ति पुच्छि। तथेव वत्वाति यथा पुब्बे 
सुनखस्स वुत्तं, तथेव वत्वा। अविसंवादनत्थन्ति सच्चापनत्थं “तोदेय्यब्राह्मणो सुनखो हुत्वा निब्बत्तो"ति अत्तनो वचनस्स 
अविसंवादनत्थं अविसंवादभावस्स दस्सनत्थन्ति अत्थो। सब्बं दस्सेसीति बुद्धानुभावेन सो सुनखो तं सब्बं नेत्वा दस्सेसि, 
न जातिस्सरताय। भगवन्तं दिस्वा भुक्करणं पन पुरिमजातिसिद्धवासनावसेन। चुहस पञ्हे पुच्छित्वाति “दिस्सन्ति हि भो 
गोतम मनुस्सा अप्पायुका, दिस्सन्ति दीघायुका। दिस्सन्ति बव्हाबाधा, दिस्सन्ति अप्पाबाधा । दिस्सन्ति दुब्बण्णा, दिस्सन्ति 
वण्णवन्तो। दिस्सन्ति अप्पेसक्खा, दिस्सन्ति महेसक्खा। दिस्सन्ति अप्पभोगा, दिस्सन्ति महाभोगा । दिस्सन्ति 
नीचकुलीना, दिस्सन्ति उच्चाकुलीना । दिस्सन्ति दुप्पञ्ञा, दिस्सन्ति पञ्ञावन्तो"ति (म° नि० ३.२८९) । इमे चुद्दस पञ्हे 
पुच्छित्वा, अङ्गसुभताय किरेस ““सुभो”ति नामं लभि। 


४४५. “एका च मे कङ्का अत्थी ति इमिना उपरि पुच्छियमानस्स पञ्हस्स पगेव तेन अभिसङ्कातभावं दस्सेति । 
विसभागवेदनाति दुकखवेदना। सा हि कुसलकम्मनिब्बत्ते अत्तभावे उप्पज्जनकसुखवेदनापटिपक्खभावतो 
“विसभागवेदना''ति। कायं गाळहा हुत्वा बाधति पीळेतीति “आबाधो''ति च वुच्चति। एकदेसे उप्पज्जित्वाति सरीरस्स 
एकदेसे उड्ितापि अयपट्रेन आबन्धित्वा विय गण्हाति अपरिवत्तभावकरणतो, एतेन बलवरोगो आबाधो नामाति 
दस्सेति। किच्छजीवितकरोति असुखजीवितावहो, एतेन दुब्बलो अप्पमत्तको रोगो आतङ्कोति दस्सेति। उट्ठानन्ति 
सयननिसज्जादितो उद्टहनं, तेन यथा तथा अपरापरं सरीरस्स परिवत्तनं वदति। गरुकन्ति भारियं किच्छसिद्धिकं । काये 
बलं न होतीति एत्थापि “गिलानस्सेवा”ति पदं आनेत्वा सम्बन्धितब्बं | हेट्ठा चतूहि पदेहि अफासुविहाराभावं पुच्छित्वा 
इदानि फासुविहारसब्भावं पुच्छति, तेन सविसेसो फासुविहारो पुच्छितोति दटुब्बो, असतिपि अतिसयत्थजोतने सद्दे 
अतिसयत्थस्स लब्भनतो यथा “अभिरूपाय देय्यं दातब्ब''न्ति । 


४४७. कालञ्च समयञ्च उपादायाति। एत्थ कालो नाम उपसङ्कमनस्स युत्तपत्तकालो। समयो नाम तस्सेव 
पच्चयसामग्गी, अत्थतो तज्जं सरीरबलञ्चेव तप्पच्चयपरिस्सयाभावो च। उपादानं नाम जाणेन तेसं गहणं सल्लक्खणन्ति 
दस्सेतुं “कालञ्चा तिआदि वुत्तं। फरिस्सतीति वड्डिस्सति । 

४४८. चेतियरद्रेति चेतिरट्रे। य-कारेन हि पदं वड्टेत्वा वुत्तं । चेतिरड्टतो अञ्ञं विसुंयेवेकं रटन्ति च वदन्ति । 
मरणपटिसंयुत्तन्ति मरणं नाम तादिसानं रोग वसेनेव होतीति येन रोगेन तं जातं, तस्स सरूपपुच्छा, कारणपुच्छा, 
मरणहेतुकचित्तसन्तापपुच्छा, तस्स च सन्तापस्स सब्बलोकसाधारणता, तथा मरणस्स च अप्पतिकारताति एवं आदिना 
मरणपटिसंयृत्तं सम्मोदनीयं कथं कथेसीति दस्सेतुं “भो आनन्दा तिआदि वृत्तं। न रन्धगवेसी मारो विय, न 
वीमंसनाधिष्पायो उत्तरमाणवो वियाति अधिप्पायो। येसु धम्मेसूति विमोक्खुपायेसु निय्यानधम्मेसु। धरन्तीति तिट्ठन्ति, 
पवत्तन्तीति अत्थो। 


४४९. अत्थप्पयुत्तताय सद्दपयोगस्स सद्दप्पबन्धलक्खणानि तीणि पिटकानि तदत्थभूतेहि सीलादीहि धम्मक्खन्धेहि 
सङ्गय्हन्तीति वुत्तं “तीणि पिटकानि तीहि खन्धेहि सङ्गहेत्वा ति। सङ्कित्तेन कथितन्ति “तिण्णं खन्धान”न्ति एवं 
गहणतो सामञ्ञतो चाति सङ्घेपेनेव कथितं । “कतमेसं तिण्ण'न्ति अयं अदिट्ठजोतना पुच्छा, न कथेतुकम्यता पुच्छाति 
वुत्तं “वित्थारतो पुच्छिस्सामी “ति चिन्तेत्वा 'कतमेसं तिण्ण'न्ति आहा ति । कथेतुकम्यताभावे पनस्स थेरस्स 
वचनता सिया। 


सीलक्खन्धवण्णना 


४५०-४५३. सीलक्खन्धस्साति एत्थ इति-सद्दो आदिअत्थो, पकारत्थो वा, तेन “अरियस्स समाधिक्खन्धस्स... 
पे०... पतिट्ठापेसी 'ति अयं एत्तको पाठो दस्सितोति दटटुब्बं तेनाह “तेसु दस्सितेसू ति, उद्देसवसेनाति अधिप्पायो। भगवता 
वुत्तनयेनेवाति सामञ्ञजफलदेसनादीसु भगवता देसितनयेनेव, तेनस्स सुत्तस्स सत्थुभासितभाबं जिनवचनभावं दस्सेति। 
सासने न सीलमेव सारोति अरियमग्गसारे भगवतो सासने यथा दस्सितं सीलं सारो एव न होति सारवतो महतो रुक्खस्स 
पपटिकट्ठानियत्ता। यदि एवं कस्मा इध गहितन्ति आह “केबलज्हेतं पतिट्वामत्तकमेवा ति । झानादिउत्तरिमनुस्सधम्मे 
अधिगन्तुकामस्स अधिट्टानमत्तं तत्थ अप्पतिड्टितस्स तेसं असम्भवतो। अथ वा न सीलमेव सारोति कामञ्चेत्थ सासने 
“मग्गसीलं, फलसील" न्ति इदं लोकुत्तरसीलम्पि सारमेव, तथापि न सीलक्खन्धो एव सारो अथ खो समाधिक्खन्धोपि 
पञ्ञाक्खन्धोपि सारो एवाति एवमेत्थ अत्थो दडुब्बो। पुरिमो एव सारो, तेनाह “इतो उत्तरी तिआदि। 


समाधिक्खन्धवण्णना 


४५४. कस्मा पनेत्थ थेरो समाधिक्खन्धं पुठ्ठो इन्द्रियसंवरादिके विस्सज्जेसि, ननु एवं सन्ते अञ्ञं पुद्ठो अञ्ञं 
ब्याकरोन्तो अम्बं पुद्ठो लबुजं ब्याकरोन्तो विय होतीति ईदिसी चोदना इध अनोकासाति दस्सेन्तो “कथञ्च माणव 
भिक्खु...पे०... समाधिक्खन्धं दस्सेतुकामो आरभी ति आह, तेनेत्थ इन्द्रियसंवरादयोपि समाधिउपकारतं उपादाय 
समाधिक्खन्धपक्खिकानि उद्दिट्ठानीति दस्सेति रूपज्झानानेव आगतानि, न अरूपज्झानानि 
रूपावचरचतुत्थज्झानदेसनानन्तरं अभिञ्जादेसनाय अवसरोति कत्वा । रूपावचरचतुत्थज्झानपादिका हि सपरिभण्डा छपि 
अभिज्ञायो। लोकिया अभिज्ञा पन सिज्झमाना यस्मा अट्टसु समापत्तीसु चुद्दसविधेन चित्तपरिदमनेन विना न इज्झन्ति, 
तस्मा अभिञ्ञासु देसियमानासु अरूपज्झानानिपि देसितानेव होन्ति नानन्तरियभावतो, तेनाह “आनेत्वा पन 
दीपेतब्बानी”ति। वृत्तनयेन देसितानेव कत्वा संवण्णकेहि पकासेतब्बानीति अत्थो। अट्टकथायं पन “चतुत्थज्झानं 
उपसम्पज्ज विहरती”ति इमिनाव अरूपज्झानम्पि सङ्गहितन्ति दस्सेतुं “चतुत्थज्झानेन ही तिआदि वुत्तं । 
चतुत्थज्झानञ्हि रूपविरागभावनावसेन पवत्तं “अरूपज्झान' न्ति वुच्चतीति। 

४७९-४८०. न चित्तेकग्गतामत्तकेनेवाति एत्थ हेट्ठा वुत्तनयानुसारेन अत्थो वेदितब्बो। लोकियस्स 
समाधिक्खन्धस्स अधिप्पेतत्ता “न चित्ते...पे०... अत्थी' ति वुत्तं। अरिय-सद्दो चेत्थ सुद्भपरियायो, न लोकुत्तरपरियायो। 
तथा हेट्टापि लोकियाभिञ्ञापटिसम्भिदाहि विनाव अरहत्ते अधिगते नत्थेव उत्तरिंकरणीयन्ति सक्का वत्तुं यदत्थं भगवति 
ब्रह्मचरियं बुस्सति, तस्स सिद्भत्ता। इध पन लोकियाभिञ्जापि आगता एव । सेसं सुविञ्ञेय्यमेव । 


सुभसुत्तवण्णनाय लीनत्थप्पकासना। 


११. केवडसुत्तवण्णना 
केवटटगहपतिपृत्तवत्थुवण्णना 


४८१. पावारिकम्बबनेति पावारिकसेड्टिनो अम्बबहुले उपवने। तं किर सो सेट्ठी भगवतो अनुच्छविकं गन्धकुटिं, 
भिक्खुसङ्घस्स च रत्तिट्ठानदिवाड्ठानकुटिमण्डपादीनि सम्पादेत्वा पाकारपरिक्खित्तं द्वारकोटुकसम्पन्नं कत्वा बुद्भप्पमुखस्स 
सङ्घस्स निय्यातेसि, पुरिमबोहारेन पन “पावारिकम्बवन' न्ति वुच्चति, तस्मिं पावारिकम्बवने। केवट्टोति इदं तस्स नामं 
केवट्टेहि संरक्खितत्ता, तेसं वा सन्तिके संबड्टितत्ताति केचि। “गहपतिपुत्तस्सा”ति एत्थ कामं तदा सो गहपतिड्ठाने ठितो, 
पितु पनस्स अचिरकालंकतताय पुरिमसमञ्ञजाय “गहपतिपृत्तो” त्वेव बोहरीयति, तेनाह “गहपति महासालो”ति। 
महाविभवताय महासारो, गहपतीति अत्थो र-कारस्स ल-कारं कत्वा “महासालो सुखुमालो अह" न्तिआदीसु (अ० नि० 
३.३९) विय। सद्धासम्पन्नोति पोथुज्जनिकाय सद्भाय वसेन सद्भा समन्नागतो। 


समिद्धाति सम्मदेव इद्भा, इद्धिया विभवसम्पत्तिया वेपुल्लप्पत्ताति अत्थो। “एहि त्वं भिक्खु अन्वद्भमासं, अनुमासं, 
अनुसंवच्छरं वा मनुस्सानं पसादाय इद्भिपाटिहारियं करोही 'ति एकस्स भिक्खुनो आणापनं तस्मिं ठाने तस्स ठपनं नाम 
होतीति आह “ठानन्तरे ठपेत्‌ ति । उत्तरिमनुस्सानं धम्मतोति उत्तरिमनुस्सानं बुद्धादीनं अधिगमधम्मतो । निद्धारणे चेतं 
निस्सक्कं | इद्भिपाटिहारियञ्हि ततो निद्धारेति। मनुस्सधम्मतो उत्तरीति पकतिमनुस्सधम्मतो उपरि । पज्जलितपदीपोति 
पज्जलन्तो पदीपो। 


४८२. न धंसेमीति गुणसम्पत्तितो न चावेमि, तेनाह “सीलभेद'न्तिआदि। विस्सासं वड्डेत्वा भगवति अत्तनो 
विस्सत्थभावं बुहेत्वा वभूतं पाकटं कत्वा। 


इद्धिपाटिहारियवण्णना 


४८३-४. आदीनवन्ति दोसं । गन्धारीति चूळगन्धारी, महागन्धारीति द्वे गन्धारीविज्जा। तत्थ चूळगन्धारी नाम 
तिवस्सतो ओरं मतानं सत्तानं उपपन्नट्ठानजाननविज्जा। महागन्धारी तम्पि जानाति ततो उत्तरिपि इद्धिविधआणकप्पं 
येभुय्येन इद्भिविधकिच्चं साधेति। तस्सा किर विज्जाय साधको पुग्गलो तादिसे देसकाले मन्तं परिजप्पित्वा बहुधापि 
अत्तानं दस्सेति, हत्थिआदीनिपि दस्सेति, दस्सनीयोपि होति, अग्गिथम्भम्पि करोति, जलथम्भम्पि करोति, आकासेपि 
अत्तानं दस्सेति। सब्बं इन्दजालसदिसं दडुब्बं । अट्टोति दुक्खितो बाधितो, तेनाह “पीढितो ति । 


आदेसनापाटिहारियवण्णना 


www.tipitaka.org Vipassana Research Institute 


Page 218 sur 226 


४८५. कामं “चेतसिक न्ति पदं ये चेतसि नियुत्ता चित्तेन सम्पयृत्ता, तेसं साधारणवचनं, साधारणे पन गहिते 
चित्तविसेसो गहितोव होति, सामञ्ञजोतना च विसेसे अवतिद्टुतीति चेतसिकग्गहणस्स अधिप्पायं विवरन्तो 
“सोमनस्सदोमनस्सं अधिप्पेत न्ति आह । सोमनस्सग्गहणेन चेत्थ तदेकट्ठा रागादयो, सद्भादयो च दस्सिता होन्ति, 
दोमनस्सग्गहणेन दोसादयो। वितक्कविचारा पन सरूपेनेव दस्सिता। एवं तव मनोति इमिना आकारेन तव मनो पवत्तोति 
अत्थो। केन पकारेन पवत्तोति आह “सोमनस्सितो वा तिआदि। “एवं तव मनो ति इदं पन 
सोमनस्सिततादिमत्तदस्सनं, न पन येन येन सोमनस्सितो वा दोमनस्सितो वा, तं तं दस्सनं। दुतियन्ति “इत्थम्पि ते 
मनो ति इदं । इतिपीति एत्थ इति-सद्दो निदस्सनत्थो “अत्थीति खो, कच्चान, अयमेको अन्तो"तिआदीसु (सं० नि० 
२.१५; ३.९०) विय, तेनाह “इमञ्च इमञ्च अत्थं चिन्तयमान न्ति पि-सद्दो वृत्तत्थसम्पिण्डनत्थो। परस्स चिन्तं मनति 
जानाति एतेनाति चिन्तामणि। तस्सा किर विज्जाय साधको पुग्गलो तादिसे देसकाले मन्तं परिजप्पित्वा यस्स चित्तं 
जानितुकामो, तस्स दिट्टसुतादिविसेससञ्जाननमुखेन चित्ताचारं अनुमिनन्तो कथेतीति केचि। अपरे “वाचं निच्छरापेत्वा 
तत्थ अक्खरसल्लक्खणवसेना ति वदन्ति। 


अनुसासनीपाटिहारियवण्णना 


४८६. पवत्तेन्ताति पवत्तनका ह॒त्वा, पवत्तनवसेनाति अत्थो। “एव न्ति हि पदं यथानुसिट्ठाय अनुसासनिया 
विधिवसेन, पटिसेधवसेन च पवत्तिआकारपरामसनं, सा च सम्मावितक्कानं मिच्छावितक्कानञ्च 
पवत्तिआकारदस्सनवसेन पवत्तति तत्थ आनिसंसस्स आदीनवस्स च विभावनत्थं । अनिच्चसञ्ञमेव न निच्चसञ्जन्ति 
अत्थो। पटियोगीनिवत्तनत्थञ्हि एव-कारग्गहणं । इधापि एवं सद्दग्गहणस्स अत्थो, पयोजनञ्च वुत्तनयेनेव वेदितब्बं । 
इदंगहणेपि एसेव नयो । पञ्चकामगुणिकरागन्ति निदस्सनमत्तं दटुब्बं, तदञ्ञरागस्स, दोसादीनञ्च पहानस्स इच्छितत्ता, 
तप्पहानस्स च तदञ्ञरागादिखेपनस्स उपायभावतो तथा वुत्तं दुडुलोहितविमोचनस्स पुब्बदुटुमंसखेपनूपायता विय। 
लोकुत्तरधम्ममेवाति अवधारणं पटिपक्खभावतो सावज्जधम्मनिवत्तनपरं दब्बं तस्साधिगमूपायानिसंसभूतानं तदञ्जेसं 
अनवज्जधम्मानं नानन्तरियभावतो । इद्धिविधं इद्धिपाटिहारियन्ति दस्सेति इद्धिदस्सनेन परसन्ताने पसादादीनं 
पटिपक्खस्स हरणतो। इमिना नयेन सेसपदद्वयेपि अत्थो वेदितब्बो। सततं धम्मदेसनाति सब्बकालं देसेतब्बधम्मदेसना । 


इद्धिपाटिहारियेनाति सहयोगे करणवचनं, इद्भिपाटिहारियेन सद्धिन्ति अत्थो। आदेसनापाटिहारियेनाति एत्थापि 
एसेव नयो। धम्मसेनापतिस्स आचिण्णन्ति योजना। “चित्ताचारं अत्वा ति इमिना आदेसनापाटिहारियं दस्सेति। “धम्मं 
देसेसी ति इमिना अनुसासनीपाटिहारियं “बुद्धानं सततं धम्मदेसना ति अनुसासनीपाटिहारियस्स तत्थ सातिसयताय 
वुत्तं । सउपारम्भानि पतिरूपेन उपारम्भितब्बतो । सदोसानि दोससमुच्छिन्दनस्स अनुपायभावतो। सदोसत्ता एव अद्धानं 
न तिट्ठन्ति चिरकालड्टायीनि न होन्ति। अद्धानं अतिट्ठनतो न निस्यन्तीति फलेन हेतुनो अनुमानं । अनिय्यानिकताय हि 
तानि अनद्धनियानि। अनुसासनीपाटिहारियं अनुपारम्भं विसुद्धिप्पभवतो, विसुद्धिनिस्सयतो च। ततो एव निद्दोसं। न हि 
तत्थ पुब्बापरविरोधादिदोससम्भवो । निद्दोसत्ता एव अद्धानं तिट्टुति परवादवातेहि, किलेसवातेहि च अनुपहन्तब्बतो । 
तस्माति यथावुत्तकारणतो, तेन सउपारम्भादिं, अनुपारम्भादिं चाति उभयं उभयत्थ यथाक्कमं गारय्हपासंसभावानं 
हेतुभावेन पच्चामसति। 


भूतनिरोधेसकवत्थुवण्णना 


४८७. अनिय्यानिकभावदस्सनत्थन्ति यस्मा महाभूतपरियेसको भिक्खु पुरिमेसु द्वीसु पाटिहारियेसु बसिप्पत्तो 

कुसलोपि समानो महाभूतानं अपरिसेसनिरोधसङ्कातं निब्बानं नावबुञ्झि, तस्मा तानि निय्यानावहताभावतो 
अनिय्यानिकानीति तेसं अनिय्यानिकभावदस्सनत्थं। ततियं पन तक्करस्स एकन्ततो निय्यानावहन्ति तस्सेव 
निय्यानिकभावदस्सनत्थ। 


एवमेतिस्सा देसनाय मुख्यपयोजनं दस्सेत्वा इदानि अनुसङ्गिकम्मि दस्सेतुं “अपिचा 'तिआदि आरद्धं । महाभूते 
परियेसन्तोति अपरिसेसं निरुज्झनवसेन महाभूते गवेसन्तो, तेसं अनवसेसनिरोधं वीमंसन्तोति अत्थो। विचरित्वाति 
धम्मताय चोदियमानो विचरित्वा। धम्मतासिद्धं किरेतं, यदिदं तस्स भिक्खुनो तथा विचरणं, यथा अभिजातियं 
महापथविकम्पादि | महन्तभावप्पकासनत्थन्ति सदेवके लोके अनञ्जसाधारणस्स बुद्धानं महन्तभावस्स महानुभावताय 
दीपनत्थं। इदञ्च कारणन्ति सब्बेसम्पि बुद्धानं सासने ईदिसो एको भिक्खु तदानुभावप्पकासनो होतीति इदम्पि कारणं 
दस्सेन्तो। 


कत्थाति निमित्ते भुम्मं, तस्मा कत्थाति किस्मिं ठाने कारणभूते । कि आगम्माति कि आरम्मणं पच्चयभूतं 
अधिगन्त्वा, तेनाह “कि पत्तस्सा”ति। तेति महाभूता। अप्पवत्तिवसेनाति अनुप्पज्जनवसेन। सब्बाकारेनाति 
बचनत्थलक्खणादिसमुट्ठानकलापचुण्णनानत्तेकत्तविनिब्मोगाविनिब्भोग- 
सभागविसभागअज्झत्तिकबाहिरसङ्गहपच्चयसमन्नाहारपच्चयविभागाकारतो, 
ससम्भारसङ्घेपससम्भारविभत्तिसलक्खणसङ्घेपसलवखणविभत्तिआकारतो चाति सब्बेन आकारेन। 


४८८. दिब्बन्ति एत्थ पञ्चहि कामगुणेहि समङ्गीभूता हुत्वा विचरन्ति, कोळन्ति, जोतन्ति चाति देवो, देवलोको । तं 
यन्ति उपगच्छन्ति एतेनाति देवयानियो। वसं वत्तेन्तोति एत्थ वसवत्तनं नाम यथिच्छितट्ठानगमनं । चत्तारो महाराजानो 
एतेसं इस्सराति चातुमहाराजिका या देवता मग्गफललाभिनो ता तमत्थं एकदेसेन जानेय्युं बुद्भविसयो पनायं पञ्होति 
चिन्तेत्वा “न जानामा”ति आहंसु, तेनाह “बुद्धविसयेतिआदि। अज्झोत्थरणं नामेत्थ निप्पीळनन्ति आह “पुनष्पुनं 
पुच्छती ति। अभिक्कन्ततराति रूपसम्पत्तिया चेव पञ्जापटिभानादिगुणेहि च अम्हे अभिभुय्य परेसं कामनीयतरा। 
पणीततराति उळारतरा, तेनाह “उत्तमतरा”ति। 


४९१-३. देवयानियसदिसो इद्धिविधआणस्सेव अधिप्पेतत्ता। “देवयानियमग्गोति वा ...पे०... सब्बमेतं 
इद्धिविधञाणस्सेव नाम” न्ति इदं पाळियं अट्ठकथासु च तत्थ तत्थ आगतरुळिहवसेन वृत्तं । 


४९४. आगमनपुब्बभागे निमित्तन्ति ब्रह्मनो आगमनस्स पुब्बभागे उप्पज्जननिमित्तं। पातुरहोसीति आवि भवि। 
पाकटो अहोसीति पकासो अहोसि। 


४९७. पदेसेनाति एकदेसेन, उपादिन्नकवसेन, सत्तसन्तानपरियापन्नेनाति अत्थो। अनुपादिन्नकेपीति 
अनिन्द्रियबद्धेपि । निप्पदेसतो अनवसेसतो । पुच्छामूळहस्साति पुच्छितुं अजानन्तस्स। पुच्छाय दोसं दस्सेत्वाति तेन 
कतपुच्छाय पुच्छिताकारे दोसं विभावेत्वा। यस्मा विस्सज्जनं नाम पुच्छानुरूपं पुच्छासभागेन विस्सज्जेतब्बतो, न च 
तथागता विरज्झित्वा कतपुच्छानुरूपं विस्सज्जेन्ति, अत्थसभागताय च विस्सज्जनस्स पुच्छका तदत्थं अनवबुज्झन्ता 
सम्मुय्हन्ति, तस्मा पुच्छाय सिक्खापनं बुद्धाचिण्णं, तेनाह “पुच्छं सिक्खापेत्वा”तिआदि। 


४९८. अप्पतिट्ठाति अप्पच्चया, सब्बसो समुच्छिन्नकारणाति अत्थो। उपादिन्नं येवाति इन्द्रियबद्भमेव। यस्मा 

एकदिसाभिमुखं सन्तानवसेन सण्ठिते रूपप्पबन्धे दीघसमञ्जा तं उपादाय ततो अप्पके रस्ससमञ्ञा तदुभयञ्च 
विसेसतो रूपग्गहणमुखेन गय्हति, तस्मा आह “दीघञ्च रस्सञ्चाति सण्ठानवसेन उपादारूपं वुत्त न्ति | अप्पपरिमाणे 
रूपसङ्घाते अणुसमञ्ञा, तं उपादाय ततो महति थूलसमञ्जा। इदम्पि द्वयं विसेसतो रूपग्गहणमुखेन गर्हति, तेनाह 
“इमिनापी”तिआदि। पि-सद्देन चेत्थ “सण्ठानवसेन उपादारूपं वुत्त''न्ति एत्थापि वण्णमत्तमेव कथितन्ति इममत्थं 
समुच्चिनतीति वदन्ति। सुभन्ति सुन्दरं, इडन्ति अत्थो। असुभन्ति असुन्दरं, अनिट्ठन्ति वुत्तं होति। तेनेवाह 
“इट्टानिद्वारम्मणं पनेवं कथित न्ति । दीघं रस्सं, अणुं थूलं, सुभासुभन्ति तीसु ठानेसु उपादारूपस्सेव गहणं, भूतरूपानं 
विसुं गहितत्ता। नामन्ति वेदनादिक्खन्धचतुक्कं तञ्हि आरम्मणाभिमुखं नमनतो, नामकरणतो च “नाम”न्ति वुच्चति । 
हेट्ठा “दीघं रस्स”न्तिआदिना वुत्तमेव इध रुप्पनट्ेन “रूप'न्ति गहितन्ति आह “दीघादिभेदं रूपज्चा ति | दीघादीति च 
आदि-सद्देन आपादीनञ्च सङ्गहो दटुब्बो। यस्मा वा दीघादिसमञ्ञा न रूपायतनवत्थुकाव, अथ खो भूतरूपवत्थुकापि । 
तथा हि सण्ठानं फुसनमुखेनपि गस्हति, तस्मा दीघरस्सादिग्गहणेन भूतरूपम्पि गय्हतेवाति “ दीघादिभेदं रूप" मिच्चेव वुत्तं । 
कि आगम्माति कि अधिगन्त्वा किस्स अधिगमहेतु। “उपरुज्झती ति इदं अनुप्पादनिरोधं सन्धाय वुत्तं, न खणनिरोधन्ति 
आह ““असेसमेतं नप्पवत्तती”ति। 


४९९. विञ्ञातब्बन्ति विसिट्ठेन जातब्बं, जाणुत्तमेन अरियमग्गजाणेन पच्चक्खतो जानितब्बन्ति अत्थो, तेनाह 
““निब्बानस्सेतं नाम न्ति। निदिस्सतीति निदस्सनं, चक्खुविञ्जेय्यं । न निदस्सनं अनिदस्सनं, अचक्खुविञ्ञेय्यन्ति 
एतमत्थं वदन्ति । निदस्सनं वा उपमा, तं एतस्स नत्थीति अनिदस्सनं। न हि निब्बानस्स निच्चस्स एकस्स 
अच्चन्तसन्तपणीतसभावस्स सदिसं निदस्सनं कुतोचि लब्भतीति। यं अहुत्वा सम्भोति, हुत्वा पटिबेति तं सङ्कतं 
उदयवयन्तेहि सअन्तं, असङ्कतस्स पन निब्बानस्स निच्चस्स ते उभोपि अन्ता न सन्ति, ततो एव नवभावापगमसङ्घातो 
जरन्तोपि तस्स नत्थीति आह “उप्पादन्तो...पे०... अनन्त न्ति। “तित्थस्स नाम"न्ति वत्वा तत्थ निब्बचनं दस्सेतुं 
“पपन्ति एत्थाति पप" न्ति वृत्तं। एत्थ हि पपन्ति पानतित्थं । भ-कारो कतो निरुत्तिनयेन। विसुद्धड्ेन वा सब्बतोपभं, 
केनचि अनुपक्किलिइटताय समन्ततो पभस्सरन्ति अत्थो। येन निब्बानं अधिगतं, तं सन्ततिपरियापन्नानंयेव इध 
अनुप्पादनिरोधो अधिप्पेतोति वुत्तं “उपादिन्नकधम्मजातं निरुज्झति अप्पवत्तं होती”ति। 


तत्थाति “विञ्जाणस्स निरोधेना''ति यं पदं वुत्तं, तस्मिं । “बिञ्ञाण'न्ति विञ्ञाणं उद्धरति विभत्तब्बत्ता एत्थेतं 
उपरुज्झतीति एतस्मिं निब्बाने एतं नामरूपं चरिमकविञ्जाणनिरोधेन अनुप्पादवसेन निरुज्झति अनुपादिसेसाय 
निब्बानधातुया, तेनाह “विज्झातदीपसिखा विय अपण्णत्तिकभावं याती”ति। “चरिमकविञ्ञाण”न्ति हि अरहतो 
चृतिचित्तं अधिप्पेतं । “अभिसङ्कारविञ्ञाणस्सापीतिआदिनापि सउपादिसेसनिब्बानमुखेन अनुपादिसेसनिब्बानमेव 
बदति नामरूपस्स अनवसेसतो उपरुज्झनस्स अधिप्पेतत्ता, तेनाह “अनुप्पादवसेन उपरुज्झती ति । 
सोतापत्तिमग्गञाणेनाति कत्तरि, करणे वा करणवचनं । निरोधेनाति पन हेतुम्हि । एत्थाति एतस्मिं निब्बाने । सेसमेत्थ यं 
अत्थतो न विभत्तं, तं सुविञ्ञेय्यमेव । 


केवडसुत्तवण्णनाय लीनत्थप्पकासना। 


९२. लोहिच्चसृत्तवण्णना 


लोहिच्चव्राह्मणवत्थुवण्णना 

५०९. सालवतिकाति इत्थिलिङ्गवसेन तस्स गामस्स नामं। गामणिकाभावेनाति केचि। लोहितो नाम तस्स कुले 
पुब्बपुरिसो, तस्स बसेन लोहिच्चोति तस्स ब्राह्मणस्स गोत्ततो आगतं नामं। 


५०२. “दिद्विगत' न्ति लद्धिमत्तं अधिप्पेतन्ति आह “न पन उच्छेदसस्सतानं अञ्ञतर 'न्ति। न हि 
उच्छेदसस्सतगाहविनिमृत्तो कोचि दिड्टिगाहो अत्थि। “भासति येवा”ति तस्सा लद्भिया लोके पाकटभावं दस्सेति। अत्ततो 
अञ्जो परोति यथा अनुसासकतो अनुसासितब्बो परो, एवं अनुसासितब्बतोपि अनुसासको परोति वृत्तं “परो परस्साति 
परो यो तिआदि । किं-सद्दापेकखाय चेत्थ “करिस्सती”ति अनागतकालवचनं, अनागतेपि वा तेन तस्स कातनब्बं नत्थीति 
दस्सनत्थं। कुसलं धम्मन्ति अनवज्जधम्मं निक्किलेसधम्मं विमोक्खधम्मन्ति अत्थो। “परेसं धम्मं कथेस्सामी"ति तेहि 
अत्तानं परिवारापेत्वा विचरणं कि अत्थियं आसयबुद्भस्सापि अनुरोधेन विना तं न होतीति तस्मा अत्तना पटिलद्ध...पे०... 
विहातब्बन्ति वदति। तेनाह “एवं सम्पदमिदं पापकं लोभधम्मं बदामी”ति। 


५०४. सोति लोहिच्चो ब्राह्मणो । 


५०८. कथाफासुकत्थन्ति कथासुखत्थं, सुखेन कथं कथेतुञ्चेब सोतुञ्चाति अत्थो। अप्पेव नाम सियाति एत्थ 
पीतिवसेन आमेडितं ददुब्बं । तथा हि तं “बुद्धगज्जित' न्ति वुच्चति । भगवा हि ईदिसेसु ठानेसु विसेसतो 
पोतिसोमनस्सजातो होति। तेनाह “अयं किरेत्थ अधिप्पायो”तिआदि। 


लोहिच्चब्राह्मणानुयोगवण्णना 


५०९. समुदयसञ्जातीति आयुप्पादो। अनुपुब्बो कम्पी-सद्दो आकङ्कनत्थो होतीति “इच्छतीति अत्थो ति वुत्तं । 
सातिसयेन वा हितेन अनुकम्पको अनुग्गण्हनको हितानुकम्पी। सम्पज्जतीति आसेवनलाभेन निप्पज्जति बलवती होति, 
अवग्गहाति अत्थो, तेनाह “नियता होती”ति। निरये निब्बत्तति मिच्छादिड्टिको। 


५१०-११. दुतियं उपपत्तिन्ति “ननु राजा पसेनदी कोसलो" तिआदिना दुतियं उपपत्ति साधनयुत्ति। कारणञ्हि भगवा 
उपमामुखेन दस्सेति । ये चिमेति ये च इमे कुलपृत्ता दिब्बा गब्भा परिपाचेन्तीति योजना । असक्कुणन्ता 
उपनिस्सयसम्पत्तिया, जाणपरिपाकस्स वा अभावेन । ये पन “परिपच्चन्ती”ति पठन्ति, तेसं “दिब्बे गब्भे”ति 
वचनविपल्लासेन पयोजनं नत्थि। अत्थो च दुतियविकप्पे वुत्तनयेन वेदितब्बो। अहितानुकम्पिता च तंसमङ्गिसत्तवसेन । 
दिवि भवाति दिब्बा। गन्भेन्ति परिपच्चनवसेन सन्तानं पबन्धेन्तीति गब्भा। “छन्नं देवलोकान''न्ति निदस्सनवचनमेतं । 
ब्रह्मलोकस्सापि हि दिब्बगब्भभावो लब्भतेव दिब्बविहारहेतुकत्ता। एवञ्च कत्वा “भावनं भावयमाना"ति इदम्पि वचनं 
समत्थितं होति। भवन्ति एत्थ यथारुचि सुखसमप्पिताति भवा, विमानानि। देवभावावहत्ता दिब्बा। वृत्तनयेनेव गब्भा। 
दानादयो देवलोकसंवत्तनियपुञ्ञविसेसा। दिब्बा भवाति देवलोकपरियापन्ना उपपत्तिभवा । तदावहो हि कम्मभवो पुब्बे 
गहितो। 


तयोचोदनारहवण्णना 


५१३. अनियमितेनेवाति अनियमेनेव “त्वं एवंदिड्टिको एवं सत्तानं अनत्थस्स कारको ति एवं अनुद्देसिकेनेव । 
मानन्ति अहमेतं जानामि, अहमेतं पस्सामी ति एवं पण्डितमानं । भिन्दित्वाति विधमेत्वा, जहापेत्वाति अत्थो। तयो 
सत्थारेति असम्पादितअत्तहितो अनोवादकरसावको, असम्पादितअत्तहितो ओवादकरसावको, सम्पादितअत्तहितो 

अनोवादकरसावकोति इमे तयो सत्थारे। चतुत्थो पन सम्मासम्बुद्धो न चोदनारहो होतीति “तेन पुच्छिते एव 
कथेस्सामी”ति चोदनारहे तयो सत्थारे पठमं दस्सेसि, पच्छा चतुत्थंसत्थारं । कामञ्चेत्थ चतुत्थो सत्था एको अदुतियो 
अनञ्ञजसाधारणो, तथापि सो येसं उत्तरिमनुस्सधम्मानं बसेन “धम्ममयो कायो”ति वुच्चति, तेसं समुदायभूतोपि ते 
गुणावयवे सत्थुट्वानिये कत्वा दस्सेन्तो भगवा “अयम्पि खो, लोहिच्च, सत्था”ति अभासि। 


अञ्जाति य-कारलोपेन निद्देसो “सयं अभिञ्ञा"ति आदीसु (दी० नि० १.२८, ३७, ५२; म० नि० १.२८४; २.३४१; 
३० नि० २.५; १०.११; महाव० ११; ध० प° ३५३; कथा० ४०५) विय। अञ्ञायाति च तदत्थिये सम्पदानवचनन्ति आह 
“आजाननत्थाया ति। सावकत्तं पटिजानित्वा ठितत्ता एकदेसेनस्स सासनं करोन्तीति आह “निरन्तरं तस्स सासनं 
अकत्वा ति । उक्कमित्वा वत्तन्तीति यथिच्छितं करोन्तीति अत्थो। पटिक्कमन्तियाति अनभिरतिया अगारवेन 
अपगच्छन्तिया, तेनाह “ अनिच्छन्तिया”तिआदि। एकायाति एकाय इत्थिया। एको इच्छेय्याति एको पुरिसो ताय 
अनिच्छन्तिया सम्पयोगं कामेय्य। ओसक्कनादिमुखेन इत्थिपुरिससम्बन्धनिदस्सनं गेहसितअपेक्खावसेन तस्स सत्थुनो 
सावकेसु पटिपत्तौति दस्सेति। अतिविय विरत्तभावतो दटुम्पि अनिच्छमानं। लोभेनाति परिवारवसेन 
उप्पज्जनकलाभसक्कारलोभेन। तत्थ सम्पादेहीति तस्मिं पटिपत्तिधम्मे पतिद्टितं कत्वा सम्पादेहि। उजुं करोहि 
कायवङ्कादिविगमेन। 


५१५. एवं चोदनं अरहतीति एवं वुत्तनयेन सावकेसु अप्पोस्सुक्कभावापादने नियोजनवसेन चोदनं अरहति, न 
पठमो विय “एवरूपो तव लोभधम्मो"तिआदिना, न च दुतियो विय “अत्तानमेव ताव तत्थ सम्पादेहीतिआदिना। कस्मा? 
सम्पादित अत्तहितताय ततियस्स। 


नचोदनारहसत्थुवण्णना 


५९६. “न चोदनारहो ति एत्थ यस्मा चोदनारहता नाम सत्थुविप्पटिपत्तिया वा सावकविप्पटिपत्तिया वा 
उभयविप्पटिपत्तिया वा, तयिदं सब्बम्पि इमस्मिं सत्थरि नत्थि, तस्मा न चोदनारहोति इममत्थं दस्सेतुं “ अयञ्हीतिआदि 


वुत्तं । 
५१७. मया गहिताय दिद्वियाति सब्बसो अनवज्जे सम्मापटिपन्ने परेसं सम्मदेव सम्मापटिपत्ति देस्सेन्ते सत्थरि 


अभूतदोसारोपनवसेन मिच्छागहिताय निरयगामिनिया पापदिट्टिया । नरकपपातन्ति नरकसङ्कातं महापपातं | पपतन्ति 
तत्थाति हि पपातो । सग्गमग्गथलेति सग्गगामिमग्गभूते पुञ्जधम्मथले । सेसं सुविञ्जेय्यमेव। 


लोहिच्चसुत्तवण्णनाय लीनत्थप्पकासना। 


१३. तेविज्जसुत्तवण्णना 
५९८. उत्तरेनाति एत्थ एन-सह्दो दिसावाचीसद्दतो पञ्चमीअन्ततो अदूरत्थो इच्छितो, तस्मा उत्तरेन-सद्देन 


अदूरत्थजोतनं दस्सेन्तो “अदूरे उत्तरपस्सेति आह। अक्खरचिन्तका पन एन-सह्दयोगे अवधिवाचिनि पदे उपयोगवचनं 
इच्छन्ति । अत्थो पन सामिवसेनेव इच्छितोति इध सामिवचनवसेनेव वुत्तं । 

५१९. कुलचारित्तादीति आदि-सद्देन मन्तज्झेनाभिरूपतादिसम्पत्ति सङ्गण्हाति । मन्तसज्झायकरणत्थन्ति 
आथब्बणमन्तानं सज्झायकरणत्थं, तेनाह “अज्जेसं बहूनं पवेसनं निवारेत्वा ति । 


मग्गामग्गकथावण्णना 


५२०. “जङ्घचार न्ति चङ्कमतो इतो चितो च चरणमाह। सो हि जङ्घासु किलमथविनोदनत्थो चारोति तथा वुत्तो। 
तेनाह ““अनुचङ्कमन्तानं अनुविचरन्तान'`न्ति। तेनाति उभोसुपि अनुचङ्कमनानुविचारणानं लब्भनतो। सहाया हि ते 
अञ्ञमञ्ञ सभागवुत्तिका। “मग्गो ति इच्छितट्ठानं उजुकं मग्गति उपगच्छति एतेनाति मग्गो, उजुमग्गो। तदञ्जो अमग्गो, 
तस्मिं मग्गे च अमग्गे च। पटिपदन्ति ब्रह्मलोकगामिमग्गस्स पुब्बभागपटिपदं । 


निय्यातीति निय्यानीयो, सो एव “निय्यानिको”ति वुत्तोति आह “निय्यायन्तो”ति। यस्मा निय्यातपुग्गलवसेनस्स 
निय्यानिकभावो, तस्मा “निय्यायन्तो”ति पुग्गलस्स योनिसो पटिपज्जनवसेन निय्यायन्तो मग्गो “निय्याती”ति वुत्तो। 
करोतीति अत्तनो सन्ताने उप्पादेति। उप्पादेन्तोयेव हि तत्थ पटिपज्जति नाम। सह ब्येति वत्ततीति सहब्यो, सहवत्तनको । 
तस्स भावो सहब्यताति आह “सहभावाया तिआदि | सहभावोति च सलोकता, समीपता वा वेदितब्बा, तेनाह “एकट्ठाने 
पातुभावाया ति । सकमेव आचरियवादन्ति अत्तनो आचरियेन पोक्खरसातिना कथितमेव आचरियवादं । थोमेत्वा 
पग्गण्हित्वा “ अयमेव उजुमग्गो अयमञ्जसायनो”ति पसंसित्वा उक्कंसित्वा। भारद्वाजोपि सकमेवाति भारद्वाजोपि 
माणवो अत्तनो आचरियेन तारुक्खेन कथितमेव आचरियवादं थोमेत्वा पग्गण्हित्वा विचरतीति योजना । तेन वुत्तन्ति तेन 
यथा तथा वा अभिनिविद्ठ भावेन वुत्तं पाळियं । 


५२९-२. अनिय्यानिका वाति अप्पाटिहारियाव अञ्ञमञ्जस्स वादे दोसं दस्सेत्वा अविपरीतत्थदस्सनत्थं 
उत्तररहिता एव। अञ्जमञ्जस्स वादस्स आदितो विरुद्धग्गहणं विग्गहो, स्वेव विवदनवसेन अपरापरं उप्पन्नो विवादोति 
आह “पुब्बुप्पत्तिको विग्गहो अपरभागे विवादो”ति। दुविधोपि एसो विग्गहो, विवादोति द्विधा वुत्तोपि विरोधो। 
नानाआचरियानं वादतोति नानारुचिकानं आचरियानं वादभावतो । नानावादो नानाविधो वादोति कत्वा। 


५२३. एकस्सापीति तुम्हेसु द्वीसु एकस्सापि। एकस्मिन्ति सकवादपरवादेसु एकस्मिम्पि। संसयो नत्थीति “मग्गो नु 
खो, न मग्गो नु खो”ति संसयो विचिकिच्छा नत्थि। अञ्जसायनभावे पन संसयो। तेनाह “एस किरा”'तिआदि। भगवा पन 
यदि सब्बत्थ मग्गसञ्जिनो, एवं सति “किस्मि वो विग्गहो ति पुच्छति। 


५२४. “इच्छितट्ठानं उजुकं मग्गति उपगच्छति एतेनाति मग्गो, उजुमग्गो। तदञ्जो अमग्गो”ति वुत्तो बायमत्थो। 
सब्बे तेति सब्बेपि ते नानाआचरियेहि वुत्तमग्गा। 


ये पाळियं “अद्धरिया ब्राह्मणा "तिआदिना वुत्ता। अद्धरो नाम यञ्जविसेसो, तदुपयोगिभावतो “अद्धरिया” त्वेव 
बुच्चन्ति यजूनि, तानि सज्झायन्तीति अद्धरिया, यजुब्बेदिनो। ये च तित्तिरिइसिना कते मन्ते सज्झायन्ति, ते तित्तिरिया, 
यजुब्बेदिनो एव । यजुब्बेदसाखा हेसा, यदिदं तित्तिरं । छन्दो वुच्चति विसेसतो सामवेदो, तं सरेन कायन्तीति छन्दोका, 
सामवेदिनो । “छन्दोगा”तिपि पठन्ति, सो एवत्थो। बहवो इरयो एत्थाति बव्हारि, इरुब्बेदो। तं अधीयन्तीति बव्हारिज्झा। 


““बहूनी”ति एत्थायं उपमासंसन्दना -- यथा ते नानामग्गा एकंसतो तस्स गामस्स वा निगमस्स वा पवेसाय होन्ति, एवं 
ब्राह्मणेहि पञ्जापियमानापि नानामग्गा ब्रह्मलोकूपगमनाय ब्रह्मुना सहब्यताय एकंसेनेव होन्तीति। 

५२७-५२९. व-कारो आगमसन्धिमत्तन्ति अनत्थको व-कारो, तेन वण्णागमेन पदन्तरसन्धिमत्तं कतन्ति अत्थो। 
अन्धपवेणीति अन्धपन्ति। “पञ्ञाससङ्ढि अन्धा ति इदं तस्सा अन्धपवेणिया महतो गच्छगुम्बस्स 
अनुपरिगमनयोग्यतादस्सनं | एवञ्हि ते “सुचिरं बेलं मग्गं गच्छामा”ति एवं सञ्चिनो होन्ति। । नामकंयेवाति अत्थाभावतो 
नाममत्तंयेव, तं पन भासितं तेहि सारसञ्जितम्पि नाममत्तताय असारभावतो निहोनमेवाति आह “लामकंयेवा ति। 


५३०. यतोति भुम्मत्थे निस्सक्कवचनं, सामञ्जजोतना च विसेसे अवतिट्ठतीति आह “यस्मि काले ति। 
आयाचन्तीति पत्थेन्ति। उग्गमनं लोकस्स बहुकारभावतो तथा थोमनाति। अयं किर ब्राह्मणानं लद्धि ` ब्राह्मणानं 
आयाचनाय चन्दिमसूरिया गन्त्वा लोके ओभासं करोन्ती”ति। 


५३२. इध पन कि वत्तब्बन्ति इमस्मिं पन अप्पच्चक्खभूतस्स ब्रह्मनो सहब्यताय मग्गदेसने तेविज्जानं कि वत्तब्बं 
अत्थि, ये पच्चकखभूतानम्पि चन्दिमसूरियानं सहब्यताय मग्गं देसेतुं न सक्कोन्तीति अधिप्पायो। “यत्था ति “इध 
पना"ति वृत्तमेवत्थं पच्चामसति । 


अचिरवतीनदीउपमाकथावण्णना 
५४२. समभरिताति सम्पुण्णा । ततो एव काकपेय्या। पाराति परतीरं। अपारन्ति ओरिमतीरं । एहीति आगच्छ। 


५४४. पञ्चसील...पे०... वेदितब्बा यमनियमादिव्राह्मणधम्मानं तदन्तोगधभावतो । तब्बरिपरीताति 
पञ्चसीलादिविपरीता पञ्च वेरादयो। “पुनपी”ति वत्वा “अपरम्पी ति वचनं इतरायपि नदि उपमाय सङ्गण्हनत्थं । 


५४६. कामयितब्बट्ठेनाति कामनीयभावेन । बन्धनद्वेनाति तेनेव कामेतब्बभावेन सत्तानं चित्तस्स आबन्धनभावेन। 
कामञ्चायं गुण-सद्दो अत्थन्तरेसुपि दिट्ठप्पयोगो, तेसं पनेत्थ असम्भवतो पारिसेसञायेन बन्धनद्वेयेव यृत्तोति दस्सेतुं 
“अनुजानामी तिआदिना अत्थुद्धारो आरद्भो, एसेबाति बन्धनट्टो एव। न हि रूपादीनं कामेतब्बभावे वुच्चमाने पटलट्टो 
युज्जति तथा कामेतब्बताय अनधिप्पेतत्ता। रासठ्टआनिसंसट्टेसुपि एसेव नयो तथापि कामेतब्बताय अनधिप्पेतत्ता। 
पारिसेसतो पन बन्धनट्डो गहितो। यदग्गेन हि नेसं कामेतब्बता, तदग्गेन बन्धनभावो चाति। 


कोट्ठासट्टीपि तेसु युज्जतेव चक्खुविञ्जेय्यादिकोठ्ठासभावेन नेसं कामेतब्बतो। कोट्ठासे च गुण-सद्दो दिस्सति “दिगुणं 
वट्टेतब्ब"न्तिआदीसु, सम्पदाट्ठोपि - 


““असङ्ख्येय्यानि नामानि, सगुणेन महेसिनो । 
गुणेन नाममुद्भेय्यं, अपि नामसहस्सतो"ति॥ (ध० स० अट्टु० १३१३; उदा० अट्ड० ५३; पटि० म० अट्ड० ७६)। 


आवीसु सोपि इध न युज्जतीति अनुद्भटो । 


चक्खुविञ्ञेय्याति चक्खुविञ्ञाणेन विजानितब्बा, तेन पन विजाननं दस्सनमेवाति आह “पस्सितब्बा ति । 
“सोतविज्ञाणेन सोतब्बा"ति एवमादि एतेनुपायेनाति अतिदिसति। गवेसितम्पि “इट न्ति वुच्चति, तं इध नाधिप्पेतन्ति 
आह “परियिट्टा वा होन्तु मा वा”ति। इट्ठारम्मणभूताति सुखारम्मणभूता । कामनीयाति कामेतब्बा । इट्ठभावेन मनं 
अप्पायन्तीति मनापा। पियजातिकाति पियसभावा। 

गेधेनाति लोभेन अभिभूता हुत्वा पञ्चकामगुणे परिभुञ्जन्तीति योजना । मुच्छाकारन्ति मोहनाकारं । 
अधिओसन्नाति अधिग्गय्ह अज्झोसाय अवसन्ना, तेनाह “ओगाढ्हा ति । परिनिट्टानप्पत्ताति गिलित्वा 
परिनिड्ठापनवसेन परिनिद्ठानं उपगता । आदीनवन्ति कामपरिभोगे सम्पति, आयतिञ्च दोसं अपस्सन्ता। 
घासच्छादनादिसम्भोगनिमित्तसंकिलेसतो निस्सरन्ति अपगच्छन्ति एतेनाति निस्सरणं, योनिसो पच्चवेक्खित्वा तेसं 
परिभोगपञ्ञा। तदभावतो अनिस्सरणपञ्ञाति इममत्थं दस्सेन्तो “इदमेत्था तिआदिमाह। 


५४८-९. आवरन्तीति कुसलप्पवत्ति आदितोव निवारेन्ति। निवारेन्तीति निरवसेसतो वारयन्ति । ओनन्धन्तीति 
ओगाहन्ता विय छादेन्ति। परियोनन्धन्तीति सब्बसो छादेन्ति। आवरणादीनं वसेनाति आवरणादिअत्थानं वसेन। ते हि 
आसेवनबलवताय पुरिमपुरिमेहि पच्छिमपच्छिमा दळहतरतमादिभावप्पत्ता वृत्ता । 


संसन्दनकथावण्णना 


५५०. इत्थिपरिग्गहे सति पुरिसस्स पञ्चकामगुणपरिग्गहो परिपुण्णो एव होतीति वृत्तं “सपरिग्गहोति 
इत्थिपरिग्गहेन सपरिग्गहो ति। “इत्थिपरिग्गहेन अपरिग्गहो ति च इदं तेविज्जब्राह्मणेसु दिस्समानपरिग्गहानं 
दुहुल्लतमपरिग्गहाभावदस्सनं । एवंभूतानं तेविज्जानं ब्राह्मणानं का ब्रह्मुना संसन्दना, ब्रह्मा पन सब्बेन सब्बं अपरिग्गहोति । 
वेरचित्तेन अवेरो, कुतो एतस्स वेरप्पयोगोति अधिप्पायो। चित्तगेलञ्ञसङ्कातेनाति चित्तुप्पादगेलञ्ञसञ्चितेन, तेनस्स 
सब्बरूपकायगेलञ्ञभावो वुत्तो होति। ब्यापज्झेनाति दुक्खेन | उद्धच्चकुक्कुच्चादीहीति आदि-सद्देन तदेकट्ठा 
संकिलेसधम्मा सङ्ग्हन्ति। अप्पटिपत्तिहेतुभूताय विचिकिच्छाय सति न कदाचि चित्तं पुरिसस्स वसे वत्तति, पहीनाय पन 
सिया वसवत्तनन्ति आह “विचिकिच्छाय अभावतो चित्तं वसे वत्तेती”ति। चित्तगतिकाति चित्तवसिका, तेनाह 
चित्तस्स वसे वत्तन्ती”ति। न तादिसोति ब्राह्मणा विय चित्तवसिको न होति, अथ खो वसीभूतज्झानाभिञ्ञताय चित्तं 
अत्तनो वसे वत्तेतीति बसवत्ती। 


५५२. ब्रह्मलोकमग्गेति ब्रह्मलोक गामिमग्गे पटिपज्जितब्बे, पञ्ञपेतब्बे वा, तं पञ्जपेन्ताति अधिप्पायो। 
उपगन्त्वाति अमग्गमेव “मग्गो”ति मिच्छापटिपज्जनेन उपगन्त्वा, पटिजानित्वा वा । पङ्क ओतिण्णा वियाति मत्थके 
एकङ्गुल वा उपहुङ्गल॑ वा सुकखताय समतल न्ति सञ्जाय अनेकपोरिसं महापङ्कं ओतिण्णा विय। अनुष्पविसन्तीति 
अपायमग्गं ब्रह्मलोकमग्गसञ्ञजाय ओगाहयन्ति। ततो एव संसीदित्वा विसादं पापुणन्ति। एवन्ति समतल ˆ न्तिआदिना 
वुत्तनयेन। संसीदित्वाति निम्मृज्जित्वा । सुक्खतरणं मञ्जे तरन्तीति सुक्खनदितरणं तरन्ति मञ्ञे। तस्माति यस्मा 
तेविज्जा अमग्गमेव “मग्गो”ति उपगन्त्वा संसीदन्ति, तस्मा। यथा तेति यथा ते “समतल” न्ति सञ्जाय पङ्कं ओतिण्णा। 
इधेव चाति इमस्मिञ्च अत्तभावे। सुखं वा सातं वा न लभन्तीति झानसुखं वा विपस्सनासातं वा न लभन्ति, कुतो 
मग्गसुखं वा निब्बानसातं वाति अधिप्पायो। मग्गदीपकन्ति मग्गदीपकाभिमतं । “इरिण न्ति अरञ्ञानिया इदं 
अधिवचनन्ति आह “अगामक महारञ्ञ”न्ति। मिगरुरुआदीनम्पि अनुपभोगरुक्खेहि। परिवत्तितुम्पि न सक्का 
होन्ति महाकण्टकताय । जातीनं ब्यसनं विनासो ञातिब्यसनं। एवं भोगसीलब्यसनानि वेदितब्बानि। रोगो एव ब्यसति 
विबाधतीति रोगब्यसनं। एवं दिट्रिंब्यसनम्पि दब्बं । 


५५४. जातसंवड्डोति जातो हुत्वा संवड्टितो। न सब्बसो पच्चक्खा होन्ति परिचयाभावतो। चिरनिक्खन्तोति 
निक्खन्तो हुत्वा चिरकालो। दन्धायितत्तन्ति विस्सज्जने मन्दत्तं सणिकवुत्ति, तं पन संसयवसेन चिरायनं नाम होतीति आह 
“कड्डावसेन चिरायितत्त'न्ति। वित्थायितत्तन्ति सारज्जितत्तं। अट्ठकथायं पन वित्थायितत्तं नाम छम्भितत्तन्ति 

अधिप्पायेन “थद्धभावग्गहर्ण न्ति वुत्तं 


५५५. उ-इति उपसग्गयोगे लुम्प-सददो उद्धरणत्थो होतीति “उल्लुम्पतू ति पदस्स उद्धरतूति अत्थमाह। 
उपसग्गवसेन हि धातु-सह्दा अत्थविसेसवुत्तिनो होन्ति यथा “उद्धरतू”ति। 


ब्रह्मलोकमग्गदेसनावण्णना 


५५६. यस्स अतिसयेन बलं अत्थि, सो “बलवा” ति वुत्तोति आह “बलसम्पन्नो ति। सङ्घं धमयतीति सङ्कधमको, 
तं धमयित्वा ततो सद्दपवत्तको। अप्पनाव वट्टुति पटिपक्खतो सम्मदेव चेतसो विमुत्तिभावतो । 


पमाणकतं कम्मं नाम कामावचरं पमाणकरानं संकिलेसधम्मानं अविक्खम्भनतो। तथा हि तं 
ब्रह्मविहारपुब्बभागभूतं पमाणं अतिक्कमित्वा ओदिस्सक अनोदिस्सकदिसाफरणवसेन वड्डेतुँ न सक्का । वुत्तविपरियायतो 
पन अप्पमाणकतं कम्मं नाम रूपारूपावचरं, तेनाह ““तञ्ही”तिआदि। तत्थ अरूपावचरे ओदिस्सकानोदिस्सकवसेन 
फरणं न लब्भति, तथा दिसाफरणं । 


केचि पन तं आगमनवसेन लब्भतीति वदन्ति, तदयृत्तं । न हि ब्रह्मविहारनिस्सन्दो आरुप्पं, अथ खो कसिणनिस्सन्दो, 
तस्मा यं सुविभावितं वसीभावं पापितं आरुप्पं, तं “अप्पमाणकत' न्ति वृत्तन्ति ददुब्बं । यं वा सातिसयं ब्रह्मविहारभावनाय 
अभिसङ्घतेन सन्तानेन निब्बत्तितं, यञ्च ब्रह्मविहारसमापत्तितो वुट्ठाय समापन्नं अरूपावचरज्झानं, तं इमिना परियायेन 
फरणप्पमाणवसेन अप्पमाणकतन्ति वत्तुं वट्टतीति अपरे। वीमंसित्वा गहेतब्बं । 


रूपावचरारूपावचरकम्मेति रूपावचरकम्मे, अरूपावचरकम्मे च सति। न ओहीयति न तिट्टुतीति कतूपचितम्पि 
कामावचरकम्मं यथाधिगते महग्गतज्झाने अपरिहीने तं अभिभवित्वा पटिबाहित्वा सयं ओहीयकं हृत्वा पटिसन्िं दातुं 
समत्थभावे न तिट्टुति। लग्गितुन्ति आवरितुं निसेधेतुं । ठातुन्ति पटिबलो हृत्वा ठातुं। फरित्वाति पटिप्फरित्वा। 
परियादियित्वाति तस्स सामत्थियं खेपेत्वा । कम्मस्स परियादियनं नाम तस्स विपाकुप्पादनं निसेधेत्वा अत्तनो 
विपाकुप्पादनन्ति आह “तस्स विपाकं पटिबाहित्वा”तिआदि। एवं मेत्तादिविहारीति एवं वुत्तानं मेत्तादीनं ब्रह्मविहारानं 
वसेन मेत्तादिविहारी। 


५५९. अग्गञ्जसुत्ते...पे०... अलत्थुन्ति अग्गञ्जसुत्ते आगतनयेन उपसम्पदञ्चेव अरहत्तञ्च अलत्थुं पटिलभिसु । 
सेसं सुविञ्जेय्यमेव । 


तेविज्जसुत्तवण्णनाय लीनत्थप्पकासना। 
निट्टिता च तेरससुत्तपटिमण्डितस्स सीलक्खन्धवग्गस्स अत्थवण्णनाय 
लीनत्थप्पकासनाति। 


सीलक्खन्धवग्गटीका निड्टिता। 

